**༡ ཡན་ལག་བརྒྱད་པའི་མཆན་འགྲེལ**།

ཡན་ལག་བརྒྱད་པའི་མཆན་འགྲེལ་ཀུ་ཤའི་ཆུ་ཐིག་ཞེས་བྱ་བ་བཞུགས་སོ། །

ན་མོ་གུ་རུ།

གསེར་རི་ལྷུན་པོར་ཉི་གཞོན་འབུམ་འཁྱུད་བཞིན། །

ཤེས་རབ་རལ་གྲིས་མི་ཤེས་དྲྭ་བ་གཅོད། །

མཐའ་ཡས་ཆོས་ཚུལ་སྤྲོ་བའི་པོ་སྟི་འཛིན། །

འཇམ་མགོན་བླ་མས་བདག་ཡིད་བློ་སྤོབ་སྩོལ། །

དམ་པའི་ཚུལ་དགུས་སྤྲས་པའི་མཁན་ཆེན་ཉི། །

བཀྲག་ཏུ་འབར་དྲུང་སྲིན་འབུའི་འོད་སྣང་ལ། །

གཟིགས་པ་རྩེད་མོའི་རྣམ་གྱུར་ཡིད་མོད་ཀྱང༌། །

བླ་མ་བརྙེས་པ་མཆོད་པའི་རབ་ཡིན་ཕྱིར། །

གྲུབ་པའི་མཆོག་གྱུར་མགར་ཆེན་རིན་པོ་ཆེས། །

བཀའ་སྩལ་སྤྱི་ཕེབས་ལྡོག་པར་མ་ནུས་ནས། །

ཚོགས་བསགས་ཡན་ལག་བརྒྱད་པའི་འགྲེལ་བསྡུས་ཞིག །

རང་བློས་གང་དཔོག་མཆོད་པའི་ཚུལ་དུ་འགོད། །

དེ་ལ་དང་པོ། **རྡོ་རྗེ་སློབ་དཔོན་སངས་རྒྱས་དཔལ།** །ཞེས་མཆོག་ཏུ་མི་འགྱུར་བའི་ཡེ་ཤེས་རྡོ་རྗེ་ལྟ་བུའི་དོན་མངོན་དུ་མཛད་ཅིང་གཞན་དག་ཀྱང་ཚུལ་དེ་ལ་དཀྲི་བར་མཛད་པའི་རྡོ་རྗེ་སློབ་དཔོན་ནི། དུས་གསུམ་སངས་རྒྱས་ཐམས་ཅད་འདུས་པའི་སྤྱི་དཔལ་ཡིན་པ་དང༌། **དུས་གསུམ་བཞུགས་ལ་ཕྱག་འཚལ་ལོ།** །ཞེས་པས་དུས་གསུམ་གཤེགས་བཞུགས་ཀྱི་སངས་རྒྱས་ཐམས་ཅད་འདུས་ཤིང་སྐྱབས་གནས་སྤྱི་གཟུགས་སུ་བཞུགས་པ་ལ་རང་གཞན་སེམས་ཅན་ཐམས་ཅད་ལུས་དཔག་ཏུ་མེད་པ་སྤྲུལ་ནས་སྒོ་གསུམ་འཇུག་པ་གཅིག་པས་ཕྱག་འཚལ་བ་དང༌། **མཆོག་གསུམ་བསྟེན་པའི་ཞིང་གྱུར་ལ།** །ཞེས་པས་དཀོན་མཆོག་གསུམ་ནི་ལམ་གྱི་གནས་སྐབས་ན་དད་པས་བསྟེན་ཞིང་བསྙེན་པར་བྱ་བའི་ཞིང་གི་དམ་པར་གྱུར་ལ། **གཉིས་མེད་ཡིད་ཀྱིས་སྐྱབས་སུ་མཆི།** །ཞེས་པས་མཐར་ཐུག་རང་བཞིན་གཉིས་སུ་མེད་པར་ཤེས་པའི་ཡིད་ཀྱིས་དོན་དམ་པའི་སྐྱབས་སུ་འགྲོ་བ་དང༌། **དངོས་འབྱོར་ཡིད་ཀྱིས་རྣམ་སྤྲུལ་པའི།** །དངོས་སུ་འབྱོར་བའི་མཆོད་པ་བླ་ན་ཡོད་པ་དང༌། ཡིད་ཀྱི་རྣམ་པར་སྤྲུལ་པ་ཀུན་བཟང་མཆོད་སྤྲིན་དང་མཚུངས་པར་ཏིང་ངེ་འཛིན་གྱི་རྣམ་སྤྲུལ་བླ་ན་མེད་པའི་མཆོད་པ་སྟེ། **དག་པའི་མཆོད་པ་བཞེས་སུ་གསོལ།** །ཞེས་ཞིང་བསམ་སྦྱོར་གསུམ་མམ་ཞིང་བསམ་དངོས་གསུམ་དག་པའི་མཆོད་པ་འབུལ་བ་དང༌། **དངོས་གྲུབ་ཆུ་བོ་གཅོད་པའི་བགེགས།** །ཞེས་མཆོག་ཐུན་དངོས་གྲུབ་ཀྱི་ཆུ་བོའི་རྒྱུན་གཅོད་པར་བྱེད་པའི་གེགས་སུ་གྱུར་པ་རྩ་བ་དང་ཡན་ལག་གི་དམ་ཚིག་ཉམས་པ་སོགས། **ཉེས་བྱས་མ་ལུས་བཤགས་པར་བགྱི།** །ཞེས་སྒོ་གསུམ་གྱི་ཉེས་བྱས་བཤགས་པ་དང༌། **ཕྱོགས་བཅུ་འཁོར་གསུམ་དག་པའི་ཆོོས།** །ཕྱོགས་བཅུའི་ཞིང་ཁམས་རབ་འབྱམས་ན་འཁོར་འདས་ལམ་གསུམ་གྱིས་བསྡུས་པའི་དགེ་བའི་རྩ་བ་རྣམ་པར་དག་པའི་ཆོས་ཏེ། **མ་ཆགས་སྤྱོད་ལ་རྗེས་ཡི་རང༌།** །ཞེས་མ་ཆགས་པར་སྤྱོད། མ་ཞེན་པར་གོམས་པ་ཀུན་ལ་རྗེས་སུ་ཡི་རང་བ་དང༌། **དག་པའི་མཐའ་བཞི་དྲི་མ་མེད།** །ཀུན་རྫོབ་ཏུ་ཚངས་པའི་གནས་པ་བཞིའི་དྲི་མ་དག་པ་ཚད་མེད་བཞིའི་སྒོ་ནས་སེམས་བསྐྱེད་པའམ་དོན་དམ་པར་ཡོད་མེད་རྟག་ཆད་ཀྱི་མཐའ་བཞིའི་དྲི་མ་དང་བྲལ་བའམ་མེད་པའི། **རྫོགས་པའི་བྱང་ཆུབ་སེམས་བསྐྱེད་དོ།** །ཞེས་རྫོགས་བྱང་དུ་སེམས་བསྐྱེད་པ་དང༌། **བདེ་གཤེགས་དབང་ཕྱུག་སེམས་ཅན་ལ།** །ཞེས་དུས་གསུམ་གྱི་བདེ་བར་གཤེགས་པ་སངས་རྒྱས་རྣམས་ལ། **དགོས་པ་གསུམ་གྱི་ལུས་འབུལ་ལོ།** །ཞེས་འདས་པའི་བདེ་གཤེགས་སངས་རྒྱས་རྣམས་ལ་ལུས་ཕུལ་བས་དེ་དག་གི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་རྒྱན་གྱི་འཁོར་ལོ་མངོན་དུ་གྱུར་བའི་དགོས་པ། ད་ལྟའི་དབང་ཕྱུག་ཏེ་དཀྱིལ་འཁོར་གྱི་བདག་པོ་བླ་མ་སངས་རྒྱས་ཉིད་ལ་ལུས་ཕུལ་བས་དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་དམ་པའི་སྣོད་དུ་རུང་ཞིང་དབང་དང་བྱིན་རླབས་ལ་བརྟེན་ནས་འབྲས་བུ་ཐོབ་པའི་དགོས་པ་དང༌། མ་འོངས་པར་འཚང་རྒྱ་འགྱུར་གྱི་སེམས་ཅན་ཐམས་ཅད་བདེ་གཤེགས་སྙིང་པོའི་རང་བཞིན་ཅན་ཡིན་པས་དེ་ལ་ལུས་ཕུལ་བས་གཞན་དོན་མཐར་ཕྱིན་པའི་རྟེན་འབྲེལ་སྒྲིག་པ་སྟེ། དགོས་པ་གསུམ་གྱི་ལུས་འབུལ་བར་རྡོ་རྗེ་ལས་རིམ་ནས་གསུངས་པ་ལྟར་རམ་ཡང་ན་ཞིང་དག་པ། **བདེ་གཤེགས་བྱང་ཆུབ་སེམས་དཔའ་ལ།** །དངོས་པོ་དག་པ་བདག་ལུས་ཕུང་ཁམས་སྐྱེ་མཆེད་དང་བཅས་པ། བསམ་སྦྱོར་དག་པ་འཁོར་གསུམ་ཞེན་པ་དང་བྲལ་བར་གྱིས་ཏེ་དག་པ་གསུམ་གྱི་ལུས་འབུལ་བ་སྟེ། འདི་ལ་ཚིག་འདྲ་མིན་གཉིས་འབྱུང་བ་གང་ལྟར་ཁྱད་པར་མེད་དོ། །**ཚེ་རབས་བསྒྲངས་པའི་དགེ་བ་རྣམས།** །ཞེས་ཚེ་རབས་ཐོག་མེད་ནས་བཟུང་ད་བར་བགྲང་བའི་བསམ་པ་ཡིད་ཀྱི་ལས་དང༌། དེས་བསྐྱེད་པའི་ལུས་ངག་གི་ལས་ལ་རྟེན་ནས་དཀར་པོ་དགེ་བ་རྣམ་པར་འཕེལ་བའི་ལས་ཇི་སྙེད་པ་དེ་ཐམས་ཅད་བསྡུས་ཏེ་བྱང་ཆུབ་ཆེན་པོར་བསྔོ་ཞེས་ཐབས་ལ་མཁས་པའི་ཤེས་རབ་ཀྱིས་བསྡུས་ཏེ་སེམས་ཅན་ཐམས་ཅད་རྫོགས་པའི་བྱང་ཆུབ་ཆེན་པོ་ཐོབ་པའི་རྒྱུར་བསྔོ་བ་སྟེ། ཕན་ཡོན་གྱི་ཁྱད་པར་ཡང༌། དཔལ་སྦས་ཀྱིས་ཞུས་པའི་མདོ་ལས། གང་ཞིག་ཕྱོགས་བཅུའི་སངས་རྒྱས་ལ། དམིགས་ནས་ཐལ་མོ་སྦྱར་བྱས་ཏེ། །ཕྱག་འཚལ་དེ་བཞིན་མཆོད་བྱེད་དམ། །བསོད་ནམས་དག་ལ་ཡི་རང་ཞིང༌། །བསྐུལ་ཞིང་གསོལ་བ་འདེབས་གྱུར་པ། དེ་ཡི་བསོད་ནམས་ཕུང་པོ་ནི། །ནམ་མཁའ་གང་བར་རྟག་ཏུ་འབྱུང༌། །ཞེས་སོ། །ཡན་ལག་བརྒྱད་པ་འདི་ལ། མྱ་ངན་ལ་མི་འདའ་བར་གསོལ་བ་འདེབས་པ་དང༌། ཆོས་འཁོར་བསྐོར་བར་བསྐུལ་བ་གཉིས་མི་འབྱུང་བ་ནི། སྔགས་ཀྱི་སྟོན་པ་ངེས་པ་ལྔ་ལྡན་ཡིན་པའི་ཕྱིར་མྱ་ངན་ལས་མི་འདའ་བ་དང༌། ཆོས་དུས་གསུམ་དུས་མེད་རྟག་པར་རྒྱུན་གྱི་འཁོར་ལོ་སྟོན་པས་བསྐུལ་བ་སོགས་ལ་མི་ལྟོས་པའི་ཕྱིར་རོ། །

སྨྲས་པ། སེམས་དགེ་བ་ལ་ཉེས་པ་མེད་གསུངས་ཕྱིར། །ཡན་ལག་བརྒྱད་པའི་རྒྱུད་ཚིག་རྒྱ་མཚོ་ལས། །ཚིག་དོན་ཀུ་ཤའི་རྩེ་མོའི་ཆུ་ཐིག་ཙམ། །ཕྱོགས་མེད་རྒྱུ་བའི་འབྲོང་རིགས་ར་ཛ་ཡིས། །སྤེལ་བཞིན་ཡི་གེའི་གཟུགས་སུ་ངོམ་བྱེད་པ། །རང་སློབ་མཁན་པོ་བསྟན་འཛིན་ཉི་མ་ཡིས། །བརྩོན་པས་གློག་ཀླད་རིག་མཛོད་འཕྲུལ་དུ་བསྐྲུན། །དགེ་བས་དཔལ་མགོན་བླ་མ་མཉེས་བྱེད་ཤོག །ཡན་ལག་བརྒྱད་པའི་མཆན་འགྲེལ་རྩ་རྩེའི་ཆུ་ཐིག་འདི་ནི་རྣམ་འདྲེན་དམ་པ་མགར་ཆེན་རིན་པོ་ཆེས་བཀས་བསྐུལ་མ་བྱུང་བ་ཐོད་དུ་བཅིངས་ནས་རང་འདྲ་འགའ་ལ་ཕན་སྲིད་སྙམ་པའི་རབ་ཏུ་དཀར་བའི་བློས། ཤ་མར་བྲིས་པ་ཉེས་འགལ་མཆིས་ན་བླ་མ་ལ་བཤགས་ཤིང་དགེ་ཚོགས་འགྲོ་རྣམས་རྣམ་མཁྱེན་ཐོབ་པའི་རྒྱུ་གྱུར་ཅིག་གུ །དགེ་འོ། །དགེ་འོ། །དགེ་འོ།

༢ **རྩ་ལྟུང་བཅུ་བཞིའི་རབ་དབྱེ་མདོར་བསྡུས།**

རྩ་ལྟུང་བཅུ་བཞིའི་རབ་དབྱེ་མདོར་བསྡུས་བཞུགས་སོ། །

ན་མོ་གུ་རུ་སརྦ་སིདྡྷི་ཕ་ལ་ཧཱུྃ༔

སྲིད་ཞི་མཐའ་འདས་མཉམ་པ་ཆེན་པོའི་ངང༌། །

སྐྱེ་འགག་གནས་གསུམ་བྲལ་བའི་བདག་ཉིད་ཅན། །

ཤེས་དང་ཤེས་བྱ་རོ་གཅིག་སྒྱུ་མའི་སྐུ། །

ཁྱབ་བདག་རྡོ་རྗེ་འཆང་ཆེན་སྤྱི་བོར་བཞུགས། །

གྲུབ་ཆེན་མགར་གྱི་བཞེད་བསྐུལ་གནང་བའི་དོན། །

རྩ་ལྟུང་བཅུ་བཞིའི་རབ་དབྱེ་མདོ་ཙམ་འབྲི། །

དེ་ལ་བླ་མེད་སྤྱི་ལ་གཅེས་པའི་ཆིང༌། རྩ་ལྟུང་བཅུ་བཞིའི་རབ་ཏུ་དབྱེ་བ་མདོར་བསྡུས་དགོས་ཞེས་གྲུབ་ཆེན་མགར་གྱིས་བཀའ་སྩལ་ཕེབས་དགོངས་ལ་རྟེན་འབྲེལ་མཚོན་བྱེད་ཞུ་ན། གང་ཕྱིར་རྡོ་རྗེ་འཛིན་པ་ཞེས་པའི་ཤླཽ་ཀས་སྨིན་བྱེད་དབང་ཐོབ་པའི་སློབ་དཔོན་སྨོས་ཅི་དགོས། རྒྱུད་ཚིག་ཤླཽ་ཀ་གཅིག་གི་དོན་དཀྲོལ་ནས་བཤད་པའམ། ལམ་བསྐྱེད་རྫོགས་གཉིས་ཀྱི་མན་ངག་ཟབ་མོ་སྟོན་པ་གསུམ་ལ་ཆོས་ཀྱི་འབྲེལ་བ་དོན་གྱིས་བསྙེན་བཀུར་སོགས་ཀྱི་ཁུར་མི་ལེན་པ་ཅི་དགར་བོར་ནས་བརྙས་པ་བྱས་ན་སྔགས་ཀྱི་དངོས་གྲུབ་ཀྱི་གེགས་སུ་འགྱུར་ཞིངདེ་ཉིད་ལ་སྔགས་ཀྱི་དངོས་གྲུབ་ཐོབ་པར་མི་འགྱུར་བས་ན་རྩ་ལྟུང་དང་པོའོ། །བདེ་གཤེགས་བཀའ་ལས་འདས་པ་ནི། །ཞེས་པས་སོ་བྱང་སྔགས་གསུམ་གྱི་བསླབ་པ་རྣམས་ལ། སྟོན་པས་གནང་བ་དང་བཀག་པ་ངོ་མ་ཤེས་པའམ། ཁྱད་དུ་བསད་ནས་སྲུང་མཚམས་ལས་འདས་པ་དང༌། ཡང་ཐོས་བསམ་སྒོམ་གསུམ་གྱི་རང་རྒྱུད་བརྟུལ་ཞིང་ལྟ་སྒོམ་སྤྱོད་གསུམ་ལ་ཡི་དམ་བྱེད་པ་དང་། འཆད་སྤེལ་སོགས་བསྟན་པ་འཛིན་སྐྱོང་སྤེལ་གསུམ་ལ་བརྩོན་པ་ནི་མཚན་ཉིད་ལྡན་པའི་བླ་མ་ཡིན་ཏེ། དེ་ཡིས་ཡུལ་གྱི་དབང་པོའི་རིམ་པ་དང་དུས་སྐབས་སུ་བབ་མིན་ལ་དགོངས་ནས་སྤང་བླང་ཇི་བཞིན་མ་ཡིན་གང་རུང་སྟེ་བཀའ་གནང་བ་ལ་ཁྱད་གསོད་བྱས་པ་རྩ་ལྟུང་གཉིས་པའོ། །རྡོ་རྗེ་སྤུན་ལ་ཁྲོས་པ་ནི། །ཞེས་པས་གསང་སྔགས་དབང་གྲལ་གཅིག་ཏུ་ཚོགས་པ་ལ་འདྲེས་པའི་མཆེད་ཅེས་དེའང་ཕོ་མོའི་དབྱེ་བས་རྡོ་རྗེ་སྤུན་སྲིང་སུ་ལའང་སྐུར་པ་འདེབས་པ་དང༌། དེ་བཞིན་སྔགས་ལ་ཞུགས་ཚད་ཉེ་བའི་མཆེད། རྒྱལ་བསྟན་ལ་ཞུགས་སོ་ཅོག་རིང་བའི་མཆེད། དེ་ཙམ་མ་ཟད་སེམས་ཅན་ཐམས་ཅད་བདེ་གཤེགས་སྙིང་པོའི་སྤུན་ཡིན་པས་དེ་རྣམས་ལ་འཁྲོ་ཞིང་འཚེ་བ་ཉེས་པ་བརྗོད་པ་སྤང་དགོས་དེ་ལས་འདས་ན་རྩ་ལྟུང་གསུམ་པའོ། །སེམས་ཅན་རྣམས་ལ་བྱམས་པ་སྤང༌། །ཞེས་པས་སེམས་ཅན་གང་ཞིག་ལ་མཐོང་ཆོས་སུ་གཞན་གྱིས་རྡེག་རྡུང་གསོད་པ་སོགས་དང་ནད་སྡུག་གི་ལས་ཀྱིས་མནར་བ་ལ་དགའ་བས་རྗེས་སུ་ཡི་རང་བས་བྱམས་པའི་སེམས་གཏོང་བ་བྱང་ཆུབ་སེམས་དཔའ་ལ་རབ་ཏུ་ལྕི་ན། གཞན་བདེ་བ་དང་བྲལ་བར་འདོད་པ་དག་སྨོས་ཅི་དགོས་ཏེ་རྩ་ལྟུང་བཞི་པའོ། །ཆོས་ཀྱི་རྩ་བ་བྱང་ཆུབ་སེམས། །དེ་སྤང་བ་ནི་ལྔ་པ་ཡིན། །ཞེས་པས་འགྲོ་བའི་དོན་དུ་བྱང་ཆུབ་སྒྲུབ་པར་བྱའོ་སྙམ་དུ་དམ་བཅས་པ་ནི་གཞན་དོན་གཉེར་བའི་བྱང་ཆུབ་ཀྱི་སེམས་ཡིན་པ་ལ། དེ་སྤང་ནས་སེམས་ཅན་གྱི་དོན་དུ་སངས་རྒྱས་སྒྲུབ་པར་དཀའོ་སྙམ་པའི་སྨོན་སེམས་གཏོང་བའི་ཕྱིར་དང་གསང་དབང་ཤེར་དབང་དང་རོ་མཉམ་པའི་ལྷ་མཆོད་པ་དང༌། རིགས་དང་འཆི་ལྟས་བརྟགས་པའི་དུས་རྣམས་སུ་གནང་བའི་སྐབས་བདུན་མ་ཡིན་པར་ཁུ་བ་ཕྱུང་བ་ནི་རྩ་ལྟུང་ལྔ་པའོ། །རང་ངམ་གཞན་གྱི་གྲུབ་པའི་མཐའ། །ཆོས་ལ་སྨོད་པ་དྲུག་པ་ཡིན། ཞེས་པས་ཉན་རང་ཐེག་ཆེན་སོགས་རྒྱལ་བས་གསུངས་པའི་བཀའ་དང་བྱིན་གྱིས་བརླབས་པའི་བཀའ་དང་རྗེས་སུ་གནང་བའི་བཀའ་སོགས་ལ་རྒྱལ་བས་མ་གསུངས་ཞེས་བརྙས་པ་གྲུབ་མཐའི་སྡང་ཟུག་སོགས་ལྟུང་བ་དྲུག་པའོ། །ཡོངས་སུ་མ་སྨིན་སེམས་ཅན་ལ། །གསང་བ་བསྒྲགས་པ་བདུན་པ་ཡིན། ཞེས་པས་དབང་གིས་སྨིན་པར་མ་བྱས་པ་དང༌། བུམ་དབང་ཙམ་བསྐུར་ཡང་མཆོག་དབང་གོང་མ་གསུམ་མ་རྫོགས་པ་དང༌། དབང་བཞི་ཀ་ཐོབ་ཀྱང་དམ་ཚིག་ཉམས་པ་སོར་མ་ཆུད་པ་དང༌། ཉན་རང་སོགས་སྣོད་ངན་པ། ཟབ་མོའི་ལྟ་སྤྱོད་ལ་སྐྲག་པ་སྐྱེ་བའི་སྐལ་དམན་སྣོད་མིན་དང༌། དུས་ཀྱི་བསྐལ་པ་སྟེ་སྔགས་ཀྱི་ལྟ་སྤྱོད་ཟབ་མོ་སྟོན་མ་རན་པ་དང༌། གནས་ཀྱི་བསྐལ་པ་སྟེ་དགག་བྱ་དམིགས་བསལ་ཡོད་པ་རྣམས་ལ་གསང་སྔགས་ཟབ་མོའི་ཐུན་མིན་དགོངས་སྤྱོད་བསྒྲགས་པ་རྩ་ལྟུང་བདུན་པ་ཡིན་གྱི་མདོར་ན་སྣོད་བརྟགས་པར་བྱ་དགོས། །ཕུང་པོ་སངས་རྒྱས་ལྔ་བདག་ཉིད། །དེ་ལ་བརྙས་བྱས་བརྒྱད་པ་ཡིན། །ཞེས་པ་གཟུགས་ཕུང་རྣམ་སྣང་སོགས་རྒྱལ་བ་རིགས་ལྔ། དེ་བཞིན་དབང་ཡུལ་སྐྱེ་མཆེད་རྣམས་སེམས་དཔའ་སེམས་མ་སོགས་ལྷ་སྐུར་མི་ཤེས་པ་མ་ཟད། གཟུགས་ཕུང་སྡུག་བསྔལ་གྱི་བདེན་པར་སྒྲུབ་ནས་དམན་པའི་རྟེན་ཙམ་དུ་བཟུང་ཞིང་རྟོག་གེའི་བློས་མི་གཙང་བའི་རྫས་སུ་འདུ་ཤེས་བསྒྱུར་ཞིང་བརྙས་པ་དང༌། དཀའ་ཐུབ་མཐུ་ཡིས་ལྷག་པར་གདུང་བས་རྒུད་དུ་བཅུག་པ་རྩ་ལྟུང་བརྒྱད་པའོ། །རང་བཞིན་དག་པའི་ཆོས་རྣམས་ལ། སོམ་ཉི་ཟ་བ་དགུ་པ་ཡིན། །ཞེས་པ་རང་བཞིན་དག་པའི་ཆོས་སྟོང་པ་ཉིད་ཀྱི་དོན་དེ་སངས་རྒྱས་ཁོ་ནས་མཁྱེན་པའི་སྤྱོད་ཡུལ་ལས། གཞན་སེམས་ཅན་གྱི་ཁམས་དང་འབྲེལ་བ་ལྡེམ་དགོངས་སུ་གསུངས་པར་ཟད་དོ་སྙམ་ཤིང་ཐེ་ཚོམ་ཟོས་ནས་རང་གི་སེམས་ཉིད་སྟོང་པ་ཉིད་ལ་མི་དཀྲི་བ་མདོར་ན་ཟབ་མོའི་སྟོང་ཉིད་ལ་ཡིད་མི་ཆེས་པའམ་མི་མོས་པ་རྩ་ལྟུང་དགུ་པའོ། །གདུག་ལ་རྟག་ཏུ་བྱམས་ལྡན་པ། བྱས་པ་དེ་ནི་བཅུ་པར་འདོད། །ཞེས་མཆོག་གསུམ་དབུ་འཕང་སྨད་པ་དང༌། ཁྱད་པར་རང་གི་རྩ་བའི་བླ་མར་སྨད་པ། རྒྱལ་བསྟན་རིན་པོ་ཆེ་འཇིག་པའི་ཐབས་ལ་བརྩོན་པའི་ཉམས་པ་བདུན་ལྡན། ཞིང་བཅུ་ཚང་བའི་དགྲ་བོ་ལ། དྲག་ཤུལ་མངོན་སྤྱོད་ཀྱིས་འདུལ་བའི་ཐབས་ལ་མི་བརྩོན་པ་དང༌། སྡང་ཡུལ་གྱི་ལོག་སྤྱོད་ལ་སྲན་བཟོད་པ་ཙམ་དུ་མ་ཟད། འདྲེས་ཤིང་བཤེས་པར་བྱས་ནས་དགྲ་ཟླ་ལ་བྱམས་པར་བྱས་པ་རྩ་ལྟུང་བཅུ་པའོ། །མིང་སོགས་བྲལ་བའི་ཆོས་རྣམས་ལ། །དེ་རྟོག་པ་ནི་བཅུ་གཅིག་པ། །མིང་དང་བྲལ་བའི་ཆོས་སྤྲོས་བྲལ་དེ་བཞིན་ཉིད་དེ་དག་ལ་ཡོད་མིན་མེད་མིན་སོགས་ཀྱི་ཚད་མས་གཞལ་ཞིང་། ཆོས་ཀྱི་བདག་མེད་ནི་བློ་དང་རྫས་འགལ་བ་ཡིན་མོད་ཀྱང་རྟོག་གེའི་བློས། ཕུང་ཁམས་སྐྱེ་མཆེད་སོགས་སྟོང་པར་སྒྲུབ་པའི་ལྟ་བ་ལ་མཆོག་ཏུ་འཛིན་པའི་བློ་སྐྱེ་མེད་ཀྱི་གྲུབ་མཐའ་རྟོག་པས་འཇལ་བ་ནི་རྩ་ལྟུང་བཅུ་གཅིག་པའོ། །སེམས་ཅན་དད་དང་ལྡན་པ་ཡི། །སེམས་སུན་འབྱིན་པ་བཅུ་གཉིས་པ། །ཞེས་པས་སྔགས་ཀྱི་སྣོད་རུང་གདུལ་བྱ་བླ་མའི་མན་ངག་འཛིན་པར་དབང་བའམ། མིན་ཀྱང་དྭངས་འདོད་ཡིད་ཆེས་ཀྱི་དད་ལྡན་སློབ་མ་ལ་རང་སྐལ་དང་འཚམ་པའི་ཆོས་མི་སྟོན་པ་དང༌། གཡོ་སྒྱུ་དང་ཆོས་མིན་ལ་འཇུག་ཆེད་བསམ་པ་ལོག་པར་ཏེ་ལམ་མིན་ལ་སྦྱར་བ་ནི་གཞན་སེམས་སུན་ཕྱུང་ནས་འདུན་པ་ཕྱིན་ཅི་ལོག་ཏུ་ཀྱོག་པ་ནི་རྩ་ལྟུང་བཅུ་གཉིས་པའོ། །དམ་ཚིག་རྫས་ནི་ཇི་བཞིན་ཉིད། །མི་བསྟེན་པ་ནི་བཅུ་གསུམ་པ། ཞེས་པ་ནི། སྤྱད་བྱའི་དམ་ཚིག་གི་རྫས་ཤ་ལྔ་བདུད་རྩི་ལྔ་དང་བྲོ་གར་གླུ་ཚིག་རིག་མ་སོགས་རང་རྒྱུད་དུ་བལྟས་ནས་བཙོག་པར་བཟུང་ཞིང་སྤོང་བ་དང༌། ཆགས་སྲེད་ཀྱིས་སྤྱོད་ཅིང་ཇི་བཞིན་ཉམས་འོག་ཏུ་མ་ཆུད་པ་ཉིད་སྤང་ལེན་གྱི་མཐའ་གཉིས་སུ་ལྷུང་བ་ནི་རྩ་ལྟུང་བཅུ་གསུམ་པའོ། །ཤེས་རབ་རང་བཞིན་བུ་མེད་ལ། །སྨོད་པར་བྱེད་པ་བཅུ་བཞི་པ། །ཞེས་པས་འཇིག་རྟེན་ལས་འདས་པའི་རིགས་རྣལ་འབྱོར་མ་སོགས་ཡེ་ཤེས་ཀྱི་མཁའ་འགྲོ་དང༌། མ་མོ་མཁའ་འགྲོ་སོགས་འདས་མ་འདས་སོ་མཚམས་འཛིན་པ་རྣམས་དང༌། འབྱུང་ལྔ་ཡུམ་ལྔའི་རང་བཞིན་ཡིན་ཀྱང་མ་ཤེས་པར་རང་རྒྱུད་དུ་ལྟས་པས་ཐ་མལ་དུ་བཟུང་ཞིང་བརྙས་པར་གྱུར་པ་དང༌། གསང་དབང་རྟེན་གྱུར་བུད་མེད་ལ་སྨོད་པ་དང་གཞན་ཡང་བུད་མེད་རིགས་གང་ལའང་སྨོད་ཀྱང་ལྟུང་བར་འགྱུར་བའི་དོན་རྩོད་དུས་འདིར་བུད་མེད་ལ་རབ་ཏུ་ཞེན་པ་ཡིན་པས། དེ་རྣམས་འདུལ་ཕྱིར་བུད་མེད་དུ་སྤྲུལ་པའི་ལྷ་རྣམས་ཀྱི་སྒྱུ་འཕྲུལ་ཡིན་པའི་ཕྱིར་རོ། །དེ་ལྟར་རྩ་ལྟུང་བཅུ་བཞི་པོ་ནི་སྲུང་ན་ཕན་ཡོན་དང་ཉམས་ན་ཉེས་དམིགས་ཕར་ཕྱིན་ཐེག་པ་མན་གྱི་རྩ་བཞི་ལས་ཀྱང་ཉེས་པ་ཆེ་བར་བསྟན་ཏོ། །

སྨྲས་པ་སྔོན་ཆད་མ་གསུངས་པའང་འདིར་བརྗོད་མེད། །སྡེབ་སྦྱོར་མཁས་པའང་བདག་ལ་ག་ལ་ཡོད། །བླ་མའི་བཀའ་སྩལ་ལྡོག་པར་མ་ནུས་པས། །གང་ཤེས་ཉུང་ངུའི་གཏམ་གྱིས་གསལ་བར་བྱས། །དེ་ལ་འགལ་འཁྲུལ་འབྱུང་སྲིད་ན། །རྩ་གསུམ་སྤྱི་གཟུགས་བླ་མར་བཤགས། །དེ་ལ་རབ་དགེ་མཆིས་སྲིད་ན། །མཁའ་དང་མཉམ་པའི་མ་ལ་བསྔོ། །ཅེས་པའང་མགར་ཆེན་རིན་པོ་ཆེས་བཀའ་ཕེབས་བཞིན་བན་དྷེ་ར་ཛས་རང་གནས་བསམ་གཏན་གྱི་ཁང་བུར་ཤར་མར་བྲིས་པ་ཡི་གེ་པ་རང་སློབ་གྲྭ་བསྟན་འཛིན་ཉི་མས་བྲིས་པ་དགེ་ལེགས་འཕེལ། །དགེའོ། །དགེའོ། དགེའོ། །

སླར་ཡང་འབྲི་བན་བསྟན་འཛིན་ཉི་མས་རང་བློའི་གང་དཔོག་གིས་ཞུ་དག་དང་དཔེ་གཟུགས་བཅས་གྲུབ་པར་བགྱིས་པ་འདི་དགེས་གསང་བའི་དམ་ཚིག་ཉམས་པ་སོར་ཆུད་ནས་མཐར་ཕྱམ་ཅིག་ཀུན་ཏུ་བཟང་པོའི་གོ་འཕང་འཐོབ་པའི་རྒྱུར་གྱུར་ཅིག །གྲུབ་པའི་ཚུལ་འཛིན་མགར་གྱི་མཚན། །མཁས་པའི་ཚུལ་འཛིན་ར་ཛའི་མཚན། །མཁས་གྲུབ་གཉིས་ཀྱི་ཆུ་བོ་དེ། གངས་རིའི་ལྗོངས་ལ་བབ་ན་རྨད། །

**༣ གཅོད་ ཀྱི་ཁྲིད་ཡིག་རྣམ་གྲོལ་སྒོ་འབྱེད།**

གཅོད་ཡུལ་ཟབ་དོན་སྙན་རྒྱུད་བཅུད་དྲིལ་ལས། ཁྲིད་ཡིག་རྣམ་གྲོལ་སྒོ་འབྱེད་ཅེས་བྱ་བ་བཞུགས་སོ།།

ན་མོ་གུ་རུ་པྲ་ཛྙ་པ་ར་མི་ཏ་ཡེ།

 གཉིས་སྣང་དངོས་པོར་འཁྲུལ་པའི་བདག་འཛིན་ཆོས། །

བདག་མེད་ཆོས་སྐུའི་ཀློང་དུ་གཅོད་པ་ལས། །

འཛིན་མེད་སྤྲོས་བྲལ་རིག་པའི་ཡེ་ཤེས་ཀྱི། །

ངོ་བོ་རྟག་བཞུགས་དྲིན་ཅན་བླ་མར་འདུད། །

རྒྱལ་ཀུན་བགྲོད་པའི་ལམ་མཆོག་ཤེར་ཕྱིན་ཡུམ། །

དོན་མ་རྟོགས་པ་གཉིས་འཛིན་འཁྲུལ་པའི་རྒྱུན། །

གཅོད་འདོད་རྣམས་ལ་ཟབ་དོན་སྙན་རྒྱུད་ཀྱི། །

གཅོད་ཡུལ་སྙིང་པོ་བཅུད་བསྡུས་མན་ངག་འབྲི། །

དེ་ཡང་གཅོད་ཡུལ་ཞེས་པ་ཚུལ་མིན་ཡིད་བྱེད་ཉོན་མོངས་རྣམས་ཡུལ་གྱི་ཐོག་དེ་ཉིད་དུ་གཅོད་པར་བྱེད་པས་གཅོད་ཡུལ་ཞེས་བྱ་སྟེ། གཅོད་ཅེས་པའི་སྒྲ་དོན་ནི་སློབ་དཔོན་ཨརྻཱ་དེ་ཝའི་རྒྱ་གཞུང་ལས། ཉོན་མོངས་བདུད་བཞི་གཅོད་པ་དང༌། །བདག་འཛིན་རྩ་ནས་གཅོད་པ་དང༌། །རྟག་མཐའ་བསྒོམ་པའི་གོལ་ས་དང༌། །སྒོམ་པའི་བྱིང་རྒོད་སེལ་བ་དང༌། །སྤྱོད་པའི་སྙེམས་ཐག་གཅོད་པ་དང༌། །འབྲས་བུའི་རེ་དོགས་སེལ་བ་དང༌། །ངེས་པའི་ཕྱིར་ན་གཅོད་ཅེས་བྱ། །ཞེས་གསུངས་པ་ལྟར་དང༌། ཡུལ་ཞེས་པའི་སྒྲ་དོན་ནི། མཛོད་ལས། ཕྲ་རྒྱས་སྤང་པ་མ་ཡིན་དང༌། །ཡུལ་ནི་ཉེ་བར་གནས་པ་དང༌། །ཚུལ་བཞིན་མ་ཡིན་ཡིད་བྱེད་ལས། །ཉོན་མོངས་སྐྱེ་སྟེ། །ཞེས་བཤད་པ་ལྟར་གཅད་བྱ་ཉོན་མོངས་ཡིན་ལ། ཉོན་མོངས་དེ་ཕྲ་རྒྱས་དང༌། ཡུལ་དང༌། ཚུལ་བཞིན་མ་ཡིན་པ་ཡིད་ལ་བྱེད་པ་ལས་སྐྱེ་བས་ན། རྣལ་འབྱོར་པས་ཡུལ་དེ་ཉེ་བར་བཅུག་ནས་བག་ཆགས་བླངས་ཏེ། ཚུལ་མིན་ཡིད་བྱེད་སྔོན་དུ་འགྲོ་བའི་ཉོན་མོངས་རྣམས་ཡུལ་ཐོག་དེ་ཉིད་དུ་གཅོད་པར་བྱེད་པས་གཅོད་ཡུལ་ཞེས་བྱ་བ་དང༌། ཡང་རྗེ་མེ་ཏྲི་པས་ཕ་རོལ་དུ་ཕྱིན་པ་ལ་ཡང་སྔགས་དང་རྗེས་སུ་མཐུན་པའི་སྤྱོད་པ་ཡོད་པར་བཤད་པས། ཤེར་སྙིང་ལས་ཤེས་རབ་ཀྱི་ཕ་རོལ་དུ་ཕྱིན་པ་ཟབ་མོའི་སྤྱོད་པ་སྤྱད་པར་འདོད་པ་དེས་འདི་ལྟར་བསླབ་པར་བྱ་སྟེ་ཞེས་པའི་དོན་ལག་ལེན་དུ་བསྟར་བས་སྤྱོད་ཡུལ་གྲགས་པའང་བཞེད་ལ། མདོར་ན་རང་རྒྱུད་ཀྱི་བདག་དང་བདག་གིར་འཛིན་པ་ལིང་ངེ་སྤང་པའམ་གཅོད་པས་གཅོད་ཅེས་བྱ་ལ། གཞན་སྣང་གང་ལའང་མཚན་མར་འཛིན་པའི་འདུ་ཤེས་མི་འཇུག་པ་སྒྱུ་མ་ལྟ་བུའི་སྤྱོད་པ་སྤྱད་པ་ན་སྤྱོད་ཡུལ་ཞེས་པའོ། །ཡང་ཟབ་དོན་ཐུགས་ཀྱི་སྙིང་པོ་ལས། བདུད་བཞི་ཟིལ་གྱིས་གནོད་པ་ཐེག་པ་ཆེན་པོའི་ཆོས། །འཁོར་འདས་དགག་སྒྲུབ་མེད་པ་ཕ་རོལ་ཕྱིན་པའི་དོན། །འགལ་རྐྱེན་ལམ་དུ་འཁྱེར་བ་ཨ་མ་ཇོ་མོའི་བཞེད། །མི་མཐུན་གྲོགས་སུ་འདོད་པ་གཅོད་ཀྱི་གདམས་པ་སྟོན། །ཞེས་གསུངས་པ་དང༌། སྔགས་བླ་མེད་རྒྱུད་སྡེ་ནས་གསུངས་པ་ལྟར། །མཐུན་ཕྱོགས་ནས་མཚན་དུ་གསོལ་ན་གསང་སྤྱོད་རིགས་སྤྱོད་ཚོགས་སྤྱོད་ཕྱོགས་ལས་རྣམ་རྒྱལ་སྤྱོད་པ་སོགས་ཐབས་ཤེས་ལམ་གྱི་བོགས་འདོན་བྱེད་པ་སྤྱོད་པའི་རིམ་པ་དང༌། མི་མཐུན་གཉེན་པོའི་ཆ་ནས་མཚན་དུ་གསོལ་ན་རྒྱུ་ཕར་ཕྱིན་གདམས་པའི་སྐབས་སུ་བདེན་བཞིའི་རྒྱུ་ཀུན་འབྱུང་དང་འབྲས་བུ་སྡུག་བསྔལ་གྱི་བདེན་པ་ལམ་དུ་འཁྱེར་བའི་ཕྱིར་གཉེན་པོ་ཟློག་སྒོམ་དང༌། རོ་སྙོམས་ཀྱི་གནད་ཟབ་མོ་ཉམས་སུ་ལེན་པ་ལ་གདམ་པ་བདུད་ཀྱི་གཅོད་ཡུལ་ཞེས་བྱ་སྟེ། བཀའ་ཚོམས་ལས། དོན་ལ་གཅད་རྒྱུ་མི་བདོག་ཀྱང༌། །མི་མཐུན་གྲོགས་སུ་འཁྱེར་བའི་ཕྱིར། །རྟོག་མེད་ཕག་པ་བཞིན་དུ་གཅོད། །རྩིས་མེད་སྨྱོན་པ་བཞིན་དུ་གཅོད། །ཞེན་མེད་བུ་ཆུང་བཞིན་དུ་གཅོད། །ཅེས་དང༌། ང་ལ་སུས་ཀྱང་དགོས་པ་མེད། །ཆེད་དུ་བྱ་བ་ཀུན་བཞག་ན། །བག་ཆགས་ཀུན་ལས་གྲོལ་བར་འགྱུར། །གཅོད་པའི་བཅད་ཐབས་མཆོག་ཡིན་ནོ། །ཞེས་དང༌། ཆེད་དུ་དོན་ལ་གཅོད་རྒྱུ་མེད། །མི་ཕོད་བརྫི་བ་གཅོད་དུ་བཞག །ཐམས་ཅད་སེམས་སུ་རྟོགས་ཙ་ན། །གཅད་བྱའི་ཡུལ་ཞིག་ལོག་ན་མེད། །སེམས་ནི་སྟོང་པར་ཞི་ཙ་ན། །གཅད་བྱ་གཅོད་བྱེད་གཉིས་སུ་མེད། །གཉིས་མེད་ཉམས་སུ་མྱོང་ཙ་ན། །བདུད་རྣམས་མ་བཅད་གོང་ནས་བཅད། །ཅེས་གསུངས་པའོ། །གདམས་པ་འདི་ལ། ཨོ་རྒྱན་པདྨའི་འཁྲུལ་གཅོད། ཨརྻ་དེ་བའི་ཚིག་བཅད་ཆེན་མོ། ནཱ་རོའི་རོ་སྙོམ་གསང་གཅོད། ཕ་དམ་པའི་ཞི་བྱེད་དེ་རྒྱ་གཅོད་ཆུ་བོ་གཞུང་བཞི་གྲགས་པའི་ནང་ཚན་དམ་པ་ནས་ཡར་ལུང་སྨ་ར་སེར་པོ་ལས་བརྒྱུད་པ་ལ་ཕོ་གཅོད་དང༌། མ་ཅིག་ལས་བརྒྱུད་པ་ལ་མོ་གཅོད་ཀྱི་ཐ་སྙད་མཛད་ཅིང༌། གཙོ་བོ་མ་ཅིག་ཉིད་ཀྱིས་བཀའ་བར་པ་རྒྱས་འབྲིང་ལ་གཟིགས་པ་ཙམ་གྱིས་སྐྱེ་མེད་ཅིག་ཆོད་དུ་རྟོགས་ཤིང་འཁྲུལ་པའི་སྙེམས་ཐག་གཅོད་པའི་གདམས་པ་ཐུགས་ལ་འཁྲུངས་པས་དེའི་ཆོས་རྣམས་ལ་བཀའ་ཐོག་ནས་གྲོལ་བ་ཉམས་ལེན་ཀྱི་བརྒྱུད་པ་ཆུ་བོ་བཞི་འདུས་ཀྱི་གདམས་པ། རྒྱལ་བ་ཐམས་ཅད་ཀྱི་གཤེགས་ཤུལ། བཀའ་ཕ་རོལ་ཕྱིན་པའི་གདམས་པ། ཟབ་པ་ལས་ཀྱང་ཆེས་ཟབ་པ། ཐུན་མོང་མ་ཡིན་པའི་གདམས་པ། ཆོས་ཐམས་ཅད་ཀྱི་ཉིང་ཁུ། ཐེག་པ་ཆེན་པོའི་ཡང་རྩེ། མདོ་སྔགས་ཆིག་དྲིལ་གྱི་སྙིང་པོ། བདུད་བཞི་རང་སར་གྲོལ་བྱེད་ཀྱི་ཆོས་ཉིད། དུག་ལྔ་བཙན་ཐབས་སྤོང་བའི་ཐབས་མཆོག བདག་འཛིན་རྩད་ནས་གཅོད་པའི་རལ་གྲི། བདག་མེད་གནས་ལུགས་རྟོགས་པའི་སྒོ་འབྱེད། ཆོས་གཞན་གྱིས་བདག་གཅེས་འཛིན་གྱི་སྲུང་བཟློག་ནོར་སྒྲུབ་སོགས་མཐུན་རྐྱེན་ལ་འབད་བརྩོན་བྱེད་པ་ཞིག་ཡིན་ནའང་གཅོད་ཡུལ་ཕྱག་རྒྱ་ཆེན་པོའི་ཆོས་འདིས། མི་མཐུན་དང་དུ་ལེན། འགལ་རྐྱེན་གྲོགས་སུ་འཁྱེར། འདྲེ་གདོན་སྙིང་རྗེས་འདུལ་བ་སྟེ། ཇི་སྐད་དུ། གཅེས་པར་འཛིན་པའི་ལུས་སྲོག་འདི། །ལྟོས་མེད་ལྷ་འདྲེའི་གཟན་དུ་སྐྱུར། །ལུས་ཀྱི་བདག་འཛིན་ཤུགས་ཀྱིས་ཆོད། །དྲན་རིག་སྐྱེ་མེད་དབྱིངས་སུ་སྤར། །འགག་མེད་ཤུགས་འབྱུང་སྟོང་པར་གནས། །ངར་འཛིན་ངམ་ངམ་ཤུགས་ཀྱིས་ཆོད། །བྱར་མེད་རིག་པའི་བཙན་ས་ཟིན། །སྤྲང་མོ་ང་ཡི་ཆོས་ལུགས་ཡིན། །ཞེས་གཞན་ལས་ཁྱད་པར་ཅན་གྱི་ཆོས་ཡིན་ལ། འདི་ཡི་དོན་ཉམས་སུ་ལེན་པའི་གང་ཟག་ནི། གཅོད་ཡུལ་གནད་ཀྱི་སྙིང་པོ་ལས། ནམ་འཆི་ཆ་མེད་དྲན་པས་ཚེ་འདི་བློ་ཡི་ཐོངས། །ཆོས་མིན་བསམ་རྒྱུ་མེད་ཅིང་སྙིང་རུས་ཞེ་བཅད་ཆེ། །བླ་མས་ཅི་གསུངས་སྒྲུབ་ཅིང་གཉེན་ཁྲོད་རི་ལ་ཚུགས། །རྐྱེན་ངན་ཀློང་ལ་བསྲེ་ཞིང་གང་བྱུང་རོ་སྙོམས་པ། །ཞེས་གསུངས་པ་ལྟར་ཐེག་པ་ཆེན་པོའི་སྡོམ་པ་སྤྱི་དང་ཁྱད་པར་གསང་སྔགས་རྡོ་རྗེ་ཐེག་པའི་དབང་བསྐུར་དང་སྡོམ་པ་ལེགས་པར་ནོད་ཅིང་ལམ་གྱི་རིམ་པ་ལ་གོམས་པར་བྱས་ཏེ། ལྟ་བ་བོག་འབྱིན་པ་དང༌། བསྒོམ་པ་གནད་དུ་གཟུད་པ། སྤྱོད་པ་ལམ་དུ་སློང་བ། འབྲས་བུ་ཟད་སར་སྐྱོལ་བའི་ཆེད་དུ་བརྟུལ་ཞུགས་དང་ལྡན་པའི་གང་ཟག་གིས་ཆོས་འདི་ཉམས་སུ་བླངས་ནས་བྱམས་སྙིང་རྗེ་བྱང་ཆུབ་སེམས་ཀྱིས་རང་དོན་ཡིད་བྱེད་གཅོད། སྟོང་ཉིད་ལྟ་བས་འཁོར་བའི་རྩ་བ་གཅོད། ཐུན་མོང་གིས་བདུད་བཞི་གཅོད་པས། རང་དོན་རྟོགས་པའི་རྩལ་སྦྱོང༌། གཞན་དོན་སྙིང་རྗེའི་རྩལ་སྦྱོང༌། ཐུན་མོང་ཆོས་བརྒྱད་མགོ་སྙོམ་པ། སྔགས་ཀྱི་རིག་པ་བརྟུལ་ཞུགས་ཀྱི་སྤྱོད་པ་དང་རྗེས་སུ་འབྲེལ་བ། མི་འདོད་པ་དང་དུ་བླངས། རྐྱེན་ངན་ལ་ཐོག་བརྗིས་བཏང༌། བདག་གཞན་མཉམ་ཉིད་དུ་ཤེས་པས་བདག་འཛིན་སྙེམས་ཐག་བཙན་ཐབས་སུ་གཅོད་པ་སྟེ། དེ་ལྟར་མ་གོ་བར་སྣང་བ་འདྲེ་དང་རྒྱལ་འགོང་དུ་ཤར་བས་གཅད་བྱ་ཕྱི་ལ་ཡོད་པར་རློམ་ནས། འདྲེ་གདོན་ཐུལ་དུ་རེ་བས་ཟ་ཆོག་ཕྱིར་དུ། ཁ་གདང༌། མིག་བསྒྲད། ཧཱུཾ་ཕཊ་ཀྱི་ངར་སྒྲ་སྒྲོག མི་སེམས་དཀྲུག ཁྱི་ཁ་དཀྲོག ལྷ་འདྲེ་འགྲས། གྲོང་པའི་གཉིད་ཀྲོག རྩིང་ཐལ་གྱི་སྤྱོད་པ་སྣ་ཚོགས་ལ་ཞུགས་པ་ནི་གཅོད་ཐ་ཁྱི་ཟུག་ཟུག་ཟེར་བ་ལྟར་གཅོད་ལོག་ཏུ་འགྲོ་བའི་ནོར་ས་རྔམ་པོ་ཆེ་ཡིན་པས་དང་པོ་ནས་ཀུན་སློང་མ་ནོར་བར་བྱ། གཅོད་འདི་གསར་རྙིང་ཐམས་ཅད་ལ་གྲགས་ཤིང་ལུགས་སྲོལ་ཆེས་མང་ནའང༌། ཟབ་དོན་ཐུགས་ཀྱི་སྙིང་པོ་སྙན་རྒྱུད་ཆེན་མོའི་བཀའ་སྲོལ་འདི་བཀའ་བབ་ཁྱད་པར་ཅན་དོན་ལའང་གདམ་ངག་ཟབ་ལ་རྒྱས། གསང་བ་བས་ཀྱང་ཆེས་གསང་བ་བྱིན་རླབས་ཀྱི་བཀའ་མ་ཆད་པ་ཁྱད་པར་དུ་འཕགས་པ། གྲུབ་ཐོབ་ཐམས་ཅད་ཀྱི་ཐུགས་ཀྱི་གནག་པ་མན་ངག་ཟབ་ལམ་སྙན་རྒྱུད་བཅུད་དྲིལ་གྱི་གདམས་པ་ཡིན་ལ། ཤེར་ཕྱིན་མདོ་བསྡུས་པ་ལས། རྒྱུ་རྣམ་བཞི་ཡིས་བྱང་ཆུབ་སེམས་དཔའ་མཁས་སྟོབས་ལྡན། །བདུད་བཞིས་ཐུབ་པར་དཀའ་ཞིང་བསྐྱོད་པར་མི་ནུས་ཏེ། །སྟོང་པར་གནས་དང་སེམས་ཅན་ཡོངས་སུ་མི་གཏོང་དང༌། །ཇི་སྐད་སྨྲས་བཞིན་བྱེད་དང་བདེ་གཤེགས་བྱིན་རླབས་ཅན། །ཞེས་པས་ཟབ་མོ་གཅོད་ཀྱི་ཁོག་དབུབ་ཁྱད་པར་ཅན་དོན་བཞི་སྟོན་པ་བཞིན་ཉམས་སུ་ལེན་པ་ཡིན་ཏེ། ཉམས་ལེན་དངོས་ལ་བཞི། དང་པོ་བདུད་བཞིས་བསྐྱོད་པར་མི་ནུས་པའི་ཟིལ་གནོན་དམིགས་པ་སྐོར་གསུམ། གཉིས་པ་བདེ་གཤེགས་བྱིན་རླབས་རང་ལ་འཇུག་བྱེད་སྔོན་འགྲོའི་ཆོས། གསུམ་པ་ཤེས་རབ་སྙིང་རྗེའི་སྟོབས་ཀྱི་སྟོང་པར་གནས་པའི་ལྟ་བ་དང༌། སེམས་ཅན་ཡོངས་སུ་མི་གཏོང་བ་དངོས་མེད་ལྷ་འདྲེའི་གཞན་དོན་སྒྲུབ་པ་ལུས་སྦྱིན་དངོས་གཞིའི་ཉམས་ལེན། བཞི་པ་ཇི་སྐད་སྨྲས་བཞིན་དམ་བཅའ་དང་མི་འགལ་བ་བྱང་ཆུབ་སེམས་དཔའི་ཚུལ་ཁྲིམས་སྤྱོད་པ་རྗེས་ཀྱི་བྱ་བའོ། །དང་པོ་བདུད་བཞིས་བསྐྱོད་པར་མི་ནུས་པའི་ཟིལ་གནོན་དམིགས་པ་སྐོར་གསུམ་ལ་བློ་སྦྱོང་བ་དང༌། ཟིལ་གནོན་དམིགས་པའོ། །དང་པོ་བློ་སྦྱོང་ལ། དལ་འབྱོར་རྙེད་པར་དཀའ་བ་མི་ལུས་རིན་པོ་ཆེ་ཐོབ། རྒྱལ་བའི་བསྟན་པ་རིན་པོ་ཆེ་དང་མཇལ། དགེ་བའི་བཤེས་གཉེན་གྱིས་རྗེས་སུ་བཟུང༌། ཆོས་བྱེད་པའི་རང་དབང་ཡོད། བྱེད་ཐབས་ཤེས་པའི་དུས་འདིར་དལ་འབྱོར་ལ་སྙིང་པོ་ལེན་ཤེས་དགོས་ཏེ། མ་ཅིག་བཀའ་ཚོམས་ལས། སེམས་ཅན་ཙམ་གྱི་ལུས་མཐོང་ན། །མི་ལུས་ཐོབ་པ་མེད་པ་ཙམ། །ཁ་འཐོར་ཙམ་གྱི་ལུས་མཐོང་ཡང༌། །མི་ལུས་ཐོབ་པ་སྲིད་པ་ཙམ། །སེམས་ཅན་གཞན་ལ་ལྟོས་པ་ན། །འཁོར་ལོས་བསྒྱུར་རྒྱལ་བས་ཀྱང་དཀོན། །གསུངས་པ་བཞིན་དཀོན་པའི་མི་ལུས་དེ་ཡང་མི་རྟག་པ་སྟེ། ཡང་མ་ཅིག་གིས། མགྲོན་པོ་མགྲོན་ཁང་ཉལ་བ་འདྲ། །རི་གཟར་ཆུ་འབབ་མྱུར་འགྲོ་དང༌། །རྫིང་རྟོལ་ལྟག་ཆུ་བཅད་པ་བཞིན། །མི་རྟག་འགྱུར་བའི་ཆོས་ཅན་ཡིན། །ཞེས་གསུངས་པ་བཞིན་སྐད་ཅིག་མི་རྟག་པར་ཤེས་ནས་ཚེ་འདིའི་འཁྲི་བ་བཅད་དེ་ཕྱི་མ་དོན་དུ་གཉེར་བ་དང༌། དེ་ནས་འཁོར་བའི་ཉེས་དམིགས་དང་ལས་འབྲས་འཁོར་ཚུལ་ཤེས་ནས་སྲིད་པའི་བདེ་བ་ལ་ཞེན་འཁྲི་བཅད་དེ་ཐར་པ་དོན་དུ་གཉེར་བ་དང༌། དེ་ནས་འགྲོ་དྲུག་ཕ་མར་ཤེས་པས་བྱམས་དང་སྙིང་རྗེ་ཆེན་པོས་སྤྱིར་སེམས་ཅན་ཐམས་ཅད། དགོས་སུ་སྣང་སྲིད་ལྷ་འདྲེ་གནས་གདོན་འདི་རྣམས་ཕ་མ་དྲིན་ཆེན་ཡིན་པས། ད་རེས་སྐུ་དྲིན་བསབ་ཕྱིར་བདག་གིས་་སྒྱུ་མའི་ལུས་འདི་ནམ་ཞིག་མི་བཞག་འཇིག་པའི་ཆོས་ཅན་ཞིག་ཡིན་པས། དེས་ན་ད་རེས་ལུས་འདི་སྟོན་མོར་འགྱེད་ནས་འདྲེ་གདོན་རྣམས་ཀྱི་བློ་ཁ་ཆོས་ལ་བསྒྱུར། རྐྱེན་ངན་ལམ་དུ་འཁྱེར། གཉན་ས་དུར་ཁྲོད་དུ་བདག་འཛིན་གྱི་རོ་བསྐྱལ། བདག་མེད་མཆོད་སྦྱིན་བྱེད། གཉིས་མེད་མཆོད་པས་དགྱེས་པ་བསྐངས་ཏེ་དོན་གཉིས་ཀྱི་འབྲས་བུ་ཡོང་བ་ཞིག་བྱའོ་སྙམས་པའི་སྙིང་རྗེའི་བྱང་ཆུབ་སེམས་ཀྱི་འཕེན་པ་བཏང་ལ། བདག་ལ་སྡང་བར་བྱེད་པའི་དགྲ་ཞེས་པ། ང་མ་ལེན་པ་ལ་རྡེག་བརྡུང་སྒྲོ་སྐུར་ངན་པ་སོགས་ཞེ་ངན་ཅན་གཟུགས་ཅན་མི་ཡི་དགྲ་དང༌། གནོད་པར་བྱེད་པའི་བགེགས་ནི་གཟུགས་མེད་ལུས་སེམས་ལ་ནད་གདོན་གྱིས་སྡུག་བསྔལ་བར་བྱེད་པའི་བགེགས་རིགས། ཐར་པ་དང་ཐམས་ཅད་མཁྱེན་པ་ལ་བར་དུ་གཅོད་པར་བྱེད་པ་ནི། ལུས་སྲོག་ཁ་རྗེ་དབང་ཐང་བསོད་ནམས། སྒྲུབ་པ་ཉམས་ལེན་ལ་བསམ་སྦྱོར་ཕྱིན་ཅི་ལོག་ཏུ་གཏོང་མཁན་གྱི་རྐྱེན། ལས་གདོན་ཞེས་པ། ལྷན་སྐྱེས་མ་རིག་པ་སྙེམས་བྱེད་བདུད་སོགས་བཞི་དང༌། ཚེ་སྲོག་འཕྲོག་པའི་འཆི་བདག་གི་བདུད། ཐར་པ་ཐོབ་དུ་མི་སྟེར་བའི་ལས་ངན་ལ་སྦྱོར་བའི་ལས་གདོན། ལུས་གདོན་ནི་ཁུ་རྡུལ་རླུང་གསུམ་གྱི་ཚོགས་པའི་གདོས་བཅས་ལུས་འདི་གྲུབ་ནས་བཟུང༌། དུག་གསུམ་གྱི་རང་གཟུགས་ལ་མཉམ་ཆས་སུ་ཡོད་པ་དེས་གདོན་ཐམས་ཅད་ཀྱི་སྣ་ཁྲིད་ནས་ལས་ངན་ལ་སྦྱོར་བས་ལུས་གདོན། རང་གང་འདུག་པའི་གཉན་ས་དེར་གནས་ཀྱི་ལྷ་འདྲེ་གནས་གདོན་ཏེ། དེ་རྣམས་ཀྱི་གཙོར་བྱས། ལུས་བསྐྱེད་བྱེད་ཀྱི་ཕ་མས་ཐོག་དྲངས་པའི་མཁའ་མཉམ་སེམས་ཅན་ཐམས་ཅད་ངན་སོང་གསུམ་དང༌། འཁོར་བའི་སྡུག་བསྔལ་མཐའ་དག་གྲོལ་ནས་གཏན་གྱི་བདེ་བ་དང་ལྡན་ན་ཅི་མ་རུང་བསམ་པའི་བྱམས་པ། ཚེ་འདིའི་བྱ་བ་མཐོ་དམན་ལེགས་ཉེས་འབྱོར་རྒུད་དགྲ་གཉེན་ཐམས་ཅད་ཡུན་རིང་མི་རྟག་པ་ནམ་ཞུགས་ཟད་པའི་སྦྲང་མ་ལྟ་བུ། སྟོབས་འབྱོར་གོ་ས་བདེ་སྐྱིད་སྙན་གསུམ་ལ་སྙིང་པོ་མེད་པ་སྡུག་བསྔལ་གཞི་རྩ་མཐའ་མེད་ལ་འབད་བརྩོན་དྲག་པོ་བྱས་ཀྱང་མཐར་སྡུག་བསྔལ་གྱི་ཡོ་ལང༌། སྡུག་བསྔལ་གྱི་འཁྲུལ་འཁོར་འབའ་ཞིག་ལ་སྤྱོད་པའི་མ་རྒན་སེམས་ཅན་འདི་དག་སྡུག་བསྔལ་དང་བྲལ་འདོད་ཀྱི་སྙིང་རྗེ། ད་རེས་འདིར་སྣང་འཁྲུལ་པ་ལ་བདེན་པར་འཛིན་ནས་རྒྱུ་ནོར་གསོག་སྲུང་དགྲ་གཉེན་ཆགས་སྡང་རང་ཕུང་རང་བརླག་མི་བྱེད་པར་ཆོས་གཤའ་མ་ཞིག་བྱས་ནས་མྱུར་དུ་བླ་མེད་བྱང་ཆུབ་འཐོབ་པར་བྱ། དེའི་ཆེད་དུ་ཆོས་སྐུ་ཡུམ་ཆེན་གྱི་གོ་འཕང་ལ་བདག་ཁོ་ནས་བཀོད་པའི་ཆེད་དུ་ཚོགས་བསགས་ལུས་ཀྱི་སྦྱིན་པའི་རྣལ་འབྱོར་ལ་བརྩོན་ནས་གཅོད་ཡུལ་ཕྱག་རྒྱ་ཆེན་པོ་ཉམས་སུ་ལེན་པར་བྱའོ་བསམ་པའི་བྱང་ཆུབ་སེམས་ཐོག་མཐའ་ཀུན་ཏུ་ཟིན་པར་བྱ་ཞིང༌། ནང་མཆོད་སོགས་མཆོད་རྫས་དངོས་འཛིན་སྦྱང་ཞིང་ཚིག་དོན་ལྟར་གསལ་བཞིན་བྱིན་གྱིས་རླབས། གཉིས་པ་ཟིལ་གནོན་དམིགས་པ་སྐོར་གསུམ་གྱི་ཐོག་མར་སྙིང་རྗེ་ཆེན་པོས་དབང་དུ་བསྡུད་ཅིང་ཤེས་རབ་ཆེན་པོས་ཟིལ་གྱིས་གནོན་པ་ལ། གོང་གི་རང་དོན་གྱི་དྲི་ཙམ་མེད་པ་གཞན་ཕན་སེམས་བསྐྱེད་དེའི་རྩི་མ་ཡལ་བའི་ངང་ནས་སྣང་ཞིང་སྲིད་ཚད་འབྱུང་པོ་ཐམས་ཅད་དབང་དུ་བསྡུས་ནས་འཁོར་བ་དང་ངན་འགྲོའི་སྡུག་བསྔལ་ལས་སྒྲོལ་བའི་ཕྱིར་དུ་སྐྱབས་སུ་འགྲོ་བར་བྱ་བའི་ཕྱིར་སྟོང་ཉིད་སྙིང་རྗེའི་ངང་ནས། ཕཊ། ཅེས་བརྗོད་པས་སྐྱེ་མེད་སྟོང་པའི་ངང་ལས་འགག་མེད་སྙིང་རྗེའི་རིག་རྩལ་ལས་རང་ཉིད་སྐད་ཅིག་གིས་ཡུམ་ཆེན་མོ། འདོན་བྱ་བཞིན་གསལ་བཏབ་ལ། རྐང་དུང་ཁ་ལན་གསུམ་བརྡབ་ཅིང༌། ཕཊ། འབྱུང་པོ་ཕྲན་བུ་ཉམ་ཆུང་བ་རྣམས་མ་སྐྲག་ཅིག །མ་སྔངས་ཤིག །ཤིན་ཏུ་མ་སྔངས་ཤིག །རྐང་དུང་ཐེང་དང་པོས་ཐམས་ཅད་ཉོན་ཅིག་ཅེས་པའི་སྒྲ་ཕྲ་ལ་གྲིམ་ཅིང་སྙན་པ་ཁམས་གསུམ་སེམས་ཅན་ཐམས་ཅད་ཀྱི་སང་ངེ་ཐོས་པས་མི་ཁོམ་པ་ཅི་ཡོད་ཀྱང་ལས་ཀྱི་འཕྲོ་བཅད་དེ། ཀྲོང་ངེ་ཉན་ནས་འདིར་འོང་བའི་སྤྲོ་བློ་བུན་གྱིས་སྐྱེས་པར་བསམ། འདིར་འདུས་ཤིག་ཅེས་པའི་སྒྲ་ཐོས་མ་ཐག་ཐམས་ཅད་ཟེངས་ཏེ་བྱུང་བར་བསམ། མྱུར་དུ་འདུས་ཤིག་ཅེས་པའི་སྒྲ་ཐོས་པས་ཐམས་ཅད་འུར་གྱིས་འདུས་ནས་གུས་པ་དང་བཅས་འཁོད་པར་བསམ་ལ། ཤེས་རབ་ཆེན་པོས་བདག་གནས་ལྷ་འདྲེ་གསུམ་ཟིལ་གྱིས་གནོན་པ་ལ། ཕཊ་ཅེས་པས་བདག་ཉིད་སྐད་ཅིག་གིས་སྟོང་གསལ་རིག་པའི་སྙིང་པོ་ཁྲོས་མ་ནག་མོ་ཐུགས་སྙིང་རྗེས་འགྲོ་ལ་རྗེས་སུ་ཆགས་ཤིང༌། བདེ་ཆེན་ཡེ་ཤེས་དབྱིངས་སུ་དུག་གསུམ་དག་ཅིང་སྲིད་གསུམ་ཟིལ་གྱིས་གནོན་པའི་བརྡར་ཉི་མ་འབུམ་ལྟར་གཟི་བརྗིད་འབར་ཞིང་ཁྲོས་པའི་ཉམས་དང་ལྡན་པ་ལུས་ངག་ཡིད་གསུམ་གྱི་བག་ཆགས་དབྱིངས་སུ་དག་ཅིང་གསང་གསུམ་མི་ཟད་རྒྱན་གྱི་འཁོར་ལོ་ལ་དབང་འབྱོར་བའི་སྐུ་སྟོད་གཟུགས་མེད་སྲིད་རྩེར་བརྗིད་ཅིང༌། སྐུ་སྐེད་གཟུགས་ཀྱི་ཁམས་ནས་འགྱིང་བ། སྐུ་སྨད་འདོད་ཁམས་ཀྱི་གནས་སུ་རོལ་བ། ཁམས་གསུམ་ལས་རྣམ་པར་རྒྱལ་བའི་སྐུ་ཅན་སྲིད་མཐའི་འཁྲུལ་བ་རྩད་ནས་གཅོད་པའི་བརྡར་ཕག་རྒོད་ནག་པོའི་ཞལ་མཁའ་དབྱིངས་སུ་ངུར་བ། སྙིང་རྗེས་ཞི་མཐར་ཞེན་པ་དག་ཅིང་འཁོར་འདས་ཆོས་སྐུར་རྫོགས་པའི་བརྡར་ཞལ་གཅིག་པ། ཐུགས་རྗེས་སྤྱན་གསུམ་དམར་ཟླུམ་རྒྱས་པ་འཁྲུལ་སྣང་གདོན་བགེགས་རོལ་བའི་ལྗགས་གློག་དམར་ལྟ་བུ་བརྐྱངས་ཤིང༌། ཕཊ་དང་ཕེཾ་སྒྲ་སྒྲོགས་པ་ཚད་མེད་རྣམ་བཞིས་འགྲོ་དོན་མཛད་པའི་མཆེ་བ་བཞི་རྣོ་ངར་གཙིགས་པ། སྙིང་རྗེ་ཁྲོས་པའི་ཕྲིན་ལས་རྫོགས་པའི་བརྡར་ཕྱག་གཡས་མི་ལྤགས་གཡང་གཞི་དམར་ལྷབ་ལྷབ་བརྡེབ་པས། སྣང་སྲིད་ལྷ་འདྲེ་མི་གསུམ་དབང་བསྡུད་བྲན་དུ་བཀོལ་བ། སྟོང་ཉིད་རང་སྒྲས་མ་རིག་གཉིད་ལས་སློང་བའི་ཕྱག་གཡོན་མི་རྐང་གླིང་བུ་དྲག་ཏུ་འབུད་པས་འཇིག་རྟེན་དྲེགས་པ་ཟིལ་གྱིས་གནོན་པ། སྐུ་ལྔས་འགྲོ་དོན་མཛད་ཅིང་རིགས་ལྔའི་དབང་སྐུར་རྫོགས་པའི་བརྡར་ཐོད་སྐམ་ལྔས་དབུ་ལ་བརྒྱན་པ། ཚོགས་གཉིས་ཟུང་འཇུག་དོན་གཉིས་ལྷུན་གྲུབ་ཀྱི་བརྡར་ཞབས་གཉིས་གར་སྟབས་ཀྱིས་བཞེངས་པ། ཡེ་ཤེས་བསྐལ་པའི་མེ་དཔུང་འབར་བའི་དབུས་སུ་བཞུགས་པར་གསལ་བས་ལྷར་སྣང་ཏིང་འཛིན་སྣང་སྟོང་ཡེ་ཤེས་ཀྱི་བདག་ཟིལ་གྱིས་གནོན་པའོ། །དེའི་ཐུགས་ཀ་ནས་སྐུ་གསུང་ཐུགས་སྤྲུལ་གྱི་ཁྲོས་མ་ལས་བྱེད་ཀྱི་ཁྲོ་མོ་གློག་ལྟར་འཁྱུགས་ཅིང་སྐར་ལྟར་འཁྲུགས་པ་འཕྲོས་པས། གནས་ཡུལ་གྱི་ལྷ་འདྲེ་གཙོར་བྱས་སྲིད་གསུམ་འཁོར་འདས་ཐམས་ཅད་རང་དབང་མེད་པར་བཀུགས་ནས་འདར་ཕྲི་ལིར་མདུན་དུ་འཁོད་པ། ལས་བྱེད་ཁྲོས་མ་མཁའ་འགྲོ་མ་གྲངས་མེད་ཀྱིས་ཕྱི་ནས་རྭ་བ་བསྐོར་ཏེ་བསྲུང་བས་ལྷ་འདྲེ་ཟིལ་གྱིས་གནོན་པའོ། །རང་ཁྲོས་མས་ཧཱུྃ་ཕཊ་ཀྱི་སྒྲ་དྲག་པོ་དང་བཅས་བདེ་ཆེན་སྒྱུ་མའི་གར་གྱི་སྲིད་གསུམ་ཕྱག་རྒྱས་འགེངས་པའི་རྡོ་རྗེའི་གར་སྟབས་ཀྱིས་འཁྲབས་པས་རང་གི་བ་སྤུའི་བུ་གར་ཁྲོས་མས་གཏམས་པ་རྣམས་དང༌། རྭ་བའི་ཁྲོས་མ་ལས་བྱེད་རྣམས་ལྷན་ཅིག་འཁྲབས་པས་སྣང་སྲིད་གནམ་ས་གཡོ་འགུལ་གྱིས་ཡོམ་ཡོམ་ཤིག་ཤིག་འུར་སྡིག་སྒྲ་བཅས་རིག་རྩལ་བྱང་ཆུབ་སེམས་སུ་འབར་བས་སྟོང་ཉིད་སྙིང་རྗེའི་འཁོར་འདས་དབྱིངས་སུ་དག་སྟེ་རེ་དོག་སྤང་བླང་གི་རྟོག་ཚོགས་དབྱིངས་སུ་དག་པས་གནས་ཡུལ་ཐམས་ཅད་ཟིལ་གྱིས་གནོན་པའོ། །མཐར་བདག་གནས་ལྷ་འདྲེ་དང་བཅས་པ་གང་དུའང་མི་དམིགས་ཤིང༌། རིག་སྟོང་སྤྲོས་པ་བྲལ་བའི་ངང་དུ་ཡུམ་དོན་ཤེས་རབ་ཕར་ཕྱིན་ཉམས་ལེན་ལ་སྐད་ཅིག་མི་གཡོལ་བའི་ངང་ནས། དཀར་པོ་དགེ་བ་ལ་གནས་པའི་ཆོས་ཐམས་ཅད་གདོད་ནས་སྐྱེ་མེད་དབྱིངས་སུ་ཟིལ་གྱི་གནོན། ཕཊ། ཅེས་མཉམ་པར་བཞག གཉིས་པ་བདེ་གཤེགས་བྱིན་རླབས་རང་ལ་འཇུག་བྱེད་སྔོན་འགྲོའི་ཆོས་ལ་སྐྱབས་སེམས། ཚོགས་བསགས། མཆོད་བསྟོད། སྒྲིབ་སྦྱོང༌། བྱིན་རླབས་གནད་འབེབས་བཅས་ལྔ་སྟེ། དང་པོ་སྐྱབས་སེམས་ནི། ཨཱརྻ་དེ་བའི་ཞལ་ནས། ཆོས་ཉིད་ངང་ནས་སྐྱབས་འགྲོ་དང༌། །སེམས་བསྐྱེད་སྨོན་ལམ་བཏབ་པར་བྱ། །ཞེས་གསུངས་པས། སྐྱབས་ཡུལ་སྐབས་འདིར་བསྡུས་པའི་ལུགས་ཏེ། ཕཊ། མདུན་མཁར་སེང་ཁྲི་པདྨ་ཉི་ཟླའི་སྟེང་དུ་རྩ་བའི་བླ་མ་དང་གཉིས་སུ་མེད་པ་ཡུམ་ཆེན་མ་ཅིག་རྣམ་པ་རྡོ་རྗེ་འཆང་ཆེན་ལ་བརྒྱུད་པའི་བླ་མ་དང༌། དཀོན་མཆོག་རིན་པོ་ཆེ་རྣམ་པ་གསུམ་སོགས། ཡི་དམ་མཁའ་འགྲོ་ཆོས་སྲུང་སྐྱབས་ཡུལ་རྒྱ་མཚོ་སྤྲིན་ཕུང་བཏིབས་པ་ལྟར་བཞུགས་པའི་དྲུང་དུ་རང་འཁོར་གནས་གདོན་ལུས་གདོན་ལས་གདོན་གསུམ་གྱི་ཐོག་དྲངས་པའི་མ་གྱུར་རིགས་དྲུག་བར་དོ་དང་བཅས་པའི་སེམས་ཅན་ཐམས་ཅད་ཁྲོམ་ཚོགས་པ་ལྟར་ཚོགས་ནས་སྒོ་གསུམ་དད་མོས་གཅིག་ཏུ་དྲིལ་བས་འདི་ནས་བྱང་ཆུབ་མ་ཐོབ་ཀྱི་བར་དུ་ཅི་མཛད་ཁྱེད་ཤེས། བློ་གཏད་ལིང་བསྐྱུར་གྱིས་སྐྱབས་འགྲོའི་སྐོར་གྱི་འདོན་སྒོམ་སྦྲག་པ་ཚར་གསུམ་སོགས་བྱས་རྗེས། མཆོག་གསུམ་སྐྱབས་འོག་ཏུ་ཚུད་པས་སྐྱབས་པར་ཞལ་གྱིས་བཞེས་ནས་སྐུ་གསུང་ཐུགས་ལས་འོད་ཟེར་དཀར་དམར་མཐིང་གསུམ་བྱུང་ནས་བདག་གཞན་ཐམས་ཅད་ཀྱི་སྡིག་སྒྲིབ་དག་པས་ལུས་ཤེལ་སྒོང་བཞིན་དངས་སངས་ཀྱིས་དག་པར་བསམ། དེ་ནས་ཡན་ལག་བདུན་པ་ཕུལ་ཞིང་སེམས་བསྐྱེད་པ་ལ། མཁའ་ཁྱབ་ཀྱི་སེམས་ཅན་ཐམས་ཅད་རང་གི་ཚེ་རབས་གཏན་གྱི་ཕ་མའི་འཁོར་ལོ་ཡིན་ཀྱང་ཐམས་ཅད་སྡུག་བསྔལ་ལས་ཐར་དུས་མེད་པ་འདི་རྣམས་སྙིང་རེ་རྗེ། དེ་ཡང་སྙིང་རྗེ་བ་ཙམ་དུ་མ་བཞག་པར་རྣམ་གྲོལ་གཏན་གྱི་བདེ་བ་ལ་འགོད་པར་བྱ་སྙམ་པའི་སྒོ་ནས། རང་གཞན་སེམས་ཅན་གྱི་ལུས་རྡུལ་སྙེད་ལྟར་སྤྲུལ་ནས་ཕྱག་བྱ། དངོས་བཤམས་ཡིད་སྤྲུལ་གྱི་མཆོད་རྫས་དཔག་མེད་སྤྲུལ་ཏེ་མཆོད་པ་འབུལ། སྡིག་ལྟུང་སྒྲིབ་ཉེས་རྣམ་འགྱོད་སྡོམ་དྲག་པོས་བཤགས་པ། རང་གཞན་དགེ་བ་ལ་རྗེས་སུ་ཡི་རང་བ། རྒྱུན་མི་འཆད་པར་ཆོས་འཁོར་བསྐོར་བར་བསྐུལ་བ། འཁོར་བ་མ་སྟོངས་བར་དུ་གཟུགས་སྐུ་མྱ་ངན་ལས་མི་འདའ་བར་གསོལ་བ་འདེབས་པ། དགེ་བ་བླ་མེད་བྱང་ཆུབ་ཏུ་ཡོངས་སུ་བསྔོ་བར་བྱའོ་སྙམ་པའི་ཡན་ལག་བདུད་པ་ཕུལ་ཞིང་སེམས་བསྐྱེད་པའི་བསྡོམ་པ་བཟུང་སྟེ། དེའང་སྔོན་དམ་བཅས་པ་ཉིད་མོས་པས་སློབ་པའི་ཚུལ་གྱིས། ཇི་ལྟར་དུས་གསུམ་རྒྱལ་བ་རྣམས་ཀྱིས་བྱང་ཆུབ་ཏུ་ཐུགས་བསྐྱེད་ཅིང་ཚུལ་ཁྲིམས་རྣམ་པ་གསུམ་ལ་བསླབ་པ་བཞིན་དུ་བདག་གིས་ཀྱང་སེམས་བསྐྱེད་ཅིང་བསླབ་པ་ལ་སློབ་པར་བགྱིའོ་སྙམ་པའི་དྲན་པ་ནན་ཏན་དུ་གསལ་འདེབས། དེ་ནས་ཚད་མེད་བཞི་ཡི་དང་པོ་བྱམས་པ་ཚད་མེད་ནི། གནོད་བྱེད་སོགས་སེམས་ཅན་ཐམས་ཅད་བདག་གིས་ལན་གྲངས་བསམ་གྱིས་མི་ཁྱབ་པར་ཕ་མ་བྱས་ཤིང་ལུས་ལོངས་སྤྱོད་ལྟོས་མེད་ཀྱིས་བདག་ལ་དྲིན་གྱིས་བསྐྱངས། སྡིག་སྡུག་གཏམ་ངན་སོགས་ལ་ལྟོས་པ་མེད་པའི་དཀའ་བ་སྤྱད་པའི་ཕ་མ་འདི་རྣམས་ལ་ཕན་གདག་པའི་ཕྱིར། རང་གི་ལུས་ལོངས་སྤྱོད་དགེ་རྩ་བཅས་པ་མ་འདི་རྣམས་བདེ་བ་དང་བདེ་བའི་རྒྱུ་དགེ་བ་དང་ལྡན་པར་བྱ་སྙམ་པ་ནི་སེམས་ཅན་ལ་དམིགས་པའི་བྱམས་པ། ཆོས་ཐམས་ཅད་བདེན་པར་གྲུབ་པ་མེད་པ་རྨི་ལམ་རྒྱུ་མ་ལྟ་བུ་ཡིན་པར་མ་ཤེས་པས། འཁྲུལ་སྣང་བདེན་བཟུང་མི་དགེ་བའི་ལས་བྱས་པའི་འབྲས་བུ་སྡུག་བསྔལ་བཟོད་མེད་མྱོང་བའི་སེམས་ཅན་རྣམས་རང་རིག་ཡེ་ཤེས་བསྟན་ནས་བྱང་ཆུབ་ལམ་གྱི་བདེ་བ་དམ་པར་འགོད་པར་བྱ་སྙམ་པའི་ཆོས་ལ་དམིགས་པའི་བྱམས་པ། ཡུལ་དང་ཆོས་དང་བྱམས་པའི་ངོ་བོ་མ་གྲུབ་པར་ངོ་བོ་སྟོང་ལ་སྟོང་པའི་རང་བཞིན་མ་འགགས་པ། བྱམས་པའི་སེམས་ལྷང་ངེ་བ་སྤྲོས་བྲལ་རིག་པའི་རྒྱན་ལྡན་དམིགས་མེད་བྱམས་པ་ཚད་མེད། དྲིན་ཆེན་མ་རྣམས་སྡུག་བསྔལ་གྱི་རྒྱུ་འབྲས་ལ་སྤྱོད་ཅིང་འཁོར་བར་སྐྱབས་བྲལ་འདི་རྣམས་སྡུག་བསྔལ་ལས་བྲལ་འདོད་ཀྱི་སེམས་ཅན་ལ་དམིགས་པའི་སྙིང་རྗེའི་བསམ་པས། བདེན་འཛིན་འཁྲུལ་བའི་བློ་ཕྱིན་ཅི་ལོག་གི་རྟོག་པས་སྡུག་བསྔལ་འཁོར་བའི་རྒྱ་མཚོར་བྱིང་བར་སྙིང་རེ་རྗེ། དེ་རྣམས་བདེན་འཛིན་དང་བྲལ་ནས་བདེན་མེད་རྟོགས་བྱེད་རང་རིག་པའི་ཤེས་རབ་བསྟན་ནས་སྡུག་བསྔལ་གྱི་རྒྱུ་དང་བྲལ་ནས་སངས་རྒྱས་ཀྱི་ས་ལ་འགོད་པར་བྱའོ་སྙམ་པ་ནི་ཆོས་ལ་དམིགས་པའི་སྙིང་རྗེ། དེ་ལྟ་བུའི་བཟོད་མེད་སྙིང་རྗེའི་རང་རྩལ་འགགས་མེད་བརྩེ་དུས་ནས་ངོ་བོ་སྟོང་ཉིད་ཀྱི་དོན་རྗེན་པར་ཤར་བའི་སྟོང་ཉིད་སྙིང་རྗེ་སྙིང་པོ་ཅན་དམིགས་པ་མེད་པའི་སྙིང་རྗེ་ཚད་མེད་དང༌། དེ་རྣམས་སྡུག་བསྔལ་དང་བྲལ་ནས་གཏན་གྱི་བདེ་བ་དམ་པ་ཞིག་ཐོབ་པར་གྱུར་ན་ཅི་མ་རུང་བདེ་བའི་རྒྱུ་མཐའ་དག་དང་ལྡན་པར་བྱའོ་སྙམ་པའི་དགའ་བ། དེའང་རིས་ཆད་དུ་མ་སོང་བ་གནོད་བྱེད་གཙོར་བྱས་མ་གྱུར་སེམས་ཅན་ཐམས་ཅད་བདེ་བ་ཐོབ་པར་འདོད་པ་དང༌། དེའང་བདེན་འཛིན་མེད་པ་རྨི་ལམ་སྒྱུ་མ་ལྟ་བུར་ཤེས་པ་དགའ་བ་ཚད་མེད། དེ་ལྟར་སེམས་ཅན་ཐམས་ཅད་ལ་ཕྱོགས་ལྷུང་ཆགས་སྡང་བྲལ་བའི་བྱམས་བརྩེ་དགའ་བའི་བཏང་སྙོམས་དེའང་ཆགས་སྡང་གཉིས་པོ་རང་སར་གྲོལ་ནས་ཆོས་ཉིད་སྟོང་ཆེན་ཀློང་དུ་རོ་མཉམ་པའི་བཏང་སྙོམས་ཆེན་པོ་ལ་གནས་པའི་ཚད་མེད་བཞི་བསྒོམས་རྗེས། སྐྱབས་ཡུལ་འཁོར་རྣམས་གཙོ་བོར་བསྡུས་དེ་རང་ལ་ཐིམ་པས་དབྱེར་མེད་རིག་སྟོང་སྐྱེ་འགགས་བྲལ་བའི་ངང་དུ་མཉམ་པར་བཞག །གཉིས་པ་ཚོགས་ཞིང་གསལ་བཏབས་ཅིང་ཚོགས་བསགས་པ་ལ། ཕཊ་ཆོས་ཐམས་ཅད་སྟོང་པའི་ངང་ལས་མདུན་གྱི་ནམ་མཁར་རིན་པོ་ཆེའི་ཁྲི་ལ་པདྨ་སྟོང་ལྡན་ཉི་མ་ཟླ་བའི་སྟེང་དུ་ཧཱུཾ་དཀར་པོ་འོད་དུ་ཞུ་བ་ལས་མ་ཅིག་བམ་རོ་ཕོ་མོའི་སྟེང་དུ་གར་སྟབས་ཀྱིས་བཞེངས་པ། འཁོར་མཁའ་འགྲོ་སྡེ་ལྔ་སོགས་མ་ཅིག་དབུ་ཐོག་དམ་པ་སངས་རྒྱས་ལ་གཉིས་མེད་དོན་བརྒྱུད་ཀྱིས་བསྐོར་བ། མ་ཅིག་སྙན་གོང་གཡས་སུ་འཇམ་དཔལ་སྨྲ་སེང་སོགས་དང༌། གཡོན་དུ་རྡོ་རྗེ་རྣལ་འབྱོར་མ་ལྷ་ལྔ་སོགས། ཕ་དམ་པའི་སྤྱི་བོར་སྟོན་མཆོག་ཤཱཀྱ་ཐུབ་པ་ལ་གཡས་སུ་སངས་རྒྱས་སྟོང་རྩ། གཡོན་དུ་དགེ་འདུན་ཉེ་སྲས། རྒྱབ་དུ་དམ་ཆོས། དབུ་ཐོག་ཡུམ་ཆེན་མོ་རྒྱལ་བ་རིགས་ལྔ། མདུན་དུ་སྒྲོལ་ལྗང་སོགས་གཞུང་ལྟར་ལ་དེ་རྣམས་སེང་ཁྲི་པད་གདན་ལ་བཞུགས་ཤིང༌། ཕ་རྒྱུད་མ་རྒྱུད་གཉིས་མེད་རྒྱུད་སོགས་སོ་སོའི་འཁོར་གྱིས་བསྐོར་བའི་ཕྱི་རོལ་དཔའ་བོ་དཔའ་མོ། བར་མཚམས་སུ་ཆོས་སྐྱོང་ཕོ་རྒྱུད་མོ་རྒྱུད། མ་ཅིག་གདན་འོག་ཏུ་གཙང་རིས་དཔལ་མགོན་བདུན་བཅུ། འཇིག་རྟེན་སྐྱོང་བ་མགོན་པོ་ཡོན་ཏན་མགྲོན། ལྷ་སྲིན་སྡེ་བརྒྱད་ཤ་འཁོན་གྱི་བདག་པོ་སོགས་བགེགས་རིགས་ལན་ཆགས་མགྲོན། ལྷ་ལྷ་མིན་སོགས་རིགས་དྲུག་སྙིང་རྗེའི་མགྲོན་སོགས་སྒོ་གསུམ་གུས་འདུད་ཆེན་པོས་གནས་པར་བསྒོམ། ལྷ་རྣམས་གནས་གསུམ་འབྲུ་གསུམ་འོད་ཀྱིས་སྤྱན་དྲངས་ལ་ཐིམ་པར་བསྒོམ། བདག་གཞན་ཐམས་ཅད་ཀྱི་ལུས་ཞིང་གི་རྡུལ་སྙེད་དུ་སྤྲུལ་ནས་ཕྱག་འཚལ་བ་སོགས་འདོན་སྒོམ་སྦྲགས་པའི་ཡན་ལག་བདུན་པ་སྤྱི་ལྟར་འབུལ་བ་སོགས་བྱ། གསུམ་པ་འདོད་ཡོན་གྱིས་མཆོད་ཅིང་བསྟོད་པ་ལ། དེ་ནས་རང་གི་ཐུགས་ལས་སྤྲུལ་པའི་མཆོད་པའི་ལྷ་མོ་དཔག་ཏུ་མེད་པས་དབང་པོ་དང་ཡུལ་ཐམས་ཅད་མཆོད་ལྷ་དཔག་དུ་མེད་པར་གྱུར་པ་སྟོང་གསུམ་རབ་འབྱམས་འཇིག་རྟེན་མཐའ་ཡས་ཡུ་མེད་པ་ན་གཟུགས་སྣང་ཐམས་ཅད་སྣང་སྟོང་གཏི་མུག་རྣམ་དག་སངས་རྒྱས་མཁའ་འགྲོ། སྒྲ་གྲགས་ཐམས་ཅད་གྲགས་སྟོང་ཞེ་སྡང་རྣམ་དག་རྡོ་རྗེ་མཁའ་འགྲོ། དྲི་ཐམས་ཅད་ཚོར་སྟོང་ང་རྒྱལ་རྣམ་དག་རིན་ཆེན་མཁའ་འགྲོ། རོ་མྱོང་ཐམས་ཅད་རོ་སྟོང་འདོད་ཆགས་རྣམ་དག་པདྨ་མཁའ་འགྲོ། རེག་བྱ་ཐམས་ཅད་རེག་སྟོང་ཕྲག་དོག་རྣམ་དག་ལས་ཀྱི་མཁའ་འགྲོ་དེ་ཐམས་ཅད་བློ་བྲལ་བྱར་མེད་རང་གྲོལ་ཆེན་པོའི་མཆོད་པ། ཡུལ་ལྔ་ཐམས་ཅད་མཆོད་ཡུལ་མཆོད་མཁན་མཆོད་པ་བཅས་སྣང་ལ་རང་བཞིན་མ་གྲུབ་པ། ཡུལ་ལྔ་ཡང་བསྡུ་ན་གཟུགས་སྣང་སྐུ། སྒྲ་གྲགས་གསུང༌། དྲན་རྟོག་ཐུགས་སུ་འདུས་པས་གཟུགས་སྐུ་ཡི་ལྷ་མོ་མེ་ལོང་ཐོགས་པ་དཔག་མེད་སྤྲོ། འགྲོ་བའི་ལུས་ཀྱི་སྒྲིབ་པ་འཛིན་ཞེན་སྦྱང༌། གཟུགས་སྣང་སྐུ་རྡོ་རྗེའི་བྱིན་རླབས་ཞུགས། ལུས་སྣང་སྟོང་བདེ་བ་ཆེན་པོར་གྱུར། སྒྲ་གསུང་ལྷ་མོ་པི་ཝང་ཐོགས་པ་དཔག་མེད་སྤྲོས། སེམས་ཅན་ངག་གི་སྒྲིབ་པ་ཞེན་འཛིན་སྦྱང༌། སྒྲ་གྲགས་གསུང་རྡོ་རྗེའི་བྱིན་རླབས་ཞུགས། གྲགས་སྟོང་རླུང་སྔགས་ཟུང་འཇུག་ཆེན་པོར་གྱུར། དྲན་རྟོག་ཆོས་དབྱིངས་ལྷ་མོ་ཆོས་འབྱུང་ཐོགས་པ་དཔག་མེད་སྤྲོས། མ་གྱུར་འགྲོ་བའི་ཡིད་ཀྱི་སྒྲིབ་པ་ལོག་རྟོག་སྦྱང༌། དྲན་རྟོག་ཐུགས་རྡོ་རྗེའི་བྱིན་རླབས་ཞུགས། རིག་སྟོང་ཡེ་ཤེས་ཆེན་པོ་མངོན་དུ་གྱུར་བ་རང་ལ་ཐིམ། བདེ་སྡུག་བཟང་ངན་ཀུན་རྫོབ་ཕྱི་རོལ་ཡུལ་སྣང་དངོས་འཛིན་ཐམས་ཅད་འཛིན་བྲལ་ཆོས་ཉིད་རོ་གཅིག་ཀློང་དུ་མཉམ་པར་བཞག་ལ། རང་གི་བདེ་དགེ་མཁའ་ཁྱབ་སེམས་ཅན་ལ་བསྔོ། དེ་རྣམས་ཀྱི་སྡུག་བསྔལ་རང་ཁོ་ནའི་སྟེང་དུ་ལེན་པའི་གཏོང་ལེན་དམིགས་པ་སྙིང་ཐག་པ་ནས་བྱ། སྟོང་གསུམ་རབ་འབྱམས་འཇིག་རྟེན་གྱི་སོགས་མཎྜལ་མ་ཅིག་གསུངས་འདི་ལ་ཕྱི་སྣང་བ་རྒྱན་གྱི་མཎྜལ་སྟོང་གསུམ་མི་མཇེད་འཇིག་རྟེན་ཁམས་གྲངས་མེད་བསམ་གྱིས་མི་ཁྱབ་པ་ལ། ནང་རླུང་མེ་ཆུ་ས་འབྱུང་བཞི་རི་རབ་གླིང་བཞི་གླིང་ཕྲན་རབ་འབྱམས་སྟོང་ཁམས་བསྒྲང་ཡས་ཆག་ཆག་གདབ་པའི་ཚུལ། རིགས་དྲུག་སེམས་ཅན་ལྷ་མིའི་ཡོ་བྱད་རྒྱལ་སྲིད་རིན་ཆེན་བདུན་སོགས་ཞིང་ཁམས་གྲངས་མེད་ཇི་སྙེད་ཡོད་པ་དེ་དག་ཐམས་ཅད་ཡུལ་སྣང་རིན་པོ་ཆེའི་གཏེར་དང་བཅས་པ་འབུལ་ལ། དེའི་སྟེང་དུ་ནང་ཕུང་པོ་ལུས་ཀྱི་མཎྜལ་ལྤགས་པ་གསེར་གྱི་ས་གཞི། ཁྲག་ཚིལ་དྲི་བཟང་ཆག་ཆག་ཤ་མེ་ཏོག་ཚོམ་བུ། ཡན་ལག་གླིང་གཞི། ཉིང་ལག་གླིང་ཕྲན། ཟོམ་ཁོག་རི་རབ། མགོ་རྣམ་རྒྱལ་ཁང་བཟང༌། མིག་གཉིས་ཉི་ཟླ། སྙིང་ཡིད་བཞིན་ནོར་བུ་འདོད་འབྱུང་ཚུལ་དང༌། ཡང་ལུས་ཕུང་པོ་ལྔའི་མཎྜལ་སེམས་རང་བྱུང་ལྷན་སྐྱེས་ཆག་ཆག་རྣམ་ཤེས་ཚོགས་བརྒྱད་ཚོམ་བུའི་ཚུལ་དུ་བཀོད་པ། ཀུན་གཞི་རིན་ཆེན་གཏེར་གྱི་མཚོན་དཔེར་སྦྱར་ཏེ་འབུལ་བ་དང༌། ཡང་སེམས་ཉིད་ཆོས་དབྱིངས་སྐྱེ་བ་མེད་པ་དོན་གྱི་མཎྜལ་གཞི་ཡི་ཚུལ་དུ་བཞག་ནས། དེ་ལ་གང་སྣང་སྣང་སྟོང་གཉིས་སུ་མེད་པ་ཆག་ཆག་གདབ་པའི་ཚུལ་དང༌། དོན་དམ་པར་སྣང་བའི་རྟོག་ཚོགས་གང་ཤར་ཐམས་ཅད་ཚོམ་བུའི་ཚུལ་དུ་བཀོད་དེ། རང་ཤར་རང་གྲོལ་ཟག་མེད་རིག་སྟོང་རིན་པོ་ཆེའི་གཏེར་དང་བཅས་པ་ཆོས་ཉིད་རོ་མཉམ་བདེ་བ་ཆེན་པོའི་ངང་དུ་འབུལ་བས། རིག་སྟོང་ཟུང་འཇུག་ཆོས་སྐུར་རྟོགས་པར་བྱིན་གྱི་རླབས་དུ་གསོལ་ཞེས་དང༌། གསང་བ་ཆོས་ཀྱི་དབྱིངས་ཉིད་མཎྜལ་གཞི་ཡི་ཚུལ། རང་རིག་འོད་གསལ་ཆག་ཆག་གདབ་པའི་ཚུལ། རིག་རྩལ་འགག་མེད་ཚོམ་བུའི་ཚུལ་དུ་བཀོད་ནས། གསལ་སྟོང་འཛིན་བྲལ་བདེ་བ་ཆེན་པོའི་གཏེར་མཆོག་བཅས་པ་མཎྜལ་ཚུལ་དུ་འབུལ་བ། ལུས་ལོངས་སྤྱོད་ཁ་རྗེ་དབང་ཐང་དགེ་ཚོགས་བཅས་པ་ཟད་མེད་མཆོད་སྤྲིན་ནམ་མཁའི་མཛོད་བཞིན་འབུལ་བར་དམིགས། སྐྱབས་ཡུལ་རྒྱ་མཚོའི་མཁྱེན་བརྩེ་ནུས་གསུམ་གྱི་ཡོན་ཏན་དྲན་བཞིན་བསྟོད་པ་འདོན་བསྒོམ་སྦྲགས། བཞི་པ་སྒྲིབ་པ་སྦྱང་བ་ལ་བྱིན་རླབས་གནད་འབེབས་ཆེན་མོའི་བཟླས་པ་དང་སྒྲིབ་སྦྱོང་ཡེ་ཤེས་ཆུ་རྒྱུན་ཀྱི་བཟླས་པའི་རིམ་པ། གཞུང་གི་མ་ཅིག་ཐུགས་ཀར་པད་ཟླར་ཡེ་ཤེས་སེམས་པ་རྡོ་རྗེ་འཆང་མཐིང་གསལ་གཅེར་བུ་རུས་རྒྱན་ཅན་ཕྱག་གཉིས་རྡོ་དྲིལ་སྣོལ་ཐབས་ཡུམ་ཤེར་ཕྱིན་དམར་སེར་གྲི་ཐོད་འཛིན་པ་ལ་ཞབས་རྡོ་རྗེ་དང་པདྨའི་དཀྱིལ་ཀྲུང་གིས་རོལ་པའི་ཐུགས་ཀར་ཉི་མ་དང་ཟླ་བའི་དབུས་སུ་ཏིང་འཛིན་སེམས་དཔའ་ཧཱུྃ་ཡིག་དཀར་པོའི་མཐར་སྔགས་ཕྲེང་གིས་གཡས་སུ་བསྐོར་བ། འོད་འཕྲོས་མཆོད་པའི་སྤྲིན་ཚོགས་སྤྲོས་ཏེ་རྒྱལ་བ་མཆོད་བྱིན་རླབས་བསྡུས་ནས་རང་ལ་ཐིམ། འགྲོ་བ་ཀུན་ལ་ཕོག་པས་སྡིག་སྒྲིབ་སྦྱང་ཡུམ་ཆེན་མོའི་གོ་འཕང་ལ་བཀོད། ཕྱི་ནང་སྣོད་བཅུད་བརྟན་གཡོ་ཐམས་ཅད་ལ་ཕོག་པས་སྣང་གྲགས་རིག་གསུམ་ལྷ་སྔགས་ཆོས་ཉིད་ཀྱི་རོལ་པར་མོས་ལ། བྱིན་རླབས་འབེབས་པའི་སྔགས་བཟླ། འདི་ལ་ཚོགས་ཞིང་མ་ཅིག་ཐུགས་ཀར་རྡོ་རྗེ་འཆང་ལ་ཡུམ་ཆེན་མོ་འཁྲིལ་སྦྱོར་ཡོད་པ་འདི་གཅོད་ཡུལ་ཟབ་ཁྲིད་གནད་དོན་སྙིང་པོའི་ངག་འདོན་ཇི་ལྟ་བ་བཞིན་ཁྱད་པར་གྱི་ཆོས་ཡིན་ནོ། །དེ་ནས་དོན་དམ་སྲོག་སྙིང་གི་བཟླས་པ་དང༌། བྱིན་རླབས་བསྡུ་བ་ཡུམ་ཆེན་མོའི་བཟླས་པ་དང༌། དེ་ནས་སྒྲིབ་སྦྱོང་བྱིན་རླབས་ཡེ་ཤེས་ཆུ་རྒྱུན་ཡབ་ཡུམ་ཐུགས་སྲོག་སྔགས་ལས་འོད་ཟེར་དང་བདུད་རྩི་དཀར་པོའི་རྒྱུན་བབས། མ་ཅིག་སྐུ་ལུས་གང་ནས་ཞབས་གཡོན་མཐེ་བོང་ལས་བརྟོལ་ནས་བདག་སོགས་སེམས་ཅན་ཐམས་ཅད་ཀྱི་སྤྱི་བོར་ཞུགས། འཁོར་བ་ཐོག་མེད་ནས་བསགས་པའི་སྡིག་སྒྲིབ་ཉེས་ལྟུང༌། གནས་སྐབས་ནད་གདོན་བར་ཆད་ཐམས་ཅད་བཀྲུས་ཏེ་དུད་ཁུ་སོལ་ཁུ་རྣག་ཁྲག་གི་ཚུལ་དུ་འོག་སྒོ་ནས་ཐོན་དབང་ཆེན་ས་གཞིར་ཐིམ་ལུས་ཟག་མེད་སྟོང་གསལ་དུ་གྱུར་པར་འདོན་བསྒོམ་སྦྲགས། ག་ཏེ་བཟླ། ཡང་གདོན་ཆེན་ལ་དྲག་དམིགས་དགོས་ཚེ། ཚིག་དོན་བཞིན་རང་གི་འོག་ཏུ་ལྷན་སྐྱེས་བདུད་ཚེ་འཆི་སྲོག་གི་བདག་པོ་ཆུ་སྲིན་གདོང་ཅན་ཁ་གདངས་པའི་ནང་དུ་ཁྲུས་ཁུ་ཁ་དོག་དྲི་རོ་ནུས་པ་ཕུན་སུམ་ཚོགས་པའི་བཟའ་བཏུང་དུ་གྱུར་ཏེ་སོང་བས་ངོམ་ནས་ལན་ཆགས་བྱང༌། འཆི་བ་བསླུས། ཁོ་རང་བྱང་ཆུབ་ཀྱི་སེམས་དང་ལྡན་ནས་དབང་ཆེན་གསེར་གྱི་ས་གཞིའི་འོག་ཏུ་སོང་བར་བསྒོམ་པ་ནི་ཧ་ལ་ནག་འགྱེད་དུ་གྲགས་སོ། །དེ་ལྟར་མགྲོན་བཞི་དགྱེས་པའི་མཆོད་པའི་མཆོག་དམ་པ་དང་ཚོགས་བསགས་ཕུལ་དུ་གྱུར་པ་སྟེ། དེ་དག་གིས་ནི་ཐུན་མོང་བའི་ལམ་དང་མཐུན་པའི་བསགས་སྦྱོང་གི་རིམ་པའོ། །ལྔ་པ་བྱིན་རླབས་གནད་འབེབས་ཆེན་མོ་ལ། བདག་དང་ལྷ་འདྲེའི་གཙོར་བྱས་ཐམས་ཅད་སྐྱབས་ཡུལ་རྒྱལ་ཀུན་འདུས་པའི་ངོ་བོར་ཡིད་ཆེས་པས་ཡིད་ཆེས་ཀྱི་དད་པ། དེ་ཡི་ཡོན་ཏན་ལ་དྭངས་བའི་དད་པ། ཡོན་ཏན་དེ་ཐོབ་འདོད་ཀྱི་འདོད་པའི་དད་པ་ཁ་ཙམ་མིན་པར་མི་ཕྱེད་པའི་དད་པ་གཏིང་ཚུགས་པར་བསྐྱེད་ནས། སྙིང་ཁོང་རུས་པའི་གཏིང་ནས་གསོལ་འདེབས་ཀྱི་འོ་དོད་འབོད་ཅིང༌། ལུས་བ་སྤུ་དང་མིག་འཆི་མ་འཁྲུག་བཞིན་དུ་ཐམས་ཅད་མགྲིན་གཅིག་གིས་གསོལ་བ་འདེབས་པར་བསམ་ལ། གནས་འོག་མིན་སོགས་གསོལ་འདེབས་ཌཱ་དྲིལ་དབྱངས་བཅས་བྱ། མཐར་བླ་མའི་ཐུགས་དང་རང་སེམས་བསྲེ་ལ་སྤྲོས་བྲལ་གྱི་དབྱིངས་སུ་མཉམ་པར་བཞག་གོ །གསུམ་པ་ཤེས་རབ་སྙིང་རྗེའི་སྟོབས་ཀྱིས་སྟོང་པར་གནས་པའི་ལྟ་བ་དང༌། སེམས་ཅན་ཡོངས་སུ་མི་གཏོང་བ་དངོས་མེད་ལྷ་འདྲེའི་གཞན་དོན་སྒྲུབ་པ་ལུས་སྦྱིན་དངོས་གཞིའི་ཉམས་ལེན་ལ། འཕོ་བ། ལུས་མཎྜལ། དཀར་འགྱེད་སྐོར་གསུམ་དང༌། དམར་འགྱེད་སྐོར་དང༌། ཚོགས་ལས་བཅས་དོན་ཚན་ལྔ་ལས། དང་པོ་འཕོ་བ་ནམ་མཁའ་སྒོ་འབྱེད་ལ་བརྟེན་ནས་རྡོ་རྗེ་ལྟ་བུའི་ཏིང་འཛིན་གྱིས་ལྟ་བས་ཐག་གཅོད་པ་ལ། དབང་པོ་རབ་འབྲིང་ཐ་མ་གསུམ་གྱི་འཕོ་བ་ལ། རབ་མཚན་མེད་རྟེན་མེད་དུ་འཕོ་བ། འབྲིང་མཚན་བཅས་རྟེན་མེད་དུ་འཕོ་བ། ཐ་མ་མཚན་བཅས་རྟེན་བཅས་སུ་འཕོ་བ་གསུམ་གྱི་ཐ་མ་དབང་རྟུལ་འཕོ་བ་ལའང༌། རྒྱས་འབྲིང་བསྡུས་གསུམ་གྱི་དང་པོ་ནི། རང་ལུས་སྟོང་གསལ་ཕྲུ་མ་ཕུས་བཏབ་པ་ལྟ་བུའི་དབུས་སུ་རྩ་དབུ་མ་མཚན་ཉིད་བཞི་ལྡན་ཡར་སྣེ་ཚངས་བུག་དང་མར་སྣེ་གསང་གནས་སུ་ཟུག་པའི་སྣེ་གཉིས་ཧད་པོར་ཡོད་པ། རང་གི་རྐང་མཐིལ་གཡས་སུ་ཕ་ལས་ཐོབ་པའི་ཐིག་ལེ་དཀར་པོ། གཡོན་དུ་མ་ལས་ཐོབ་པའི་ཐིག་ལེ་དམར་པོ་སྲན་མ་ཙམ་རེ་གསལ་འཚེར་དང་ལྡན་པ་བསམ། ཕཊ། ཐིག་ལེ་དེ་གཉིས་ཡར་འཕར་གསང་གནས་སུམ་མདོར་གཅིག་ཏུ་འདྲིལ་བ་བྱ་མ་སར་གྱི་སྒོ་ང་ཙམ་དཀར་ལ་འཚེར་བ་སྣུམ་ལ་འདྲིལ་བ་གསལ་ལ་དྭངས་པ། འོད་ཟེར་འབར་བའི་རྣམ་པ་ཅན། ཆེ་ཆུང་མཐེའུ་ཆུང་གི་ཚིག་མགོ་ཙམ། ཤིན་ཏུ་ཟླུམ་པའི་རྣམ་པ་ཅན་དགོས་པར་གསུངས། བྱ་མ་སར་སྒོ་ང་ནི་སྒྲིབ་གཡོག་མེད་པ་ཤེས་ལྟར་གསལ་བ། འོད་ཟེར་འདོམ་གང་གི་མུན་པ་སེལ་ནུས་པ། ནང་གི་སྒོང་ཆུ་ཕྱི་རིིམ་དཀར་པོ། དེའི་ནང་སེར་པོ། དེའི་ནང་ལྗང་གུ། དེའི་ནང་སྔོ་སྐྱ། དེའི་ནང་མཐིང་ག་ཁ་དོག་དྲུག་གི་རང་འོད་འབར་བ་བྱིའུ་ལྕོག་ཆུང་སྒོ་ང་ཙམ་ཡོད་ལུགས་བྱ་མ་སར་གྱི་ལོ་རྒྱུས་བཅས་ཐོད་སྨྱོན་ཞུས་ལན་དུ་གསལ་བ་བཞིན། ཐིག་ལེ་དེ་ཉིད་རླུང་ཐིག་སེམས་གསུམ་འདྲེས་པའི་ངོ་བོ་འཕར་ལ་ཁད་པ་དེ། ཕཊ། ལྟེ་བ། ཕཊ། སྙིང་ག ཕཊ། མགྲིན་པ། ཕཊ། སྤྱི་བོ་ཚངས་བུག་ནས་རྒྱང་གིས་ཐོན། ཕཊ། ཅེས་ནམ་མཁར་ཨ་ཡིག་དཀར་པོ་གསལ་ཞིང་འོད་འབར་བ་ལ་སེམས་གཏད། མིག་བར་སྣང་མཁའ་ལ་ཧ་རེ་གཏད་པ་སྟེ། བཀའ་ཚོམས་ལས། སྔོན་གྱི་རྫོགས་པའི་སངས་རྒྱས་ཀྱིས། །ཤེར་ཕྱིན་ཨ་རུ་བསྡུས་ཏེ་གསུངས། །རང་སེམས་སྐྱེ་མེད་དོན་གྱི་ཨ། །གནས་ནི་ཟག་བཅས་ལུས་ལ་གནས། །ཁྱབ་ནི་སྣང་སྲིད་ཀུན་ལ་ཁྱབ། །འབྱུང་ནི་སྐྱོན་ཡོན་ཐམས་ཅད་འབྱུང༌། །སློབ་མ་གུས་ལྡན་བླ་མ་ཡི། །འཁོར་བ་དག་ལ་སྐྱོ་བ་སྐྱེ། །སྐྱེ་མེད་དོན་དུ་གདུང་བ་སྐྱེད། །ལུས་གྲིམ་སེམས་དགུག་དམིགས་པ་བཅས། །ཨ་དང་ཐིག་ལེ་དཀར་དམར་ལ། །ཕྱི་ནང་སྤོ་ཤིང་དྲག་ཏུ་གཏད། །རེས་འགའ་སྐྱེས་བུ་མདའ་འཕངས་བཞིན། །མཁའ་ལ་འཕངས་ཏེ་ལུས་སེམས་ཕྲལ། །ཞེས་སོགས་ནས། གནད་དུ་འགྲོ་ན་འདི་ཡན་མེད། །གོམས་པར་བྱས་ན་རང་ཉམས་སྐྱེ། །གནས་ལ་མ་ཞེན་བྱང་ཆུབ་ལམ། །ཞེས་གསུངས་པའི་དོན་ནོ། །ཕཊ། ཨ་ཡང་མི་དམིགས་སྟོང་པར་ཡལ་སྟོང་སྙིད་གཞི་མེད་རྩ་བྲལ་ངང་ལ་ཁྲེགས་སེ་བོར་ལ་རྟེན་མེད་དུ་བཞག་གོ །དེའང་མ་ཅིག་གི་ཞལ་ནས། བེམ་རིག་ཕྲལ་ལ་དབྱིངས་རིག་བསྲེ། །སྟོང་ཉིད་ངང་ལ་ཅི་གནས་བཞག །ཉམ་ལེན་ཕུང་པོ་གཟན་དུ་སྐྱུར། །ཞེས་གསུངས། ཤེར་ཕྱིན་འབུམ་ལས། ནམ་མཁའ་རྣམ་པར་བྱང་བའི་ཏིང་ངེ་འཛིན་དང༌། ནམ་མཁའ་རྒྱས་པར་འགེངས་པའི་ཏིང་ངེ་འཛིན་ཡོད་དོ། །ཞེས་གསུངས་པ་བཞིན་ནོ། །དེ་ལ་མཉམ་པར་བཞག་པ་དོན་དམ་མ་ཅིག་ཆོས་སྐུའི་དགོངས་པ་དང་མཉམ་ཉིད་ཆེན་པོར་བཞག་པ་སྟེ། འཁོར་འདས་ཀྱིས་བསྡུས་པའི་ཆོས་ཐམས་ཅད་རང་རིག་བྱང་ཆུབ་སེམས་ལས་གཞན་དུ་མེད་ཅིང༌། དེའང་གདོད་ནས་སྨྲ་བསམ་བརྗོད་བྲལ་ཡུམ་གྱི་ཀློང་ལས་གཞན་དུ་མ་འདས་མི་འདའ་འདའ་བར་མི་འགྱུར་བར་ཐག་ཆོད་པ་དག་གིས་སྟོང་གསལ་རིག་པའི་སྙིང་པོ་ཅན་གྱི་དགོངས་པ་འཕོ་འགྱུར་མེད་པ་ལ་དུས་རྟག་ཏུ་མཉམ་པར་བཞག་པ་ནི་འཕོ་བ་ཀུན་གྱི་རྒྱལ་པོ་ནམ་མཁའ་སྒོ་འབྱེད་ཆེན་མོ་ཡུམ་གྱི་དགོངས་དོན་དངོས་གཞི་དམ་ཆོས་བདུད་ཀྱི་གཅོད་ཡུལ་གྱི་བསྟན་དོན་མཐར་ཐུག་པ་སྟེ། ཐུན་མོང་ཐེག་པ་དང་མཐུན་པའི་མཉམ་ཉིད་ཆོས་ཀྱི་དབྱིངས་སུ་ལ་ཟླ་བའོ། །དེའི་ངང་ནས་ཕཊ་རང་རིག་རྟག་ཆད་སོགས་ཀྱིས་ཡུམ་དོན་ངོས་བཟུང་བ་དང་ཡིད་བྱེད་བྲལ་བར་བཞག་ལ། ཕཊ་རིག་པ་ཁྱབ་གདལ་གཉུག་མ་སོགས་དབྱངས་བཅས་བདུད་བཞི་དབྱིངས་སུ་གཅོད་པ་བརྟུལ་ཞུགས་ལྷོང་བ་སོགས་ཀྱི་མཐར། ཉམས་ལེན་ཕུང་པོ་གཟན་དུ་བསྐྱུར། ཕཊ། གཉིས་པ་ལུས་མཎྜལ་ནི། སེམས་ཅན་ཡོངས་སུ་མི་གཏོང་བ་གཞན་དོན་དངོས་མེད་ལྷ་འདྲེའི་འགྲོ་དོན་སྒྲུབ་པ་སྒྱུ་མ་ལྟ་བུའི་ཏིང་ངེ་འཛིན་གྱིས་ཕུང་པོ་མཆོད་སྦྱིན་བྱེད་པ་ལ། ལུས་མཎྜལ་དུ་འབུལ་བ་མན་ཆད་ནི་རྗེས་ཐོབ་བོགས་འདོན་སྤྱོད་པའི་ཡན་ལག་སྔགས་ཀྱི་རིག་པ་རྟུལ་ཞུགས་སོགས་དང་རྗེས་སུ་འབྲེལ་བ་སྟེ། དེ་ཡང་ཕཊ་ཅེས་སྟོང་ཉིད་དབྱིངས་ལ་རང་རིག་རྣལ་འབྱོར་མ་ཆུ་ལས་ཆུ་བུར་རྡོལ་བ་ལྟར་སྐད་ཅིག་གསལ་བའི་བེམ་པོ་བཤས། ལྤགས་པ་ཕྱལ་གྱིས་བཏིང་བའི་སྟེང་དུ་བེམ་པོ་སྤུངས་པས་ལྤགས་པ་གསེར་གྱི་ས་གཞི་སོགས་གོང་སྔོན་འགྲོའི་སྐབས་གསལ་བ་བཞིན་ཀུན་བཟང་མཆོད་སྤྲིན་རྒྱ་ནམ་མཁའི་མཐའ་ཀླས་པ། དུས་འཁོར་བ་ཇི་སྲིད། གྲངས་ཚད་ལས་འདས་པ་ཕུལ་བས་བདག་གཞན་སེམས་ཅན་ཐམས་ཅད་ཚོགས་རྫོགས་སྒྲིབ་པ་བྱང་བར་བསམ། རྗེས་འཁོར་གསུམ་ཡོངས་དག་ལ་བཞག་གསུམ་པ་དཀར་འགྱེད་སྐོར་གསུམ་ནི། སྐབས་འདིར་རྟེན་ཅན་གྱི་འཕོ་བ་འབྲིང་པོ་རྐང་མཐིལ་ཐིག་ལེ་དཀར་དམར་ཡར་འཕར་སུམ་མདོར་གཅིག་ཏུ་འདྲེས་པ་སྤྱི་བོ་ནས་ཐོན་མ་ཅིག་གི་ཐུགས་ཀར་ལྟིམ། ཕཊ། མ་ཅིག་ཐུགས་ལས་རང་གི་རིག་པ་རྣལ་འབྱོར་མ་དམར་མོ་ཕྱིར་སྤྲོས། རང་ལུས་བེམ་པོ་འཇིག་རྟེན་ཁེང་པ་དེ་མདུན་དུ་མི་མགོ་སྒྱེད་བུ་རི་རབ་ཙམ་གསུམ་གྱི་ཁར། ཕྱག་གཡས་གྲི་གུག་ཚད་ཙམ་གྱི་ཐོད་པ་སྒར་གྱིས་འཕར་བ་སྟོང་གསུམ་ཙམ་དུ་གྱུར་པ་དེ་བཙུག་པའི་ནང་དུ་གྲི་གུག་རྩེ་མོས་བེམ་པོ་འཕང་ཞིང་རླུང་གཡོས། མེ་སྦར། ཤ་རུས་ཞུ་ཞིང་ཁོལ་བ་དམར་ལྟེམ་མེར་གྱུར། མ་དག་ཉེས་སྐྱོན་དྲི་མའི་ཆ་ཐམས་ཅད་ལྦུ་བ་དང༌། སྤྲིས་མའི་རྣམ་པར་ཕྱིར་ལུད། མ་ཅིག་གི་ཞལ་ནས་ཨོཾ་ཨཱཿཧཱུཾ་གསུངས་པས་འབྲུ་གསུམ་བྱུང་བ་ལས་འོད་འཕྲོས་རྒྱལ་བའི་སྐུ་གསུང་ཐུགས་ཀྱི་བྱིན་རླབས་ཡེ་ཤེས་བདུད་རྩི་དཀར་པོའི་རྣམ་པར་སྤྱན་དྲངས་ཐོད་པའི་བདུད་རྩི་དང་འདྲེས་པས་དཀར་ལ་དམར་བའི་མདངས་ལྡན་བདུད་རྩིའི་རྒྱ་མཚོར་གྱུར། ཨོཾ་ཨཱཿཧཱུཾ་བརྗོད་པའི་ཚེ། ཨོཾ་གྱིས་ཁ་དོག་དྲི་རོའི་སྐྱོན་སྦྱང༌། ཨཱཿཡིས་མང་པོར་སྤེལ། ཧཱུཾ་གྱིས་གང་འདོད་དངོས་པོར་བསྒྱུར་ཏེ་ཟག་མེད་བདུད་རྩི་འདོད་རྒུའི་སྤྲིན་ཕུང་འཕྲོ་བའི་རང་བཞིན་དུ་གྱུར་པར་བསམ། རླངས་པ་ལས་མཆོད་རྫས་སྣ་ཚོགས་གྲུབ་པས་ནམ་མཁའ་ཁེངས། ཁུ་བ་རོ་བརྒྱ་བདུད་རྩི་སྙིགས་མ་འདོད་ཡོན་མཁོ་དགུའི་ལོངས་སྤྱོད་བསམ་མི་ཁྱབ་པར་གྱུར་པ་དེ། རྩ་བརྒྱུད་བླ་མ་ལ་དགྱེས་དགུའི་མཆོད་སྤྲིན། ཡི་དམ་རྒྱུད་བཞི་ལ་ཕྱི་ནང་གསང་མཆོད། དཔའ་བོ་མཁའ་འགྲོ་ལ་ཚོགས་ཀྱི་ཡོ་བྱད། དམ་ཅན་སྲུང་མ་རྣམས་ལ་རྟེན་བསྐང་སྒྲུབ་རྫས། གཙང་རིགས་དཔལ་མགོན་རྣམས་ལ་དགྱེས་པའི་ཡོ་བྱད། བགེགས་རིགས་ལན་ཆགས་རྣམས་ལ་འདོད་པའི་ཡོན་ཏན། སྟོང་གསུམ་གཞི་བདག་རྣམས་ལ་བསང་མཆོད་རྔན་རྫས། ཀླུ་རིགས་དཀར་ཕྱོགས་ལ་ཀླུ་སྨན་དཀར་གསུམ། ཀླུ་གདོན་ནག་ཕྱོགས་ལ་ཤ་ཁྲག་རྒྱ་མཚོ། དུས་གསུམ་ཕ་མ་འགྲོ་བ་རིགས་དྲུག་ལ་སོ་སོའི་གང་འདོད་ཕུལ་ཞིང་བྱིན་པས་དགྱེས་ཞིང་ཚིམ། བདག་ལུས་ཤ་ཁྲག་བདུད་རྩི་འདི་མཐོང་ཐོས་སྤྱད་པ་ཙམ་གྱིས་བླ་མ་འཕགས་ཚོགས་མཉེས་ཤིང་སེམས་ཅན་གྱི་ལས་ཉོན་བག་ཆགས་བྱང༌། ཚོགས་གཉིས་རྫོགས། ལན་ཆགས་བྱང༌། བུ་ལོན་འཁོར། རྒྱུད་ལ་བྱང་སེམས་སྐྱེས། རིགས་དྲུག་སོ་སོའི་སྡུག་བསྔལ་ཞི་ནས་ཐར་པ་དམ་པའི་ཆོས་ལ་མོས་པར་་བྱས། ཕཊ་བགྲང་ནས་དམིགས་པ་རྒྱུན་རིང་བར་བྱ། དེ་རྣམས་སྤྱི་ཡི་དམིགས་པ་མདོར་བསྡུས་སོ། །མ་ཅིག་གིས། ཀུ་ས་ལི་ཡི་ཚོགས་བསགས་དེ། །ཚོགས་བསགས་བརྒྱ་ཡི་དོ་ཟླ་མིན། །ཅེས་གསུངས་པས། རྒྱལ་བ་འཇིག་རྟེན་གསུམ་མགོན་གྱི། ཀུ་ས་ལིའི་ཚོགས་བསོག་གི་དགོངས་པ་དང༌། མ་ཅིག་གི་རིགས་དྲུག་གནས་འགྱེད་མའི་དམིགས་པ་འདོན་བསྒོམ་སྦྲགས་ལ་མཆོད་ལྷ་རྣམས་ཀྱིས་རིགས་དྲུག་གནས་སོ་སོར་སོང་ནས་གཏོར་ཤིང་འགྱེད་པས་སོ་སོའི་སྡུག་བསྔལ་ཞི། འོད་ཟེར་ཕོག་པས་རིགས་དྲུག་གི་གནས་སྟོང་པར་དམིགས་པ་སྟེ་དམྱལ་བའི་གནས་དག་པ་མཐིང་གསལ་རྡོ་རྗེའི་རིགས་ཀྱི་མངོན་པར་དགའ་བའི་ཞིང་ཁམས་ཀྱི་རང་བཞིན་དུ་གྱུར། ཡང་བདུད་རྩིས་རེག་པས་དམྱལ་བའི་ལས་ཉོན་བག་ཆགས་ཀྱི་སྒྲིབ་པ་སྦྱང་ནས་རྡོ་རྗེ་རྣལ་འབྱོར་མའི་སྐུར་གྱུར་པར་བསམ། དེ་བཞིན་ཡི་དྭགས་ཀྱི་གནས་དག་པ་དམར་གསལ་པདྨ་རིགས་ཀྱི་ཞིང་ཁམས་བདེ་བ་ཅན། བྱོལ་སོང་གི་གནས་དག་པ་དེ་བཞིན་རིགས་ཀྱི་ཞིང་ཁམས་དཀར་གསལ་སྟུགས་པོ་བཀོད། མི་ཡི་གནས་དག་པ་སེར་གསལ་རིན་ཆེན་རིགས་ཀྱི་ཞིང་དཔལ་དང་ལྡན། ལྷ་མིན་གནས་དག་པ་ལྗང་གསལ་ལས་ཀྱི་རིགས་ཀྱི་ཞིང་ལས་རབ་རྫོགས། ལྷ་ཡི་གནས་དག་པ་འོད་ལྔའི་རང་བཞིན་འོག་མིན་ཆོས་དབྱིངས་ཞིང་ཁམས་སུ་བསྒྱུར་བར་བསྒོམ་པ་ནི་རིག་དྲུག་གནས་སྟོང་མའོ། །ཡང་བདུད་རྩི་བུམ་འགྱེད་མ་ནི། རྣམ་ཤེས་སྤར་བས་ཐུགས་ཀ་ནས་རང་གི་རིག་པ་ཧ་ཡིག་དཀར་པོ་ཕྱིར་སྤྲོས་རྣལ་འབྱོར་མ་དཀར་མོ་གཡས་གྲི་གུག་དང་གཡོན་བུམ་པ་བདུད་རྩིས་གང་བ་ཐོག་པར་གྱུར། བུམ་པའི་བདུད་རྩི་བེམ་པོའི་སྤྱི་བོར་བླུགས་པས་རྐྱལ་གྲོད་འོ་མས་གང་བ་བཞིན་གྱུར། གྲི་གུག་ཚད་པས་ལྤགས་པ་ཤག་གིས་རལ། ས་གཞི་ཤེལ་ལྟར་དག་པའི་སྟེང་དུ་བདུད་རྩིའི་རྒྱ་མཚོ་སྲིད་རྩེ་ནས་མནར་མེད་བར་ཁྱབ་ཡེ་ཤེས་ཀྱི་བདུད་རྩི་བཀུག་བསྟིམ་བྱས། རང་གྱི་ཐུགས་ལས་སྤྲུལ་པའི་ལྷ་མོ་བུམ་པ་ཐོག་པ་གྲངས་མེད་ཀྱིས་མགྲོན་བཞིར་བཀྱེས། ཆོས་སྐྱོང་རྣམས་ལ་ཐོད་རློན་ཤས་གང་བས་མཆོད་པར་བསམ། བཞི་པ་དམར་འགྱེད་ནི། ལུགས་གཞན་ལ་བདུད་རྩིའི་ལྷག་མ་ཤ་ཁྲག་དུ་བསྒྱུར་བ་ཡོད་ཀྱང༌། ལུགས་འདི་ལ་ཚོགས་ལས་བཞིན་རྣམ་ཤེས་ཕག་མོའི་ཐུགས་ཀར་བསྟིམ་ཞིང༌། ཕག་མོའི་ཐུགས་ཀ་ནས་རང་རིག་ཁྲོས་མ་ནག་མོ་ཐོན་ནས་བེམ་པོའི་ལྤགས་པ་བཤུས་ཕྱལ་གྱིས་བཏིང་བའི་ཁར་ཤ་རི་ཁྲག་མཚོ་རུས་པའི་གྲམ་ཁྲོད་ཚིལ་ཞག་ཀྱི་ལེ་སྨུག་ཤིག་གེ་རླང་པ་ཕལ་ལེ། ངོ་བོ་ཟག་མེད་ཀྱི་བདུད་རྩི། རྣམ་པ་སྐྱེ་བདུན་གྱི་ཤ་ལྟར་མྱོང་གྲོལ་མཐོང་ཐོས་མྱང་གསུམ་ཐམས་ཅད་ལུས་སེམས་ཉོན་མོང་ཞི་ནུས་པ་བྱང་སེམས་རྒྱུད་ལ་སྐྱེ་བར་བསམ་ལ་རྐང་གླིང་འབུད། གནས་གདོན་ལུས་གདོན་ནད་གདོན་ལྷ་འདྲེ་ཟ་འདྲེ་ཤི་གཤེད་འབྱུང་པོ་ཐམས་ཅད་བཀུག་ལ་ཚིག་དོན་བཞིན། ན་མོ། གནས་གཉན་ས་འདིར་གནས་སོགས། སྒྱུ་མ་གཟུགས་ཀྱི་ཕུང་པོ་འདི་ཞེས་པ། གཟུགས་ཕུང་ཚོར་ཕུང་འདུ་ཤེས་འདུ་བྱེད་རྣམ་ཤེས་རྣམ་ཕུང་པོ་བཅས་ཕུང་པོ་ལྔ་འདུས་ལ་ཟེར། གདོས་བཅས་གཟུགས་ཕུང་མི་གཙང་བའི་རྫས་སུམ་ཅུ་རྩ་གཉིས་ཡོད་པ་ལས། ཕྱི་བར་ནང་གསང་བཞི་ལ་རྫས་བརྒྱད་ཚན་བཞི་ཡོད་པས་བརྒྱད་བཞི་སུམ་ཅུ་རྩ་གཉིས་ཡིན། ཕྱི་ཡི་རྫས་སྐྲ་སེན་གཉིས། ལྤགས་ཚིལ་གཉིས། རྩ་རྒྱུད་གཉིས། ཤ་རུས་གཉིས་ཏེ་བརྒྱད་དོ། །བར་གྱི་རྫས་བརྒྱད་ནི། ལྷ་བ་རྐང་མར་གཉིས། གཞུང་པ་ཀླད་པ་གཉིས། སྣབ་དང་ལུད་པ་གཉིས། དྲི་ཆེ་ཆུང་གཉིས་བཅས་བརྒྱད་དོ། །ནང་གི་རྫས་བརྒྱད་ནི། བད་མཁྲིས་གཉིས། མཁལ་རྒྱུ་གཉིས། མཆིན་མཚེར་གཉིས། གློ་སྙིང་གཉིས་བཅས་བརྒྱད་དོ། །གསང་བའི་རྫས་བརྒྱད་ནི། ཁྲག་ཞག་ཆུ་སེར་གསུམ། དྲོད་དབུག་རྔུལ་གསུམ། བྱང་སེམས་དཀར་དམར་གཉིས་བཅས་བརྒྱད་དོ། །ལུས་ཕྱི་ཤ་གཟུགས་དྲུག་ནི་རྐང་ལག་བཞི། བྲང་དང་ཟོམ་ཁོག་གཉིས་བཅས་དྲུག །ནང་ཆ་བུ་དགུ་ནི། སྙིང་རྩ་ཡི་བུ། གློ་བ་དབུག་གི་བུ། མཚེར་པ་ཁྲག་གི་བུ། མཆིན་པ་ཤ་ཡི་བུ། མཁལ་མ་སྨན་གྱི་བུ། ཕོ་བ་བཅུད་ཀྱི་བུ། ལོང་ཀ་ཟས་ཀྱི་བུ། རྒྱུ་དཀར་ཚིལ་གྱི་བུ། རྒྱུ་ནག་ཆུ་སེར་བུ་སྟེ་དགུའོ། །དབང་པོ་ལྔ་མིག་རྣ་སྣ་ལྕེ་ལུས་ཀྱི་དབང་པོ་སྟེ་ལྔའོ། །བར་ཤ་གསུམ་ནི་མགོ་མ་ཁ་དང་བཅས་པ། རྐང་བཞག་མཚན་མ་དང་བཅས་པ། བྲང་ནུ་མ་དང་བཅས་པ་གསུམ། ནང་ཤ་གསུམ་ནི། མཆིན་མཁྲིས་སྲོག་རྩ་དང་བཅས་པ། དལ་མོ་མཁལ་ཤ་བཅས་པ། ཤུ་མ་ཤུལ་སྟེང་དང་བཅས་པ་གསུམ། ནང་ཁྲོལ་ནི་དོན་ལྔ་སྣོད་དྲུག་སྟེ། དོན་ལྔ་ནི་གློ་སྙིང་མཆིན་མཚེར་མཁལ་མ་དང་ལྔའོ། །སྣོད་དྲུག་ནི། བསམ་སེའུ་ཞག་གི་སྣོད། མཁྲིས་པ་དྲི་ཡི་སྣོད། སྒང་པ་ཆུའི་སྣོད། ཕོ་བ་དྲོད་ཀྱི་སྣོད། ལོང་ཀ་ཟས་ཀྱི་སྣོད། རྒྱུ་མ་བཤང་བའི་སྣོད་དེ་དྲུག། རུས་པ་ལ་རུས་འགོ་ཆེ་ཆུང་སུམ་བརྒྱ་དྲུག་ཅུ། མགོ་ཀ་ལི་ལ་དུམ་བུ་གཅིག་ནས་བཅུ་གཉིས་བར་ཡོད་དོ། ལྷུ་ཆེན་བཅུ་གཉིས་ནི་རྐང་པ་གཉིས། བརླ་གཉིས། དཔྱི་གཉིས། ལག་ངར་གཉིས། དཔུང་པ་གཉིས། སོག་པ་གཉིས་དང་བཅས་བཅུ་གཉིས་སོ། །མཛུབ་མོ། སྒལ་ཚིག་ཉེར་བཞི་རྣམས་ལྷུ་ཕྲན་ནོ། །གཞན་ཡང༌། ཚིག་ཆེན་བརྒྱད། ལྤགས་པ་རིམ་པ་བདུན། རྩ་འཁོར་ལྔ། རྩིབ་མ་བཅོ་བརྒྱད། སོ་སུམ་བཅུ་རྩ་གཉིས་སོགས་རོབ་ཙམ་གདོས་བཅས་རྣམ་སྨིན་ཕུང་པོ་དེ་དག་སྤྱིར་འགྲོ་བ། དགོས་ཕ་མ། ཡང་དགོས་བཀའ་དྲིན་ཅན་གྱི་བླ་མ་དང་མཆེད་གྲོགས་རྣམས་ཀྱི་གླུད་དུ་ཚིག་དོན་བཞིན་དེ་རྣམས་སྐད་ཅིག་ལ་བསྐལ་པའི་འདུ་ཤེས་ཤ་ཁྲག་རུས་གསུམ་སྣ་ཚོགས་ལ་ལོངས་སྤྱོད་ཅིང་རོལ་པས་ཚིམ་ནས། ཤ་འཁོན་དག། ལན་ཆགས་བྱང༌། རྣམ་མིན་རྒྱུན་ཆད་པར་བསམ་ཏེ། བློས་ལིངས་ཀྱིས་བཏང་ལ་ལྟོས་མེད་ཀྱི་ངང་དུ་ལྷོད་ཀྱིས་གློད། ལུས་ནི་སྦྱིན་པ་བཏང་ཟིན། སེམས་ནི་གཞི་མེད་རྩ་བྲལ་ལ་ཡིད་བྱེད་བྲལ་བར་བཞག་གོ། གོང་གི་དཀར་འགྱེད་དང་དམར་འགྱེད་འདི་གཉིས་ནི་ཐམས་ཅད་ཀྱི་རྩ་བའོ། །གཞན་དམིགས་པ་མགྲོན་འགྱེད་མ་དང༌། ཁྲ་འགྱེད་བང་མིག་མ། སྤྲང་སྟོན་མ་སོགས་འདོན་བསྒོམ་སྦྲགས། དམར་འགྱེད་གཟན་འགྱེད་མ་ཀ་པཱ་ལ་རྒྱ་ཁྱོན་སྟོང་གསུམ་ཙམ་གྱི་ནང་ཤ་ཁྲག་རྒྱ་མཚོ་ཆེན་པོར་གྱུར་པ། སྐུ་སྤྲུལ་མཁའ་འགྲོ་རི་རབ་རྡུལ་མཉམ་གྱིས་གདོན་ཆེན་བརྒྱད་སོགས་ལ་བྱིན་པས་དགྱེས་པའི་ཧབ་དགད་དང༌། མགུ་བའི་གླུ་སྒྲ་དང་བཅས་ཚིམ་པར་བསམ་མོ།། ཡང་བེམ་བསྒྱུར་མ། བ་དན་མ། གླིང་གཞི་མ། རོ་འགྱེད་མ་སོགས་མང་དོགས་ཀྱིས་མ་བྲིས་ལ་དེ་རྣམས་ཡིད་ཀྱིས་རེས་མོས་སུ་དམིགས་དགོས། བར་མཚམས་སུ་བརྒྱུད་པའི་བླ་མ་ལ་མོས་གུས་གསོལ་འདེབས་གདུང་ཤུགས་དྲག་པོས་སྙིང་ཐག་པ་ནས་བདག་འཛིན་རེ་དོག་འགོག་པའི་འདུན་པ་སྨོན་ལམ་བྱ། འཁོར་གསུམ་མི་རྟོག་པར་ཡུད་ཙམ་རེ་བཞག་གོ། །ལྔ་པ་རང་བཞན་ཕུང་པོ་ཚོགས་སུ་འབུལ་བའི་ལས་རིམ་ནི། བྱིན་འབེབས་པ། བཀའ་བརྒྱུད་ཚོགས་ལས་དང༌། མ་རྒྱུད་ཚོགས་ལས་བཅས་གཞུང་བཞིན་འདོན་སྒོམ་བསྒྲག །ཐོག་དམར་བསྲེ་བ་སྐོར་གསུམ་ཞེས་པ་བདག་རིག་དང་གཞན་རིག་བསྲེ། རིགས་པ་ཆོས་དབྱིངས་བསྲེ། རང་གཞན་བེམ་པོ་ཚོགས་སུ་བསྲེས་ཏེ། ཕཊ། སྟོང་ཉིད་ངང་ལས་རླུང་མེ་ཐོད་སྒྱེད་སྟེང་དུ་སྣོད་པདྨ་བྷཉྫ་ཕྱི་དཀར་བ་ཟླ་བའི་རང་བཞིན། ནང་དམར་བ་ཉི་མའི་རང་བཞིན་གྱི་དབུས་སུ་ངོ་བོ་བེམ་པོའི་ཚོགས་རྫས། རྣམ་པ་གསེར་གྱི་རྡོ་རྗེ་གྱེན་བགྲེངས་རྩེ་མོར་ཨོཾ་དཀར་ལྟེ་བར་ཨཱཿདམར་མར་སྣེ་ཧཱུཾ་མཐིང་གིས་མཚན་པའི་སྟེང་ཟླ་བའི་ཁ་ཆོད། འོག་ཉི་མའི་གདན་བཅས་གསལ། རང་གི་དཔྲལ་བའི་ཨོཾ་ལས་འོད་འཕྲོས་མ་ཅིག་གི་དཔྲལ་བའི་ཨོཾ་ལ་ཕོག དེ་ལས་འོད་ཟེར་འཕྲོས་ཕྱོགས་དུས་སངས་རྒྱས་བ་སྲས་བཅས་ཀྱི་སྐུ་ཡི་བྱིན་རླབས་ཐམས་ཅད་འོད་ཟེར་དཀར་པོའི་རྣམ་པར་བསྡུས་ནས་དཔྲལ་བར་ཐིམ་མ་ཐག་ཨོཾ་ལས་འོད་ཟེར་དཀར་པོ་ཅན་བྱུང༌། རྡོ་རྗེའི་ཨོཾ་ལ་ཕོག་པས་ཟླ་བའི་ཁ་ཆོད་རྡོ་རྗེའི་སྟོད་ཆ་ཨོཾ་བཅས་འོད་དུ་ཞུ་བས་ཀ་པཱ་ལ་བདུད་རྩི་དཀར་པོས་གང༌། དེ་བཞིན་ཨཱཿདམར་པོ་དང་གསུང་གི་བྱིན་རླབས་བསྡུ། རྡོ་རྗེའི་སྐེད་པའི་ཆ་ཞུ་བས་བདུད་རྩི་དམར་པོས་གང༌། ཧཱུཾ་མཐིང་དང་ཐུགས་ཀྱི་བྱིན་རླབས་བསྡུ། རྡོ་རྗེའི་སྨད་ཆ་ཉི་མ་བཅས་ཞུ། བདུད་རྩི་སྔོན་པོར་འཁྱིལ་དཀར་དམར་མཐིང་གསུམ་འདྲེས་པའི་ཁ་དོག་དྲི་རོ་ནུས་མཐུ་ཕུན་གསུམ་ཚོགས་པ་ངོ་བོ་ཡེ་ཤེས་བདུད་རྩི། རྣམ་པ་ཕྱི་ནང་གསང་བའི་ཚོགས་མཆོད་དཔག་ཏུ་མེད་ཅིང་མི་ཟད་པའི་གཏེར་དུ་གྱུར་པ་དེ་ཉིད་རང་རྡོ་རྗེ་རྣལ་འབྱོར་མར་སྤྲུལ་པའི་མཆོད་པའི་ལྷ་མོ་བསམ་གྱི་མི་ཁྱབ་པས་དྲིན་ཆེན་རྩ་བའི་བླ་མ་ནས་མགྲོན་བཞི་བསྡུས་པ་ཐམས་ཅད་ལ། བདག་ཏུ་མ་བཟུང་བ་སྲིད་པའི་དཔལ་འབྱོར་ཕྱི་ཡི་ཚོགས། བདག་ཏུ་བཟུང་བའི་ཚེ་བསོད་ཁ་རྗེ་དབང་ཐང་ནང་གྱི་ཚོགས། སྙོམས་འཇུག་དགའ་བ་གསང་བའི་ཚོགས། འཁོར་གསུམ་དམིགས་བྲལ་འོད་གསལ་ཕྱག་རྒྱ་ཆེན་པོ་དེ་ཁོ་ན་ཉིད་ཀྱིས་ཚོགས་སུ་ཕུལ་བས་དགྱེས་པའི་ཕུལ་དུ་གྱུར་ནས་ལས་མཐུན་གྱི་དངོས་གྲུབ་རྩོལ་བར་བསམ། སྐབས་འདིར་ནད་པ་སོགས་ལ་གདོན་ཚོགས་དགུ་མ་དང༌། ཆང་བུ་བརྒྱ་རྩ་སོགས་སྟབས་པའི་རིགས་ཟིན་བྲིས་གཞན་དུ་གཟིགས་དགོས་སོ། །ཚོགས་ལས་ཀྱི་ཡན་ལག་ལྷག་མ་ནི་དེ་ལྟར་མཆོད་སྦྱིན་བྱས་པའི་ལྷག་མ་ཐམས་ཅད་ཀ་པཱ་ལ་སྲིད་གསུམ་ཁྱབ་པ་ཙམ་གྱི་ནང་དུ་ཤ་རི་ཁྲག་མཚོ་རུས་པའི་གྲམ་ཁྲོད་དུ་གྱུར་པ་དེ་རང་ལས་སྤྲུལ་པའི་ཀེང་རུས་མཁའ་འགྲོ་མ་ཞིག་གིས། ལྷག་ལ་དབང་བའི་མཁའ་འགྲོ་ཤུགས་འགྲོའི་རིགས་དང༌། ལྷ་སྲིན་སྡེ་བརྒྱད། སྔོན་ཆད་མ་སླེབས་པ་གློ་བུར་དུ་ལྷག་ཤིང་ལྷག་མ་མ་གཏོགས་མི་དབང་བ་ཁས་ཞན་དབང་ཆུང་རྣམས་ལ་བཀྱེས་པས་ཚིམ་ནས་དགའ་མགུ་ཡི་རང་ཕྲིན་ལས་སྒྲུབ་པར་ཁས་བླངས་པར་བསམ་མོ། །དོན་ཚན་བཞི་པ་རྗེས་ཀྱི་ལས་རིམ་བོགས་འདོན། འཁོན་སྦྱོང༌། ཆོས་བཤད། བསྔོ་སྨོན། གཤེགས་བསྡུ་དབང་ལེན་བཅས་ལྔ་ལས། དང་པོ་བོགས་འདོན་ནི། གཅོད་ཡུལ་ཕྱག་རྒྱ་ཆེན་པོའི་ལྟ་སྒོམ་སྤྱོད་གསུམ་ཉམས་ལེན་གྱིས་ནང་གི་སྙེམ་རྟོག་སྟན་ཐོག་ཏུ་ཆོད་པ་ན། དཔལ་བར་འགྲོ་བའི་ཏིང་ངེ་འཛིན་གྱིས་བརྟན་ཅིང་བོགས་བྱུང་བའི་ཆེད་དུ་གཉན་ཁྲོད་དང་རི་ཁྲོད་འགྲིམ་ཞིང་ཚར་ལྷོང་གཏན་ལ་དབབས་པ་ཡིན་ཞིང༌། སྐབས་འདིར་ཉམ་ལེན་གྱི་ཚེ་སྙེམ་བྱེད་རྟོག་པ་ལྷོང་ན་འབུར་འཇོམས་སུ་གཅོད་དེ་བོགས་འདོན་པ་ལ། ཕཊ། ཅེས་རང་ཁྲོས་མའི་ཐུགས་ཀའི་འོད་ཀྱིས་གནོད་བྱེད་རྦད་འདྲེ་བཀུགས་ལ་ལུས་ལོངས་སྤྱོད་ཁང་ཁྱིམ་དང་བཅས་འཕང་མེད་ཕུལ་ནས་བཞུགས་པར་གསོལ་བས་འཛིན་མེད་དུ་བཞག་ལ། གཅེས་འཛིན་གྱི་རྟོག་པ་ལྷོང་ན། ཕཊ། ཅེས་འབུར་འཇོམས་སུ་གཅོད། སེམས་ནི་སྟོང་ཉིད་ནམ་མཁའ་འདྲ། །འདྲེ་བས་སངས་རྒྱས་ཀྱིས་མ་གཟིགས། །ལུས་ནི་སྦྱིན་པ་བཏང་ཟིན་པས། །ཆགས་དང་ཞེན་ཡུལ་སྤུ་ཙམ་མེད་སོགས་ཀྱི་དོན་ལ་སེམས་ནས་ནང་དང་གསང་ལྷོང་དབྱིངས་སུ་གཅོད་ཅིང་ལྟ་བསྒོམ་ལ་ངེས་ཤེས་བསྐྱེད་ཅིང་གཅོད་བྱ་གཅོད་བྱེད་དབྱིངས་སུ་བསྐྱལ། གཉིས་པ་འཁོན་སྦྱོང་ལ། སྐད་ཅིག་གིས་སྤྱན་རས་གཟིགས་འགྲོ་འདུལ་ཕྱག་བཞི་པ་གསལ་བ་ལ་ལྷ་འདྲེ་རིགས་དྲུག་རྣམས་ཀྱིས་གུས་ཕྱག་དང་བསྐོར་བ་བྱེད། ཐུགས་ཀའི་འོད་ཟེར་ཕོག་པས་ཕོ་ཐམས་ཅད་སྤྱན་རས་གཟིགས། མོ་ཐམས་ཅད་སྒྲོལ་མར་གྱུར་ནས་ཡིག་དྲུག་འུར་འདོན་བྱེད་པར་བསམ། ཡིག་དྲུག་བཟླ་ཞིང་གཏོང་ལེན་མཐར་མ་བཅོས་གཉུག་མའི་ངང་ལ་བཞག། གསུམ་པ་རྗེས་ཐོབ་ཆོས་བཤད། ཕཊ། ཅེས་རང་ལུས་ཧྲུལ་གྱིས་ཞིག་ནས་སྙིང་དེ་ཐུབ་པའི་དབང་པོ་དང༌། ལུས་བྱང་སེམས་ཉན་རང་དུ་གྱུར་ནས་ཆོས་གསུངས་པས། གནོད་བྱེད་ལྷ་འདྲེ་རྣམས་དད་ནས་ཆོས་བསྟན། བྱང་ཆུབ་སེམས་རྒྱུད་ལ་སྐྱེས་ནས་ཐར་པའི་ས་བོན་བསྐྲུན། དགའ་མགུ་ཡི་རང་ཞིང་རིགས་དྲུག་ལན་ཆག་རྣམས་ཚོང་པ་རིན་ཆེན་གླིང་དུ་གཤེགས་པ་ལྟར་དང༌། ཡོན་ཏན་མགྲོན་རྣམས་ལྷ་རྣམས་དགའ་བའི་ཚལ་དུ་གཤེགས་པ་ལྟར་དང༌། འབྱུང་པོ་རྣམས་མགུ་ཞིང་བྱམས་པས་རང་གནས་སུ་གཤེགས་པར་བསམ་མོ། །བཞི་པ་བསྔོ་སྨོན་ནི། བདག་དང་འཁོར་འདས་དུས་སུམ་བསགས་ཡོད་ཀྱི་དགེ་བ་ཐམས་ཅད་དང༌། ཁྱད་པར་ལུས་སྦྱིན་བྱས་པའི་དགེ་རྩ་བཅས་བདག་འཛིན་སྙེམ་ཐག་ཆོད་ནས་སྐྱེ་མེད་ཡུམ་དོན་སེམས་ཅན་ཐམས་ཅད་ཀྱིས་རྟོགས་ཕྱིར་སྔོན་གྱི་རྒྱལ་བ་སྲས་བཅས་ཀྱིས་བསྔོ་བ་མཛད་པ་བཞིན་བསྔོ་ལ་སྨོན་ལམ་གདབ་བོ། །ལྔ་པ་བསྡུ་རིམ་དང་དབང་ལེན་ནི། སྐྱབས་ཡུལ་རྣམས་གཡས་སྐོར་དང༌། མས་རིམ་གྱིས་ཞུ་བ་མ་ཅིག་ལ་ཐིམ། དེ་ཉིད་སྐུ་ཚོན་གང་ཙམ་འོད་འཕྲོ་བ་ཞིག་དུ་གྱུར་ཏེ་ཚངས་བུག་ནས་མར་བྱོན། སྙིང་པདྨ་འདབ་བརྒྱད་ཀྱི་དབུས་སུ་དཀྱིལ་ཀྲུང་གིས་བཞུགས། སྙིང་གི་པདྨ་ཁ་ཟུམ་པར་མོས་པ་མཐར་མ་བཅོས་གཉུག་མ་ཕྱག་རྒྱ་ཆེན་པོའི་ལྟ་དགོངས་སྐྱོངས་བར་བྱའོ། །འདི་ནི་དེང་དུས་སུ་ཡིག་ཚོགས་མང་བར་སྐྱོན་དུ་མཐོང་ནས་ཚོགས་ལས་ལུས་སྦྱིན་རག་བསྡུས་ཡིན་ཞིང༌། ༈ དམ་ཆོས་བདུད་ཀྱི་གཅོད་ཡུལ་ཟབ་དོན་སྙན་བརྒྱད་ཆེན་མོའི་དབང་དུ་བྱས་ནས་སྤྱི་ཁོག་རོབ་ཙམ་གླེང་ན། སྔོན་འགྲོ་ནི་འཁོར་བ་ལ་ངེས་འབྱུང་སྐྱེས། མི་རྟག་པ་སྙིང་ལ་གཟིར། ལས་འབྲས་བསླུ་མེད་ལ་འཕྲིག་ཚུད། ལོངས་མེད་ཀྱི་བློ་སྣ་ཐུང་བ་ཆོས་མིན་པ་བསམ་རྒྱུ་མེད་པ། བླ་མའི་ཅི་གསུང་སྒྲུབ་པ། གཉན་ས་རི་ཁྲོད་ལ་ཚུགས་པ། རྐྱེན་བཟང་ངན་ཐེག་པ་ཞིག་གིས་སྐྱབས་སེམས། སྒྲིབ་སྦྱོང་ཚོགས་བསགས་བླ་མའི་རྣལ་འབྱོལ་ཁྲིད་གཞུང་སྤྱི་ལྟར་སོང་ནས། དངོས་གཞི་ཡུམ་དོན་ངོ་སྤྲོད་པ། བདུད་བཞི་དབྱིངས་སུ་གཅོད་པ་རྗེས་ཉམས་སྐྱོང་བའི་ཕྱིར་ཞི་གཅོད་དྲག་གཅོད། ཞི་དྲག་ཕྱེད་མའི་གཅོད་ཀྱིས་བརྟུལ་ཞུགས་ལམ་དུ་སློང་བ་ཡིན། འཇམ་མགོན་ཡོན་ཏན་རྒྱ་མཚོས། མདོར་ན་ལུས་སྦྱིན་དང༌། ཚོགས་ལས་གཉིས་ནི་སྔོན་རྗེས་ཀྱི་གདམས་ངག་རྒྱས་ཤིང་དངོས་གཞི་ཞར་བྱུང་གི་ཚུལ་དུ་རྟོགས་པ་ཡིན་ཀྱང༌། ད་ལྟའི་གཅོད་མཁན་དུ་གྲགས་པ་ཕལ་མོ་ཆེ་ཞིག་ནི་རྩ་བ་མ་ཟིན་པའི་ཡན་ལག་འདོད་པ་ཁོ་ནར་སྣང་ངོ་གསུངས་པ་ལྟར་ཡིན། དེ་ཡང་ཡུམ་དོན་ངོ་སྤྲོས་པ་གནད་བསྡུས་ཏེ་བཤད་ན་སེམས་འཛིན་དང་ངོ་སྤྲོས་གཉིས་ལས་ཐོག་མར་སེམས་འཛིན་གྱི་གདམས་ངག་རྟོག་པའི་རྙོག་མ་དྭངས་སུ་བཅུག་དགོས་པས། ལུས་རྣམ་སྣང་ཆོས་བདུན་ངག་རླུང་རང་སོར་བཞག སེམས་དུས་གསུམ་གྱི་སྤྲོས་པ་བཅད་ནས་ཤེས་པ་སོ་མའི་སྟེང་དུ་ཧད་དེ་བཞག དེས་གནས་སུ་མ་གཏུབ་ན་རང་གི་མདུན་དུ་ཡུམ་ཆེན་མོའི་ངོ་བོ་གསེར་གྱི་རྡོ་རྗེ་ནས་འབྲུ་ཙམ་ལ་སེམས་གཏད་ནས་བསྒོམ། དེས་ཀྱང་མ་ཕན་ན་ཤཱཀ་ཐུབ་སྐུ་ཚོན་གང་བ་ལ་སེམས་འཛིན། དེས་མ་ཕན་ན་བླ་མ་མ་ཅིག་དབྱེར་མེད་པ་ཞལ་ནས་ཕཊ་སྒྲ་དྲག་པོ་ལྷང་ལྷང་སྒྲོགས་པ། སྐུ་གནམ་ལྕགས་འབར་བ་བཞིན་གང་དུའང་ཐོགས་མེད་འགྲོ་བ་ཚོན་གང་བ་ཞིག་གིས་རང་ལུས་ཡར་མར་ཕར་ཚུར་ཐལ་ཐལ་ཕུག་པ་ལ་སེམས་དྲག་ཏུ་གཏད། དེ་འཕྲལ་ཧད་དེ་བློ་བྲལ་དུ་བཞག་ལ་ངང་བསྐྱང༌། བྱིངས་རྒོད་བྱུང་བ་བཅོས་པས་སྐྱོན་མེད་ཀྱི་བསམ་གཏན་རྒྱུད་ལ་སྐྱེ་བ་ན། ཁ་ནང་ལོག་གི་གནས་མཁན་འགྱུ་མཁན་ངོ་བོ་ལ་བལྟས་པས་གང་དུའང་མ་མཐོང་ཞིང་ཅི་ཡང་མ་ཡིན་པ་སྟོང་གསལ་ཡུལ་མེད་དུ་ལྷག་གེ་བ་ངོས་བཟུང་ཐམས་ཅད་དང་བྲལ་ཞིང་རང་སྣང་དང་རྣམ་རྟོག་གི་འགྱུ་བ་དང་རིག་མཁན་ངོ་བོ་གསུམ་ཀ་ཐ་མི་དད་པ་ངོས་བཟུང་མེད་ལ་ཅི་ཡང་འཆར་དུ་གཏུབ་པ། གསལ་སྟོང་མྱོང་བ་མ་འགགས་པ་སྨྲ་བསམ་བརྗོད་མེད་སྲཔོས་བྲལ་ནམ་མཁའི་མཚན་ཉིད་ཅན་དེ་ཤེས་རབ་ཕ་རོལ་དུ་ཕྱིན་པ། དུས་གསུམ་རྒྱལ་བའི་དགོངས་པ་ཡིན་པས་རྟག་ཏུ་ཏིང་ངེ་འཛིན་དེ་ལས་མ་གཡོས་པར་བྱའོ། །ཡིད་ཆེས་ཀྱི་ལུང་ནི་སྡུད་པ་ལས། ཆོས་རྣམ་རང་བཞིན་མེད་པ་ཡོངས་སུ་ཤེས་གྱུར་པ། །འདི་ནི་ཤེས་རབ་ཕ་རོལ་ཕྱིན་མཆོག་སྤྱོད་པ་ཡིན། །ཞེས་དང༌། མྱང་འདས་ལས། སངས་རྒྱས་ཀྱི་རང་བཞིན་ཞེས་བྱ་བ་ནི་སེམས་ཀྱི་རང་བཞིན་དོན་དམ་སྟོང་པ་ཉིད་དེ། དོན་དམ་པ་ནི་ཡེ་ཤེས་སོ། །སྟོང་པ་ཞེས་བྱ་བ་སྟོང་པ་དང་མི་སྟོང་གཉིས་ཀ་མཐོང་བའོ། །སངས་རྒྱས་ཀྱི་རང་བཞིན་ནི་དབུས་མཐའ་གཉིས་དང་བྲལ་བའོ། །ཞེས་གསུངས་སོ། །གསུང་སྒྲོས་མན་ངག་ནི། དམ་པའི་ཞི་བྱེད་ལས། སྟོང་ཉིད་རིག་པའི་རྩལ་དང་ལྡན། །སྐྱེ་མེད་སྐྱེ་བའི་ཆོ་འཕྲུལ་སྟོན། །དགག་སྒྲུབ་མེད་དེ་རང་སར་གྲོལ། །འདི་ལ་བྱ་རྒྱུ་ངས་མ་རྙེད། །ཅེས་དང༌། ཡང་མ་ཅིག་གིས། སེམས་ལ་གཉིས་སུ་མ་མཆིས་པས། །ལྟས་པས་རང་གི་སེམས་མི་མཐོང༌། །མཐོང་བ་ཆོས་ཉིད་དོན་མ་ཡིན། །དེ་བས་ལྟ་བར་བྱ་བ་ནི། །རྡུལ་ཙམ་ཡོད་པ་མ་ཡིན་པས། །ལྟ་རུ་མེད་པའི་ཚུལ་ལ་ལྟ། །མ་མཐོང་ཐག་ཆོད་རྟོགས་ཚད་ཡིན། །ཞེས་གསུངས་སོ། །དེ་ལྟར་ཉམས་མྱོང་ཡིད་ཆེས་དང་ལྡན་པས་གདོད་མའི་རང་གནས་ཡེ་ཤེས་མ་འཁྲུལ་པ་ཡིན་པར་ཐག་ཆོད་པའོ། །མཚན་བརྗོད་ལས། ནོར་པ་ཐམས་ཅད་རྣམ་པར་སྤང༌། དོན་གསུམ་ཐེ་ཚོམ་མེད་པའི་བློ། །ཞེས་གསུངས་པར་ལྟར་ཤེས་དགོས་སོ། གཉིས་པ་བདུད་བཞི་དབྱིངས་སུ་བཅད་པ་ལ། གཟུགས་སོགས་ཕྱི་དངོས་པོ་ལ་རྟེན་ཚད་ཐམས་ཅད་དངོས་སྣང་ཐོག་བཅས་ཀྱི་བདུད་ཡིན། དེ་ལ་གཟུགས་སྒྲ་སོགས་ཕྱི་དངོས་པོ་ལ་བརྟེན་པས་རྣམ་རྟོག་ཐོལ་གྱི་ཤར་བ་དེ་སྟོང་པ་ཡིན། དེ་ལ་ཞེན་འཛིན་ཆགས་སྣང་སྐྱེས་ན་བདུད་ཡིན། དེའི་དབང་དུ་ཤོར་ན་བར་དུ་ཆོད་པ་ཡིན། ཆགས་སྡང་སྤང་བླང་རྟོག་པ་སྐྱེ་ནའང་སྐད་ཅིག་ཕཊ་ཅེས་གསལ་སྟོང་འཛིན་བྲལ་ལ་དབྱིངས་སུ་ཆམ་གྱིས་བསྐྱེལ་བ་ནི་ཐོག་བཅས་བདུད་གཅོད་པ་ཡིན། མ་ཅིག་གིས། གཞི་རྩ་ངོ་བོ་མ་གྲུབ་པས། །རྩ་བྲལ་བཞིན་ཏུ་རང་བཞག་ན། །གཟུགས་ལ་ཐོགས་པ་ཟིལ་གྱིས་གནོན། །སླར་ཡང་ཡེ་ཤེས་ཉིད་དུ་འཆར། །ཞེས་གསུངས་སོ། །དེ་བཞིན་ནང་སེམས་ཀྱི་བདེ་སྡུག་སོགས་ཡིད་ཡུལ་མྱོང་ཚོར་ཐམས་ཅད་ཐོགས་མེད་བདུད་ཡིན། དེ་ཡང་ཡང་དྲན་པ་ལྷོང་བ་ཡིན། དེ་ལ་རེ་དོགས་ཞེན་འཛིན་དུ་སོང་ན་ཡིད་སྣང་ཐོགས་མེད་བདུད་ཡིན། དེའི་དབང་དུ་ཤོར་ན་བར་དུ་ཆོད་པ་ཡིན། དེས་ན་གང་ཤར་སྔར་བཞིན་ཕཊ་ཅེས་དབྱིངས་སུ་བསྐྱེལ་བ་ནི་ཐོག་མེད་ཀྱི་བདུད་གཅོད་པ་ཡིན། དེས་རིགས་འགྲེས་ཏེ་ཆོས་རྒྱུད་དང༌། དགེ་སྦྱོར་སྙན་གྲགས་ལོངས་སྤྱོད་སོགས། མཐུན་རྐྱེན་ཚོགས་པ་ལ་རྟེན་ནས་དགའ་བྲོད་ལྷོང་བ་དེ་ལ་བཟང་འཛིན་སྐྱེ་བ་དེ་རྣམ་གཡེང་དགའ་བྲོད་ཀྱི་བདུད་ཡིན། དེའི་དབང་དུ་ཤོར་ན་བར་ཆད། དེ་ཤར་མ་ཐག་ཕཊ་ཅེས་དབྱིངས་སུ་བཅད། དེ་བཞིན་རྟོག་ཚོགས་གང་སྐྱེས་སྙེམས་བྱེད་ཀྱི་བདུད་ལྷོང་བ་ཡིན། དེ་ལ་ཞེན་འཛིན་སྐྱེས་ན་གདེང་མེད་སྙེམས་བྱེད་བདུད། དེའི་དབང་དུ་ཤོར་ན་བར་ཆད་ཡིན། དེ་ཤར་མ་ཐག་ཕཊ་ཅེས་འཁྲོལ་ལེ་དབྱིངས་སུ་བཅད། མ་ཅིག་བཀའ་ཚོགས་ལས། བདུད་ལ་རྣམ་པ་བཞི་རུ་དབྱེ། །ཐོགས་བཅས་བདུད་དང་ཐོགས་མེད་བདུད། དགའ་བྲོད་བདུད་དང་སྙེམ་བྱེད་བདུད། །ད་ཡང་སྙེམ་བྱེད་བདུད་དུ་འདུས། །ཞེས་གསུངས་པ་དང༌། ཐོགས་བཅས་ཡུལ་གྱི་འཁྲི་བ་བཅད། དགའ་བྲོད་བདུད་དང་སྙེམ་བྱེད་བདུད། །དེ་ཡང་སྙེམ་བྱེད་བདུད་དུ་འདུས། །ཞེས་གསུངས་པ་དང༌། ཐོགས་བཅས་ཡུལ་གྱི་འཁྲི་བ་བཅད། །ཐོགས་མེད་ཡིད་ཀྱི་འཁྲི་བ་བཅད། །དགའ་བྲོད་ཞེན་པའི་འཁྲི་བ་བཅད། །སྙེམ་བྱེད་བདག་གི་འཁྲི་བ་བཅད། །ཅེས་གསུངས་པས། ལྷ་འདྲེའི་འཇིགས་སྐྲག་གི་སྙེམ་བྱེད་རྟོག་པ་ཤར་ཚེ། འཇིག་སྐྲག་གང་ནས་བྱུང༌། གང་གིས་བསྐྱེད། འཇིག་སྐྲག་གི་ངོ་བོ་དེ་ཅི་འདྲ་འདུག་བརྟག་པས་ཐོག་མར་ཡོད་པའི་རྒྱུ་སྟོང༌། བར་དུ་གནས་པའི་རྐྱེན་སྟོང༌། མཐར་འཇིག་སྐྲག་གི་ངོ་བོ་བྲལ་བ་སྟོང་ཧད་དེ་བ། སྔར་འདས་རྟོག་པ་ཆད། མ་འོངས་པའི་རྟོག་པ་མ་ལང༌། ད་ལྟའི་རྟོག་པ་མ་འཕྲོས་པ་འདི་ནི། དུས་གསུམ་དུས་མེད་ཤེས་པ་སྐད་ཅིག་མ་ཞེས་བྱ་བ། དེའི་ངང་དུ་བཅོས་མེད་ལྷུག་པར་བསྐྱང་བས་རྣམ་རྟོག་བློས་བྱས་ཀྱི་ལྷ་འདྲེ་ཡལ་ནས། དོན་དམ་བློས་བྲལ་གཤིས་ཀྱི་ངོ་བོ་ཉིད་རྗེན་པར་ཤར་བས་དེ་ཁོ་ན་ཉིད་མི་རྟོག་བྲལ་གྱི་ངོ་བོ་མཐོང་བར་འགྱུར་ཞིང༌། དེ་མུས་སུ་དུས་དང་སྤྱོད་ལམ་ཀུན་ཏུ་མ་ཡེངས་མི་བསྒོམ་པ་དྲན་རྫི་དང་ལྡན་བཞིན་ཉམས་སུ་ལེན་པ་གལ་ཆེ་བ་ཡིན། སྙེམ་བྱེད་རྟོག་པ་དེའི་དབང་དུ་མ་ཤོར་བར་བསྒོམ་ལ་བོགས་ཐོན་ན་ཚར་ཚད་ལྷོང་ཚད་འགྲིགས་འགྲོ་བ་ཡིན། དེས་ན་བདག་འཛིན་གྱི་འཛིན་པ་ཀེ་རེ་བ་འདི་སྙེམ་བྱེད་ཀྱི་བདུད་ཡིན་པས། དྲན་པའི་སོ་མ་ཉམས། ཤེས་རིག་རང་ཚུགས་མ་ཤོར་བར་གང་ཤར་ཐམས་ཅད་ལ་ཕཊ་ཅེས་དབྱིངས་སུ་བསྐྱལ་བས་བདག་འཛིན་དང་རྣམ་རྟོག་གི་སྙེམ་ཐག་གཏད་མེད་དུ་གཅོད་ཐུབ་ན། གཅོད་རབ་ཉལ་ཉལ་བ་ཟེར་བས་ཕུལ་དུ་གྱུར་པ་སྟེ། མ་ཅིག་བཀའ་ཚོམས་ལས། འཛིན་པ་བདུད་ཡིན། རྩོལ་བ་ནད་ཡིན། དོགས་པ་འདྲེ་ཡིན། སེམས་ཉིད་གར་བཞག་ཡིན། ཅིར་སྣང་གྲོགས་ཡིན། སངས་རྒྱས་སེམས་ཡིན། སེམས་ཉིད་ནམ་མཁའ་ཡིན། ཕུང་པོ་རོ་ཡིན་གཟན་དུ་སྐྱུར། །སྐྱུར་མཁན་སེམས་ཡིན་ཀློད་ལ་ཞོག །ཀློད་མཁན་ཉམས་ཡིན་ཆོད་ལ་ཐོང༌། །ཞེས་གསུངས། ཕ་དམ་དང༌། དྲན་པ་སེམས་ཀྱིས་ཟུང༌། གཉུག་མ་རང་སོར་ཞོག །མ་བཅོས་ཡིད་ལ་ལྟོས། ལྷུན་གྲུབ་རང་དུ་གནས། འགྱུར་མེད་གནད་ལ་ཕོབ། ཡེངས་མེད་བྱ་ར་གྱིས། བདག་འཛིན་གཏོད་ལ་ནོན། འཁྲུལ་པའི་རྩ་བ་ཕྱུང༌། དུག་ལྔ་གཉེན་པོས་ཟུང༌། ཆགས་ཞེན་དུར་དུ་སྐྱོལ། གུས་པའི་བློ་དང་འགྲོགས། ངེས་པའི་ཤེས་པ་བསྐྱེད། བླ་མ་གཙུག་ཏུ་ཁུར། ཤེས་པའི་འཁྲི་བ་ཆོད། རིག་པ་ལྟེབས་སུ་འགྲོ་བ་ཡིན། ཞེས་གདམས་པ་ཡིན་ནོ། །དེ་ལྟ་བུའི་ལྟ་བསྒོམ་ལ་བོགས་ཐོན་པའི་རྗེས་སུ་སྤྱོད་པ་རྗེས་ཀྱི་བྱབ་ཞི་གཅོད་དཀར་འགྱེད། དྲག་གཅོད་དམར་འགྱེད། ཞི་དྲག་ཕྱེད་མ་ཁྲ་འགྱེད་ལ་སོགས་སྟེ་དེ་དག་སྤྲོས་བཅས་གཅོད་དུ་གྲགས་ཤིང༌། བྱམས་སྙིང་རྗེ་དང་དབྱིངས་རིག་བསྲེ་བ་སྤེལ་མར་བསྒོམ་པ་ནི་སྤྲོས་མེད་ཀྱི་གཅོད། ཡུམ་དོན་ཁོ་ན་ལ་འཇོག་པ་ནི་ཤིན་ཏུ་སྤྲོས་མེད། དེ་གསུམ་ཀ་ཉམས་སུ་བླང་བར་བྱས་ན་མགོ་རྐང་ཆ་ཚང་བར་འགྱུར་རོ། །སློང་ཚད་ཀྱང་ལྷ་འདྲེའི་མཐོང་སྣང་དང་རྨི་ལམ་སྐྲག་སྔངས་སོགས་ལ་ཞེན་ནས་གསང་སློང་སེམས་ལ་བྱུང་བ་མ་ཚོར་ཏེ་གཉན་ཐོག་སྟན་ཐོག་ཏུ་ཆོད་དགོས་པ་ལ་མཆོད་པ་མང་བས། ལུས་མི་བསྐྱོད། ངག་མི་སྨྲ། སེམས་ལ་འཆར་སྒོ་ཅི་བྱུང་ཡང་དེའི་དབང་དུ་མི་བཏང་བར་ཕཊ་ཀྱིས་དབྱིངས་སུ་བསྐྱེལ་བ་གནད་ཆེའོ། །དེའང་དུག་གསུམ་སོགས་ངན་རྟོག་དབྱིངས་སུ་གཅོད་དགོས་པར་གོ་ཡང་བཟང་རྟོག་ལ་བཟང་འཛིན་གྱི་མདུད་པས་བཅིངས་ནས་ལྷ་བདུད་དུ་བབ་པ་ནི་ཤིན་ཏུ་མང་བས་མོས་གུས་སྙིང་རྗེ་བསྐྱེད་རིམ་མཚན་བཅས་རྫོགས་རིམ་སོགས་ཀྱང་ཕཊ་ཀྱིས་དབྱིངས་སུ་བསྐྱལ་ན་དགེ་སྦྱོར་གོང་དུ་འཕེལ་ཞིང་མཆོག་གི་དངོས་གྲུབ་ལ་ཤིན་ཏུ་ཇེ་ཉེར་འགྲོ་སྟེ། གཅོད་ཀྱི་རྩ་བ་ནི་རེ་དོགས་མེད་པ་ཡིན་ནོ། །ཆོས་གཞན་ནི་ཕྲིན་ལས་ཀྱི་རྣོ་སོ། དྲག་ཤུལ་ནུས་མཐུ་ཕྱི་ལ་བསྐོར་སྟེ་ཕྱི་དགྲ་འདྲེ་ལ་ཕྲིན་ལས་སྟོན་པ་ཡིན་ཡང༌། གཅོད་འདི་ཡི་ཆོས་ལུགས་ནི། རྗེ་མི་ལས། ངའི་ཆོས་ལུགས་འདི་བདག་འཛིན་རྩད་ནས་བཅད་དེ་ཆོས་བརྒྱད་རླུང་ལ་བསྐུར་ནས་བདུད་བཞི་ཁ་སྐྱེངས་སུ་འཇུག་པའི་ཆོས་ལུགས་ཡིན་གསུངས་པ་ལྟར་ཡིན་ནོ། །དེ་ལྟར་ཐམས་ཅད་སྒྱུ་མ་ལྟ་བུའི་རྣམ་རོལ་ལ་རྩལ་སྦྱང༌། ལས་ངན་འཁྲུལ་སྣང་གི་རྒྱུ་ལས་བྱུང་བའི་གནོད་བྱ་ནད་སོགས། གནོད་བྱེད་ལྷ་འདྲེ་སོགས་གཉིས་ཀ་ལ་བྱམས་དང་སྙིང་རྗེ་བྱང་ཆུབ་ཀྱི་སེམས་བསྒོམ། རང་གཅེས་འཛིན་དང་བདག་འཛིན་རྩ་བ་ནས་བཅད་དེ་ལུས་སྲོག་འཕང་མེད་ལྷ་འདྲེའི་གཟན་དུ་སྟེར། དེ་རྣམས་ཤེས་རྒྱུད་བྱང་ཆུབ་སེམས་སུ་བསྒྱུར་བའི་སྨོན་ལམ་སོགས་སྙིང་ཐག་པ་ནས་བྱེད་དགོས་པ་ཞིག་སྟེ། ཁུ་ནུ་སེམས་དཔའ་ཆེན་པོས། བྱང་ཆུབ་སེམས་དང་མཛའ་གྱུར་ན། དེ་ནི་རི་རབ་བཞིན་ཏུ་བརྟན། །ཉམ་ང་ཆེ་ཐང་ཅི་བྱུང་ཡང༌། །སེང་གེ་བཞིན་དུ་ཡང་བྲལ། །གསུངས་པ་བཞིན་མཐར་ཐུག་གནོད་བྱ་གནོད་བྱེད་བདག་གཞན་རྟོག་ཚོགས་ཐམས་ཅད་ལྟ་བའི་དབྱིངས་སུ་བསྐྱེལ། རྗེ་མི་ལས། ལྷ་མེད་འདྲེ་མེད་ལྟ་བའི་གདེང༌། །ཡེངས་མེད་འཛིན་མེད་བསྒོམ་པའི་གནད། །བླང་མེད་དོར་མེད་སྤྱོད་པའི་གནད། །རེ་མེད་དོག་མེད་འབྲས་བུའི་གནད། །གསུངས་པ་ལྟར་གཅད་བྱེད་ཐམས་ཅད་ཆོས་ཉིད་མཉམ་པ་ཉིད་ཀྱི་ཀློང་དུ་གདལ་ན། ནང་སྙེམ་བྱེད་གདོན་རྩ་བ་ནས་ཆོད་དེ་མཐར་ཐུག་དོན་གྱི་ཆོད་ཚད་མངོན་དུ་འགྱུར་བ་ཡིན་ནོ། །ལམ་གྱི་ཡན་ལག་ཏུ། མི་རྟག་འཆི་བ་དྲན་པའི་ངེས་འབྱུང༌། འདོད་བློ་སྐྱོན་འཚང་རིག་པའི་ཞེན་ལོག། གང་བྱུང་ཅི་བྱས་ཆོག་པའི་བློ་འདོད། སྤང་སྒྲུབ་གདམ་ཁ་ཟད་པའི་བློ་གདེང༌། འཚུབ་དུས་ལྷོད་པ་ཤེས་པའི་གྲོལ་བ། ཀུན་ལ་དག་སྣང་སྦྱངས་པའི་ཞི་དུལ། རེ་དོག་ཁུ་འཁྲིག་མེད་པའི་ཁོང་ཤེན། ཚེ་དང་སྒྲུབ་པ་མཉམ་པའི་གོ་ཆ། རྐྱེན་ལ་ཐོག་རྗིས་ནུས་པའི་སྙིང་སྟོབས། བློ་ལ་ཞུམ་པ་མེད་པའི་བརྟན་ཆ། འགལ་མཐུན་རྐྱེན་ལ་བསྲེ་བའི་རོ་བསྙོམ། སྐྱིད་ཆག་སྡུག་པ་ཐེག་པའི་སྙིང་རུས། འགྲོ་ཀུན་ཕ་མར་ཤེས་པའི་བྱམས་པ། གཞན་སྡུག་བཟོད་གླགས་མེད་པའི་སྙིང་རྗེ། བདག་བས་གཞན་གཅེས་འབྱོངས་བའི་བྱང་སེམས། བསམ་རྒྱུ་བླ་མ་ལས་མེད་པའི་མོས་གུས། སྣང་སྲིད་སྒྱུ་མར་ཤེས་པའི་འཛིན་མེད་བཅས་གལ་ཆེ་བ་ལགས་སོ། །བདག་རྟོག་རགས་པས་རྣམ་རྟོག་གཞན་དབང་གྱུར། །གཉིས་འཛིན་མ་སྤང་བདུད་བཞིའི་འཆིང་བས་བཅིང༌། །བདག་དང་བདག་འདྲ་ལས་ངན་སེམས་ཅན་རྣམས། །བདག་མེད་སྙེམ་བྲལ་ཡུམ་དོན་མངོན་གྱུར་ཤོག །སླར་སྨྲས་པ། ཀུན་དགའ་རིན་ཆེན་ལ་སོགས་གཅོད་ཀྱི་གཞུང༌། །ཀུན་ཤེས་བློ་གྲོས་མཛངས་པས་ལེགས་དཔྱད་ཀྱིས། །ཀུན་སྣང་ལུས་སྦྱིན་སྙེམ་རྟོག་གཅོད་པའི་ཐབས། །ཀུན་ནས་རྨོང་པ་རབ་བསལ་འདི་བྱས་སོ། །གཅོད་གཞུང་ཆུ་གཏེར་འཆིང་བ་དཔག་དཀའ་བ། །བློ་གྲོས་ལྷུན་པོའི་གར་གྱིས་བསྲུབ་པ་ལས། །གཅོད་ཚོགས་རྟ་བདུན་ཁྲི་ལ་འཇོ་སྒེགས་མཁན། །གཅོད་གཞུང་ཆུ་གཏེར་འཆིང་བ་དཔག་དཀའ་བ། །བློ་གྲོས་ལྷུན་པོའི་གར་གྱི་བསྲུབ་པ་ལས། །གཅོད་ཚོགས་རྟ་བདུན་ཁྲི་ལ་འཇོ་སྒེགས་མཁན། །སྔོན་མེད་ཀུན་གསལ་ནོར་བུ་འདི་མིན་ནམ། །རྒྱལ་དབང་ཀུན་དགའ་རྒྱལ་མཚན་རྣམས་གཉིས་སོགས། །བཀའ་འབུམ་ལུང་རྒྱུན་ད་ལྟ་བཞུགས་བཞིན་པ། །རྩལ་འདོན་མེད་པས་འོག་གཏེར་བཞིན་དུ། །ལུས་པ་མངོན་དུ་ཕྱུང་བའི་ཁྱད་ནོར་འདི། །ཆོས་གང་ལུང་དང་བཅས་པ་ལུང་མན་ངག། །མན་ངག་བརྒྱུད་པ་དང་ལྡན་བརྒྱུད་པ་ལ། །བྱིན་རླབས་ལྡན་པ་དེ་བཞི་སྙན་བརྒྱུད་ཀྱི། །ཚད་མ་བཞི་ལྡན་ཡིན་པ་མངོན་སུམ་འང་འདི། །རང་འདོད་ཁོལ་བུས་ཕྱོགས་ལྷུང་མིག་གཅིག་པུས། །མ་རིག་མུན་པའི་ལིང་ཏོག་གིས་སྒྲིབ་ནས། །རབ་རིབ་སྤྱན་གྱིས་འཐས་པར་གྱུར་པ་རྣམས། །དོན་གསལ་ལེགས་བཤད་འདི་འདྲར་ཡི་ག་བྲལ། །གཟུ་བོར་ལྟ་བ་ཇི་བཞིན་ཤེས་རབ་ཀྱི། །བློ་མིག་དག་ཅིང་ཕྱོགས་ལྷུང་འཛིན་པ་ཡི། །རིས་ཆད་མེད་པའི་བྱང་སྤྱོད་རྒྱ་མཚོ་ལ། །གཞན་དོན་འདོད་རྣམས་གཞུང་འདི་ཅིས་མི་ལེན། །ལྷག་བསམ་བྱང་ཆུབ་སེམས་ཀྱི་ཁུར་ལྕི་ཞིང༌། །བསླབ་གསུམ་ལང་ཚོ་དར་བའི་གཅོད་པ་ཡིས། །གཞན་ཕན་འདོད་ཅིང་སྦྱོར་བར་བརྩོན་པ་རྣམས། །འབད་མེད་ལྷུག་རྩོལ་ཕ་འབབ་ཟད་མེད་ཡིན། །

ཅེས་པ་འདི་ནི་ཟབ་དོན་སྙན་བརྒྱུད་གཅོད་ཀྱི་ཆ་ལག་མ་ཆད་ཙམ་དུ་འབའ་རོམ་ཆོས་མཛོད་ངལ་འབད་མཛད་པོ་སྒྲུབ་བླ་ཀརྨ་དཔལ་འབྱོར་དང༌། འཕགས་ཡུལ་འབྲི་གུང་བྱང་ཆུབ་གླིང་གི་དབུ་ཟུར་སློབ་དཔོན་ཡེ་ཤེས་རབ་རྒྱས་ཟུང་གིས་བསྐུལ་ངོར། འབྲི་བན་རཏྣ་བཛྲ་བི་ཛ་ཡ་འམ་རཱ་ཛས་བྱང་ཨ་རི་རང་གནས་འཇམ་དཔལ་འོད་གསལ་ཁང་དུ་ཤར་མར་མདོར་བསྡུས་སུ་བྲིས་པ་དགེ་ལེགས་འཕེལ།།

༤ ཕུར་པའི་སྒྲུབ་ཆེན་གྱི་སྟོང་ཐུན།

ཕུར་པའི་སྒྲུབ་ཆེན་གྱི་སྟོང་ཐུན་གཏུམ་ཆེན་ཁྲོས་པའི་གད་མོ་ཞེས་བྱ་བཞུགས་སོ།།

ཨོཾ་སྭ་སྟི། །

སངས་རྒྱས་ཀུན་གྱི་ཡེ་ཤེས་སྐུ། །

ངང་ཉིད་རྡོ་རྗེ་ཆོས་དབྱིངས་ལས། །

འབར་བའི་ཁྲོ་བོ་མི་བཟད་པ། །

བླ་མ་རྡོ་རྗེ་གཞོན་ནུར་འདུད། །

དེ་ལ་ཐོག་མར་མ་ཏྲཾ་བསྒྲལ་ཆོག་གི་སྐབས་སློབ་དཔོན་ནམ། རྒྱལ་ཚབ་ཀྱིས་འདི་ལྟར་བརྡ་སྤྲད་པར་བྱ། ཀྱེ་རྡོ་རྗེ་འདུས་པ་རྒྱ་མཚོ་ཚོམ་བུ་ཚོགས་སུ་བསྒྲུབ་པའི་གསང་བའི་འདུ་བ་ལ་མངོན་དུ་ཕྱོགས་པ་གང་ཞིག་ཟུང་འཇུག་ལྷའི་ཕྱག་རྒྱས་མཚན་འཛིན་རྩད་ནས་གཅོད་པ་ལ་ཐོག་མར་མ་ཏྲཾ་འདུལ་ཆོག་གི་སྐབས་སུ་བབ་པ་སྟེ། དེ་ཡང་དོན་དུ་ཡིད་ལྷན་སྐྱེས་དང་ཀུན་བཏགས་ཀྱི་མ་རིག་པའི་རྩལ་ལས་ཆོས་གཉིས་སུ་ཤར་བ་རྣམས་ལ་མ་ཏྲཾ་ཞེས་བྱ་སྟེ། ཆོས་ཀྱི་བདག་འཛིན་མ་ཏྲཾ་ཀ་རུ་དྲ་སེམས་ཅན་གྱི་ལུས་ལ་གནས་པ་སྟེ། ལུས་སྣང་བ་འདོད་པའི་སྲིད་པ། ངག་ཕྱེད་སྣང་གཟུགས་ཀྱི་སྲིད་པ། ཡིད་མི་སྣང་གཟུགས་མེད་པའི་སྲིད་པས་བསྡུས་པའི་ཆོས་སོ་ཅོག་ལ་གཟུང་བྱར་འཁྲུལ། གང་ཟག་གི་བདག་འཛིན་ཁ་ཏྲཾ་ཀ་རུ་དྲ་སེམས་ཅན་གྱི་སེམས་ལ་གནས་ཏེ། སྨིག་སྒྱུའི་ཕྲེང་བ་ལྟར་རྟེན་འབྲེལ་དུ་ཚོགས་པའི་རྣམ་ཤེས་ཚོགས་བརྒྱད་ལ་ང་དང་བདག་ཏུ་འཛིན། མེ་བདེན་འཁྲུལ་བའི་བདག་འཛིན་ཨ་ཀར་ཤ་རུ་དྲ་སེམས་ཅན་གྱི་ངག་ལ་གནས་ཏེ། ཡོད་པ་ལ་སྐུར་འདེབས་དང་མེད་པར་སྒྲོ་འདོགས་ཀྱི་མཐའ་ལ་ལྷུང་བས་ལས་འབྲས་མཐའ་དག་ཡོངས་སུ་ཆད་ཅིང་མེད་པར་སྨྲ། མཐར་ལྟ་དང་འཇིག་ཚོགས་ལ་མངོན་པར་ཞེན་པས་སྐྱེ་མཆིའི་བདེ་སྡུག་སྤེལ་མར་འབྱུང་བའི་མ་རིག་འཁྲུལ་སྣང་གི་དུར་ཁྲོད་དང༌། སྐྱེ་འཇུག་གི་ཕྲེང་བ་བར་མ་ཆད་པའི་ཕྱི་མའི་ལས་ཀྱི་གཟུགས་གྲུབ་པ་ཡིད་དང་རྣམ་ཤེས་ཀྱི་རྒྱ་མཚོ་ཀུན་འབྱུང་སེམས་ཀྱི་དུར་ཁྲོད་ལ་བདག་ཏུ་བཟུང་བའི་དྲེགས་པ་ཅན་དེ་དག་དབྱིངས་ཡེ་གཉིས་མེད་རྟོགས་པ་ལྷའི་དུར་ཁྲོད་ཆོས་དབྱིངས་ཐམས་ཅད་འདུས་པའི་ཀློང་དུ་ལྟ་བ་གྱད་དུ་གྱུར་པས་བསྒྲལ་ཞིང༌། རྩ་རླུང་ཐིག་ལེའི་རང་བཞིན་ཕྱི་རོལ་དུ་ཤར་བ་གདོད་ནས་གྲུབ་པའི་སྒྲུབ་གནས་ཀྱི་དུར་ཁྲོད་ཆེན་པོར་བྱིན་གྱིས་བརླབས་པ་ལ། གསང་སྔགས་ཐབས་ཀྱི་ཆེ་བ་ཡིན་པས་བརྡ་དང་ཐབས་ཀྱིས་བརྟུལ་བའི་ཚུལ་ཡང༌། འདས་དུས་སྔོན་གྱི་བསྐལ་པ་འདུལ་དཀའ་བ་རབ་ཏུ་དགའ་བ་ལ་འཇིག་རྟེན་གྱི་ཁམས་སྦྱང་དཀའ་བ་ཞེས་བྱ་བར་དེ་བཞིན་གཤེགས་པ་འཇིག་རྟེན་གྱི་སྒྲོན་མེར་གྱུར་པས་མཐའ་དྲུག་གི་ཚུལ་གྱིས་ཆོས་སྟོན་པ་ལ། ལོག་པར་རྟོག་པའི་སེམས་ཅན་ཞིག་གིས་གབ་པའི་གསང་བ་སྒྲ་ཇི་བཞིན་དུ་སྤྱད་པའི་ལས་ཀྱིས་ངན་སོང་གི་སྡུག་བསྔལ་སྣ་ཚོགས་པ་མྱོང་བའི་མཐར་འཇིག་རྟེན་བདག་པོ་ལྷ་དབང་ཕྱུག་ཡབ་ཡུམ་གྱི་བུ་མ་ཏྲཾ་རུ་དྲ་ཞེས་བྱ་བ་ཤིན་ཏུ་འཇིགས་ལ་གཏུམ་ཞིང་མ་རུང་པ་ཞིག་ཏུ་སྐྱེས་ནས་གཟུགས་ཁམས་བསམ་གཏན་བཞི་པའི་གནས་རིས་གསུམ་པ་མན་ཆད་དབང་དུ་བསྡུས་ནས་ཁམས་གསུམ་མཐའ་དག་ངན་འགྲོའི་ལས་ལམ་མི་ཟད་པར་གཞོལ་བའི་ཚེ། མ་ལུས་རྒྱལ་བའི་གསང་གསུམ་གཅིག་ཏུ་བསྡུས་པ་དཔལ་ཧེ་རུ་ཀ་ཉིད་འབར་བ་ཆེན་པོའི་གཟུགས་སྐུར་བཞེངས་ནས་རྡོ་རྗེ་ཁྲོ་བོའི་ཚོགས་དང་བཅས་པས་མ་ཏྲཾ་རུ་དྲ་བསྒྲལ་ཞིང་གནས་སྤར་ཏེ་ཆོས་སྐྱོང་གི་སྲུང་མ་མ་ཧཱ་ཀ་ལར་དབང་བསྐུར། མ་འོངས་ཐལ་བས་ཁེབ་པའི་ཞིང་དུ་བཅོམ་ལྡན་འདས་ཐལ་བའི་དབང་པོ་རང་འཚང་རྒྱ་བར་ལུང་བསྟན། ཆུང་མ་ཀྲོ་དྷི་ཤྭ་རི་མ་ལ་མ་ཆགས་ཐབས་ཀྱི་སྦྱོར་བ་མཛད་དེ་སྲས་མཆོག་དཔལ་ཆེན་རྡོ་རྗེ་གཞོན་ནུ་བསྐྲུན་པས་རུ་དྲ་འཁོར་དང་བཅས་པ་བརྟུལ་བའི་སྐབས་སུ་རུ་དྲའི་སྙིང་ཁྲག་ཐེབ་ལོང་ཙམ་གཉིས་ཡལ་བ་ལས་རུ་དྲའི་སྲས། དྲེགས་བྱེད་མ་ཧཱ་དྭེ་བ་དང་ཡུམ་དྲག་མོ་རལ་གཅིག་མ་ཞེས་བྱ་བ་དང༌། དྲག་མོ་སྲིད་པ་འཁོར་བྱེད་མ་ཞེས་བྱ་བ་གཉིས་དང་ལྡན་ཏེ། དེ་གཉིས་ལས་ཕྱོགས་བཅུ་དམ་སྲི་ཆེན་པོ་བཅུ་བྱུང་སྟེ། སྟེང་ཕྱོགས་སུ་ཡབ་ཉི་མ་འབར་གསལ། ཡུམ་སྒྲ་འབྱིན་མ། བུ་ཉི་མ་ཕག་མགོ་ཅན། བུ་མོ་ཟླ་བ་རྨིག་བུའི་མགོ་ཅན་སོགས་ནས། བུ་མོ་བྱི་ལའམ། བྱི་བའི་མགོ་ཅན་གྱི་བར་བྱུང་སྟེ་ཁམས་གསུམ་གྱི་སྲོག་ལ་རྔམ་པའི་མ་རུང་གདུག་པའི་ཚོགས་དེ་དག་གི་གཉེན་པོར་དཔལ་ཆེན་རྡོ་རྗེ་སྲིན་པོ་ཡབ་ཡུམ་གྱིས་གང་ལ་འདུལ་ཐུགས་རྗེ་ཆེན་པོའི་ཆོ་འཕྲུལ་ལས་རང་ཤར་བའི་ཚུལ་གྱིས་མཁའ་གསང་ནས་འོད་ཀྱི་གོང་བུ་བཅུ་སྟེང་འོག་ཕྱོགས་མཚམས་སུ་སྤྲོས་པ་ལས། ཁྲོ་བོ་བཅུ་ཡབ་ཡུམ་ཁྲ་ཐབ་དང་བཅས་པ་ཕྱོགས་བཅུར་སྤྲོས་ནས་གདུག་པའི་དམ་སྲི་བཅུ་གདན་དུ་བྱས། དེའི་ཚེ་སེམས་ཅན་སྡུག་བསྔལ་དང་བྲལ་ཞིང༌། བདུད་བཞི་རང་སར་ཞི་བར་མཛད། རུ་དྲའི་ཕུང་པོ་འཛམ་བུ་གླིང་དུ་བོར་བ་ལ་ཡུལ་ཆེན་བརྒྱད་དང༌། དུར་ཁྲོད་ཆེན་པོ་བརྒྱད། དེ་དག་རྣམས་སུ་རང་བྱུང་གི་མཆོད་རྟེན། མ་མོ། ཞིང་སྐྱོང༌། ཕྱོགས་སྐྱོང༌། ལྷ། ཀླུ། སྤྲིན། ཤིང༌། མེ་ཆུ་སོགས་པས་བརྒྱན་ཅིང༌། སྐལ་ལྡན་རྣམས་ཉམས་རྟོགས་སྤར། སྐལ་མེད་རྣམས་ཚར་གཅོད་པའི་གནས་སུ་བྱིན་གྱིས་བརླབས་པ་དེ་དག་སྔོན་བྱུང་སྟོན་པའི་རྣམ་ཐར། རྗེས་འཇུག་གདུལ་བྱའི་ཉམས་ལེན་ཡིན་པས་བསྒྲལ་ཆོག་ལ་འཇུག་པ་འདི་ཡང་དོན་དང་ལྡན་པ་སྟེ། དཔལ་ཆེན་པོའི་རྣམ་ཐར་གྱི་རྗེས་སུ་འཇུག་པར་འགྱུར་བ་དང༌། མ་ཏྲཾ་བསྒྲལ་བའི་ཁོག་པ་གཞལ་ཡས་ཁང་དུ་བྱིན་བརླབས་པའི་ནང་དུ་སྒྲུབ་ན་བཀྲ་ཤིས་པ་དང༌། སྲིད་པ་གསུམ་གྱི་བགེགས་ཀྱི་རྒྱལ་པོ་བསྒྲལ་བས། བདུད་བགེགས་གཞན་གྱིས་བར་ཆད་ཀྱི་མཚན་མ་རང་སར་ཞི་བར་བྱེད་ཅིང༌། དངོས་གྲུབ་རྣམ་གཉིས་མྱུར་དུ་ཐོབ་པའི་དགོས་པ་ཡོད་ལ། དེ་ཡང་དབང་པོ་རབ་ཀྱིས་ཆོས་ཐམས་ཅད་བྱང་ཆུབ་སེམས་ལས་གུད་ན་མེད་ཅིང་བདག་མེད་ཕྱོགས་བྲལ་རང་བྱུང་གི་ཡེ་ཤེས་ཡུལ་སེམས་གཉིས་མེད་སྐྱེ་འགག་ལས་འདས་པར་རྟོགས་པས། གཉིས་སྣང་ལ་དགག་སྒྲུབ་བླང་དོར་མེད་པ་རང་ཤར་རང་གྲོལ་ཆོས་ཉིད་རོལ་པ་འབའ་ཞིག་ཏུ་མཐོང་བའམ། དབང་པོ་འབྲིང་གིས་སྣང་སྲིད་ལྷ་དང་ལྷ་མོར་རིག་པ། ཐ་མས་དམ་རྫས་ཆེན་པོ་ལྔ་ཡི་རང་བཞིན་དུ་ཤེས་པ་ནི་དོན་ཆོས་ཉིད་ཀྱིས་འདུལ་བ་ཞེས་བྱ་བ་འཁྲུལ་བ་རྩད་ཆོད་པས་བར་ཆོད་ཀྱི་ཁུང་བརྡོལ་བ་སྟེ། རྩ་རྒྱུད་ལས། མཐོང་དང་རིག་དང་ཤེས་དང་སྤྱད༔ འདི་ལས་འདའ་བར་མ་གྱུར་ན༔ ལོག་པར་ལྟ་བ་འདུལ་ནུས་ཤིང་༔ སངས་རྒྱས་རྣམས་དང་ང་ཉིད་འགྲུབ༔ ཅེས་གསུངས་པས་དེ་ལྟ་བུའི་དོན་མཚོན་པའི་ཕྱིར། རྟགས་ཆོ་གས་འདུལ་བ་ལའང། རྒྱུད་ལས། ཤིན་ཏུ་ཁྲོ་ཞིང་གཏུམ་པ་ལ༔ ཞི་བས་ཕན་པར་མི་འགྱུར་ཏེ༔ ཤེས་རབ་ཐབས་ཀྱི་ངོ་བོ་ལ༔ ཁྲོ་བོ་དེ་བཞིན་གཤེགས་སྤྲུལ་མཛད༔ ཁྲོ་བོའི་ཚུལ་འཆང་ཁྲོས་པས་ཀྱང༌། །འཇིག་རྟེན་གསུམ་རྣམས་བསྲེགས་བྱེད་ན༔ སངས་རྒྱས་ཐམས་ཅད་ཁྲོས་པ་ཡིས༔ ཁམས་གསུམ་མ་ལུས་སྨོས་ཅི་དགོས། །ཞེས་གསུངས་པ་ལྟར་རྣལ་འབྱོར་པ་རྣམས་དཔལ་ཁྲག་འཐུང་རོལ་པའི་ལྷ་སྐུ་ཕྱག་རྒྱའི་གསལ་སྣང་དང་ང་རྒྱལ་རབ་ཏུ་འབར་བས་མ་ཏྲཾ་བཀུག་ཅིང་བསྒྲལ་ཏེ་ཁོག་པ་གཞན་ཡས་ཁང་དུ་བྱིན་གྱིས་བརླབས་པའི་ནང་དུ་འཇུག་པ་སོགས་གཞུང་ལས་འབྱུང་བའི་ཚིག་གི་སྒོམ་དོན་གསལ་འདེབས་བཞིན་པས་ཆོ་གའི་བྱ་བ་ལ་འཇུག་པར་ཞུ།

 སྒྲུབ་པོ་རྣམས་གནས་སུ་འགོད་པའམ། མངའ་གསོལ་བའི་སྐབས། ད་ལམ་ཐེག་པ་ཀུན་གྱི་ཡངས་རྩེ། མདོ་རྒྱུད་ཐམས་ཅད་ཀྱི་ཉིང་ཁུ། སྔ་འགྱུར་ཏནྟྲ་ཆེན་པོ་སྡེ་བཅོ་བརྒྱད་ལས་ཕྲིན་ལས་རོལ་པའི་རྒྱུད། སྒྲུབ་པ་ཆེན་པོ་སྡེ་བརྒྱད་ལས་ཕུར་པ་ཕྲིན་ལས་སུ་སྒྲུབ་པའི་ཚོམ་བུ་ཚོགས་སྒྲུབ་ཆེན་མོ་གནང་བ་ལ། མཛད་པ་ཆོ་འཕྲུལ་ལྷ་ཡི་ལུང་ལས། ལྷ་ཞེས་བྱ་བ་བྱང་ཆུབ་སེམས། །དེ་ནི་རྒྱུད་དུ་རབ་ཏུ་བརྗོད། །ཐ་སྙད་ཙམ་དུ་ཕྱེ་བ་ན། །གཞི་ལམ་འབྲས་བུ་གསུམ་དུ་བརྗོད། །ཅེས་སྦྱང་གཞི་འགྲོ་བ་ཐམས་ཅད་རང་བཞིན་ལྷའི་དཀྱིལ་འཁོར་བྱང་ཆུབ་སེམས་ཀྱི་བདག་ཉིད་དུ་གནས་ཀྱང༌། སྦྱང་བྱ་གཉིས་འཛིན་ཆགས་སྡང་གི་རྣམ་པས་བྲལ་བྱའི་ཚུལ་དུ་སྒྲིབ་པ་ཉིད། སྦྱོང་བྱེད་དཔལ་རྡོ་རྗེ་གཞོན་ནུའི་དཀྱིལ་འཁོར་འཁོར་ལོའི་རྣམ་པ་ལམ་དུ་བྱས་པས། སྦྱང་འབྲས་གདོད་ནས་བཞུགས་པའི་ཟུང་འཇུག་གི་ཕྱག་རྒྱ་མངོན་དུ་བྱེད་པའི་ཐབས་ཁྱད་པར་ཅན་དང་དགོས་པ་རྗེས་སུ་འབྲེལ་བས་ཕུན་སུམ་ཚོགས་པ་ལྔས་སྒྲུབ་པའི་གཞི་བཟུང་བ་ལ། དེ་ཡང༌། གནས་ཕུན་སུམ་ཚོགས་པ་གྲུབ་པའི་དཔའ་བོ་རྣམས་ཀྱིས་དཔལ་ཧེ་རུ་ཀའི་གནས་སུ་བྱིན་གྱིས་བརླབས། གཙུག་ལག་གི་གཞུང་ལས་བཤད་པའི་སའི་སྤར་ཁ་དང༌། ལས་བཞི་སྒྲུབ་པའི་མཐུན་རྐྱེན་འཛོམས་པས་བཀྲ་ཤིས་དག་པའི་གནས་ལྷུན་གྲུབ་ཡིད་འོང་གི་གནས། འཕྲལ་རྐྱེན་སྒྲུབ་པའི་གནས་རྣམས་ཀྱི་མཚན་ཉིད་ཀུན་ལྡན་ཕྱི་ཡི་གནས་དང༌། ཕྱི་ནང་སྣོད་བཅུད་རང་ལུས་དང་བཅས་པ་གདོད་ནས་གདན་གསུམ་ཚང་བའི་ལྷ་ཡི་འཁོོར་ལོར་རྣམ་པར་དག་པ་ཡིན་པ་ལ་ཡིན་པར་ཤེས་པ་ནང་གི་གནས་དང༌། འཁོར་འདས་ཀྱི་ཆོས་ཐམས་ཅད་ཆོས་ཉིད་ཀྱི་དེ་ཁོ་ན་ཉིད་དུ་ལྷུན་གྱིས་གྲུབ་པས་གང་ན་གནས་ཀྱང་ཆོས་དབྱིངས་འགྱུར་བ་མེད་པའི་ཀློང་དུ་གནས་པར་རྟོགས་པ་གསང་བའི་གནས་ཀྱི་མཚན་ཉིད་མཐའ་དག་ཚང༌། སྟོན་པ་ཕུན་སུམ་ཚོགས་པ་རྡོ་རྗེ་སློབ་དཔོན་ལྟ་བ་གཉིས་མེད་གདེང་ལྡན། སྒོམ་པ་བསྐྱེད་རྫོགས་ལས་རུང༌། སྤྱོད་པ་དམ་ཚིག་རྣམ་དག །དབང་ལུང་མན་ངག་གི་བཀའ་བབ། ཐེག་དགུའི་རྒྱུད་དོན་རྟོགས་པ། ངང་རིང་ཕན་སེམས་ཆེ་བ། ཚོགས་ཀྱི་དཀྱིལ་འཁོར་ཆེན་པོའི་མགོན་དཔུང་དུ་གྱུར་པ་དོན་གྱི་སླད་དུ་མཚན་ནས་སྨོས་ན། རྡོ་རྗེ་སློབ་དཔོན་ཆེན་པོའི་མཚན་འདི་ཞེས་བྱ་བ་དང༌། འཁོར་ཕུན་སུམ་ཚོགས་པ་བདེ་ཆེན་རྒྱུད་ལ་སྐྱེད་པའི་འཁོར་གཟུང་མ་ལུས་ངག་ཡིད་གསུམ་གྱི་མཚན་ཉིད་དང་ལྡན་པ། རིགས་ལྔའི་དངོས་གྲུབ་སྒྲུབ་པའི་འཁོར་རྡོ་རྗེ་རིན་ཆེན་པདྨ་ལས་ཀྱི་རིགས་ཀྱི་གཙོ་བོ་བཞི། ཡུམ་དང་བཅས་པ། དོན་གཉིས་ཕྲིན་ལས་སྒྲུབ་པའི་འཁོར་རྒྱལ་ཐེབས་ཀྱི་སྟོན་པ་བཞི། བར་ཆད་དགྲ་བགེགས་སྒྲོལ་བའི་འཁོར་རྡོ་རྗེ་སྤྱན་པ་དང༌། རྡོ་རྗེ་མཚམས་པ་གིང་དང་བཅས་པ། མཆོད་པའི་ཞལ་ཟས་སྦྱོར་བའི་འཁོར་རྡོ་རྗེ་དྲོད་འཛིན་བྱན་ཕོ་མོ་དང་བཅས་པ། དད་འདུས་ཐུགས་རྗེས་བཟུང་བའི་འཁོར་མཆེད་དང་ལྕམ་དྲལ། ཕྱི་ནང་བརྡ་སྦྱོར་བྱེད་པའི་འཁོར་རྡུལ་ཕྱག་སྐྱེས་བུ་སྟེ། ཐམས་ཅད་ཀྱང་བསགས་པ་སྔོན་སོང་གི་སྐལ་པ་ཅན། ང་རྒྱལ་ཕྲག་དོག་ཆུང་བ། དད་པ་བརྩོན་འགྲུས་ཆེ་བ། ལྷག་པར་རྒྱལ་ཐེབ་རྣམས་ཀྱང་དབང་དང་དམ་ཚིག་ལྡན་ཞིང་ཐོས་བསམ་གྱི་རྒྱུད་དག དེ་ཁོ་ན་ཉིད་ལ་བློ་སྦྱང་པ་ཤ་སྟག་ལགས་པ་དང༌། དུས་ཕུན་སུམ་ཚོགས་པ་ཐོག་མཐའ་དབྱེར་མེད་དུས་བཞི་མཉམ་པ་ཆེན་པོའི་ངང་ལས་གདུལ་བྱའི་སྣང་ངོར་བདག་ཅག་གི་སྟོན་པས་སོགས། ཨོ་རྒྱན་སངས་རྒྱས་གཉིས་པས་སོགས། ཟླ་བའི་དཀར་ཕྱོགས་སམ། དམར་ཕྱོགས་དུས་ཚེས་གཟའ་སྐར་སྦྱོར་བྱེད་དགེ་ཞིང་ཤིས་པ། ཡོ་བྱད་ཕུན་སུམ་ཚོགས་པ། འཚོ་བ་ཟས། ནད་སེལ་སྨན། དགྲ་འཇོམས་མཚོན་སོགས་ཕྱི་ཡི་ཡོ་བྱད། རྟེན་རྫས། སྒྲུབ་རྫས། རྒྱན་རྫས། མཆོད་རྫས། དབང་རྫས་ཏེ་ནང་གི་ཡོ་བྱད། ཏ་ན་གྷ་ན་ཤེས་རབ་སྙིང་རྗེ་སྟེ་གསང་བའི་ཡོ་བྱད་དུ་བཤད་པ་སྤྱི་དང༌། ཁྱད་པར་སྒྲུབ་པའི་རྫས། རིག་པ་ཡེ་ཤེས་ཀྱི་ཕུར་པ། ལྷ་ཕུར་དང༌། ཤེལ་ལམ། མེ་ལོང༌། བྱང་ཆུབ་སེམས་ཀྱི་ཕུར་པ་སྒྲུབ་པའི་སྣོད་ཐོད་པ་དང༌། རྡོ་རྗེ་དང༌། པདྨ། ཚད་མེད་སྙིང་རྗེའི་ཕུར་པ་ལས་ཀྱི་ཕུར་པ། འདུ་བྱས་རྫས་ཀྱི་ཕུར་པ། བསྙེན་པའི་དུས་སུ་ཕུར་པ་དང༌། ཡུངས་དཀར་སྒྲུབ་པའི་དུས་སུ་འཁོར་ལོ་དང༌། ལིང་ག དེ་ལ་གཟུགས་བརྙན་གྱི་དཀྱིལ་འཁོར་སྒྲུབ་པ་ལ། བསྙེན་པའི་དཀྱིལ་འཁོར་རྩིབས་བརྒྱད་སྒྲུབ་པའི་དཀྱིལ་འཁོར་ཨེ་ཁྲོམ་ཉེར་གཅིག །བསད་པའི་དཀྱིལ་འཁོར་རྩིབས་དྲུག་སྤྱིར་འདུས་བྱས་རྫས་ཀྱི་ཕུར་པ་ལ་འཁོར་ལོ་རྩིབས་བརྒྱད་སྐུ་ཡི་དཀྱིལ་འཁོར། གྲུ་གསུམ་ཤེལ་གྱི་དལ། གསུང་གི་དཀྱིལ་འཁོར་རྩིབས་བཅུ་དྲུག །མ་ར་ཡ་བསད་པའི་དཀྱིལ་འཁོར་བང་རིམ་གསུམ་སྟེ། དེ་ཐམས་ཅད་བསྡུས་ན་འདུས་བྱས་རྫས་ཀྱི་ཕུར་པར་འདུས་པས། ཕུར་པ་ཕྲིན་ལས་ཀྱི་རྒྱུད་བི་ཏོ་ཏ་མ་ལས་རྟེན་ཕུར་འདོམ་གང་ཁྲུ་མཐོ་གང༌། གདབ་ཕུར་ཕྱག་མཚན་ཅི་བདེར་བྱ། ཞེས་གསུངས་པ་གཙོ་ཕུར། གིང་ཕུར། མགྱོགས་ཕུར། གདབ་ཕུར། ལས་བཞིའི་ཕུར་བུ། མངགས་ཕུར། བསྲུང་བཟློག་དང༌། ལས་དྲུག་ཐུན་གྱི་ཕུར་བུ་སོགས་རྒྱུ་དང་ཚད་དབྱིབས་གྲངས་བཅས་གཞུང་མཐུན་གཙོ་བོར་གྱུར་པའི་རྟེན་སྒྲུབ་མཆོད་པའི་རྫས་གཙང་ལ་མ་ཚང་བ་མེད་པར་འདུ་བྱས། ཡོ་བྱད་ཀྱི་བཀོད་པ་བག་གྲོ་ཡ་ལེ་སྣང་གསལ་གྱི་མར་མེ་འོད་ལྷག་གེ །དཀྱིལ་འཁོར་གྱི་རི་མོ་བཀྲ་ཡ་ལེ། སྦྱར་བྱུང་གི་བདུག་སྤོས་དྲི་ངད་ཐུ་ལེ། སྣ་ཚོགས་ཀྱི་རོལ་མོའི་སྒྲ་སྐད་དི་རེ། རྡོ་རྗེ་མཆེད་ལྕམ་སྤྲོ་དགའ་དང་བྱིན་ཐིབས་སེ་འདུ་བའི་སྐབས་འདིར། སྟོན་པ་རྡོ་རྗེ་སློབ་དཔོན་མཆོག་ཉིད་བསྐྱེད་རྫོགས་ཀྱི་དགོངས་པ་མཛད་ཅིང་ཟབ་མོའི་དོན་སྟོན་ཏེ། དཀྱིལ་འཁོར་རྒྱ་མཚོའི་མངའ་བདག །དངོས་གྲུབ་ཐམས་ཅད་ཀྱི་འབྱུང་གནས། རྣལ་འབྱོར་ཡོངས་ཀྱི་མགོན་དུ་འདུས་པ་རྒྱ་མཚོའི་དབུས་སུ་རྡོ་རྗེའི་ཁྲི་ཆེན་པོ་ལ་བཞུགས་པར་གསོལ། རིགས་བཞིིའི་བསྐྱེད་རྫོགས་དང་ཛབ་བསྙེན་བགྲང་བའི་རྒྱལ་ཚབ་ཆེན་པོ་བཞི་ཕྱོགས་བཞི། ཡབ་ཀྱི་དགོངས་པ་དང་བསྟུན་ཞིང་སྦྱོར་བའི་སྒྱུ་རྩལ་ཤེས་པའི་གཟུང་མ་འཁོར་ལོ་རྒྱས་འདེབས་རྣམས་ཡབ་ཀྱི་གཡོན་ཟུར། ཆོས་འཆད་པ་རྡོ་རྗེ་རྒྱལ་ཐེབ། དངོས་གྲུབ་རྫས་གཏེར་རིན་ཆེན་རྒྱལ་ཐེབ། དབང་བསྐུར་བྱ་བ་དབང་གི་རྒྱལ་ཐེབ། ཕྲིན་ལས་གཞུང་བསྲང་ལས་ཀྱི་རྒྱལ་ཐེབ་རྣམས་ཕྱོགས་བཞི། ཕྱི་ནང་བར་ཆད་སྲུང་བའི་བརྟུལ་ཞུགས་ཅན་རྡོ་རྗེ་མཚམས་པ་ནུབ་བྱང། སྒྲོལ་བའི་ལས་དང་བརྡ་ལ་མཁས་པ་རྡོ་རྗེ་གིང་ཀ་ར་རྣམས་ལྷོ་ནུབ། མི་མ་ཡིན་མཐོང་ཞིང་ཉུལ་ལེའི་བར་ཆད་བཟློག་ནུས་པའི་མིག་རྣོ་རྡོ་རྗེ་སྤྱན་པ་དང༌། དུས་སྦྱོར་དབྱུ་གུ་སོགས་ལ་མཁས་ཤིང་འཕྲིན་ལས་ཀྱི་སྐབས་ཕྱེད་པ་རྡོ་རྗེ་དྲོད་འཛིན་པ་གཉིས་བྱང་ཤར། བག་ལྡན་གཙང་སྦྲ་ཆེ་ཞིང་རྣམ་སྨིན་ལ་འཛེམས་པའི་རྡོ་རྗེ་བྱན་པོ་བྱན་མོ་དང༌། ང་རྒྱལ་མེད་ཅིང་བཀའ་བཞིན་སྲི་ཞུ་ལ་བརྩོན་པའི་རྡོ་རྗེ་རྡུལ་ཕྱག་རྣམས་ཤར་ལྷོ། རིན་པོ་ཆེ་ལྟ་བུའི་མཆེད་ལྕམ་གང་ཟག་རྣམས་གྲལ་གྱི་བར་དུ་བཞུགས་ཏེ། ཐམས་ཅད་ཀྱང་ཆོས་སྤྱོད་ལ་བརྩོན་འགྲུས་ཆུང་བ་ལུས་ཀྱི་སྐྱོན་དང༌། སྨྲ་མང་བཟླས་པ་ལ་མི་བརྩོན་པ་ངག་གི་སྐྱོན་དང༌། སྡང་སེམས་ཆེེ་ཞིང་བྱམས་པ་ཆུང་བ་ཡིད་ཀྱི་སྐྱོན་དང༌། བག་མེད་བརྗེད་ངས་ཆེ་བ་དམ་ཚིག་གི་སྐྱོན་དང༌། གཉིད་ཆེ་ཆང་ལ་དགའ་བ་ཏིང་ངེ་འཛིན་གྱི་སྐྱོན་དང༌། གཡེང་བ་ལ་དགའ་ཞིང་སྒོམ་སྒྲུབ་ལ་སྐྱོ་བ་དད་པའི་སྐྱོན་ཏེ་སྐྱོན་དྲུག་པོ་སྤང་ཞིང༌། ཆོས་ཉིད་དང་མི་ཕྱེད་པའི་རྟོགས་པ་ཆེ་བ། བླ་མ་དང་མི་ཕྱེད་པའི་དད་གུས་ཆེ་བ། ཡི་དམ་དང་མི་ཕྱེད་པའི་དམ་ཚིག་ཆེ་བ། མཆེད་ལྕམ་དང་མི་ཕྱེད་པའི་བརྩེ་གདུང་ཆེ་བ། དམ་རྫས་དང་མི་ཕྱེད་པའི་བརྟུལ་ཞུགས་ཆེ་བ། གཟུང་མ་དང་མི་ཕྱེད་པའི་སྦྱོར་སྒྲོལ་ལ་བརྩོན་པ། སེམས་ཅན་དང་མི་ཕྱེད་པའི་སྙིང་རྗེ་ཆེ་བ། དངོས་གྲུབ་དང་མི་ཕྱེད་པའི་ཏིང་ངེ་འཛིན་གསལ་བ། སངས་རྒྱས་དང་མི་ཕྱེད་པའི་སྐྱོན་བྲལ་ཡོན་ཏན་རྫོགས་པའི་འབྲས་བུ་སྟེ། ཡོན་ཏན་དགུ་པོ་ལ་རྣམ་ཀུན་བརྩོན་ཞིང༌། གཞན་ཡང་རྩ་རྒྱུད་ལས། སྙིགས་མའི་དུས་ཀྱི་སྟོན་པ་དང་༔ ད་ལྟ་སངས་རྒྱས་འདི་དག་ལ༔ ཐ་དད་དུ་ནི་ཅུང་མིན་བརྟག༔ རྡོ་རྗེ་གསང་བའི་གྲོགས་དག་ཀྱང་༔ དེ་དང་རྗེས་སུ་མཐུན་པར་བལྟ༔ སྒོ་གསུམ་གུས་པས་བརྩོན་བྱ་ཞིང་༔ དམ་པའི་ཚིག་ལས་འདའ་མི་བྱ༔ ཞེས་གསུངས་པའི་དོན་ལ་བསླབ་པ་སོགས་གང་བསྒོ་བའི་ལས་རྣམས་བདེ་བླག་ཏུ་བསྒྲུབ་པར་བགྱིའོ་སྙམ་པའི་ཐུགས་འདུན་དང་ལྡན་པས་འདིའི་རྗེས་ཟློས་གནང་བར་ཞུ།

༈ དཔལ་གྱི་རྟགས་གདབ་པའི་སྐབས་སུ། འདིར་འདུས་པའི་སྒྲུབ་པ་རྣམས་དོན་གྱི་དག་པ་སྦྱར་བས་ལྷ་དང་གཉིས་སུ་མེད་པར་རྟོགས་པ་དང༌། རྟགས་ཀྱི་ཕྱག་རྒྱ་བཅིངས་པས་མཁའ་འགྲོ་དམ་ཅན་ཕོ་མོ་རྣམས་སྒྲུབ་པ་པོར་ཤེས་པ་དང༌། བར་ཆད་བདུད་ཀྱིས་མི་ཚུགས་ཤིང་ཐབས་ཀྱི་ཐེག་པའི་རིགས་སུ་ངེས་པའི་འབྲས་བུ་མྱུར་དུ་འགྲུབ་པ་སོགས་དགོས་པ་དུ་མ་དང་ལྡན་པའི་ཧེ་རུ་ཀ་རོལ་པ་ཆེན་པོའི་ཆས་སུ་འཇུག་པའི་སྐབས་སུ་བབ་པ་སྟེ། ཆེ་མཆོག་འདུས་པ་རྩ་བའི་རྒྱུད་ལས། མ་འོངས་པ་དག་སྐྱེས་བུ་དག༔ དུས་གསུམ་སངས་རྒྱས་ཀུན་ངོ་བོ༔ སྐུ་གསུམ་ཕྲིན་ལས་ཆེ་བའི་མཆོག༔ ཀུན་ཏུ་བཟང་པོའི་ཀུན་གྱི་བདག༔ ཧེ་རུ་ཀ་ཡི་ཚུལ་འཆང་བ༔ བརྟུལ་ཞུགས་བཟང་པོ་དེ་ལ་ནི༔ མ་རིག་ལོག་པར་ལྟ་བའི་ཚོགས༔ བདུད་བཞིའི་ཕྱོགས་སུ་གཏོགས་རྣམས་ཀྱིས༔ འཚེ་ཞིང་བར་དུ་གཅོད་པའམ༔ གདུག་ཀྱང་འདའ་བར་ནུས་མ་ཡིན༔ ཞེས་གསུངས༔ དེ་ཡང་རྟགས་ཕྱག་རྒྱའི་དབང་དུ་བྱས། སྔོན་དཔལ་ཆེན་པོས་ཡི་དྭགས་ཀྱི་གཙོ་བོ་དུར་ཁྲོད་དུ་གནས་པ་ཐལ་བ་ནག་པོ་བརྟུལ་ཞིང་དེའི་ཆས་རྣམས་དཔའ་རྟགས་སུ་བཞེས་པ་ལས་བྱུང་བ། རུ་དྲ་སྡེ་གསུམ་བསྒྲལ་བ་ཐོད་པ་ཚར་གསུམ་གྱི་ཕྲེང་བ། རུ་དྲའི་ཆུང་མ་ལ་མ་ཆགས་ཐབས་ཀྱི་རོལ་པས་དབང་དུ་བསྡུས་པ་རཀྟའི་ཐིག་ལེ། ཚངས་པ་ཆེན་པོ་བསྒྲལ་བའི་ཞིང་ཆེན་གཡང་གཞི། བརྒྱ་བྱིན་དང་དེའི་ཞོན་པ་གླང་པོ་ཆེ་བརྟུལ་བ་གླང་ཆེན་ཀོ་རློན། གཟའ་ཉི་མའི་བུ་མོ་སྟག་གདོང་སྤྱན་གཅིག་མ་བརྟུལ་བས་སྟག་གི་ཤམ་ཐབས། ཀླུ་རྒྱལ་གདུག་པ་ཅན་བརྟུལ་བས་སྦྲུལ་ནག་གི་ཆུན་པོ། སྲིན་མོ་ཉེར་བཞི་ལ་སོགས་པ་བརྟུལ་བས་ཐལ་ཆེན་གྱི་ཚོམ་བུ། དབང་མོ་ཉེར་བརྒྱད་དབང་དུ་བསྡུས་པས་ཞག་གི་ཟོ་རིས་ལ་སོགས་པ་བྱུང་བ་ཡིན་ཞིང༌། བརྡའི་རྟགས་སྦྱོར་གྱི་དོན་ནི། དུག་ལྔ་ཡེ་ཤེས་ལྔར་དག་པའི་རྟགས་སུ་ཐོད་སྐམ་ལྔའི་དབུ་རྒྱན་རྒྱུ་མའི་ཁོང་སེང་གིས་སྦྲེལ་བ། ཐེག་པ་ཆེན་པོའི་དོན་རྟོགས་པའི་རྟགས་སུ་གླང་ཆེན་གྱི་ཀོ་རློན། ཞེ་སྡང་རྩད་ནས་འཇོམས་པའི་རྟགས་སུ་སྦྲུལ་ཆུན། མཐའ་གཉིས་སྤངས་བའི་རྟགས་སུ་ཞིང་ལྤགས་ཀྱི་གཡང་གཞི། འཕྲིན་ལས་ཡོངས་སུ་རྫོགས་པའི་བརྡར་སྟག་ཤམ། མ་རིག་རྣམ་རྟོག་གི་བུད་ཤིང་ཡེ་ཤེས་ཆེན་པོའི་དབྱིངས་སུ་སྦྱང་བས་མེ་དཔུང༌། སྐྱེ་ཤིང་རྩད་གཅོད་ཆོས་སྐུ་མཚོན་པའི་ཐལ་ཆེན་གྱི་ཚོམ་བུ། དུག་ལྔ་དབང་སྡུད་ལོངས་སྐུ་མཚོན་པའི་རཀྟའི་ཐིག་ལེ། རྒྱུ་དྲུག་འཁོར་བའི་བཅུད་ཚོགས་གཉིས་ཀྱི་གསོས་སུ་བླངས་པ་སྤྲུལ་སྐུ་མཚོན་ཕྱིར་ཞག་ཆེན་པོའི་ཟོ་རིས། དུག་གསུམ་སྐུ་གསུམ་མཚོན་ཕྱིར་ཐོད་པ་ཚར་གསུམ་བཅས་དཔལ་གྱི་ཆས་བཅུ་སྟེ། དེ་དག་བཅོམ་ལྡན་འདས་དཔལ་ཆེན་རྡོ་རྗེ་ཕུར་པའི་དཀྱིལ་འཁོར་འཁོར་ལོའི་གསལ་སྣང་དང་སྙེམ་པས་དཔལ་གྱི་ཆས་རྣམས་མངའ་གསོལ་དུ་བཞེས་ཤིང༌། དོན་གྱི་དག་དྲན་དང་ལྡན་པར། དུག་ལྔ་རྩད་ནས་གཅོད། སྟོབས་བཅུ་མི་འཇིགས་པ་དང་ལྡན། མ་མོ་མཁའ་འགྲོ་ཐམས་ཅད་དབང་བསྒྱུར། གདུག་པ་ཅན་ཟིལ་གྱིས་གནོན། ཡི་གེ་འཁོར་ལོ་ཚོགས་ཆེན་གྱི་ས་ལ་མངའ་མཛད་པ་དཔལ་ཆེན་རྡོ་རྗེ་གཞོན་ནུ་ལྷ་ཡི་ཚོམ་བུའི་དགོངས་པ་ལས་གཡེལ་བ་མེད་པའི་ངང་འདི་ཡིས་རྗེས་ཟློས་གནང་བར་ཞུ།

 དམ་ཚིག་གི་སྟོང་ཐུན་དང་འབྲེལ་ལོ་རྒྱུས་ཅུང་ཟད་བཤད་པ་ནི། དེ་ཡང་བདག་ཅག་གི་སྟོན་པ་ཐབས་མཁས་ལ་ཐུགས་རྗེ་ཆེན་པོ་དང་ལྡན་པས། གདུལ་བྱའི་ཁམས་དབང་དང་འཚམ་པའི་ཆོས་འཁོར་མཐའ་ཡས་པ་བསྐོར་བས་ཐམས་ཅད་ཀྱང་རྒྱུ་དང་འབྲས་བུའི་ཐེག་པ་གཉིས་སུ་འདུས་ཏེ། ཀུན་བྱེད་ལས། ཐེག་པ་རྣམ་པ་གཉིས་ཡིན་ཏེ། །མཚན་ཉིད་རྒྱུ་ཡི་ཐེག་པ་དང༌། །འབྲས་བུ་རྡོ་རྗེ་ཐེག་པའོ། །ཞེས་གསུངས་ཤིང་རྒྱུ་མཚན་ཉིད་ཐེག་པ་ལས་ཀྱང་ཁྱད་པར་དུ་མས་ཆེས་འཕགས་པ་སྟེ། མཚན་ཉིད་པ་ལྟར་ཀུན་རྫོབ་སྒྱུ་མའི་ཆོས་ལ་བླང་དོར་དུ་སྤྱོད་པ་མ་ཡིན་གྱི། ཀུན་རྫོབ་དོན་དམ་དབྱེར་མེད་པར་སྤྱོད་ཅིང་སྒོ་གསུམ་རྡོ་རྗེ་གསུམ་གྱི་རང་བཞིན་དུ་སྦྱོར་བས་ཡེ་ནས་བླང་དོར་མེད་པར་སངས་རྒྱས་པའི་བདག་ཉིད་རྡོ་རྗེ་ལྟ་བུ་དབྱེར་མི་ཕྱེད་པའི་དོན་དང་ལྡན་པའི་ཐེག་པ་ལ་རྡོ་རྗེ་ཐེག་པ་ཞེས་གྲགས་ཏེ། ཆེ་བ་རྣམ་པ་དྲུག་དང་ལྡན་པ། གསང་སྔགས་རྙིང་མའི་ཕྱོགས་འདིར་བསྐྱེད་རྫོགས་རྫོགས་པ་ཆེན་པོའི་བསྟན་བྱ་གཙོ་བོར་འཆད་པའི་དབང་གིས། མ་ཧཱ། ཨ་ནུ། ཨ་ཏི་གསུམ་དུ་དབྱེ་ཞིང༌། རྒྱུད་ལུང་མན་ངག་གསུམ་ཀའང་སྦྱང་གཞི་སྔོན་དུ་འགྲོ་བའི་དབང་གིས་ཡོ་ག་སྐོར་གསུམ་གྱི་རྩ་བ་བསྐྱེད་པ་མ་ཧཱ་ཡོ་གའི་སྐོར་འཕགས་བོད་ཀྱི་མཁས་གྲུབ་རྣམས་ཀྱིས་བཤད་སྒྲུབ་ཀྱི་སྒོ་ནས་མངོན་གྱུར་དུ་གཏན་ལ་ཕབ་ཅིང༌། དེ་ལའང་རྒྱུད་སྡེ་དང་སྒྲུབ་སྡེ་གཉིས་ལས། འདིར་སྒྲུབ་སྡེ་བཀའ་བརྒྱད་ཀྱི་བྱེ་བྲག་ཕུར་པ་ཕྲིན་ལས་ཀྱི་ལོ་རྒྱུས་ཅུང་ཟད་སྨོས་པའི་སྐབས་སུ་བབ་པ་སྟེ། འོག་མིན་གྱི་གནས་སུ་ཀུན་ཏུ་བཟང་པོ་དཔལ་ཧེ་རུ་ཀས་ཡོངས་སུ་དག་པའི་འཁོར་རྣམས་ལ་རྡོ་རྗེའི་ཚིག་ཏུ་གསུངས་པ་རྣམས་སྡུད་པ་པོ་རྡོ་རྗེ་ཆོས་ལ་སོགས་པས་བསྡུས་ཤིང༌། རྫུ་འཕྲུལ་གྱི་ཡི་གེར་སྣང་བ་རིན་པོ་ཆེའི་སྒྲོམ་དུ་བཅུག་སྟེ་མཆོད་རྟེན་ཆེན་པོ་བདེ་བྱེད་བརྩེགས་པར་མཁའ་འགྲོ་མ་ལས་ཀྱི་དབང་མོ་ཆེ་འཁོར་མཁའ་འགྲོ་རྒྱ་མཚོའི་ཚོགས་དང་བཅས་པ་ལས་གཉེར་དུ་གཏད་པར་མཛད་པ་དང༌། གང་གི་ཚེ་དུར་ཁྲོད་རོ་གླིང་བསིལ་བ་ཚལ་ཞེས་འཇིགས་སུ་རུང་བའི་གནས་སུ། གྲུབ་པའི་སློབ་དཔོན་རྣམ་བརྒྱད་དགོངས་པ་མཛད་ཅིང་བཞུགས་པའི་ཚེ། ཡ་མཚན་རྨད་དུ་བྱུང་བའི་སྒྲོམ་བུ་བརྒྱད་ལ་འོད་དང་འཇའ་ཚོན་དཀྲིགས་པ་སོགས་ལྟས་དང༌། མཁའ་འགྲོ་དྲེགས་པའི་ཚོགས་ཀྱིས་བསྐོར་བ་བྱེད་པར་གཟིགས་པ་དང༌། འདིར་འཇིག་རྟེན་ཕུང་འཚེངས་ནུས་པའི་གདམས་པ་ཟབ་མོ་འདུག་སྙམ་དུ་དགོངས་ཏེ། སློབ་དཔོན་རྣམས་ཀྱིས་དེར་དགོངས་པ་གཏད་ཅིང་བཀའ་སྲུང་རྣམས་ལ་དམ་རྫས་བྱིན་ནས་དམ་བསྒྲགས་ཤིང་དབང་དུ་བསྡུས་པའི་དུས་དེར། མ་མོ་མཁའ་འགྲོ་རྣམས་ཀྱིས་བཀའ་ཅི་ཞིག་བསྩལ་ཟེར་ནས་ལྷག་པ་ལ་སྒྲོམ་བུ་རྣམས་གཏོད་ཅེས་གསུངས་པས། སྒྲོམ་བུ་རྣམས་སོ་སོར་ཕུལ་བའི་ཚེ། ཕུར་པའི་གཡུ་སྒྲོམ་སློབ་དཔོན་པྲ་བྷ་ཧ་སྟིའི་ཕྱག་ཏུ་གཏད་ནས་ཆོས་སྐོར་རྣམས་རྒྱ་བཀྲོལ་ཞིང༌། མཁའ་འགྲོ་རྣམས་ཀྱིས་བཤད་དང་སྒྲུབ་པར་བཀའ་གནང༌། དེའི་ནང་ནས་ཕུར་པ་རོལ་པའི་རྒྱུད་དང༌། རིག་མཆོག་འབུམ་སྡེ་འམ། བིད་ཏོ་ཏ་མ་ཀཱི་ལ་ཡའི་རྒྱུད། ཀཱི་ལ་ཡ་བཅུ་གཉིས་ཀྱི་རྒྱུད། རྣལ་འབྱོར་མ་དམ་པའི་གསང་ཆེན་གྱི་རྒྱུད་ལ་སོགས་པ་རབ་ཏུ་མང་པོ་བཞུགས་པ་དེ་དག་སངས་རྒྱས་གཉིས་པ་པདྨ་ཐོད་ཕྲེང་རྩལ་གྱིས་གསན་པའི་ཚུལ་བསྟན་ཏེ་བལ་བོད་ལྷ་འདྲེ་གདུག་པ་ཅན་མཐའ་དག་ལྷག་པའི་ལྷ་རྡོ་རྗེ་ཕུར་པ་འདི་ཉིད་ཀྱི་མཐུ་རྩལ་ནུས་པས་བརྟུལ་བ་སྟེ། ཇི་སྐད་དུ། བལ་ཡུལ་ཡང་ལེ་ཤོད་ཀྱི་བྲག་ཕུག་ཏུ༔ ཡང་དག་བདེ་ཆེན་སྙིང་པོའི་སྒྲུབ་པ་མཛད༔ བར་ཆད་བགེགས་རྣམས་རྡོ་རྗེ་ཕུར་པས་བསྒྲལ༔ ཕྱག་རྒྱ་ཆེན་པོའི་དངོས་གྲུབ་དེང་འདིར་ཐོབ༔ ཅེས་གསུངས། མངའ་བདག་རྗེ་འབངས་རྣམས་ལ་རྒྱུད་གདམས་མན་ངག་གི་རིམ་པ་མང་དུ་བསྩལ་བས་གངས་ཅན་རིགས་སྔགས་འཆང་བ་ཐམས་ཅད་ཀྱི་ཐུགས་དམ་ལྷ་གཅིག་མར་ཡོངས་སུ་གྲགས་ཤིང་བཀའ་གཏེར་རིང་ལུགས་མཐའ་ཡས་པར་བྱོན་པ་རྣམས་ཀྱི་ནང་ནས། ཕྲིན་ལས་ཕུར་པའི་བཀའ་བབ་ཇོ་མོ་མཚོ་རྒྱལ་གྱི་ཐུགས་ཀྱི་བརྣག་པ་མཐར་ཐུག་པ་རྟེན་འབྲེལ་མཐར་ཕྱིན་ཆོས་རྒྱལ་རཏྣ་གླིང་པ་ཞེས་སྐུ་ཚེ་གཅིག་ལ་སྐྱེ་བ་གསུམ་གྱི་གཏེར་བཞེས་པ་དེ་ཉིད་ཀྱིས། ལྡང་ལྷ་ཁྲོ་མོ་བྲག་ནས་སྤྱན་དྲངས་པའི་ཕུར་པ་ཡང་གསང་བླ་མེད་དོན་གྱི་སྙིང་པོ་ཞེས་བྱིན་རླབས་ཀྱི་ཚན་ཁ་ཆེ་བ་འདི་ཉིད། ཁྱབ་བདག་ཀུན་ཏུ་བཟང་པོ་ནས། བདག་ཅག་གི་བླ་མ་དམ་པའི་བར་བྱོན་པ། སྟེང་ནས་རིག་འཛིན་བརྒྱུད་པའི་གྲལ་མ་ཞིག །ས་ལ་དཀྱིལ་འཁོར་སྒྲུབ་པའི་བཀྲག་མ་ཡལ། བར་དུ་སྨན་རཀ་བདུད་རྩིའི་མཚོ་མ་སྐམ། དམ་ཉམས་དང་འདྲེས་ཁྱེར་གྱི་ལྷད་མ་ཞུགས། དབང་གི་ཆུ་བོ་མ་ནུབ། བྱིན་རླབས་ཀྱི་རྒྱུད་པ་མ་ཆད། གདམས་ངག་གི་སརྒ་མ་འཁྱོལ་བ། མོས་གུས་ཀྱི་བསམ་པ་ཚིམ་པ་སྟེ་སྙན་རྒྱུད་ཚད་མ་བཞི་ལྡན། ཆོ་ག་ལུང་དང་ལྡན་པ། ལུང་མན་ངག་དང་ལྡན་པ། མན་ངག་བརྒྱུད་པ་དང་ལྡན་པ། བརྒྱུད་པ་བྱིན་རླབས་དང་ལྡན་པ། དེ་ལྟ་བུའི་སྒོ་ནས་སྒྲུབ་པ་ཆེན་པོ་ཉམས་སུ་ལེན་པ་ལ། འཇུག་པའི་མཐའ་བཅུས་གསང་སྔགས་ཀྱི་ཆོས་ལ་ཞུགས་དགོས་ཏེ། སྒོ་དབང་གིས་ཕྱེ། སྲོག་དམ་ཚིག་གིས་བཟུང༌། ཐག་ལྟ་བས་གཅོད། ལ་སྤྱོད་པས་དོར། ཉམས་ཏིང་འཛིན་གྱིས་བླངས། དོན་མན་ངག་ཟབ་མོས་སྒྲུབ། རྒྱུད་ཐོས་པས་གྲོལ། སྒོ་ཐེག་པ་ཀུན་ལ་བསྡུ། ཤེས་བྱ་ཕྱོགས་མེད་ལ་བསླབ། དགོས་དོན་དུ་མ་རོ་གཅིག་ཏུ་བསྡུ་བ་ལགས། དེ་ལས་ཀྱང་ཐོག་མཐའ་བར་གསུམ་དུ་དམ་ཚིག་ལ་བརྟེན་ནས་རྡོ་རྗེ་ཐེག་པའི་ལམ་བགྲོད་དགོས་ཏེ། ཨ་ཏི་བཀོད་པའི་རྒྱུད་ལས། སྔ་རབས་འདས་པའི་སངས་རྒྱས་ཀྱང༌། །དམ་ཚིག་འདི་ལ་བརྟེན་ནས་བྱུང༌། །ད་ལྟར་བཞུགས་པའི་སངས་རྒྱས་ཀྱང༌། །དམ་ཚིག་འདི་ལ་རབ་ཏུ་གནས། །སླད་ནས་འབྱོན་པའི་སངས་རྒྱས་ཀྱང༌། །དམ་ཚིག་འདི་ལ་རབ་ཏུ་སྒྲུབ། །ཅེས་གསུངས་པ་ལྟར་དམ་ཚིག་ནི་སངས་རྒྱས་ཐམས་ཅད་ཀྱི་གཤེགས་ཤུལ་ཡིན་པ་གཅེས་སྤྲད་སུ་བཟུང་དགོས། སྤྱིར་དམ་ཚིག་ཅེས་བྱ་བའི་ངེས་ཚིག་ནི། བསླབ་བྱ་ཚུལ་ལྡན་དུ་སྲུང་ན་དམ་ཞིང་ཉམ་ན་རྡོ་རྗེ་མེ་ལྕེ་སོགས་ཀྱིས་འཚིག་པས་ན་ཚིག་ཅེས་བྱ་ལ། དམ་ཚིག་གི་བདག་པོ་དཔལ་ཧེ་རུ་ཀ་སྟེ་དམ་ལས་མི་འདའ་བ་རྣམས་ལ་དབང་བསྐུར་བྱིན་གྱིས་བརླབས། ཡིད་ལ་འདོད་པ་ཐམས་ཅད་བསྩལ། དམ་ལས་འདས་ན་སྙིང་དབུས་སུ་རྡོ་རྗེ་གནོད་སྦྱིན་རབ་ཏུ་ཁྲོས་པས་མི་བཟད་པའི་སྡུག་བསྔལ་བསྐྱེད་པར་མཛད། དམ་ཚིག་གི་སྲུང་མ་ཕྲ་མན་བཅུ་དྲུག་སྤྱན་པ་དབང་ཕྱུག་ཉེར་བརྒྱད་རྣམས་ཀྱིས་ལེགས་ཉེས་ཀྱི་སྟང་འཛིན་ཅིང་དགེ་སྡིག་གི་ལ་ཤན་འབྱེད་པ་ཡིན་པས་མངོན་ལྐོག་དང་ལེ་ལོ་མེད་པར། དྲན་པ་དང་ཤེས་བཞིན་བག་ཡོད་པར་སྲུང་དགོས་ཤིང༌། ལོག་རྟོག་འདུལ་བའི་གཉེན་པོ་དམ་ཚིག་གི་རྣམ་གྲངས་མང་དུ་གསུངས་ཀྱང༌། ལམ་ཞུགས་རྣམས་ཀྱི་གཅེས་དོན་མདོར་བསྡུས་བསྲུང་བྱ་ནི། སློབ་དཔོན་ཨོ་རྒྱན་སངས་རྒྱས་གཉིས་པས། ཐུན་མོང་མ་ཡིན་པའི་དམ་ཚིག་གི་རྩ་བ་སྐུ་གསུང་ཐུགས་གསུམ། ཡན་ལག་དམ་ཚིག་ཉེར་ལྔ། ཐུན་མོང་ས་མ་ཡ་འབུམ་སྡེའི་དོན་བསྡུས་ཉེར་གཅིག་སོགས་གསུངས་པ་དང༌། སློབ་དཔོན་བྷ་བའི་ལྷས། རྩ་བའི་དམ་ཚིག་བཅུ་བཞིར་གསུངས་པ་སོགས་མདོར་ན་ཐུན་མོང་སྤྱིའི་དམ་ཚིག་ཉེར་བརྒྱད་སྒྲུབ་པ་ཁྱད་པར་གྱི་དམ་ཚིག་ཉི་ཤུ་རྩ་གཉིས་རྣམས་སུ་འདུས་ཏེ། དེ་ཡང་རྩ་བ་སྐུ་ཡི་དམ་ཚིག་ཏུ། ཤེས་རབ་རྒྱུད་དམ་ཚིག་དབང༌། མན་ངག་ལུང༌། ཉམས་ཆགས་སྐོང་བའི་སློབ་དཔོན་ཏེ་རྡོ་རྗེ་སློབ་དཔོན་རྣམ་པ་བཞི་པོ་ཁོག་པའི་སྙིང་ལྟར་བཙའ། རང་བཞིན་གཅིག་པའི་མཆེད། དམ་མ་འདྲེས་པ་རིང་བའི་མཆེད། ལྟ་སྤྱོད་མཐུན་པ་ཉེ་བའི་མཆེད། དམ་ཚིག་འདྲེས་པ་སྲོག་གི་མཆེད་བཞི་པོ་ལུས་དང་མིག་ལྟར་བལྟ། ཀུ་རེ་ཀྱལ་ཀའི་ཕྱིར་ཡང་ངན་སེམས་འཕྱ་སེམས་མི་བྱ། རྩ་བ་གསུང་གི་དམ་ཚིག་ཏུ་རྒྱུ་མ་ནོར་རྩ་བ། སྐྱེད་པ་རྐྱེན། སྟོབས་པ་མཆོད་པ། བཟླས་པ་འཛབ། བསྐུལ་པ་ཕྲིན་ལས་ཀྱི་སྔགས་ཏེསྙིང་པོ་རྣམ་པ་ལྔ་དང༌། དོན་གསལ་བ་ཆོས་ཀྱི་རྒྱ། རྟགས་ཉེ་བར་སྒྲུབ་པ་ལྷའི་རྒྱ། མཚོན་པ་བསྒྱུར་བ་གར་སྟབས་ཀྱི་རྒྱ་སྟེ། ཕྱག་རྒྱ་རྣམ་པ་གསུམ་ལ་རབ་རྒྱུན་ཆགས། འབྲིང་དུས་དྲུག ཐ་མས་ཀྱང་ཉ་སྟོང་བརྒྱད་གསུམ་ལ་མ་ཆགས་པར་ཉམས་སུ་ལེན། རྩ་བ་ཐུགས་ཀྱི་དམ་ཚིག་ཏུ་སྦྱོར་སྒྲོལ། ལྷ་སྔགས། གྲུབ་རྟགས། སྒྲུབ་ཐབས་ཏེ་སྤྱི་གསང་བཞི། སྒྲུབ་པའི་གནས་དང༌། དུས་དང༌། གྲོགས་དང༌། སྒྲུབ་རྫས་ཏེ་བར་གསང་བཞི་ལྟ་བ་ཟབ་མོ་གསང་བར་འོས་པ་དང༌། སྤྱོད་པ་ཟབ་མོ་གསང་བར་གཉེར་གཏད་པ་སྟེ་བསྒོས་གྱུར་གཉིས་བཅས་གསང་བཅུ་རྡོ་རྗེའི་ལྕེ་ཡོད་ཀྱང་མི་བསྒྲག་བར་ལུས་ཀྱི་སྤྱོད་པའང་སྦས་ལ་བྱེད། ཡན་ལག་གི་དམ་ཚིག་ཉེར་ལྔ་ནི། སྦྱོར་སྒྲོལ་མ་བྱིན་ལེན་དང་རྫུན་ཚིག་རླང་སྨྲ་སྤྱད་བྱའི་དམ་ཚིག་ལྔ། འདོད་ཆགས་ཞེ་སྡང་ང་རྒྱལ་ཕྲག་དོག་སྟེ་མི་སྤང་བའི་དམ་ཚིག་ལྔ། དྲི་ཆེན་དྲི་ཆུ་བྱང་སེམས་རཀྟ་ཀླད་པ་སྟེ་དང་དུ་བླང་བའི་དམ་ཚིག་ལྔ། ཕུང་པོ་འབྱུང་བ་དབང་པོ་རྣམ་ཤེས་སོགས་ཤེས་པར་བྱ་བའི་དམ་ཚིག་ལྔ། གཟུགས་ཚོར་འདུ་ཤེས་འདུ་བྱེད་རྣམ་ཤེས་རྣམས་རིགས་ལྔར་ཤེས་པ་བསྒྲུབ་བྱའི་དམ་ཚིག་ལྔ་བཅས་ལྔ་ཚན་ལྔ་པོ། ལེ་ལོ་སྙོམས་ལས་ཆང་དང་གཉིད་སོགས་བག་མེད་ཀྱི་དབང་དུ་ཡ་བར་མི་དོར་བར་སྲུང་བས་ཐུན་མོང་གི་དམ་ཚིག་རྣམ་པར་དག་ཅིང༌། རྡོ་རྗེ་སློབ་དཔོན་གྱི་སྐུ་ལ་མི་སྨད། དུས་རྟག་ཏུ་བླ་མ་སྤྱི་བོར་བསྒོམ། མཆེད་ལྕམ་ནང་མི་འཐབ། སློབ་དཔོན་དང་མཆེད་ལྕམ་གྱི་གཟུང་མ་མི་སྤྱད། བཟླས་བརྗོད་བར་མི་བཅད། སློབ་དཔོན་གྱི་གདན་མི་འགོམ། ཏིང་འཛིན་བྱིང་རྨུག་ཏུ་མི་བཏང༌། རང་རྒྱུད་ཉོན་མོངས་པས་མི་དཀྲུག །དབང་རྟགས་རྒྱ་ལས་མི་འདའ། གཞན་གྱི་ཡོན་ཏན་མི་སྨད། མཆོད་རྫས་ལས་བསྔོས་པའི་ནོར་མི་སྤྱད། མི་དང་ཁ་འཕྲོ་མི་བསྲེ། ཐབས་ཤེས་ཡ་མི་འབྲལ། གསང་སྔགས་བློ་ཆུང་ལ་མི་བསྟན། མཚན་ངན་ལ་གཟུང་མ་མི་བྱ། དད་པ་ཅན་གྱི་ཚོགས་མི་བཅག །ཡུག་མོ་ཕྱག་རྒྱར་མི་བསྟེན་པ་སྟེ། དེ་དག་ལྟེམ་རྐྱང་མེད་པར་མི་ཆོས་ལྷ་ཆོས་བཀའ་ཆོས་གསུམ་གྱི་སྒོ་ནས་བསྲུངས་པས་ཁྱད་པར་གྱི་དམ་ཚིག་རྣམ་པར་དག །བསྲུང་བྱ་སྲུང་བྱེད་ཐབས་ཏེ་འཁོར་གསུམ་བྱང་ཆུབ་སེམས་ཐིག་ལེ་ཉག་གཅིག་ལས་གུད་ན་མེད་པས་སྲུང་མཚམས་བྲལ་བའི་ཡེ་སྲུང་ཆེན་པོར་རྟོགས་ནས་ལྟ་བའི་དམ་ཚིག་ཐུགས་རྗེའི་དཔྱང་ཐག་དང་ལྡན་པ་དམ་ཚིག་ཉམས་སུ་ཡང་མེད་ཅིང༌། ཉམས་པའང་མྱུར་དུ་འཆོས་པར་འགྱུར་ཏེ། བང་མཛོད་འཕྲུུལ་སྡེ་ལས། ཇི་བཞིན་པ་ཡི་ཆོས་ཉིད་ལ། །མ་བཅོས་པ་ཡི་བློ་གཞག་ན། །གཉིས་སུ་མེད་པའི་ཡེ་ཤེས་ཏེ། མཉམ་ཉིད་གཡོ་བ་མེད་པ་ནི། །དམ་ཚིག་ཐམས་ཅད་སྲུང་བ་ཡིན། །ཉམས་པའི་ཆད་པ་བྱུང་བ་ལ། །མགོན་སྐྱབས་དེ་ལས་ཆེ་བ་མེད། །ཅེས་གསུངས་ལྟ་བ་མཐར་ཕྱིན་མ་རྟོགས་པའི་གང་ཟག་མོས་སློབ་པས་དམ་ཚིག་ཉམས་ན་མེ་དང་འདྲ་སྟེ་རང་རྒྱུད་བསྲེགས། སོ་མཚམས་ཀྱི་མཁར་དང་འདྲ་སྟེ་རང་གཞན་ཕུང་དུག་དང་འདྲ་སྟེ་ཐར་པའི་སྲོག་གཅོད་སྙིང་ཕྱུང་ན་སྨན་ཅི་ཙམ་གཏང་ཡང་བདེ་བར་མི་འགྱུར་བ་བཞིན་དུ་སྒོམ་སྒྲུབ་ལ་སོགས་ཅི་བྱས་ཀྱང་དམ་ཚིག་ཉམས་ན་འབྲས་བུ་མི་འབྱུང་བར་ལྷ་རྣམས་ཀྱང་རང་གཤེད་དུ་བབ་ནས་ཚེ་འདིར་མི་རུང་པ་དུ་མ་འབྱུང་ཞིང་ཕྱི་མ་དམྱལ་ཁམས་བཅོ་བརྒྱད་ཀྱིས་ཀྱང་སྡུག་བསྔལ་དོ་ཟླ་མེད་པ་རྡོ་རྗེའི་དམྱལ་བར་སྐྱེས་ནས་སངས་རྒྱས་ཀུན་གྱི་འཕྲིན་ལས་མཛད་ཀྱང་ཐར་དུས་མེད་པར་འགྱུར་ལ། ཉམས་པའི་རྒྱུ་ཡང༌། སློབ་དཔོན་གསང་ཞིང་རང་ཆེ་འབྱིན་པ། ལུང་མ་མནོས་པ་སློབ་དཔོན་གྱི་ས་བཟུང་བ། ཁ་སྤྱོད་དང་ལྟ་སྤྱོད་མི་མཐུན་པ། གསང་བ་སྨྲ་ཞིང་གསང་བའི་དམ་ཚིག་ཆེད་ཆེར་མི་འཛིན་པ། རྒྱལ་བློན་གྱི་བྱ་བ་སོགས་མི་ཆོས་ལ་གཙོ་བོར་འཛིན་པ། ང་རྒྱལ་རང་མཐོང་ཆང་དད་ཆེ་བ། ཆོས་ལ་ཕྱོགས་རིས་ཆེ་ཞིང་གཤེ་སྐུར་མང་བ། བདག་བསྟོད་གཞན་སྨད་ཅིང་ཟུར་ཟ་བྱེད་པ། གཙང་རྨེ་རྟོག་པ་ཤས་ཆེ་བས་དམ་བཅའ་འདོར་ཞིང་གཉེན་པོ་མེད་པ། སྡིག་པའི་གྲོགས་པོ་དང་འགྲོགས་པ། ཐོས་པ་ཆུང་ཞིང་བླ་མ་མཁས་པ་དང་བྲལ་བ། སྤྱོད་པ་ཐོད་བརྒལ་དུ་བྱེད་ཅིང་གཅིག་པུར་མི་ཚུགས་པ་སོགས་ལ་དམ་ཚིག་ཉམས་པའི་སྔ་རྟགས་དང་བཅས་ཏེ་རྒྱལ་བའི་བཀའ་ཆད་དུ་མ་འབྱུང་བར་གསུངས་པས་སྲོག་དང་མིག་འབྲས་ལྟར་བཙའ་བས་དམ་ཚིག་མི་ཉམས་པར་བསྲུང་དགོས་ཏེ། སྡོམ་འབྱུང་ལས། ཅི་སྟེ་དངོས་གྲུབ་མཆོག་འདོད་ན། །སྲོག་ནི་ཡོངས་སུ་བཏང་ཡང་བླ། །འཆི་བའི་དུས་ལ་བབ་ཀྱང་བླ། །རྟག་ཏུ་དམ་ཚིག་བསྲུང་བར་བྱ། །ཞེས་གསུངས། ཉམས་ཆགས་བྱུང་བ་དག་ཀྱང༌། རབ་ལྟ་བ་སྐྱེ་མེད་ངང་དུ་ལ་བཟླ། འབྲིང་གིས་སྲོག་ལན་གསུམ་བཏང་བ་སོགས་ཐབས་ལ་མཁས་པས་བཤགས། ཐ་མས་ཀྱང་གནོང་འགྱོད་དྲག་པོའི་སྒོ་ནས་སྟོབས་བཞི་ཚང་བའི་བཤགས་པས་བཤགས་ཤིང༌། བསྡོམ་ཏེ་ལེགས་པར་སྲུང་བའི་ཕན་ཡོན་ཀྱང༌། ཡིད་བཞིན་གྱི་ནོར་བུ་དང་འདྲ་བར་དགོས་འདོད་ཐམས་ཅད་འབྱུང༌། ས་གཞི་དང་འདྲ་བར་ཡོན་ཏན་ཐམས་ཅད་བསྐྱེད། ནམ་མཁའ་དང་འདྲ་བར་ཐམས་ཅད་ཀྱི་གོ་འབྱེད། ཚེ་འདིར་ཡང་མ་ཉམས་པའི་སྔ་རྟགས་ལེགས་པའི་ཡོན་ཏན་དུ་མ་འབྱུང་ཞིང༌། རིང་པོར་མི་ཐོག་པ་དུས་གསུམ་གྱི་སངས་རྒྱས་ཐམས་ཅད་ཀྱི་ཐུགས་རྡོ་རྗེ་ཆོས་ཀྱི་དབྱིངས་ཀྱི་ཡེ་ཤེས་རང་གཟུགས་དཔལ་ཧེ་རུ་ཀ་རྡོ་རྗེ་གཞོན་ནུའི་གོ་འཕང་མངོན་དུ་བྱེད་པར་འགྱུར་ཏེ། དམ་ཚིག་མཆོག་གི་རྒྱུད་ལས། འདི་ལ་འགལ་བར་མ་བྱས་ན། །རྡོ་རྗེ་འཛིན་པ་རྫོགས་སངས་རྒྱས། །ཚེ་འདི་ཉིད་ལ་ཐོབ་པར་ངེས། ཞེས་དང༌། །བཀོད་པ་ཆེན་པོའི་རྒྱུད་ལས། རྣལ་འབྱོར་དམ་ཚིག་ལྡན་པ་ཡིས། །དངོས་གྲུབ་ཡ་མཚན་ཆེན་པོ་འགྲུབ། །ཕྲིན་ལས་བཞི་པོ་ཐོགས་མེད་ཅིང༌། །རྟོགས་པ་མཆོག་ནི་གོང་དུ་འཕེལ། །ཅེས་སོགས་དུ་མ་ནས་གསུངས་པས་བག་ཡོད་དུས་ཐུང་ངུ་རེ་བསྟེན་ཡང་དོན་ཆེན་པོར་འགྱུར་ཞིང་དེ་དག་མདོར་བསྡུ་ན་སེམས་ལ་དགེ་བ་ཆ་དང་བཅས་པ་སྒྲུབ། མི་དགེ་བའི་ཆ་དང་བཅས་པ་སྡོམ་ནས་གཡོ་སྒྱུའི་སྐྱོན་མེད་པ་ལ་འདུས་ཏེ། རྡོ་རྗེ་སྙིང་པོ་སྲ་བ་འབྱུང་གནས་ཀྱི་རྒྱུད་ལས། དམ་ཚིག་སྡོམ་པར་རྣམ་བཤད་པ། །ཀུན་ཀྱང་རང་གི་སེམས་ལས་སོ། །དེའི་འཕེན་པ་བླ་མས་ཤེས། །དེ་ཕྱིར་སེམས་མ་འདྲེས་པའི་མིས། །སངས་རྒྱས་ཞིང་ཁམས་མཐོང་བ་དང༌། །སྐུ་གསུམ་ཚད་དུ་འབྱུང་བ་དང༌། །སངས་རྒྱས་ཡོན་ཏན་མངོན་པར་འགྲུབ། །བླ་མ་རྟག་ཏུ་བསྟེན་པའི་མིས། །མཁའ་འགྲོའི་གཟུགས་རྣམས་མཐོང་བ་དང༌། །དེའི་བྱིན་རླབས་འཇུག་པ་དང༌། དུས་གསུམ་ལུང་ཡང་སྟོན་པ་དང༌། །སྐྱེ་ཤི་གཉིས་ལ་དབང་ཐོབ་འགྱུར། །གྲོགས་ལ་བརྩེ་གདུང་ལྡན་པའི་མིས། །འགྲོ་བ་ཐམས་ཅད་འདུལ་བ་དང༌། །ཀུན་གྱིས་སྙན་པར་གྲགས་པ་དང༌། །གཟུགས་ཅན་ཀུན་ཀྱང་བྱམས་པ་དང༌། །མཁའ་འགྲོ་མ་རྣམས་འདུ་བ་དང༌། མ་གྲུབ་དངོས་གྲུབ་འབྱུང་བ་དང༌། །ངག་ལ་ནུས་པ་འབར་བ་དང༌། །དེ་བཞིན་མཆོག་དང་ཐུན་མོང་གི །དངོས་གྲུབ་ཐམས་ཅད་འགྲུབ་པར་འགྱུར། །རྟག་ཏུ་དགོན་པར་གནས་པའི་མིས། །རླུང་སེམས་ཚད་རྣམས་ཟིན་པ་དང༌། །སྣང་བ་གྲོགས་སུ་འཆར་བ་དང༌། །རང་གི་སེམས་ལ་དབང་ཐོབ་འགྱུར། །བླ་མ་བསྙེན་བཀུར་བྱས་པའི་མིས། །ལོངས་སྤྱོད་མཆོག་དང་ལྡན་པ་དང༌། །འཁོར་འདབ་རྒྱས་ཤིང་བསོད་ནམས་ལྡན། །འགྲོ་བ་ཡོངས་ལས་རྒྱལ་བར་འགྱུར། །རྟག་ཏུ་དབང་རྫོགས་བྱས་པའི་མིས། །འགྲོ་བའི་གཙོར་བོར་འགྱུར་བ་དང༌། །ཀུན་གྱིས་མཐོང་ན་དགའ་བ་དང༌། ཡེ་ཤེས་མངོན་སུམ་འབྱོང་བ་དང༌། །སངས་རྒྱས་རྣམས་ཀྱིས་བྱིན་རློབས་འགྱུར། །རྟག་ཏུ་གཏོར་མའི་ལས་བྱེད་པ། །བསོད་ནམས་ཚོགས་རྣམས་རྫོགས་པ་དང༌། །བར་ཆད་མེད་ཅིང་ལས་རྣམས་འགྲུབ། །འདོད་པ་ཕུན་སུམ་ཚོགས་པ་དང༌། །མཁའ་འགྲོ་བྲན་བཞིན་འཁོར་བར་འགྱུར། །ཞེས་གསུངས་པས་རྡོ་རྗེ་མཆེད་ལྕམ་རྣམས་ཀྱིས་བག་ཡོད་དྲན་ཤེས་ལྡན་པས་རྟག་ཏུ་དམ་ཚིག་སྡོམ་པ་ལ་ནན་ཏན་བཟུང་བར་མཛོད་ཅིག །

 ཛབ་བསྒྱུར་བ་བཟླས་དམིགས་སྐབས་སུ་བཤད་པར་བྱ་བ་ནི། ད་ལམ་རྡོ་རྗེ་མཆེད་ལྕམ་རྣམས་ལ་སྒོམ་དོན་གསལ་འདེབས་ཅུང་ཟད་ཞུས་ན། སངས་རྒྱས་ཐམས་ཅད་ཀྱི་ཐུགས་རྡོ་རྗེ་ཆོས་ཀྱི་དབྱིངས་ཀྱི་ཡེ་ཤེས་རང་བྱུང་འདུས་མ་བྱས་པ་ཉིད་རྣམ་པ་གང་འདུལ་རྟགས་ཀྱི་ཕྱག་རྒྱ་གཟུགས་སྐུར་བཞེངས་པ་དཔལ་ཆེན་པོ་རྡོ་རྗེ་གཞོན་ནུ་སྟེ། གསང་རྒྱུད་ལས། ཀུན་གྱི་བདག་ཉིད་རྡོ་རྗེ་གཞོན་ནུའི་སྐུ། །ཞེས་གསུངས་པས་སྤྱིར་རིགས་ལྔ་ཁྲག་འཐུང་འདུས་པའི་སྤྱི་དཔལ་ཆེན་པོ་ཡིན། བྱེ་བྲག་ཏུ་ཐུགས་རྗེ་རིགས་པའི་ཡེ་ཤེས་ཉིད་རྣམ་པ་ཀུན་ཉོན་འཁོར་བའི་གཞི་རྩ་བདག་འཛིན་ཉོན་མོངས་པ་དང་དེས་བསྐྱེད་པའི་རུ་དྲ་ལ་སོགས་བདུད་དང་ལོག་འདྲེན་འཇོམས་པ་ལ་ངང་གིས་ཁྲོས་པའི་བདག་ཉིད་ཀརྨ་ཧེ་རུ་ཀ་སྟེ་ཕྲིན་ལས་ཀྱི་རིགས་སུ་གཏོགས་པ་དང༌། སྐུ་དང་མཚན་གྱི་རྣམ་གྲངས་ཀྱང་ཞི་བའི་དུས་ན་རིགས་འདུས་རྡོ་རྗེ་སེམས་དཔའ། ཕྱི་ཀྲི་ཡོག་གི་དུས་སུ་རྡོ་རྗེ་རྣམ་འཇོམས། བྱང་ཆུབ་སེམས་དཔའི་དུས་སུ་ཕྱག་ན་རྡོ་རྗེ་སོགས་འགྲོ་བ་གང་ལ་གང་འདུལ་གྱི་མཚན་དང་སྐུ་ཡི་བཀོད་པ་བསམ་གྱིས་མི་ཁྱབ་སྟེ། བདེ་གཤེགས་ཐམས་ཅད་རྡོ་རྗེ་གཞོན་ནུས་སྤྲུལ་པ་ཡིན་པའི་ཕྱིར། རྒྱུད་བི་ཏོ་ལས། ཀུན་ཁྱབ་རྡོ་རྗེ་གཞོན་ནུའི་སྐུ། །ཞེས་དང༌། ཡང༌། བདེ་བར་གཤེགས་པ་གར་གྱི་བདག །འདོད་རྒུ་བསྒྱུར་བས་གར་ཡང་བདེ། །གར་གྱི་དབང་ཕྱུག་ཆེན་པོ་ལ། །མཁས་པས་ཕྱོགས་རིས་མི་བརྟག་གོ །ཞེས་གསུངས་པས། གསར་རྙིང་རྒྱུད་སྡེ་ཞི་ཁྲོ་རབ་འབྱམས་ཐམས་ཅད་རྡོ་རྗེ་ཕུར་པར་མ་འདུས་པ་གང་ཡང་མེད་པས། བྱམས་དང་སྙིང་རྗེའི་གང་འདུལ་བ༔ སངས་རྒྱས་ཕྲིན་ལས་རྫོགས་མཛད་དེ༔ ཞེས་གསུངས་པས། དེ་ཐམས་ཅད་འདུལ་བྱའི་དབང་གིས་སྣང་བ་ཙམ་ལས་དོན་དུ་གཅིག་ཉིད་དེ། སྤྲོས་བྲལ་ཐིག་ལེ་ཆོས་སྐུ་ཉག་གཅིག་ལས་མ་གཡོས་པས་དཀྱིལ་འཁོར་གསུམ་སོགས་ཀྱང་རྩ་བའི་དཀྱིལ་འཁོར་རྡོ་རྗེ་གཞོན་ནུར་འདུས་ཤིང། དེར་མ་ཟད་སྣང་བ་ཐམས་ཅད་ཐབས་ཡབ་ཀྱི་རང་བཞིན་རྡོ་རྗེ་གཞོན་ནུ། སྟོང་པ་ཐམས་ཅད་ཤེས་རབ་ཡུམ་གྱི་རང་བཞིན་འཁོར་ལོ་རྒྱས་འདེབས། སྣང་སྟོང་གཉིས་མེད་ཐབས་དང་ཤེས་རབ་གཉིས་སུ་མེད་པར་སྲས་འབར་བའི་ཁྲོ་བོའི་ཚོགས་ཀྱི་དཀྱིལ་འཁོར་ཏེ། སྲིད་པ་ཐམས་ཅད་རྡོ་རྗེ་ཕུར་བུའི་ལྷ༔ ཞེས་གསུངས་པས་རིགས་འདུས་ཀྱི་དཀྱིལ་འཁོར་ཆེན་པོ་འདི་ལྟ་བུ་བསྒྲུབ་ཏུ་ཡོད་པ་བསྐལ་པ་རེ་བཟང་སྙམ་དུ་བསམ་སྟེ། བླ་མར་མོས་གུས། ཡི་དམ་ལ་དད་སྤྲོ། མཆེམ་ལྕམ་ལ་གདུང་ཤུགས་ལེ་ལོ་སྤང་བའི་བརྩོན་འགྲུས་བརྟན་པོའི་སྒོ་ནས། ཕྱི་མ་ཧཱ་ཡོ་ག་ལྟར་ཐབས་ཀྱི་རྒྱུད་ཀྱི་བརྗོད་བྱ་ཐམས་ཅད་རྡུལ་མཚོན་དང་རས་བྲིས་དཀྱིལ་འཁོར་སྟེང་དུ་གཏན་ལ་ཕབ་སྟེ་བསྒྲུབས་པ་དང༌། ནང་ཨ་ནུ་ཡོ་ག་ཤེས་རབ་རྒྱུད་ཀྱི་བརྗོད་བྱ་ཐམས་ཅད་ཕུང་ཁམས་སྐྱེ་མཆེད་རྩ་རླུང་ཐིག་ལེའི་དཀྱིལ་འཁོར་དུ་གཏན་ལ་ཕབ་སྟེ་བསྒྲུབས་པ་དང༌། གསང་བ་ཨ་ཏི་ཡོ་ག་ལྟར་བསྐྱེད་རྫོགས་གསུམ་གྱི་རིམ་པ་རྣམས་ཀྱང་གཉིས་མེད་ཟུང་འཇུག་ཏུ་གཏན་ལ་ཕབ་ཅིང་དེ་གསུམ་པོ་རེ་རེར་ཡང་ཐག་བཅད་པ། ལ་དོར་བ། ས་བཟུང་བ་སྟེ་བསྐྱེད་རྫོགས་ཀྱི་གུང་ཤིང་དགུ་ལ་བརྟེན་ནས་ཉམས་སུ་ལེན་ཚུལ་རྒྱ་ཆེར་གསུངས་པ་ལས། ད་ལམ་ཕྱི་ཡི་དཀྱིལ་འཁོར་ལ་གཙོ་ཆེར་བརྟེན་ཏེ་སྒྲུབ་པ་ཆེན་པོའི་རིམ་པ་ཉམས་སུ་ལེན་པའི་སྐབས་འདིར། ཕུར་པ་ཕྲིན་ལས་དཀྱིལ་འཁོར་ཡོངས་རྫོགས་མ་འདྲེས་པ་རྣམ་པ་གསལ་བ། རྣམ་དག་དྲན་པ། ང་རྒྱལ་བརྟན་པའི་སྒོ་ནས་ཡུལ་གསུམ་གྱད་དུ་གྱུར་པ་སྐུ་ཡི་སྒྲུབ་ལུགས། ལུས་བསྒྲང་ཕྲེང༌། ངག་སྙིང་པོ། ཡིད་ལྷ་སྔགས་ཏིང་ངེ་འཛིན་ཏེ་བཟླ་ཚུལ་གསུམ་གྱི་སྒོ་ནས་སྔགས་ཀྱི་སྒྲ་དོན་ཤེས་པས་འཕྲོ་འདུའི་བཟླས་པ་ལ་བརྩོན་པ་གསུང་གི་སྒྲུབ་ལུགས། ཕྲིན་ལས་རྡོ་རྗེ་གཞོན་ནུ་ཐམས་ཅད་ཕུར་བུ་ཐལ་འབྱིན་གྱི་དགོངས་པར་འདུས་པ་སྟེ། པདྨ་ཐོད་ཕྲེང་རྒྱལ་པོ་ངས། །རྡོ་རྗེ་ཕུར་པ་སྲིད་གསུམ་མགོན། །སྲིད་གསུམ་གདུགས་པ་བསྒྲལ་བའི་ཕྱིར། །མདོར་བསྡུས་ཕུར་པ་བཞི་རུ་བསྟན། །ཞེས་རིག་པ་ཡེ་ཤེས་ཀྱི་ཕུར་པ། ལྷག་པ་བྱང་ཆུབ་སེམས་ཀྱི་ཕུར་པ། ཚད་མེད་སྙིང་རྗེའི་ཕུར་པ། འདུས་བྱས་རྫས་ཀྱིས་ཕུར་པ་བཞི་སྟེ། དང་པོ་དབྱིངས་སྤྲོས་པ་མེད་པ་རིག་པ་རང་གསལ་གྱི་ཡེ་ཤེས་ཉིད་གཉིས་སུ་མེད་པར་རང་བྱུང་གི་ཡེ་ཤེས་ཆེན་པོ་རང་ཤར་ཕྱོགས་རིས་མེད་པ་ནི་རིག་པ་ཡེ་ཤེས་ཕུར་པའི་ངོ་བོ་སྟེ། དེས་ཆོས་ཐམས་ཅད་རྒྱས་བཏབ་པས་འཁྲུལ་བའི་སྣང་བ་ཐལ་འབྱིན་དུ་ཕུག་སྟེ་གཉིས་མེད་ཡེ་ཤེས་ཆེན་པོ་ཆོས་ཀྱི་སྐུ་ཐོབ་པ་ཡིན། གཉིས་པ་བྱང་ཆུབ་སེམས་ཀྱི་ཕུར་པ་ནི་ཡབ་ཡུམ་མཉམ་པར་སྦྱོར་བའི་སྟོབས་ཀྱི་ཞུ་བདེས་དྲང་བའི་བདེ་བ་ཆེན་པོ་ལྷན་ཅིག་སྐྱེས་པའི་ཡེ་ཤེས་ནི་དེའི་ངོ་བོ་ཡིན་ལ། དེས་རྩ་རླུང་ཐིག་ལེའི་གྲོང་ཁྱེར་ལ་རྒྱས་བཏབ་པས་མ་དག་པའི་རླུང་སེམས་དབྱིངས་སུ་ནུབ་ནས་དག་པའི་ཡེ་ཤེས་མངོན་དུ་འཆར་བར་བྱེད་ཅིང་ལྷ་དང་ལྷ་མོའི་དཀྱིལ་འཁོར་གྱི་དབང་ཕྱུག་ལོངས་སྐུ་ཐོབ་པར་བྱེད། གསུམ་པ་ཚད་མེད་སྙིང་རྗེའི་ཕུར་པ་ནི་སྙིང་རྗེ་ཆེན་པོའི་སེམས་ཅན་ཡོངས་སུ་མི་གཏོང་བ་ཡིན་ལ། དེས་ཡུལ་རིགས་དྲུག་གི་སེམས་ཅན་རྣམས་ལ་བཏབ་པས་ཐུགས་རྗེས་དཔྱང་ཐག་གིས་ཟིན་ནས་འཁོར་བའི་གནས་ནས་སྒྲོལ་ཞིང་སྤྲུལ་པའི་སྐུ་ཐོབ་པར་བྱེད། བཞི་པ་འདུ་བྱས་རྫས་ཀྱི་ཕུར་པ་ནི་མཚན་མ་རྟགས་ཀྱི་ཕྱག་རྒྱ་རྟེན་དང་བཅས་པ་སྟེ་འདིའི་ཁོངས་སུ་བསྐྱེད་རིམ་ཀྱང་འདུ་བས་ན། ཕུར་པའི་རྒྱུ་གསེར་དངུལ་ཟངས་ལྕགས་སམ་ལས་མཐུན་གྱི་ཤིང་སྟེ་དབྱིབས་དང་གྲངས་ཚད་སྒྲུབ་ཚུལ་སོགས་གཞུང་ལས་ཤེས་པར་བྱ་སྟེ། ཕུར་པ་ཕྲིན་ལས་ཀྱི་དཀྱིལ་འཁོར་ལྷ་ཚོགས་གསལ་བའི་ཏིང་ངེ་འཛིན་གྱིས་ཐ་མལ་པའི་རྣམ་རྟོག་ལ་རྒྱས་བཏབ་ནས་བསྙེན་སྒྲུབ་ཡན་ལག་བཞི་ཡི་ཚུལ་གྱིས་བསྒྲུབས་པས་བསྐྱེད་རིམ་སྣང་སྲིད་ཕུར་བའི་དཀྱིལ་འཁོར་དུ་ཤར་བས་ལས་རབ་འབྱམས་མཐར་ཕྱིན་ཏེ་སྲིད་པ་ཕུར་བུའི་དགོངས་པ་མངོན་དུ་གྱུར་པ་ནི་ཐུགས་ཀྱི་སྒྲུབ་ལུགས་ཏེ། ཕུར་པ་སྒྲུབ་ཅིང་གདབ་པའི་དགོས་ཆེད་ནི་བར་ཆད་འདུལ་ཞིང་ཕྲིན་ལས་བཞི་ལྷུན་གྱིས་གྲུབ་པས་འབྲས་བུ་སྐུ་གསུང་ཐུགས་སུ་སྦྱོར་བའོ། དཔེར་ན་སོས་ཀ་ལྗང་བུའི་དུས་སུ་སད་འབྱུང་བ་དཀོན་ལ། སྟོན་ལོ་ཐོག་སྨིན་པ་ན་སད་སེར་འབྱུང་བ་མང་བ་བཞིན་གང་ཟག་དམ་པར་དངོས་གྲུབ་ཐོབ་ལ་ཁད་ལ་བར་ཆད་མང་ཞིང་གང་ཟག་མ་སྨིན་པ་ལ་བར་ཆད་མི་འབྱུང་སྟེ། ཐུབ་པ་སངས་རྒྱས་པའི་སྔ་རོལ་ཏུ་བདུད་དམག་བྱུང་བ་བཞིན་ནོ། །དེས་ན་བར་ཆད་བདུད་བགེགས་འདུལ་བར་བྱེད་པ་ལ་ནི་རྡོ་རྗེ་ཕུར་པ་ལས་ལྷག་པ་གཞན་མ་མཆིས། ཡི་དམ་གཞན་ཡོད་ཀྱང་རྡོ་རྗེ་ཕུར་པ་སྲུང་མའི་ཚུལ་དུ་སྒྲུབ་དགོས་ཏེ། ཡི་དམ་གང་སྒྲུབ་རུང་ཐེག་ཆེན་ཆོས་གང་སྤྱོད་ཀྱི་བར་ཆད་རྡོ་རྗེ་གཞོན་ནུའི་སྲུང་བར་འགྱུར་ཏེ། གསང་བ་བསམ་གྱིས་མི་ཁྱབ་པའི་མདོ་ལས། ཕྱག་ན་རྡོ་རྗེ་དང་པོ་བྱང་ཆུབ་ཐུགས་བསྐྱེད་པའི་དུས་སུ། ཐེག་ཆེན་སྐྱོང་བའི་སྲུང་མར་ཞལ་གྱིས་བཞེས་ཤིང་སྒྲུབ་པ་པོ་ཐམས་ཅད་ཀྱི་ལུས་དང་གྲིབ་མ་ལྟར་འགྲོགས་ནས་སྐྱོབ་པར་གསུངས་པས། དེས་ན་བསྐུལ་བ་ཙམ་གྱིས་ཕྲིན་ལས་མཛད་ངེས་པས་བསྙེན་ཅིང་སྒྲུབ་ན་བར་གཅོད་ཀུན་ཐུལ། མཆོག་དངོས་གྲུབ་པའི་དགོས་པ་ཡོད་ཅེས་ཨོ་རྒྱན་དུས་གསུམ་ཀུན་མཁྱེན་གྱིས་གསུངས་པ་སྟེ་ཤེས་པར་བྱ་བའི་རྣམ་གཞག་ཅུང་ཟད་སྙན་དུ་གསོལ་ནས། སྐབས་འདིར་གལ་ཆེ་བ་ནི་གཤེད་རྒྱུད་ལས། ཏིང་འཛིན་བསམ་གཏན་དག་དང་མི་ལྡན་ན། །གསང་སྔགས་བཟླས་ཀྱང་འགྲུབ་པར་མི་འགྱུར་ཏེ། །གསོ་དཔྱད་བཀླག་པས་ནད་ལ་མི་ཕན་ལྟར། །དེ་བས་ཏིང་འཛིན་བསམ་གཏན་འབད་པར་གྱིས། ཞེས་དང༌། ཨོ་རྒྱན་ཆེན་པོས། གཞན་དུ་གཡེང་བར་གྱུར་ན་ནི། །བསྐལ་པར་བཟླས་ཀྱང་འབྲས་མི་འབྱིན། །ཞེས་གསུངས་པས། ཆོ་གའི་གྱེར་དབྱངས། རྔ་བརྡུང་རོལ་མོ། ཛཱབ་བསྙེན་སོགས་སྤྲོས་པ་ཇི་ཙམ་བྱས་ཀྱང་རིམ་གཉིས་ཀྱི་ཏིང་འཛིན་མི་ལྡན་ན་འབྲས་བུ་མི་འབྱིན་པས། རྣལ་འབྱོར་རབ་ཀྱིས། རང་སེམས་སངས་རྒྱས་སུ་ཤར་བས་ས་ལམ་བསྒྲོད་མེད་དུ་ཤེས། སྣོད་བཅུད་དཀྱིལ་འཁོར་དུ་ཤར་བས་འབྲས་བུ་ཡེ་རྫོགས་སུ་ཤེས། སྡུག་བསྔལ་བདེ་ཆེན་དུ་ཤར་བས་སྣང་ཚད་ཆོས་ཉིད་དུ་འཁྱེར། ཉོན་མོངས་ཡེ་ཤེས་སུ་ཤར་བས་སྤང་བླང་རང་སར་གྲོལ། རྣམ་རྟོག་ཆོས་ཉིད་དུ་ཤར་བས་ཆོས་སྐུ་རང་གནས་ཀྱི་དོན་ཤེས་པ་སྟེ་ཤར་བ་རྣམ་པ་ལྔ་དང་ལྡན། རྣལ་འབྱོར་འབྲིང་གིས། སྟོང་གསུམ་གཞལ་ཡས་སུ་གསལ་བས་དཀྱིལ་འཁོར་ལ་ཆེ་ཆུང་ཡང་དོགས་མེད། ཕུང་ཁམས་ལྷ་རུ་གསལ་བས་བར་ཆད་གདོན་བགེགས་ཀྱི་ཡུལ་དང་བྲལ། ཕྱི་སྣོད་གཏོར་གཞོང་དུ་གསལ་བས་མཆོད་གཏོར་བཟང་ངན་གྱི་མཚན་འཛིན་མེད། སྣང་སྲིད་རྫས་སུ་གསལ་བས་དམ་ཅན་མི་བསྐོང་བའི་སྐྱོན་ཟད། གནས་ལུགས་སྟོང་ཉིད་དུ་གསལ་བས་སངས་རྒྱས་ཀྱི་ཆོས་རྣམས་སེམས་ལ་རྫོགས་པ་སྟེ་གསལ་བ་རྣམ་པ་ལྔ་དང་ལྡན་པ་ཞིག་ངེས་པར་དགོས་ལ། ཐ་མས་བསྐྱེད་རིམ་རྟག་བརྟན་ཐེར་ཟུག་ཏུ་བཟུང་བས་ལྷ་འགྲུབ་པའི་དུས་མེད། འཕྲིན་ལས་སྒོམ་མེད་ཁ་གྱེར་ལ་བཟུང་བས་གསང་སྔགས་ལྟོ་ཕྱིར་བོན་གྱེར་དུ་སོང༌། སྔགས་དང་སྙིང་པོ་རང་རྒྱུད་པར་བཟུང་བས་བྱིན་རླབས་ནུས་པའི་རྒྱུ་མེད། རྫས་གཏོར་བཤོས་བུ་ཟ་འདོད་དུ་བཟུང་བས་བརྣབ་སེམས་ཀྱི་འབྲས་བུ་རྣམ་སྨིན་གྱི་འདམ་དུ་ཚུད། འཇིག་རྟེན་རྟག་ཆད་ལ་འབྲས་བུར་བཟུང་བས་རུ་དྲའི་གོལ་སར་ལྟུང་བ་སྟེ། བཟུང་བ་ལྔས་མ་བཅིང་བ་དགོས་གལ་ཆེ། མདོར་ན། ལྟ་བའི་གདེངས་ཀྱིས་འཁོར་འདས་སེམས་སུ་ཐག་ཆོད། སྒོམ་པའི་ཉམས་ཀྱིས་སྣང་སྲིད་དག་ཉམས་སུ་ཤར། སྤྱོད་པའི་བརྟུལ་ཞུགས་ཀྱིས་གང་བྱུང་ལམ་དུ་ལོང་བ་ཞིག་དགོས་ཤིང༌། དེ་ཡང་བསྐྱེད་རྫོགས་གང་གི་སྐབས་སུ་བློས་བཅོས་ཏེ་བསྒོམ་པ་ནི་དཔེ། གདོད་ནས་རང་བཞིན་གྱིས་གྲུབ་པ་ནི་དོན་ཏེ་སེམས་ཉིད་འགགས་མེད་ཀྱི་འཆར་སྒོ་ཐམས་ཅད་བསྐྱེད་རིམ། ངོ་བོ་སྟོང་ཉིད་དུ་ཁྲིག་གིས་གནས་པ་རྫོགས་རིམ། དེ་གཉིས་གསར་དུ་བསྲེ་སླད་མི་དགོས་པ་འབྲལ་མེད་ཟུང་འཇུག་ཏུ་གནས་པས་ངོ་བོ་གསལ་སྟོང་གཉིས་སུ་མེད་པ་ནི་དོན། རང་བཞིན་ཕུང་ཁམས་སྐྱེ་མཆེད་དུ་ཤར་བ་གདོད་ནས་ལྷ་ཡི་འཁོར་ལོར་དག་པ་ནི་བརྡ། དེ་ཉིད་མངོན་དུ་གྱུར་ཕྱིར་ལྷ་སྔགས་ཡེ་ཤེས་ཀྱི་རྣམ་པ་ལམ་དུ་བྱེད་པ་ནི་རྟགས་ཏེ། སྣང་སྲིད་གཞིར་བཞེངས་རང་བྱུང་གི་དཀྱིལ་འཁོར་ཞེས་ཡོ་ག་གསུམ་གྱི་རིམ་གཉིས་ཐམས་ཅད་དེའི་ཁོངས་སུ་མ་འདུས་པ་ཅི་ཡང་མེད་པས་བསྐྱེད་རྫོགས་ཀྱི་གནད་དེ་ལྟར་ངེས་པ་དང༌། རྒྱུད་ལས། དངོས་གྲུབ་དངོས་གྲུབ་ཐོབ་པ་ནི། སྔགས་ཀྱི་བཟླས་པས་འགྲུབ་པ་ཡིན། །ཞེས་གསུངས་པས། སྤྱིར་སྔགས་ཀྱི་མཚན་ཉིད། ངོ་བོ་བདེ་བར་གཤེགས་པའི་གསུང་ཡིག་འབྲུར་སྣང་བ། ངེས་ཚིག་བྱིན་རླབས་མངོན་དུ་འབྱིན་པས་སྔགས། དབྱེ་ན་རྒྱུ་མ་ནོར་རྩ་བའི་སྔགས། བསྐྱེད་པ་རྐྱེན་གྱི་སྔགས། བཟླས་པ་ལས་ཀྱི་སྔགས་དང་གསུམ་ལས་འདིར་ཕྱི་མ་སྟེ། སྔགས་བཟླ་བ་ལ། བུམ་དབང་དང་མཐུན་པ་རྩོལ་བཅས་ཚིག་འབྲུའི་སྔགས། གསང་དབང་དང་མཐུན་པ་ལྷུན་གྲུབ་རང་བྱུང་གི་སྔགས། ཤེར་དབང་དང་མཐུན་པ་གསང་བ་སྐྱེ་མེད་རྡོ་རྗེའི་སྔགས། དབང་བཞི་པ་དང་མཐུན་པ་དེ་ཁོ་ན་ཉིད་སྤྲོས་བྲལ་བརྗོད་མེད་ཀྱི་སྔགས་རྣམས་དབང་པོ་དང་མཐུན་པར་ཉམས་སུ་ལེན་པར་གསུངས། རྩོལ་བཅས་ཀྱི་བཟླས་པ་ལའང་སྤྲོ་བསྡུས་བཟླས་པ། རྡོ་རྗེའི་བཟླས་པ་འགོག་བཟླས་སོགས་ཡོད་དེ། ཇི་སྐད་དུ། ཏིང་འཛིན་མེ་དང་འདྲ་བ་ལ། །བཟླས་བརྗོད་རླུང་དང་འདྲ་བས་བསྐུལ། །ཅེས་ཏིང་ངེ་འཛིན་གསལ་ཞིང་བརྟན་པ་ནི་བུད་ཤིང་དང་མེའི་ས་བོན་རྒྱུ་རྐྱེན་འཛོམས་པ་ལ། གསང་སྔགས་སྐྱོན་དང་བྲལ་བས་བཟླས་བརྗོད་བྱེད་པ་ནི་བུད་ཤིང་འཛོམས་པ་རླུང་གིས་བསྐུལ་ན་ལྷག་པར་མེ་འབར་བ་བཞིན་བསྒྲུབ་བྱའི་འབྲས་བུ་ཤིན་ཏུ་མྱུར་བའི་ཐབས་མཆོག་ཡིན་ཞིང༌། འདིར་ཕུར་པའི་སྔགས་དོན་ནི། ཨོཾ་ནི་ཡེ་ཤེས་ལྔ་དང་སྦྱར་ན་རིགས་ལྔ་ཁྲག་འཐུང་ལྔ། ཟབ་དོན་ཐུགས་དང་སྦྱར་ན་ཀུན་བཟང་ཐུགས་ཡང་དག་པའི་ཡེ་ཤེས་ལྔ། སྐུ་དང་སྦྱར་ན་ཆོས་སྐུའོ། །བཛྲ་ནི་རྡོ་རྗེ་གཞོན་ནུ་ཡབ་ཡུམ་མཉམ་སྦྱོར་དབྱིངས་ཡེ་གཉིས་དུ་རིག་པ་ལ་ལོངས་སྤྱོད་པ་སྤྲོས་བྲལ་གསལ་སྟོང་དབྱེར་མེད་དོན་གྱི་རྡོ་རྗེ་སྟེ་ལོངས་སྐུའོ། །ཀཱི་ནི་གཙོ་མཆོག་རྡོ་རྗེ་གཞོན་ནུའི་སྤྲུལ་པ་ཁྲོ་ཆེན་ཡབ་བཅུ། ལི་ནི་ཁྲོ་མོ་བཅུ་སྟེ་དེ་གཉིས་ཐབས་ཤེས་ཟུང་འཇུག་དབྱེར་མེད་བདེ་བའི་ངང་ནས་སྐུ་འབར་བའི་ཆ་ལུགས་སྤྲུལ་པས་འགྲོ་དོན་མི་དགེ་བཅུ་ཚར་གཅོད་དགེ་བཅུ་མཐར་ཕྱིན་ཅིང་དབྱིངས་རིགས་དབྱེར་མེད་དུ་སྦྱོར་བས་སྤྲུལ་པའི་སྐུའོ། །ཀཱི་ནི་ཡང་སྤྲུལ་ཟ་བྱེད་མཆེ་བ་ཅན་ཏེ་འཁོར་བའི་ལས་ཉོན་ཟ་ཞིང་སྟོང་པར་བྱེད་ལ། ལ་ནི་ཡང་སྤྲུལ་གསོད་བྱེད་མ་བཅུ་སྟེ་སྲིད་གསུམ་ཡོངས་སྒྲོལ་དབྱིངས་སུ་སྦྱོར་ཞིང་གང་འདུལ་འགྲོ་བའི་དོན་མཛད་པས་དེ་གཉིས་ནི་ཡང་སྤྲུལ་ལོ། །ཡ་ནི་སྲས་མཆོག་ཉེར་གཅིག་སྟེ་སྐུ་གསུང་ཐུགས་ལས་སྐྱེས་པའི་སྲས། དངོས་སྣང་སྐུ། གྲགས་པ་གསུང། དྲན་རྟོག་ཐུགས། དབྱེར་མེད་ངོ་བོ་ཉིད་དུ་སྒྲོལ་བར་བྱེད་དོ། །སརྦ་ནི་ཁྲོ་ཆུང་སུམ་སྤྲུལ་སྒོ་མ་དང་བཅས་པ་ཐམས་ཅད་དེ། དཀྱིལ་འཁོར་གསུམ་གྱི་ལྷ་ཚོགས་ཐམས་ཅད་འདུས། བིགྷ་ནི་བཀའ་སྡོད་ཤྭ་ན་མ་མཆེད་བཞི་དང་མིང་པོ་དུང་གི་སྐྱེས་བུ། ནཱན་ནི་རི་ཏི་མཆེད་བཞི་དང་བདུད་ཀྱི་སྐྱེས་བུ། བྃ་ནི་ས་བདག་མཆེད་བཞི་དང་བསེ་ཡི་སྐྱེས་བུ་སྟེ་དམ་ཅན་སྲུང་མའི་ཚོགས་སོ། །ཧཱུྃ་ནི་ཁྲོ་འདུས་རིག་འཛིན་ཏེ་དངོས་གྲུབ་ཐམས་ཅད་སྡུད་པར་བྱེད་པ། སངས་རྒྱས་ཀུན་འདུས་དཔལ་ཡང་དག་པའི་ཡེ་ཤེས་འགྱུར་མེད་ཐིག་ལེ་ཉག་གཅིག་གོ །ཕཊ་ནི་དགྲ་བགེགས་དམ་སྲི་བར་གཅོད་ཐམས་ཅད་ཚར་གཅོད་པར་བྱེད་པ་ཁྲོ་བོ་འདུལ་བའི་གསུང་རྡོ་རྗེའི་ཚིག་སྟེ་འཁྲུལ་པ་རྩད་ནས་གཅོད་ཅིང་བདག་ཕུར་འབེན་གསུམ་དབྱེར་མེད་ཆོས་སྐུར་གྲོལ་བ་ཕུར་པ་ཐལ་འབྱིན་གྱི་དགོངས་པའོ། །ཛཿནི་བསྒྲུབ་བྱ་གང་ཡོད་ཐམས་ཅད་འགུགས་པར་བྱེད་པ། ཧཱུྃ་ནི་བསྒྲུབ་བྱ་ཐམས་ཅད་དབང་དུ་སྡུད་ཅིང་ཟིལ་གྱིས་གནོན་པ། ཨཱཿནི་དངོས་གྲུབ་ཐམས་ཅད་མྱུར་དུ་འགུགས་ཤིང་བདག་ལ་བསྟིམ་པ་སྟེ་ཡིག་འབྲུ་ཕྱི་མ་གསུམ་པོ་འདི་མཁའ་འགྲོས་ལུང་བསྟན་འཕྱོང་དུ་བཏགས་པའི་སྙིང་པོ་ཟབ་དོན་ཡིན་ཞེས་གསེར་མཆན་ལས་གསུངས། ཡང་གོང་འོག་གི་འབྲུ་དགུ་པོ་ཕུར་པའི་ཡང་སྙིང་སྲོག་སྔགས་ཡིན་ལ། སརྦ་བིགྷ་ནཱན་བྃ་ཞེས་པ་ལས་སྔགས་འབྲུ་ལྔ་པ་སྟེ། སརྦ་རྟོག་ཚོགས་མ་ལུས་དབྱིངས་སུ་སྒྲོལ་བ། བྷིགྷ་ནཱན་ཡབ་ཡུམ་མཁའ་གསང་སྟེ་འཁོར་འདས་དབྱེར་མེད་དབྱིངས་སུ་སྒྲོལ་བ། བཾ་ནི་འཛིན་ཤེས་གཏོང་མི་ཤེས་པའི་སྒྲ་སྟེ། སྣང་སྲིད་རྟོག་ཚོགས་ཐམས་ཅད་མི་རྟོག་ཆོས་དབྱིངས་ཡེ་ཤེས་ཀྱི་ཕུར་པ་ཐེབ་པ་སྟེ། ལྟ་བ་ཆོས་ཉིད་ཀྱིས་ཟིན་ཏེ་ཕྱིར་མི་ལྡོག་པའི་དོན་ཞེས་གསེར་མཆན་དུ་གསུངས་སོ། །དེ་ཡང་ངག་བཟླས་པའི་སྐབས་རིན་ཆེན་ཕྲེང་བ་ལས། བཟླས་པ་བྱེད་ཚེ་ལོང་གཏམ་ཀྱལ་ཁ་དང་༔ ཁྲོ་དང་འཐབ་དང་ཤག་དང་འཇུག་འཛིན་དང་༔ ཞུམ་དང་ལྷག་པའི་ང་རྒྱལ་རྣམ་པར་སྤངས༔ སྨྲ་དང་རྣམ་རྟོག་སྤྲོས་པ་རྣམ་པར་བཅད༔ ལྷ་དང་སྔགས་ལས་གཞན་ལ་མི་བསམ་མོ༔ ཞེས་པ་ལྟར་དང། བཟླས་པའི་ཕན་ཡོན་ནི། དེ་ཉིད་ལས། ལན་གཅིག་ཙམ་ཡང་སྔགས་བརྗོད་ན༔ འདས་དང་འབྱུང་དང་འབྱུང་གང་ཡིན། །གང་གི་ལྕེ་ལ་སྨྲ་འགྱུར་པ༔ དེ་དག་བདེན་པ་ཐོབ་པར་འགྱུར༔ ཞེས་སྤྱིར་སྔགས་ཀྱི་བདེན་པ་འགྲུབ་པས། བསྟན་སྲུང་མཐུ། ཚེ་མཐུད་བུ། ཟང་ཟིང་ནོར། མཆོག་གི་དངོས་གྲུབ་ཕུན་སུམ་ཚོགས་པ་འགྲུབ་པར་གསུངས་ལ། བྱེ་བྲག་ཕུར་པ་ལ། སྐུ་གསུང་ཐུགས་ཀྱི་རྟགས་བདུན་ཚན་གསུམ་སྟེ། སྐུ་ཡི་རྟགས་སུ། ཕུར་པ་འགུལ་བ། འཕར་བ། ལྡིང་བ། མེ་སྟག་འབྱུང་བ། འོད་འབྱུང་བ། དུ་བ་འབྱུང་བ། བཞད་པ་དང་བདུན། གསུང་གི་རྟགས་སུ་ཕུར་པ་ལས་སྒྲ་སྙན་པ། སྔགས་སྒྲ། གནམ་ལྕགས་ཀྱི་སྒྲ། འབྲུག་སྒྲ། རྔ་སྒྲ། ཅེ་སྤྱང་གི་སྒྲ། སྲིན་པོའི་ངུར་སྒྲ་དང་བདུན། ཐུགས་ཀྱི་རྟགས་སུ། ཏིང་ངེ་འཛིན་ལས་སུ་རུང་བ། ལས་བཞི་འགྲུབ་པ། ཚེ་ལ་དབང་བ། རིགས་ལྔ་མངོན་དུ་གྱུར་པ། ལྷ་རྣམས་གསལ་བ། སྲུང་མ་བྲན་དུ་ཁོལ་བ། རྟོགས་པ་འཆར་བར་གསུངས་ལ། བསྐྱེད་རྫོགས་ཀྱི་རྣལ་འབྱོར་ལ་བརྩོན་པས། དགྲ་གསུམ་སོད། བདུད་བཞི་ཆོམ། འགྲོ་དྲུག་གི་གཡང་ས་ཆོད། མི་སློབ་ཟུང་འཇུག་སྐུ་བཞི་ཡེ་ཤེས་ལྔ་མངོན་དུ་འགྱུར་བས་དད་བརྩོན་དྲག་པོས་གཞན་དུ་མ་ཡེང་པ། སྣང་བ་ལྷ། ལྷ་རང་སེམས། སེམས་སྟོང་ཉིད། གྲགས་སྟོང་སྔགས་ཀྱི་རོལ་པར་ཤེས་པའི་ངང་ནས། གཞུང་ནས་འབྱུང་བའི་བསྙེན་སྒྲུབ་བཞི་ཡི་དམིགས་པའི་འཕྲོ་འདུ་ལ་རྩེ་གཅིག་ཉམས་སུ་ལེན་པར་ཞུ།

 སྒྲུབ་ཆེན་གྲོལ་སྐབས་ཕན་ཡོན་དང་འབྲེལ་བའི་མར་མེ་སྨོན་ལམ་ནི། དེ་ལྟར་ཕུན་སུམ་ཚོགས་པ་ལྔ་ཡི་གཞི་བཟུང༌། བསྐྱེད་རྫོགས་ཡན་ལག་བཞི་ཡིས་གཞུང་བསྲངས། ལག་ལེན་རྩིས་མགོ་ཚང་བས་ཁྲིག་ལ་ཕབ་ནས། ཕུར་པ་ཕྲིན་ལས་རོལ་པའི་ཚོམ་བུ་ཚོགས་སྒྲུབ་ཆེན་པོ་སྔོན་འགྲོ་དངོས་གཞི་རྗེས་བཅས་ཚང་བ་མཐའ་རྒྱས་སུ་གྲུབ་པ་སྟེ། དེ་ཡང་སྤྱིར་སངས་རྒྱས་གཉིས་པ་གུ་རུའི་གཏེར་ཆོས་ལ་དད་པ་ཐམས་ཅད་གུ་རུ་ཉིད་བོད་ལ་ཕེབས་སྐབས་སུ་ཞལ་གྱི་དཀྱིལ་འཁོར་མཐོང་བའི་སྐལ་ལྡན་ཡིན་པར་གསུངས་ཏེ། ཡེ་ཤེས་མཚོ་རྒྱལ་གྱི་ཞལ་ནས། མ་འོངས་པདྨའི་ཆོས་ལ་མོས་པ་ཀུན། །དེང་སང་གུ་རུའི་ཞལ་མཐོང་སྨོན་ལམ་བཏབ། །ཐམས་ཅད་ལས་ཅན་ཡིན་པས་དགའ་བ་སྒོམ། །ཁོ་མོའི་ཚིག་འདི་རིན་ཆེན་གསེར་ལས་དཀོན། །ཞེས་གསུངས་པ་དང༌། གཞུང་ཚད་ལྡན་ནས་གསུངས་པ་ཚུལ་བཞིན་ཉམས་སུ་ལེན་པ་རྣམས་གུ་རུ་ཉིད་ཀྱི་བྱིན་རླབས་ཀྱི་རོལ་རྩལ་ཡིན་པར་ཡང་གསུངས་ཏེ། དགོངས་འདུས་ལུང་བསྟན་བཀའ་རྒྱ་མ་ལས། མདོར་ན་ཨོ་རྒྱན་ངས་བསྟན་ཆོས་རྣམས་ལ༔ གཞུང་བཞིན་སུ་དང་སུ་ཡིས་སྤྱོད་པ་ཀུན༔ ཐམས་ཅད་ང་ཡི་སྤྲུལ་པ་ཡིན་པར་ངེས༔ མ་འོངས་ཀུན་གྱི་ཡིད་གཉིས་ཐེ་ཚོམ་སྤོངས༔ གུས་པས་བཀུར་སྟི་ཕུ་དུད་འབྲེལ་བ་ཞོག༔ ཅེས་གསུངས། ཁྱད་པར་སྒྲུབ་ཆེན་ལ་འབྲེལ་བ་བཞག་པའི་ཕན་ཡོན། ཨོ་རྒྱན་རིན་པོ་ཆེའི་ཞལ་ནས། གསང་སྔགས་དོན་གྱི་སྙིང་པོ་འདི་ཁོ་ན། །སྒྲུབ་ཆེན་འདི་ཡི་མཚན་ཙམ་སུ་གང་འཛིན། །ཨོ་རྒྱན་ང་དང་སྙིང་ཁྲག་གཅིག་ཏུ་འདྲེས། །ཞེས་སོགས་དུ་མ་གསུངས་པ་དང༌། ཁྱད་པར་རྡོ་རྗེ་ཕུར་པ་སྒྲུབ་ན། ཕུར་པ་མཁན་པོ་བཀྲ་ཤིས། ཕུར་པ་མཁན་པོ་དཔལ་ཆེ། ཕུར་པ་མཁན་པོ་ཚེ་རིང༌། ཕུར་པ་མཁན་པོ་ནོར་ཕྱུག །ཕུར་པ་མཁན་པོ་འཁོར་རྒྱས། ཕུར་པ་མཁན་པོ་སྲིད་འཕེལ། ཕུར་པ་མཁན་པོ་མཐུ་ཆེ། ཕུར་པ་མཁན་པོ་མཐའ་བཙན། ཕུར་པ་མཁན་པོ་ཡོན་ཏན་བརྒྱད་དང་ལྡན། ཅེས་སོགས་རྒྱ་ཆེར་གསུངས་ཤིང་མདོར་ན། གནས་སྐབས་སུ་བྱང་ཆུབ་སྒྲུབ་པའི་ལམ་གྱི་བར་ཆད་ཐམས་ཅད་ཞི་ཞིང་ལས་བཞི་དང་གྲུབ་པ་བརྒྱད་སོགས་ཐུན་མོང་དང་མཆོག་གི་དངོས་གྲུབ་གཞི་འབྲས་དབྱེར་མེད་སྐུ་ལྔ་ཡེ་ཤེས་དགུ་ལྡན་དཔལ་ཆེན་པོ་རྡོ་རྗེ་གཞོན་ནུ་གོ་འཕང་མངོན་དུ་བྱེད་པར་འགྱུར་ཏེ། སྐུ་ལྔ་ནི། རང་སེམས་གཞི་ཡི་རྡོ་རྗེ་གཞོན་ནུ་ཉིད། བགྲོད་པ་ལམ་གྱི་རྡོ་རྗེ་གཞོན་ནུ་ཐབས་ཤེས་གཉིས་མེད་དུ་གོམ་པས་མཐར་ཕྱིན་འབྲས་བུའི་རྡོ་རྗེ་གཞོན་ནུ་དག་པ་གཉིས་ལྡན་དུ་གྱུར་ཚེ་དེ་ལ་སྐུ་ལྔ་ལྷུན་གྱིས་གྲུབ་སྟེ། སེམས་སྤྲོས་པ་བྲལ་བ་ཆོས་སྐུ། དེའི་རོལ་པ་འགགས་མེད་དུ་ཤར་བ་ལོངས་སྐུ། དེ་ལས་གདུལ་བྱ་གཞན་སྣང་དུ་སྟོན་པ་སྤྲུལ་སྐུ། དེ་ལ་སྡུག་བསྔལ་མེད་པ་བདེ་བ་ཆེན་པོའི་སྐུ། དེ་རྣམས་དབྱེར་མེད་པ་ངོ་བོ་ཉིད་སྐུའོ། །ཡེ་ཤེས་དགུ་ནི་གསལ་ལ་རྟོག་མེད་མེ་ལོང་ཡེ་ཤེས། མ་འདྲེས་གསལ་བ་སོར་རྟོག་ཡེ་ཤེས། ཐམས་ཅད་མཉམ་པ་མཉམ་ཉིད་ཡེ་ཤེས། དོན་ལ་མི་གཡོ་བ་ཆོས་དབྱིངས་ཡེ་ཤེས། ལྷུན་གྱིས་གྲུབ་པ་བྱ་གྲུབ་ཡེ་ཤེས། སྣང་ཚད་ཡེ་ཤེས་སུ་བརྡལ་བ་རང་བྱུང་ཡེ་ཤེས། རང་རིག་རིག་ཅིང་རྟོགས་པས་རིག་པ་རང་བྱུང་གི་ཡེ་ཤེས། ཅིར་སྣང་ཡེ་ཤེས་སུ་རྒྱས་ཐེབ་པས་སྣ་ཚོགས་གཉིས་མེད་རྒྱས་འདེབས་ཀྱི་ཡེ་ཤེས། དེ་ཐམས་ཅད་དོན་ལ་ཐ་སྙད་དང་བྲལ་བས་སྤྲོས་བྲལ་བསམ་མི་ཁྱབ་པའི་ཡེ་ཤེས་རྣམས་སུ་འགྲེལ་ཆེན་འབུམ་ནག་ཏུ་གསུངས་པ་བཞིན་ལས། དེ་ལྟ་བུའི་སྒྲུབ་པ་རྣལ་འབྱོར་རང་རང་གིས་ལོ་གསུམ་མཚམས་དམ་བཅས་པ་ལས་ཀྱང་ཚོམ་བུ་ཚོགས་སྒྲུབ་ཞག་བདུན་ཕན་ཡོན་ཆེ་སྟེ། རྒྱུད་གསང་བ་འདུས་པ་ལས། དད་བརྩོན་དྲག་པོས་བསྒྲུབ་གྱུར་ན། །མཚམས་མེད་ལྔ་པོའི་སྤྱད་པས་ཀྱང༌། །དངོས་གྲུབ་ཐོབ་པ་གསང་སྔགས་ཁྱད། །དམ་ལྡན་རྣམས་ལ་སྨོས་ཅི་དགོས། །ཞེས་གསུངས་པས་ཕན་ཡོན་དེ་ལྡན་གྱི། རྡོ་རྗེ་ཕུར་པའི་སྒྲུབ་པ་ལེགས་པར་གྲུབ་པ་ལ་དགའ་སྤྲོ་དད་མོས་ཡིད་ཆེས་དང་ལྡན་པས། རྡོ་རྗེ་རྒྱལ་པོ་དང༌། རྒྱལ་ཐེབ། གཟུང་མ་མཆེད་ལྕམ་དཀྱིལ་འཁོར་གཅིག་ཏུ་འཚོགས་ཤིང་མར་མེ་གཅིག་ལ་བལྟས་པ་ཐམས་ཅད་གཅིག་གིས་གཅིག་ལ་ཁོང་ཁྲོ་ང་རྒྱལ་སྒྲོ་སྐུར་སོགས་ཀྱིས་དམ་ཚིག་ལ་སེལ་ལྷད་མི་གཞུག་པར་ལྷ་དང་དཀྱིལ་འཁོར་གྱི་ཚུལ་དུ་ལྟ་དགོས་པ་དང༌། འདི་ན་བྱང་ཆུབ་མ་ཐོབ་བར་དུ་དམ་ཚིག་རྡོ་རྗེ་ལུ་གུ་རྒྱུད་གཅིག་ཏུ་སྦྲེལ་བས་རྣམ་ཀུན་འབྲལ་མེད་སྲོག་གིས་བསྡུས་པའི་ལྷའི་ཚོམ་བུར་འཁོད་ཅིང༌། ཚོམ་བུ་ཚོགས་སྒྲུབ་ཀྱི་དགེ་བའི་ལས་ཆེན་པོ་བསགས་པའང་དོན་ཡོད་པ་བགྱི་བའི་སླད་དུ་མར་མེ་སྨོན་ལམ་གདབ་པའི་སྐབས་སུ་བབ་པ་སྟེ། དེ་ཡང་རྫོང་ཕྲེེང་ལས། སངས་རྒྱས་ཀུན་གཞི་སྤྲོས་པ་མེད་པའི་དབྱིངས། །ཐིག་ལེ་ཆེན་པོ་མ་བཅོས་ལྷུན་གྲུབ་ངང༌། །སྐྱེ་འགག་མེད་པ་བྱང་ཆུབ་སེམས་ཀྱི་དོན། །ཡེ་ཤེས་མར་མེ་སྟོང་རྩར་ཤར་བའོ། །ཞེས་གསུངས་པ་ལྟར་བྱང་ཆུབ་ཀྱི་སེམས་དངོས་པོའི་གཟུགས་དང་བྲལ་བ། ཁྱད་ཆོས་དྲུག་ལྡན་ཡེ་ཤེེས་ཀྱི་འོད་ཕུང་དུ་འབར་ཞིང་གཞོན་ནུ་བུམ་སྐུའི་ཚུལ་དུ་བཞུགས་པ་ནི་མཚོན་བྱ་དོན་གྱི་མར་མེ། གཞི་ལ་གཞི་སྣང་དུ་གཡོས་ཏེ་ལྷུན་གྲུབ་རང་སྣང་གི་སྒོ་ནས་ཤར་ལུགས་ཆེན་པོ་བརྒྱད་ཀྱིས་འཁོར་འདས་ཀྱི་སྣང་བ་སྣ་ཚོགས་སུ་སྣང་བ་མཚོན་པ་བརྡ་ཡི་མར་མེ། རྒྱུ་སྐུ་དང་ཡེ་ཤེས། རྐྱེན་འོད་དང་ཁ་དོག །བྱེད་ལས་སྒྲོན་མ་བཞིར་སྨིན་ཏེ་འཁོར་ལོ་བཞིའི་དབུས་སུ་སྙིང་པོའི་འོད་གསལ་ཐིག་ལེ་ཆེན་པོ་དང༌། སྤྱི་བོ་ནས་རྟོག་པ་མེད་པའི་སྐུ་འཆར་བ་ནི་མཚོན་བྱེད་རྟགས་ཀྱི་མར་མེ་སྟེ། དེ་དག་རྟེན་ཅིང་འབྲེལ་འབྱུང་གི་དབང་གིས་སྣང་གསལ་མར་མེ་འདི་ཡི་མཚོན་བྱེད་དུ་བྱས། མེ་ལོང་ཡེ་ཤེས། སོར་རྟོག་ཡེ་ཤེས། མཉམ་ཉིད་ཡེ་ཤེས། ཆོས་དབྱིངས་ཡེ་ཤེས། བྱ་གྲུབ་ཡེ་ཤེས། བརྡལ་བ་རང་བྱུང་ཡེ་ཤེས། རིག་པ་རང་བྱུང་ཡེ་ཤེས། རྒྱས་འདེབས་ཡེ་ཤེས། བསམ་མི་ཁྱབ་པའི་ཡེ་ཤེས་ཏེ་ཡེ་ཤེས་ཆེན་པོ་རྣམ་པ་དགུ་ཡི་སྣང་བས་ཉོན་མོངས་དགུ་ཡི་མུན་ཁང་བཅོམ། རྒྱུ་དྲུག་འཁོར་བའི་སྒོ་བརྩད་ནས་བཅད། རྡོ་རྗེ་ཁྲོ་རྒྱལ་རྣམས་ཀྱི་ཞལ་མཐོང༌། རང་བྱུང་སྣང་བ་བཞི་ཡི་ཤུལ་མཚོན། རིག་སྟོང་ཁྱབ་བརྡལ་ཆེན་པོའི་རྒྱབ་སྐྱོར། རང་གྲོལ་སྤྱོད་པ་ཅོག་བཞག་གིས་མཐའ་བརྟེན་ཏེ། བགྲོད་བྱ་ལམ་ལྔ་ས་བཅུ་བགྲོད་དུ་མེད་པའི་ཚུལ་གྱིས་དྭང་སྲོག་ཐིག་ལེ་ཆེན་པོར་སྲིད་གསུམ་ཡོངས་དག་གི་ཀློང་དམ་པར་བགྲོད་ནས། ཆོས་ཐམས་ཅད་བྱ་རྩོལ་གཉིས་མེད་ཀྱི་ཀློང་དུ་གདོད་ནས་སྐྱེ་འགག་འཕོ་བྲལ་གཞི་རྫོགས་ལྷུན་གྲུབ་ཆེན་པོར་གདེང་ཆེན་ཐོབ། དབུགས་ཆེན་འབྱིན། རྩལ་ཆེན་རྫོགས་པའི་ཐུགས་འདུན་རྩེ་གཅིག་པ་མཛད་ནས་སྨོན་ལམ་གྱི་རྗེས་ཟློས་གནང་བར་ཞུ། སྨྲས་པ། རྒྱུད་རྒྱལ་བི་ཏོ་ཏཱ་མའི་སྙིང་པོའི་བཅུད། །པད་འབྱུང་མཚོ་རྒྱལ་ཐུགས་དམ་ཟབ་དོན་མཐིལ། །མཚན་ཙམ་འཛིན་པས་བར་ཆད་བདུད་འཇོམས་པ། །དཔལ་ཆེན་རྡོ་རྗེ་ཕུར་པ་འདི་རྨད་བྱུང༌། །སྒྲུབ་པ་གཞན་གྱི་སྟོང་ཐུན་འགའ་མཆིས་ཀྱང༌། །ཕུར་སྒྲུབ་སྟོང་ཐུན་གསལ་བྱས་མ་མཐོང་བས། །ཚུལ་འདི་ཁོ་བོའི་སྐལ་བར་བཞག་སམ་སྙམ། །དོན་གཉེར་ཨ་ཕོ་དགྱེས་པའི་གསོས་སུ་འབུལ། །འདི་ན་བཀའ་བརྒྱད་རྩ་བའི་སྟོང་ཐུན་དང༌། །གྲུབ་པའི་རིག་འཛིན་སྔ་མའི་བཞེད་གཞུང་འགའ། །བསྡུས་ལ་རང་བཟོས་ཉེས་པས་མ་བསླད་སྙམ། །འོན་ཀྱང་བདག་རྨོངས་ནོང་གྱུར་མཆིས་ཀུན་བཤགས། །དེ་ལས་བྱུང་བའི་དགེ་བ་དྲི་མེད་དེས། །རྡོ་རྗེ་གཞོན་ནུའི་གོ་འཕང་མཆོག་ཐོབ་ཅིང༌། །བསྟན་འགྲོའི་བར་ཆད་རྒུད་ཚོགས་ཀུན་བཅོམ་ནས། །བཀྲ་ཤིས་སྣང་བས་ས་གསུམ་ཀུན་ཁྱབ་ཤོག །

ཅེས་པ་འདི་ནི་ཀཱ་བཀྲ་ཤིས་ཐུབ་བསྟན་རབ་རྒྱས་གླིང་གི་དབུ་མཛད་དགེ་སློང་ཨ་ཕོའམ། ཡེ་ཤེས་རབ་རྒྱས་ནས་དོན་གཉེར་ཆེན་པོས་བཀྲ་ཤིས་པའི་ལྷ་རྫས་སྐྱུས་རིང་དང། སྒོར་ལྔ་བརྒྱ་བཅས་ནན་བསྐུལ་བྱུང་བས་བསྐུལ་བ་པོའི་དོན་ཡོད་པའི་ཕྱིར་དུ་འབྲོང་པའི་རིགས་སུ་སྐྱེས་པ་རྨོངས་རྒན་བན་དེ་རཱ་ཛས་མ་ཧཱ་ཙི་ནའི་གླིང་ཆུང་ཏཱ་པེ་རྡོ་རྗེ་རྒྱལ་པོའི་མདོ་སྔགས་ཆོས་གླིང་དུ་ཤིང་ཕག་ཟླ་དྲུག་པའི་ཚེས་བཞི་ལ་རྣམ་འདྲེན་ཐུབ་པས་ཆོས་འཁོར་བསྐོར་བའི་དུས་ཆེན་ཉིན་གྲུབ་པ་ཡི་གེ་པ་ནི་རང་སློབ་དགེ་སློང་དཀོན་མཆོག་ཕྲིན་ལས་སོ། །དགེ་ལེགས་འཕེལ།

 ཕྱིས་སུ་གློག་རྡུལ་འཕྲུལ་མཛོད་དུ་མཛུབ་བྲིས་དང་དག་བཅོས་དཔེ་གཟུགས་བཅས་དུས་ཡུན་རིང་པོར་བཟོད་བརྩོན་གྱི་མཐར་གྲུབ་པའི་འབྲས་བུ་འདིའི་དགེ་བས་སྟོན་འཁོར་དགོངས་པ་དབྱེར་མེད་པའི་རང་སྣང་ལྷུན་གྱི་གྲུབ་པའི་ཞིང་དུ་ཕྱམ་གཅིག་འདུ་འབྲལ་མེད་པའི་ཚོམ་བུ་གཅིག་ཏུ་གནས་པར་སྨོན་ལམ་བཅས་ཀ་གྲོ་སྦས་ལུང་ཡངས་པའི་གསེར་གཞུང་དུ་སྐྱེས་པའི་མཁན་པོ་དཔང་དཀོན་མཆོག་བསྟན་འཛིན་ཉི་མ་ནས་སོ། །དགེའོ། །དགེའོ། །དགེའོ།།

**༥ འཇམ་དཔལ་གཤིན་རྗེའི་རྣམ་བཤད།**

འཇམ་དཔལ་གཤིན་རྗེའི་གཤེད་ཡང་བཟློག་མེ་ཡི་སྤུ་གྲིའི་རྣམ་བཤད་མདོར་བསྡུས་འཇམ་དཔལ་གྲུབ་པའི་ཞལ་ལུང་ཞེས་བྱ་བ་བཞུགས་སོ། །

ན་མོ་གུ་རུ་མཉྫུ་ཤྲི་ཡེ།

དྲག་པོ་འཇིགས་བྱེད་ཁྱབ་འཇུག་དབང་ཕྱུག་སོགས། །

ཀུན་གྱིས་བཟློག་པར་མི་ནུས་གཤིན་རྗེའི་དཔུང༌། །

འཇོམས་མཛད་སངས་རྒྱས་འགྲོ་བའི་བླ་མ་དང༌། །

འཇམ་དཔལ་དབྱེར་མེད་དྲིན་ཆེན་རྗེ་ལ་འདུད། །

སྲིད་ཞིར་མི་གནས་ཀུན་མཁྱེན་རྡོ་རྗེའི་ཐུགས། །

སྲིད་གསུམ་འགྲོ་ལ་རབ་བརྩེ་ཚངས་དབྱངས་གསུང༌། །

སྲིད་པས་མ་གོས་འཕོ་བྲལ་རྡོ་རྗེའི་སྐུ། །

སྲིད་མུན་འཇོམས་པའི་ནུས་ལྡན་པདྨ་རྒྱལ། །

ཁམས་གསུམ་ཉོན་མོངས་འཆི་བདག་བདུད་དཔུང་རྣམས། །

ཡེ་ཤེས་རྡོ་རྗེ་འབར་བས་རབ་བཅོམ་ནས། །

མི་འགྱུར་བདེ་ཆེན་སྲིད་ཞིའི་ཕྱག་རྒྱ་ཀུན། །

ཟིལ་གནོན་བཅོམ་ལྡན་ཁྲོ་བོའི་རྒྱལ་པོར་འདུད། །

འཇམ་དཔལ་གྲུབ་པའི་འཁོར་བསྒྱུར་འཇམ་དཔལ་བཤེས། །

འཇམ་དཔལ་སྟོབས་འཆང་སངས་རྒྱས་ཡེ་ཤེས་ཞབས། །

འཇམ་དཔལ་གཏེར་འབྱིན་ཞང་ཁྲོམ་རྡོ་རྗེ་འབར། །

འཇམ་དཔལ་བཀའ་བབ་འཇམ་མགོན་ཆོས་ཀྱི་གྲགས། །

རྩ་གསུམ་ཆོས་སྲུང་རྒྱ་མཚོར་གུས་བཏུད་ནས། །

མཚན་ཐོས་ཙམ་གྱིས་བར་ཆད་སེལ་བྱེད་ཅིང༌། །

དངོས་གྲུབ་དཔལ་འཕེལ་ཟིལ་གནོན་འཕྲིན་ལས་ཀྱི། །

དགོངས་དོན་བརྒྱུད་པའི་ལུང་བཞིན་འདིར་བརྗོད་བྱ། །

དེ་ལ་འདིར་རྒྱལ་ཀུན་ཡེ་ཤེས་གཅིག་བསྡུས་ཕྱག་རྒྱ་ཟིལ་གནོན་ཉིད་ལྷག་པའི་ལྷར་བཟུང་ནས་བསྙེན་སྒྲུབ་འདོད་པའི་གང་ཟག་སྐལ་བ་དང་ལྡན་པ་དག་གིས་དང་པོར་མི་ཤེས་སུ་མི་རུང་བའི་གནད་ཀྱི་མདོ་འགག་ཅུང་ཟད་བཤད་པ་ལ།

 ཐོག་མར་དགེ་བ་ལོ་རྒྱུས་ཀྱི་སྒོ་ནས་སྤྲོ་བ་བསྐྱེད་པ། བར་དུ་དགེ་བ་ལོ་རྒྱུས་དེ་ལྡན་གྱི་བསྒྲུབ་བྱའི་ལྷ་ངོས་བཟུང་ཞིང་དགོས་དོན་གྱི་ཁོག་དབུབ་པ། ཐ་མར་དགེ་བ་འཇམ་དཔལ་སྐུ་ཡི་འཁོར་ལོ་རྣམ་བཞིའི་དགོངས་པ་སྤྱིར་བཤད་པ་དང༌། བྱེ་བྲག་སྒྲུབ་ཐབས་ལས་ཀྱི་རིམ་པའི་སྒོམ་དོན་སྙིང་པོར་དྲིལ་བའོ། །

 དང་པོ་ལ། འཁོར་འདས་གཉིས་མེད་པའི་ཡེ་ཐོག་དང་པོ་ནས་མངོན་པར་སངས་རྒྱས་པའི་ཆོས་སྐུ་གདོད་མའི་མགོན་པོ་རང་སྣང་དབྱིངས་ཀྱི་ཞིང་ཁམས་སྟུག་པོ་བཀོད་པར་རིགས་ཀུན་ཁྱབ་བདག་རྡོ་རྗེ་འཆང་དེ་ཉིད་ཀྱིས། རང་མདངས་ཉིད་ལས་མི་གཞན་པའི་རིགས་ལྔའི་སྟོན་འཁོར་རྣམ་པར་འཁོར་ཚོགས་ཞི་ཁྲོ་རབ་འབྱམས་ལ་སྨྲ་བསམ་བརྗོད་བྲལ་གྱི་དགོངས་པའི་བྱིན་རླབས་ཀྱིས་སྟོན་འཁོར་དགོངས་པ་དབྱེར་མེད་པར་གྱུར། སླར་ཡང་རྡོ་རྗེ་འཆང་དེ་ཉིད་ཀྱི་བྱིན་རླབས་མཆོག་གི་སྤྲུལ་པ་གསུམ་བྱུང་སྟེ། ཇི་ལྟ་བ་མཁྱེན་པའི་ཡེ་ཤེས་དང༌། ཇི་སྙེད་གཟིགས་པའི་ཡེ་ཤེས་གཉིས་ཀྱི་རང་གཟུགས་ལས་རྗེ་བཙུན་འཇམ་དཔལ་དབྱངས་བྱུང་བ་དང༌། ཚད་མེད་བྱམས་དང་སྙིང་རྗེའི་རང་གཟུགས་ལས་སྤྱན་རས་གཟིགས་དང༌། དོན་གཉིས་སྒྲུབ་པ་ནུས་པའི་རང་གཟུགས་ལས་གསང་བའི་བདག་པོ་སྟེ། རྒྱལ་སྲས་རིགས་གསུམ་སེམས་དཔའ་དེ་ཉིད་ཉི་མ་ལས་ཟེར་བཞིན་དུ་རང་ཤར་དུ་བྱུང་བ་ཡིན་ལ། དེ་ལས་ཀྱང་མཁྱེན་རབ་ཀྱི་བདག་པོ་འཕགས་པ་འཇམ་དཔལ་ནི། བཤད་རྒྱུད་ཁྲི་དྲུག་སྟོང་པའི་ལེའུ་བརྒྱ་གོ་གཉིས་པར། ང་ནི་དུས་གསུམ་མངོན་དུ་བྱུང༌། །རྣམ་པར་གཟིགས་ལ་སོགས་པ་ཡི། །སངས་རྒྱས་ཀུན་ལས་ང་སྔར་བྱུང༌། །འདས་དུས་སྒྲོན་མེའི་བསྐལ་པ་ནི། །མེ་ཏོག་འོད་ལྡན་བྱ་བ་ལ། །དེ་བཞིན་གཤེགས་པ་འགྲོ་བའི་མགོན། །ཀླུ་ཡི་རིགས་མཆོག་དབྱངས་ཞེས་བྱ། །ང་ནི་དུས་གསུམ་ད་ལྟར་གནས། །དུས་གསུམ་དུས་མེད་ང་ཡི་དུས། །ད་ལྟར་འཇམ་དཔལ་དབྱངས་ཞེས་བྱ། །ང་ནི་དུས་གསུམ་ཕྱིས་ཀྱང་འབྱུང༌། །བྱམས་པ་ལ་སོགས་མོས་པ་ཡི། །བར་གྱི་སྒྲོན་མེའི་བསྐལ་པ་ནི། །ཡོན་ཏན་ཡིད་འོང་བྱ་བ་ལ། །སངས་རྒྱས་ཀུན་གྱི་ཡེ་ཤེས་ཐུགས། །ཀུན་ཏུ་གཟིགས་པའི་དབྱངས་ཞེས་བྱ། །ཞེས་གསལ་པོར་གསུངས་པ་ལྟར། འཇམ་དཔལ་ཉིད་སྔོན་འདས་པའི་དུས་སུ་རྒྱལ་བ་ཀླུ་ཡི་རིགས་མཆོག་ཏུ་འགྱུར་ཚུལ་དཔའ་བར་འགྲོ་བའི་ཏིང་ངེ་འཛིན་གྱི་མདོ་ལས་གསལ་པོར་བསྟན་པ་དང༌། ད་ལྟ་སངས་རྒྱས་མོས་པ་རབ་ཏུ་དགའ་བ་ཉིད་ཡིན་པ། སོར་མོའི་ཕྲེང་བར་ཕན་པའི་མདོ་ལས་གསུངས་པ་དང༌། མ་འོངས་མགོན་པོ་ཀུན་ཏུ་གཟིགས་པར་འགྱུར་ཚུལ་སྙིང་རྗེ་པདྨ་དཀར་པོར་རྒྱས་པར་གསུངས་ཤིང༌། འཇམ་དཔལ་ནི་དུས་གསུམ་དུ་མངོན་པར་སངས་རྒྱས་ཤིང་འབྱུང་འགྱུར་གྱི་ཕྱོགས་བཅུའི་སངས་རྒྱས་ཐམས་ཅད་ལ་ཐོག་མར་བྱང་ཆུབ་མཆོག་ཏུ་ཐུགས་བསྐྱེད་པར་བསྐུལ་བ་དང༌། བར་དུ་ཚོགས་གཉིས་རྒྱ་མཚོ་ལྟ་བུ་ལ་སྦྱང་བཅུག་པ་དང༌། མཐར་མངོན་པར་རྫོགས་པར་སངས་རྒྱས་པ་ལ་བསྐུལ་བ་པོ་སོགས་སངས་རྒྱས་ཐམས་ཅད་ཀྱི་སྤྱི་མེས་ཆེན་པོར་གྱུར་པ་དང༌། དེས་ཀྱང་མ་ཟད་ཕྱོགས་བཅུ་ཀུན་ན་ཐུགས་རྗེ་ཚད་མེད་པ་ལ་བརྟེན་ནས་གདུལ་བྱ་སོ་སོའི་ཁམས་དང་དབང་པོ་བསམ་པའི་བྱེ་བྲག་དང་མཐུན་པར་བཟོ་སྐྱེ་སྣ་ཚོགས་སྤྲུལ་སྐུ་སོགས་ཀྱིས་སེམས་ཅན་མ་སྨིན་པ་རྣམས་སྨིན་པར་བྱེད། སྨིན་པ་རྣམས་གྲོལ་བའི་ལམ་ལ་འགོད་པ་དང༌། གདུལ་བྱ་ཧ་ཅང་རྨུ་རྒོད་རིགས་ཅན་ཞི་བས་མི་ཐུལ་བ་རྣམས་དྲག་པོ་མངོན་སྤྱོད་ཀྱིས་འདུལ་བར་དགོངས་ཏེ། འཇམ་དཔལ་གཤིན་རྗེའི་གཤེད་ཀྱི་སྐུར་བཞེངས་པ་སྟེ། དེ་ཡང་སྔོན་བྱུང་རྫོགས་ལྡན་གྱི་བསྐལ་པ་ལྷ་ཡི་སྲིད་པར་ཀ་རུ་ཞེས་པ་སྔགས་ལམ་དུ་ཞུགས་པ་དེ་ཉིད་ལྟ་བའི་ཕྱོགས་སུ་སྤྱོད་པ་ཤོར་ཏེ། དགེ་ལྟུང་སྡིག་ལྟུང་ནག་པོ་ཁ་འབྱམས་བདུད་ཀྱི་ལྟ་བར་གྱུར་ནས་མི་དགེ་བ་ལ་འཇོལ་ཉོག་ཏུ་སྤྱོད་པའི་རྣམ་སྨིན་ངན་སོང་གསུམ་དུ་སྡུག་བསྔལ་སྣ་ཚོགས་པ་མྱང་མཐར། ལྷོ་ཕྱོགས་རིམ་པ་བདུན་གྱི་ས་འོག་ལྕགས་མཁར་གླིང་དགུའི་བདག་པོ་འཆི་བདག་མ་རུང་པར་སྐྱེས་ཤིང་འཇིག་རྟེན་ཕུང་བྱེད་དྲེགས་པའི་རྗེ་བོ་ལས་ཀྱི་གཤིན་རྗེར་གྱུར་པ་དེའི་ཚེ་ན་ཕྱོགས་བཅུའི་སངས་རྒྱས་རྣམས་སྤྲིན་བཞིན་འདུས་ཏེ་བཀའ་བགྲོས་པས་མཁྱེན་རབ་ཀྱི་བདག་པོ་འཕགས་པ་འཇམ་དཔལ་གྱིས་གདུལ་བྱར་དགོངས་ནས་སངས་རྒྱས་ཐམས་ཅད་ཀྱི་ཐུགས་ཡེ་ཤེས་ཆེན་པོས་བསྐུལ་ཏེ། མཁྱེན་རབ་བདག་པོ་ཁྱོད་ཉོན་ཅིག །སྔོན་གྱི་གོ་ཆ་ཡལ་ལམ་ཅི། །ལོ་ཀའི་སྡུག་བསྔལ་མི་ཤེས་སམ། །འཇིག་རྟེན་གདུང་བ་སེལ་བར་གྱིས། །ཞེས་གསུངས་སྐབས། འཇམ་དཔལ་དབྱངས་ཀྱིས་འདི་སྐད་ཅེས་ཞུས། ཐོག་མ་མཐའ་མ་མེད་པ་རུ། །བདག་གི་དམ་བཅའ་མི་འདོར་བའི། །བསྐུལ་བའི་དུས་ནི་གང་བྱུང་བ། །བདག་ཀྱང་དེ་བཞིན་ཆོ་འཕྲུལ་སྣང༌། །ཞེས་ཞལ་གྱིས་བཞེས་ཏེ་སླར་ཡང་འཆི་བདག་མ་རུང་པ་དེ་ཉིད་ཞི་བས་མི་ཐུལ་བ་དྲག་པོ་མངོན་སྤྱོད་ལས་ཀྱིས་འདུལ་བར་དགོངས་ཏེ། ཁྲོ་རྒྱལ་གཤིན་རྗེའི་གཤེད་ཕྱག་རྒྱ་ཟིལ་གནོན་གྱི་སྐུར་བཞེངས་ནས་བརྟུལ་ཞིང༌། དེའི་འཁོར་ཚོགས་རྣམས་ཀྱང་རབ་ཏུ་འཇིགས་ཏེ། སྒོ་གསུམ་འབངས་སུ་མཆིས་སོགས་སྨྲེ་ངག་བྱུང་བ་དང་བྲན་དུ་བཀོལ་ཅིང་སྲོག་སྙིང་བླངས། མ་འོངས་རྩོད་ལྡན་སྙིགས་མ་ལྔ་ལ་སྤྱོད་པའི་ཚེ་བསྟན་པ་འཇིག་པ་དང༌། བསྒྲལ་བའི་ཞིང་བཅུར་གྱུར་པ་དག་ཚར་གཅོད་པའི་གཉེར་གཏད་ཅིང་སེམས་ཅན་གཞན་ལ་མི་འཚེ་བར་ཁས་བླངས་ཤིང་བསྟན་པའི་སྲུང་མར་བསྐོས། དེ་ནས་ལྷོ་ཕྱོགས་གཤིན་རྗེའི་གནས་གཏུམ་དྲག་ཚལ་ཞེས་བྱ་བར་ཕྱི་དུར་ཁྲོད་རོལ་པའི་གཞལ་ཡས་ཁང༌། ནང་རྡོ་རྗེ་བཙུན་མོའི་མཁའ་ཀློང་རྣམ་པར་དག་པའི་འོག་མིན་གྱི་གནས་སུ་ཟླ་གསང་ཐུགས་ཀྱི་རྒྱུད་རྩ་བ་ཆེན་པོ་ལེའུ་དོན་བཞི་པ་སོགས་རྩ་བ་སྲོག་གི་རྒྱུད་ཆེན་པོ་བཞི་དང༌། འཁོར་ལོ་འབུམ་རྒྱུད་ཕྲ་ཁོག་རྒྱུད་ཆེན་གཉིས་སྟོན་པས་གསུངས་མ་ཐག་ལྷ་མི་དྲང་སྲོང་གིས་ཀྱང་མ་ཐོས་པར་མདུན་གྱི་བར་སྣང་ལ་བཀའ་སྲུང་རྣམས་ཀྱིས་བཀའ་རྒྱས་བཏབ་སྟེ་བཞུགས་པས་མི་ཡུལ་དུ་མ་གྲགས་པ་དང༌། རོ་ལང་དྲུག་ཅུ་རཀྵ་སྲིན་རྒྱུད་དང༌། སྱཻ་སྲོག་རཀྵ་ལྕགས་རྡོ་ཁྲོམ་གྱི་རྒྱུད་གཉིས་ཀླུ་དང་ལྷ་མིན་གྱིས་ཁྱེར་བའི་རྒྱུད་གཉིས་ཏེ་མི་ཡུལ་དུ་མ་གྲགས་པའི་རྒྱུད་བཞི་དང༌། བཤད་པའི་རྒྱུད། ཐུན་མོང་ཁ་སྐོང་རྒྱུད། སྙིང་པོ་དོན་རྒྱུད། འཕྲོས་པ་གདམ་རྒྱུད། ཕྱི་མ་ཕྲིན་ལས་རྒྱུད། བཤད་རྒྱུད་ཆེན་པོ། ཆ་མཐུན་གདན་རྫོགས་ཀྱི་རྒྱུད་བཅས་རྒྱུད་ཆེན་སུམ་ཅུ་རྩ་ལྔ་སོགས། ༼རྒྱུད་འདི་རྣམས་ཞིབ་ཕྲའི་མཚན་སོགས་དཔལ་འཇམ་མགོན་ཆོས་ཀྱི་གྲགས་པའི་གཤིན་རྗེའི་ལོ་རྒྱུས་ལ་གཟིགས་དགོས་མཆན༽ རྡོ་རྗེ་རྣོན་པོ་དང༌། གསང་བདག་རྡོ་རྗེ་འཛིན་པས་བསྡུས་ཤིང༌། གཤིན་ཡུལ་དམེ་ནག་བྱ་བར་ཁྲག་མཚོ་གཏིང་ཁོལ་གྱི་ཞེ་སྡང་སྡིག་པར་དཔེ་བྱས་པའི་ཀོ་ལྕགས་བསེའི་སྡིག་པའི་སྣོད་དུ་ཆུ་དར་སྔོན་པོར་གསེར་གྱིས་བྲིས་པའི་ཆོས་སྐོར་བཅུག་ནས་ལྷ་དང་མཁའ་འགྲོ་མ་རྣམས་ཀྱིས་དུར་ཁྲོད་ཆེན་པོ་དབུས་གྱུར་ཚལ་གྱི་རི་ཟོ་མ་པུ་རི་བྱང་ཆུབ་ཀྱི་ཚལ་དུ། དཔལ་རང་བྱུང་གི་མཆོད་རྟེན་དྷརྨ་ཙཀྲ་ཆོས་ཀྱི་འབྱུང་གནས་ཀྱི་བུམ་ནང་དུ་རྒྱ་བཅུ་གསུམ་བཏབ་ཏེ་སྦས་ཤིང་ལས་དང་ཡེ་ཤེས་མཁའ་འགྲོ་འབུམ་ཕྲག་མང་པོས་སྲུང་ཞིང་མཆོད་དོ། །

 ཕྱིས་ནུབ་ཕྱོགས་ཨོ་རྒྱན་གྱི་ཡུལ་དུ་འཁྲུངས་པའི་སློབ་དཔོན་དགའ་རབ་རྡོ་རྗེའི་སྲུང་མ་རྣམས་དམ་ལ་བཞག་ནས་མཆོད་རྟེན་ནས་རྒྱུད་རྣམས་ཕྱུང་སྟེ། རི་བོ་མ་ལ་ཡའི་རྩེར་སློབ་དཔོན་འཇམ་དཔལ་གཤེས་གཉེན་ལ་འཇམ་དཔལ་གཤིན་རྗེའི་གཤེད་ཀྱི་རྒྱུད་མན་ངག་ཞལ་ཆེམས་ཚིག་གསུམ་དང་བཅས་པ་རྫོགས་པར་གནང༌། ཉིད་ཀྱི་ཐུགས་དཔལ་གྱི་བེའུ་དམ་རྫས་རོལ་པ་ཆེན་པོར་བྱིན་གྱིས་རླབས་ཏེ་མཁའ་འགྲོ་མ་ལས་ཀྱི་དབང་མོ་ཆེ་ལ་གཏད་ནས་སྐུ་ལུས་འོད་ཕུང་དུ་འོག་མིན་དུ་གཤེགས། འཇམ་དཔལ་བཤེས་གཉེན་ནི། ཇི་སྐད་དུ། བདག་ནི་འཇམ་དཔལ་བཤེས་གཉེན་ཏེ། །གཤིན་རྗེའི་གཤེད་ཀྱི་དངོས་གྲུབ་ཐོབ། །འཁོར་འདས་མཉམ་པ་ཆེན་པོར་རྟོགས། །སརྦ་ཛྙཱའི་ཡེ་ཤེས་ཤར། །ཅེས་གསུངས་པ་ལྟར་དང༌། བདེ་གཤེགས་འདུས་པའི་རྒྱུད་ལས་ཀྱང༌། རང་བྱུང་ཆེ་མཆོག་ཧེ་རུ་ཀས་རྒྱུད་རྣམས་གསུངས། རྡོ་རྗེ་ཆོས་ཀྱིས་བསྡུས་ནས་མཆོད་རྟེན་བདེ་བྱེད་བརྩིགས་པར་སྦས་པ་མཁའ་འགྲོའི་གཙོ་མོ་ལས་ཀྱི་དབང་མོ་ཆེས་ལྕགས་ཀྱི་སྒྲོམ་བུ་འཇམ་དཔལ་གཤིན་རྗེའི་ཆོས་སྐོར་རྣམས་སློབ་དཔོན་འཇམ་དཔལ་བཤེས་གཉེན་ལ་ཕུལ་ནས་གཤིན་རྗེའི་བཀའ་བབ་ཆེན་པོར་གསུངས་པས་ན། སློབ་དཔོན་འདི་རྒྱ་གར་ནུབ་ཕྱོགས་རིམ་པ་གཉིས་པའི་གྲོང་དུ་ཡབ་སཱ་དྷུ་སྭཱ་སྟྲཱ། ཡུམ་སྣང་བའི་སྒྲོན་མེའི་སྲས་སུ་འཁྲུངས་ཤིང་མི་རིང་བར་མཁས་པར་གྱུར་ནས་སིདྷ་དྷ་ལི་པནྜི་ཏ་ཡིན་ཞིང་རི་བོ་མེ་འབར་བའི་རྩེ་མོར་གཤིན་རྗེ་གཤེད་ཀྱི་དངོས་གྲུབ་བརྙེས། མུ་སྟེགས་ཁ་ཆེའི་རྒྱལ་པོ་གདུག་པ་ཅན་ཞིག་གླང་པོ་ཆེ་ལ་ཞོན་ནས་འོང་བ་དང༌། ཟམ་སྟེང་དུ་འཕྲད་པས་ལམ་གཟུར་རེས་མ་བྱུང་བས་འཇམ་དཔལ་བཤེས་གཉེན་གྱིས་སྡིག་མཛུབ་བསྟན་པས་རྒྱལ་པོ་དང་གླང་པོ་ཆེ་བཅས་པ་ལུས་ཕྱེད་ཚལ་དུ་བཀས་ཏེ་ཟམ་པའི་གཡས་གཡོན་དུ་ལྷུང༌། དེས་བཟོད་པར་གསོལ་བ་བཏབ་པས་སླར་གསོས་ཏེ་ནང་པའི་བསྟན་པ་ལ་བཀོད་དེ། ཇི་སྐད་དུ། འཇིག་རྟེན་ལྷ་ལ་ཕྱག་མི་འཚལ། །གླང་པོ་བྱུང་ཡང་ལམ་མི་གཟུར། །ཁ་ནས་གསང་སྔགས་རྒྱལ་པོ་བཟླ། །རྐང་པ་བྲག་རིར་ཐོག་མེད་འགྲོ། །ཅེས་པ་བཞིན་འཇམ་དཔལ་མངོན་སུམ་དུ་བྱོན་པ་དེས་ཟླ་གསང་འཇམ་དཔལ་རྩ་རྒྱུད་རྩ་བ་ཆེན་པོ་ཚངས་པ་ཀླུ་གནོན་གྱི་ཀ་བར་སྦས་ཤིང་རྒྱུད་རྣམས་སློབ་དཔོན་ཤན་ཏ་གྷརྦ་ལ་གཏད། དེས་རྒྱ་གར་ཁྲག་འཐུང་ནག་པོ་ལ་བསྩལ་བ་དང༌། ཚངས་པ་ཀླུ་གནོན་ལ་སྦས་པའི་གཏེར་དེ་སློབ་དཔོན་ཛྙ་ན་གྷརྦྷས༼བོད་སྐད་ཡེ་ཤེས་སྙིང་པོ༽ཐོན་ནས་དེས་སིན་དྷུའི་ནགས་ཚལ་དུ་ཨ་ཀ་ཤ་གྷརྦ་ལ་གཏད། དེས་ཁྲག་འཐུང་ནག་པོ་འམ་གསང་མཚན་རྡོ་རྗེ་མྱུ་གུ་གཏེར་ལ་བསྩལ་བས་སློབ་དཔོན་འདི་བཀའ་གཏེར་གཉིས་ལྡན་གྱི་བདག་པོར་གྲགས། དེ་ལ་ཡེ་ཤེས་ཚེ་བདག་གི་ལས་རིམ་གཤིན་རྗེའི་ལྕགས་སྡིག་གནམ་ལྕགས་ཨུར་མོའི་སྐོར་གནུབས་ལུགས་སུ་གྲགས་པ་ཞང་ཁྲོམ་གཏེར་མ་འདི་ཉིད་ཡིན་ལ། ལས་ཀྱི་ཚེ་བདག་སྒྲུབ་ཐབས་ཀྱང་བཀའ་གཏེར་སོ་སོར་མཐའ་ཡས་པར་མངའ། དེ་རྣམས་ཀྱི་ནང་ནས་དྲག་སྔགས་གཟའ་གདོང་དམར་ནག་གི་སྐོར་བཀའ་གཏེར་གྱི་སྙིང་པོའི་ཉམས་ལེན་གནད་དུ་བསྡུས་ནས་ཁྲག་འཐུང་ནག་པོས་གཙུག་ལག་དཔལ་དགེ་ལ་བབ། སློབ་དཔོན་འདིས་ཚེ་བདག་ནག་པོའི་རྒྱུད་མན་ངག་རྣམས་ཀྱི་ནང་ནས་ཕྱུང་བ་ཤིན་ཏུ་ཟབ་པ། སྐོར་གསུམ། མཚན་བཞི། གནད་གསུམ་དུ་གྲགས་པ་ཡང་བཟློག་མེ་ཡི་སྤུ་གྲི་བཏགས་ནས་འཇའ་ལུས་རྡོ་རྗེའི་སྐུ་བརྙེས་པདྨ་འབྱུང་གནས་ལ་གནང་ཞིང་སྣོད་མིན་ལ་མི་སྤེལ་བར་བཀའ་རྒྱས་བཏབ་སློབ་དཔོན་གྱིས་བལ་པོ་བྷ་སུ་དྷ་ར་ཞེས་གསང་མཚན་རྡོ་རྗེ་ཐོག་འབེབས་རྩལ་དུ་གྲགས་པ་ལ་གཏད། དེས་དྲག་སྔགས་ཀྱི་བདག་པོ་གནུབས་ཆེན་སངས་རྒྱས་ཡེ་ཤེས་རྒྱ་བལ་དུ་ལན་བདུན་བྱོན་པས་ཕྱི་མའི་ཚེ་བཀའ་རྒྱས་བཏབ་སྟེ་གནང༌། གོང་གི་རྒྱུད་རྣམས་ཕལ་ཆེར་སངས་རྒྱས་ཡེ་ཤེས་ཀྱིས་བསྒྱུར་བ་མང་ཞིང༌། བཻ་རོ་ཙ་ན་སོགས་ཀྱིས་བསྒྱུར་བ་ཡང་ཡོད། སངས་རྒྱས་ཡེ་ཤེས་ནི་རིག་འཛིན་འདུས་པ་གསང་བའི་རྒྱུད་ལས། རཏྣ་བུདྡྷ་ཛྙ་ན་ཡིས། །ཁྱད་པར་སྐུ་ཡི་གསང་བ་སྟོན། །ཞེས་ལུང་གིས་ཟིན་པ་ལྟར་ཨོ་རྒྱན་ཆེན་པོས་བཀའ་བརྒྱད་ཀྱིས་དབང་བསྐུར་སྐབས་མེ་ཏོག་སྐུ་འཇམ་དཔལ་གཤིན་རྗེ་ལ་ཕོག་པས་གཤིན་རྗེའི་ཆོས་སྐོར་མཐའ་ཡས་པ་གནང་ཞིང་གྲུབ་པ་ཐོབ་པས་བྲག་ལ་ཕུར་པ་བཏབ་པ་སོགས་གཤིན་རྗེའི་གཤེད་ཀྱི་བཀའ་བབ་ཡིན་པས་ཅུང་ཟད་སྨོས་ན། ཡབ་གནུབས་རིགས་གསལ་བ་དབང་ཕྱུག་དང་ཡུམ་འཆིམ་མོ་བཀྲ་ཤིས་མཚོའི་སྲས་སུ་ཆུ་བྱི་ལོར་དཔྱིད་ཟླ་ར་བར་སྒྲགས་ཀྱི་ཕུར་འཁྲུངས་པ་དང༌། སྒྲགས་རི་བོ་ཆེར་ཙནྡ་གྱི་སྡོང་པོ་གསར་དུ་སྐྱེས། མཚན་སྐྱ་མིང་རྡོ་རྗེ་ཁྲི་གཙུག །ཆོས་མིང་སངས་རྒྱས་ཡེ་ཤེས། གསང་མཚན་རྡོ་རྗེ་ཡང་དབང་གཏེར་ཞེས་གྲགས། ཁོང་རང་གི་ཡུལ་གཞིས་བཙོང་རིན་གསེར་དུ་བསྒྱུར་ནས་རྒྱ་གར་དུ་བྱོན། ཤྲཱི་སེང་ཧ། བི་མ་ལ། དྷ་ན་དྷ་ལ། ཤིནྟཾ་གྷརྦྷ། ཁྲག་འཐུང་ནག་པོ། གཙུག་ལག་དཔལ་དགེ། བྷ་སུ་དྷ་ར། འབྲུ་ཤི་སློབ་དཔོན་ཆེ་བཙན་སྐྱེས་སོགས་དང༌། བོད་ཀྱི་མཁས་པ་གཉག་ལོ་ཡེ་ཤེས་གཞོན་ནུ་སོགས་བསྟེན་ནས་མདོ་སྔགས་ཕྱི་ནང་རྒྱུད་སྡེ་མཐའ་དག་ལ་མཁས་པར་མཛད་ནས་དབེན་པ་འབའ་ཞིག་བསྟེན་དགོངས་ཀྱང༌། དུས་དེར་རྒྱལ་ཁྲིམས་ཞིག་ཅིང་ཕྱོགས་རིས་ཀྱི་སྡེ་འཁྲུགས་དར་བའི་དུས་ཡིན་གཤིས་འོ་བརྒྱལ་ཆེན་པོ་བྱུང༌། ཁྱད་པར་སྔོན་རྒྱ་གར་དུ་ཤན་པ་མ་རུ་རྩེའི་སྐྱེ་བ་བཞེས་སྐབས་དྲག་པོའི་འདུལ་ཞིང་ལྷག་མ་ལུས་པ་རྫོགས་པར་མཛད་པ་དང༌། བསྟན་གནོད་བྱེད་པོ་མང་དག་ཚར་གཅོད་རྗེས་འཛིན་གྱི་ཕྱིར་དུ་རྒྱལ་བའི་ཕྲིན་ལས་ཀྱིས་བསྐུལ་ནས། རྣམ་པའི་རྐྱེན་ཡུལ་པའི་ཁེང་ལོག་སྔ་བར་ཕྱི་གསུམ་བྱུང་བས། ཇི་སྐད་དུ། ཉོན་མོངས་བོད་ཡུལ་དབུས་སུ་ལང༌། །འཚོ་བའི་ཟས་རྣམས་འབངས་ཀྱིས་ཕྲལ། །ཞེས་དང༌། བདག་འདྲ་གནུབས་ཀྱི་བན་ཆུང་ཡང༌། །སྙིང་ནས་ཆོས་ཞིག་བྱ་སེམས་སྐྱེས། །ཞེ་སྡང་དགྲ་བོས་བྱེད་མ་སྟེར། །སངས་རྒྱས་བསྟན་པ་སྲུང་བའི་ཕྱིར། །ཞེ་སྡང་དེ་མ་ཐག་ཏུ་བསྐྱེད། །དཀར་པོའི་ཆེ་བ་འདོན་བསམ་ནས། །ངན་སྔགས་ཡིག་སྣ་སྣ་ཚོགས་བསླབས། །ཞེས་པ་ལྟར། རྒྱ་གར་དང་བལ་ཡུལ་ནས་གཤེད་སྐོར་རྒྱ་མཚོའི་དྲག་སྔགས་རྣམས་སྤྱན་དྲངས་ནས་བསྒྱུར་བ་ཡིན་ཏེ། བླ་མ་བཅུ་ཡི་ཞབས་ནས་བཏེགས། །འོན་ཀྱང་མཁས་པ་བཞི་ལ་གཏུགས། །སློབ་དཔོན་དཔལ་གྱི་སེང་གེ་དང༌། །རྒྱ་གར་ཁྲག་འཐུང་ནག་པོ་དང༌། །ཕུང་བྱེད་ཤིནྟཾ་གྷརྦྷ་དང༌། བལ་པོ་བྷ་སུ་དྷ་ར་བཞི། །མཁས་པ་བཞི་ཡི་ཐུགས་བརྡོལ་ནས། །ཟབ་པའི་མན་ངག་ཐུགས་ལ་བརྟག །ཞེས་དང༌། དྲེགས་པ་ཕྱག་ན་རྡོ་རྗེ་ཡིས༔ ཏིང་འཛིན་ཉིད་ཀྱི་རབ་དགོངས་ནས༔ ལྕགས་སྡིག་ལུས་ཀྱི་ཕྱི་ནང་ལ༔ དཔེ་དང་བརྡ་ཡི་མཚོན་པ་ནི༔ གནམ་ལྕགས་ཆོས་སྡེ་ཚང་བར་འདུག༔ ཏིང་འཛིན་སྔགས་ཀྱི་སྡིག་པ་བཤགས༔ རིག་འཛིན་རྣམས་ཀྱི་དོན་སླད་དུ༔ ཆུ་དར་སྔོན་པོའི་ལོག་དག་ལ༔ རིན་ཆེན་གསེར་གྱི་ཡི་གེར་བཏབ༔ འདོད་ཆགས་ཀོོ་བསེའི་སྡིག་པ་བཅོས༔ ལུས་དབྱིབས་མགོ་དང་རྭ་དང་བཅས༔ ཡན་ལག་མཇུག་མ་གཉེར་མ་དང་༔ དོན་སྣོད་བུ་དགུ་རྣམས་ལ་ནི༔ སོ་སོ་རང་རང་ཆོས་སྡེ་བཅས༔ དགེ་སྡིག་ཁྲོ་ཆུའི་སྒྲོམ་དུ་བཅུག༔ དུར་ཁྲོད་བསིལ་བའི་ཚལ་དུ་སྦས༔ ཞེས་གསུངས་པའི་ཆོས་སྡེ་ཕུང་བྱེད་ཤིནྟཾ་གྷརྦྷས་བཏོན་ཏེ་བསམ་ཡས་རབ་གནས་ལ་ཕེབས་སྐབས་སུ་སྐལ་ལྡན་འགའ་ལ་སྤེལ་ཞིང་གནུབས་ཆེན་ལ་བརྒྱུད་པ་ནི་ལྕགས་སྡིག་སྐོར་འདི་ལའང་ཕྱི་སྐོར་ལྕགས་འདྲ། ནང་སྐོར་ཐོག་འདྲ། གསང་སྐོར་གནམ་ཐོག་སྐོར་གསུམ་དུ་བཀའ་འབྱེད་ལས་གསུངས་ཤིང་ལྕགས་སྡིག་སྐོར་དང་དེ་དག་ཀྱང་གནད་བསྡུས་པ་བལ་པོའི་སློབ་དཔོན་ཉིད་ལས་བྱུང་སྟེ། ཇི་སྐད་དུ། སློབ་དཔོན་བལ་པོའི་རྒྱལ་པོ་ཡིས། །ཡང་ལེ་ཤོད་ཀྱི་བྲག་ཕུག་ཏུ། །གནུབས་ཀྱི་བན་ཆུང་འདིར་ཤོག་གསུངས། །བམ་ཆེན་རོ་ཡིས་དབང་བསྐུར་ནས། །ལྷ་རུ་འཇམ་དཔལ་ཚེ་བདག་གཏད། །ཞེས་གནུབས་ཆེན་ལན་བདུན་ཕེབས་པའི་རྗེས་མ་དེར་འཇམ་དཔལ་གཤིན་རྗེ་གཤེད་ཀྱི་ཡང་གསང་བཟློག་པ་མེ་ཡི་སྤུ་གྲི་འམ་དྲག་སྔགས་གཟའ་གདོང་དམར་ནག་སྐོར་སོགས་ཀྱི་བཀའ་བབ། བཀའ་འགྱེད་ལས། སྐྱེ་བ་དེ་ཡི་སྤུན་ཟླ་ཞིག༔ གནུབས་ཡུལ་རོང་དུ་ཚེ་འཕོས་ནས༔ སངས་རྒྱས་ཡེ་ཤེས་བྱ་བ་འབྱུང་༔ སྨོན་ལམ་ལས་འབྲས་དག་གིས་མཐུས༔ བལ་ཡུལ་ཡམ་བུ་ཚལ་དུ་ནི༔ བྷ་སུ་དྷ་ར་ཉིད་དང་མཇལ༔ གཤིན་རྗེའི་ཟླ་གསང་ཆོས་སྡེ་བསྒྱུར༔ ཞེས་གསུངས་ལ། ལྕགས་སྡིག་དང༌། ལྕགས་འདྲ་སོགས་འགའ་ཞིག་ཞུས་ཏེ་དྲག་སྔགས་མཚོན་ཆ་ནག་པོའི་རྒྱུད་བལ་པོ་བྷ་སུ་དྷ་ར་དང་བོད་ཀྱི་སྒྲ་བསྒྱུར་གྱི་ལོ་ཙཱ་བ་སངས་རྒྱས་ཡེ་ཤེས་ཀྱིས་བལ་ས་རུ་མཁའ་འགྲོ་དང་བཀའ་བགྲོས་ཏེ་བསྒྱུར་བར་བཤད་པས་ཤེས་སོ། །ཞེས་གསལ་བ་དང༌། གླང་དར་གྱིས་བསྟན་པ་བཤིགས་དུས་རྒྱལ་པོས་ཁྱོད་ལ་ནུས་པ་ཅི་ཡོད་ཟེར་བས། ངས་སྔགས་ཙམ་གྱི་ནུས་པ་ལ་གཟིགས་ཤིག་ཅེས་སྡིག་མཛུབ་གནམ་དུ་ཕྱར་བས་སྡིག་མཛུབ་ཀྱི་རྩེར་ལྕགས་སྡིག་ནག་པོ་གཡག་ཙམ་དགུ་རྩིགས་སུ་འདུག་པ་མཐོང་བས་རྒྱལ་པོ་སྐྲག་སྟེ་སྐུ་ལ་མི་བདོ་ཆོས་མཛོད་ཅིག་ཟེར། ད་རུང་ནུས་པ་འདི་ལ་གཟིགས་ཤིག་ཟེར་སྡིག་མཛུབ་ཀྱིས་ཐོག་ཕབ་ནས་ཕ་རིའི་བྲག་ལ་བསྣུན་པས་ཚལ་པར་སོང༌། དེར་སྐྲག་ནས་གནོད་པ་མི་བྱེད་ཟེར་ནས་བཏང་སྟེ་དེ་དུས་སྔགས་འཆང་གོས་དཀར་ལ་གནོད་པ་མ་བྱུང་བ་ཁོང་གི་དྲིན་དུ་མངོན། བསྟན་པ་སྤྱི་ལའང་ཕན་པ་ཆེར་བྱུང༌། དེ་ལྟར་སློབ་དཔོན་འདི་རྒྱ་བལ་བོད་གསུམ་གྱི་ཡུལ་གྲུ་དུར་ཁྲོད། བྲག་ཕུག །མཚོ་གླིང༌། མི་མ་ཡིན་དྲག་པོའི་རྒྱུ་སྲང་སོགས་སུ་བསྒྲུབས་པ་བྱེད་ཅིང་ཕར་ཚུར་རྒྱུ་བཞིན་བཞུགས་པ་ལ། རྡོ་རྗེ་གདན་དུ་ཕེབས་ཚེ་ནམ་མཁའ་ནས་གསེར་གྱི་རྡོ་རྗེ་རྩེ་དགུ་པ་ཞིག་རང་ཐད་དུ་བབ་པར་ཕྱག་གིས་ཟིན་པས་དཔལ་ཕྱག་ན་རྡོ་རྗེ་དངོས་སུ་གྱུར་ནས་དབང་བསྐུར། སངས་རྒྱས་ཡེ་ཤེས་སུ་མིང་གི་ཅོད་པན་དཔྱང༌། གངས་བཟང་གནོད་སྦྱིན་མཚོ་འགྲམ་དུ་ཀླུ་ཕྲུག་སྤུན་གསུམ་གྱིས་མཆོད་པ་ཕུལ། དུར་ཁྲོད་ཕུ་ལུང་ནག་པོར་ཨེ་ཀ་ཛ་ཊིས་ཞལ་བསྟན། བྲམ་ཟེ་མོའི་ཐོད་པ་དངོས་གྲུབ་ཀྱི་རྫས་སུ་བྱིན། འོད་མའི་ཚལ་དུ་འཇམ་དཔལ་གཤིན་རྗེའི་ཞལ་བསྟན་ནས་སྔགས་ཀྱི་བདག་པོར་དབང་བསྐུར། ལྷ་སྲིན་དབང་དུ་བསྡུས་མ་གཤིན་མཁའ་འགྲོའི་དབང་ཕྱུག་རྣམས་སྲུང་མར་གཏད། བཀའ་འབྱེད་ལས། ཡང་རྫོང་སེངྒེའི་རྫོང་ཆེན་དུ༔ བྱང་ཆུབ་སྒྲུབ་ཅིང་ཡོད་ཙ་ན༔ མངའ་བདག་རྒྱལ་པོས་བང་ཕྱིན་བྱུང་༔ བསམ་ཡས་མཐིལ་དུ་སྤྱན་དྲངས་ནས༔ དབུ་རྩེའི་བྱ་འདབས་ལྷོ་ངོས་སུ༔ ཟབ་ཆེན་སེང་རིས་གདན་དུ་བཏིང་༔ གཡུ་དམར་བྱ་མགོ་ཕྱག་ཏུ་ཕུལ༔ ལྷ་ཕྱག་བྱས་ནས་འདི་སྐད་གསུངས༔ ཅེས་དང༌། བྷ་ཏ་ཧོར་གྱི་སྒོམ་དགྲ་བཅོམ༔ དཀོར་སྲུང་རྒྱལ་པོ་དཔེ་དཀར་དེ༔ ཡིད་དྭང་བའི་སྒོ་ནས་མཆོད་ལགས་ཀྱང་༔ ཁོས་ད་རུང་ཆོ་འཕྲུལ་སྣ་ཚོགས་སྟོན༔ འདིས་སྲོག་ལ་བར་ཆད་བྱེད་རིགས་ཆེ༔ འདི་ནི་གཞན་གྱིས་མི་ཐུབ་ཟེར༔ གནམ་ལྕགས་ཨུར་མོའི་མཆོད་རྟེན་གྱིས༔ ཐུབ་པ་ཡིན་ཅེས་ཟེར་བས་ན༔ སོགས་ནས། ཅིས་ཀྱང་བདག་ལ་གནང་བར་ཞུ༔ ཞེས་གསལ་བ་ལྟར་སངས་རྒྱས་ཡེ་ཤེས་ཀྱིས་གནམ་ལྕགས་ཨུར་མོའི་མཆོད་རྟེན་བཞེངས་ནས་དཔེ་དཀར་བྲན་དུ་བཀོལ། མཆོད་རྟེན་དཔེ་སོགས་ཕུལ་ནས་འགོང་པོའི་ཆོ་འཕྲུལ་རྩད་ནས་བཅད་པ་དང༌། སྒྲགས་ཀྱི་ཡང་རྫོང་དུ་སྒྲུབ་གནས་མཛད། ཉུག་གི་རྡོ་རྗེ་སྒྲོ་བུར་ཟླ་བ་དགུ་ཡིས་སེམས་ཉིད་བཙན་ས་ཟིན། དར་མས་བསྟན་པ་བསྣུབ་པ་ཐུགས་ཀྱི་མ་བཟོད་ནས་མངོན་སྤྱོད་ཀྱིས་བསྒྲལ་བར་དགོངས་ཏེ་བོད་དུ་བྱོན་པར་རྒྱལ་པོ་གླང་དར་ལྷ་ལུང་དཔལ་རྡོར་གྱིས་བསྒྲལ་ཟིན་འདུག་ནའང༌། བར་དེར་སྒྲགས་སུ་ཡུལ་པས་ཁེང་ལོག་བྱུང་ནས་རིགས་སྲས་གཉིས་ཀྱང་དཀྲོངས་འདུག་པ་ལ་ནུས་མཐུའི་སྒོ་ནས་དགྲ་བོ་གྲོང་ཁྱེར་དང་བཅས་བརླག་པར་མཛད་པ་སྟེ། བཀའ་འབྱེད་ལས། བན་ཆུང་བདག་ནི་བོད་དུ་འོང་༔ སྒྲགས་ཀྱི་གྲོང་ཁྱེར་བདུན་བཅུ་གཏན་ལ་ཕབ༔ ཅེས་དང༌། སྒྲུབ་ཁང་ཡ་མའི་མཁར་ལས་བྱས། །སྒྲགས་ལ་ནག་པོའི་རྩེ་མོ་རུ། །ཉེ་འབྱེད་རླུང་གི་འཁོར་ལོ་སྐོར། །སྒྲགས་ཀྱི་གྲོང་ཁྱེར་སུམ་བཅུ་རྩ་བདུན་བརླག །ཅེས་འབྱུང་བ་ལྟར། སླར་གནུབས་ཡུལ་རོང་དུ་བྲོས། དེར་ཡང་བཞུགས་སུ་མ་སྟེར་བས་སྙེ་མོ་བྱེ་མཁར་བཟུང༌། དེར་ཡང་དམག་གིས་སྐོར་ཞིང་སྐུ་སྲོག་ལ་བརྡོ་བར་ཉེན་པ་ན། མཁར་གྱི་རྩེ་ནས་ལྷ་འདྲེ་གཉེན་པོ་དཔང་དུ་གསོལ། བདེན་པ་བདར། ཆོས་གོས་བརྡབས་པས་ཆོས་སྲུང་རྣམས་མངོན་སུམ་དུ་བྱུང་སྟེ། བདག་ཅག་གིས་གནམ་ས་བླ་འོག་བསྒྱུར་ནུས་ཀྱང་སྔ་མའི་ལན་ཆགས་བརྡོལ་བས་གྲོགས་བྱེད་མ་ནུས་ད་ནི་བཀའ་བཞིན་འཚལ་ལོ་ཟེར་བས་སེང་ལྡིང་ཕུར་པ་བཏོན་ནས་དམག་མི་ཡོད་པའི་རི་ལོག་ལ་བསྒྲིལ་ཞིང་སྡིག་པས། རི་ལས་མེ་དཔུང་ཆེན་པོ་བྱུང་སྟེ་དམག་རྣམས་བསྲེགས་ཅིང་བརླག་པར་བྱས། ཇི་སྐད་དུ༌། ཕུར་པ་བཏབ་པས་རི་ནས་མེ་ཆེན་འབར། །གནུབས་སྟོན་སངས་རྒྱས་ཡེ་ཤེས་ལ་གསོལ་བ་འདེབས། །ཞེས་པ་ལྟར་རོ། །

 སློབ་མ་མང་ཡང་དེའི་ནང་ནས་ཁྱད་འཕགས་ལྔ་བྱུང་བ། སློབ་དཔོན་ཉིད་ཀྱི་མགུར་ལས། གནུབས་བན་ཡང་དབང་གཏེར། །ཤེས་རབ་ནགས་ཚལ་ལ། །ཡོན་ཏན་ལྗོན་ཤིང་འཁྲུངས། །སྣོད་ཀྱི་མཆོག་ལྔར་བླུགས། །གཅིག་གིས་རྩ་བ་ཁྱེར། །བློན་ཆེན་འཕགས་པ་ཡིན། །གཅིག་གིས་ལོ་མ་ཁྱེར། །ལེགས་པའི་སྒྲོན་མེ་ཡིན། །གཅིག་གིས་མེ་ཏོག་ཁྱེར། །དན་གྱི་ཡོན་ཏན་ཡིན། །གཅིག་གིས་འབྲས་བུ་ཁྱེར། །ཡེ་ཤེས་དབང་ཕྱུག་ཡིན། །གཅིག་གིས་ཐམས་ཅད་ཁྱེར། །ཡོན་ཏན་རྒྱ་མཚོ་ཡིན། །ཞེས་ཐམས་ཅད་ལ་མཁས་པ་གནུབས་ཁུ་ལུང་པ་ཡོན་ཏན་རྒྱ་མཚོ་དང༌། དགེ་བའི་མཆེད་བཅོ་ལྔ་སོགས་སྨིན་པར་མཛད་ནས་དགུང་གྲངས་མཐོ་བ་དང་རྒྱལ་ཁྲིམས་ཞིག་པས་དྲག་སྔགས་ཀྱི་དཔེ་ཆ་རྣམས་འཁྱར་བར་དོག་ནས་དཔེ་ཆ་བསྣམ་ནས་བལ་ཡུལ་དུ་བསྐྱེལ་བར་དགོངས་ཀྱང་ཕེབས་མ་ཐུབ་པས་གཏེར་དུ་སྦ་བར་བཞེད་ནས། ཇི་སྐད་དུ། རྒྱལ་པོའི་བཀའ་བཞིན་བྱེད་པའི་བུ་མེད་པས། །ལོ་ནི་བརྒྱ་དང་བཅུ་གཉིས་ལོན་ཏེ་ཤི་ལ་ཉེ། །ལུང་དང་བསྟུན་པའི་གཏེར་ཁ་གསུམ་དུ་སྦས། །ཁ་བྱང་བརྒྱད་དུ་མན་ངག་ཟབ་ཆོས་བཀོད། །རྩིས་རྒྱ་གཅིག་ཏུ་རྩིས་ཀྱི་ཁ་བྱང་བཀོད། །རྩིས་རྒྱ་གཅིག་ཏུ་བལ་པོའི་ཆོས་ཚོ་བཀོད། །རྩིས་རྒྱ་གཅིག་ཏུ་དྲག་སྔགས་ཆོས་ཚོ་བཀོད། །རྩིས་རྒྱ་གཅིག་ཏུ་ཉམས་ལེན་ཆོས་བཞི་རྒྱུད་བཅས་བཀོད། །རྩིས་རྒྱ་གཅིག་ཏུ་ཉམས་སུ་བླངས་བའི་ཆོས་གསུམ་བཀོད། །རྩིས་རྒྱ་གཅིག་ཏུ་ཤིནྟཾ་གྷརྦྷའི་འཁྲུལ་འཁོར་དྲུག་པོ་བཀོད། །ཁྲག་འཐུང་ནག་པོའི་སྒྲུབ་ཡིག་བཅས་པ་བཀོད། །དེ་ལྟར་བཀོད་ནས་བཀའ་སྲུང་རྣམས་ལ་གཏད། །བདག་ནི་དུས་ཟད་ལུས་ཀྱི་ཁོག་ཀྱང་ཤོར། །འབངས་ཀྱི་ཁེང་ལོག་རྒྱལ་ཁམས་ཕུང་བར་བྱས། །བལ་ཡུལ་ཡམ་བུ་ཉིད་དུ་འགྲོ་བསྙམ་ཡང༌། །ལས་ཀྱིས་གཏུགས་ནས་བརྡོལ་བར་མ་ཐར་བས། །ལེ་ལོ་ཅན་གྱི་ཡོན་ཏན་རྒྱ་མཚོ་ལ། །ཤོག་ཅིག་ཤོག་ཅིག་བྱས་པས་ཁོ་མ་བྱུང༌། །ཕུང་པོ་རི་བོ་ཆེ་ལ་གཏེར་དུ་སྦས། །ཕྱི་རབས་བྱང་ཆུབ་སེམས་དཔའི་རིགས། །ཤ་མདང་སེར་ལ་སྐྲ་ལོ་ལི། །སོ་ནི་དུང་སོ་འཁོར་བར་ཡོད། །ལུས་ཀྱི་བོང་ཆུང་ཁྱི་འབྲུག་ལོ་པ་གཅིག །འདི་དང་འཕྲད་ནས་བསྟན་པ་སྲུང་བར་ཤོག །མ་ཧཱ་ཀ་ལ་མགོན་པོ་ནག་པོ་ཁྱོད། །བཀའ་ཡི་སྲུང་མ་གཉེན་པོ་འདི་སྲུང་ཤིག །གསུངས་ནས་གཏེར་དུ་སྦས་ཤིང༌། གཞན་ཡང་ཇི་སྐད་དུ། གནུབས་ཀྱི་བན་ཆུང་སངས་རྒྱས་ངས། །ལོ་ནི་བརྒྱ་དང་སུམ་ཅུ་ལོན། །ཞེས་ཐ་ཚིག་མིན་པའི་སྐབས་ཀྱི་འཕྲོས་དོན་ལ་ཡང་འབྱུང་བས་ཚེ་ཡི་རིག་འཛིན་བརྙེས་པས་མངའ་བདག་དཔལ་འཁོར་བཙན་གྱི་བར་བཞུགས་པ་གྲགས། མདོ་སྡེ་ལས་གསུམ་པ་འོད་བྱེད་ཀྱི་སར་གཤེགས་པའི་བྱང་ཆུབ་སེམས་དཔའ་ཡིན་པར་བསྔགས་ཤིང་མཐར་འཇམ་དཔལ་རྫོགས་པ་ཆེན་པོའི་ལམ་ལས་འོད་ཕུང་དུ་གཤེགས། སྲས་ཀྱི་དམ་པ་ཡོན་ཏན་རྒྱ་མཚོ་ནི། སློབ་དཔོན་སངས་རྒྱས་ཡེ་ཤེས་སྣར་གྱི་ཤུག་ལ་ནག་པོར་བཞུགས་སྐབས་ཡོན་ཏན་རྒྱ་མཚོ་ལོ་སུམ་བཅུ་ལོན་པ་རི་དྭགས་གཤོར་དུ་ཕྱིན་པས་རི་དྭགས་མ་སོད་ནུབ་མོ་འཁྱམ་པས་འཁྱགས་ཤིང་ལྟོག་ནས་སྤོས་དྲི་ཚོར་ཏེ་གནས་ཚང་ཡོད་དམ་སྙམ་བརྩལ་བས་རྙེད་དེ། དེར་གནུབས་ཆེན་བཞུགས་པ་མཇལ། རུས་གནུབས་ཡིན་པ་མཁྱེན་ནས་ཆོས་སྒོར་བཅུག་སྟེ་རྗེས་སུ་བཟུང༌། དབང་རྒྱུད་མན་ངག་བསྟན་པ་སྲུང་བའི་ལས་ཁ་ཚར་བཅས་པ་ཚང་སྤྲུགས་སུ་གནང་བས་བཀའི་བཅུད་དང་ཐུགས་ཀྱི་སྙིང་ཁུ་ཐམས་ཅད་བབ། གདམས་ངག་ཐམས་ཅད་རྫོགས་པ་སྟེ། བཀའ་ཤོག་རྒྱ་བོ་ཆེར། རྒྱ་གར་མཁས་པ་བི་མ་ལ་མི་ཏྲ་དང༌། །ཨོ་རྒྱན་མཁས་པ་པདྨ་འབྱུང་གནས་དང༌། །བལ་པོའི་མཁས་པ་བྷ་སུ་དྷ་ར་དང༌། །བོད་ཀྱི་མཁས་པ་ཛྙ་ན་ཀུ་མ་རས། །བདག་ལ་གནང་བའི་མན་ངག་འདི་རྣམས་ཡིན། །ཞེས་དང༌། སེམས་ཅན་དོན་ལ་བྱེད་པའི་མན་ངག་བརྒྱ་བཅུ་གཉིས། །མཁས་པ་རྣམ་བཞིའི་མན་ངག་རྒྱུན་མ་བཅད། །བྱང་ཆུབ་སེམས་དོན་མན་ངག་ངོས་འཛིན་བྱེད་པའི་མཎྜའི་ཀ། །བུ་གཅིག་ཡོན་ཏན་རྒྱ་མཚོའི་སེམས་ཀྱི་དཀྱིལ་དུ་བསྟིམ། །ཞེས་གསུངས། འདི་པ་ལའང་ཁེང་ལོག་བྱུང་སྟེ་གཤེད་མ་བརྒྱས་བསྐོར་ཚེ་འབར་བའི་ལྟ་སྟངས་ཀྱི་རྫུ་འཕྲུལ་གྲུབ་པས། སྤྱན་གཡས་ནས་མེ་འབར། གཡོན་ནས་ཆུ་བྲུབ་པར་སྤྲུལ་པས་དགྲ་བོའི་གླག་མ་རྙེད་པར་ལག་ཆ་ཤོར་བའི་ངང་དུ་བྲོས་དགོས་བྱུང་བ་སོགས། ཞལ་གཟིགས་དང་མངོན་ཤེས་མངའ། འབྱུང་བ་ལ་རང་དབང་བསྒྱུར། དམ་ཅན་བྲན་དུ་ཁོལ། ཆོས་ཉིད་ཀྱི་བདེན་པ་མངོན་གྱུར་གྱི་དངོས་གྲུབ་བརྙེས་པའོ། །འདི་ལ་སྲས་ཡེ་ཤེས་རྒྱ་མཚོ་དང༌། པདྨ་དབང་རྒྱལ་གཉིས་བྱུང་ཞིང༌། ཡེ་ཤེས་རྒྱ་མཚོ་སྐུ་བྱད་འཚར་ཞིང་ཐུགས་དུལ་བ་ཀུན་གྱིས་ཡིད་དུ་འོང་ཞིང་བླ་མ་ལ་གུས་པས་ཡབ་ཆོས་ཐམས་ཅད་བུམ་པ་གང་བྱོའི་ཚུལ་དུ་མངའ། བསྙེན་སྒྲུབ་མཐར་ཕྱིན་པས་ཡི་དམ་གྱི་ཞལ་གཟིགས་སྐུ་ལུས་ལྷ་ཡི་དཀྱིལ་འཁོར་དུ་གཞན་ལ་སྟོན་པ་དམ་ཅན་བྲན་དུ་ཁོལ་བ་སོགས་མཐའ་ཡས། པདྨ་དབང་རྒྱལ་ལ་ཡང་གཤིན་རྗེ་གྲུབ་པས་ལས་གཤིན་གྱིས་སྲོག་སྙིང་ཕུལ། དབུས་སུ་གཙང་པོ་ལུད་པར་ཕུར་བུ་བཏབ་པས་འབེན་གང་ཕྱིར་ནུད། བོན་པོ་དགུ་མངོན་སྤྱོད་ཀྱིས་བསྒྲལ་ཞེས་གྲགས། ཡེ་ཤེས་རྒྱ་མཚོའི་སྲས་ལྷ་རྗེ་ཧཱུྃ་ཆུང་ངམ་ལྷ་རྗེ་གནུབས་ཆུང་ངོ༌། །

 བཀའ་ཐང་ལས། ལ་སྟོད་ཅུང་པོ་དྲིལ་ཆེན་ཆུ་ལྟར་འཁྲུགས༔ གཡུང་ཕུའི་རྫ་ལྷུད་སྦས་པའི་གཏེར་ཁ་འདི༔ མི་བཞག་འདོན་པའི་རྟགས་དེར་བསྟན་ནས་བྱུང་༔ གཏེར་སྟོན་དུམ་རྒྱ་ཞང་ཁྲོམ་ཞེས་བྱ་འབྱུང་༔ ཞེས་པའི་གཏེར་སྟོན་རྒྱ་ཞང་ཁྲོམ་རྡོ་རྗེ་འོད་འབར་ནི། གནུབས་ཆེན་སངས་རྒྱས་ཡེ་ཤེས་བསམ་བཞིན་ཏུ་སྐྱེ་བ་བཞེས་པ་སྟེ། ཟབ་པའི་ཆོས་དྲུག་དཀར་ཆག་ལས། དེ་དུས་སྐལ་པའི་ཐ་མ་ལ༔ ང་མིན་ང་ཡི་ཆ་བྱད་ཅན༔ ཤ་ནི་སེར་ལ་སྐྲ་ནི་ལི༔ བོང་ནི་ཐུང་ལ་གཡས་ནི་དཀར༔ གཡོན་ནི་དམར་བའི་ཤ་མཚན་ཅན༔ སོ་ནི་དཀར་ལ་སོ་ཚག་དམ༔ སྨེ་བའི་ག་ཤ་ཡོད་པ་ཡི༔ ལོ་ནི་ཁྱི་འབྲུག་ལོ་པ་ལ༔ རུས་རྒྱ་མིང་ནི་ཞང་ཁྲོམ་ཞེས༔ དེ་ལྟ་བུ་ཡི་རྙེད་པར་ཤོག༔ ཅེས་གནུབས་ཆེན་གྱི་སྨོན་ལམ་དང་མཐུན་པར་དུམ་པ་ཆུ་ཚན་ཁར་འཁྲུངས་ཤིང་རུས་རྒྱ། མཚན་ཞང་ཁྲོམ། གསང་མཚན་རྡོ་རྗེ་འོད་འབར་དུ་གྲགས། ཟབ་པ་ཆོས་དྲུག་དཀར་ཆག་ལས། སྤྱིར་ཡང་གཏེར་ཁ་བརྒྱད་དུ་སྦས༔ གཅིག་ནི་ཕུང་པོ་རི་བོ་ཆེ༔ རྒྱ་ཡི་མོན་མོ་གཙུག་རུམ་དང་༔ ཉུག་གི་རྡོ་རྗེ་སྒྲོམ་བུ་དང་༔ གཙང་འགྲམ་མཆོད་རྟེན་སྐྱེང་མ་བཞི༔ དེ་བཞི་ཐོན་ལ་བསྟན་པ་སྲུང་༔ ཞེས་པ་ལྟར། གཏེར་གནས་བཞི་དང༌། གཡུང་གི་རྫ་ལྷུད་མོ། པྲ་དུན་རྩེ། ལྷོ་བྲག་མཁོ་མཐིང༌། འཆིམ་ཕུ་སོགས་ནས་བྱང་ཆུབ་སྒྲུབ་པའི་ཆོས་སྡེ་མང་པོ་དང༌། ཁྱད་པར་བསྟན་སྲུང་དྲག་སྔགས་ཀྱི་བཀའ་བབ་པས། འཇམ་དཔལ་ཚེ་བདག་ནག་པོ་ལྕགས་འདྲ་ལྕགས་སྡིག །ཁ་ཐུན་དྲག་སྔགས་གཟའ་གདོང་དམར་ནག་གམ་ཡང་བཟློག་མེའི་སྤུ་གྲི། འཇམ་དཔལ་རྫོགས་ཆེན་གསང་རྫོགས་སོགས་དང༌། ཁྲོ་ཆུ། འཆར་ཀ། ཀིང་ཀང་སོགས་མཐའ་ཡས་པ་སྤྱན་འདྲེན་པར་མཛད། རྭ་ལོ་ཙཱས་གཏེར་སྟོན་འདི་ཡི་མདུན་ནས་གཤིན་རྗེའི་གཤེད་ཀྱི་དབང་ཞུས་ནས་འཇིག་བྱེད་ཀྱི་ལས་མཐའ་ལ་སྦྱར་བས་དྲག་སྔགས་རྣོ་བ་ཡང་འདི་ལས་བྱུང་བར་གྲགས་ཤིང༌། ཁྱད་པར་ནུས་མཐུ་འགྲན་ཟླ་མེད་པས། ཁྲོ་ཆུའི་ལས་རབ་རྒྱ་མཚོ་ལས། ཕྱི་དུས་ལོ་མང་ཞིག་ལོན་པ་ན། རྒྱ་ཞང་ཁྲོམ་ཞེས་བྱ་བའི་རྣལ་འབྱོར་པ་ཆེན་པོ་ཞིག་བྱོན། དེས་གཏེར་ནས་བཏོན་ཅིང་གདམ་པའི་ཆེ་བ་བསྟན་པའི་ཕྱིར་གཏོར་མ་དང་བསྐུལ་བྱས་པ་ཙམ་གྱིས་བལ་པོ་དང་གཙང་སྟོད་བར་དུ་བན་བོན་ལྔ་བཅུ་ཞག་བདུན་ནས་འཆི་ལྟས་ཐོན་པར་བསྒྲལ་ལོ། །ཞེས་བཤད་པ་སོགས་གང་ལྟར་བོད་ཡུལ་འདིར་དྲག་སྔགས་ཐམས་ཅད་ཀྱི་ཕྱི་མོ་གཏེར་སྟོན་རྒྱལ་པོ་གཅིག་ཡིན། རྒྱ་ཞང་ཁྲོམ་གྱིས་ཡང་བཟློག་མེ་ཡི་སྤུ་གྲིའི་ཆོས་སྐོར་རྣམས་གདན་དྲངས་ཏེ་ལྷ་རྗེ་གནུབས་ཆུང་ལ་གནང༌། གནུབས་ཆུང་པས་ལྷོ་བྲག་མཁོ་མཐིང་ལྷ་ཁང་ནས་སྤྱན་དྲངས་པའི་གཏེར་ཁ་གསར་རྙིང་ཞུ་དག་འཕེལ་བ་བྱུང༌། རྗེ་བཙུན་མི་ལས་གནུབས་ཁུ་ལུང་དུ་དྲག་སྔགས་གཟའ་གདོང་དམར་ནག་གསན་ནས་ཉེ་བ་དགྲར་ལང་ལ་མཐུ་མཛད་པ་རས་པ་ཞི་བ་འོད་ཀྱི་དྲི་ལན་མགུར་དུ། ཆོས་ནི་རྒྱུད་སྡེ་སྔ་འགྱུར་ཞུས། །ཁོང་ལྟ་དགོངས་ཀྱི་ཆོས་ལ་མཁྱེན་པ་མཐོ། །ཁྱད་པར་ལྷ་རྗེ་གནུབས་ཆུང་ལ། །དྲག་སྔགས་གཟའ་གདོང་དམར་ནག་ཞུས། །ཞེས་གསལ་བ་ལྟར། ཡང་བཟློག་མེའི་སྤུ་གྲི་འམ། དྲག་སྔགས་གཟའ་གདོང་དམར་ནག་དོན་གཅིག་མིང་གི་རྣམ་གྲངས་ཡིན་པ་སྔ་འགྱུར་ཆོས་འབྱུང་ཁག་དང་ཀུན་མཁྱེན་ལྔ་པས་ཚེ་བདག་ཡིག་ཆའི་དཔྱད་གཏམ་རྣམས་ཞལ་མཐུན་པར་གསུངས་པ་མ་ཟད། ཆོས་རྒྱལ་རིན་ཆེན་ཕུན་ཚོགས་ཀྱིས་དེ་ལྟར་བཞེད་པ་དང༌། ལྷ་རྗེ་གནུབས་ཆུང་གིས་ཚུལ་སྟོན་ལ་གནང་བ་སྟེ་དེ་ཡང་ཚུལ་སྟོན་རིན་ཆེན་རྡོ་རྗེས་སྤང་ཞང་སྟོན་ལ་མཐུ་བྱས་པས། སྤང་ཞང་སྟོན་གིས་བཟློག་རིམ་རོལ་པོ་མེས་སྟོན་གྱིས་བྱས་པར་བརྟེན་མཐུ་ཚུར་ལོག་སྟེ་མཚུར་སྟོན་ལ་ཆོ་འཕྲུལ་ཆེན་པོ་བྱུང་བས་ཁ་རག་ལྷ་མོ་དབང་ཕྱུག་རྡོ་རྗེ་འམ། བྱང་ཆུབ་རྡོ་རྗེའི་སྤྱན་སྔར་ཕྱིན་ནས་དེ་དག་ཞུས་པས། རོལ་པོ་མེས་སྟོན་ལས་བཟློག་པ་མཁས་པ་གཙང་གི་རྒྱ་ཁམས་ན་མེད། ངེད་ཀྱི་བཟློག་པའི་ཡང་ཞུན་གྱི་རིགས་དང༌། ཁྱོད་རང་ཕྱག་ཆ་ཨུར་མོ་འདུག་པ་རྣམས་ཀྱིས་མི་འོང་བས་གཙང་རོང་དུ་ལྷ་རྗེ་གནུབས་ཆུང་ལ་ཞུས་ཤིག་གསུངས་པ་ལྟར། སྣམ་བུ་སོ་མ་ཆག་པ་བདུན་ཁྱེར་ནས་ཡང་བཟློག་འདི་ཞུས་པས། གདམ་པ་མ་ཚང་བ་ཞིག་གནང་བས་རང་ཡུལ་དུ་ལོག་སྟེ་སྒྲུབ་པས་ཆོ་འཕྲུལ་ཆེར་སོང༌། སླར་ཡང་གནུབས་ཁུ་ལུང་དུ་བྱོན་ནས་རྟ་ཕོ་ངང་ཞུར་སེང་གེ་འབུམ་གྱི་མགོ་བྱས། གསེར་སྲང་གང་ཕུལ་ཏེ་ཞུས་པས་གདམ་པ་ཆད་ལྷག་མེད་པའི་དབུ་བསྙུང་བཞེས་ནས་སྔགས་ཀྱི་གཤམ་འདོག་ལྷ་ཡི་བསྒོམ་ཐབས་བཅས་གདམ་ངག་ལྷག་མེད་གནང་ནས་ཚུར་ཕེབས། སྲས་འཇམ་དཔལ་ལོ་བཅོ་བརྒྱད་ལོན་པ་ཞིག་དང་མཚུར་སྟོན་དབང་ངེ་ལོ་བཅོ་ལྔ་ལོན་པ་གཉིས་བཅས་ཡང་བཟློག་གི་སྲུང་བཟློག་བསད་མནན་གྱི་སྔགས་རྒྱུན་བཙུགས་པས། ཁོ་པའི་བཟློག་རིམ་མཁན་རོལ་པོ་མེས་སྟོན་དཔོན་གཡོག་བཞི་ཁ་ནས་ཁྲག་སྐྱུག་ནས་ཤི། དེ་རྗེས་སྤང་ཞང་སྟོན་ཕོ་མོ་དྲུག་ཅུ་རྩ་གཅིག་ཟླ་བ་དགུ་ཡི་ཁོངས་སུ་འཇིག་རྟེན་ཕ་རོལ་དུ་སོང༌། མཚུར་སྟོན་རིན་ཆེན་རྡོ་རྗེ་ལས་སྐུ་ཞང་དཔལ་ལྡན་གྱིས་གསན། དེ་ནས་རིམ་བཞིན་བླ་མ་ཚུལ་ཁྲིམས་རིན་ཆེན། སྔགས་འཆང་བྱང་ཆུབ་མགོན་པོ། མཁས་གྲུབ་ནམ་མཁའི་མཚན་ཅན་དེས་རིག་འཛིན་ཚུལ་ཁྲིམས་རྒྱ་མཚོ། རྒྱ་སྟོན་དབོན་པོ་ནམ་མཁའ་དཔལ་ལམ་རིག་འཛིན་གསང་བ། དེ་ལས་རིག་འཛིན་གནམ་ལྕགས་མེ་འབར་རམ་རིན་ཆེན་ཕུན་ཚོགས་ཀྱིས་གསན་ཅིང་ཐུགས་ཉམས་སུ་བསྟར་བས་ཟིལ་གནོན་ཡབ་ཡུམ་སྲས་གསུམ་གྱི་ཞལ་དངོས་སུ་བསྟན་སྐབས། ཐབས་མཆོག་བདེ་ཆེན་གྱི་བསྟོད་པ་ཡབ་ཡུམ་སྲས་གསུམ་ལ་མཛད་ཅིང་སྐུ་གསུང་སྤྲུལ་པ་གཉིས་ཀྱི་བསྟོད་པ་རྗེ་ཆོས་ཀྱི་གྲགས་པས་ཞལ་སབ་གནང་བར་གྲགས་ཤིང༌། རྒྱལ་བ་ལྔ་པས། ལྷ་སྲས་རྒྱལ་པོའི་རྣམ་སྤྲུལ་ཆོས་རྒྱལ་འབྲི་གུང་པ་རིན་ཆེན་ཕུན་ཚོགས་ཀྱིས་གསན་ཅིང་ཐུགས་ཉམས་སུ་བསྟར་བས་ཡི་དམ་ལྷ་ཡི་ཞལ་གཟིགས་ཤིང་གཞིས་ཀ་རིན་སྤུང་ལ་སོགས་བསྒྲལ་བའི་ཞིང་དུ་མ་རྟགས་མཚན་དངོས་སུ་བསྟན་པ་སོགས་ཕྲིན་ལས་ཐམས་ཅད་ལྷུན་གྱིས་གྲུབ་ཅེས་ཉ་རྒྱས་ཟླ་བའི་དབང་བཤད་དུ་གསལ་བ་ལྟར། རྗེ་དེས་རིགས་སྲས་དམ་པ་ཟ་ཧོར་རྒྱལ་པོ་གཙུག་ལག་འཛིན་གྱིས་སྤྲུལ་པ་ལྷ་སྲས་མཆོག་གྲུབ་རྒྱལ་པོ་འམ་ཆོས་རྒྱལ་ཕུན་ཚོགས་ལ་གནང་ཞིང༌། དགུང་ལོ་བཅུ་གཉིས་དུས་སུ་ལྷ་མཆོག་འདི་ཉིད་ཀྱི་བསྙེན་སྒྲུབ་སྐབས་སུ། གུ་རུ་དང༌། འཇམ་དཔལ་ཕྱག་རྒྱ་ཟིལ་གནོན་ཡབ་ཡུམ་སྲས་གསུམ་བཅས་ཀྱི་ཞལ་གཟིགས་ཤིང༌། སོས་གཏོར་སྐབས་མདའ་ཟོར་འཕེན་པར་མཛད་པས་ཤེལ་ཕུའི་ཕ་བོང་ལ་འདམ་ལྟར་ཟུག་པ་སོགས་སྡེ་བརྒྱད་བྲན་དུ་ཁོལ། དེས་ནཱ་རོ་བཀྲ་ཤིས་ཕུན་ཚོགས་ལ་བསྩལ་ཞིང་སྒྲུབ་པའི་སྐབས་ཡི་དམ་གྱི་ཞལ་མངོན་སུམ་དུ་བསྟན་སྐབས་དེར་སོག་པོ་ཐུ་མེད་དམག་དཔུང་ལྷག་པས་ལས་སྦྱོར་གནང་བར་ཀུན་གྱིས་མཐོང་སྣང་དུ། བུད་མེད་མང་པོ་དམག་རྗེས་སུ་འགྲོ་བ་དང༌། སྤྱང་ཀིས་ངུ་འབོད་བྱེད་པ། ཐོག་བབ་པ། སྦྲ་ནང་དུ་དུག་སྦྲུལ་རྒྱུ་བ་སོགས་བྱུང་ཞིང་ཉེས་བྱེད་གཙོ་བོ་འབྲུམ་ནག་གིས་ཤི། ལྷག་མ་མང་པོ་གུམ་པ་སོགས་ལྷ་སྲིན་བྲན་དུ་ཁོལ་དེས་རྒྱལ་དབང་དཀོན་མཆོག་རིན་ཆེན་དང༌། རིག་འཛིན་ཆོས་གྲགས་ལྷན་རྒྱས་ལ་གནང་བས། རྒྱལ་དབང་དཀོན་མཆོག་རིན་ཆེན་གྱིས་རྩ་བར་གཤིན་རྗེའི་སྒྲུབ་པ་མཛད་སྐབས་བུད་མེད་གཅེར་མོ་ཞིག་གིས་རཀྵའི་ཕྲེང་བ་དང་ཕུར་པ་དངོས་སུ་ཕུལ་བ་སོགས་གྲུབ་པའི་རྟགས་མཚན་མངོན་དུ་གྱུར། བོད་གངས་ལྗོངས་ཀྱི་གཤིན་རྗེའི་གཤེད་ཀྱི་བཀའ་བབ་དང་པོ་པད་གནུབས་གཉིས། བར་དུ་རྭ་ཞང་གཉིས། ཐ་མ་འབྲི་བྱང་གཉིས་སུ་གྲགས་པའི་འབྲི་གུང་པ་ཀུན་མཁྱེན་འཇམ་མགོན་ཆོས་ཀྱི་གྲགས་པ་ནི་འཇམ་དཔལ་དུས་དགྲའི་དབང་པོ་མི་ཡི་ཟོལ་དུ་བྱོན་པ་སྟེ། རྒྱལ་བ་ལྔ་པས་གཤིན་རྗེ་གཟའ་གདོང་དམར་ནག་གི་ལག་ལེན་སྒོ་འབྱེད་ལྡེའུ་མིག་ལས། རྒྱ་བལ་པཎ་གྲུབ་དམ་པའི་ཞལ་གྱི་བཅུད། །གནུབས་ཆེན་རྒྱུད་པའི་མན་ངག་གནམ་ལྕགས་ཐོག །ཤིང་རྟའི་སྲོལ་འབྱེད་ཆོས་རྒྱལ་འབྲི་གུང་པའི། །བཞེད་གཞུང་བདུད་རྩི་ཁོ་བོའི་སྙིང་དབུས་འཁྱིལ། །ཞེས་གསུངས་པ་ལྟར། འཇམ་དཔལ་གཤིན་རྗེའི་གཤེད་ཀྱི་ཤིང་རྟའི་སྲོལ་འབྱེད་ཆེན་པོ་འཇམ་དཔལ་ཕྱག་རྒྱ་ཟིལ་གནོན་གྱི་བསྙེན་སྒྲུབ་གནང་སྐབས་སུ་སྨན་རཀ་ཁོལ་ཞིང༌། སྒྲུབ་པ་ཆེན་པོའི་སྐབས་སུ་དངོས་གྲུབ་ཐོད་པའི་བདུད་རྩི་ཆིལ་སྒྲ་བཅས་ཁོལ་བའི་སྦུ་བ་ཕྱག་མཚན་དང་ཡིག་འབྲུ་བྱུང་ཞིང་སྔགས་ཀྱི་རང་སྒྲ་སྒྲོགས་པ་ཡི་དམ་གྱི་ཞལ་དངོས་སུ་གཟིགས་ཤིང་རྗེས་སུ་གནང་བ་ཐོབ་པ། གཤིན་རྗེའི་གཤེད་ཀྱི་ཆོས་སྐོར་རྒྱ་མཚོའི་སྒྲུབ་ཐབས་ལས་ཚོགས་ལག་ལེན་རྫོགས་རིམ་སོགས་འཇམ་དཔལ་སྙིང་པོའི་བསྟན་པ་གསལ་བར་མཛད་པས་ན། འཇམ་མགོན་བློ་གྲོས་མཐའ་ཡས་ཀྱིས་གཏེར་མཛོད་གཏེར་བརྒྱའི་རྣམ་ཐར་ནང་ལྷ་རྗེ་གནུབས་ཆུང་གི་རྣམ་ཐར་མཇུག་ཏུ། འཇམ་དཔལ་གཤིན་རྗེ་གཤེད་ཀྱི་དངོས་སུ་རྗེས་སུ་བཟུང་བ་དཔལ་འབྲི་གུང་ཆོས་ཀྱི་གྲགས་པས་སྨིན་གྲོལ་ཡན་ལག་དང་བཅས་པ་རྒྱ་ཆེར་སྤེལ་བ་ཡང་བཟློག་འབྲི་ལུགས་སུ་གྲགས་པ་སྟེ་དེ་དག་གི་རྒྱུན་ཁོ་བོས་ཀྱང་རྫོགས་པར་མནོས་ཞེས་གསུངས་ཤིང༌། དཔལ་ཆོས་ཀྱི་གྲགས་པས་ལྷ་སྲིན་སྡེ་བརྒྱད་བྲན་དུ་ཁོལ་བས་དྲག་པོའི་ལས་སྦྱོར་གནང་སྐབས་དྲེགས་པ་ཉི་ཤུའི་འཁོར་ལོའི་རྩར་ཁྲག་བབ་པ་དང་བྱེད་པོ་རྩ་བརླགས་སུ་གྱུར། སོག་པོ་ཐུ་མེད་སོགས་བསྟན་ལ་འཚེ་བ་རྣམས་ལ་ཡང་བཟློག་གཟའ་གདོང་དམར་ནག་སོགས་ཀྱི་ལས་སྦྱོར་གནང་བས་ཐུ་མེད་ཀྱི་གྲོང་ཁྱེར་ཁྲི་ཕྲག་དགུ་ཡོད་པ་མིང་གི་ལྷག་མར་གྱུར་པ་སོགས་མཐུ་སྟོབས་ཀྱི་དབང་ཕྱུག་དེས་དབུ་རུ་ཀ་ཚལ་གྱི་སློབ་དཔོན་པཎ་ཆེན་དཀོན་མཆོག་ལྷུན་གྲུབ་ལ་གནང༌། འདིས་རྗེ་འཕྲིན་ལས་བཟང་པོ་ལ་ཕུལ་བས་ཐེལ་གྱི་ཁང་གསར་བྱང་མའི་གཟིམ་ཆུང་དུ་ཟླ་གསང་གཞི་བསྙེན་གནང་སྐབས་ཞལ་གཟིགས་པས་ཕྱིས་དེར་གྱང་ལོག་ཏུ་ཞལ་བ་ལ་འཇམ་དཔལ་ཚེ་བདག་རང་བྱོན་བྱུང་བ་མཇལ་རྒྱུ་ཡོད་པ་དང༌། དེས་རྗེ་དོན་གྲུབ་ཆོས་རྒྱལ་ལ་གནང་བས་གཞི་བསྙེན་སྐབས་གཞུང་གི་རྟགས་མཚན་མངོན་དུ་གྱུར། སོག་པོ་ཇུན་གར་གྱིས་རྡོར་སྨིན་གྲྭ་གསུམ་གཏོར་ནས་བླ་མ་མང་པོ་བཀྲོངས་པ་སོགས་ཚབ་ཆེའི་སྐབས་སུ་འབྲི་བསྟན་ལ་ཉེ་ཞོ་མེད་པ་ལྷ་མཆོག་འདི་ཉིད་གྲུབ་པའི་ནུས་མཐུ་ཡིན་པ་དང༌། དེས་སྐྱབས་མགོན་བསྟན་འཛིན་འགྲོ་འདུལ། དེས་མགར་ཆོས་ཀྱི་ཉི་མ། དེས་སྐྱབས་མགོན་ཆོས་ཀྱི་ཉི་མ་ནས་སྐྱབས་མགོན་པདྨའི་རྒྱལ་མཚན་སྐྱབས་མགོན་ཆོས་ཀྱི་རྒྱལ་མཚན་དམ་པ་དེ་གཉིས་ལའང་ཞལ་གཟིགས་བྱུང་ཞིང༌། དེ་ནས་མགར་བྱང་ཆུབ་དབང་པོ། སྐྱབས་མགོན་ཆོས་ཉིད་ནོར་བུ། སྐྱབས་མགོན་ཐུགས་རྗེ་ཉི་མ། ལྷོ་ནུས་ལྡན་རྡོ་རྗེ་ལ་ཞལ་གཟིགས་བྱུང་ཞིང་བསྙེན་སྒྲུབ་ཀྱི་རྟགས་ཚད་མངོན་དུ་གྱུར་པ་མ་ཟད། གཤིན་རྗེའི་བཟློག་སྒྲུབ་སྐབས་སུ་གནུབས་སངས་རྒྱས་ཡེ་ཤེས་གཙོ་བོར་གྱུར་པའི་རིག་འཛིན་དགུ་ཡི་ཞལ་གཟིགས་ལུང་བསྟན་བཅས་རིག་འཛིན་རྩ་སྒྲུབ་དག་སྣང་དུ་བྱུང་བ་དང༌། དེ་ནས་བསྟན་འཛིན་ཆོས་ཀྱི་བློ་གྲོས། འདྲེན་མཆོག་ཞི་བའི་བློ་གྲོས། ལྷོ་འབྲོང་སྤྲུལ་རྒྱལ་བའི་སྨྱུ་གུ། བཀའ་དྲིན་ཅན་གྲུབ་དབང་དགེ་འབྱུང་རིན་པོ་ཆེ་དང༌། འབྲོང་སྤྲུལ་བསྟན་འཛིན་འགྲོ་འདུལ་ཞབས་ནས་ད་ལྟའི་བར་བླ་མ་བརྒྱུད་པའི་བཀའ་མ་ཉམས། མ་དང་མཁའ་འགྲོའི་ཞལ་རླང་མ་ཡལ། ཕྱག་ལེན་མཐོང་རྒྱུན་གྱི་དམར་ཁྲིད་མ་ཆད། དམ་ཉམས་འདྲེས་ཁྱེར་གྱི་ལྷད་མ་ཞུགས། སྟེང་ན་སྲུང་བའི་རྭ་གུར་མ་ཞིག །བར་ན་བཟློག་བསད་ཀྱི་དབལ་མ་ཆག །འོག་ཏུ་མནན་གཏད་ཀྱི་ཚ་ངར་མ་ཉམས། གཤེད་སྐོར་རྒྱུད་ལུང་ཀུན་གྱི་སྙིང་ཁུ། དྲག་སྔགས་བདག་པོ་གནུབ་ཀྱི་ཁྱད་ཆོས། ཆོས་ཀྱི་རྒྱལ་པོ་འབྲི་གུང་པ་ཡབ་སྲས་ཀྱི་གཅེས་ནོར། ཐུབ་པའི་བསྟན་པ་སྲུང་ཞིང་དཀར་པོའི་ཆོས་བསྒྲུབ་པའི་བར་ཆད་སེལ་བ་ལ་མེད་དུ་མི་རུང་བའི་ནག་པོ་མཐུ་ཡི་ལྕགས་རི་དྲག་སྔགས་གཟའ་གདོང་དམར་ནག་གམ་ཡང་བཟློག་མེའི་སྤུ་གྲི་ཡིན་པ་དང༌། རྒྱལ་བ་ལྔ་པས་ཡང་བཟློག་བསྙེན་ཡིག་བཻཌུརྻའི་དོ་ཤལ་ལས། ཟིལ་གནོན་བསྙེན་ཅིང་སྒྲུབ་པའི་གནད་གསང་ཀུན། །གངས་ཁྲོད་སྔགས་འཆང་ཕལ་གྱིས་མ་གཟིགས་པའི། །གནམ་ལྕགས་མེ་འབར་ཞལ་ལུང་ཡིད་བཞིན་ནོར། །ཆོས་གྲགས་དེད་དཔོན་ལས་འོང་ཁོ་བོས་རྙེད། །ཞེས་གསུངས་པ་བཞིན་ལྷ་མཆོག་འཇམ་དཔལ་གཤིན་རྗེ་ཁོ་ན་ཡི་དམ་དུ་མཛད། གདམ་པ་འདི་ལ་བརྟེན་ཏེ་ཕས་རྒོལ་རང་གཤེད་དུ་ཕབས། མཐའ་བཞི་དགྲ་ལས་རྒྱལ་ཞིང་ཐུབ་བསྟན་ཉི་མ་ཤར་བས་བདེ་སྐྱིད་སྣང་བས་གངས་ལྗོངས་ཁེངས་པར་མཛད་པ་དང༌། སྨིན་གླིང་གཏེར་ཆེན་གྱི་དངོས་སློབ་མཁས་གྲུབ་ཨོ་རྒྱན་སྐལ་བཟང་གསུང་ཡང་བཟློག་མེའི་སྤུ་གྲིའི་འཁྲུལ་འཁོར་གནད་ཀྱི་རྒྱུ་ཐབས་ལས། གནུབས་ཆེན་རྒྱུད་པའི་ཕྱག་བཞེས་ཟབ་གནད་ཀྱི། །ཞལ་བཞེས་བདུད་རྩི་ཆོས་རྒྱལ་འབྲི་གུང་པའི། །ཐུགས་ཀྱི་བུམ་པར་གཏམ་པའི་བཞེད་གཞུང་རྣམས། །བླ་མའི་དྲིན་ལས་རྙེད་གང་འདི་རུ་བྲིས། །ཞེས་དང༌། རྩ་བའི་བླ་མ་ཆོས་རྒྱལ་གཏེར་བདག་གླིང་པས་ཀྱང་ཡོངས་འཛིན་དུ་མའི་ཞབས་ལ་བཏུད་དེ་གདམ་པ་འདི་ཉིད་ཀྱི་ཟབ་གནད་ཕུ་ཐག་ཆོད་པར་མཛད་ཅིང་ཐུགས་ཉམས་སུ་བཞེས། སྐལ་ལྡན་མང་པོའི་རྒྱུད་ལ་གཏམས་ཤིང་ལས་ཀྱི་སྦྱོར་བས་མཐའ་ཡི་དམག་དཔུང་གདུག་པ་ཅན་སོགས་མ་རུང་པའི་དགྲ་བགེགས་ཐམས་ཅད་ཚར་བཅད། བསམ་སྦྱོར་ངན་པའི་སྦོད་གཏོང་ཐམས་ཅད་རང་གཤེད་ལ་བཟློག །ཞེས་གསལ་བ་ལྟར། མདོར་ན་བདུད་སྡེའི་མུན་པ་དབྱིངས་སུ་བཅོམ་ནས་ཕན་བདེའི་སྣང་བས་ཁྱབ་པར་མཛད་པ་ནི་གང་ལས་བྱུང་བའི་ལོ་རྒྱུས་མདོར་བསྡུས་སུ་སྨོས་ཤིང༌། སྤྱིར་གཤེད་རྒྱུད་ནི། སྟོན་པ་མངོན་པར་བྱང་ཆུབ་པའི་དུས་བདུད་དཔུང་རྣམས་ཀྱིས་བར་དུ་གཅོད་པའི་ཚེ་སྟོན་པས་བདུད་ཆེན་པོ་ལས་མཆོག་ཏུ་རྒྱལ་བ་ཞེས་པའི་ཏིང་ངེ་འཛིན་ལ་བཞུགས་ཏེ་སྐུ་གསུང་ཐུགས་ཀྱི་རྡོ་རྗེ་ལས་ཁྲོ་བོ་གཤིན་རྗེ་གཤེད་ཕྱུང་ནས་དཀྱིལ་འཁོར་སྤྲུལ་ཏེ་བདུད་ཐམས་ཅད་བརྟུལ་ནས་རྒྱུད་རྒྱས་པར་གསུངས། སྟོན་པས་གཤིན་རྗེ་གཤེད་ལྷ་བཅུ་གསུམ་དང་བཅས་པའི་འཁོར་ཚོགས་མང་པོ་དང་ཐབས་ཅིག་ཏུ་བཞུགས་ནས་སྡུད་རྒྱུད་གསུངས། སྟོན་པས་རྡོ་རྗེ་བཙུན་མོའི་བྷ་ག་ཞེས་པར་ཆོས་འབྱུང་གི་གཞལ་ཡས་ཁང་དུ་གཏི་མུག་རྡོ་རྗེ་དང་ལྷན་ཅིག་ཏུ་བཞུགས་པའི་ཚེ་ཕྱག་རྡོར་ལ་ཉན་པར་གདམ་པས་དེས་ཞུས་ནས་གཤེད་དམར་གསུངས་པ་སོགས་བཤད་ལ། འདི་ལ་ཁ་ཅིག་གཤེད་རྒྱུད་ཀྱི་ཆོས་ནི་བར་ཆད་སེལ་བྱེད་ཀྱི་ཆོས་ཡིན་གྱི་བྱང་ཆུབ་ཐོབ་བྱེད་དངོས་མིན་ཟེར་བ་དང༌། ཡང་ངན་སྔགས་ཀྱི་མཐུ་ཆོས་ཡིན་གྱི་རྫོགས་རིམ་མེད་དོ་ཟེར་བ་ནི། ཆོས་ཀྱི་གནད་མ་གོ་བ་ཆོས་སྤོང་ཞིང་ལས་ངན་གསོག་པ་ཁོ་ནར་སྣང་ཞིང་རང་བློ་མ་མཐུན་པས་ཆོས་འདི་ལ་བརྙས་ཐབས་སུ་མཐོང་བས་ན། འདིར་དཔྱད་དེ་བར་ཆད་ཐམས་ཅད་སེལ་བ་ཡིན་ན་ནི། བྱང་ཆུབ་ཐོབ་བྱེད་བླ་ན་མེད་པར་འགྱུར་ཏེ། བར་ཆད་ཐམས་ཅད་སྤང་ནས་བྱང་ཆུབ་མ་ཐོབ་པ་མི་སྲིད་པའི་ཕྱིར་རོ། །ཚེ་འདིའི་བར་ཆད་སེལ་ཙམ་ལ་འཇོག་ན་ནི་བར་ཆད་ཐམས་ཅད་སེལ་བྱེད་དུ་འཇོག་མི་ཐུབ་ཅིང༌། སྨན་རྫས་དང་འཐབ་འཛིང་སོགས་བློ་འཕྲུལ་གྱིས་ནུས་པས་གྲོང་པའི་སྐྱེ་བོ་དང་ཐུན་མོང་དུ་འགྱུར་བས། བར་ཆད་སེལ་བའི་ཚད་གང་ལ་འཇོག །ཕྱི་མ་སྡུག་བསྔལ་སེལ་བྱེད་ལ་འཇོག་ན་མུ་སྟེགས་དང་ཐུན་མོང་དུ་འགྱུར་ལ། བདུད་དང་གཤིན་རྗེ་འཇོམས་པ་ལ་འཇོག་ན་ནི་དེ་ལ་འཇིག་རྟེན་ལས་འདས་པའི་ཡེ་ཤེས་སྐྱེ་དགོས་པས་དེ་དག་ལ་བྱང་ཆུབ་ཐོབ་པའི་ཐབས་ཞེས་ཟེར་བ་ལ་གོ་དགོས། དཔེར་ན་སྣང་བ་མ་བྱུང་ན་མུན་པ་མི་སེལ་བ་བཞིན་བར་ཆད་སེལ་བྱེད་མཆོག་ཏུ་གྲུབ་ན་ཡོན་ཏན་སྐྱེད་བྱེད་མཆོག་ཏུ་གྲུབ་བོ། །ཡང་རྫོགས་རིམ་མེད་དོ་སྙམ་པ་ནི་རང་གར་ཟད་དེ་ལྷག་པའི་ལྷ་ཡི་མངོན་སུམ་དུ་རྗེས་སུ་བཟུང་བའི་བཀའ་བབ་འབྲི་གུང་པ་དཔལ་ཆོས་ཀྱི་གྲགས་པས་གཤེད་རྒྱུད་རྒྱ་མཚོའི་མན་ངག་གི་ཡང་བཅུད་རྫོགས་རིམ་དབང་བཞིའི་རྣལ་འབྱོར་དང༌། ཁྱད་པར་གྱི་རྫོགས་རིམ་རྡོ་རྗེ་བཞི་ཡི་རྣལ་འབྱོར་ཞེས་སངས་རྒྱས་གཉིས་པས་རྡོ་རྗེའི་ལུང་གིས་བསྔགས་པ་མངའ་རིས་པཎ་ཆེན་པདྨ་དབང་གི་རྒྱལ་པོ་ཡེ་ཤེས་རོལ་པ་རྩལ་གྱི་མན་ངག་དང་ཟབ་གཏེར་ལས་བྱུང་ཞིང༌། ཁོང་ནི་སྡེ་སྣོད་གསུམ་དང༌། རྒྱུད་སྡེ་ཕྱག་ཆེན་ཆོས་དྲུག་རས་ཆུང་སྙན་རྒྱུད་སྦྱོར་དྲུག་བསྙེན་སྒྲུབ་སོགས་རིས་སུ་མ་ཆད་པར་གསན་ཞིང་ཉམས་འོག་ཏུ་ཆུད་པའི་མདོ་སྔགས་ཡོངས་རྫོགས་ལ་མཁས་པས་མངའ་རིས་པཎ་ཆེན་ཞེས་རྩོད་མེད་ཡོངས་སུ་གྲགས། གྲུབ་པ་བརྙེས་པའི་ཚུལ་ཡང༌། གསུང་ལས། བྲག་དམར་གྱི་མཚོ་ལ་རོ་སྙོམ་བྱས། སྨུན་ནགས་ཀྱི་ཆུ་ལ་རྡོག་པས་བརྫིས། །ལྷ་ལུང་གི་བྲག་ལ་མཁའ་ལྟར་ལྡིང༌། །བག་ཅན་གྱི་བྲག་ལ་བྱི་ལྟར་འཛུལ། །མགོ་བོ་ཅན་བྲག་གི་ལོག་ལ་རྒྱུག །གྲོགས་ཤེར་སེང་དང་ཤེར་དཔལ་རྒྱལ་བཟང་གསུམ། །བྱང་རྒྱལ་དང་བླ་མ་རིན་སེང་བ། །སྐྱེས་ཕོ་མོ་འགས་གྲུབ་ཐོབ་གྲུབ་ཐོབ་ཟེར། །དེར་གྲུབ་ཐོབ་ཀྱི་གོ་བ་ངས་མི་ལེན། །ཆོས་ཉམས་བླངས་ཀྱི་ཉམས་སྣང་ཐོལ་ཙམ་ཡིན། །དོན་འཕོ་འགྱུར་བྲལ་བ་མ་རྟོགས་ན། །ལུས་སྒྱུ་མའི་ཆོ་འཕྲུལ་བྱ་བྱིས་སྟོན། །ཞེས་གྲུབ་རྟགས་ཀྱི་མཐར་ཐུག་རྟོགས་པ་ལ་ངོས་འཛིན་ཅིང༌། ལྷག་པར་དུ་འཇམ་དཔལ་ཕྱག་རྒྱ་ཟིལ་གནོན་གྱི་ཆོས་འདི་ལ་དཀའ་བ་སྤྱད་པའི་ཚུལ། གསུངས་ལས། རྒྱལ་ཁམས་གཡེང་པས་བླ་མ་རྙེད། །བསམ་ཡས་བསྐོར་ནས་འཕྲང་ཕུར་ཕྱིན། །བླ་མ་རྙེད་ནས་གདམ་ངག་ཞུས། །རྩ་རྒྱུད་སྡིག་པ་སྙིང་འཛིག་ལས། །མན་ངག་ཟུར་ཆོས་བརྒྱན་པ་རྣམས། །ངལ་དུབ་སྤང་ནས་ཞུ་གཏུགས་བྱས། །རྒྱུ་ལུས་སྦུ་བར་སོང་སྙམ་འདུག །ཁོང་པ་ཁྲག་གིས་གང་སྙམ་བྱེད། །ལྷུ་གཟུགས་དུམ་བུ་ཕྲལ་སྙམ་བྱེད། །དེ་ལྟར་གྱུར་པ་ཁྱད་བསད་ནས། །སྲོག་དང་བསྡོས་པའི་དམ་ཆོས་འདིས། །སངས་རྒྱས་བསྟན་པ་སྲུང་བར་ཤོག །ཅེས་གསུངས་པ་ལྟར་རིས་མེད་བསྟན་པ་ཡོངས་རྫོགས་ཀྱི་དགེ་བའི་བཤེས་གཉེན་ཆེན་པོ། གཞོན་པ་དང་འཇོ་བེར་སོགས་ཆོས་བརྒྱད་སྤང་པའི་ཁྲིམས་ལྡན་བསོད་སྙོམ་པ་ཆེན་པོ། ཞེན་ལོག་དཀའ་སྤྱད་ཁུལ་དུ་བཟོད་པའི་བྱ་བཏང་རྣལ་འབྱོར་ཆེན་པོ། རིག་གྲོལ་སྤོབས་པ་བསམ་མི་ཁྱབ་པའི་བྱང་སེམས་དགེ་འདུན་ཆེན་པོ། ཨོ་རྒྱན་སངས་རྒྱས་གཉིས་པའི་རྒྱལ་ཚབ་གསང་སྔགས་རྡོ་རྗེ་འཛིན་པའི་གཏེར་སྟོན་ཆེན་པོ་དེ་ཉིད་བསམ་ཡས་མི་འགྱུར་ལྷུན་འགྲུབ་བཻ་རོ་ཙ་ནའི་གླིང་གི་བར་ཁང་དུ་རྒྱལ་དབང་རིན་ཆེན་ཕུན་ཚོགས་ཀྱིས་མཇལ་འཕྲད་མཛད་པར་ཆོས་རྒྱལ་ཡབ་སྲས་སྔར་འདྲེས་བཞིན་སྔོན་ལས་རྗེས་དྲན་ཐོག་དེ་ཉིན་ཚེས་བཅུ་ཁེལ་བས་རང་གཏེར་དྲག་པོ་དབུ་དགུ་དང༌། འཇམ་དཔལ་ཡང་ཏིག་རྫོགས་རིམ་བཅས་པའི་དབང་ལུང་ཁྲིད་བཅས་དབུ་བརྩམས་ནས་འབྲི་གུང་པ་ཆེན་པོ་ཆོས་རྒྱལ་རིན་ཆེན་ཕུན་ཚོགས་སམ་རྒྱལ་དབང་གནམ་ལྕགས་མེ་འབར་གྱིས་གསན་པར་མཛད་པའི་འཇམ་དཔལ་གཤིན་རྗེའི་གཤེད་ཀྱི་རྫོགས་རིམ་གཞན་ལ་མེད་པ་འབྲི་ལུགས་ལ་ཡོད་པ་དང༌། རྒྱུད་སྡེ་གཞན་ལས་གཤེད་རྒྱུད་འདི་ཁྱད་པར་འཕགས་པའི་ཚུལ་མང་ཡང་གཙོ་བོ་སྔགས་འགྲུབ་སླ་ཞིང་ལས་མྱུར་བའི་ཁྱད་པར་འཕགས་པ་མ་ཟད་ལྷག་པར་འཁྲུལ་འཁོར་ལས་སྟོབས་ཆེ་ཞིང་མྱུར་ལ་ཐེ་ཚོམ་མེད་པར་འགྲུབ་པའི་ཁྱད་པར་འཕགས་པ་སྟེ། ཇི་སྐད་དུ། བརྟུལ་ཞུགས་མཐར་ཐུག་ཐོད་པ་ཆེན་པོ་དང༌། །འཁྲུལ་འཁོར་མཐར་ཐུག་གཤིན་རྗེའི་གཤེད་པོའི་རྒྱུད། །ཅེས་དམར་ནག་གི་རྒྱུད་གཉིས་ཀ་ནས་མགྲིན་གཅིག་ཏུ་གསུངས་པས། ཐོད་པ་ཆེན་པོའི་འཁྲུལ་འཁོར་ནི། ནང་གི་རྣལ་འབྱོར་སྟོབས་ལས་ཀུན་ད་ལྟ་བུ་འཕོ་མེད་དུ་འཆིང་བའི་དོན་ཡིན་གྱི་ཁ་ཅིག་སངས་རྒྱས་ཐོད་པའི་རྒྱུད་མཆོག་ཡིན་ནོ་ཞེས་བཤད་པ་ནི་བསམ་བློ་མགོ་ཐུམ་གྱི་བཤད་པའོ། །སྔོན་བོད་ཀྱི་གཤིན་རྗེའི་མཁན་པོ་རྣམས་ཀྱིས། རྒྱུད་རྣམས་ལས་ལས་ཚོགས་མང་དུ་གསུངས་ཀྱང༌། ལས་དང་པོ་པས་འགྲུབ་སླ་བ་གཤིན་རྗེའི་གཤེད་ཀྱི་ལས་ཚོགས་རང་ཡིན། གསང་འདུས་ཀྱི་ལས་ཚོགས་འགྲུབ་པ་ལ་བསྐྱེད་རིམ་ལ་བརྟན་པ་ཐོབ་དགོས། དུས་འཁོར་རླུང་བུམ་ཅན་འགྲུབ་དགོས། བདེ་མཆོག་ཕོ་ཉ་མོ་གྲུབ་དགོས། གཤིན་རྗེ་གཤེད་ལ་གྲངས་བསྙེན་སོང་ན་འཁོར་ལོ་བཅས་ཆོག་ཡིན་ཞེས་གྲགས་པ་བཞིན་གཤིན་རྗེའི་འཁྲུལ་འཁོར་མཆོག་ཏུ་གྱུར་པ་ཚད་མས་གྲུབ་པ་མ་ཟད། སྤྱིར་ལྷ་ཞི་བ་ལས་ཁྲོ་བོ་འགྲུབ་ཐག་ཉེ་བ་དང༌། ཁྲོ་བོ་གཞན་ལས་གཤིན་རྗེའི་གཤེད་འགྲུབ་ཐག་ཉེ་བ་ཡིན་ཀྱང༌། ཐེ་ཚོམ་དང་རྟོག་དཔྱོད་མཁན་ལ་དཀའ་བར་མངོན་ཏེ། ཇི་སྐད་དུ། རྟོག་ཅིང་དཔྱོད་པའི་རྟོག་གེ་བ། །དེ་ལ་སྦྱོར་བའི་དངོས་གྲུབ་རིང༌། །ཞེས་འབྱུང་བ་དང༌། འཇམ་དཔལ་རྩ་རྒྱུད་ལས། སྔགས་ལ་དད་པ་མེད་པས་ནི། །འབད་པ་དུ་མ་བྱས་གྱུར་ཀྱང༌། །སྔགས་རྣམས་འགྲུབ་པར་མི་འགྱུར་རོ། །མ་ལུས་དམ་ཚིག་མི་བསྟན་ཏོ། །ཞེས་གསུངས་པ་དང༌། དད་པ་བརྟན་པོའི་འགྲུབ་པར་འགྱུར་བ་སྟེ། ཇི་སྐད་དུ། ཡང་ན་བླུན་པོ་དད་པ་བརྟན། །དེ་ལ་སྦྱོར་བའི་དངོས་གྲུབ་ཉེ། །ཞེས་དང༌། འཇམ་དཔལ་རྩ་རྒྱུད་ལས། འཇམ་དཔལ་དབྱངས་ཀྱི་དཀྱིལ་འཁོར་ནི། །ལས་ཀུན་བྱེད་ལ་རབ་ཞུགས་ན། །བསྟན་པ་ལ་ནི་གཞོན་ནུ་བཞིན། །སྔགས་རྣམས་འགྲུབ་པར་འགྱུར་བ་ཡིན། །ཞེས་འབྱུང་བ་དང༌།

 འཇམ་དཔལ་གཤིན་རྗེའི་གཤེད་ཀྱི་སྒོ་ནས་མངོན་སྤྱོད་གྲུབ་པ་མང་སྐད་ལ་མཆོག་གྲུབ་པ་མེད་དོ་སྙམ་ན། འཕགས་ཡུལ་དུ་འདི་སྐད་ཅེས་གྲགས་ཏེ། གཤིན་རྗེའི་གཤེད་ལ་དུས་ནི་རིམ་པ་ལྔ། །འདོད་པ་དངོས་གྲུབ་སྤྱོད་པ་སྣ་ཚོགས་དང༌། །གནོད་ལྡན་ངེས་སྤྱོད་ཆ་ཤས་ཅན་རྣམས་བྱུང༌། །ཞེས་གཤིན་རྗེའི་ཆོས་སྐོར་ལ་འཕགས་ཡུལ་དུ་དུས་ཀྱི་རིམ་པ་ལྔར་བྱུང་སྟེ། བཀའ་བསྡུ་གསུམ་པའི་རྗེས་མི་རིང་བར་གཤིན་རྗེའི་སྔགས་རྒྱུད་དར་ཏེ་ལོ་ཉིས་བརྒྱ་ཙམ་ནི་དུས་དང་པོ་འདོད་པའི་དངོས་གྲུབ་ཀྱི་དུས་ཏེ་ཚོམ་བུ་སྟོང་ཕྲག་དུ་མ་ཕྱག་རྒྱ་ཆེན་པོ་མཆོག་འབའ་ཞིག་གྲུབ་ཅེས་གསུངས་ཏེ། དེའི་དུས་སུ་རྒྱ་གར་ལྷོ་ཕྱོགས་གྲོང་ཁྱེར་གསེར་གྱི་ས་ཞེས་བྱ་བར་རྒྱལ་པོ་བི་ཛ་སེང་ཧ་འཁོར་བཅས་གཤིན་རྗེའི་གཤེད་ཀྱི་རིགས་སྔགས་བསྒྲུབས་པས་འདོད་པས་མ་བཅིངས་པར་གྲོལ་ཏེ་རྡོ་རྗེའི་སྐུ་བརྙེས་ནས་རི་ཡི་རྒྱལ་པོ་མ་ད་ར་ལར་བཞུགས་པར་གྲགས་པ་དང༌། རྒྱ་གར་ཤར་ཕྱོགས་ཛྭ་ཤ་སྭ་མི་སྟེ་ཀའི་ཞེས་སྔོན་དེ་ལྟར་གྲགས་ལ། ད་ལྟ་བ་རོན་དྲའི་བྱེ་བྲག་ཅིག་ཡིན་ཟེར་བ་དེར། རྒྱལ་པོ་དྲག་པོ་འབྱོར་པ་ཞེས་བྱ་བས་གཤིན་རྗེའི་རིགས་སྔགས་གྲུབ་པས་བསད་བསྐྲད་མནན་པའི་སྦྱོར་བས་ཚར་བཅད་ཅིང་སླར་གསོས་ཏེ་འཁོར་སྟོང་དང་བཅས་པ་མཁའ་སྤྱོད་ཀྱི་རིག་འཛིན་གྲུབ། དེ་བཞིན་དུ་ནུབ་ཕྱོགས་ཧ་ལི་ཡུལ་གྱི་རྒྱལ་པོ་ས་ར་ཤ་མ་རཱ་ཛ་འཁོར་སྟོང་དང་བཅས་པ་འཇའ་ལུས་གྲུབ་པ་དང༌། བྱང་ཕྱོགས་ཀླ་ཀློའི་གྲོང་ཀ་བྷེ་ལའི་རྒྱལ་པོ་གཱ་གན་དྲ་དེ་ཝ་ལོ་བརྒྱ་ལོན་ནས་རྒས་ཤིང་གོག་པས་གཤིན་རྗེའི་རིགས་སྔགས་བསྒྲུབས་པས་སླར་གཞོན་པར་གྱུར་ནས་ལོ་བརྒྱ་བར་བཞུགས་ནས་འཁོར་སྟོང་དང་བཅས་པ་འོད་ལུས་གྲུབ་པ་སོགས་མཐའ་ཡས་པས་མཆོག་གྲུབ་བོ། །

 དུས་གཉིས་པ་སྤྱོད་པ་སྣ་ཚོགས་པ་གྲུབ་པ་ལོ་གསུམ་བརྒྱ་ཙམ་བྱུང་སྟེ་དཀྱིལ་འཁོར་དེར་ཞུགས་པ་ཐམས་ཅད་དོན་མ་གྲུབ་པ་ནི་གཅིག་ཀྱང་མེད་དོ། །མཆོག་གྲུབ་པའང་ཤིན་ཏུ་མང༌། ཞེས་གསུངས་ཏེ། དུས་སྐབས་དེར། རྒྱ་གར་ལྷོ་ཕྱོགས་ཚོང་དཔོན་གྱི་བུ་ཨ་ར་དང༌། ས་ར་གཉིས་ཀྱི་འཇམ་དཔལ་གཤིན་རྗེའི་དབང་སྐུར་ནོད་དེ། བྲིས་སྐུའི་མདུན་དུ་སྔགས་བཟླས་པས་ལོ་གཅིག་གི་རྗེས་སུ་ཨ་ར་ཞེས་པ་དེ་ཚོང་ཁང་དུ་ཚོང་གི་བྱ་བ་བྱེད་འཕྲོ་ལ་ལུས་ཡངས་ཤིང་སེམས་དགའ་བདེའི་ཏིང་འཛིན་ལ་གནས་པ་ཞིག་བྱུང༌། དེ་ནས་ཐག་མི་རིང་བ་ཞིག་ལ་གོམ་འགྲོས་ཀྱིས་ཕྱིན་པས་ཆོམ་པོ་བཞིས་བཟུང་ནས་ལྕགས་སྒྲོག་རྒྱབ་པ་སྔགས་བགྲང་པ་ཙམ་གྱིས་ལྕགས་སྒྲོག་ཆུ་བཞིན་དུ་ནུད་པས་དེར་ཚོང་ཁང་ཡིད་ལ་དྲན་པས་རང་གི་ཚོང་ཁང་དུ་སླེབས་ནམ་མཁའི་སྒྲ་ལས་ཆོ་ག་ལྷག་པ་འདི་ལྟ་བུའོ་ཞེས་ཟེར་རོ། །དེ་ལྟར་བྱས་པས་ཁོ་རང་དང་ཕྱུག་ཟོག་རྣམས་རྫུ་འཕྲུལ་དང་ལྡན་པའི་ལུས་སུ་གྱུར་མཐར་རི་རབ་རྩེ་མོར་འགྲོ་འོ་ཞེས་གར་སོང་ཆ་མེད་དུ་གྱུར་པ་དེ་ལ་སོགས་པའི་གཏམ་རྒྱུད་མང་ཡང་འདིར་དེ་ཙམ་ལས་མ་སྨོས། དེ་ཡན་ཆད་གཤིན་རྗེའི་ཆོས་སྐོར་སྐལ་མེད་གཅིག་ལ་འཁྱར་བ་གཏན་ནས་མེད་ཅིང་སྐལ་ལྡན་ཁོ་ན་ལ་དར་བ་ཡིན་ནོ། །

 དུས་གསུམ་པ་གནོད་པ་ཅན་ནི་ལོ་ལྔ་བརྒྱ་ལྷག་ཙམ་བྱུང་སྟེ་དངོས་གྲུབ་ཐོབ་པའང་མང་མོད་ནུས་པའི་སྒོ་ནས་མངོན་སྤྱོད་དྲག་ཤུལ་གྱི་སྦྱོར་བ་གཙོ་བོར་བྱེད་པ་བྲམ་ཟེ་ཙ་ན་ཀ་སོགས་འདི་དུས་བྱུང་ཞེས་གསུངས་པ། དེང་སང་ཡང་བྲམ་ཟེ་ཙ་ནཀཱ་ལ་ཅ་ནག་ཀྱེ་ཟེར་ཞིང་རྒྱ་གར་ལ་ད་ལྟའང་གཏམ་རྒྱུད་རླུང་ལྟར་གྲགས་སོ། །གནོད་པ་ཅན་གྱི་དུས་ཞེས་པ་ནི་ཡུལ་དུས་མ་ཡིན་པར་མངོན་སྤྱོད་བྱས་པས་རང་ལ་སྡིག་པ་འབྱུང་བས་ན་དེ་ལྟར་གྲགས། འོན་ཏེ་སྐལ་ལྡན་དངོས་གྲུབ་ཐོབ་པ། རྒྱལ་པོ་ཟླ་བ་སྦས་པ་འམ་ཙནྡྲ་གུཔྟའི་དུས་སུ། ཡུལ་ཨོ་ཌི་བི་ཤར་ཚོང་དཔོན་གྱི་བུ་རབ་ཏུ་བྱུང་བ་སྣ་ཚོགས་འབྱུང་གནས་འཇའ་ལུས་སུ་གྱུར་པ་སོགས་ཀྱི་གཏམ་རྒྱུད་མང་ངོ༌། །

 བཞི་པ་ངེས་པ་ལ་སྤྱོད་པའི་དུས་ནི་སློབ་དཔོན་ལ་ལི་ཏ་བཛྲ་ནས་ཀ་མ་ལ་རཀྵའི་ཏའི་བར་ཡིན་ཏེ་བསྐྱེད་རིམ་ཕྲིན་ལས་དང་བཅས་པ་ལ་ངེས་པ་སྤྱོད་ཅིང་གྲུབ་པའོ། །ཞེས་གསུངས་པ་བཞིན། དཔལ་ཆོས་ཀྱི་གྲགས་པའི་སྐུ་ཚེའི་སྟོད་ཙམ་ན། སློབ་དཔོན་ལ་ལའི་ཏ་བཛྲ་བྱུང༌། ཡུལ་ཨོ་ཌི་བི་ཤར་འཁྲུངས་ཤིང་ན་ལེན་ཌར་རིག་པའི་གནས་ལྔར་མཁས་པར་བྱས། སྔགས་རྒྱུད་མང་དུ་ཐོས། སྒྱུ་འཕྲུལ་དྲྭ་བའི་དབང་གསན་སྐབས་མེ་ཏོག་འཇམ་དཔལ་ལ་ཕོག་པས་དེ་ཉིད་ལྷག་པའི་ལྷར་བཟུང་ཞིང་བསྒྲུབས་པས་ལོ་ཉི་ཤུ་ཙམ་ནས་ཞལ་བསྟན་པས་ཐུན་མོང་དངོས་གྲུབ་འགའ་རེ་ཐོབ། བསྐྱེད་རིམ་བསྟན་ཅིང་ནུས་པ་ཅུང་ཟད་ཐོབ་པས་ཨོ་རྒྱན་དང་ཉེ་བའི་གནས་ཀུན་ཏུ་མུ་སྟེགས་རྣམས་དང་ནུས་པ་འགྲན་པ་ལས་རྒྱལ་བར་གྱུར་ཀྱང་ལན་ཅིག་མུ་སྟེགས་པའི་རྣལ་འབྱོར་མ་ཞིག་གི་ལྟ་སྟང་བྱས་པས་སློབ་དཔོན་དྲན་མེད་དུ་བརྒྱལ་བར་གྱུར་པས་སང་ཙ་ན། རྡོ་རྗེ་རྣལ་འབྱོར་མ་ལ་གསོལ་བ་དྲག་ཏུ་བཏབ་པས། རྡོ་རྗེ་རོ་ལང་མ་མི་མོའི་ཚུལ་དུ་མངོན་སུམ་དུ་བྱོན་གཤིན་རྗེའི་དཀྱིལ་འཁོར་དུ་དབང་བསྐུར་ཡེ་ཤེས་སྐྱེས་ཏེ་གནས་དེར་ཟླ་བ་གསུམ་དང་ཕྱེད་ལ་བསྒོམས་པས་བསྐྱེད་རྫོགས་ཀྱི་ཡེ་ཤེས་བརྟན་ཅིང་དྲོད་ཐོབ། ནགས་ཀྱི་མ་ཧེ་བཀུག་སྟེ་ཆིབས་ནས་ཟླ་བ་དྲུག་ལ་སྨྱོན་པའི་སྤྱོད་པ་མཛད། རྒྱུད་སྤྱན་འདྲེན་པའི་ལུང་བསྟན་བྱུང་ནས་མཁའ་འགྲོ་མ་དང་བཀའ་གྲོས་ནས་དགྲ་གདོང་འཇིག་གསུམ་གྱི་རྒྱུད་སྤྱན་དྲངས། རྒྱ་གར་ནུབ་ཕྱོགས་མོ་ལ་ཏཱ་ན་ཞེས་པར། རྒྱལ་པོ་ར་ན་ཝརྨ་ཞེས་པས་གནས་དེར་མུ་སྟེགས་དུག་ལ་མཁས་པ་བསྐུལ་ཏེ་འགྲན་བཅུག་པས་མུ་སྟེགས་རྣམས་ཀྱིས་དུག་བྲེ་རེ་དུས་གཅིག་ཏུ་ཟོས། སློབ་དཔོན་གྱིས་དུག་མི་ཁུར་བཅུ་བཏགས་ཏེ་བྲེ་ཉིས་འགྱུར་ཆང་ལ་བཏབ་ནས་གསོལ་བས་མ་གནོད་དངུལ་ཆུ་རྫ་མ་གཉིས་གསོལ་བས་མ་གནོད་པ་སྐྲག་མདངས་དཔག་ཏུ་མེད་པར་གྱུར་ཏེ། རྒྱལ་པོའི་ཕོ་བྲང་ཕྱག་གིས་བསྒུལ་བས་ཐམས་ཅད་སྐྲག་ནས་ཡོ་བྱད་དཔག་མེད་ཕུལ། དེ་རྣམས་དགེ་སློང་འཕོང་པ་རྣམས་ཀྱིས་ཅི་བདེར་གྱོན་པ་དང༌། མུ་སྟེགས་རྣལ་འབྱོར་མ་སྔགས་མཁན་གྱི་སྡེ་ཆེན་པོ་ཆགས་པ་ལ་ནུས་པ་འགྲན་པས་མུ་སྟེགས་རྣམས་ས་འོག་ཏུ་རྡིབ་སྟེ་ཤི་བ་དང༌། དེ་ནས་མང་གྷ་དྷ་དང་དཔལ་ན་ལེན་ཌར་བྱོན་པས་པཎྜི་ཏཱ་རྣམས་ཀྱིས་ཁྱེད་ཀྱི་རྒྱུད་སྤྱན་དྲངས་ནུས་པ་ཐོབ་ཟེར་བས་དངོས་སུ་ནུས་པ་འཕྲལ་དུ་ཐོན་ཟེར་བས་འོ་ན་རྒྱལ་པོ་སེང་གེ་ལྔ་པ་འཁོར་བཅས་འདིར་འགུགས་པར་བྱེད་གསུངས། སློབ་དཔོན་གྱིས་ཏིང་ངེ་འཛིན་གྱི་ལས་སྦྱོར་མཛད་པས། རྒྱལ་པོ་སེང་གེ་ལྔ་པ་དང་བློན་པོ་མུ་ཏཱ་རི་པྲ་ད་ན་ཞེས་མུ་སྟེགས་ལ་དད་ཅན་དེ་བཅས་ཡུལ་གཽ་ར་ན་ནས་ན་ལེན་ཌ་བར་ཟླ་ཕྱེད་ཙམ་འགྲོ་བ་ལ་ཆུ་ཚོད་ཁ་ཤས་ལ་བསྒྲོད་ནས་ནམ་ཕྱེད་ལ་དཔལ་ན་ལནྜེའི་ལྕགས་རིའི་ནང་དུ་སླེབས། ནམ་ལང་པ་དང་དགེ་འདུན་རྣམས་ལ་ཆོས་སྟོན་གསོལ། ནོར་མང་པོ་ཕུལ་ཕྱིན་ཆད་ནང་པ་བྱེད་པར་ཁས་བླངས་པས་སློབ་དཔོན་ལ་ཐམས་ཅད་ཡིད་ཆེས་ཤིང་ངོ་མཚར་སྐྱེས་པ་དང་ཀླུ་གདུག་ཅན་དང་ཀླ་ཀློ་སོགས་བསྟན་གནོད་ཚར་བཅད་པ་དང༌། རྒྱལ་པོ་ཨིནྡྲ་བྷོ་དྷི་བར་པ་རྫུ་འཕྲུལ་གྱི་ང་རྒྱལ་བཅག་ནས་ཞབས་ལ་གཏུགས་པ་སོགས་མཛད་པ་ངོ་མཚར་ལྔ་བརྒྱར་གྲགས་པ་མང་ཡང་དེ་ཙམ་མོ། །མཐར་འཇའ་ལུས་རྡོ་རྗེའི་སྐུ་བརྙེས་སློབ་དཔོན་འདི་ལ་དཀྱིལ་འཁོར་ཆེན་པོའི་རྡོ་རྗེ་སློབ་དཔོན་ཆེན་པོ་ཞེས་པའི་མཚན་གསོལ། སློབ་དཔོན་དཔལ་འཛིན་ནི་རྒྱ་གར་རྒྱལ་པོ་དྷརྨ་པཱ་ལིའི་སྐུ་ཚེའི་སྨད་ཙམ་ལ། ཡུལ་མངྒ་དྷར་བྲམ་ཟེའི་རིགས་སུ་འཁྲུངས། ཆུང་དུས་སྒྲ་ལ་མཁས་ཨོ་ཏན་ཏ་པུ་རིར་རབ་ཏུ་བྱུང་ཞིང་བསྙེན་པར་རྫོགས། སློབ་དཔོན་ཡེ་ཤེས་ཞབས་ཀྱི་སློབ་བརྒྱུད་འགའ་རེ་བསྟེན། གཤིན་རྗེའི་གཤེད་ཀྱི་དགོངས་པ་ཐུགས་སུ་ཆུད་ནས་རྩེ་གཅིག་ཏུ་བསྒོམ་པས་ཡེ་ཤེས་ལ་དབང་བས་སེམས་ཅན་གྱི་དོན་མཛད་པ་བཞེད་ནས་ནགས་ཚལ་དུ་གཤེགས་ནས་སྟག་དང༌། བསེ་རུ། མ་ཧེ་རྣམས་ལ་སྡིག་མཛུབ་མཛད་པ་ཙམ་གྱིས་ཤི། ལྟ་སྟང་གིས་གསོས་པར་མཛད། ལྷོ་ཕྱོགས་རྒྱུད་བེ་ད་རྦར་བྱོན་པས་དགེ་སློང་ཆོས་སྨྲ་བའི་ཁྱུ་མཆོག་ཅིག་འདུག་པ་དེས་མུ་སྟེགས་རྣམས་རྩོད་པས་ཕམ་ནས་མུ་སྟེགས་འགྲིབ་པར་བྱས་པས་རྒྱལ་པོ་ཧ་ས་དེ་བ་མ་དགའ་ནས་དགེ་སློང་དེས་མགོ་གཅོད་པའི་གྲབ་བྱེད་པ་ན་སློབ་དཔོན་དཔལ་འཛིན་བྱོན་ཏེ། ཕན་བདེའི་འབྱུང་གནས་སངས་རྒྱས་ཀྱི་ཆོས་ཡིན་ན་ཆོས་འཛིན་པ་དེས་མགོ་གཅོད་མི་རུང་ངས་རིན་སྦྱིན་ནོ་གསུངས་པས། རྒྱལ་པོས་མགོ་བོ་མགོ་བོས་བསླུ་བར་བྱ་ཁྱོད་ཀྱི་མགོ་བོ་བླང་ངོ་ཟེར་བས། སློབ་དཔོན་གྱི་དབུ་རྒྱལ་པོར་བྱིན་དགེ་སློང་ཐར་བར་བྱས་ཉེ་འཁྲིས་སུ་ལྷ་ཁང་རྩར་མཆོད་སྦྱིན་བྱས་པའི་མ་ཧེའི་མགོ་ཞིག་འདུག་པ་བླངས་ནས་བཞག་པས་མ་ཧེའི་དབུ་ཅན་དུ་གྱུར། རྗེས་སུ་རྒྱལ་པོ་དེ་ཡང་བརྟུལ་ནས་དབུ་རང་སོར་ཆུད་པ་སོགས་མུ་སྟེགས་མང་པོ་སངས་རྒྱས་བསྟན་ལ་བཀོད་པའི་ལོ་རྒྱུས་མང༌ངོ་། །

 དུས་ལྔ་པ་ཆ་ཤས་ལ་སྤྱོད་པ་ནི་དེ་ནས་བརྩམས་ཏེ་ད་ལྟའི་བར་ཡིན་ལ། འཕགས་ཡུལ་དུ་མཁས་པ་སྒོ་དྲུག་ནས་ཨ་བྷ་ཡའི་དུས་བར་ལོ་བརྒྱ་ཙམ་དར་ཞིང་ལས་འགྲུབ་པ་མྱུར། དེ་ནས་གཤིན་རྗེའི་གཤེད་དམར་ནག་འཇིག་མཛད་ཀྱི་ཆོས་སྐོར་ནུབ་པ་ན་ཡུལ་དབུས་སུ་ཀླ་ཀློ་ཞུགས་པ་བྱུང་བས་ཀླ་ཀློའི་གཉེན་པོ་མཆོག་ཀྱང་སྤྱིར་ཁྲོ་རྒྱལ་གཤིན་རྗེའི་གཤེད་དང་དགོས་འཇིག་མཛད་ཆེན་པོ་ཉིད་ཡིན་ནོ་ཞེས་རྗེ་ཏཱ་ར་ན་ཐ་དང༌། འཇམ་མགོན་ཡོན་ཏན་རྒྱ་མཚོ་མཆོག་ཟུང་གིས་མགྲིན་གཅིག་ཏུ་གསུངས་པ་དང༌། དེ་ལྟར་དུས་ཀྱི་རིམ་པ་ལྔ་དར་ཡང་ཐུན་མོང་གི་གདུལ་བྱའི་སྣང་ངོར་རྒྱུད་ཀྱི་དབང་བཤད་དངོས་སུ་དར་བར་མཛད་པ་ནི། དང་པོར་སློབ་དཔོན་ལ་ལིའི་ཏ་བཛྲ་དང༌། བར་དུ་སློབ་དཔོན་སངས་རྒྱས་ཡེ་ཤེས་ཞབས་དང༌། མཐར་བྲམ་ཟེའི་སློབ་དཔོན་དཔལ་འཛིན་གསུམ་གཤིན་རྗེའི་གཤེད་ཀྱི་བཀའ་བབ་ཅིང། དེ་གསུམ་དཀྱིལ་འཁོར་ཆེན་པོའི་རྡོ་རྗེ་སློབ་དཔོན་ཆེན་པོ་ཞེས་མཚན་གསོལ་ཏེ། ཤེས་བྱ་མཛོད་ལས། ཁྱད་པར་གཤེད་སྐོར་ཀུན་འདུས་དཔལ་འཛིན་སོགས། །རིམ་རྒྱུད་ལྗོངས་འདིར་སྔགས་རྒྱུད་ཐོག་མར་བྱུང༌། །ཞེས་གསུངས་ཏེ། ཁྱད་པར་གཤེད་སྐོར་དམར་ནག་འཇིག་གསུམ་གྱི་རྒྱུད་དང་མན་ངག་གི་ཆུ་བོ་ཀུན་འདུས་པ་སློབ་དཔོན་ཆེན་པོ་དཔལ་འཛིན་སོགས་རིམ་པར་བརྒྱུད་དེ་བོད་ཡུལ་དུའང་ཅི་རིགས་པར་བྱུང་ཞིང༌། ལྗོངས་འདིར་སྤྲུལ་པའི་རྒྱལ་པོ་སྲོང་བཙན་སྒོམ་པོས་སྒྲུབ་ཐབས་མཛད་པར་གྲགས་པས་སྔགས་བྱུང་བའི་སྔ་ཤོས་ཡིན། རབ་ཏུ་བྱུང་བའི་སྡེ་དར་ཙམ་ན་གཤིན་རྗེའི་གཤེད་རྣམ་པར་རྒྱལ་བའི་རྒྱུད་བྱུང༌། དབང་བཤད་མན་ངག་ལག་ལེན་བཅས་བྱུང༌། གནུབས་ཆེན་སངས་རྒྱས་ཡེ་ཤེས་ཀྱིས་གཤིན་རྗེའི་གཤེད་ཀྱི་ཆོས་སྐོར་མཐའ་ཡས་པ་སྤེལ་བས་རིགས་སྔགས་གྲུབ་པ་དུ་མ་བྱོན་པས་མཚོན་སྔགས་རྒྱུད་རྣམས་ཀྱི་ཐོག་མ་ལྟ་བུ་བྱུང་ངོ༌། །

 འཇམ་དཔལ་མཚན་ཡང་དག་པར་བརྗོད་པའི་རྒྱུད་འདི་ཡིད་བཞིན་གྱི་ནོར་བུ་འམ། དཔག་བསམ་ཤིང་ལྟར་རང་གཞན་སེམས་ཅན་ཐམས་ཅད་ཀྱི་གནས་སྐབས་དང་མཐར་ཐུག་གི་འདོད་དོན་མཐའ་དག་སྟེར་བའི་བྱེད་པོར་གསུངས་ཤིང༌། ཐ་ན་རྒྱུད་འདིའི་ཚིག་ཙམ་བཀླག་པས་ཀྱང་སྡིག་སྒྲིབ་ཚན་པོ་ཆེ་འདག་པ་དང༌། རྗེ་བཙུན་འཇམ་དཔལ་དབྱངས་ཀྱི་བྱིན་རླབས་མྱུར་དུ་འཇུག་པ་སོགས་ཕན་ཡོན་མཐའ་ཡས་པར་འབྱུང་བ་འདི་ཡི་ཕན་ཡོན་གྱི་ལེའུར་གསུངས་པ་ལྟར་རོ། །རྒྱུད་རྒྱལ་འདི་ལ་ངེས་པ་རྙེད་ན་བླ་མེད་ཀྱི་རྒྱུད་མཐའ་དག་ངེས་པ་རྙེད་པར་འགྱུར་ལ། རྒྱུད་འདིའི་དོན་མ་ཤེས་ན་ནི་བླ་མེད་ཀྱི་ལམ་གནད་མི་ཤེས་པས། འགྲེལ་བ་དྲི་མེད་འོད་ལས། སེམས་ཅན་རྣམས་ཐེ་ཚོམ་མེད་པར་བྱ་བའི་ཕྱིར་སྔགས་ཀྱི་ཐེག་པ་ཐམས་ཅད་ལས་བསྡུས་ནས་མཚན་ཡང་དག་པར་བརྗོད་པ་བཅོམ་ལྡན་འདས་ཀྱིས་ཕྱག་ན་རྡོ་རྗེ་ལ་ཡང་དག་པར་བསྟན་ཏོ། །མཚན་ཡང་དག་པར་བརྗོད་པ་མི་ཤེས་པ་དེས་སྔགས་ཀྱི་ཐེག་པ་མི་ཤེས་སོ། །གང་སྔགས་ཀྱི་ཐེག་པ་མི་ཤེས་པ་དེ་འཁོར་བ་སྟེ་ཐམས་ཅད་དུ་བཅོམ་ལྡན་འདས་རྡོ་རྗེ་འཆང་གི་ལམ་དང་བྲལ་ལོ་ཞེས་གསུངས་ཤིང༌། མར་སྟོན་ཆོས་ཀྱི་བློ་གྲོས་ཀྱི་མགུར་ལས། རྒྱུད་ཟབ་མོ་བསྟོད་པའི་གླུར་བླངས་ཞུས། །ཞེས་མེ་ཏྲི་པའི་བཀའ་སྲོལ་མཚན་བརྗོད་བླ་མེད་ལུགས་ཀྱང་ཞུས་པ་དེ་དག་གི་དབང་ལུང་རྒྱུན་ད་ལྟ་ཡང་མ་ནུབ་པར་གནས་པའོ། །དེ་དག་ནི་ལོ་རྒྱུས་མདོར་བསྡུས་པ་སྟེ་རྒྱས་པར་དཔལ་རིག་འཛིན་ཆོས་ཀྱི་གྲགས་པའི་གཤིན་རྗེའི་ལོ་རྒྱུས་དང༌ཆོས་འབྱུང་སོགས་ལས་ཤེས་པར་བྱའོ། །

 གཉིས་པ་བར་དུ་དགེ་བ་ལོ་རྒྱུས་དེ་ལྡན་གྱི་བསྒྲུབ་བྱའི་ལྷ་ངོས་བཟུང་ཞིང་དགོས་དོན་གྱི་ཁོག་དབུབ་པ་ལ་གཉིས་ལས། དང་པོ་ལྷ་འདི་ཡི་ངོ་བོ་ངོས་བཟུང་བ་ནི། རྒྱལ་ཀུན་ཡེ་ཤེས་རང་བྱུང་འདུས་མ་བྱས་པ་ཉིད་རྣམ་པ་གང་འདུལ་རྟགས་ཀྱི་ཕྱག་རྒྱ་གཟུགས་སྐུར་བཞེངས་པ་འཇམ་དཔལ་གཤིན་རྗེ་ཚེ་བདག་ཕྱག་རྒྱ་ཟིལ་གནོན་སྟེ། ཡ་མནྟ་ཀའི་ངེས་དོན་ཚིགས་བཅད་བཅུ་གཅིག་པར། གཟུང་འཛིན་ཞེན་ཆགས་བརྟས་པ་ལས། །ང་རྒྱལ་དབང་གིས་དྲེགས་པ་ནི། །གཤིན་རྗེའི་བདུད་སོགས་མཐུ་བོ་ཆེ། །ཀུན་ཀྱང་འཇོམས་པ་འཇམ་པའི་དཔལ། །རང་བྱུང་རིག་པའི་ཡེ་ཤེས་ཡིན། །དེ་ལ་ཐམས་ཅད་མཉམ་ཉིད་ཀྱང༌། །རྨི་ལམ་སྒྱུ་མའི་རྣམ་རོལ་དུ། །གཞོམ་བྱ་འཇོམས་བྱེད་ཚུལ་དུ་སྣང༌། །ཞེས་གསུངས། ངེས་ཚིག་ནི། དབྱིངས་ཡེ་གཉིས་སུ་མེད་པ་སྐྱེ་འགག་བྲལ་བའི་དོན་ཉིད་གཉེན་པོ་གཞན་གྱིས་མི་ཤིག་རྐྱེན་གང་གིས་ཀྱང་མི་འགྱུར་དངོས་འཛིན་མཚན་རྟོག་མཐའ་དག་འཇོམས་པར་ཐོག་མེད་མཐུ་དང་ལྡན་པས་འཆི་བདག་གཤིན་རྗེའི་གཤེད་དམ་སྐྱེ་འགག་རྟག་ཆད་སོགས་མཚན་འཛིན་མཐའ་དང་བྲལ་བས་ན་གཤིན་རྗེ་སྟེ། ཟླ་གསང་འདུས་པ་ཏནྟྲའི་ལེའུ་ཞེ་གཅིག་པར། གཤིན་ནི་སྐྱེ་བ་མེད་པ་སྟེ། །རྗེ་ནི་འགག་པ་མེད་པའི་དོན། །གཤེད་ཅེས་བྱ་བ་མཐའ་གཉིས་བྲལ། །དེ་ཕྱིར་གཤིན་རྗེ་ཚེ་བདག་ཡིན། །ཞེས་གསུངས་པས་སྐྱེ་འཆི་སོགས་གདོད་ནས་བགྲེས་རྒུད་འཕོ་འགྱུར་བྲལ་བས་ན་ཚེ་བདག་སྟེ། དེས་ན་འཁོར་བའི་རང་བཞིན་ཤེས་པ་ཉིད་མྱང་འདས་ཡིན་པས་དེ་ཉིད་ཕྱག་རྒྱ་དང༌། དེས་ཆོས་ཐམས་ཅད་ལ་སྤང་བླང་དགག་སྒྲུབ་བྲལ་བར་རྒྱས་ཐེབས་པས་ཟིལ་གྱིས་གནོན་པས་ཕྱག་རྒྱ་ཟིལ་གནོན་ཏེ། རྩ་རྒྱུད་སྡིག་པ་སྙིང་འཛིག་ལས། སྐྱེ་འགག་མེད་པའི་ཡེ་ཤེས་གསལ། །ཕྱག་རྒྱ་ཐམས་ཅད་ཟིལ་གྱིས་གནོན། །གདོད་ནས་རྣམ་དག་ཡེ་ཤེས་སྐུ། །ལྷུན་གྱིས་གྲུབ་པར་ཡིན་པ་ལ། །ཞེས་གསུངས་པས། གཞི་ལམ་འབྲས་བུའི་གནས་སྐབས་ཀྱི་དུས་ཐམས་ཅད་དུ་རང་གི་ངོ་བོ་སྤྲོས་བྲལ་ཐིག་ལེ་ཉག་གཅིག་ཆོས་སྐུ་བདེ་བ་ཆེན་པོ་ཡེ་ནས་རང་ལ་གནས་པའི་དོན་ནོ། །

 རིགས་ནི་གཤེད་རྒྱུད་ཆེན་པོ་ཁྲི་དྲུག་སྟོང་པའི་ལེའུ་བརྒྱ་དང་གོ་གཉིས་པར། དུས་གསུམ་སངས་རྒྱས་ཐམས་ཅད་ཀྱང༌། །ཁྲོ་རྒྱལ་གཤིན་རྗེ་གཤེད་པོར་སྣང༌། །ང་ནི་སངས་རྒྱས་ཐམས་ཅད་ཀྱི། །ཡེ་ཤེས་ཡིན་ཏེ་ཐུགས་ལ་གནས། །ཞེས་གསུངས་པས་སྤྱིར་རིགས་ལྔ་ཁྲག་འཐུང་འདུས་པའི་སྤྱི་དཔལ་ཆེན་པོ་ཡིན་ལ། བྱེ་བྲག་ཏུ་མཁྱེན་བརྩེ་རིག་པའི་ཡེ་ཤེས་ཉིད་རྣམ་པ་ཀུན་ཉོན་འཁོར་བའི་གཞི་རྩ་བདག་འཛིན་ཉོན་མོངས་དང༌། དེས་བསྐྱེད་པའི་འཆི་བདག་གཤིན་རྗེ་སོགས་བདུད་དང་ལོག་འདྲེན་འཇོམས་པ་ལ་ཁྲོས་པའི་སྐུ་ཡི་རིགས་སུ་གཏོགས་པའོ། །

 སྐུ་དང་མཚན་གྱི་རྣམ་གྲངས་ཡང༌། ཞི་བའི་དུས་སུ་རྗེ་བཙུན་འཇམ་དཔལ་དབྱངས་དང༌། སྨྲ་བའི་སེང་གེ །ངག་གི་རྒྱལ་པོ། རྡོ་རྗེ་རྣོན་པོ། དབང་གི་འཇམ་དཔལ། མཉྫུ་གྷོ་ཥ། མཆོག་སྦྱིན་རྡོ་རྗེ། འཇམ་དཔལ་བདེ་བ་ཆེན་པོ། འཇམ་དཔལ་དཀར་པོ། ནག་པོ། ཨ་ར་པ་ཙ་སོགས་དང༌། ཁྲོ་བོའི་དུས་སུ། གཤིན་རྗེ་ཚེ་བདག །ཕྱག་རྒྱ་ཟིལ་གནོན། དགྲ་ནག །གདོང་དྲུག །གཤེད་དམར། འཇིག་བྱེད། འཆར་ཀ། ཀིང་ཀ་དམར་ནག །ཁྲོ་ཆུ། ཕ་རོལ་རྒོལ་འཇོམས། ནཱ་ག་རཀྵ། དུག་རི་སོགས་འགྲོ་བ་གང་ལ་གང་འདུལ་གྱི་མཚན་དང་སྐུ་ཡི་བཀོད་པ་བསམ་གྱིས་མི་ཁྱབ་པ་སྟེ་བདེ་གཤེགས་ཐམས་ཅད་འཇམ་དཔལ་གཤིན་རྗེའི་སྤྲུལ་པ་ཡིན་པའི་ཕྱིར། གཤེད་རྒྱུད་ཁྲི་དྲུག་སྟོང་པར། ང་ནི་དུས་གསུམ་མངོན་པའི་ལྷ། །ང་ནི་བདེ་གཤེགས་ཀུན་གྱི་ཐུགས། །ཞེས་གསུངས་པ་དང༌། ཟླ་གསང་འདུས་པའི་ཏནྟྲའི་ལེའུ་བཅུ་པར། ཐམས་ཅད་ཇི་ལྟར་ཞི་གྱུར་ཀྱང༌། །ཞི་བ་ཐམས་ཅད་ང་ཡི་སྐུ། །ཐམས་ཅད་ཇི་ལྟར་ཁྲོས་གྱུར་ཀྱང༌། །ཁྲོ་བོ་ཐམས་ཅད་ང་ཡི་སྐུ། །ཞེས་བདེ་གཤེགས་ཞི་ཁྲོ་རབ་འབྱམས་ཐམས་ཅད་ཀྱི་བདག་ཉིད་གང་འདུལ་སྤྲུལ་པའི་རོལ་གར་བསྒྱུར་ཞིང་སྣང་བར་མཛད་དེ། ཡ་མནྟ་ཀའི་ངེས་དོན་ལས། སྣ་ཚོགས་སྒྱུ་འཕྲུལ་དྲྭ་བའི་གར། །མཐའ་ཡས་གདུལ་བྱར་འབད་མེད་འཆར། །ཞེས་དང༌། བི་ཏོ་ལས། བདེ་བར་གཤེགས་པ་གར་གྱི་བདག །འདོད་རྒུར་བསྒྱུར་བས་གང་ཡང་བདེ། །གར་གྱི་དབང་ཕྱུག་ཆེན་པོ་ལ། །མཁས་པས་ཕྱོགས་རིས་མི་བརྟག་གོ །ཞེས་པ་ལྟར་མདོར་ན་སྣང་གྲགས་རིག་གསུམ་ཐམས་ཅད་འཇམ་དཔལ་གཤིན་རྗེའི་གཤེད་ཀྱི་རང་བཞིན་སྐུ་མདོག་དང་ཞལ་ཕྱག་རྒྱན་ཆས་སོགས་ཐ་དད་གདུལ་བྱའི་རོལ་གར་གང་འདུལ་དུ་སྟོན་པར་མཛད་དེ། ཟླ་གསང་འདུས་པ་ཏནྟྲའི་ལེའུ་གསུམ་པར། ཆོས་ཉིད་སྐྱེ་བ་མེད་པས་གཤིན་ཞེས་བྱ། །རང་བཞིན་འགག་པ་མེད་པས་རྗེ་ཞེས་བྱ། །ཐབས་ཀྱི་འགྲོ་བ་འདུལ་བས་གཤེད་ཅེས་བྱ། །ཞེས་གསུངས་པས་དེ་ཐམས་ཅད་གདུལ་བྱའི་དབང་གིས་སྣ་ཚོགས་སུ་སྣང་བ་ཙམ་ལས་དོན་དུ་གཅིག་ཉིད་དེ། ཆོས་སྐུ་ཐིག་ལེ་ཉག་གཅིག་ལས་ནམ་ཡང་མ་གཡོས་དཀྱིལ་འཁོར་གསུམ་སོགས་ཀྱང༌། བདག་རྩ་བའི་དཀྱིལ་འཁོར་གཤིན་རྗེའི་གཤེད་པོར་འདུས་ཤིང༌། དེར་མ་ཟད་སྣང་བ་ཐམས་ཅད་ཡབ་ཀྱི་རང་བཞིན་ཡ་མནྟ་ཀ། སྟོང་པ་ཡུམ་གྱི་རང་བཞིན་ཨེ་ཀ་ཛ་ཊི་འམ་ཁྲ་མིག་མ། སྣང་སྟོང་དབྱེར་མེད་པའི་ཐབས་ཤེས་གཉིས་མེད་སྲས་ཡ་མ་ར་ཙ་སྐུ་གསུང་སྤྲུལ་པ་འབར་བའི་ཁྲོ་ཚོགས་ཀྱི་དཀྱིལ་འཁོར་ཏེ་སྣང་སྲིད་ཐམས་ཅད་འཇམ་དཔལ་གཤིན་རྗེའི་དཀྱིལ་འཁོར་དུ་ཡེ་ནས་གནས་པ་སྟེ། ཟླ་གསང་འདུས་པ་ཏནྟྲའི་ལེའུ་ཞེ་གཅིག་པར། ང་ནི་འཇམ་དཔལ་གཤིན་རྗེའི་གཤེད། །སྣང་སྲིད་འཁོར་འདས་ང་ལས་བྱུང༌། །སངས་རྒྱས་སེམས་ཅན་ང་ལ་གནས། །སྐུ་གསུམ་ང་ཡི་རང་བཞིན་ཡིན། །ཞེས་གསུངས། མདོར་ན་རང་སེམས་གཞི་ཡི་འཇམ་དཔལ་གཤིན་རྗེ་གདོད་ནས་སྐྱེ་བ་མེད་པའི་སེམས་ཉིད་སྤྲོས་པ་བྲལ་བ། བསྒྲོད་པ་ལམ་གྱི་འཇམ་དཔལ་གཤིན་རྗེ་ཐབས་ཤེས་ཟུང་འཇུག་བསྐྱེད་རྫོགས་ལམ་གྱི་རྣལ་འབྱོར། མཐར་ཕྱིན་འབྲས་བུའི་འཇམ་དཔལ་གཤིན་རྗེ་སངས་རྒྱས་ཀྱི་ཐུགས་གཉིས་སུ་མེད་པའི་ཡེ་ཤེས་ཏེ་གནས་སྐབས་ཀྱི་སྣང་ཚུལ་ལ་ལྟོས་ནས་གསུམ་དུ་བཞག་མོད། གནས་ཚུལ་དོན་གྱི་དབང་དུ་གསུམ་ཀའང་རང་བྱུང་ཡེ་ཤེས་བདེ་བ་ཆེན་པོ་ཆོས་སྐུར་ལྷུན་གྱིས་རྫོགས་པ་ཡིན་ཏེ། སྤྱི་མདོ་དགོངས་འདུས་ལས། ཐམས་ཅད་བདག་ཉིད་དེ་གཅིག་པས། །ཡེ་ནས་སངས་རྒྱས་བདེ་ཆེན་ཉིད། །སྐྱེ་འགག་མེད་པའི་སྙིང་པོ་ཡིན། །བྱ་བྱེད་མེད་པའི་དཀྱིལ་འཁོར་གསུམ། །ཡེ་ནས་གྲུབ་ཟིན་ལྷུན་གྱིས་གྲུབ། །ཞེས་དང། ཟླ་གསང་འདུས་པ་ཏནྟྲའི་ལེའུ་བདུན་པར། རྣལ་འབྱོར་མ་བསྐྱེད་སྟོང་གསལ་ཆོས་སྐུའི་ངང༌། །སྐྱེ་འགག་གཉིས་བྲལ་རང་རིག་ལོངས་སྤྱོད་རྫོགས། །རང་ལུས་ཡེ་རྫོགས་ཁྲོ་རྒྱལ་གཤིན་རྗེའི་གཤེད། །དབུ་དང་ཕྱག་ཞབས་སྔར་བསྟན་བཞིན། །ཕྱག་རྒྱ་ཆེན་པོ་ཡེ་ནས་རྫོགས། །ཞེས་གསུངས་པ་བཞིན་ཤེས་པར་བྱ་བ་ནི་ལམ་ཙམ་དུ་མ་ཟད་གཞན་ཐམས་ཅད་ལའང་ཅིས་ཀྱང་གལ་ཆེ་སྟེ། བཀྲ་ཤིས་རིག་པ་ཁུ་བྱུག་གི་རྒྱུད་ལས། ཆོས་སྐུ་རོ་གཅིག་འགྲོ་དོན་བྱེད་མཉམ་སྟེ། །མོས་པའི་བློ་ལ་སོ་སོ་ཉིད་དུ་གསལ། །ཡེ་ཤེས་དབྱིངས་སུ་ཕྱག་རྒྱ་ཀུན་གཅིག་ཕྱིར། །བདེ་གཤེགས་གཅིག་བསྒོམ་རྒྱལ་བ་ཀུན་གྱི་ངང༌། །ཞེས་གསུངས་པ་ཡིན་ནོ། །

 གཉིས་པ་དགོས་དོན་གྱི་ཁོག་དབུབ་པ་ལ། ལྟ་བས་ཐག་བཅད་པ་ནི། རྩ་རྒྱུད་སྡིག་པ་སྙིང་འཛིག་ལས། སྐྱེ་འགག་མེད་པའི་ཡེ་ཤེས་གསལ། །ཕྱག་རྒྱ་ཐམས་ཅད་ཟིལ་གྱིས་གནོན། །ཞེས་གསུངས་ཏེ། ཆོས་དབྱིངས་སྐྱེ་མེད་ངང་ལས་རང་གསལ་གྱི་ཡེ་ཤེས་རིག་རྩལ་འགགས་མེད་དུ་སྣང་བའི་ཕྱིར། དོན་ལ་ཡེ་ཤེས་ཡིན་ཏེ་རྟགས་ལྷ་ཡི་ཕྱག་རྒྱ་རྫོགས། དེ་ལྟར་སྣང་དུས་ཉིད་ནས་ངོ་བོ་ཉིད་སྤྲོས་བྲལ་ལས་མ་གཡོས་པར་གནས་པ་ནི་སྟོང་པའི་དབྱིངས་ཏེ། དོན་རྟགས་དེ་གཉིས་ཀའང་སྣང་སྟོང་ཐ་མི་དད་པར་ངོ་བོ་དབྱེར་མེད་བརྗོད་བྲལ་མཉམ་པ་ཉིད་དུ་གནས་པ་ནི་འཁོར་འདས་ཟིལ་གནོན་བདེ་ཆེན་བྱང་ཆུབ་སེམས་སུ་རྫོགས་པ་སྟེ། དེ་ནི་དབྱིངས་ཡེ་ཟུང་འཇུག་གི་ལྟ་བ་ཞེས་བྱ་སྟེ་འཇམ་དཔལ་རྫོགས་པ་ཆེན་པོའི་ལྟ་བའོ། །

 བསྒོམ་པས་དྲོད་བཙལ་བ་ནི། དེ་བཞིན་ཉིད་ཏིང་འཛིན་དབྱིངས་ཡེ་དབྱེར་མེད་བདེ་བ་ཆེན་པོའི་ངང་ལས་ཀུན་སྣང་ཏིང་འཛིན་མ་རྟོགས་པའི་སེམས་ཅན་རྣམས་ལ་སྙིང་རྗེ་ཆེན་པོ་སྐྱེས་པའི་རྐྱེན་གྱིས། རང་རིག་རྒྱུ་ཡི་ཏིང་འཛིན་ཧཱུྃ་མཐིང་ནག་འོད་འབར་བ་དེ་ལས་འོད་འཕྲོས་པས། ཡུལ་སྣང་འབྱུང་ལྔ་ཡུམ་ལྔའི་རང་བཞིན་ཡེ་ཤེས་རང་རྩལ་མ་འགགས་པ་བྱང་ཆེན་པུ་རིའི་གཞལ་ཡས་སུ་བསྒོམ། ནང་བཅུད་སེམས་ཅན་འཇམ་དཔལ་གཤིན་རྗེའི་སྐུའི་དཀྱིལ་འཁོར། བདག་དང་ཡུམ་སྲས་སྤྲུལ་པའི་འཁོར་ཚོགས་སྲུང་བའི་རྭ་གུར་ཐུགས་ཀའི་གསེར་འཁོར་འཇམ་དཔལ་དང་མཆོད་རྟེན་གསེར་རྡོར་ས་བོན་སྔགས་བཅས་མ་འདྲེས་ཡོངས་རྫོགས་སུ་གསལ་གདབ་སྟེ། དེ་ཡང་རེས་ཐམས་ཅད་རང་ལ་བསྡུས། རེས་སྤྲོས་ལ་བསྒོམས་ཏེ་ཐམས་ཅད་ཀྱང་སྣང་བཞིན་དུ་སྟོང༌། སྟོང་བཞིན་དུ་སྣང༌། སྣང་སྟོང་གཉིས་སུ་མེད་པའི་རང་བཞིན། རྟག་པ་མ་ཡིན་ཏེ་ཆོས་དབྱིངས་སྤྲོས་བྲལ་དུ་གནས། ཆད་པ་མ་ཡིན་ཏེ་རང་གསལ་འོད་ཀྱི་ཡེ་ཤེས་རང་ལ་གསལ། གཅིག་པུ་མ་ཡིན་ཏེ་སྣ་ཚོགས་སུ་སྣང༌། དུ་མར་མ་ཡིན་བདེ་ཆེན་བྱང་ཆུབ་སེམས་སུ་རོ་མཉམ་པ་སྟེ། སྣང་སྲིད་ཡེ་ནས་སངས་རྒྱས་ཀྱི་རང་བཞིན་འཇམ་དཔལ་གཤིན་རྗེའི་དཀྱིལ་འཁོར་དུ་གནས་པ་ལ་གནས་པར་ངེས་ཤེས་ཀྱི་གསལ་གདབ་ཅིང་ཆོས་ཉིད་དབྱིངས་ལས་ཡེ་ཤེས་ཁྲོ་ཚོགས་ཀྱི་ཐུགས་རྗེ་འབྱུང་བའི་ཕྱིར་སྤྱན་དྲངས་རྒྱུ་མེད་ཀྱང་ཡེ་ཤེས་ཀྱི་ཁྲོ་བོ་བཀྲག་གསལ་དུ་བསྒོམ། བཞུགས་སུ་གསོལ་རྒྱུ་མེད་ཀྱང་འབྲལ་མེད་ཀྱི་ངང་དུ་བསམ། ཕྱག་འཚལ་རྒྱུ་མེད་ཀྱང་འགྱུར་མེད་ཀྱི་ངང་ནས་མོས་པར་བྱ། མཆོད་པ་འབུལ་རྒྱུ་མེད་ཀྱང་ཞེན་མེད་རོལ་པ་རྒྱུན་མི་བཅད། བསྒོམ་སྒྲུབ་བྱ་རྒྱུ་མེད་ཀྱང་རྩོལ་བས་མ་ཡེངས་པར་བྱས་ཏེ། སྔགས་བཟླས་འོད་ཟེར་གྱིས་ཁམས་གསུམ་སེམས་ཅན་གྱི་རྟོག་སྒྲིབ་སྦྱང་། སེམས་ཉིད་རང་སྣང་ཡེ་ཤེས་ཀྱང་དཀྱིལ་འཁོར་ཆེན་པོར་གསལ་ལམ་མེ་བའི་ངང་དུ་མཉམ་པར་བཞག་སྟེ་གོམས་པར་བྱས་པས་གཞན་སྣང་རྐྱེན་གྱིས་མི་འཁྲུགས་ཏེ་རང་སྣང་ཐམས་ཅད་ཡེ་ཤེས་ཀྱི་རོལ་པར་འཆར་བར་འགྱུར་ཏེ། ཡང་ཟབ་རྫོགས་པ་ཆེན་པོ་ལས། དེ་ལྟར་སྣང་བའི་དཀྱིལ་འཁོར་ལྷ༔ དུ་མར་སྣང་ཡང་རང་དུ་གཅིག༔ ལྷ་ཉིད་རང་ལ་རང་ཉིད་ལྷ༔ རང་དང་ལྷན་ཅིག་སྐྱེས་པ་སྟེ༔ དམ་ཚིག་ཡེ་ཤེས་གཉིས་སུ་མེད༔ སྤྱན་འདྲེན་བཞུགས་གསོལ་འདིར་མི་དགོས༔ རང་ལས་སྤྲུལ་ཞིང་རང་མཆོད་པས༔ མཆོད་རྫས་གཞན་གྱིས་བསྐང་མི་འཚལ༔ སྣང་སྲིད་ཡེ་ནས་སངས་རྒྱས་ལྷ༔ ཞེས་གསུངས་སོ། །

 སྤྱོད་པས་དབོག་དབྱུང་བ་ནི། ཟླ་གསང་འདུས་པ་ཏནྟྲའི་ལེའུ་བརྒྱད་པར། ཁམས་གསུམ་མ་ལུས་གཞལ་ཡས་ཆེན་པོར་བལྟ། །གཟུགས་སྣང་མ་ལུས་ཁྲོ་རྒྱལ་ཆེན་པོར་རྫོགས། །གྲགས་སྟོང་སྒྲ་རྣམས་བཟླས་བརྗོད་སྔགས་སུ་རྫོགས། །སྲིད་གསུམ་མ་ལུས་ཆོས་ཉིད་རོལ་པས་རྒྱན། །དུག་གསུམ་རྣམ་དག་སྐུ་གསུང་ཐུགས་སུ་རྫོགས། །རང་བྱུང་དུག་ལྔ་ཡེ་ཤེས་ཆེན་པོ་ལྔ། །འཁོར་འདས་དབྱེར་མེད་ཁྲོ་རྒྱལ་གཤིན་རྗེའི་གཤེད། །གཟུང་འཛིན་རྣམ་དག་མཚན་མའི་ཡུལ་ལས་འདས། །ཞེས་གསུངས་པ་བཞིན་གཟུགས་སྣང་ཐམས་ཅད་འཇམ་དཔལ་གཤིན་རྗེའི་སྐུ། སྒྲ་གྲགས་ཐམས་ཅད་ཡ་མནྟ་ཀའི་སྔགས་སྒྲ། དྲན་རྟོག་ཐམས་ཅད་ཡེ་ཤེས་རང་འོད་དུ་གསལ་བ་སྟེ། དེ་ལྟར་ཤེས་པས་མི་དགེ་བཅུ་སྐྱེ་བའི་ཡུལ་མེད། སྤྱོད་པ་ཐམས་ཅད་དགེ་བཅུ་ངང་གིས་སྤྱོད། སྣང་བ་ལྷར་ཤེས་པས་ཆགས་སྡང་དང་གཟུང་འཛིན་བྲལ། གྲགས་པ་སྔགས་སུ་ཤེས་པས་སྙན་དང་མི་སྙན་གྱི་འཛིན་པ་གྲོལ། དྲན་རྟོག་ཡེ་ཤེས་སུ་གསལ་བས་ཚོགས་བརྒྱད་ཀྱི་རྟོག་པས་མི་འཁྲུགས་ཏེ། ཡེ་ཤེས་མི་ཟད་རྒྱན་གྱི་འཁོར་ལོ་ཤར་བས་ཐམས་ཅད་དེའི་ངང་ལས་མ་གཡོས་པ་སྤྱོད་པ་ནི་སྤྱོད་པའི་མཆོག་སྟེ། དེ་ལྟར་མ་རྟོགས་པའི་སེམས་ཅན་རྣམས་ལ་བྱམས་པ་དང་སྙིང་རྗེ་ཐབས་མཁས་གང་འདུལ་གྱི་ཕྲིན་ལས་སྤྱོད་པ་ཟབ་མོ་རྣམས་ཚུལ་བཞིན་དུ་བྱའོ། །

 དམ་ཚིག་དོན་ལས་མི་འདའ་བ་ནི། གོང་སྨོས་ལྟར་རྟོགས་གོམས་ཀྱི་སྦྱོར་བས་གནས་ལུགས་ཟབ་མོ་ཕྱིན་ཅི་མ་ལོག་པར་རྟོགས་པའི་གདེང་ཚད་དང་ལྡན་པས་ཀུན་ཁྱབ་སྙིང་རྗེ་ཆེན་པོས་མཚམས་སྦྱར་ཏེ། གདུལ་དཀའི་སེམས་ཅན་བསྟན་གནོད་ལས་ངན་རྣམས་ལ་ཐབས་མཁས་ཕྲིན་ལས་དྲག་པོ་མངོན་སྤྱོད་ཀྱི་སྦྱོར་བས་རྣམ་སྨིན་ལས་ངན་པའི་སྐྱེ་རྒྱུན་བཅད་ནས་འབྲས་བུ་སངས་རྒྱས་ཀྱི་ས་ལ་བསྒྲོལ་བར་བྱའོ་སྙམ་པའི་སེམས་བསྐྱེད་པ་སྟེ། ཞེ་སྡང་རང་ཁ་མས་བསད་པ་ལྟ་བུ་མ་ཡིན་པར་འཇམ་དཔལ་གཤིན་རྗེའི་རྣལ་འབྱོར་གྱིས་རྣམ་ཤེས་འཇམ་དཔལ་ཡབ་ཡུམ་གྱི་སྲས་སུ་འཕོས་ཤིང་ཐུགས་ཡེ་ཤེས་དང་གཉིས་སུ་མེད་པར་སྤྲོས་བྲལ་ཆོས་དབྱིངས་འཕོ་བྲལ་དུ་བསྒོམ་པ་སྟེ། དེ་ལྟ་བུ་དོན་དམ་བྱང་ཆུབ་སེམས་ལྟ་བ་དང་སྙིང་རྗེར་འབྲེལ་བའི་ལས་གང་བརྩམ་དོན་དང་ལྡན་ཞིང༌། ཚུལ་དེ་ལྟ་བུར་སྒྲུབ་པ་ནི་ཕར་ཐེབས་ལ་ཚུར་མི་ལྡོག་པའི་མན་ངག་གི་གནད་ཀྱང་ཡིན་ལ་སྒོ་གསུམ་དེའི་དོན་ལས་མི་འདའ་བ་ནི་དམ་ཚིག་ཐམས་ཅད་ཀྱི་མཆོག་ཡིན་ནོ། །

 འབྲས་བུ་ལ་བཟླ་བ་ནི། རྩ་རྒྱུད་སྡིག་པ་སྙིང་འཛིག་ལས། གདོད་ནས་རྣམ་དག་ཡེ་ཤེས་སྐུ། །ལྷུན་གྱིས་གྲུབ་པར་ཡིན་པ་ལ༔ རྩོལ་སྒྲུབ་རེ་དོགས་འཛིན་པ་བྲལ། །ཞེས་གསུངས་པས་སྣང་སྲིད་ཐམས་ཅད་གདོད་ནས་རྣམ་དག་ཡེ་ཤེས་ཀྱི་སྐུ་འཇམ་དཔལ་གཤིན་རྗེའི་དཀྱིལ་འཁོར་གྱི་ལྷར་ཡེ་ནས་རྫོགས་པས་ཞིང་ཁམས་ཐམས་ཅད་ཡེ་ཤེས་སུ་དག་པའི་སྣང་བ་འཆར་ཏེ། ཆོས་ཐམས་ཅད་རང་བྱུང་གི་ཡེ་ཤེས་སུ་རང་གསལ་བ་དེ་ཀ་སྤྲུལ་སྐུ། གསལ་བའི་དུས་ཉིད་ནས་སྤྲོས་པ་དང་བྲལ་བས་ཆོས་སྐུ། དེ་གཉིས་དབྱེར་མེད་པ་བདེ་བ་ཆེན་པོ་ལོངས་སྐུ། དེ་གསུམ་ཡེ་ནས་མ་བཅོས་པའི་རང་བཞིན་དུ་བཞུགས་པས་ངོ་བོ་ཉིད་སྐུ། དེ་སེམས་ཅན་ཐམས་ཅད་ཀྱི་རྒྱུད་ལ་འཕོ་འགྱུར་མེད་པར་གནས་པས་མི་འགྱུར་རྡོ་རྗེའི་སྐུ། དེ་ཉིད་རྟོགས་གོམས་མཐར་ཕྱིན་པས་འབྲས་བུ་ཞེས་བྱ་སྟེ། འབྲས་བུ་གཞན་ལ་རེ་བ་མ་ཡིན་ནོ། །སྤྱིར་འཇམ་དཔལ་སྐུ་ཡི་སྒྲུབ་པ་ཐམས་ཅད་ཡ་མནྟཱ་ཀའི་སྲོག་ཏུ་འདུས་ལ། འཇིག་རྟེན་པའི་སྲོག་སྒྲུབ་པ་ཐམས་ཅད་ལྷ་མ་སྲིན་སྡེ་བརྒྱད་ཀྱི་སྲོག་ཏུ་འདུས། དེ་ལ་འདས་མ་འདས་ཀྱི་ལྷ་གང་གི་སྲོག་བསྒྲུབ་ཀྱང༌། ཕྱི་ནང་གསང་བའི་སྒྲུབ་ལུགས་གསུམ་སྟེ།

 ཕྱི་རྫས་ལ་བརྟེན་ཏེ་མཆོད་རྟེན་རྦོད་གཏོང་གི་ཚུལ་དུ་སྒྲུབ་པས་ལས་དང་སྨོན་ལམ་ལ་སོགས་པའི་མཐུ་བཞིན་དངོས་གྲུབ་སྣ་ཚོགས་ཇི་བཞིན་ཐོབ་པའོ། །

 ནང་གསང་སྔགས་ཏིང་འཛིན་གྱིས་སྒྲུབ་པ་སྟེ་སྙིང་པོ་སྔགས་ཀྱིས་རྒྱུད་བསྐུལ་བས་ལྷ་དེ་ཉིད་རང་དབང་མེད་པར་ཉེ་བ་དང༌། ཏིང་ངེ་འཛིན་མི་གཏོང་བས་ནམ་ཞིག་ལས་སུ་རུང་ནས་ལྷ་དེ་ཉིད་དངོས་སུ་གྲུབ་སྟེ་དབང་དུ་གྱུར་པ་ན། མཇུག་དྲག་སྔགས་དང་ངན་སྔགས་ཀྱི་ལས་ལ་སྦྱར་བས་དགྲ་བགེགས་འདུལ་བ་སོགས་ལས་ཐམས་ཅད་འགྲུབ་པའོ། །

 གསང་བ་ཤེས་རབ་དང་ཏིང་འཛིན་ལས་སུ་རུང་བས་ན་ཤེས་རབ་ཀྱིས་ཆོས་ཐམས་ཅད་རང་སེམས་ཀྱི་རོལ་པར་ཤེས་ཤིང་ཏིང་ངེ་འཛིན་གྱི་རང་དབང་དུ་བསྒྱུར་བཏུབ་པའི་དུས་ན་སེམས་ཀྱི་ཆོས་ཉིད་རང་བྱུང་གི་ཡེ་ཤེས་རྒྱུན་མི་འཆད་པ་ལ་དབང་འབྱོར་ནས་གཞན་དབང་ལས་ཉོན་གྱིས་མི་བརྫི་བའི་ཚེ་སྲོག་ཡེ་ཤེས་ཆེན་པོར་སྒྲུབ་པ་ཞེས་བྱའོ། །དེ་ལྟར་ལྟ་སྒོམ་སྤྱོད་པ་དམ་ཚིག་འབྲས་བུ་སྲོག་སྒྲུབ་པ་བཅས་དགོས་དོན་དེ་རྣམས་ནི་དཔེར་ན་ཡིད་བཞིན་གྱི་ནོར་བུ་ལག་ཏུ་གཏོད་པ་དང་འདྲ་སྟེ་ཚུལ་བཞིན་ཉམས་སུ་བླངས་པས་གནས་སྐབས་དང་མཐར་ཐུག་གི་དོན་ཐམས་ཅད་འགྲུབ་ཅིང་དཀའ་བ་མེད་པ་རིག་འཛིན་གྱི་སར་ཕྱིན་པར་འགྱུར་རོ། །དེ་དག་ནི་དགོས་དོན་གྱི་ཁོག་དབུབས་པའོ། །

 གསུམ་པ་ཐ་མར་དགེ་བ་འཇམ་དཔལ་སྐུ་ཡི་འཁོར་ལོ་རྣམ་བཞིའི་དགོངས་པ་སྤྱིར་བཤད་པ་དང༌། བྱེ་བྲག་སྒྲུབ་ཐབས་ལས་ཀྱི་རིམ་པ་སྒོམ་དོན་སྙིང་པོར་དྲིལ་བའོ། །

 དེ་ལ་དང་པོ་འཇམ་དཔལ་སྐུའི་སྒྲུབ་པ་ཐམས་ཅད་འཁོར་ལོ་རྣམ་པ་བཞིའི་དགོངས་པར་འདུས་པའི་ཚུལ་ནི། གནས་པའི་འཁོར་ལོ་ལྟ་བར་བཤད་པ། སྲིད་པའི་འཁོར་ལོ་གཅོད་པར་བཤད་པ། སྤྲུལ་པའི་འཁོར་ལོ་ཆོ་འཕྲུལ་དུ་བཤད་པ། གཅོད་པའི་འཁོར་ལོ་ཕྲིན་ལས་སུ་བཤད་པའོ། །

 དང་པོ་གནས་པའི་འཁོར་ལོ་ལྟ་བར་བཤད་པ་ལ་མདོ་རྒྱས་གཉིས། དང་པོ་གནས་པའི་འཁོར་ལོ་བདག་ཉིད་ཡ་མནྟ་ཀའི་ཐུགས་ལ་གནས་ཏེ། ཇི་ལྟར་ནོར་བུ་ལས་དགོས་འདོད་ཐམས་ཅད་འབྱུང་བ་ལྟར། འཇམ་དཔལ་ཡ་མནྟ་ཀའི་ཐུགས་ཡང་དག་པའི་ཡེ་ཤེས་ནི་ཆོས་ཐམས་ཅད་འབྱུང་བའི་ངོ་བོར་གནས་ཤིང་ཡེ་དག་འཕོ་འགྱུར་མེད་པའི་ཕྱིར་ན་ཆོས་ཐམས་ཅད་ཡ་མནྟ་ཀའི་ཐུགས་ལ་གནས་ཞེས་བྱའོ། །གཉིས་པ་གནས་པའི་འཁོར་ལོ་ཞེས་པ་གང་ཡིན་སྙམ་ན། རང་གི་སེམས་ཉིད་བདེ་ཆེན་བྱང་ཆུབ་སེམས་དེ་ལ་གནས་པའི་འཁོར་ལོ་ཞེས་བྱ་སྟེ། གང་གི་ཕྱིར་ན་དེ་ཁོ་ནར་ཆོས་ཐམས་ཅད་འདུས་ཤིང་འུབ་ཆུབ་པའི་ཕྱིར་རོོ། །ཇི་ལྟར་འདུས་ན་སྐབས་འདིར་རྣམ་བཞག་རྣམ་པ་བརྒྱད་ཀྱི་བསྟན་ཏེ། སྐུ་གསུམ་གནས་པ་དང༌། ཡེ་ཤེས་བཞི་གནས་པ་དང༌། འཁོར་འདས་གཉིས་གནས་པ་དང༌། བདེན་པ་གཉིས་གནས་པ་དང༌། ལྟ་སྤྱོད་གཉིས་གནས་པ་དང༌། ཐབས་ཤེས་གཉིས་གནས་པ་དང༌། ཞི་ལྷག་གཉིས་གནས་པ་དང༌། ཤེས་ཏིང་གཉིས་གནས་པའོ། །

 དང་པོ་སྐུ་གསུམ་གནས་པ་ནི། རང་གི་བྱང་ཆུབ་སེམས་རིག་པའི་རྒྱལ་པོ་རང་དབང་དུ་གྱུར་པའི་དུས་ན། ཕྱི་ནང་སྣང་སྲིད་ཀྱིས་བསྡུས་པའི་ཆོས་ཀུན་རང་སེམས་ལས་བྱུང་ཞིང་སེམས་ནི་དེ་ཐམས་ཅད་ཀྱི་འབྱུང་གནས་ཡིན་ལ། སེམས་ཀྱི་ངོ་བོ་འམ་རང་བཞིན་ནི་རིག་སྟོང་གཉིས་མེད་ཡེ་ཤེས་ཆེན་པོ་དེ་ཁོ་ན་ལས་མི་འདའ་བ་ཡིན་པས། དེ་ལྟར་མངོན་དུ་གྱུར་པ་ལ་ཆོས་སྐུ་ཞེས་བརྗོད་ཀྱི་དེ་ལས་གཞན་དུ་ཅུང་ཟད་ཀྱང་མེད་དོ། །དེའི་ཚེ་འདོད་ལྔ་མ་བཀག་པར་ཅི་འདོད་དུ་ལོངས་སྤྱོད་པའི་དབང་ཟད་པ་མེད་པར་ཐོབ་པ་ནི་ལོངས་སྐུ་ཞེས་བྱའོ། །དེ་བཞིན་བདག་ཉིད་ཐམས་ཅད་ཀྱི་ལུས་སུ་སྤྲུལ་ཞིང་ཡིད་ཀྱིས་ཇི་ལྟར་འདོད་པ་བཞིན་དབང་བསྒྱུར་བ་ནི་སྤྲུལ་པའི་སྐུ་ཞེས་བྱ་སྟེ། དེ་ལྟར་སྐུ་གསུམ་རང་ལ་རང་ཆས་སུ་གནས་པ་ནི་སྐུ་གནས་པ་སྟེ། ཟླ་གསང་འདུས་པ་ཏནྟྲའི་ལེའུ་ཞེ་གཅིག་པར། སྐུ་གསུམ་ང་ཡི་རང་བཞིན་ཡིན། །ཞེས་གསུངས་སོ། །

 གཉིས་པ་ཡེ་ཤེས་བཞི་གནས་པ་ནི། རང་སེམས་ནམ་མཁའ་བཞིན་དུ་སྟོང་ལ་སྟོང་བཞིན་དུ་སྣང་བའི་སྣང་སྟོང་ཟུང་འཇུག་གི་ཆོས་ཉིད་མངོན་སུམ་སྣང་ལ་མ་ཞེན་པ་དེ་ལ་ཆོས་དབྱིངས་ཡེ་ཤེས་ཞེས་བྱའོ། །དེའི་ངང་ལས་འཕྲོ་འདུས་ལས་ཀྱི་ཕྱག་རྒྱ་སྣ་ཚོགས་བྱེད་པའི་དུས་ན་དངོས་པོ་ཐམས་ཅད་མེ་ལོང་གི་གཟུགས་བརྙན་དང་འདྲ་བར་ཇི་ལྟར་བལྟས་པ་ལྟར་སྣང་ཡང་དངོས་པོར་གྲུབ་པ་མེད་པར་རྟོགས་པ་ནི་མེ་ལོང་ལྟ་བུའི་ཡེ་ཤེས་སོ། །རང་རིག་བྱང་ཆུབ་སེམས་ལ། ཕུང་ལྔ་དབང་ལྔ་རྣམ་ཤེས་ལྔ་ཡུལ་ལྔ་ཁ་དོག་ལྔ་ཡབ་ལྔ་ཡུམ་ལྔ་སོགས་ཡེ་ནས་གནས་ཤིང་དེ་དག་མཉམ་ལ་སོ་སོ་མ་འདྲེས་པར་ཤེས་པ་ནི་སོ་སོར་རྟོག་པའི་ཡེ་ཤེས་སོ། །ཆོས་ཐམས་ཅད་ཡེ་ནས་རྩོལ་སྒྲུབ་རྣམ་པར་གྲོལ་བའི་རང་བཞིན་དུ་གཟོད་ནས་ལྷུན་གྱིས་གྲུབ་པར་རྟོགས་པ་ནི་བྱ་གྲུབ་ཡེ་ཤེས་སྟེ། དེ་ཡང་རྩ་རྒྱུད་སྡིག་པ་སྙིང་འཛིག་ལས། ཕུང་པོ་ལྔ་ནི་རྒྱལ་བ་ལྔ། །འབྱུང་བ་ལྔ་ནི་རིགས་ཀྱི་ཡུམ། །ཞེས་གསུངས། དེ་ལྟར་ཡེ་ཤེས་བཞི་ཡང་རང་ལ་ཡེ་ནས་རང་བབ་ཀྱིས་གནས་པའོ། །

 གསུམ་པ་འཁོར་འདས་གཉིས་གནས་པ་ནི། འཁོར་འདས་གཉིས་སུ་སྣང་བ་ཡང༌རང་སེམས་དེ་དང་དེའི་རྣམ་པར་སྣང་བར་མ་ཟད། ཇི་ལྟར་སྣང་བ་དེ་ནི་རང་གི་སེམས་སྣང་སེམས་ཀྱི་ཆོ་འཕྲུལ་ཙམ་དུ་ཟད་ཅིང༌། སེམས་རང་ཉིད་འཁོར་འདས་ལྟར་སྣང་གི །དེ་ལས་ལོགས་སུ་འཁོར་འདས་ཞེས་རང་གི་ངོ་བོ་གྲུབ་པ་རྡུལ་ཙམ་མེད་པར་ངེས་ཤིང་དེ་བྱང་ཆུབ་སེམས་དོན་དམ་པའི་དབྱིངས་སུ་མཐར་ཐུག་པས་ན་འཁོར་འདས་གཉིས་ཀྱང་དེར་གནས་པ་སྟེ། ཟླ་གསང་འདུས་པ་ཏནྟྲའི་ལེའུ་ཞེ་ཅིག་པར། སངས་རྒྱས་སེམས་ཅན་ང་ལ་གནས། །ཞེས་གསུངས་སོ། །

 བཞི་པ་བདེན་པ་གཉིས་གནས་པ་ནི། ཆོས་ཀུན་བྱང་ཆུབ་སེམས་སུ་མཐར་ཐུག་པ་ནི་དོན་དམ་བདེན་པ་དང༌། དེའི་རྩལ་སྣང་ལས་སྣང་བས་བསྡུས་པའི་ཆོས་ཐམས་ཅད་ཀྱང་ཀུན་རྫོབ་ཙམ་དུ་མ་འདྲེས་པར་སྣང་བ་ནི་ཀུན་རྫོབ་བདེན་པ་སྟེ། དེ་ལྟར་བདེན་གཉིས་རང་གི་བྱང་ཆུབ་སེམས་ལ་ཡེ་ནས་གནས་པའོ། །

 ལྔ་པ་ལྟ་སྤྱོད་གཉིས་གནས་པ་ནི། ལྟ་བ་མིག་དང་འདྲ་སྟེ་ཡུལ་གྱི་ཉེས་སྐྱོན་ཐམས་ཅད་གདར་ཤ་གཅོད་ལ། སྤྱོད་པ་ལས་དང་འདྲ་སྟེ་ལས་སོ་སོའི་བྱ་བ་གང་ཡིན་ཆུད་མ་ཟོས་པར་སྤྱོད་པའི་ལྟ་སྤྱོད་ཀྱི་མཐའ་ནི་གང་ཞེ་ན། ཆོས་ཐམས་ཅད་ཀྱི་སྙིང་པོ་ཆོས་ཉིད་བྱང་ཆུབ་སེམས་སུ་ཤེས་པ་ནི་ལྟ་བའི་མཐར་ཐུག་པ་ཡིན་ལ། ལྟ་བ་དེ་ལྟ་བུའི་ངང་ནས་གང་སྤྱོད་ཆོས་ཉིད་དང་མི་འགལ་མི་འབྲལ་བར་སྤྱོད་པ་ནི་སྤྱོད་པའི་རྒྱལ་པོ་སྟེ། དེ་ལྟ་བུའི་ལྟ་སྤྱོད་ཀྱང་གཞན་ན་མེད་དེ། རང་གི་བྱང་ཆུབ་སེམས་ལ་ཡེ་ནས་གནས་པའོ། །

 དྲུག་པ་ཐབས་ཤེས་གཉིས་གནས་པ་ནི། རང་གི་བྱས་པའི་ལས་ཐམས་ཅད་སྙིང་པོ་བྱང་ཆུབ་སེམས་ལས་བྱུང་ཞིང༌དེའི་ངང་ལས་མ་འདས་པར་ཤེས་པ་ནི་ཤེས་རབ། དེ་ཉིད་རང་བཞིན་མེད་པར་སྤྱོད་པ་ནི་ཐབས་སྟེ། ཐབས་དང་ཤེས་རབ་དག་ཀྱང་རང་གི་བྱང་ཆུབ་སེམས་ལ་རང་ཆས་སུ་གནས་པའོ། །

 བདུན་པ་ཞི་ལྷག་གཉིས་གནས་པ་ནི། ཆོས་ཀུན་རང་བཞིན་བྱང་ཆུབ་སེམས་ཀྱི་ངང་དུ་གནས་པའི་ཏིང་འཛིན་ནི་ཞི་གནས་དང༌། དེ་ལྟར་རྟོགས་པའི་ཤེས་རབ་ཀྱི་ཆོས་ཐམས་ཅད་ལ་ཕྱིན་ཅི་མ་ལོག་པར་སྤྱོད་པ་ནི་ལྷག་མཐོང་སྟེ། ཞི་ལྷག་ཀྱང་རང་རིག་བྱང་ཆུབ་སེམས་ལ་ཡེ་ནས་གནས་པའོ། །

 བརྒྱད་པ་ཤེས་ཏིང་གཉིས་གནས་པ་ནི། རྣལ་འབྱོར་པའི་གསང་བའི་ཡོ་བྱད་གཉིས་སུ་གྲགས་པ་ནི་ཤེས་རབ་དང་ཏིང་ངེ་འཛིན་ཏེ། ཏིང་འཛིན་གྱི་སེམས་ལས་སུ་རུང་བས་ཡོན་ཏན་ཐམས་ཅད་འབྱུང་ཞིང༌། ཤེས་རབ་ཀྱིས་ཕྱིན་ཅི་མ་ལོག་པར་སྤྱོད་པའི་ལོངས་སྤྱོད་རྫོགས་པའི་མངའ་དབང་ཆེན་པོ་འབྱོར་པས་ན་འདི་དག་རྣལ་འབྱོར་པའི་ཡོ་བྱད་ཆེན་པོའོ། །དེ་གཉིས་ཀྱང་ཡེ་ནས་ཞི་ལྷག་ཟུང་འབྲེལ་དུ་རང་རིག་བྱང་ཆུབ་སེམས་ལ་ངང་གིས་གནས་པའོ། །དེ་ལྟའི་རྣམ་པ་བརྒྱད་པོ་འདིས་ཆོས་རྣམས་བྱང་ཆུབ་སེམས་ཀྱི་ངོ་བོར་གནས་པའི་ཚུལ་བཤད་པ་སྟེ། གཤེད་རྒྱུད་ལས། ཚེ་བདག་ངོ་བོ་འདི་ལྟ་སྟེ། ཐམས་ཅད་ཆོས་སྐུ་ངོ་བོ་གཅིག །ལྷུན་གྲུབ་ཡེ་ཤེས་ཆེན་པོའི་སྐུ། །སྣ་ཚོགས་སྣང་བ་སྤྲུལ་པའི་སྐུ། །རོལ་པ་གསུམ་གྱི་ངང་དུ་རྫོགས། །ཞེས་སོ། །འཁོར་ལོ་ཞེས་པ་ཐུགས་ཡང་དག་པའི་ཡེ་ཤེས་དེ་ལྟ་བུ་མཐའ་གང་དུའང་མ་ངེས་པས་ཆོས་ཐམས་ཅད་པར་དགག་སྒྲུབ་རིས་ཆད་མེད་པར་སྣ་ཚོགས་སུ་འཕྲུལ་ཞིང་རྒྱུན་མི་ཆད་པར་འཁོར་བས་འཁོར་ལོ་ཞེས་བྱའོ། །རྣམ་པ་གཅིག་ཏུ་འཁོར་ལོའི་ལས་ནི་གཅོད་པའི་དོན་ཏེ། འཁོར་ལོ་གསང་བའི་མཛོད་ཅེས་བྱ་བའི་ལུང་ལས། འཇམ་དཔལ་ཐུགས་ཀྱི་ཡེ་ཤེས་འཁོར་ལོ་ཡིས། །སྲིད་གསུམ་འཁོར་བའི་རྨོངས་པ་རྩད་ནས་གཅོད། །ཅེས་གསུངས་པ་བཞིན་ནོ། །

 གཉིས་པ་སྲིད་པའི་འཁོར་ལོ་འཇམ་དཔལ་ཡ་མནྟ་ཀའི་ལྟེ་བ་ན་གནས་པ་ཞེས་བྱ་སྟེ། དཔེ་ས་མདོའི་མཁར་བཟང་པོ་ལྟ་བུའོ། །ཇི་ལྟར་ན་རྡོ་རྗེའི་མཁར་བཟང་པོ་དེར་ཡུལ་ཁམས་པ་དག་འདུག་པའི་གནས་ཡོད་པས་དེར་ཞུགས་ན་རང་ཉིད་གཞན་གྱིས་མི་ཚུགས་པ་སོགས་ཇི་ལྟར་བྱ་བའི་དབང་ཡོད་པ་ལྟར་འཇམ་དཔལ་ཡ་མནྟ་ཀ་དང་གཉིས་སུ་མེད་པའི་སྐུ་བརྙེས་པའི་དུས་ན། ཁམས་གསུམ་ལུས་ངག་ཡིད་གསུམ་རྩ་རླུང་ཐིག་གསུམ་ལ་སོགས། སྲིད་གསུམ་གྱིས་བསྡུས་པའི་ཆོས་ཐམས་ཅད་ལ་འཇམ་དཔལ་གཤིན་རྗེའི་ལོངས་སྤྱོད་རྫོགས་པའི་སྐུས་དབང་བྱེད་པའི་ཕྱིར་ཏེ་ཐམས་ཅད་སྐུ་དེའི་ངང་དུ་རྫོགས་པའི་ཕྱིར་རོ། །དེ་ལྟར་ཡང་ཟླ་གསང་འདུས་པ་ཏནྟྲའི་ལེའུ་ཞེ་གཅིག་པར། སྣང་སྲིད་འཁོར་འདས་ང་ལས་བྱུང༌། །ཞེས་དང༌། ལུང་ལས། ང་ལས་སྲིད་པ་གསུམ་པོ་བྱུང༌། །ང་ནི་ཐམས་ཅད་ཀུན་གྱི་རྗེ། །ཞེས་སོགས་གསུངས་པ་བཞིན་ནོ། །དེས་ན་ཕྱི་ལྟར་ལས་ཀྱི་གཤིན་རྗེའི་རྒྱལ་པོའི་ལྟོ་བ་ན་སྲིད་པ་གསུམ་གནས་པས་སེམས་ཅན་རྣམས་ཚེའི་དུས་བྱེད་པའི་ཚེ་ན་རྣམ་ཤེས་ཁོའི་ལག་ཏུ་མི་འགྲོ་མི་སྲིད་པས་སྲིད་པ་གསུམ་གྱི་སྲོག་དབུགས་ཀྱི་བདག་པོ་ཡིན་ཞིང༌། གཤིན་པོ་རྣམས་ཀྱི་རྗེར་གྱུར་པ་དེ་དག་ཀྱང༌། རྟགས་ཀྱི་ཕྱག་རྒྱར་བསྟན་པའི་སྐུ་གང་གི་ལྟོ་བ་ན་གནས་ཤིང་ཐ་མལ་པའི་གཤིན་རྗེའི་གཤེད་དུ་གྱུར་པ་འཁོར་འདས་ཐམས་ཅད་ཀྱི་བདག་པོ་དེའི་གོང་ན་གཞན་མེད་པ་ནི་ཡང་དག་ཡེ་ཤེས་ཀྱི་སྐུ་འཇམ་དཔལ་ཡ་མནྟ་ཀ་ཡིན་པའི་ཕྱིར་རོ། །ནང་ལྟར་ན་མངལ་ནས་སྐྱེས་པའི་སེམས་ཅན་རྣམས་དང་པོ་ལྟེ་བ་ནས་ཆགས་ཏེ། ལས་རླུང་འཕོ་བའི་གཞི་ལྟེ་བ་ལ་བརྟེན་ནས་ཆགས་ཤིང༌། ལྟེ་བ་ནི་བརྩོན་རྭ་འམ་ཟོ་ཆུའི་འཁྱུད་མོ་དང་འདྲ་བས་དེར་རྣམ་ཤེས་ཆགས་ནས་མི་འཆོར་བར་འཛིན་ཅིང་ནང་གི་འཕོ་བའི་དུས་ཀྱིས་སེམས་ཅན་རྣམས་རིམ་གྱིས་འཕོ་ཞིང་འཇོམས་པར་བྱེད་པ་ཡིན་ལ། གསང་བ་ལྟར་ན་ཡང་དག་པའི་ཡེ་ཤེས་དང་ཡེ་ཤེས་ཀྱི་རླུང་གི་བྱེད་པས་དུས་ཀྱི་དགྲ་དེ་དག་འཕོ་མེད་དུ་འཇོམས་པ་ནི་འཇམ་དཔལ་ཡ་མནྟ་ཀ་སྟེ། དེས་ན་སྲིད་པའི་འཁོར་ལོ་ལྟེ་བ་ན་གནས་ཞེས་བྱའོ། །དེ་ལ་འཁོར་ལོ་ཞེས་འདོག་པ་ནི། སྲིད་པ་གསུམ་གྱི་སེམས་ཅན་རྣམས་མ་རིག་ལོག་རྟོག་གི་འཁྲུལ་བས་གཟུང་འཛིན་ཞེན་ཆགས་བརྟས་ནས་གཅིག་ནས་གཅིག་དུ་འཁྲུལ་ཞིང་འཁོར་བས་ན་འཁོར་ལོ་ཞེས་བྱའོ། །དེ་ལྟར་ཡང་འཇམ་མགོན་ཆོས་ཀྱི་གྲགས་པས། ཀུན་གཞིའི་ལྟེ་བ་རབ་བརྟན་ཅིང༌། །རྟེན་འབྲེལ་བཅུ་གཉིས་ཡན་ལག་རྩིབ། །སྡུག་བསྔལ་མུ་ཁྱུད་ཀྱིས་བསྐོར་བས། །སྲིད་པའི་འཁོར་ལོ་གཞོམ་དུ་གསོལ། །ཞེས་གསུངས་སོ། །དེ་ལྟར་ཤེས་ནས་སྲིད་པའི་འཁོར་ལོ་བསྐོར་བའི་འཕུལ་བྱེད་ཉོན་མོངས་བརྒྱད་ཁྲི་བཞི་སྟོང་ཡང་དག་པའི་ཡེ་ཤེས་ཀྱིས་གནོད་པ་འམ་གཞོམ་པར་བྱེད་པ་ནི་དེའི་ཁམས་ཡིན་ནོ། །

 གསུམ་པ་སྤྲུལ་པའི་འཁོར་ལོ་ཡ་མནྟ་ཀའི་ཞབས་འོག་ན་གནས་སྟེ། དཔེ་སྒྱུ་མ་མཁན་ལྟ་བུའོ། །ཇི་ལྟར་སྒྱུ་མ་མཁན་གྱི་སྒྱུ་མའི་སྣང་བ་སྣ་ཚོགས་ཀྱི་རྣམ་པ་ཅི་བྱས་ཀྱང་དེ་དང་དེའི་རྣམ་པར་སྣང་ཞིང་བྱ་བ་བྱེད་པ་ལྟར་སྟོན་པ་བཞིན། འཇམ་དཔལ་ཡ་མནྟ་ཀའི་ཐུགས་ཉིད་ལས་མ་གཡོས་བཞིན་དུ། འགྲོ་དྲུག་དང༌། ཚོགས་དྲུག་དང༌། རྒྱུད་དྲུག་དང༌། སྤྲུལ་པ་དྲུག་དང༌། འཁོར་ལོ་དྲུག་ཞབས་ཀྱི་མནན་པར་སྣང་ཞིང༌། ཐུགས་རྗེས་སྤྲུལ་སྐུ་ཐུབ་དྲུག་གིས་རིགས་དྲུག་གི་དོན་མཛད་པར་སྟོན་ཏེ། འགྱུར་མེད་བྱང་ཆུབ་སེམས་ཀྱི་དབྱིངས་ལས་རྩལ་སྣང་འགགས་མེད་འཆར་བའི་དབང་གིས་རྟགས་ཀྱི་ཕྱག་རྒྱར་སྣང་བ་ཡ་མཱནྟ་ཀའི་ཞབས་འོག་ཏུ་རིགས་དྲུག་མནན་པའི་ཚུལ་དུ་སྣང་བས་སྤྲུལ་པ་ཞེས་བྱ་ཞིང༌། རིགས་དྲུག་སོ་སོའི་ལམ་རྣམ་པར་སྨིན་པའི་དབང་གིས་གཅིག་ནས་གཅིག་ཏུ་རྒྱུད་ཅིང་འཁོར་བས་འཁྲུལ་འཁོར་ཞེས་བྱའོ། །དེ་ལྟར་རྟོགས་ནས་དེའི་བྱེད་ལས་འཁོར་བའི་དུག་ལྔ་འཇོམས་པའི་ཆོ་འཕྲུལ་མངོན་དུ་འབྱིན་པར་བྱ་བ་ནི་ཉམས་སུ་ལེན་པའི་ཚུལ་ལོ། །

 བཞི་པ་གཅོད་པའི་འཁོར་ལོ་ཡ་མཱནྟ་ཀའི་ཕྱག་ན་མཚོན་ཆའི་ཚུལ་དུ་བསྣམ་པ་སྟེ། དེའི་ངོ་བོ་ཕྲིན་ལས་ཡིན་ལ། དཔེ་མཚོན་ཆ་རྣོན་པོ་ལྟ་བུའོ། །ཇི་ལྟར་མཚོན་ཆ་རྣོན་པོ་གང་ལ་བཏབ་པ་ཐོགས་མེད་དུ་གཅོད་པ་ལྟར། ཡ་མཱནྟ་ཀའི་ཕྱག་མཚན་འཁོར་ལོ་ལ་ཕྲིན་ལས་རྣམ་བཞིས་རང་རང་གི་འགལ་ཟླ་གཅོད་པར་བྱེད་དེ། ཞི་བའི་དུས་སུ། ༡ མེ། ༢ ཆུ། ༣ དུག ༤ མཚོན། ༥ དམག། ༦ མུ་གེ ༧ དགྲ ༨ དུས་མིན་འཆི་བ་སྟེ་འཇིག་བརྒྱད་གཅོད་ཅིང་ཞི་བར་བྱེད། རྒྱས་པའི་དུས་སུ། ༡ ཚེ་རིང༌། ༢ དབང་ཆེ། ༣ བཀྲ་ཤིས། ༤ གཟི་མདངས་ཆེ། ༥ འཁོར་མང༌། ༦ ལོངས་སྤྱོད་ཆེ་བ་ལ་བར་གཅོད་བྱེད་པ་གཅོད་ཅིང་འབྱོར་དྲུག་རྒྱས་པར་བྱེད། དབང་གི་དུས་སུ་གདུལ་བྱ་དེ་དག་བདག་ལ། ༡ ཕ་མ་དང༌། ༢ རྗེ་བོ། ༣ གཙོ་བོ། ༤ སློབ་དཔོན་ལྟ་བུའི་ཚུལ་དུ་མོས་པར་བྱས་ནས་མི་གུས་པ་གཅོད་ཅིང་མོས་བཞི་དབང་དུ་བྱེད། དྲག་པོའི་དུས་སུ་བསྟན་གནོད་དགྲ་བགེགས་ཐམས་ཅད་ཚར་གཅོད་པར་བྱེད་པས་གཅོད་པ་ཞེས་བྱ་ཞིང༌། ཕྲིན་ལས་སྣ་ཚོགས་སུ་འཕྲུལ་ཞིང་འཁོར་བས་འཁོར་ལོ་ཞེས་བྱའོ། །

 འཇམ་དཔལ་གྱི་དགོངས་པ་འཁོར་ལོ་བཞི་གནས་བཞིར་བསྐོར་བས་སྲོག་ཡེ་ཤེས་སུ་དབང་བསྒྱུར་བ་ཞེས་བྱ་སྟེ། ཇི་སྐད་དུ། འཇམ་དཔལ་གཤིན་རྗེ་མཐའ་ཡས་པ། །སློབ་དཔོན་འཇམ་དཔལ་བཤེས་གཉེན་པས། །དུ་མ་གཅིག་དུ་བསྡུས་བྱས་ལ། །འཁོར་ལོ་བཞི་རུ་ཤེས་པར་བྱ། །གནས་པའི་འཁོར་ལོ་སེམས་ལ་འདུས། །སྲིད་པའི་འཁོར་ལོ་ལྟེ་བར་འདུས། །གཅོད་པའི་འཁོར་ལོ་ལག་ཆར་འདུས། །སྤྲུལ་པའི་འཁོར་ལོ་ཞབས་ལ་འདུས། །དེས་ན་འཁོར་ལོ་རྣམ་བཞི་སྟེ། །བདག་ཉིད་དེ་རུ་ཤེས་པར་བྱ། །ཞེས་གསུངས་ཏེ། འཁོར་ལོ་བཞི་པོ་བསྡུ་ན་དོན་རྟགས་གཉིས་སུ་འདུ་སྟེ། དོན་ནི་གནས་པའི་འཁོར་ལོ་ལ། །རྟགས་ནི་འཁོར་ལོ་གསུམ་དུ་བཞེད། །ཅེས་གསུངས་ཤིང༌། དེ་ལ་དོན་ལྟ་བ་ཡིན་ཏེ། ཆོས་ཐམས་ཅད་ཀྱི་འབྱུང་གནས་དང་ངོ་བོ་གྱུར་པ་ཆོས་ཉིད་བྱང་ཆུབ་སེམས་བསྟན་པའི་ཕྱིར་རོ། །རྟགས་ནི་ཕྲིན་ལས་ཡིན་ཏེ། སྲིད་པའི་འཁོར་ལོ་ཕྲིན་ལས་ཀྱི་ཡུལ་དང༌། སྤྲུལ་པའི་འཁོར་ལོ་ནི་འཕྲིན་ལས་ཀྱི་གཞི་ཆོ་འཕྲུལ་སྣང་བ་དང༌། གཅོད་པའི་འཁོར་ལོ་འཕྲིན་ལས་དངོས་ཡིན་པའི་ཕྱིར་རོ། །དེས་ན་ལྟ་བ་གཅིག་དང་སྤྱོད་པ་གསུམ་པོ་དེ་དག་ཡ་མ་བྲལ་ན་གསང་སྔགས་ཀྱི་དོན་ཁོང་དུ་ཆུད་པའོ། །དེ་ལ་མདོར་བསྡུས་ན། དང་པོ་གནས་པའི་འཁོར་ལོ་ནི། འཁོར་འདས་ཐམས་ཅད་ཀྱི་ཁྱབ་བྱེད་དོ། །གཉིས་པ་སྲིད་པའི་འཁོར་ལོ་ནི། སྲིད་པ་གསུམ་ཆོས་ཉིད་ལས་བྱུང་བའོ། །གསུམ་པ་གཅོད་པའི་འཁོར་ལོ་ནི། ཕྱག་གི་དཀྱིལ་འཁོར་བཅུས་འཕྲིན་ལས་བཅུ་བྱེད་པ་སྟེ། བཅུ་ནི། ཞི་རྒྱས་དབང་བསད་དགུག་བསྐྲད་དབྱེ། །ལྐུག་དང་སྨྱོན་འབོག་མནན་པའོ། །བཞི་པ་སྤྲུལ་པའི་འཁོར་ལོ་ནི། ཆོས་ཐམས་ཅད་སེམས་ཀྱི་སྤྲུལ་པར་ཤེས་པའོ། །འཕྲུུལ་འཁོར་དེ་དག་གི་ལག་ལེན་ཀུན་མཁྱེན་རིག་འཛིན་ཆེན་པོ་འཇམ་མགོན་ཆོས་ཀྱི་གྲགས་པའི་གཤིན་རྗེའི་བེ་བུམ་སོགས་ལས་ཤེས་པར་བྱའོ། །དེ་ལྟར་འཇམ་དཔལ་གཤིན་རྗེའི་གཤེད་ནི། སྐུ་ཡི་བདག་ཉིད་ཡིན་པས་དེའི་རྒྱུད་མཐའ་དག་གི་དགོངས་པ་སློབ་དཔོན་འཇམ་དཔལ་བཤེས་གཉེན་གྱིས་འཁོར་ལོ་བཞིར་བསྡུས་པ་དེ་དག་ཡ་མཱནྟ་ཀའི་སྐུ་གཅིག་ལ་ཚང་བར་བསྟན་པའི་ཚུལ་གྱིས་གཤེད་རྒྱུད་ཀྱི་དགོངས་པ་གསལ་བར་མཛད་པའི་ཚུལ་ཡིན་ལ། གཞན་ཡང༌འབྲི་ལུགས་དཔལ་ཆོས་ཀྱི་གྲགས་པའི་འཇམ་དཔལ་ཐུགས་ཀྱི་ཡང་ཏིག་རྫོགས་རིམ་རྡོ་རྗེ་བཞི་ཡི་རྣལ་འབྱོར་དང༌། སྙན་རྒྱུད་འཇམ་དཔལ་ཐུགས་ཏིག་སོགས་ལས། གནས་པའི་འཁོར་ལོ་ནི་གནས་ལུགས་ངོ་བོ་ཉིད་ཀྱི་གཞི་སྟེ་སྦྱང་གཞི་སེམས་ཉིད་རང་བྱུང་གི་ཡེ་ཤེས་དང༌། སྲིད་པའི་འཁོར་ལོ་ནི་འཁྲུལ་པ་བཏགས་པའི་གཞི་སྟེ། དབྱིངས་ལས་བློ་བུར་གྱི་འཁྲུལ་པས་སེམས་ཅན་གྱི་སྒོ་གསུམ་ཀུན་གཞི་དང་བཅས་པའི་སྣང་བ་སྦྱང་བྱ་དྲི་མའི་ཆ་དང༌། སྤྲུལ་པའི་འཁོར་ལོ་ནི་སྦྱོང་བྱེད་ཀྱི་ལམ་སྟེ། དེ་ཡང་སྣང་བ་སྦྱོང་བྱེད་དབྱིབས་ཀྱི་རྣལ་འབྱོར་ལྷ་སྐུའི་གསལ་སྣང་དང་སྔགས་ཀྱི་འོད་ཟེར་འཕྲོ་འདུ། ཞེན་པ་སྦྱོང་ཕྱིར་སྔགས་ཀྱི་རྣལ་འབྱོར་རྡོར་བཟླས་བུམ་ཅན་གཏུམ་མོ་གཞན་ལུས་དང་བཅས་པ། མཐར་ཐུག་ཆོས་ཀྱི་རྣལ་འབྱོར་འཁོར་འདས་དབྱེར་མེད་ངེས་དོན་ཟིལ་གནོན་ཆེན་པོའི་རང་བཞིན་ཉིད་ལྟ་བས་རྟོགས་ཤིང་དེ་དང་མ་བྲལ་བའི་ཚུལ་གྱིས་མཚན་བཅས་སོར་སྡུད་སོགས་རྫོགས་རིམ་དང༌། མཚན་མེད་ཁྲིག་ཆོད་ཐོག་རྒལ་རྫོགས་རིམ་སྟེ་སྒོམ་སྤྱོད་ཀྱིས་བསྡུས་པའོ། །གཅོད་པའི་འཁོར་ལོ་མཐར་ཐུག་འབྲས་བུ་ངེས་པ་དོན་གྱི་ཡ་མཱནྟ་ཀའི་སྐུར་འགྲུབ་པ་སྟེ། སྒྲིབ་གཉིས་བག་ཆགས་དང་བཅས་པ་གཅོད་ཅིང་འགྲོ་དོན་རྒྱུན་མི་འཆད་པ་འཁོར་ལོ་ལྟར་གྱུར་པའོ། །འཁོར་ལོ་བཞི་པོ་འདི་ལའང༌། དྲང་དོན་བསྐྱེད་རིམ་དང༌། ངེས་དོན་རྫོགས་རིམ་ལ་སྦྱར་བའི་ཚུལ་གྱིས་བཞེད་པ་འདྲ་མིན་ཡོད་པ་ཤེས་པར་བྱའོ། །

 བཞི་པ་སྒྲུབ་ཐབས་ལས་ཀྱི་རིམ་པའི་སྒོམ་དོན་བྱེ་བྲག་སྙིང་པོ་དྲིལ་ནས་སྟོན་པ་ལ། དྲག་སྔགས་གཟའ་གདོང་དམར་ནག་གམ། ཡང་བཟློག་མེའི་སྤུ་གྲིའི་རྩ་གཞུང་ལས། སྐོར་གསུམ། མཚན་བཞི། གནད་གསུམ་སྟེ་དོན་བཅུར་གསུངས་པས། དེ་ལ་མཚན་བཞི་ངོས་བཟུང་བ། གནད་གསུམ་གཏན་ལ་ཕབ་པ། སྐོར་གསུམ་ལག་ལེན་ཚུལ་དུ་སྟོན་པས། ལྷ་ལ་མཚན་གསོལ་བ་ཚེ་བདག་ནག་པོ་ཕྱག་རྒྱ་ཟིལ་གནོན། སྔགས་ལ་མཚན་གསོལ་བ་ཨེ་ཀ་ཡ་མ་ཤམ་འདོག་དང་བཅས་པ། དཔེ་ལ་མཚན་གསོལ་བ་བརྣོ་ཞིང་མྱུར་བས་ཡང་བཟློག་མེའི་སྤུ་གྲི། རྫས་ལ་མཚན་གསོལ་བ་ས་ཙྪ་སྤུ་རི་དཀར་ནག་གོ །གནད་གསུམ་ནི། བཅའ་བ་རྫས་ཀྱི་གནད། སྒོམ་པ་ལྷ་ཡི་གནད། བཟླས་པ་སྔགས་ཀྱི་གནད་གསུམ་མོ། སྐོར་གསུམ་ནི། བདག་སྲུང་བའི་སྐོར། རྦད་འདྲེ་བཟློག་པའི་སྐོར། དགྲ་བོ་བསད་པའི་སྐོར་གསུམ་མོ། །དེ་དག་ཀྱང་ལག་ལེན་དུ་དྲིལ་བར། བཙན་པོ་མཁར་དུ་ཞུགས་ནས་རྡོ་རྗེའི་གོ་གྱོན་པ་སྲུང་བའི་ལས། མི་དང་མི་མ་ཡིན་གྱི་སྦྱོར་བའི་སྟོབས་བཟློག་ཅིང་རིགས་སྔགས་འཕྲུལ་འཁོར་བསྐོར་བ་བཟློག་པའི་ལས། རྒྱོག་གཉིས་ནང་འཕྲད་ན་རྒྱོག་རྡོ་ལམ་དུ་བཅག་ཅིང་ལྷ་སྲུང་བདུད་དུ་དབབ་པ་བཟློག་པ་དྲག་པོའི་ལས། དགྲ་བོའི་ལག་ཆ་ཁོ་རང་ལ་ཕར་བསྐོར་ཞིང་རྦོད་གཏོང་གི་གཡུལ་གཤམ་ནས་དམག་དཔོན་གཡུལ་དུ་བསད་པའི་ལས། བྱད་མའི་སྟོབས་གཞོམ་ཞིང་ངན་སྔགས་ཀྱི་ཁ་བཅིང་ནས་བརྩོན་དུང་རུལ་དུ་བཅུག་པའི་ལས་རྣམས་ནི་རྗེ་ཆོས་ཀྱི་གྲགས་པའི་མན་ངག་དང་འཕྲུལ་འཁོར་གནད་ཀྱི་རྒྱུ་ཐབས་སོགས་ལས་ཤེས་པས་མ་སྤྲོས་ཤིང༌། འདིར་སྐབས་སུ་བབ་པ་བདག་དོན་བྱང་ཆུབ་སྒྲུབ་པའི་ཡང་བཟློག་མེའི་སྤུ་གྲིའི་ལས་ཀྱི་རིམ་པ་ངག་འདོན་གྱི་བསྒོམ་དོན་ཙམ་ཞིག་མདོར་བསྡུས་ཏེ་བརྗོད་པ་ལ། དེ་ཡང་སྦྱང་གཞི་བདེ་གཤེགས་སྙིང་པོ་སེམས་ཅན་གྱི་རྒྱུད་ལ་རང་ཆས་སུ་ཡོད་ཀྱང༌། སྦྱང་བྱ་དེའི་རྩལ་རང་གིས་མ་རིག་པས་གཟུང་འཛིན་རྣམ་ཤེས་འཁྲུལ་པས་མེད་པ་ལ་ཡོད་པའི་ཀུན་བཏགས་འཁོར་བའི་ཆོས་བདེ་གཤེགས་སྙིང་པོ་ལ་སྒྲིབ་བྱེད་དུ་གྱུར་པ་ཐམས་ཅད༌། སྦྱོང་བྱེད་སྤྱིར་ཐབས་མང་ཡང་སྐབས་འདིར་ཁྱད་པར་གྱི་ལམ་བསྐྱེད་རྫོགས་གཉིས་ལས་བསྐྱེད་རིམ་གཙོ་བོར་སྟོན་པ་ཡིན་ལ། སྦྱང་འབྲས་དེ་ལྟར་ལམ་སྒོམ་སྟོབས་ཀྱི་དྲི་མ་གློ་བུར་བ་དག་ནས། ངོ་བོ་རང་བཞིན་རྣམ་དག་ཆོས་སྐུའི་ཡོན་ཏན་རྣམས་མངོན་དུ་གྱུར་པའོ། །

 དེས་ན་ཐེག་ཆེན་ཐུན་མོང་ལ་ཡོངས་སུ་གྲགས་པའི་གཞི་ལམ་འབྲས་གསུམ་གྱི་གོ་དོན་ལྷོང་ཞིང༌། ཕྱོགས་འགོ་ཙམ་མ་ཤེས་ན་བསྐྱེད་རིམ་ཕྱོགས་ཀྱི་གོ་དོན་ཆགས་པར་མི་འགྱུར་བས་འདི་ཉིད་ཤེས་པ་གལ་ཆེ་བ་ཡིན། འདིར་ནི་བསྐྱེད་རིམ་གྱི་གོ་དོན་མདོ་ཙམ་ཞིག་གསལ་བར་བྱེད་པ་ལ། སྤྱིར་འཁོར་བའི་རང་བཞིན་སྡུག་བསྔལ་དང་ཀུན་འབྱུང་གི་བདེན་པ་གཉིས་པོ་སྦྱང་ནས། འབྲས་བུ་སངས་རྒྱས་ཀྱི་གོ་འཕང་ལམ་དུ་བྱེད་པ་ནི། ཐེག་ཆེན་ལམ་གྱི་དོན་ཡིན་པས། འདིར་ཡང་སྡུག་བསྔལ་བདེན་པ་ཇི་སྙེད་པ་སྐྱེ་ཤི་གཉིས་སུ་འདུས་ཤིང༌། དེ་ཡང་སྐྱེ་བའི་རྩ་བ་ཅན་ཡིན་པས། སྐྱེ་བའི་རིམ་པ་སྦྱོང་བྱེད་བསྐྱེད་རིམ། འཆི་བའི་རིམ་པ་སྦྱོང་བྱེད་རྫོགས་རིམ་སྟེ་རིམ་པ་གཉིས་སུ་སྔགས་གཞུང་ཐམས་ཅད་འདུ་བས་ན་དེ་ལ་སྔོན་འགྲོ་དངོས་གཞི་རྗེས་སོ། །

 དང་པོ་ལའང་སྤྱི་དང་ཁྱད་པར་གྱི་སྔོན་འགྲོ་གཉིས། དང་པོ་སྤྱིར་སྔགས་ལ་འཇུག་པའི་གང་ཟག་དེ་ཐེག་ཆེན་གྱི་བསམ་སྦྱོར་རྒྱུད་ལ་སྐྱེ་བ་ཞིག་དགོས་པས་མཁའ་ཁྱབ་སེམས་ཅན་དྲིན་ཆེན་ཕ་མར་ངེས་པའི་བྱམས་པ་དང༌། དེ་དག་གི་སྡུག་བསྔལ་བྲལ་འདོད་ཀྱི་སྙིང་རྗེ་ཆེན་པོས་གཞན་དོན་བསྒྲུབ་འདོད་ཀྱི་བློ་ལས་མི་འདའ་བའི་ཁུར་ཆེན་རྟག་ཏུ་འཁྱེར་བ་ནི་བྱང་ཆུབ་སྒྲུབ་པ་ལ་མེད་དུ་མི་རུང་བའི་བསམ་སྦྱོར་ཏེ། དེ་མེད་ན་རྫོགས་བྱང་དོན་དུ་གཉེར་ཀྱང་ཞེ་འདོད་དང་ལག་ལེན་འགལ་ནས་བསྒྲུབ་བྱའི་གོ་འཕང་ཐོབ་པར་མི་ནུས་པ་མ་ཟད། སྔགས་ཀྱི་སྒོར་འཇུག་པར་མི་རུང་ཞིང༌། ཞུགས་སུ་ཟིན་ཡང་འདྲེ་སྲིན་ཡི་དྭགས་ཆེན་པོ་སོགས་ཀྱི་རྒྱུར་སྔགས་ལོག་ཏུ་འགྲོ་བས་ཐོག་མར་བྱང་ཆུབ་ཀྱ་ིསེམས་དང་ལྡན་པ་ཞིག་ཡི་དམ་གྱི་དཀྱིལ་འཁོར་དུ་བཅུག་ཅིང་དབང་བསྐུར་ཐོབ་པས་རྒྱུད་སྨིན་པ་དེ་སྡོམ་པ་སུམ་ལྡན་དུ་འགྱུར་ལ། དེའི་ཕྱིར་རྩ་བ་དང་ཡན་ལག་གི་དམ་ཚིག་ལ་ཡང་དག་པར་གནས་པའི་རྟེན་གྱི་གང་ཟག་གི་བསྒྲུབ་པར་བྱ་དགོས་པ་ཤེས་པར་བྱ་བ་གལ་ཆེ་ཤོས་ཡིན་ལ། དེ་ནས་ངེས་འབྱུང་གི་བློ་བཅོས་པ། ཐེག་པ་སྤྱི་ཡི་རྨང་གཞི་སྐྱབས་འགྲོ། ཐེག་ཆེན་རྩ་བ་སེམས་བསྐྱེད་པ་གསུམ་ལ་གོ་བ་ཆགས་དགོས་ཏེ། ཐོག་མར་དལ་འབྱོར་གྱི་མི་ལུས་རིན་ཆེན་རྙེད་དཀའ་འདི་ད་རེས་རྙེད་པའི་དུས་སུ་འཆི་བ་ཐོག་བབ་ནམ་ཡོང་ཆ་མེད་ལ་ཞེ་ཐག་པ་ནས་བསམ་ཞིང་། ལས་འབྲས་མི་བསླུ་བར་ཡིད་ཆེས་པའི་འཁོར་བ་འདིར་མཐོ་དམན་གང་དུ་སྐྱེས་ཀྱང་སྡུག་བསྔལ་གྱི་རང་བཞིན་ལས་མ་འདས་ཤིང༌། འཕྲལ་བདེ་ཙམ་འདི་ཡང་དེ་མ་ཐག་འགྱུར་འགྲོ་བས་སྐྱིད་སྡུག་ཕམ་རྒྱལ་མཐོ་དམན་དབུལ་ཕྱུག་སོགས་རྟག་བརྟན་མེད་པ་མངོན་སུམ་འདི་ལ་གཏིང་ནས་བསམ་ཞིང་འཁོར་བའི་བདེ་འབྱོར་ལ་ཡིད་སྨོན་མི་སྐྱེ་བར་དམ་ཆོས་མ་གཏོགས་ཕན་པ་མེད་པའི་བློ་སྦྱོང་འདི་རྒྱུད་ལ་འདྲེས་གལ་ཆེ། བར་དུ་སྐྱབས་འགྲོའི་གོ་དོན་དང་བསྒོམ་བྱ་ནི། འཁོར་བའི་སྡུག་བསྔལ་མེ་འོབས་ཀྱི་ནང་དུ་ཉམ་ཐག་མ་རྣམས་ཐར་འདོད་ཀྱི་བློ་ཐུན་མིན་ནི་ཐེག་ཆེན་སྐྱབས་འགྲོའི་རྩ་བ་ཡིན། སྐྱབས་པའི་ཡུལ་ནི། ཚངས་དབང་ཁྱབ་འཇུག་ལ་སོགས་འཇིག་རྟེན་ན་མཐུ་ཆེ་བ་ལྟར་སྣང་གི་སྟོན་པ་རྣམས་དང༌། དེས་བསྟན་པའི་ལོག་ལམ་རྟག་ཆད་ཀྱི་གཡང་ས་ཅན་དང༌། དེ་རྗེས་ཞུགས་པའི་མུ་སྟེགས་ཅན་དང༌། ཀླ་ཀློའི་སྡེ་ཚན། ལྷ་ཀླུ་གཞི་བདག་སོགས་ལ་སྐྱབས་སུ་མི་འཛིན་པ་མཆོག་གསུམ་རྩ་གསུམ་ཀུན་འདུས་བླ་མར་མོས་པས་ཀྱང་དོན་འགྲུབ་བོ། །བསྒོམ་བྱ་ནི། ཐ་མལ་གྱི་སྣང་བ་དབྱིངས་སུ་ཐིམ་པས་སྣོད་བཅུད་དག་པའི་ཞིང་ཁམས་ཆེན་པོར་གྱུར་པ་མདུན་མཁར་དྲེགས་པ་མ་ཧེ་ཆུ་གླང་པད་ཟླ་ཉི་མའི་གདན་ལ་བླ་མ་དང་གཉིས་སུ་མེད་པའི་འཇམ་དཔལ་གཤིན་རྗེའི་གཤེད་སྐྱབས་གནས་ཀུན་འདུས་ཀྱི་ངོ་བོར་མངོན་སུམ་དུ་མཁྱེན་ནུས་བརྩེ་བ་བསམ་ཡས་ཡོན་ཏན་རྒྱ་མཚོའི་བདག་ཉིད་དུ་འདྲེན་པའི་དེད་དཔོན་ཆེན་པོར་བཞུགས་པར་བསམ་ལ། མ་གྱུར་གནོད་བྱེད་གཙོར་བྱས་བདག་གཞན་སེམས་ཅན་དུས་འདི་ནས་བཟུང་བྱང་ཆུབ་སྙིང་པོའི་བར་རེ་ལྟོས་གཅིག་ཆོག་གི་སྐྱབས་སུ་འགྲོ་བའི་གདུང་བ་དྲག་པོས། སྐྱབས་འགྲོ། རྫོགས་པའི་སངས་རྒྱས་དམ་ཆོས་དང༌། །སོགས་ཀྱི་སྐྱབས་འགྲོའི་ཚིག་དོན་དྲན་བཞིན་ལན་གསུམ་བརྗོད། རྗེས་སུ་སེམས་བསྐྱེད་ལ། སེམས་ཅན་ཐམས་ཅད་ཡེ་ནས་སངས་རྒྱས་ཀྱི་རྒྱུ་ཡིན་ཀྱང་རང་རང་གིས་མ་རིག་པའི་རྒྱུ་འམ་རྩལ་ལས་ལོག་རྟོག་བསྐྱེད་པ་དང་དེས་བསྐྱེད་པས་འཁྲུལ་པར་འཁྱམས་པས་བདེ་བ་འདོད་ཀྱང་སྡུག་བསྔལ་གྱི་ཕུང་པོ་འབའ་ཞིག་སྨིན་པའི་མགོན་མེད་འཁོར་བའི་རྒྱ་མཚོར་བྱིང་བའི་སེམས་ཅན་ལ་སྙིང་རྗེ་ཤུག་དྲག་གིས་དེ་དག་སྡུག་བསྔལ་ལས་ཐར་པར་བསྒྲལ་ཏེ་རྫོགས་བྱང་ལ་འགོད་པར་བྱ་བའི་སྨོན་སེམས་དང༌། དེའི་དོན་དུ་ལྷ་མཆོག་ཡ་མཱནྟ་ཀ་བསྒྲུབ་པར་བྱ་བའི་སྦྱོར་བ་བརྩམ་པ་འཇུག་པ་སེམས་བསྐྱེད་བཅས་ཀུན་རྫོབ་སེམས་བསྐྱེད་པ་དང༌། ཆོས་རྣམས་བདག་མེད་སྟོང་པ་ཉིད་སོགས་དོན་དམ་སེམས་བསྐྱེད་པའི་ཚིག་དོན་ཡིད་ལ་བསམ་ནས་ལན་གསུམ་བརྗོད་པར་བྱའོ། །

 གཉིས་པ་ཁྱད་པར་གྱི་སྔོན་འགྲོ་ལ་འགལ་རྐྱེན་བསལ་བ་དང་མཐུན་རྐྱེན་སྒྲུབ་པ་གཉིས་ལས། དང་པོ་འགལ་རྐྱེན་བསལ་བ་ནི། སྟོང་ཉིད་སྤྲོལ་བྲལ་ཆོས་ཉིད་ལ་དྲན་པ་མངོན་དུ་བཞག་ནས་དེའི་རང་རྩལ་ཆུ་ལས་ཉ་ལྡང་བའི་ཚུལ་གྱི་བདག་ཉིད་འཇམ་དཔལ་ཕྱག་རྒྱ་ཟིལ་གནོན་སྐད་ཅིག་ལ་གསལ་བའི་ཐུགས་སྲོག་ཧཱུྃ་སྔོན་ལས་ཁྲོ་བོའི་སྤྲིན་འཕྲོ་བ་སྐལ་མེ་འབར་བའི་དབུས་སུ་གསལ་འདེབས་པ་སྟེ། རིམ་ལྔ་ལས། ཇི་ལྟར་དྭངས་བའི་ཆུ་ཀླུང་ལས། །ཉ་དག་མྱུར་དུ་ལྡང་བ་ལྟར། །དེ་བཞིན་ཐམས་ཅད་སྟོང་གསལ་ལས། སྒྱུ་འཕྲུལ་དྲྭ་བ་འབྱུང་བར་བཤད། །ཅེས་གསུངས་སོ། །ལྷ་ཡི་ང་རྒྱལ་བཟུང་བ་འདི་ཟླ་གསང་མཚམས་བསྒྲུབ་ལག་ལེན་ནང་གསལ་བ་མ་གཏོགས་གཞན་དངོས་སུ་མ་བསྟན་ཅིང་ཤུགས་སུ་བསྟན་པས་དེ་ལྟར་ལྷ་ཡི་ང་རྒྱལ་བཟུང༌། ལས་བུམ་ལ་དམིགས་ནས་ལས་གཤིན་གྱི་སྔགས་ཀ་ལ་རུ་པ་ཅུང་ཟད་བཟླས་རྗེས་བར་ཆད་ཞི་བའི་དོན་དུ་ཕྱོགས་སྐྱོང་གཞི་བདག་བགེགས་ལ་གཏོར་མ་སྦྱིན་པར་བྱ་སྟེ། བརྟག་གཉིས་ལས། བགེགས་དང་ལོག་པར་འདྲེན་པ་ལ། །སེམས་ཅན་རྣམས་ཀྱི་སྲོག་སྲུང་ཕྱིར། །རྡོ་རྗེ་སེམས་དཔས་གཏོར་མ་བསྟན། །ཞེས་གསུངས་པས། གཏོར་མ་ཆ་གསུམ་ལས་སྔགས་ཀྱིས་བསངས། སྭ་བྷ་བས་སྦྱངས། སྟོང་པའི་ངང་ལས་ཨོཾ་ལས་བྱུང་བའི་གཏོར་སྣོད་རྒྱ་ནམ་མཁའ་དང་མཉམ་པའི་ནང་དུ་འབྲུ་གསུམ་ཞུ་བ་ལས་ཨོཾ་གྱི་མ་དག་སྦྱངས། ཨཱཿཡིས་མི་ཟད་པར་སྤེལ། ཧཱུྃ་གིས་ཁ་དོག་དྲི་རོ་ནུས་བཅུད་ཕུན་སུམ་ཚོགས་པར་གང་འདོད་དེར་སྣང་ཟག་མེད་བདེ་བསྐྱེད་ཀྱི་བདུད་རྩི་མཁའ་དང་མཉམ་པར་བསམ་ལ། ཨ་ཀ་རོ་དང༌། དེ་བཞིན་གཤེགས་བཞི་ཡི་མཚན་བརྗོད། སཾ་བྷ་རས་སྔགས་རྒྱས་མགྲོན་རྣམས་ཕམ་རྒྱལ་མེད་པར་ཐོབ་པའི་ནུས་ལྡན་དུ་བྱས་ལ། གཏོར་མ་དང་པོ་དེ་ཕྱོགས་སྐྱོང་རྒྱལ་ཆེན་ལྷ་ཀླུ་གཟའ་སྐར་ཞིང་སྐྱོང་དཔའ་བོ་མཁའ་འགྲོ་དཔལ་མགོན་བདུན་བཅུ་རྩ་ལྔ་སོགས་ལ་བསྔོས་པས་སྒྲུབ་པའི་འགལ་རྐྱེན་ཞི་བ་དང་ཕྲིན་ལས་སྒྲུབ་པའི་གྲོགས་བྱེད་པར་བཅོལ་བའོ། །གཏོར་མ་གཉིས་པས་འཇིག་རྟེན་ཁམས་ཀྱི་ས་བདག་བརྟན་མ་གསེར་རི་རོལ་མཚོ་རྩི་ཤིང་ཆུ་རླུང་གཞི་བདག་གཉུག་གནས་ཐམས་ཅད་ལ་བསྔོས་པས་དཀྱིལ་འཁོར་སྒྲུབ་པར་ཀོ་ལོང་ཕྲག་དོག་སྤངས་ནས་ཞི་བ་བྱང་སེམས་ལྡན་པར་བཅོལ་བའོ། །གཏོར་མ་གསུམ་པ་རང་གཤིན་རྗེར་གསལ་བའི་ཐུགས་སྲོག་ཧཱུྃ་ལས་འབར་བའི་ཁྲོ་ཚོགས་སྤྲོས་པས་བགེགས་རྣམས་བཀུག་ལ་གཏོར་མ་བསྔོས་པས་རྡོ་རྗེ་ཐེག་པའི་དཀྱིལ་འཁོར་མཐོང་བ་སྔགས་ཉན་པ་ཕྱག་རྒྱ་ལྟ་བར་མི་དབང་བ་ཐམས་ཅད་ལ་བསྔོས་ནས་གཞན་དུ་སོང་ཤིག་ཅེས་བཀའ་བསྒོ་བ་དང༌། གལ་ཏེེ་མི་འགྲོ་ན་ཁྲོ་ཚོགས་མཚོན་ཆ་མེ་འོད་ཚ་ཚ་གྲངས་མེད་སྤྲོས་པས་ལུས་སེམས་བརླག་ཅིང་མིང་ཡང་མེད་པར་བྱས། སླར་འདུས་ནས་སྤྲུལ་པའི་ཁྲོ་ཚོགས་མེ་མཚོན་འབར་བས་སྟོང་གསུམ་གང་བའི་སྟེང་འོག་ཕྱོགས་མཚམས་བར་མེད་དུ་གཏམ་པ་ཞལ་ནང་དུ་གྱུ་ནས་སྲུང་བའི་གུར་ཁང་རླུང་ཡང་མི་ཐར་བའི་རང་བཞིན་དུ་བསྒོམ་ལ། ཧཱུྃ་ང་ནི་འཇམ་དཔལ་གཤིན་རྗེའི་གཤེད། །སོགས་བརྗོད་ནས་ཕྱི་མཚམས་ཁྲོ་བོ་འབར་བས་གཅོད་པའོ། །དེ་ཡང་གུར་ལས། སྲུང་བའི་འཁོར་ལོ་གཟི་བརྗིད་ཆེ། །བསྐལ་པའི་མེ་ལྟར་འབར་བ་སྟེ། །འཁོར་ཞིང་རབ་ཏུ་མི་གཡོ་བ། །ཁྲོ་བོའི་ཚོགས་ནི་རིམ་པར་འགོད། །ཅེས་སོ། །ནང་མཚམས་བགེགས་ཚོགས་གཙོར་བྱས་མཁའ་ཁྱབ་རྗེས་སུ་བཟུང་བའི་སྙིང་རྗེས་རྣམ་གྲོལ་ལ་འགོད་པའི་སེམས་བསྐྱེད་པ་ནི། ཇི་སྐད་དུ། སྲུང་བའི་འཁོར་ལོ་རྨད་བྱུང་བྱང་ཆུབ་སེམས། ཞེས་པའོ། །གསང་མཚམས་ནི། བར་དུ་གཅད་བྱ་གཅོད་བྱེད་ཐམས་ཅད་འཁྲུལ་བའི་རྣམ་རྟོག་སེམས་ཉིད་འོད་གསལ་དེ་ཁོ་ན་ཉིད་ཀྱི་སྲུང་འཁོར་བར་ཆད་མིང་ཙམ་ཡང་མི་གནས་པར་ཤེས་པ་ནི་དོན་དམ་མི་ཤིག་རྡོ་རྗེའི་སྲུང་འཁོར་ཏེ། གཤིན་རྗེའི་རྩ་རྒྱུད་ལས། གདོད་ནས་རྣམ་དག་ཡེ་ཤེས་སྐུ། །ལྷུན་གྱིས་གྲུབ་པར་ཡིན་པ་ལ། །རྩོལ་སྒྲུབ་རེ་དོག་འཛིན་པ་བྲལ། །རྣམ་རྟོག་བག་ཆགས་སྤྲིན་ལྟ་བུ། །ནམ་མཁའ་ལྟ་བུར་འཛིན་མེད་པ། །སྲུང་བ་ཀུན་གྱི་རྒྱལ་པོར་བཤད། །ཅེས་གསུངས་སོ། །

 གཉིས་པ་མཐུན་རྐྱེན་སྒྲུབ་པ་ལ། མཆོད་པ་བྱིན་རླབས་ཀྱི་དམིགས་པ་ནི། ལས་གཤིན་སྔགས་ཀྱིས་མ་དག་དྲི་མ་བསང༌། སྭ་བྷ་བས་དངོས་འཛིན་སྦྱངས་ནས། སྟོང་ཉིད་ངང་ལ་བྷྲུཾ་ཡིག་ལས་བྱུང་བའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་འབྲུ་གསུམ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་རྡོ་རྗེའི་མཆོད་ཡོན་སོགས་ཕྱི་ཡི་ཉེར་སྤྱོད་དང༌། དུག་ལྔ་ཡེ་ཤེས་ལྔའི་རང་རྩལ་རང་བྱུང་ནང་གི་ཉེར་སྤྱོད་དབང་ལྔའི་མེ་ཏོག་སོགས་འདོད་ཡོན་མ་ཚང་མེད་པ་དེ་དག་རེ་རེ་ལས་མཆོད་རྫས་ཐོག་པའི་ལྷ་མོ་དཔག་མེད་ཀྱིས་མཆོད་སྤྲིན་ནམ་མཁའ་གང་བས་སྤྲོ་བར་བསམ། འབྲུ་གསུམ་ཨརྒྷཾ་སོགས་ཀྱི་སྔགས་སྤེལ་བས་རྡོ་རྗེ་གསུམ་གྱི་བདག་ཉིད་དུ་བྱིན་རླབས་པའི་དོན་ནོ། །འདིར་འདོན་ཆར་དྲག་མཆོད་མ་གསུངས་ཀྱང་གཤེད་རྒྱུད་སོགས་ལས་གསུངས་པས་དམིགས་པ་བྱ་དགོས་སོ། །དེ་ནི་ལྷ་མཉེས་ཤིང་རང་གི་འདོད་ཡོན་གྱི་རང་བཞིན་ཤེས་པའི་སྒོ་ནས་ལོངས་སྤྱོད་པས། འབྲས་དུས་སུ་ལོངས་སྤྱོད་ཡོངས་སུ་དག་པ་འགྲུབ་པའི་འབྲས་བུ་ལམ་བྱེད་དུ་འགྱུར་བའི་ཆེད་དུའོ། །

 ནང་མཆོད་སྨན་རཀ་གཏོར་གསུམ་གྱི་བསྒོམ་དོན་ནི། གོང་ལྟར་བསངས་སྦྱང་རྗེས། རླུང་མེ་ཐོད་སྒྱེད་གསུམ་གྱི་སྟེང་དུ་བྷནྡྷ་ལྕང་ལོ་ཅན་སྟོང་གསུམ་དང་མཉམ་པའི་ནང་དུ་འཁོར་ལོ་རྩིབ་བཞིའི་ལྟེ་བར་སོགས་འདོན་ཆ་བཞིན་གསལ་གདབ། མདོར་ན་དྲི་ཆེན་སོགས་བདུད་རྩི་ལྔ་དང༌། ཤ་ལྔའི་ངོ་བོ་ཕྱག་མཚན་དང༌། རིགས་ལྔའི་ངོ་བོ་ས་བོན་རྣམས་ལས་འབར་བའི་འོད་ཟེར་འཕྲོས། ཡེ་ཤེས་ཀྱི་བདུད་རྩི་བཀུག་སྟིམ་རྫས་རྣམས་བདུད་རྩིར་ཞུ་བ་རིགས་ལྔ་གྲུབ་པའི་རྫས་སུ་གྱུར། ཧཱུྃ་གིས་དག་པ་བདུད་རྩིའི་རྒྱ་མཚོར་བསྒྱུར་བས་ཟེག་མ་ལས་འདོད་ཡོན་གྱི་ལྷ་མོ་འཕྲོས། ཨཱཿཡིས་མ་ཆགས་ཞེན་མེད་རོལ་པས་ཆགས་འཛིན་གྱི་ཡུལ་ལས་འདས། ཨོཾ་གྱི་གཙང་དམེའི་གཉིས་རྟོག་བྲལ་བས་ཟག་མེད་ཆོས་ཉིད་སྟོང་གསལ་ཁྱབ་པའི་བདུད་རྩི་སྨན་ཞེས་བྱ་བ་ཡིན་པས་སྤྱིར་བདུད་རྩི་ལྔ་ནི་གསར་རྙིང་འདྲ་ལ། ཤ་ལྔ་ལ་རྙིང་ལུགས་ལ། སེངྒེ་གླང་ཆེན་རྟ་དང་རྨ་བྱ་དང༌། །མཆོག་ཆེན་མི་ལ་སོགས་ཏེ་རྣམ་པ་ལྔ༔ ཞེས་དང༌། གསར་ལུགས་ལ། རྟ་ཤ་མི་ཤ་ཁྱི་ཤ་དང༌། །བ་གླང་གླང་ཆེན་ཤ་ཆེན་ལྔ། །ཞེས་ཤ་ལྔ་ལ་དངོས་གྲུབ་མྱུར་དུ་འགུགས་པའི་ལྕགས་ཀྱུ་ལྔ་དང༌། བདུད་རྩི་ལྔ་ལ་དངོས་གྲུབ་གསལ་བར་བྱེད་པས་སྒྲོན་མ་ལྔར་གསུངས་སོ། །བདུད་རྩིའི་སྔགས་རྒྱ་ལན་གསུམ་དང༌། ལག་གཡོན་པས་སྒྲོན་ཐུར་གྱིས་ལན་གསུམ་གཡས་སྐོར་དུ་དཀྲུག་ཅིང་ཕྱར། རཀྟ་བྱིན་རླབས་ནི་བྷནྡྷ་རློན་པ་སྐྲ་དང་བཅས་པའི་སྣོད་སྟོང་གསུམ་དང་མཉམ་པར་ཟླ་གམ་དམར་པོ་སོགས་འདོན་ཆར་གསལ་བ་བཞིན་རཀྟའི་ལྷ་མོ་གིརྟི་མའི་ས་བོན་ར་ཡིག་དམར་པོ་འོད་འབར་བ་ལས་ཁམས་གསུམ་གྱི་ཆགས་རྟོག་ཐམས་ཅད་རྒྱུད་དྲུག་འཁོར་བ་དབྱིངས་སྒྲོལ་རཀྟའི་ལྷ་མོའི་གསང་བ་མུ་ཁ་ལེའི་དམར་ཆེན་རཀྟའི་རྒྱ་མཚོ་འཁྱིལ་བ་ཉོན་མོངས་ཆགས་བྲལ་ཆོས་ཀྱི་དབྱིངས་ཀྱི་ངང་ལས། སྒྲུབ་པའི་དམ་རྫས་འདོད་ཡོན་གྱི་སྤྲིན་ཕུང་འཕྲོ་ཞིང་དགྱེས་དགུར་རོལ་པ་ཆེན་པོར་གྱུར་པར་བསམ། རཀྟའི་སྔགས་ལན་གསུམ་དང་ལག་གཡས་ཀྱི་སྒྲོན་ཐུར་གྱིས་ལན་གསུམ་གཡོན་སྐོར་དུ་དཀྲུགས་པ་ལས་རཀྟ་ཕྱར་སྲོལ་མེད། ཁྱད་པར་དྲག་པོའི་དངོས་གྲུབ་ལེན་པའི་སྐབས་འགར་ཕྱར་བའོ། །གཏོར་མ་བྱིན་རླབས་ལ། གཏོར་སྣོད་ཀ་པ་ལ་རྒྱ་ནམ་མཁའ་དང་མཉམ་པར་དུག་གསུམ་གྱི་ངོ་བོ་དགྲ་བགེགས་ཀྱི་ཤ་ཁྲག་རུས་གསུམ་གྱི་བཟའ་བཅའ་སྣ་ཚོགས་འདོད་ཡོན་གྱི་ཕུང་པོ་ཟད་མི་ཤེས་པ་རང་བཞིན་རྣམ་པར་དག་ཅིང་རྨད་བྱུང་དགྱེས་པ་བསྐྱེད་པའི་རྫས་ལ་རྣམ་པ་གཏོར་མ། ཕྱི་འདོད་ལྔའི་གཏོར་ཆེན། ནང་སྣོད་གཞལ་ཡས་བཅུད་ལྷར་གསལ་བ། གསང་བ་ཆོས་དབྱིངས་གཏོར་གཞུང་དུ་ཉོན་མོངས་རྣམ་རྟོག་གི་གཏོར་མ་རིག་པའི་ཡེ་ཤེས་ཀྱིས་རྒྱན་པ། སྟོབས་དུས་ལྷར་ཤེས་པ། སྒྲུབ་དུས་དམ་རྫས་སུ་ཤེས་པ། མཆོད་དུས་དགྱེས་རྫས་སུ་ཤེས་པ། ཟོར་དུས་མཚོན་ཆར་ཤེས་པ་སོགས་གཏོར་མའི་ཤེས་བཞི་སྐབས་དོན་དང་འབྲེལ་བས་བསྒྱུར་བའོ། །གཏོར་མའི་སྔགས་རྒྱ་ལན་གསུམ་དང༌། ལག་གཉིས་ཀྱི་སྒྲོན་ཐུར་གྱིས་སྨན་རཀ་གཏོར་མ་བྲན། མཆོད་རྫས་དེ་དག་ཀྱང་མིང་རྐྱང་བཏགས་ཡོད་ཙམ་དུ་ཤེས་པར་བྱ་ལ། བགེགས་བསྐྲད་སྲུང་འཁོར་མཆོད་རླབས་བཅས་དེ་དག་ཀྱང་རྟེན་འབྲེལ་འགྲོས་མཚུངས་དབང་གིས། སྦྱང་བྱ་འཁོར་བའི་དུས་ཇི་ལྟར་འདོད་པའི་སྲིད་པར་འཇུག་པ་ལ་སྐྱེ་གནས་ཀྱི་སྐྱོན་དང༌། ཕྱི་མའི་གནས་ལུས་དང་ལོངས་སྤྱོད་ཀྱི་འགལ་རྐྱེན་རྣམས་སྦྱོང་ཞིང་སྲུང་བ་དང༌། མཐུན་རྐྱེན་བསོད་ནམས་ཆ་མཐུན་གྱི་ལས་གསོག་པ་རྣམས་དག་པར་བྱེད། སྦྱོང་བྱེད་སྔོན་འགྲོ་འདི་དག་གིས་རྩ་རླུང་ཐིག་ལེའི་གེགས་དང་གོལ་ས་ཆོད་ཅིང་ཉམས་རྟོགས་ཀྱི་རྩལ་ཁ་བསྐྱེད་པའི་ཐབས་རྨད་བྱུང་དུ་འགྱུར་བས་རྫོགས་རིམ་སྨིན་བྱེད་དུ་འགྲོ། སྦྱངས་འབྲས་དངོས་གཞི་སངས་རྒྱས་ཀྱི་མཛད་པ་ལ་བར་དུ་གཅོད་པའི་བདུད་བཞི་བཅོམ་པ་དང་ཚོགས་གཉིས་གསོག་ཅིང་འོད་ཟེར་ཆེན་པོའི་དབང་བསྐུར་བ་དང་། ཞིང་ཡོངས་སུ་སྦྱོང་བའི་ཏིང་འཛིན་མངོན་དུ་བྱེད་པ་སོགས་དང་མཐུན་པས་འབྲས་བུ་རྫོགས་པར་བྱེད་དོ། །

 གཉིས་པ་དངོས་གཞི་ལ་མཉམ་རྗེས་རྣལ་འབྱོར་གཉིས། དང་པོ་སྐུ་ཕྱག་རྒྱའི་རྣལ་འབྱོར། གསུང་བཟླས་པའི་རྣལ་འབྱོར། ཐུགས་འོད་གསལ་གྱི་རྣལ་འབྱོར་གསུམ། དེ་ལའང༌། ཏིང་འཛིན་རྣམ་པ་གསུམ་གྱི་ཁོག་དབུབ། རྟེན་དང་བརྟེན་པའི་དཀྱིལ་འཁོར་བསྐྱེད་པ། ཡེ་ཤེས་པ་སྤྱན་དྲངས་ཤིང་བརྟན་པར་བཞུགས་པར་གསོལ་བ། ཕྱག་འཚལ་མཆོད་བསྟོད་བྱ་བ། དམིགས་པའི་གཙོ་བོ་ལྷའི་སྣང་ཞེན་ལ་བསླབ་པ་དང་ལྔ་ལས།

 དང་པོ་ཏིང་འཛིན་རྣམ་པ་གསུམ་གྱི་ཁོག་དབུབ་ནི། རྣམ་པ་ལམ་དུ་བྱེད་པ་དེ་བཞིན་གཤེགས་པའི་ཐུགས་གཉིས་སུ་མེད་པའི་ཡེེེ་ཤེས་བྱིན་རླབས་མདོག་དབྱིབས་ཅན་མིན་ཀྱང་ལྷ་སྐུ་ཡིག་འབྲུ་ཕྱག་མཚན་གྱི་རྣམ་པ་སོགས་བསྒོམ་པ་སྟེ། དེའང་ཞེན་པ་འཇུག་ཅིང་འབྲེལ་བས་རྒྱུད་ལ་བྱིན་རླབས་བསླུ་བ་མེད་པར་འཇུག་པ་ཆོས་ཉིད་ཡིན་པས། སྔོན་བཅོམ་ལྡན་འདས་རྡོ་རྗེ་གདན་དུ་བདུད་ཚོགས་ཀྱིས་བརླག་ལྟ་བའི་ཚེ་བདུད་ཆེན་པོ་ལས་མཆོག་ཏུ་རྒྱལ་བའི་ཏིང་ངེ་འཛིན་ལ་བཞུགས་ནས་སྐུ་གསུང་ཐུགས་ཀྱི་རྡོ་རྗེ་ལས་སྤྲོས་པའི་ཁྲོ་རྒྱལ་གཤིན་རྗེ་གཤེད་ཀྱིས་བདུད་དཔུང་བརྟུལ་ནས་སངས་རྒྱས་པ་དེ་བཞིན་དུ། བདག་གིས་སངས་རྒྱས་ཀྱི་བསྟན་པ་རྒྱས་པར་བྱ་བ་དང་སེམས་ཅན་ཐམས་ཅད་བྱང་ཆུབ་ཐོབ་པའི་སླད་དུ་བདག་དང་སྲུང་བྱའི་གནས་སྐབས་འགལ་རྐྱེན་དང་མཐར་ཐུག་ས་ལམ་གྱི་བར་ཆད་ཐམས་ཅད་ཞི་བར་བྱ་བའི་ཕྱིར་འཇམ་དཔལ་གཤིན་རྗེ་གཤེད་ཀྱི་སྲུང་བའི་འཁོར་ལོ་ཆེན་པོ་བསྒོམ་པར་བྱའོ། དེ་ལ་འཇམ་དཔལ་ཐུགས་ཀྱི་རྒྱུད་རྩ་བའི་ལེའུ་གསུམ་པར། དེ་བཞིན་ཉིད་དང་ཀུན་ཏུ་སྣང༌། །རྒྱུ་དང་ཏིང་འཛིན་རྣམ་གསུམ་བསྒོམ། །ཞེས་པའི་དོན།

 དང་པོ་དེ་བཞིན་ཉིད་ཀྱི་ཏིང་འཛིན་ནི། ཨོཾ་སྭ་བྷ་ཝ་ཤུདྡྷཿསརྦ་དྷརྨཱཿསྭ་བྷ་ཝ་ཤུདྡྷོ྅ཧཾཿ ཞེས་པ་ཨོོཾ་ནི་སྐབས་འདིར་ཡེ་ཤེས་ལྔ་སྭ་བྷ་བ་སོགས་ནི་རང་བཞིན་གྱིས་དག་པའི་ཆོས་ཐམས་ཅད་རང་བཞིན་གྱིས་དག་པའི་ངོ་བོ་འོ། །ཞེས་བརྗོད་པས། རང་སེམས་མ་བཅོས་པ་ཆོས་ཐམས་ཅད་རང་བཞིན་གྱིས་ངོ་བོས་སྟོང་ཞིང་ཆོས་དང་གང་ཟག་གི་བདག་མེད་པར་གྱུར་པའི་རིག་སྟོང་སྤྲོས་བྲལ་ཆོས་ཉིད་ཀྱི་ངང་ལ་མཉམ་པར་འཇོག་པའོ། །འཇམ་དཔལ་མཚན་བརྗོད་ལས། རང་བཞིན་གྱི་ནི་དག་པའི་བདག །ཐོག་མ་མེད་པ་སྤྲོས་མེད་བདག །ཞེས་སོ། །འདི་ནི་སྦྱང་བྱ་འཆི་ཚེ་ཐིམ་རིམ་རྣམ་རྫོགས་མཐར་སྣང་མཆེད་ཐོབ་གསུམ་ཐ་མ་ཉེར་ཐོབ་འོད་གསལ་ལ་ཐིམ་པའི་སྐད་ཅིག་མ་དེར་ངོ་ཤེས་ན་མི་རྟོག་ཆོས་སྐུའི་འོད་གསལ་དར་ཅིག་འཆར་བ་དེ་ཡིན་ལ། སྦྱོང་བྱེད་ཐ་མལ་ཤེས་པ་སེམས་ཉིད་མ་བཅོས་གཉུག་མའི་གཤིས་ལུགས་དྲང་ཐད་དུ་མཉམ་པར་བཞག་ཚེ། བརྟན་གཡོའི་ཆོས་ཐམས་ཅད་འོད་གསལ་སྟོང་པ་ཉིད་དུ་སྐད་ཅིག་འཇུག་པ་སྟེ། གང་ཡང་མི་གནས་ཅི་ཡང་མི་རྟོག་དེར་འཛིན་མེད་པ་ཆོས་ཉིད་ཀྱི་རང་ངོ་མཐོང་བའི་དེ་བཞིན་ཉིད་ཀྱི་ཏིང་འཛིན་དང་རྡོ་རྗེ་ལྟ་བུའི་ཏིང་འཛིན་ཞེས་ཀྱང་བྱ་ལ། སྦྱང་འབྲས་སྤྲོས་བྲལ་ཆོས་སྐུ་སྟེ། འཆི་བ་ལམ་སློང་ཆོས་སྐུ་ལམ་དུ་འཁྱེར་བས། འདིས་འཁོར་བའི་དྲི་མ་རྟག་མཐའ་གསལ་ཞིང་གཟུགས་མེད་ཁམས་ཀྱི་བག་ཆགས་དང་འཆི་སྲིད་ཆོས་སྐུར་སྦྱང་ཤིང་དག །ཆོས་སྐུ་མངོན་དུ་བྱེད་པའི་ས་བོན་གསོས་ཐེབས་པས་མྱང་འདས་ཀྱི་འབྲས་བུ་རྫོགས་པར་བྱེད་པའི་རྟེན་འབྲེལ་སྒྲིགས། རྫོགས་རིམ་དོན་གྱི་འོད་གསལ་རྒྱུད་ལ་སྐྱེ་བའི་གཞི་འདིང་བས་སྨིན་བྱེད་དུ་འགྲོ་འོ། །འདི་ནི་མངོན་བྱང་ལྔ་ལས་དང་པོ་ཆོས་དབྱིངས་སྟོང་པ་ཉིད་ལ་མངོན་པར་བྱང་ཆུབ་པའོ། །གཤིན་རྗེ་དགྲ་ནག་ལས་ཐམས་ཅད་གྲུབ་པའི་རྒྱུད་ལས། བརྟན་དང་གཡོ་བའི་དངོས་པོ་རྣམས། །ཡོད་མིན་མེད་མིན་གཉིས་ཀ་མིན། །གཉིས་ཀ་མིན་པའང་མ་ཡིན་ཏེ། །སྤྲོས་བྲལ་ངོ་བོ་མེད་པར་བསྒོམ། ཞེས་གསུངས་སོ། །

 གཉིས་པ་ཀུན་སྣང་གི་ཏིང་འཛིན། དྷརྨཱ་དྷདྡྷུ་ཨཱཿ ཞེས་པས་ཀུན་ལ་ཁྱབ་པའི་སྙིང་རྗེ་ཆེན་པོ་བསྒོམ། ཞེས་པས་སྟོང་ཉིད་དེའི་རང་རྩལ་འགག་མེད་ཀུན་ཁྱབ་སྙིང་རྗེ་ཆེན་པོ་མཁའ་ཁྱབ་སེམས་ཅན་ལ་བསྒོམ་པ་ནི་ཀུན་སྣང་གི་ཏིང་ངེ་འཛིན་དང༌། དཔའ་བར་འགྲོ་བའི་ཏིང་འཛིན་ཞེས་ཀྱང་བྱ་ལ། འདིས་བར་དོ་ལམ་སློང་ལོངས་སྐུ་ལམ་དུ་འཁྱེར་བས། སྦྱང་བྱ་འཆི་སྲིད་འོད་གསལ་ངོ་མ་ཤེས་པའི་ཡིད་ལུས་བར་སྲིད་ཀྱི་བག་ཆགས་དང་གཟུགས་ཁམས་སྦྱོང་ཞིང་དག་པར་བྱེད་ཅིང་ཆད་མཐའ་བསལ། སྦྱོང་བྱེད་དེ་བཞིན་ཉིད་ཀྱི་གནས་ལུགས་ལས་མ་གཡོས་བཞིན་དུ་རང་རྩལ་སྙིང་རྗེ་སྒྱུ་མ་ལྟ་བུ་བསྒོམ་པས། སྦྱང་འབྲས་ལོངས་སྐུ་མངོན་གྱུར་གྱི་ས་བོན་གསོས་འདེབས་ཤིང་འབྲས་བུར་རྫོགས། འོད་གསལ་ཡེ་ཤེས་ཀྱི་ལྷ་སྐུ་ལྡང་བའི་རྒྱུ་སྙིང་རྗེ་ཆེན་པོ་རྒྱུད་ལ་སྐྱེ་བའི་གཞི་འདིང་བས་རྫོགས་རིམ་སྨིན་བྱེད་དུ་འགྲོའོ། །

 གསུམ་པ་རྒྱུའི་ཏིང་ངེ་འཛིན་ནི། བོ་དྷི་ཙིཏྟ་ཧཱུྃ། རང་སེམས་ཆོས་ཉིད་ཀྱི་ངང་ལས་རིག་པའི་ངོ་བོ་ཧཱུྃ་མཐིང་ནག ཞེས་པས་སྦྱང་བྱ་འོད་གསལ་ངོ་མ་ཤེས་པའི་སྐད་ཅིག་གི་བར་སྲིད་སྐྱེ་གནས་སུ་འཇུག་པའི་བག་ཆགས། སྦྱོང་བྱེད་བྱང་ཆུབ་སེམས་སྟོང་ཉིད་སྤྲོས་བྲལ་བློ་འདས་ཆོས་ཉིད་ཀྱི་ངང་ལས་གདང་རྩལ་སྙིང་རྗེ་ཆེན་པོ་ཟུང་དུ་འཇུག་པའི་རྒྱུ་ཡི་ཡི་གེ་ཧཱུྃ་མཐིང་ནག་འབར་བ་སྟོང་པའི་དབྱིངས་སུ་ལམ་མེར་གནས་པ་ལ་སེམས་བཟུང་བ་སྐྱེ་བ་སྤྲུལ་སྐུ་ལམ་འཁྱེར་འདིས། བར་སྲིད་དང་སྣང་སྟོང་ཐ་དད་དུ་འཛིན་པའི་བདག་ལྟ་མཚན་འཛིན་གྱི་དྲི་མ་དང་འདོད་ཁམས་སྦྱོང་ཞིང་དག །སྦྱང་འབྲས་བར་དོའི་རླུང་སེམས་དེ་ཉིད་སྐྱེ་བ་ཕྱི་མའི་རྒྱུ་ཡིན་ལ། སྤྲུལ་པའི་སྐུ་ཡི་གང་འདུལ་དེར་སྟོན་གྱི་རྣམ་པ་དང་མཐུན་པས་དཀྱིལ་འཁོར་ཐམས་ཅད་བསྐྱེད་པའི་ས་བོན་རྒྱུའི་ཏིང་འཛིན་གྱིས་སྤྲུལ་སྐུ་མངོན་གྱུར་གྱི་ས་བོན་གསོས་བཏབ་པས་འབྲས་བུ་རྫོགས། རླུང་སེམས་ལས་བྱུང་བའི་ཡེ་ཤེས་ཀྱི་ལྷ་སྐུར་ལྡང་ནུས་པའི་གཞི་འདིང་བས་རྫོགས་རིམ་སྨིན་བྱེད་དུ་འགྲོ་འོ། །

 གཉིས་པ་རྟེན་དང་བརྟེན་པའི་དཀྱིལ་འཁོར་བསྐྱེད་པ་ནི། དེ་ལྟར་རྟོག་བྲལ་སྙིང་རྗེ་ཆེན་པོ་ཆོས་སྐུའི་ངང་ལས་གཟུགས་སྐུར་བཞེངས་པ་མཁའ་ཁྱབ་ཀྱི་འགྲོ་དོན་མཛད་པ་དང་ཆོས་མཐུན་པར་འབྲས་བུ་ལམ་དུ་བྱེད་པས་ན་ཧཱུྃ་དེ་ལས་འོད་ཟེར་འཕྲོས་པས་རཾ་ཡཾ་ཁཾ་ཞེས་མེ་རླུང་ཆུ་ཡིས་དངོས་འཛིན་ཐམས་ཅད་བསྲེག་གཏོར་སྦྱངས། བཀྲུས་པར་བྱས་པས་དངོས་འཛིན་གྱི་ཞེན་རྟོག་སྦྱང༌། འབྱུང་ལྔའི་དྭངས་བཅུད་ཡེ་ཤེས་ལྔའི་ཡོན་ཏན་དུ་གནས་པ་བསྡུས་ཏེ་ཞུ་བ་ལས་རྟོག་བྲལ་རང་གི་སེམས་དབུགས་དྲོད་ཁྲག་ཤ་རུས་པ་དང་ཕྱི་ནང་གི་འབྱུང་ལྔ་ཡུམ་ལྔའི་ཀློང་དུ་གསལ་གདབ་པ་ཧཱུྃ་ལས་ཨེ་ཆད་ནམ་མཁར་གྱུར། ཞེས་པས་ཨེ་ཡིག་ཡོངས་སུ་གྱུར་པ་ཆོས་ཀྱི་འབྱུང་གནས་སྟོང་དབྱིངས་ནམ་མཁའི་རང་བཞིན་མཐིང་ནག་གྲུ་གསུམ་རྩ་བ་ཕྲ་བ་ཐུར་དུ་ཟུག་པ་ཁ་གདེང་ཆེ་བ་གྱེན་དུ་བསྟན་པ་རྒྱ་ཁྱོན་འབྱམས་ཀླས་པར་བསྒོམས། ཡཾ་སྤྲོས་པ་ལས་རླུང་གི་དཀྱིལ་འཁོར་ལྗང་གུ་རྡོ་རྗེ་རྒྱ་གྲམ་གྱི་རྣམ་པ་འོད་ཟེར་ལྗང་ནག་གི་མུ་ཁྱུད་ཀྱིས་བསྐོར་བ་ལྟེ་བར་རཾ་སྤྲོས་པ་ལས་མེའི་དཀྱིལ་འཁོར་ཟུར་གསུམ་དམར་པོ་མེ་ལྕེ་འབར་བའི་ཕྲེང་བས་སྐོར་བ་དེའི་སྟེང་དུ་བཾ་སྤྲོས་པ་ལས་ཆུའི་དཀྱིལ་འཁོར་དཀར་པོ་ཟླུམ་འཁྱིལ་མཐར་འོད་ཟེར་དཀར་པོས་སྐོར་བ་དེའི་སྟེང་དུ་ལཾ་སྤྲོས་པ་ལས་གསེར་གྱི་ས་གཞི་གྲུ་བཞི་འོད་ཟེར་སེར་པོས་སྐོར་བ། འདིས་སྦྱང་བྱ་འཁྲུལ་ངོར་སྣང་བའི་འབྱུང་བཞི་རི་རབ་བཅས་མ་དག་པའི་ལས་སྣང་རྣམས་ཡིན་ལ། དེ་རྣམས་སྦྱོང་ཞིང་དག །སྦྱོང་བྱེད་འབྱུང་ལྔའི་དྭངས་བཅུད་ཡེ་ཤེས་ལྔའི་ཡོན་ཏན་དུ་གནས་པ་བསྡུས་ཡུམ་ལྔའི་ཀློང་དུ་གསལ་གདབ་པས། སྦྱང་འབྲས་གང་དུ་འཚང་རྒྱའི་ཞིང་ཁམས་ཡུམ་ལྔའི་མཁའ་ཀློང་དུ་རྫོགས་པའི་རྟེན་འབྲེལ་སྒྲིགས་པའོ། །

 དེའི་སྟེང་དུ་གཙུག་གཏོར་འཁོར་ལོས་བསྒྱུར་བའི་ས་བོན་བྷྲུཾ་ཡིག་ཁ་དོག་ལྔ་ལྡན་ཆད་པ་ལས་གཞལ་ཡས་ཁང་མཆོན་རྟེན་དཀར་པོ་འོད་ཟེར་ཁ་དོག་ལྔ་ལྡན་འཕྲོ་བ། མཆོད་རྟེན་དེའི་ཕྱི་རྒྱུ་ཐབས་ཤེས་གཉིས་སུ་མེད་པའི་ཨཱ་དི་ཀཱ་དི་ལས་གྲུབ་པའི་ངོ་བོ་ཅིས་ཀྱང་མི་ཤིགས་པའི་རྡོ་རྗེ་ཕ་ལམ། རྣམ་པ་བྱང་ཆུབ་ཆེན་པོའི་མཆོད་རྟེན། གདན་ཁྲི་བང་རིམ་གསུམ་པ། དེའི་སྟེང་དུ་རི་རབ་བང་རིམ་བཞི་པ། དེའི་སྟེང་དུ་བུམ་པ་བྲེ་ཆོས་འཁོར་རིམ་པ་བཅུ་གསུམ་དང་གདུགས་ཏོག་ཉི་ཟླ་ནོར་བུ་དང་བཅས་པ། དྭངས་མའི་འོད་དང་འོད་ཟེར་སྣ་ལྔ་ཕྱོགས་བཅུར་འཕྲོས་པས་ཕྱི་ནང་གསལ་གྲིབ་བྲལ་བ་སྟོང་གསུམ་ཁེངས་པར་གྱུར། མཆོད་རྟེན་གྱི་བུམ་པ་ཡངས་ཤིང་རྒྱ་ཆེ་བའི་ནང་དུ་རྒྱུ་ཡི་ཡི་གེ་ཧཱུྃ་ཆད་པ་དེ་ལས་མར་མེའི་འོད་སྤྲོས་པ་ལྟར་གསེར་གྱི་རྡོ་རྗེ་རྒྱ་གྲམ་རྭ་སྤྲག་གི་དྲྭ་མིག་རྣམས་སུ་རྡོ་རྗེ་ཚྭ་ཚྭ་ཆི་ལི་ལི་འཁོལ་བ། གདན་ཐབས་ཀྱི་ལྟེ་བའི་ནང་གའུ་ཁ་སྦྱོར་གྱི་རྣམ་པ་ཡངས་ཤིང་རྒྱ་ཆེ་བ་ཡོད་པའི་ནང་དུ། པད་ཟླ་ཉི་མའི་སྟེང་དུ་ཤེལ་གྱི་རྡོ་རྗེ་རྩེ་ལྔ་པ་འོད་ཟེར་ཀུན་ཏུ་འཕྲོ་བ་དེ་དག་ནི་ཐར་པ་ཆེན་པོའི་གཞལ་ཡས་མྱ་ངན་ལས་འདས་པའི་གྲོང་ཁྱེར། གནས་ལུགས་ཇི་ལྟ་བའི་དོན་གྱི་འོག་མིན་རང་སྣང་རྣམ་དག་གི་གཞལ་ཡས་བྱང་ཆེན་མཆོད་རྟེན་ཕྱི་ནང་སྒྲིབ་བྲལ་དེའང་གདན་ཁྲི་རི་རབ་དང་བཅས་པ་རྩ་འཁོར་ལྔ་དང༌། བུམ་ནང་རྒྱ་གྲམ་པད་ཉི་ཤེར་རྡོར་བཅས་རྩ་འཁོར་གྱི་ལྟེ་བའི་དབུ་མ་རླུང་དང་ཐིག་ལེ། དེ་རྣམས་དང་འདྲེས་པའི་སེམས་གསལ་སྟོང་བདེ་བའི་ཆ་ནི་ཤེལ་དཀར་རྡོ་རྗེ་འོད་འབར་བ་སྟེ། དེ་བསྒོམ་པས་རྩ་ཐིག་རླུང་གསུམ་མཉེན་ཞིང་བཏུལ་བས་རྫོགས་རིམ་ཡེ་ཤེས་སྐྱེ་བའི་གཞི་གཏིང་བས་ལམ་གོང་མ་སྨིན་བྱེད་དུ་འགྲོ། ལྟེ་བར་མཁའ་དབྱིངས་སྟོང་པར་གནས་པའི་ཧཱུྃ་དེ་ལས་འོད་ཟེར་འཕྲོས་པས། ཡ་མ་ཏི་ར་བཾ་ཞེས་པས་གཤིན་རྗེ་ཕོ་མོའི་གདན། འཕྲུལ་འཁོར་གནད་ཀྱི་རྒྱུ་ཐབས་ནང་དུ་ཧཱུྃ་ལས་འོད་ཟེར་འཕྲོས་པའི་སྣེ་ལ་ཡ་མ་ཏི་ར་བཾ་ཞེས་ཚུར་བྱུང་བ་ཡོངས་སུ་གྱུར་པ་ལས་གཤིན་རྗེ་ཕོ་མོའི་གདན་ཞེས་གསལ་འདུག །དེའི་སྟེང་དུ་མ་ཧེ་གླང་རྒོད་ཕོ་མོ་གཉིས་གཉིས་ཕྱོགས་བཞིར་བསྣོལ་བའི་གདན་ནི། སྔོན་ཚེ་འཇམ་དཔལ་གཤིན་རྗེའི་གཤེད་ཀྱི་སྐུར་བཞེངས་ནས་མ་རུང་འཆི་བདག་བདུད་དཔུང་བཅོམ་པས་རྒྱལ་བྱེད་རྟགས་ཀྱི་ཆེ་བ་བསྟན་པའི་ཕྱིར། དྲེགས་བྱེད་གཤིན་རྗེ་ཕོ་མོ་བྱི་ཆིང་སྣོལ་བའི་སྟེང་དུ་འཁོར་ཕྱོགས་སྐྱོང་དྲེགས་བྱེད་ཀྱི་སྲོག་སྙིང་འཕྲོག་པའི་རྟགས་སུ། མ་ཧེ་ཆུ་གླང་གདན་དུ་བྱས་པ་བསྒོམ་པ་ནི་བར་ཆད་བགེགས་ཀྱི་མཚན་མ་རང་སར་ཞི་བའི་རྟེན་འབྲེལ་ཡིན་ལ། ཉི་ཟླ་པདྨ་སུམ་བརྩེགས་ཀྱི་སྟེང་དུ་ཞེས་པས་སྦྱང་གཞི་ཤིན་ཏུ་ཕྲ་བའི་ཁམས་དཀར་དམར་རླུང་སེམས་ཀྱི་ཆ་ཐ་མལ་དུས་སུ་ལུས་ངག་ཡིད་གསུམ་ཚོགས་པ་དང་བཅས་པའི་བག་ཆགས་ཡིན་ལ། དེ་ཡང་ཡེ་ནས་ཡེ་ཤེས་ལྔའི་ངོ་བོར་གནས་པ་གཞི་དུས་ཀྱི་མངོན་བྱང༌། སྦྱོང་བྱེད་བསྐྱེད་རིམ་དུས་སུ་ཉེས་པའི་སྐྱོན་གྱི་མ་གོས་པའི་མ་ཆགས་པདྨའི་སྟེང་དུ་ཐབས་ཟླ་བ་ཤེས་རབ་ཉི་མའི་གདན་བསྒོམ་པས། རང་བཞིན་རྣམ་པར་དག་པའི་འོད་གསལ་ཞིང་ཐབས་ཤེས་ཟུང་འཇུག་གི་ཡེ་ཤེས་མཐར་ཕྱིན་པའི་རྟགས། རྫོགས་རིམ་དུས་སུ་ཨ་ཐུང་དང་ཧཾ་ཡིག་འབར་འཛག་ཞུ་བདེའི་མི་འགྱུར་བའི་བདེ་ཆེན་ཐོབ་པའི་གཞི་འདིང་བའོ། །འདི་ནི་ཞིང་དང་གནས་ཕུན་སུམ་ཚོགས་པ་གྲུབ་པའི་རྒྱུ་གདན་ཉི་ཟླ་ལ་མངོན་པར་བྱང་ཆུབ་པའོ། །རྒྱུའི་ཡི་གེ་ཡེ་ཤེས་ལྔའི་རང་བཞིན་ཧཱུྃ་མཐིང་ནག་ཆོས་ཕུན་སུམ་ཚོགས་པ་གྲུབ་པའི་རྒྱུ་གསུང་ཡིག་འབྲུ་ལ་མངོན་པར་བྱང་ཆུབ་པའོ། ཧཱུྃ་དེ་ལས་འོད་ཟེར་ཁ་དོག་ལྔ་དང་ལྡན་པ་ཆད་དེ་གདན་ཐོག་ཏུ་བབས་ནས་གནས་པ་རྒྱུ་མ་ནོར་བ་རྩ་བའི་ཐུགས་སྲོག་དེ་ལས་འོད་ཟེར་འཕྲོ་བས་དགྲ་བགེགས་ཐམས་ཅད་ཚར་བཅད་ཚུར་འདུས་ཡོངས་སུ་གྱུར་པ། དེ་ཡང་རྒྱུད་བརྟག་པ་གཉིས་པར། ཐབས་དང་ཤེས་རབ་རང་བཞིན་ཅན། །ཧཱུྃ་ལས་བྱུང་བའི་རྡོ་རྗེ་ནི། །ཁ་དོག་ནག་པོ་འཇིག་ཆེན་པོ། །རྡོ་རྗེ་ལྟེ་བའི་དབུས་གནས་པར། །ཞེས་གསུངས་པ་དང་མཐུན་པར་ཐུགས་རྡོ་རྗེའི་ངོ་བོ་ཆོས་ཀྱི་དབྱིངས་ཀྱི་རང་བཞིན། ལས་གནམ་ལྕགས་ཀྱི་རྡོ་རྗེ་རྩེ་དགུ་པ་ཧཱུྃ་ཡིག་མཐིང་ཀས་མཚན་པར་གྱུར་པ་ནི་དུས་ཕུན་སུམ་ཚོགས་རྟག་པར་བསམ་གྱི་མི་ཁྱབ་པ་གྲུབ་པའི་རྒྱུ་ཐུགས་ཕྱག་མཚན་ལ་མངོན་པར་བྱང་ཆུབ་པའོ། །

 དེ་ལས་འོད་ཟེར་འཕྲོས་འཕགས་པ་མཆོད། སེམས་ཅན་ཀྱི་དོན་བྱས་དྲེགས་པ་ཐམས་ཅད་ཚར་བཅད་བདེ་བར་གཤེགས་པའི་བྱིན་རླབས་བསྡུས་ཚུར་འདུས་ས་བོན་ཕྱག་མཚན་གཅིག་ཏུ་བསྒྱུར་བ་ནི། ཁམས་དཀར་དམར་དབུས་སུ་རྣམ་ཤེས་ཞུགས་ནས་ཁུ་རྡུལ་དཀར་དམར་གཅིག་ཏུ་འདྲེས་པ་སྦྱོང་ལ། བར་དོ་ཕ་མའི་ཁུ་ཁྲག་དང་དྲི་ཟ་ཉིང་མཚམས་སྦྱོང་བ་སྦྱང་ཕྱིར་དབྱངས་ཨུ་དང་གསལ་བྱེད་ཧ་ཡིག་ང་རོ་ན་ད་རྣམས་ཚོགས་པ་ལས་མངལ་གྱི་གནས་སྐབས་བཅུ་དང༌། ཕུང་ལྔ་དུག་ལྔ་སོགས་སྦྱོང་ཕྱིར་མགོ་བོ་མཉམ་ཉིད། ཟླ་ཚེས་མེ་ལོང༌། ཐིག་ལེ་ན་དཱ་ཆོས་དབྱིངས། ཞབས་ཀྱུ་བྱ་གྲུབ། ཁོག་པ་སོར་རྟོག་ཡེ་ཤེས་ལྔ་ལྡན་ཡེ་ནས་ཡིན་པའི་དྲན་ཤེས་བསྐྱེད་པ་རྣམ་པ་ཧཱུྃ་ལ་ངོ་བོ་ལོངས་སྐུ་ངེས་པ་ལྡ་ལྡན་ཉིད་ཡིན་པ་ནི་བར་དོའི་གནས་སྐབས་སྦྱོང་བྱེད་ལོངས་སྐུ་ལམ་འཁྱེར་གྱི་སྐབས་སོ། །

 ཡོངས་སུ་གྱུར་པ་ལས་འདིས་འབྲས་བུ་སངས་རྒྱས་རྣམས་གང་འདུལ་གྱི་སྤྲུལ་པར་བཞེངས་ནས་ལྷུམས་སུ་ཞུགས་པ་བལྟམས་པའི་མཛད་པ་སྟོན་པའི་རྟེན་འབྲེལ་སྒྲིག་པའོ། །རྡོ་རྗེ་ཧཱུྃ་དང་བཅས་པ་རྒྱུ་རྡོ་རྗེ་འཛིན་པ་འབྲས་བུ་རྡོ་རྗེ་འཛིན་པའི་སྐུར་བཞེངས་པའི་ཕྱིར་གསུང་རྡོ་རྗེའི་རང་བཞིན་ཨོཾ་ཨ་ཀྲོ་ཏེ་ཀ་ཡ་མནྟ་ཀ་ཧཱུྃ་ཕཊ྄། ཞེས་པའི་སྔགས་སྒྲས་སྐད་ཅིག་ལ་སྒྱུ་མ་ལྟ་བུའི་སྐུ་རྡོ་རྗེའི་བདག་ཉིད་ལྷ་སྐུ་བསྒོམ་པ་ནི་ཆོས་སྐུའི་ངང་ལས་གཟུགས་སྐུར་བཞེངས་ཤིང་ཚོགས་གཉིས་ཡོངས་རྫོགས་འཇམ་དཔལ་ཕྱག་རྒྱ་ཟིལ་གནོན་གྱི་སྐུར་གྱུར་པ་ནི་འཁོར་ཕུན་སུན་ཚོགས་པ་གྲུབ་པའི་རྒྱུ་སྐུ་ཡོངས་སུ་རྫོགས་པ་ལས་མངོན་པར་བྱང་ཆུབ་པ་སྟེ་སྐྱེ་བ་སྤྲུལ་སྐུའི་ལམ་འཁྱེར་རོ། །

 རང་ཉིད་འཇམ་དཔལ་གཤིན་རྗེ་གཤེད་ཆོས་ཉིད་འགྱུར་བ་མེད་པའི་སྐུ་མདོག་མཐིང་ནག་སྐུ་གསུམ་དང་རྣམ་ཐར་གསུམ་གྱི་ངོ་བོ་དབུ་གསུམ་ཕྱིན་དྲུག་གི་རྒྱུ་དྲུག་དབྱིངས་སུ་སྒྲོལ་བའི་ཕྱག་དྲུག །ཚད་མེད་བཞི་དང་བསྡུ་བཞིའི་ངོ་བོ་ཞབས་བཞི་བསྒྲད་པ། ཉེས་སྐྱོན་གྱི་མ་གོས་པའི་བརྡར་གཡས་ཞལ་དཀར་ལ་བཞད་པ། འགྲོ་ལ་རྗེས་བརྩེས་ཆགས་པས་གཡོན་ཞལ་དམར་ལ་གཤེ་བ། ཆོས་ཉིད་ཟུང་འཇུག་མཐའ་ལ་མི་གནས་པའི་དབུས་ཞལ་མཐིང་ལ་རྔམས་པ། དུས་གསུམ་སྒྲིབ་མེད་དབྱིངས་ཡེ་གཉིས་སུ་མེད་པར་གཟིགས་པའི་ཞལ་རེ་རེ་ལ་དམར་ལ་ཟླུམ་པའི་སྤྱན་གསུམ་གསུམ་གཡོ་ཞིང་འཁྲུག་པའི་སྡང་མིག་དང་ལྡན་པ། མ་རུང་བདུད་ཚོགས་འདུལ་བའི་སྙན་གོང་གཡས་གཡོན་དུ་སྦྲུལ་ནག་རེ་རེས་བརྒྱན་པ། འཁོར་འདས་མཉམ་ཉིད་དབྱིངས་རྫོགས་ཀྱི་བརྡར་ཁྲོ་གཉེར་སྨིན་མཚམས་སུ་བསྡུས་པ། སྙིང་རྗེའི་ངང་ལས་དྲག་པོར་ཁྲོས་པས་ཤངས་གཉེར་བ་ལས་བསྐལ་པའི་རླུང་ནག་འཚུབ་ཅིང་ཞལ་གདངས་ཤིང་ལྗགས་འདྲིལ་བ། རྟེན་འབྲེལ་བཅུ་གཉིས་སྲིད་པའི་རྩ་བ་གཅོད་པའི་བརྡར་རྣོ་དབལ་མཆེ་བ་བཞི་བཞི་སྟེ་བཅུ་གཉིས་གཙིགས་པ། ཞལ་ནས་ཧཱུྃ་ཕཊ་དང་ཨ་ར་ལིའི་སྒྲ་སྐད་དྲག་པོར་སྒྲོགས་པ། མཚན་དཔེ་རྫོགས་པའི་བརྡར་སྨིན་མ་དང་སྨ་ར་དམར་སེར་གློག་ལྟར་འཁྱུགས་པ། སྲིད་གསུམ་ཟིལ་གྱིས་གནོན་པའི་བརྡར་དབུ་སྐྲ་ཁམས་སེར་སྲིད་རྩེར་གྱེན་དུ་བརྫེས་པ། སྲིད་པའི་འཁོར་ལོ་རྩད་ནས་གཅོད་པའི་བརྡར་ཕྱག་གཡས་དང་པོ་མཚོན་ཆའི་འཁོར་ལོ་རྩིབས་བརྒྱད་རྣོ་བའི་ངར་ཅན། མ་རིག་ལས་ཉོན་དགྲ་བགེགས་སྒྲོལ་བྱེད་བར་པས་ཤེས་རབ་རལ་གྲི་རྡོ་རྗེ་ཡུ་བ་ཅན་ཡེ་ཤེས་ཀྱི་མེ་འོད་འབར་བ་བསྣམས་པ། དུག་གསུམ་ཉེས་ཚོགས་ཐལ་བར་བརློག་པའི་བརྡར་ཐ་མས་རྡོ་རྗེ་རྩེ་དགུ་པ་བསྣམས་པ། འགྲོ་ཀུན་འཁོར་བའི་གནས་ནས་འདྲེན་ཅིང་རྗེས་སུ་བཟུང་བའི་བརྡར་ཕྱག་གཡོན་དང་པོས་ལྕགས་ཀྱུ་ཕྱར་སྟབས་སུ་འཛིན་ཅིང་བདུད་ཚོགས་ཚར་གཅོད་པའི་བརྡར་བར་པས་གཏུན་ཤིང་བཀན་ནས་འཛིན་པ། མ་རིག་ཉོན་མོངས་བསྲེགས་པའི་བརྡར་འོག་མས་སྡིག་མཛུབ་མཛད་པ་རྩེ་མོ་ལས་མེ་འབར་བ། རྒ་བ་དང་ན་བའི་སྡུག་བསྔལ་སྤང་བའི་བརྡར་ཞབས་བཞི་གཡས་བསྐུམ་ཞིང་སྐྱེ་བ་དང་འཆི་བའི་འཁྲུལ་འཁོར་བཅོམ་པའི་བརྡར་གཡོན་བརྐྱང་བའི་གར་གྱིས་བཞེངས་པ། དུག་ལྔ་ཡེ་ཤེས་ལྔར་དག་པའི་རྟགས་སུ་ཐོད་སྐམ་ལྔ་ལྔས་དབུ་ལ་བརྒྱན་པའི་རིགས་དང་དཀྱིལ་འཁོར་ཀུན་གྱི་གཙོ་བོར་གྱུར་པའི་བརྡར་ནང་དུ་ཁྲག་འཐུང་རིགས་ལྔས་མཚན་པ། དེ་ཡང་ཐོད་སྐམ་དབུས་མར་བུདྡྷ་ཁྲག་འཐུང༌། དེའི་གཡས་བཛྲ་དང་པདྨ། གཡོན་རཏྣ་དང་ཀརྨ་འོ། །དེའི་སྤྱི་གཙུག་ཏུ་ཡེ་ཤེས་ཀྱི་བྱ་ཁྱུང་ནག་པོ་ཁྲོ་ཞལ་ཅན་རྡོ་རྗེའི་མཆུ་དང་ཉི་ཟླའི་སྤྱན་ཅན། གནམ་ལྕགས་ཀྱི་རྭ་སྐྲ་ཁམས་ནག་གྱེན་དུ་འཁྱིལ་ནས་རྭ་བར་ནོར་བུས་མཚན་པ། རྐང་ལག་ལྕགས་ཀྱི་སྡེར་མོས་སྦྲུལ་དཀར་ནག་གཉིས་བཟུང་ནས་མགོ་བོ་ཞལ་དུ་གསོལ་བ། རྐང་པས་སྦྲུལ་མཇུག་མནན་པ་སྒྲོ་གཤོག་སྤུ་གྲི་ལས་བསྐལ་པའི་མེ་འབར་བ་བརྡེབ་པས། གཟའ་ཀླུ་ས་བདག་རྒྱལ་ཐེའུ་བྲན་ཏུ་བསྐོར་ཞིང་དམྱལ་ཐག་གཅོད་ཅིང་སྤུ་ཕྲན་མཚོན་ཆ་ཅན་ཅིག་ཆོས་ཉིད་ཀྱི་མཁའ་ལ་ཐུགས་རྗེས་རྩལ་ཤུགས་ཀྱིས་བསྐྱོད་པའི་བརྡར་ནམ་མཁར་ལྡིང་བའོ། །རང་ཕྱག་རྒྱ་ཟིལ་གནོན་གྱི་བ་སྤུའི་རྩེ་མོ་དང་བུ་ག་ཐམས་ཅད་དུའང་ཁྱུང་ནག་མེའི་གཤོག་པ་ཅན་རྡོ་རྗེ་རྩེ་ལྔ་པས་གཏམས་པ་ལས་མེ་སྟག་འཕྲོ་བ། འཇིག་ཚོགས་ལྟ་ངན་ཉེར་གཅིག་བཅོམ་པའི་བརྡར་ཐོད་པ་ར་རི་ཉི་ཤུ་རྩ་ཅིག་གི་མགུལ་བརྒྱན་བྱས་པ། འདུས་བྱེད་ལྔ་བཅུ་རྩ་ཅིག་དག་པའི་བརྡར་ཐོད་རློན་ཁྲག་འཛག་པ་ལྔ་བཅུའི་སེ་རལ་ཁར་བརྒྱན་པ། གཏི་མུག་ཆོས་དབྱིངས་ངོ་བོར་དག་པའི་བརྡར་སྐུ་སྟོད་ལ་གླང་ཆེན་གྱི་ཀོ་རློན་མགོ་བོ་གཡས་སུ་ཕྱོགས་པ་གསོལ་བ། འདོད་ཆགས་མ་སྤང་གནས་སུ་དག་པའི་བརྡར་སྐུ་སྐེད་ལ་ཞིང་ལྤགས་ཀྱི་གཡང་གཞི་མགོ་གཡས་ཕྱོགས་བཅིངས་པ། ཞེ་སྡང་མེ་ལོང་ཡེ་ཤེས་སུ་དག་པའི་བརྡར་སྐུ་སྨད་ལ་སྟག་ལྤགས་ཀྱི་ཤམ་ཐབས་མགོ་གཡས་ཕྱོགས་དཀྲིས་པ། སྦྲུལ་རིགས་ལྔ་ལས་རྒྱལ་རིགས་དཀར་ཁྲས་དབུ་སྐྲ་བཅིངས་ཤིང༌། བྲམ་ཟེ་སེར་ཁྲས་ཕྱག་གདུབ་བྱས་པ། དམངས་རིགས་དམར་ཁྲས་སྐ་རགས་བྱས་པ། རྗེའུ་རིགས་ལྗང་ཁུས་ཞབས་གདུབ་བྱས་པ། གདོལ་པ་ནག་ཁྲས་སེ་རལ་ཁར་བརྒྱན་པ། ཕྲག་གོང་གཡོན་དུ་མདུད་པ། དེ་དག་གིས་ཕུད་ཕུད་ཀྱིས་སྒྲ་འབྱིན་ཞིང༌། ཐལ་ཆེན་གྱི་ཚོམ་བུ་བྷནྡྷའི་དབྱིབས་ཅན་གྱིས་སྨིན་མཚམས་དང་སྐུའི་སུལ་བྱུག་པ། རཀྟའི་ཐིག་ལེ་ཁ་ཊཱཾ་གའི་དབྱིབས་ཅན་གྱིས་ཁུར་ཚོས་དང་དཔྲལ་བར་བརྒྱན་པ། ཞག་གི་ཟོ་རིས་ཀྱི་རྡོ་རྗེ་རྩེ་ལྔའི་དབྱིབ་ཀྱིས་ལྐོག་མ་དང་བྲང་ཤལ་བ། སྐུ་ལས་སྤྲུལ་པའི་ཕོ་ཉ་གྲངས་མེད་འཕྲོ་བ། འཁོར་ལས་ཀྱི་གཤིན་རྗེ་བསམ་གྱིས་མི་ཁྱབ་པས་བསྐོར་བ། བདག་མེད་རྟོགས་པའི་ཤེས་རབ་མཚོན་པའི་བརྡར་ཡེ་ཤེས་ཀྱི་མེ་འོད་རང་ལུས་ལས་འཕྲོས་པའི་མེ་རི་དང་མེ་དཔུང་གི་ཚྭ་ཚྭ་འཕྲོ་བའི་ནང་དུ་བཞུགས་པ། དེའང་མཚན་དཔེས་སྤྲས་པ་སྒེག་པ། འགྱིང་ཅིང་བརྗིད་པས་དཔའ་བ། ཁྲོ་གཉེར་མཆེ་བརྩིགས་འཇིགས་སུ་རུང་བ་སྟེ་སྐུ་ཡི་གར་གསུམ་གྱིས་སྟོང་གསུམ་གང་བའི་སྐུ་རྡོ་རྗེའི་གར་བསྒྱུར་བས་འཇིག་རྟེན་ལས་འདས་པའི་ལྷ་ཚོགས་ཟིལ་གྱིས་གནོན་པ། ཧ་ཧ་ཞེས་ཁྲོ་བོའི་གད་མོ་རྒོད་པ། ཧེ་ཧེ་རྒྱོབ་སོད་སོགས་འབར་ཞིང་གཤེ་བ། ཧཱུྃ་ཕཊ་ཞེས་དྲག་ཤུལ་རྔམ་པའི་ཉམས་སྟེ་གསུང་གི་གར་གསུམ་གྱིས་སྲིད་གསུམ་གཡོ་བའི་གསུང་རྡོ་རྗེའི་ང་རོའི་འཇིག་རྟེན་གྱི་ལྷ་ཀླུ་གཟའ་སྲིན་རྒྱལ་ཐེའུ་སྔངས་ཞིང་བརྒྱལ་བ། བདུད་དཔུང་འདུལ་ཕྱིར་སྙིང་རྗེས་ཁྲོས་པ། མ་རུང་ལས་ངན་གཅོད་ཕྱིར་ཞི་བ། ཐུགས་རྗེའི་དཔྱང་ཐག་གིས་མི་གཏོང་བས་ངོ་མཚར་ཆེ་བ་སྟེ། ཐུགས་ཀྱི་གར་གསུམ་སྟེ་སྲིད་ཞི་དབང་དུ་བསྒྱུར་བའི་ཐུགས་རྡོ་རྗེའི་གར་གྱི་འཁོར་འདས་བརྟན་གཡོའི་སྲོག་འཕྲོག་པ་བཅས་འབར་བའི་གར་དགུ་ལྡན་པ། དེ་ལ་དཔལ་གྱི་ཆས་བརྒྱད་ནི་སྐབས་འདིར་ཞིང་གླང་སྟག་ལྤགས་གྱོན་པའི་གོས་གསུམ། སྦྲུལ་ཆུན་ཐོད་ཕྲེང་གདག་པའི་བརྒྱན་གཉིས། ཁྲག་ཞག་ཐལ་ཆེན་བྱུག་པའི་རྫས་གསུམ་བཅས་བརྒྱད་དོ། །གཤིན་རྗེ་རྣམ་པར་རྒྱལ་བའི་རྒྱུད་ལས། དེ་ནི་འཇམ་དཔལ་དབྱངས་ཀྱིས་ནི། །ཁྲོ་བོའི་མིང་ནི་གཤིན་རྗེའི་གཤེད། །མཚོན་ཆ་མེ་ལྕེ་འབར་བ་འཁྲིགས། །འདི་མཐོང་ནས་ནི་ཁྲོ་བོ་གཞན། །ཐམས་ཅད་ཀྱིས་ནི་ལག་ཆ་ཤོར། །ཞེས་གསུངས་སོ། །

 དེ་ལྟར་སྐུ་འབར་བ་ཁྲོ་རྔམ་ཆས་སུ་བཞུགས་ཀྱང༌། ཐུགས་ཆོས་ཀྱི་དབྱིངས་ལས་མ་གཡོས་པའི་ངང་ནས་ཕྲིན་ལས་བཞི་ལྷུན་གྱིས་གྲུབ་པའི་བརྡར་དེའི་ཐུགས་ཀར་གསེར་གྱིི་འཁོར་ལོ་རྩིབས་བཞི་པའི་རྩིབས་རྣམས་ལ། ཡེ་ཤེས་སེམས་དཔའ་འཇམ་དཔལ་གསེར་བཙོ་མའི་མདོག་ཅན། ཆོས་སྐུ་ཐིག་ལེ་ཉག་གཅིག་མཚོན་པའི་ཞལ་གཅིག ཐབས་སྙིང་རྗེ་དང་ཤེས་རབ་སྟོང་ཉིད་མཚོན་པའི་ཕྱག་གཉིས་པ་མ་རིག་པའི་མུན་པ་སེལ་ཞིང་ཉོན་མོངས་སྡུག་བསྔལ་གཅོད་པའི་བརྡར་གཡས་ཤེས་རབ་ཀྱི་རལ་གྲི་མེ་འོད་འབར་བ་དཔུང་པའི་ཐད་སོར་འཛིན་ཅིང༌། ཤེས་བྱའི་བློ་གྲོས་པདྨ་ལྟར་རྒྱས་པའི་གཡོན་པའི་ཐེབ་སྲིན་གྱིས་ཨུཏྤལའི་ཡུ་བ་ཐུགས་ཀར་འཛིན་པའི་འདབ་མ་སྙན་གྱི་ཐད་ཀར་ཁ་བྱེ་བ་རྒྱས་པའི་སྟེང་དུ་ཇི་ལྟ་མཁྱེན་ཅིང་ཇི་སྙེད་གཟིགས་པའི་བརྡར་ཤེས་རབ་ཀྱི་ཕ་རོལ་དུ་ཕྱིན་པའི་པོ་ཏི་བསྣམས་པ། སྲིད་ཞིའི་མཐའ་ལ་མི་གནས་པའི་བརྡར་ཞབས་རྡོ་རྗེ་སྐྱིལ་མོ་ཀྲུང་དུ་བཞུགས་ཤིང༌། དར་གྱི་སྟོད་གཡོག་སྨད་གཡོག་དར་དཔྱང༌། ཅོད་པཎ་སྐ་རག་གཉིས་བཅས་བསྡོམ་པས་ཆས་གོས་ལྔ་དང༌། དབུ་རྒྱན། སྙན་རྒྱན། མགུལ་རྒྱན། དཔུང་རྒྱན། ཕྱག་གདུབ། ཞབས་གདུབ། སོར་གདུབ། དོ་ཤལ་སེ་མོ་དོ་གཉིས་གཅིག་ཏུ་བསྡོམ་པས་རིན་པོ་ཆེའི་རྒྱན་བརྒྱད་ཀྱིས་བརྒྱན་པ་ནི་བྱང་ཆུབ་ཀྱི་ཡན་ལག་བདུན་དང་འདོད་ཡོན་མ་སྤང་རྒྱན་དུ་ཆེ་བའི་ཕྱིར་དང༌། ༡ སྐྱེ་བ་དང་ང་རྒྱལ་དག་པས་སྐུ་གཉེན་པ། ༢ ན་བ་དང་ཞེ་སྡང་དག་པས་སྐབས་ཕྱེད་ཅིང་རིམ་པ་མཚམས་པས་ལྕུགས་པ། ༣ འཆི་བ་དང་འདོད་ཆགས་དག་པས་སྐུ་འཁྲེལ་བག་ཆགས་པ། ༤ ཕྲག་དོག་དག་པས་ལྡེམ་པ་སྟེ་དྲང་བ། ༥ རྒ་བ་དང་གཏི་མུག་དག་པས་སྐུ་འཇམ་ལ་གཙང་ཞིང་གཞོན་ཚུལ་ཆགས་པ། ༦ མཚན་དཔེའི་སྤྲས་པས་སྐུ་ཁ་དོག་གསལ་བ། ༧ ཡེ་ཤེས་རྒྱས་ཤིང་ཟད་པར་གྱི་སྐྱེ་མཆེད་རྫོགས་པས་སྐུ་བཀྲག་ཅིང་འཚེར་བ། ༨ མ་རིག་པ་སྤང་པས་བརྗིད་ཅིང་ཡིད་དུ་འོང་བས་ལྷུན་སྟུག་པ། ༩ གདུལ་བྱ་རྣམས་ཟིལ་གྱིས་གནོན་པའི་གཟི་བྱིན་ལྡན་པ་སྟེ་ཞི་ཚུལ་དགུ་དང་ལྡན་ཞིང་འཛུམ་པའི་མདངས་དང་ལྡན་ཞིང༌། དགེ་བའི་ཆོས་ཐམས་ཅད་ཡོངས་སུ་རྫོགས་པའི་བརྡར་རལ་པའི་ཟུར་ཕུད་ལྔ་དང་ལྡན་པ། ཐུགས་རྗེས་ཡོངས་སུ་མི་གཏོང་བའི་ཕྱིར་ཞལ་ནང་དུ་གཟིགས་ནས་བསྲུང་བའི་ལས་མཛད་པར་གྱུར་པར་བསྒོམ་པ་དང་བཟློག་པ་སོགས་ཀྱི་སྐབས་འཇམ་དཔལ་དམར་ནག་སོགས་ཞལ་བསྒྱུར་བ་སྐབས་འདིར་མ་སྨོས་སོ། །

 འཁོར་ལོའི་ལྟེ་བར་པདྨ་ཟླ་ཉིའི་སྟེང་དུ་ཐུགས་ཆོས་ཀྱི་དབྱིངས་མཚོན་པའི་རིན་པོ་ཆེ་སྣ་ཚོགས་ལས་གྲུབ་པའི་མཆོད་རྟེན་འོད་ཟེར་སྣ་ཚོགས་འཕྲོ་བ་རྣམ་པ་དེ་ལྟ་བུ་ལ་ངོ་བོ་རུ་སྦལ་རྔམ་པ་མི་ཟན། དེའི་བུམ་པའི་ནང་དུ་རྒྱལ་བ་ཀུན་གྱི་ཐུགས་རྡོ་རྗེ་སེམས་དཔའ་པད་ཟླ་ཉི་མའི་གདན་ལ་ཧཱུྃ་མཐིང་ནག་ལས་གསེར་གྱི་རྡོ་རྗེ་རྩེ་ལྔ་པ་ལ་ངོ་བོ་དྲེགས་པ་ཕྱག་ན་རྡོ་རྗེ། དེའང་བདེ་གཤེགས་ཞི་ཁྲོ་རིགས་བརྒྱ་དོན་གྱིས་རྫོགས་པའི་ཡར་གྱི་རྭ་ལྔ་ལ་དབུས་རྭ་རྣམས་རྣམ་སྣང་དཀར་པོ་ཞལ་ཕྱིར་ལྟ་བ། མདུན་རྭ་མི་བསྐྱོད་སྔོན་པོ། གཡས་རྭ་རིན་འབྱུང་སེར་པོ། རྒྱབ་རྭ་སྣང་མཐའ་དམར་པོ། གཡོན་རྭ་དོན་གྲུབ་ལྗང་གུ་སྟེ་རིགས་ལྔ་ཡབ་ལྔ། མར་གྱི་རྭ་ལྔ་ལ་དབུས་རྭ་དབྱིངས་ཕྱུག་དཀར་མོ་ཞལ་ནང་བསྟན། མདུན་རྭ་མ་ཀི་སྔོ། གཡས་རྭ་སྤྱན་མ་སེར། རྒྱབ་རྭ་གོས་དཀར་དམར། གཡོན་རྭ་སྒྲོལ་མ་ལྗང་མོ་སྟེ་རིགས་ལྔ་ཡུམ་ལྔས་མཚན་པའི་ལྟེ་བར་བརྟན་གཡོ་འཁོར་འདས་ཀྱི་དྭངས་བཅུད་བསྡུས་པའི་རྒྱུ་ཨཱ་དི་ཀཱ་དི་ཞུ་བ་ལས་གྲུབ་པའི་ཉི་ཟླའི་གའུ་ཁ་སྦྱོར་གྱི་ནང་དུ་ཚེ་མི་འགྱུར་བའི་ས་བོན་བྷྲུཾ་ཡིག་གསེར་གྱི་མདོག་ཅན་གྱི་ལོག་ངར་གི་ལྟེ་བར་ཏིང་འཛིན་སེམས་དཔའ་ངོ་བོ་ཡ་མ་རཱ་ཛ་ལ་རྣམ་པ་ཡིག་འབྲུ་ཧཱུྃ་མཐིང་ནག་འོད་ཟེར་འབར་བ་ཞིག་འདྲེང་ངེར་གདན་ལ་ཁབ་བཙུགས་པ་ལྟར་གནས་པར་བསམ། དེའི་མཐར་ཨེ་ཀ་ཡ་མ་དུ་རུ་ཙཀྲས་བསྐོར་བ། དེ་མཐར་དབྱངས་གསལ་གྱིས་བསྐོར་བ་ཞལ་གདམ་དང༌། གནད་རྒྱུ་གཉིས་མཐུན་གསལ་བ་ལྟར་དང༌། ཧཱུྃ་གི་ཀླད་སྐོར་ནང་དུ་བླ་མ་དང་སློབ་དཔོན། ཁོག་པར་རང་གཞན་བསྲུང་བྱའི་མིང་ཡིག་དང་པོ་ནྲྀ་ལ་བསྐོར་བ། ཞབས་ཀྱུའི་ནང་དུ་འཁོར་དང་ནོར་རྫས་ཐམས་ཅད་གསལ་བར་གྱུར། འདིར་ཡབ་ཡུམ་ཁྱུང་གསུམ་དངོས་སུ་བསྒོམ་ཞིང་མཆོད་རྟེན་རྡོ་རྗེ་ཧཱུྃ་བཅས་དྲེགས་པ་ཕྱག་ན་རྡོ་རྗེ་རུས་སྦལ་རྔམ་པ་མི་ཟན་འཇོམས་བྱེད་ཡ་མ་རྭ་ཛ་བཅས་འཇམ་དཔལ་རྩ་བའི་ལྷ་དྲུག་དོན་གྱི་ཚང་བ་ཤེས་དགོས་སོ། །འདིས་ཕ་མའི་འདུ་འཕྲོད་ཀྱིས་འགྱུར་བའི་གནས་སྐབས་ལྔ་ཉམས་སུ་མྱོང་ནས་ཁུ་རྡུལ་སེམས་གསུམ་འདྲེས་པ། རླུང་བཅུས་ལུས་རིམ་གྱིས་གྲུབ་པས་དབང་པོ་རྫོགས་ནས་བཙས་པ་སྦྱོང༌། འབྲས་བུ་སངས་རྒྱས་གང་འདུལ་སྤྲུལ་སྐུར་བཞེངས་ནས་ལྷུམས་ཞུགས་དང་བལྟམས་པའི་མཛད་པ་སྟོན་པའི་རྟེན་འབྲེལ་སྒྲིགས། རྫོགས་རིམ་དུས་རླུང་སེམས་དྷུ་ཏིར་ཐིམ་པ་སྤྲོས་བསྡུ་ནི་ཞུ་བདེ་ལས་བྱུང་བའི་བདེ་སྟོང་སྐུ་རྫོགས་པ་ནི་མི་འགྱུར་བའི་བདེ་སྟོང༌། ལྷན་སྐྱེས་ཡེ་ཤེས་ཀྱི་སྐུ་འགྲུབ་པའི་གཞི་འདེང་བས་རྫོགས་རིམ་སྨིན་བྱེད་དུ་འགྲོའོ། །དེ་ལྟར་ཡེ་ནས་ལྷ་དང་བདག་དབྱེར་མེད་པའི་དོན་ཡིན་པ་ལ་ཡིན་པར་ཤེས་པའི་ངེས་ཤེས་ཀྱི་གསལ་གདབ་ཅིང༌། དེ་ཡང་འཁོར་འདས་ཀྱི་སྟོང་སྲོག་མ་ལུས་པ་ཆོས་དབྱིངས་སྐྱེ་མེད་ཀློང་དུ་འཕྲོག་པར་བྱེད་པའི་ཡེ་ཤེས་སེམས་པའི་ངོ་བོ་འཇམ་དཔལ་མཆོད་རྟེན་རྡོ་རྗེ་ཐུགས་སྲོག་ས་བོན་བཅས་པ་རང་བྱུང་དྭངས་མའི་ཐིག་ལེ་བདེ་ཆེན་གཉུག་མའི་ངོ་བོར་དབྱེར་མེད་རོ་མཉམ་དུ་བསྒོམ་པས་མ་དག་རླུང་སེམས་ཀྱི་འབྱུང་ཆ་གནས་སུ་དག་པ། ཡེ་ཤེས་ཀྱི་འཁོར་ལོ་རང་བྱུང་གདོད་མའི་མགོན་པོ་འཇམ་དཔལ་ཡེ་ཤེས་སྐུ་ཡི་རང་ཞལ་མངོན་དུ་གྱུར་ནས་འཁོར་བའི་སྲོག་མྱང་འདས་དབྱིངས་སུ་སྐྱེལ་བར་བྱེད་པའི་ཐབས་མཁས་རྨད་དུ་བྱུང་བ་སྟེ། འདི་བསྒོམ་སྐབས་ཀྱང་རྒྱུད་ལས། ཆད་པ་མ་ཡིན་རིག་ཅིང་གསལ། །རྟག་པ་མ་ཡིན་ངོས་བཟུང་མེད། །སྣང་སྟོང་དབྱེར་མེད་གཏན་ལ་དབབ། །མ་བསྐྱེད་རྫོགས་པའི་ཚུལ་དུ་བསྒོམ། །ཞེས་གསུངས་པ་ལྟར། སྣང་རིག་གསལ་བདེ་སྟོང་པའི་ངོ་བོ་གདོད་ནས་དབྱེར་མེད་ཟུང་འཇུག་བསྐྱེད་རྫོགས་ཟུང་འབྲེལ་གྱི་ལམ་ལ་བསྒོམ་པར་བྱ་བ་ནི་རིག་འཛིན་རྒྱུད་པའི་མན་ངག་ཟབ་གནད་སྣོད་མིན་ལ་གསང་བའི་ཆོས་ཏེ། འདིར་ཕན་སེམས་ཀྱིས་ཅུང་ཟད་བཤད་པས་སྐལ་ལྡན་རྣམས་ཀྱིས་སྙིང་གི་ཡངས་མཛོད་དུ་སྦ་བར་རིགས་སོ། །

 དེ་ཡང་ཀུན་རྫོབ་སྙིང་རྗེ་ཆེན་པོ་སྤྱོད་པས་སེམས་ཅན་གྱི་དོན་བྱེད་པ་ཐབས་བདེ་ཆེན་ཡེ་ཤེས་ཀྱི་ཕྱག་རྒྱ་སྣང་ཆ་ཡབ་ཀྱི་ཕྱག་རྒྱའི་ཚུལ་དུ་བསྒོམ་པ་དང༌། ཞི་བ་མྱང་འདས་ཀྱི་ཆོས་དང་སྣོད་བཅུད་གཟུགས་སྒྲ་དྲི་རོ་སོགས་སྲིད་པ་འཁོར་བའི་ཆོས་ཐམས་ཅད་དོན་དུ་མ་གྲུབ་པ། ངོ་བོ་སྟོང་ཉིད་སྒྱུ་མ་ལྟ་བུའི་ཅི་ཡང་འཆར་རུང་བ་སྐྱེ་འགག་བྲི་གང་བྲལ་བས་རྒྱུ་འབྲས་ལྟར་སྣང་བས་ཆོས་ཀུན་གྱི་འཆར་གཞིར་གྱུར་པའི་ཕྱིར། དོན་དམ་སྟོང་ཉིད་ཤེས་རབ་དབྱིངས་ཀྱི་སྟོང་ཆ་ཡུམ་གྱི་ཕྱག་རྒྱའི་ཚུལ་བསྒོམ་པ་ལམ་དུ་བྱེད་པས་ན། དེ་ལྟར་སྣང་ཐོག་ནས་སྟོང་ལ་སྟོང་པའི་རྩལ་སྣང་བ་སྟོང་ཉིད་རྒྱུ་འབྲས་སུ་ཤར་བའི་བདེན་པ་འགོག་ཏུ་མེད་པའི་ཕྱིར། རྟེན་འབྱུང་འགལ་མེད་བདེེན་གཉིས་ཟུང་འཇུག་མཚོན་བྱེད་ལྷ་ཡབ་ཡུམ་གྱི་ཕྱག་རྒྱ་བསྒོམ་པ་ལམ་དུ་བྱེད་པས་ན་རང་ཚེ་བདག་ཏུ་གསལ་བའི་ཐུགས་ཀ་ནས་འོད་ཟེར་དམར་ནག་གཅིག་འཕྲོས་པའི་རྩེ་ལ། བྷྱོཿསྨུག་ནག་འོད་དང་བཅས་པ་གཡོན་དུ་ཆད་པ་ལས་འོད་འཕྲོས་དོན་གཉིས་བྱས་ཚུར་འདུས་ཡོངས་སུ་གྱུར་པ་ལས་འདོད་ཆགས་རྣམ་དག་སོར་རྟོག་ཡེ་ཤེས་ཀྱི་རང་གཟུགས་སྦྱོར་ཡུམ་མ་མོ་ཁྲག་མིག་མ། ཆོས་ཉིད་འགྱུར་བ་མེད་པའི་སྐུ་མདོག་སྨུག་ནག་ཞལ་གཅིག་ཐབས་ཤེས་འདུ་བྲལ་མེད་པའི་ཕྱག་གཉིས་མ། མཚན་རྟོག་གི་སྒྲིབ་གཡོག་བྲལ་བའི་སྐུ་གཅེར་བུ་རྒྱན་མེད་པ། སྙིང་རྗེ་ངང་ལས་ཁྲོས་པའི་ཞལ་ཤིན་ཏུ་འཇིགས་པ། གདུག་ཅན་ལས་ངན་གཅོད་པར་རྗེས་སུ་འཛིན་པའི་ཕྱག་གཡས་ལྕགས་ཀྱུ་ནམ་མཁར་འཕྱར་བ། གཡོན་པས་བདེ་བ་སྐྱོང་བའི་ཐོད་པ་བདུད་བཞི་བཅོམ་ནས་འཁོར་བ་དབང་བསྡུད་ཁྲག་གིས་གང་བ་ཐུགས་ཀར་བསྣམས་པ་མཐའ་གཉིས་ལ་མི་གནས་པའི་ཞབས་གཉིས་འདོར་ཐབས་སུ་བཞུགས་པ། ལས་ཀྱི་ཞེ་སྡང་གཅོད་པའི་གཟིག་གི་ཤམ་ཐབས་ཅན། འཁོར་མ་མོ་བྱེ་བ་ས་ཡས་བསྐོར་བ་དང་བཅས་པ། རང་ལུས་ལས་འཕྲོས་པའི་བདག་མེད་རྟོགས་པའི་ཤེས་རབ་ཀྱིས་སྲིད་གསུམ་བསྲེགས་པའི་མེ་རིའི་ནང་དུ་བཞུགས་པའི་ཐུགས་ཀར་བྷྱོཿསྨུག་ནག་གི་མཐར་ཧེ་ཀ་ཡ་མ་དུ་རུ་ཙཀྲས་བསྐོར་བ་གྱུར་པར་བསྒོམ་པ་དང༌། ཡང་ཡབ་ཀྱི་ཐུགས་ཀ་ནས་འོད་ཟེར་དམར་ནག་གཅིག་འཕྲོས་པའི་རྩེ་ལ་ཡ་དམར་ནག་འཕྲོས་པ་ལས། ང་རྒྱལ་རྣམ་དག་མཉམ་ཉིད་ཡེ་ཤེས་ཀྱི་རང་གཟུགས་ཡབ་ཀྱི་གཡས་སུ་སྲས་མཆོག་ཡ་མ་ར་ཙ། སྐུ་མདོག་དམར་ནག་རླང་པོར་སྤྱོད་པ་འདུལ་ཕྱིར་ཁྲོམ་རྔམ་ཞལ་གཅིག་ཕྱག་གཉིས་པ་ཉམས་པའི་ལས་ངན་གཅོད་ཕྱིར་ཕྱག་གཡས་བཤན་གྲི་དམར་པོ་རྩེ་མོ་དབལ་ཅན་སུམ་འཁྱོག་གི་རྣམ་པ་ཅན་ནམ་མཁར་འཕྱར་བ། དཔའ་གཏུམ་དྲག་པོས་ལས་ཀྱི་ཞེ་སྡང་གཅོད་པའི་བརྡར་གཡོན་པས་ཙིརྟ་དམར་ཙ་ར་ར་བགྲད་པ། མི་ལྤགས་གི་གཡང་གཞི་དམར་ཙ་རེ་བ་སྐུ་ལ་གསོལ་བ། ཞབས་གཉིས་སྲིད་གསུམ་གྱི་དྲེགས་པ་བྲན་དུ་བཀོལ་བའི་བརྡར་ས་ལ་བརྡེབ་པ། སྟག་ལྤགས་ཀྱི་ཤམ་ཐབས་ཅན། འཁོར་སྡེ་བརྒྱད་ཡོངས་ཀྱིས་བསྐོར་བ་དང་བཅས་པའི་རང་ལུས་ལས་འཕྲོས་པའི་མེ་དཔུང་གི་ནང་དུ་བཞུགས་པའི་ཐུགས་ཀར་ཡ་དམར་ནག་གི་མཐར་གྷྲི་མ་ཡ་མ་དུ་རུ་ཙཀྲས་བསྐོར་བར་གྱུར་པར་བསྒོམ་པ་དང༌། དེ་བཞིན་དུ་ཞེ་སྡང་དག་པ་མེ་ལོང་ཡེ་ཤེས་ཀྱི་རང་གཟུགས། མདུན་དུ་སྐུའི་སྤྲུལ་པ་འཆི་བདག་ནག་པོ། སྐུ་མདོག་མཐིང་ནག་ཞལ་གཅིག་ཕྱག་གཉིས་པ། གཡས་པས་རི་རབ་འཕྱར་ཞིང༌། གཡོན་པས་དགྲ་སྟྭ་གདེངས་བ། སྐུ་སྟོད་ལ་གནམ་ལྕགས་གི་ཞུན་ཁྲབ་གསོལ་བ། སྐུ་སྐེད་ལ་ཞིང་ལྤགས་ཀྱི་སྐ་རགས་བཅིངས་པ། སྐུ་སྨད་ལ་སྟག་ལྤགས་ཀྱི་ཤམས་ཐབས་གསོལ་བ། ཐོད་པ་སྐམ་པོ་ལྔས་དབུ་ལ་བརྒྱན་པ། ཞིང་ཆུང་གིས་ཆོས་གོས་བྱས་པ། སྦྲུལ་གྱི་ཡན་ལག་དཀྲིས་པ་ཞབས་གཉིས་འདོར་ཐབས་སུ་བགྲད་ནས་ཆུ་གླང་སྔོན་པོ་ལ་ཆིབས་པ། འཁོར་དུ་སྐུ་ཡི་སྤྲུལ་པ་བྱེ་བ་ས་ཡས་བསྐོར་བ། ཕྲག་དོག་དག་པ་བྱ་གྲུབ་ཡེ་ཤེས་ཀྱི་རང་གཟུགས་རྒྱབ་ཏུ་གསུང་གི་སྤྲུལ་པ་སྲོག་བདག་ནག་པོ། སྐུ་མདོག་དམར་ནག་ཞལ་གཅིག་ཕྱག་གཉིས་པ། ཐོད་པའི་རྣ་ཆ་ཅན། སྦྲུལ་ནག་གི་རལ་པ་སྤྱི་བོར་བཅིངས་པ། གཡས་པས་བེ་ཅོན་དང་གཡོན་པས་ཞབས་པ་བསྣམས་པ། སྐུ་ལ་རུ་སྦལ་ནག་པོའི་གཡང་གཞི་གསོལ་བ། ཞབས་གཉིས་འདོར་ཐབས་སུ་བསྒྲད་ནས་ལས་ཀྱི་རླུང་དམར་ཀྱི་རྟ་ལ་ཆིབས་པ། འཁོར་དུ་གསུང་གི་སྤྲུལ་པ་བྱེ་བ་ས་ཡས་བསྐོར་བ། དེ་གཉིས་ཀྱི་ཐུགས་ཀར་ཡ་དམར་ནག་གི་མཐར་སརྦ་ཙིརྟ་གཟེར་ཐུམ་བྷིག་ནན། ཏྲིག་ནན། རྦད་ཡ། ཟློག་ཡ། ཞེས་པས་བསྐོར་བར་གྱུར། དེ་རྣམས་ཀྱི་ཞལ་ཕྱག་ཕྱག་མཚན་སོགས་འདོན་ཆར་གསལ་བ་བཞིན་ལ་དོན་རྟགས་སོགས་གོང་གི་ཡབ་ཡུམ་སྲས་གསུམ་གྱིས་ཤེས་པར་འགྱུར་བས་འདིར་མ་སྨོས། འཁོར་གྱི་རྣམ་པར་སྣང་བ་དེ་རྣམས་ཀྱང་གཙོ་བོ་བཅོམ་ལྡན་འདས་འཁོར་འདས་ཕྱག་རྒྱ་ཟིན་གནོན་ཉིད་ཀྱིས་གདུལ་བྱའི་ཐབས་ཚུལ་གྱི་སྤྲུལ་པའི་རྣམ་འགྱུར་ཙམ་ལས་ཐ་དད་དབྱེར་མེད་པ་དང་དེ་ལྟར་གསལ་བའི་སྟེང་ཕྱོགས་སུ་བླ་མ་དང་སློབ་དཔོན། གཡས་སུ་ཕོ་རྒྱུད་ཁྲོ་བོ། གཡོན་དུ་མོ་རྒྱུད་ཁྲོ་མོ། རྒྱབ་ཏུ་ནོར་ཕྱུག །མདུན་དུ་བསྲུང་བྱ། འོག་ཏུ་ཡུལ་གཞིས་བང་མཛོད། མཚམས་སུ་སྐོར་ནོར་རྣམས་གསལ་གདབ། གཞན་ཡང་སྡེ་བརྒྱད་ཀྱི་སྲོག་སྙིང་ཡང་བསྡོམ་སྟེ་ཕ་རོལ་པོའི་སྲུང་མ་བཙོན་དུ་ཟིན་པའི་དགོས་པ་ཁྱད་པར་ཅན་ཡོད་ཅེས་ཞལ་གདམས་དང༌། གནད་རྒྱུ་གཅིག་མཐུན་གསལ་བ་བཞིན་བསྒོམ་པ་གནད་ཆེའོ། །

 སླར་ཡང་རང་གི་ཐུགས་ཀའི་ཧཱུྃ་ལས་ཧཱུྃ་འཕྲོས་པ་ལས་ཁྲོ་བོ་གཡས་སྐོར་དང༌། བྷྱོ་འཕྲོས་པ་ལས་ཁྲོ་མོ་གཡོན་སྐོར་དང་དེ་རྣམས་གྲངས་མེད་མཚོན་ཆ་སྣ་ཚོགས་ཐོག་པ་བསྲུང་བའི་ཁྲོ་བོ་ཁྲོ་མོ་གཡས་གཡོན་དུ་ཞལ་ནང་དུ་གྱུ་ནས་བསྲུང་བའི་གུར་ཁང་དུ་གྱུར་པར་བསམ་པ་དང༌། གུར་ཁང་མཆོད་རྟེན་གྱི་ཕྱི་རོལ་དུ་གཙུག་ཏོར་འཁོར་ལོའི་བསྒྱུར་བའི་རང་བཞིན་བྷྲུྃ་ཡིག་གསེར་མདོག་ཅན་འཕྲོས་པ་ལས་བྱུང་བའི་འབྱུང་ཁམས་ཀྱི་དྭངས་མ་གསེར་གྱི་གའུ་ཁ་སྦྱོར་གྱི་གུར་ཁང༌། དེའི་ཕྱི་རོལ་དུ་ཧཱུྃ་སྥ་ར་ཎ་ཕཊ྄་ཅེས་པས་རྣམ་ཤེས་གནས་དག་མི་བསྐྱོད་པའི་ངོ་བོ། ཁྲོ་བོ་སྔོན་པོ་མེ་ལོང་ཡེ་ཤེས་ཀྱི་རང་རྩལ་རྡོ་རྗེ་སྔོན་པོ་རྩེ་གཅིག་ནས་བརྒྱ་བར་སྣ་ཚོགས་ཐོགས་པ། རང་གི་མདུན་ཕྱོགས་ནས་བརྩམས་ཏེ་ཕྱོགས་མཚམས་སྟེང་འོག་ཐམས་ཅད་དང༌། རྡོ་རྗེ་སྔོན་པོའི་གུར་ཁང་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ་པ་དང༌། དེའི་ཕྱི་རོལ་དུ་ཨོཾ་སྥ་ར་ཎ་ཕཊ྄་ཅེས་པས་གཟུགས་ཕུང་གནས་དག་རྣམ་སྣང་གི་ངོ་བོ་ཁྲོ་བོ་དཀར་པོ། ཆོས་དབྱིངས་ཡེ་ཤེས་ཀྱི་རང་རྩལ་འཁོར་ལོ་དཀར་པོ་ཐོགས་པ་དང་འཁོར་ལོ་དཀར་པོའི་གུར་ཁང་། སྟེང་ཕྱོགས་ནས་བརྩམས་ཏེ་འོག་དང་ཕྱོགས་མཚམས་ཐམས་ཅད་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ་པ་དང༌། དེའི་ཕྱི་རོལ་དུ་ཏྲཾ་སྥ་ར་ཎ་ཕཊ྄་ཅེས་པསཿཚོར་བ་གནས་དག་རིན་འབྱུང་གི་ངོ་བོ་ཁྲོ་བོ་སེར་པོ་མཉམ་ཉིད་ཡེ་ཤེས་ཀྱི་རང་རྩལ་ནོར་བུ་སེར་པོ་ཆ་དགུ་པ་ཐོགས་པ་དང༌། ནོར་བུ་སེར་པོའི་གུར་ཁང་གཡས་ཕྱོགས་ནས་བརྩམས་ཏེ་སྟེང་འོག་ཕྱོགས་མཚམས་བར་མེད་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ། དེའི་ཕྱི་རོལ་དུ་ཧྲཱིཿསྥ་ར་ཎ་ཕཊ྄་ཅེས་པས་འདུ་ཤེས་གནས་དག་སྣང་མཐའི་རང་བཞིན་ཁྲོ་བོ་དམར་པོ་སོར་རྟོག་ཡེ་ཤེས་ཀྱི་རང་རྩལ་ཕྱག་ན་པདྨ་དམར་པོ་ཐོགས་པ་དང༌། པདྨ་དམར་པོའི་གུར་ཁང་འདབ་མ་སྣ་ཚོགས་པ་རྒྱབ་ཕྱོགས་ནས་བརྩམས་ཏེ་སྟེང་འོག་ཕྱོགས་མཚམས་ཐམས་ཅད་དུ་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ། དེའི་ཕྱི་རོལ་དུ་ཨཱཿསྥ་ར་ཎ་ཕཊ྄་ཅེས་པས་འདུ་བྱེད་གནས་དག་དོན་ཡོད་གྲུབ་པའི་རང་བཞིན་ཁྲོ་བོ་ལྗང་ཁུ་བྱ་གྲུབ་ཡེ་ཤེས་ཀྱི་རང་རྩལ་སྣ་ཚོགས་རྡོ་རྗེ་ཐོགས་པ་དང་སྣ་ཚོགས་རྡོ་རྗེའི་གུར་ཁང་རྡོ་རྗེ་རྒྱ་གྲམ་རྩེ་མོ་མང་ཉུང་སྣ་ཚོགས་གཡོན་ཕྱོགས་ནས་བརྩམས་ཏེ་སྟེང་འོག་ཕྱོགས་མཚམས་བར་མེད་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ་པ་དང༌། དེའི་ཕྱི་རོལ་དུ་ཏིཀྵ་ཎ་མཎྜལ་ཞེས་པས་ཧེ་རུ་ཀ་ཡི་རྣམ་མཁྱེན་ཡེ་ཤེས་ཀྱི་རང་རྩལ་གནམ་ལྕགས་ཀྱི་རལ་གྲི་ངར་མའི་འཁོར་ལོ་གཡོན་དུ་དྲག་ཏུ་འཁོར་བ་ལས་ལས་ཉོན་གནོད་བྱེད་གང་ཡིན་མྱ་ལ་ལ་གཏུབ་པའི་གུར་ཁང་སྟེང་ཕྱོགས་ནས་བརྩམས་ཏེ་བར་མཚམས་མེད་པར་རླུང་སེར་བུ་ཙམ་ཡང་མི་ཐར་བར་གྱུར་པར་བསྒོམ། དེའི་ཕྱི་རོལ་དུ་ཡཾ་སྥ་ར་ཎ་ཕཊ྄ཿཅེས་པས་ཕྲག་དོག་རླུང་ཁམས་རྣམ་དག་དམ་ཚིག་སྒྲོལ་མའི་རང་བཞིན་རླུང་ནག་འཚུབ་མའི་གུར་ཁང་ནང་དུ། ལས་ཀྱི་རིགས་ཀྱི་ཁྲོ་བོ་ཁམས་ནག་རླུང་གཡབ་དང་མཚོན་ཆ་སྣ་ཚོགས་བསྣམས་པས་གང་ཞིང་ནུབ་བྱང་རླུང་བདག་ནས་བརྩམས་ཏེ་བར་མཚམས་མེད་པར་སྟེང་འོག་ཕྱོགས་མཚམས་ཐམས་ཅད་གཏམས་པ། དེའི་ཕྱི་རོལ་དུ་རཾ་སྥ་ར་ཎ་ཕཊ྄ཿ རཾ་ཛྭ་ལ་མཎྜལ་ཞེས་པས་འདོད་ཆགས་མེ་ཁམས་རྣམ་དག་གོས་དཀར་མོའི་རང་བཞིན་མེ་དཔུང་འབར་བའི་གུར་ཁང་ནང་དུ་པདྨ་རིགས་ཀྱི་ཁྲོ་བོ་དམར་ནག་མེ་དཔུང་ཐོགས་པས་གང་ཞིང་། ཤར་ལྷོ་མེ་ལྷ་ནས་བརྩམས་ཏེ་ཕྱོགས་བཅུར་བར་མཚམས་མེད་པར་གཏམས་པ། དེའི་ཕྱི་རོལ་དུ་བཾ་ཏིཀྵ་ཎ་མཎྜལ་ཞེས་པས་ཞེ་སྡང་ཆུ་ཁམས་རྣམ་དག་མ་མ་ཀིའི་རང་བཞིན་ཆུ་བོ་རྦ་ཀློང་འཁྱིལ་བའི་གུར་ཁང་ནང་དུ་རྡོ་རྗེའི་རིགས་ཀྱི་ཁྲོ་བོ་དཀར་པོ་ཆུ་ཞགས་ཐོགས་པས་གང་ཞིང་ནུབ་ཕྱོགས་ཆུ་བདག་ནས་བརྩམས་ཏེ་ཕྱོགས་མཚམས་བར་མེད་དུ་གཏམས་པ། དེའི་ཕྱི་རོལ་དུ་ལཾ་ཏིཀྵ་ཎ་མཎྜ་ལ་ཞེས་པས་ང་རྒྱལ་ས་ཁམས་རྣམ་དག་སངས་རྒྱས་སྤྱན་མའི་རང་བཞིན་གསེར་གྱི་རྡོ་རྗེ་རྒྱ་གྲམ་གྱི་གུར་ཁང་ནང་དུ་རིན་ཆེན་རིགས་ཀྱི་ཁྲོ་བོ་སེར་པོ་རི་རབ་ཐོགས་པས་གང་ཞིང་འོག་ཕྱོགས་ས་བདག་ནས་བརྩམས་ཏེ་ཕྱོགས་མཚམས་བར་མེད་དུ་གཏམས་པ། དེའི་ཕྱི་རོལ་དུ་ཨེ་མཎྜལ་ཞེས་པས་གཏི་མུག་མཁའ་ཁམས་རྣམ་དག་དབྱིངས་ཕྱུག་མའི་རང་བཞིན་ནམ་མཁའ་ལྕགས་ཀྱི་གུར་ཁང་ནང་དུ་དེ་བཞིན་རིགས་ཀྱི་ཁྲོ་བོ་ནག་པོ་མཚོན་ཆ་སྣ་ཚོགས་ཆར་ལྟར་དབབ་པས་གང་ཞིང་སྟེང་ཕྱོགས་ནས་བརྩམས་ཏེ་ཕྱོགས་མཚམས་བར་མེད་དུ་གཏམས་པའི་གུར་ཁང༌། དེ་ཐམས་ཅད་སྲ་ཞིང་མཁྲེགས་པའི་རྭ་བར་ཁྲོ་ཆུང་མཚོན་ཆ་སྣ་ཚོགས་ཐོགས་པ་དང༌། ནམ་མཁའི་རྡོ་རྗེ་ཕྲ་མོའི་ཚོགས་དང༌། རླུང་སྤུ་གྲི་རེག་གཅོད་དང༌། ཡེ་ཤེས་ཀྱི་མེ་དཔུང་འབར་བ་དང༌། ཆུ་གྲི་དང་མཚོན་ཆ་སྣ་ཚོགས་ཀྱི་འཁོར་ལོ་མང་པོ་འཚུབ་པ་དང་གཏམས་པ་ལས་ཤིན་ཏུ་དྲག་པོའི་འོད་ཟེར་དང་བཅས་པ་འཕྲོས་པས། དགྲ་བགེགས་ཐམས་ཅད་མཐའི་རྒྱ་མཚོའི་ཕ་རོལ་དུ་བསྐྲད་ཅིང༌། མ་སོང་བ་ཐམས་ཅད་ཐལ་བ་རྡུལ་ཕྲན་བཞིན་དུ་བརླག་པར་གྱུར། དེའི་ཕྱི་རོལ་དུ་རང་སྔགས་ཨཱ་དི་ཀཱ་དི་ཞེས་པ་རང་སྔགས་ནི་སྲུང་བཟློག་སོགས་སྐབས་དེའི་སྔགས་དང༌། ཨ་དི་དཀར་པོ་གཡས་སྐོར་དང་ཀ་དི་དམར་པོ་གཡོན་སྐོར་འོད་ཟེར་རྣོ་ཞིང་ཚ་ལ་རྩུབ་པ་སྒྲ་དྲག་པོ་བཅས་པས་ཕྲེང་བ་འཁྲིགས་པས་དགྲ་བོ་ཐམས་ཅད་སོད་ཅེས་པའི་སྟོང་ཉིད་ཀྱི་རང་སྒྲ་སྒྲོགས་པའི་གུར་ཁང་རྣམས་སུ་གསལ་བར་གྱུར། གུར་ཁང་བཅུ་གསུམ་གཞལ་ཡས་མཆོད་རྟེན་ལྷ་དང་བཅས་པ་ཐམས་ཅད་ཀྱང་གཙོ་བོ་ཉིད་ཀྱི་འགགས་མེད་ཡེ་ཤེས་ཀྱི་སྒྱུ་འཕྲུལ་ལས་བྱུང་ཞིང༌། དེ་ལས་གཞན་དུ་མ་གྲུབ་ཅིང་བསྐྱེད་པ་དེ་རྣམས་ཀྱང་དྭངས་མའི་མཁའ་ལ་འཇའ་ཚོན་ཤར་བ་བཞིན་སྣང་ལ་བདེན་པར་མ་གྲུབ་ཅིང་རྣམ་པ་ཅི་ཡང་འཆར་བའི་སྟོང་དང་རྟེན་འབྱུང་དྲན་བཞིན་གནས་པ་གལ་ཆེ་ཞིང༌། དེ་ལྟར་གཙོ་འཁོར་ཡོངས་རྫོགས་བསྐྱེད་པས་བྱིས་པ་མ་ཡི་མངལ་ནས་སྐྱེ་བ་གྲུབ་ནས་རིམ་གྱིས་སྒོ་གསུམ་ནུས་རྩལ་སོན་ནས་རིགས་ཀྱི་བྱ་བ་ལ་དབང་བསྒྱུར་བའི་བག་ཆགས་སྦྱོང་ཞིང་དག །སྦྱང་འབྲས་སངས་རྒྱས་སྐུ་བལྟམས་ནས་རིམ་གྱིས་བྱང་ཆུབ་སྙིང་པོར་གཤེགས་ཤིང་བདུད་བརྟུལ་ནས་རྣམ་མཁྱེན་ཡེ་ཤེས་བརྙེས་པའི་རྟེན་འབྲེལ་སྒྲིག །རྫོགས་རིམ་ཚེ་ཁུ་རྡུལ་རླུང་གསུམ་འགགས་པའི་དྭངས་མ་ཡེ་ཤེས་རྒྱུད་ལ་སྐྱེ་བའི་གཞི་འདིང་བས་རྫོགས་རིམ་སྨིན་བྱེད་དུ་འགྲོ་འོ། །

 གསུམ་པ་ཡེ་ཤེས་པ་སྤྱན་འདྲེན་ཞིང་བཞུགས་སུ་གསོལ་བ་ནི། དོན་དམ་པར་བདག་དང་སྣང་བའི་དཀྱིལ་འཁོར་གྱི་དམ་ཚིག་སེམས་དཔའ། སེམས་ཉིད་རིག་སྟོང་གི་གཤིས་ཡེ་ཤེས་སེམས་དཔའ་གདོད་ནས་འདུ་འབྲལ་མེད་པ་ཀུན་ཁྱབ་ཏུ་བཞུགས་ཀྱང་ཚུལ་བཞིན་མ་རྟོགས་པས་གནས་སྐབས་གཉིས་འཛིན་གྱི་དྲི་མ་སྦྱང་བའི་སླད་དུ་བདག་དམ་ཚིག་པའི་ལྷ་ཚོགས་ཐམས་ཅད་ཀྱི་སྤྱི་བོར་འཁོར་ལོ་དཀར་པོ་རྩིབས་བརྒྱད་ཀྱི་ལྟེ་བར་ཨོཾ་དཀར་གྱིས་མཚན་པ། མགྲིན་པར་པདྨ་དམར་པོ་འདབ་བརྒྱད་ཀྱི་ལྟེ་བར་ཨཱཿདམར་པོས་མཚན་པ། སྙིང་ཁར་རྡོ་རྗེ་སྔོན་པོ་རྩེ་ལྔ་པའི་ལྟེ་བར་ཧཱུྃ་མཐིང་ནག་གིས་མཚན་པ་ལས་འོད་ཟེར་ཕྱོགས་བཅུའི་རབ་འབྱམས་ཞིང་ཁམས་ཁྱབ་པར་རྩེ་མོ་ཅུང་ཟད་འགུགས་པ་འཕྲོས་པས། ཐུགས་དམ་རྒྱུད་བསྐུལ་རང་བཞིན་གྱི་གནས་ཆོས་ཀྱི་དབྱིངས་ལས་གཟུགས་སྐུའི་རྣམ་པར་བཞེངས་ནས་འཇམ་དཔལ་གཤིན་རྗེའི་གཤེད་ཡབ་ཡུམ་སྲས་གསུམ་སྤྲུལ་འཁོར་སྲུང་བའི་གུར་ཁང་བཅུ་གསུམ་སྲུང་བྱེད་ཁྲོ་བོ་ཁྲོ་མོ་དང་བཅས་པ་སྐད་ཅིག་གིས་བྱིན་ཐེབས་སེ་བྱོན་པར་བསམ་ལ་བཛྲ་ས་མ་ཛཿ

 ཧཱུྃ། དད་པ་དང་ནི་དམ་ཚིག་གི་སོགས་ཀྱིས་སྤྱན་དྲངས་ནས་བཞུགས་སུ་གསོལ་བའི་མཐར་ཏིཥྛ་ལྷན་ཞེས་པས་སྔོན་གྱི་ཐུགས་དམ་ལས་མི་འདའ་བར་སྒྲུབ་པོས་དད་དམ་གྱིས་བསྐུལ་བས་སྤྱན་དྲངས་ནས་བཞུགས་སུ་གསོལ་བ་དང༌། རྔམ་བརྗིད་གཟི་བྱིན་བསྐྱེད་པར་བཞུགས་སུ་གསོལ་བ་དང༌། རོལ་པ་ཆེན་པོས་ཕྲིན་ལས་ལས་མི་འདའ་བས་མི་གཡོ་བར་བཞུགས་སུ་གསོལ་བ་དང༌། དངོས་གྲུབ་མ་ཐོབ་བར་གཉིས་མེད་མཉམ་པ་ཆེན་པོར་བཞུགས་སུ་གསོལ་བའོ། །དེ་ལྟར་གསོལ་བས་ཡེ་ཤེས་སེམས་དཔའ་དེ་ཉིད་མདུན་དུ་མེ་རི་འདབས་འབྱོར་གྱི་ཚུལ་དུ་བཞུགས་པར་མོས་པའོ། །འདིས་བྱིས་པའི་དུས་རིགས་མཐུན་གྱི་འགྲོ་བ་སྔ་མ་རྣམས་དང་བློ་གྲོས་ཀྱི་ནུས་པ་མཉམ་པའི་ཞེན་པ་སྦྱོང་ཞིང་དག །སྦྱང་འབྲས་སངས་རྒྱས་ཐམས་ཅད་ཀྱི་རྡོ་རྗེ་གསུམ་དང་མི་ཕྱེད་པར་འཚང་རྒྱ་བའི་ཚེ་སངས་རྒྱས་ཀྱི་ཡེ་ཤེས་མཉམ་པ་ཉིད་དུ་འགྱུར་བའི་རྟེན་འབྲེལ་སྒྲིགས། རྫོགས་རིམ་ཚེ་དཔེའི་འོད་གསལ་དོན་གྱི་ཡེ་ཤེས་མཚོན་པ་དང༌། འཁོར་འདས་གཉིས་མེད་ཀྱི་ཡེ་ཤེས་རྒྱུད་ལ་སྐྱེ་བའི་གཞི་འདིང་བའོ། །

 བཞི་པ་གཉིས་མེད་དཀྱིལ་འཁོར་ལ་ཕྱག་མཆོད་དང་བསྟོད་བཤགས་བྱ་བ་ནི། ཕྱག་འཚལ་བ་ལ། ཐུན་མོང་བརྡ་ཙམ་ལ་ལྷ་ཡི་ཡོན་ཏན་རྗེས་སུ་དྲན་པས་གུས་ཕྱག་སོགས་བྱ་བ་ནི། རང་གི་ཐུགས་ལས་རང་འདྲའི་སྤྲུལ་པས་ཕྱག་འཚལ་བར་བསམ་ལ། དགོས་པ་གང་གི་ཕྱིར་ཞེ་ན། ཞི་བས་མི་ཐུལ་བའི་སྲིད་གསུམ་གྱི་གདུག་ཅན་ལོག་འདྲེན་དགྲ་བགེགས་མ་ལུས་འདུལ་ཞིང་ཐལ་བ་རྡུལ་དུ་བརླག་པར་བྱེད་པ་དང༌། ཡེ་ཤེས་ལྷ་ཡི་སྐུ་གསུང་ཐུགས་དབྱེར་མེད་པའི་ང་རྒྱལ་བརྟན་པའི་ཕྱིར་དང༌། ཐུགས་ཉིད་ཞི་ལས་མ་གཡོས་ཀྱང་གཟུགས་སྐུ་འབར་བ་ཁྲག་འཐུང་ཁྲོ་བོའི་རྒྱལ་པོའི་ཚུལ་ཅན་གཤིན་རྗེའི་གཤེད་ཀྱི་ལྷ་ཚོགས་རྣམས་རང་བཞིན་གཉིས་སུ་མེད་པར་རྟོགས་པ་དོན་གྱི་ཕྱག་འཚལ་བའོ། །མ་ཧཱའི་སྒོམ་ཁོག་ལས། བདག་དམ་ཚིག་ཡེ་ཤེས་གཉིས་སུ་མེད་པའི་རྟོགས་པ་དོན་གྱི་ཕྱག་འཚལ་ཞེས་གསུངས་པ་ལྟར་གཞུང་གི ཧཱུྃ དགྲ་བགེགས་མ་ལུས་ཐལ་བར་བརླག་སོགས་ཀྱིས་ཚིག་དོན་དྲན་བཞིན་ཨ་ཏི་པཱུ་ཧོཿ ཞེས་དམ་ཚིག་ཡེ་ཤེས་འབྲེལ་བའི་གཉིས་མེད་མཉམ་པ་ཆེན་པོར་ཕྱག་འཚལ་བས་དཀྱིལ་འཁོར་ལྷས་ཀྱང་པྲ་ཏི་ཛ་ཧོཿ ཞེས་ཕྱག་ལེན་གནང་བར་བསམ་མོ། །

 མཆོད་པ་ལ། རང་ལས་སྤྲུལ་པའི་ལྷ་མོས་ལྷ་ལ་ལྷ་ཡི་མཆོད་པའི་ཚུལ་གྱིས་ཕྱི་ནང་གི་ཉེར་སྤྱོད་འདོད་ལྔ་རྟགས་རྫས་སོགས་མཆོད་རྫས་ཐོགས་པའི་ལྷ་མོ་དཔག་མེད་ཀྱིས་སྲི་ཞུའི་ཚུལ་དུ་འཕྲུལ་དགའི་ལྷ་རང་གིས་སྤྲུལ་པའི་འདོད་ཡོན་ལ་རྩེན་པ་བཞིན་དུ་མཆོད་པས་མཉེས་པར་བསམ་པ་ཡིད་སྤྲུལ་དང༌། དངོས་སུ་འབྱོར་བའི་མཆོད་པ་སོགས་ཀྱིས་མཆོད་ལ་འདོན་ཚིག ཧཱུྃ། འཕགས་པའི་རྒྱལ་པོ་སོགས་ནས་དབང་ལྔའི་མེ་ཏོག་དང་མཛེས་པའི་མེ་ཏོག་དབུ་ལ་འབུལ་བ་དང༌། དྲི་ཞིམ་དང་ཤ་ཆེན་བདུག་སྤོས་ཤངས་དང༌། ཞུན་མར་དང་ཚིལ་ཆེན་མར་མེ་སྤྱན། ཙནྡ་གུར་གུམ་སོགས་དང་མཁྲིས་ཆེན་གྱི་དྲི་ཆབ་སྐུ་ལུས། བཟའ་བཅའ་སོགས་དང་ཤ་རུས་ཞལ་ཟས་རོ་བརྒྱ་ལྡན་པ་ཞལ། སྙན་འཇིབ་འབུད་བརྡུང་དཀྲོལ་བའི་རོལ་མོ་དང་རྐང་གླིང་སོགས་དྲག་པོའི་རོལ་མོ་སྙན་གྱི་དབང་པོར་འབུལ་བ་དང༌། དེ་ལྟར་མཆོད་ལྷ་རྣམས་རང་གི་གནས་སོ་སོར་ཐིམ་པར་བསམ། དགོངས་འདུས་ལས། བཀོད་ལེགས་མཛེས་པར་བཤམས་པ་རྫས་ཀྱི་མཆོད་པ། དེ་ཉིད་ཀུན་བཟང་མཆོད་སྤྲིན་ལྟར་དམིགས་པ་ནི་ཏིང་ངེ་འཛིན་གྱི་མཆོད་པ། འབུལ་ཚིག་སྙན་པར་བརྗོད་པ་དབྱངས་ཀྱི་མཆོད་པ། ལུས་གུས་པའི་ཕྱག་རྒྱ་པད་སྐོར་གྱིས་འབུལ་བའི་བརྡ་སྤྲོད་པ་ནི་ཕྱག་རྒྱའི་མཆོད་པ། འབུལ་ཚིག་ཨརྒྷཾ་སོགས་ནི་སྔགས་ཀྱི་མཆོད་པ་དང་ལྔའོ། །ཞེས་གསུངས། དེ་ལྟར་ཕུལ་བས་ཞེན་མེད་ཀྱི་ཉམས་སྐྱེས་པར་བསམ་ལ། དབང་པོ་རབ་ཀྱིས་ཅིར་སྣང་ནམ་མཁའ་མཛོད་ཀྱི་སྤྲིན་ཆེན་སྤྲོས་ཏེ་རང་ཤར་རང་གྲོལ་དུ་འབུལ་བར་གསུངས་སོ། །

 སྨན་མཆོད་ནི། འཁོར་འདས་ཀྱི་ཆོས་ཐམས་ཅད་མ་བཅོས་རང་བྱུང་གི་བདུད་རྩིའི་ངོ་བོར་ཡེ་ནས་དག་པ་རྩ་བ་བདུད་རྩི་ལྔ་ལ་ཕྱི་ནང་གི་རྩ་བ་བཞི་རེ་སྦྱར་བས་བརྒྱད། བརྒྱད་ཚན་རེ་རེ་ལ་སོ་སོའི་༼སྐྱོབ་༽བརྒྱད་དང་ཉེར་ལྔ་སྦྱར་དུ་ཡོད་པས་ཡན་ལག་སྟོང་དུ་འགྱུར་ལ། དེ་ལྟར་རྩ་བརྒྱད་ཡན་ལག་སྟོང་སྦྱར་གྱི་སྨན་མཆོད་དེ་ནི་བླང་དོར་མེད་པའི་རྟོགས་པ་ལས་བྱུང་ཞིང་གཉིས་འཛིན་རྣམ་རྟོག་དུག་ལྔའི་བདུད་སེལ་བའི་རྩི་ཡིན་པས་བདུད་རྩི་དེ་དག་རིགས་ལྔ་ཡེ་ཤེས་ལྔའི་ངོ་བོར་བྱིན་གྱིས་རླབས་པས་སྨན་ཆེན་པོ་དེ་ཉིད་མཐེབ་སྲིན་གྱིས་ལྷ་ཚོགས་རྣམས་ལ་འབུལ་བ་དང༌། དེ་ཡང་རང་ལས་སྤྲུལ་པའི་ལྷ་མོ་གྲངས་མེད་པས་འབུལ་བ་གོང་ལྟར་ལ་མཆོད་དཔོན་ལག་གཡོན་གྱིས་བདུད་རྩི་གཞུང་གི་ཚིག་དོན་དང་སྦྲགས་ནས་འབུལ།

 གཏོར་མའི་མཆོད་པ་ནི། དམ་རྫས་རྨད་བྱུང་ཆོས་ཉིད་སྐྱེ་མེད་ཀློང་ནས་སྤྲུལ་པ་ཟག་མེད་འདོད་ཡོན་ལྔ་ལྡན་གྱི་ཕུང་པོ་གཏོར་མའི་ལོངས་སྤྱོད་ཟད་མི་ཤེས་པར་སྤྲུལ་ནས་མཆོད་པ་འབུལ་ལོ་བཞེས་སུ་གསོལ་ཞེས་ཕུལ་བས་ལྷ་རྣམས་ཐུགས་དམ་བསྐང་བར་བསམ། དོན་དུ་ཡུལ་ལྔའི་བཟའ་བ་དང་རྣམ་ཤེས་ཀྱི་བཏུང་བ་རྣམས་འོད་གསལ་གྱི་ཀློང་དུ་རོལ་པའོ། །

 རཀྟའི་མཆོད་པ་ནི། འཁོར་བའི་སྡུག་བསྔལ་གྱི་རྩ་བ་ཞེན་ཆགས་ཁྲག་གི་རྣམ་པར་བསྡུས་ཏེ་ཆགས་མེད་བདེ་ཆེན་གྱི་ཀློང་དུ་བསྟིམ་པ་ནི་འཁོར་བ་སྐྱེ་མེད་དབྱིངས་སུ་སྒྲོལ་བའི་དམ་རྫས་ལྷ་ཚོགས་ལ་འབུལ་བ་ཡིན་ལ། དགོས་པ་ཁམས་གསུམ་འཁོར་བ་སྟོང་པའི་ཕྱིར་དུ། ངོ་བོ་སྲིད་རྩ་ཉོན་མོངས་དབྱིངས་སུ་བསྒྲལ་བའི་རང་བཞིན་རྣམ་པ་དུང་ཆེན་སྣོད་དུ་དམར་ཆེན་རཀྟ་འཁོར་བ་ཁྲག་གི་རྒྱ་མཚོ། བྱེད་ལས་དཀྱིལ་འཁོར་གྱི་ལྷ་ཚོགས་རྣམས་ལ་ཕུལ་བས། འབྲས་བུ་འཁོར་བའི་གནས་སྟོང་པར་མོས་པའོ། །

 དུག་ལྔའི་མཆོད་པ། གཏི་མུག་ཤ་ཡི་ཕུང་པོ། འདོད་ཆགས་ཁྲག་གི་རྒྱ་མཚོ། ཞེ་སྡང་རུས་པའི་གྲམ་ཁྲོད། ང་རྒྱལ་མཁྲིས་ཀླད། ཕྲག་དོག་གློ་སྙིང་ནང་ཁྲོལ་བཅས་དུག་ལྔའི་མཆོད་པ་འབུལ་ལོ་ཞེས་ཕུལ་བས་དུག་ལྔ་རང་སར་དག་པར་བཞེས་སུ་གསོལ་བའོ། །

 སྦྱོར་མཆོད་ནི། སྦྱོར་ཞེས་པ་སྣང་བ་ཐབས་ཀྱི་རང་བཞིན། སྟོང་པ་ཡུམ་གྱི་རང་བཞིན་དེ་གཉིས་ཟུང་དུ་འཇུག་པ་དབྱེར་མེད་ཡེ་སྦྱོར་ཆེན་པོ་ཡིན་ལ། དེ་ལྟར་མཉམ་སྦྱོར་བདེ་བ་ཆེན་པོའི་མཆོད་པ་སྟེ། རྣམ་པ་ཡབ་ཡུམ་ཐབས་ཤེས་རོལ་པའི་མཁའ་གསང་ནས་བདེ་སྟོང་ཟག་མེད་ཀྱི་མཆོད་སྤྲིན་དཔག་མེད་སྤྲོས་ཏེ་ཕུལ་བའོ། །

 སྒྲོལ་མཆོད་ནི། སྒྲོལ་ཞེས་པས་བསྒྲལ་བྱ་བདག་ལྟའི་གཟུང་འཛིན་གྱི་རྣམ་རྟོག་ཡིན་ལ། དེས་འཁོར་བར་འཕེན་ཏེ་གཉིས་མེད་ཡེ་ཤེས་རྟོགས་པ་ལ་བར་དུ་གཅོད་པས་དགྲ་དང་། གང་གིས་བསྒྲལ་ན་ཆོས་དབྱིངས་སྐྱེ་མེད་གཏུན་ཁུང་དུ་རིག་པ་ཡེ་ཤེས་རྡོ་རྗེའི་ཐོ་བ་འམ་མཚོན་ཆས་རང་རྒྱུད་གཉིས་འཛིན་ཞེན་རྟོག་རིག་སྟོང་སྐྱེ་མེད་དབྱིངས་སུ་བསྒྲལ་བ་ནི་ཡེ་སྒྲོལ་ཆེན་པོ་ཡིན་ཞིང་། དེའི་ངང་ལས་ཉམས་པ་བདུན་ལྡན་ཞིང་བཅུས་བསྡུས་པའི་དགྲ་བགེགས་ལས་ངན་ངན་འགྲོའི་སྡུག་བསྔལ་ལས་སྐྱོབས་ཕྱིར་སྙིང་རྗེ་ཁྲོས་པས་བདག་དང་བསྒྲལ་བྱ་ངོ་བོ་བདེན་མེད་སྒྱུ་མ་བཞིན་དུ་རྟོགས་པའི་སྒོ་ནས་བསྒྲལ་ཞིང་རྟོག་ཚོགས་དབྱིངས་སུ་དག་པའི་མཆོད་པ་རྣམས་ཀྱིས་མཆོད་པ་འབུལ་ལོ་བཞེས་སུ་གསོལ། ཞེས་པས་དེ་རྣམས་སྣང་སྲིད་འཁོར་འདས་གདོད་ནས་རང་བཞིན་རྣམ་དག་རྒྱལ་བའི་དཀྱིལ་འཁོར་ལྷུན་གྱིས་གྲུབ་པས། མཆོད་བྱ་མཆོད་བྱེད་མཆོད་པ་གསུམ་མི་དམིགས་པའི་འཁོར་གསུམ་དམིགས་བྲལ་གྱི་མཆོད་པ་དང་སྣང་སྲིད་ཕྱག་རྒྱ་བཞི་རུ་མཆོད་ཅེས། གཟུགས་སྣང་སྐུ། སྒྲ་སྒྲགས་གསུང༌། དྲན་རྟོག་ཐུགས། ཟུང་འཇུག་ཡེ་ཤེས་ཀྱི་ཕྱག་རྒྱ་བཅས་མཆོད་པའོ། །དགོས་པ་ནི། འདོད་ཡོན་གྱི་དངོས་པོ་ལ་སོགས་སྤྱོད་ཡུལ་ཐམས་ཅད་བདེ་སྟོང་གི་རྣམ་རོལ་དུ་ཤེས་པའི་ཆེད་དུའོ། །

 བསྟོད་པ་ནི། འཇམ་དཔལ་གཤིན་རྗེའི་དཀྱིལ་འཁོར་གྱི་ལྷ་ཚོགས་རྣམས་ཀྱི་ཆེ་བའི་ཡོན་ཏན་རྗེས་སུ་དྲན་ཞིང་རབ་དྭངས་ཡིད་ཀྱིས་ཨེ་ཞེས་པ་ཨེ་ཡིག་ཀུན་ཁྱབ་ནམ་མཁའི་རང་བཞིན་ཆོས་ཀྱི་དབྱིངས་ལས་ཇི་ལྟ་ཇི་སྙེད་ཆོས་ཀུན་མཁྱེན་པའི་ཡེ་ཤེས་ཆགས་ཐོག་བྲལ་བ་ཆོས་སྐུ་སྐྱེ་བ་མེད་པ་ལས་མ་གཡོས་བཞིན་དུ་སྤྲོས་པ་དང་བྲལ་བ་བདེ་ཆེན་དག་པ་ལྷུན་གྲུབ་གཟུགས་སྐུའི་རོལ་པར་གདུལ་བྱར་ཞི་ཆགས་ཁྲོ་བོའི་རྣམ་འགྱུར་ཅི་ཡང་སྟོན་པའི་སྐུ། །རང་བཞིན་གཉིས་སུ་མེད་པའི་གསུང་དབྱངས་ཡན་ལག་དྲུག་ཅུ་དང་ལྡན་པ། འཁོར་འདས་ཆོས་ཀུན་མ་སྒྲིབ་པར་ཤེས་བྱ་ཇི་ལྟ་ཇི་སྙེད་པའི་དོན་རྣམས་ཡོངས་སུ་རྫོགས་པར་མཁྱེན་པའི་ཐུགས། །སྤང་རྟོགས་ཕུན་སུམ་ཚོགས་པས་འགྲན་ཟླ་ཀུན་བྲལ་བསམ་མི་ཁྱབ་པའི་ཡོན་ཏན་ལྡན་ཞིང་འབད་མེད་ལྷུན་གྱིས་གྲུབ་པས་འགྲོ་ཀུན་དོན་མཛད་འཕྲིན་ལས་གང་ལ་གང་འདུལ་དུ་སྣང་བ་སོགས་བརྡ་དོན་གྱི་ཆེ་བ་དྲན་བཞིན་པའི་སྒོ་ནས་བསྟོད་པ་དང༌། གཞན་ཡང་ཚངས་པ་དང་བརྒྱ་བྱིན་རྒྱལ་ཆེན་སོགས་ལྷ་ཆེན་པོ་རྣམས་དང༌། གཟའ་སྐར་ས་བདག་སོགས་དྲེགས་པ་ཐམས་ཅད་དང༌། འདས་པ་ན་ཆེ་བ་ཉེ་སྲས་སོགས་བྱང་ཆུབ་སེམས་དཔའ་དང་འབྱུང་བའི་སྒྲ་རྣམས་ཀྱིས་བསྟོད་པར་བསམ་པའོ། །

 བཤགས་པ་ནི། བདག་གིས་ཚེ་རབས་ཐོག་མ་མེད་པའི་ཚུན་ཆད་ནས། །ད་ལྟའི་ལུས་འདི་བླངས་པ་ཡན་ཆད་དུ། །བདག་འཛིན་དབང་གིས་མཉམ་པ་ཆེན་པོས་ལྟ་སྤྱོད་གདེང་དུ་མ་གྱུར་པས་སྲོག་གཅོད་སོགས་ལུས་ཀྱི་ལས་གསུམ་གྱིས་སྡིག་པ་བྱས་ཤིང་སྤྱོད་པ་ངན་དུ་སྤྱད་པ། ངག་གིས་བརྫུན་དང་ཕྲ་མ་ཚིག་རྩུབ་ངག་འཁྱལ་སྨྲ་བ་མང་དུ་བརྗོད་པ་སོགས་དང༌། ཡིད་ཀྱིས་བརྣབ་སེམས་གནོད་སེམས་ལོག་ལྟས་བློ་ནོར་ལོག་པར་སེམས་ལ་སོགས་ཀྱི་རྩ་བ་དང་ཡན་ལག་གི་དམ་ཚིག་དང་འགལ་བ། འདོད་ཁྲོ་གཏི་མུག་དུག་གསུམ་དབང་གིས་ལས་ངན་ཅི་སྤྱད་པ་ཐམས་ཅད་གནོང་འགྱོད་དྲག་པོས་བཀྲམ་པའི་ལྷ་ཚོགས་རྣམས་ལ་བཤགས་པས་བཟོད་པར་མཛད་དུ་གསོལ། ཡེ་ཤེས་ལྷ་ལ་རྟོག་པ་མི་མངའ་ཡང༌། །དེ་ཡི་འཁོར་དུ་གཏོགས་པའི་ལྷ་སྲིན་དྲེགས་པ་རྣམས་ཀྱིས་ལེགས་ཉེས་སྟང་འཛིན་དམ་ཚིག་དོན་དུ་གཉེར་༼གཡེལ་ཞེས་པའང་འདུག༽ནས་མི་ཡི་སྐྱོན་མཐོང་ཙམ་ནས་བརླག་པར་མཛད་པས་ནོར་འཁྲུལ་ཆགས་ཉམས་མཆིས་ན་དེ་དག་སྙིང་ནས་བཤགས་ཤིང་སླད་མི་བགྱིད་པར་བཟོད་པར་གསོལ་བས། བཟོད་པར་བཞེས་ལ་རྣལ་འབྱོར་བདག་ལ་བྱང་དག་ཚངས་པའི་དངོས་གྲུབ་སྩོལ་བར་མོས་ཏེ་དེས་གནས་སྐབས་མཐར་ཐུག་སྒྲིབ་གཉིས་བྱང་ཞིང་འདི་ཕྱི་གཉིས་ཀྱི་རྐྱེན་དང་བསྒྲིབ་པར་མི་འགྱུར་པར་མཆོག་དངོས་ཐོབ་པར་མཛད་དུ་གསོལ་བའོ། །

 དེ་དག་གིས་སྦྱང་བྱ་བྱིས་པ་དེའི་བཟའ་བཏུང་གོས་རྒྱན་གནས་ཁང་སོགས་ལ་ཅི་དགར་ལོངས་སྤྱོད་ཅིང་ཡུལ་དོན་གྱི་སྡེ་རིས་དང་ཁེ་གྲགས་སྒྲུབ་པ་རྣམས་སྦྱོང༌། སྦྱོང་བྱེད་ཕྱག་མཆོད་བསྟོད་བཤགས་སོགས་ཀྱིས། སྦྱང་འབྲས་སངས་རྒྱས་པའི་ཚེ་དེ་ཉིད་དུ་བཀོད་པ་མཐའ་ཡས་པའི་མཆོད་སྤྲིན་རྟག་ཏུ་འབྱུང་བ་དང་། ཕྱག་གི་གནས་མཆོད་པའི་ཞིང་བླ་ན་མེད་པར་འགྱུར་བའི་རྟེན་འབྲེལ་སྒྲིགས། རྫོགས་རིམ་གྱི་ཚེ་རིག་པ་བརྟུལ་ཞུགས་ཀྱི་རོལ་རྩེད་ཅི་དགར་སྤྱོད་པའི་གཞི་འདིང་བས་སྨིན་བྱེད་དུ་འགྲོའོ། །ཛཿཧཱུྃ་བཾ་ཧོཿ ཞེས་བརྗོད་པ་ནི། ཛཿས་དམ་ཚིག་པར་ཡེ་ཤེས་པ་བཀུག་པའམ་སྤྱན་དྲངས་བ་དང༌། ཧཱུྃ་གིས་གཉིས་སུ་མེད་པར་བསྟིམ་པ་དང༌། བཾ་གྱིས་འདོད་དོན་མ་གྲུབ་བར་བཞུགས་པར་གསོལ་བའམ་མི་གཤེགས་པར་བརྟན་པར་བཅིངས་པ་དང༌། ཧོཿས་དགྱེས་བཞིན་དུ་བཞུགས་པར་བྱ་བའོ། །ཞེས་སྤྱན་དྲངས་པའི་གུར་ཁང་དང༌ལྷ་ཡེ་ཤེས་སེམས་དཔའི་ཚོགས་རྣམས། འོད་ཀྱི་ཚུལ་དུ་སྒོམ་པའི་གུར་ཁང་དང་ལྷ་དམ་ཚིག་པ་ལ་ཐིམ་པས། དམ་ཚིག་པ་དང་ཡེ་ཤེས་པ་དབྱེར་མེད་དུ་གྱུར། སྡེ་བརྒྱད་བྲན་དུ་བཀོལ་ཞིང་སྙིང་རྗེས་གདུག་པ་ཅན་ཐམས་ཅད་དུས་གཅིག་ལ་བརླག་ནུས་པ་དང་གཞན་གྱི་བྱད་སྟེམས་རིགས་སྔགས་ཀྱི་མི་ཚུགས་པའི་མཐུ་རྩལ་དང་ལྡན་པར་གྱུར་པར་བསམ་ལ་ལྷ་ཡི་ང་རྒྱལ་བཟུང༌། ཡེ་ཤེས་པ་བཅུག་པའི་དགོས་པ་ནི། མན་ངག་སྙེ་མར། དེ་བཞིན་གཤེགས་པ་ཐམས་ཅད་དང་བདག་ཉིད་གཅིག་པ་ཉིད་དུ་ལྷག་པར་མོས་པས་མཉམ་པ་ཉིད་དུ་ཡིད་ཆེས་པའི་དོན་དུ་བཤད་ལ། ཇོ་བོ་རྗེས་བདག་དང་ཡེ་ཤེས་པ་ཐ་དད་དུ་རྟོག་པ་འགོག་པ་དང་དབྱེར་མེད་ཀྱི་ང་རྒྱལ་བརྟན་པ་དང་བྱིན་གྱིས་རློབས་པའི་དོན་དུ་བཤད་དོ། །ཁ་ཅིག་བདག་དང་ཡེ་ཤེས་པ་མཐོ་དམན་དུ་སེམས་ནས་ཡེ་ཤེས་པ་མ་བཅུག་ན་དམ་ཚིག་པ་བེམ་པོ་དང་འདྲ་བས་དངོས་གྲུབ་འབྱིན་མི་ནུས་པར་འཆད་པའི་དོན་མིན་ནོ། །

 ལྔ་པ་དམིགས་པ་གཙོ་བོ་ལྷ་ཡི་སྣང་ཞེན་བསླབ་པ་ནི། རྣམ་པ་གསལ་བ། ང་རྒྱལ་བརྟན་པ། རྣམ་དག་དྲན་པ། བདེ་གསལ་སྟོང་པ་ཉིད་འཆར་བ་ལ་བསླབ་པ་བཞི་ལས།

 དང་པོ་རྣམ་པ་གསལ་བ་ནི། ལས་དང་པོ་པས་བསྐྱེད་རིམ་ལ་ཐོག་མར་སློབ་ནས་ལྷ་རགས་པ་ལ་རིམ་གྱིས་གསལ་སྣང་ཐོབ་ཅིང་ཡུད་ཙམ་གྱིས་གསལ་ནུས་པའི་བར་ཡིན་ལ། ཨ་ཏི་ཤས། ནང་པར་ལང་ནས་སྔར་བཞིན་ནི། །ལེགས་བཟློས་དང་པོའི་ལས་ཅན་ཡིན། །ཞེས་སོ། །དེ་ནས་རིམ་པས་ལྷ་རགས་པ་ཡུད་ཙམ་མངོན་དུ་བྱེད་ནུས་པ་དང༌། ཕྲ་བ་རིམ་ཅན་མངོན་དུ་བྱེད་ནུས་པ་དང༌། དེ་ནས་དཀྱིལ་འཁོར་རྫོགས་པར་ཡུད་ཙམ་མངོན་དུ་བྱེད་ནུས་པའོ། །ཤཀྱ་བཤེས་གཉེན་གྱིས། ཡིད་ཀྱི་གླང་སྨྱོན་ལམ་ལོག་སྤྱོད། །དྲན་པའི་ཐག་པས་དམིགས་པ་ཡི། །ཀ་བ་ལ་གདགས་རིམ་གྱིས་ནི། །ཤེས་རབ་ལྕགས་ཀྱུའི་དབང་དུ་བྱ། །ཞེས་གསུངས་པ་བཞིན་བག་ཆགས་སྣ་ཚོགས་ལས་གྲུབ་པའི་རྟེན་ཕྱི་སྣོད་བྱང་ཆེན་པུ་རིའི་གཞལ་ཡས་ཁང་དང༌། བརྟེན་པ་ལུས་ཀྱི་མངོན་ཞེན་འཇམ་དཔལ་ཞི་ཁྲོ་ལྷ་ཡི་རྣམ་པར་དམིགས་ཏེ། སེམས་ཡུལ་ལ་འཕྲོ་བ་དེ་ཐབས་ཏིང་འཛིན་ཟབ་མོའི་བརྟོད་ལ་བཟུང་དགོས་པས་ཐང་སྐུ་བྱིན་ལྡན་བྱོན་ལེགས་ཞིག་ལ་མིག་མི་འཛུམ་པར་བལྟས་ནས་ཡིད་ཡུལ་དུ་འཆར་བའི་ཐབས་ལ་འབད་ནས་རིམ་པས་འཆར་བ་དང༌། ཐང་སྐུ་བཞིན་ལེབ་ལེབ། འབུར་མ་ལྟ་བུ་ཐོག་བཅས་བེམ་པོ་མ་ཡིན་པ། ཤ་རུས་ནང་ཁྲོལ་རྡོས་བཅས་མ་གྲུབ་པ། སྣང་སྟོང་འཇའ་ཚོན་ལྟ་བུ་བྱང་ཐལ་སྒྲིབ་བྲལ་གསལ་འཚེར་གཟི་བྱིན་བཟོད་པར་དཀའ་བ་ཁྲོ་ཉམས་རབ་འཇིགས་འབར་བ་སོགས་ལ་རྩལ་སྦྱོང་བ་སྟེ། དཔལ་ཆོས་ཀྱི་གྲགས་པས། དེ་ཕྱིར་ཡང་དག་ཡང་དག་མིན། །གང་གང་ཤིན་ཏུ་གོམ་གྱུར་པ། །གོམ་པ་ཡོངས་སུ་རྫོགས་པ་ན། །དེ་གསལ་མི་རྟོག་བློ་འབྲས་ཅན། །ཞེས་སོ། །བློ་འབྲིང་གིས་དང་པོ་སྐུ་ཡོངས་སུ་རྫོགས་པའི་རྣལ་འབྱོར་ལམ་གྱིས་བསྒོམ་ལ། དེ་ནས་དབུའི་རྣམ་པ་གསལ་བར་བསྒོམ། དེ་བརྟན་ནས་རིམ་གྱིས་ཕྱག་གཡས་གཡོན་ནས་སྐུ་སྐེད་ཞབས་གདན་རྫོགས་པར་བསྒོམ། དེ་ཡང་རྣམ་པ་གསལ་བ་སྒྱུ་མ་ལྟ་བུ་ཆད་པར་མི་གོལ། དག་པ་དྲན་པ་ཆོས་ཉིད་ཀྱི་ངོ་བོར་རྩལ་སྦྱང་པས་རྟག་པར་མི་གོལ་བའི་གནད་དོ། །བློ་ཆེན་གྱིས་ཐོག་མ་ཉིད་ནས་སྐུ་ཡི་རྣམ་འགྱུར་རྒྱན་དང་བཅས་པ་མ་འདྲེས་ཡོངས་སུ་རྫོགས་པར་ལམ་གྱིས་གསལ། དེའི་རང་བཞིན་ཇི་ལྟ་བ་དངོས་པོ་ངོས་བཟུང་ལས་འདས་པའི་བསྐྱེད་རྫོགས་ཟུང་འཇུག་ཡེ་ཤེས་ཆེན་པོའི་སྐུ་ཡི་རྣམ་པ་གསལ་བཞིན་དུ་ངོ་བོས་སྟོང༌། སྟོང་བཞིན་དུ་རང་བཞིན་སྤྱན་གྱི་དཀར་ནག་ཚུན་འབྱེད་པའི་གསལ་སྟོང་དབྱེར་མེད་འཇའ་ཚོན་ལྟ་བུའི་བསྐྱེད་རིམ་འཛིན་ཞེན་བྲལ་བར་རྩལ་སྦྱང༌། གསལ་སྣང་སྐྱེས་ཟིན་པ་དང་ཐམས་ཅད་དུས་གཅིག་ལ་གསལ་བཏབ་ནས་དྭངས་གསལ་རྙོག་བྲལ་རྫིང་བུ་རླུང་གིས་མ་བསྐྱོད་པ་ལ་གཟུགས་བརྙན་ཤར་བ་ལྟ་བུར་སེམས་རྩེ་གཅིག་ཏུ་མཉམ་པར་འཇོག་གོ །གུར་ལས། དཔེར་ན་ཆུ་ནང་ཟླ་བ་ནི། །གྲོགས་དག་བདེན་མིན་བརྫུན་པའང་མིན། །དེ་ལྟར་དཀྱིལ་འཁོར་འཁོར་ལོ་འདིར། །དག་ཅིང་གསལ་བའི་རང་བཞིན་ནོ། །ཞེས་གསུངས། དེ་ཡང་སྐུ་ཡི་ཆ་ཤས་སེམས་བཟུང་བསླབ་པ་ནས་བརྩམས་ཏེ་གོ་རིམ་ཐུན་གྲངས་སོགས་གཅིག་ཏུ་ངེས་མི་དགོས་ཤིང༌། རང་གི་ཁམས་དང་སྦྱར་ལ་བསླབ་པར་བྱའོ། །

 གཉིས་པ་ང་རྒྱལ་བརྟན་པ་ནི། ཧཱུྃྃ། །ང་ནི་འཇམ་དཔལ་གཤིན་རྗེའི་གཤེད། །སོགས་ཀྱིས་རང་རིག་གདོད་ནས་དག་པ་ཆོས་སྐུ་འགྱུར་བ་མེད་པ་སྤྲོས་བྲལ་འདུས་མ་བྱས་པའི་འཇལ་དཔལ་གཤིན་རྗེའི་གཤེད་སྣང་སྲིད་འཁོར་འདས་ཀྱི་གཞི། སངས་རྒྱས་སེམས་ཅན་གྱི་འབྱུང་ཁུངས། ཞི་ཁྲོ་ཐམས་ཅད་ཀྱི་འཆར་གཞི། སྐུ་གསུམ་གྱི་རང་བཞིན། ལྷ་སྲིན་སྡེ་བརྒྱད་སོགས་མདོར་ན་དག་མ་དག་གང་དུ་སྣང་ཡང་ཐམས་ཅད་རང་རིག་གི་རོལ་པ་ཡིན་པས་འཇམ་དཔལ་གཤིན་རྗེའི་གཤེད་ངའོ་སྙམ་པའི་ང་རྒྱལ་བཟུང༌། ང་རྒྱལ་ལྷང་ངེ་བ་དེ་འཛིན་མེད་ཀྱི་ཤེས་པས་ཟིན་ན་ཡང་དག་པའི་བསྐྱེད་རྫོགས་ཟུང་འཇུག་ཏུ་འགྱུར་ཞིང༌། དགོངས་འདུས་ལས། ཀུན་བཏགས་མཉམ་རྗེས་མེད་པ་ལ༔ ང་རྒྱལ་བརྟན་པ་གནད་ཆེ་སྟེ༔ དེ་ཡང་གསལ་རུང་མ་གསལ་རུང༔ ལྷ་རང་ཡིན་ནོ་སྙམ་བྱ་ཞིང་༔ ཐ་མལ་སྣང་ཞེན་མེད་པར་བྱ༔ ཞེས་གསུངས། རྣམ་པ་གསལ་བ་དང་ང་རྒྱལ་བརྟན་པ་གཉིས་ལས་ང་རྒྱལ་བརྟན་པ་གལ་ཆེ་སྟེ། རང་ངེས་པར་ལྷ་ཡིན་པའི་ངེས་ཤེས་མེད་ན་རྣམ་པ་གསལ་ཡང་རྒྱུད་ཐ་མལ་དུ་ལུས་པ་ཡིན། རང་ངེས་པར་ལྷ་ཡིན་བསམ་པའི་ང་རྒྱལ་གྱིས་ཐ་མལ་གྱི་བདག་འཛིན་འཇིག་ཅིང་ལྷ་ཡི་རྣམ་པའང་ཤུགས་ལ་གསལ་འོང་བ་ཡིན།

 གསུམ་པ་རྣམ་དག་དྲན་པ་ནི། དངོས་ཞེན་སོགས་ཀྱི་གཉེན་པོར་རྣམ་དག་དྲན་པར་གསུངས་ཏེ། བསྐྱེད་རིམ་སྐབས་སུ་བཤད་པ་བཞིན་འདིར་ཡང་སྦྱར་ལ་བསྒོམ་དགོས་མོད། མདོ་འགགས་ནི་གཉུག་མའི་སེམས་ཉིད་ཀྱི་སྟེང་དུ་སངས་རྒྱས་ཀྱི་ཡོན་ཏན་རང་བཞིན་ལྷུན་གྲུབ་ཏུ་བཞུགས་པ་ལས་ཡོན་ཏན་དེ་རྣམས་ལྷ་དེ་དང་དེའི་ངོ་བོར་གདོད་ནས་དག་པ་ཤེས་དགོས་པ་ཡིན། དག་པ་དེ་རྣམས་ལྷ་ཡི་མངོན་རྟོགས་བསྒོམ་སྐབས་དྲན་དགོས་མོད། ལྷའི་སྣང་ཞེན་ལ་བསླབ་པའི་སྐབས་འདིར་དག་པ་དེ་རྣམས་ལ་མོས་པ་ཤུགས་དྲག་དགོས་ཤིང༌། མཚན་ཉིད་ཐེག་པར་སྣང་བའི་གཉེན་པོ་རྡུལ་ཕྲན་དུ་བསིལ་བ་སོགས་དང༌། བདག་གི་གཉེན་པོ་བདག་མེད་པར་བསྒོམ་པ་སོགས་སྤང་གཉེན་འགལ་བར་སྤྱོད་པ་མ་ཡིན་པར་གསང་སྔགས་ཐབས་མཁས་པའི་ཁྱད་པར་གྱིས། མེས་ཚིག་མེར་བསྲོ་བ་ལྟར། འཁྲུལ་སྣང་གཉེན་པོར་ལྷར་སྣང་དང༌། བདག་ཏུ་འཛིན་པའི་གཉེན་པོར་ལྷ་ཡི་ང་རྒྱལ་བསྐྱེད་པར་མ་དག་རྣམ་རྟོག་རྣལ་འབྱོར་ཉམས་རྟོགས་སུ་བསྒྱུར་བ་ཡིན་པས་རྣམ་རྟོག་ཉོན་མོངས་མི་སྤོང་ཟེར་བའང་འདི་ལྟ་བུ་ཡིན་གྱི་ཐ་མལ་རྣམ་རྟོག་ཉོན་མོངས་ལ་ཟེར་བ་མིན་པ་ཤེས་དགོས་སོ། །རྣམ་པ་གསལ་བ་དང་ང་རྒྱལ་བརྟན་པ་གཉིས་སྦྲེལ་བས་བསྐྱེད་རིམ་གྱི་ཏིང་ངེ་འཛིན་ལ་མཉམ་པར་འཇོག་དགོས་པ་ཡིན་ནོ། །དག་དྲན་གྱི་དགོས་པ་ནི་ཁ་ཅིག་སེམས་ཀྱི་མངོན་ཞེན་བཟློག་པ་གཅིག་པུའི་དོན་དུ་འདོད་པ་མི་འཐད་དེ། བླ་མ་དག་ལམ་དང་འབྲས་བུའི་ཆོས་ཐ་དད་དུ་འཛིན་པ་བཟློག་པའི་དོན་དུ་བཞེད་དོ། །

 བཞི་པ་བདེ་གསལ་སྟོང་ཉིད་ལ་བསླབ་པ་ནི། དེ་ལྟར་གསལ་དག་བརྟན་པའི་བསྐྱེད་རིམ་དེ་ཉིད་བདེན་འཛིན་གྱི་ཞེན་རྟོག་དང་བྲལ་ཞིང་ངོ་བོ་སྟོང་པས་ཆོས་ཉིད་སྐྱེ་བ་མེད་པས་གཤིན་ཅེས་བྱ། རང་བཞིན་ཆུ་ཟླ་འཇའ་ཚོན་ལྟ་བུ་སྣང་ཡང་མཚན་མར་མ་གྲུབ་པས་རང་བཞིན་འགག་པ་མེད་པས་རྗེ་ཞེས་བྱ། བསྐྱེད་རིམ་ལ་རྫོགས་རིམ་གྱི་རྒྱས་ཐེབས་པའི་གང་འདུལ་ཕྲིན་ལས་ཀྱི་རོལ་པར་འཆར་བས་ཐབས་ཀྱིས་འགྲོ་བ་འདུལ་བས་གཤེད་ཅེས་བརྗོད། དེ་ལྟ་བུའི་དཀྱིལ་འཁོར་ཐམས་ཅད་ཆོས་སྐུར་འཆར་བའི་ཐབས་རྨད་དུ་བྱུང་བའི་རང་སེམས་རྣམ་དག་འཇམ་དཔལ་གཤིན་རྗེའི་གཤེད། །ཅེས་སོ། །བློས་ཀུན་བཏགས་བསྐྱེད་རིམ་བསོད་ནམས་ཀྱི་ཚོགས་དེ་ཉིད་ཡོངས་གྲུབ་འདུ་མ་བྱས་ཡེ་ཤེས་ཀྱི་ཚོགས་སུ་བསྒྱུར་བས་སྐུ་གསུང་ཐུགས་སུ་ཡེ་ནས་ལྷུན་གྱིས་གྲུབ། །རྣལ་འབྱོར་མ་བསྐྱེད་སྟོང་གསལ་ཆོས་སྐུའི་ངང༌། །སྐྱེ་འགག་གཉིས་བྲལ་རང་རིག་ལོངས་སྤྱོད་རྫོགས། །རང་ལུས་ཡེ་རྫོགས་ཁྲོ་རྒྱལ་གཤིན་རྗེའི་གཤེད། །སོགས་གསུངས་པ་ལྟར་ཚོགས་གཉིས་དང་སྐུ་གཉིས་དང༌། བདེན་གཉིས་ཐབས་ཤེས་ཟུང་འཇུག་རྣམས་སུ་འགྱུར་བའི་ཕྱིར་སྔགས་ཀྱི་མྱུར་ལམ་ཟབ་མོའི་ཁྱད་ཆོས་ཤེས་པར་བྱའོ། །དེ་ལྟར་མ་ཤེས་པར་བསྐྱེད་རིམ་དངོས་མཚན་དུ་བཟུང་ན་ང་རྒྱལ་ཅི་ཙམ་བརྟན་ཡང་བྱང་ཆུབ་ལམ་དུ་མི་འགྱུར་བའི་སྟེང༌། ཞི་བ་རང་རྒྱུད་པས་གཟུགས་ཁམས་ལྷ་དང༌། ཁྲོ་བོ་རང་རྒྱུད་པས་འདྲེ་སྲིན་སོགས་སུ་སྐྱེས་པའི་ལོ་རྒྱུས་བཞིན་ནོ། །དགོངས་འདུས་རྒྱུད་ལས། དེ་ཉིད་ལྡན་པའི་རྣལ་འབྱོར་པས༔ དུར་ཁྲོད་འདྲེ་མོ་བསྒྲུབ་གྱུར་ཀྱང་༔ མཆོག་དང་ཐུན་མོང་འབྲས་བུ་གང་༔ མི་འདོད་རང་བྱུང་ལྷུན་གྲུབ་འབྱུང་༔ དེ་ཉིད་མ་རྟོགས་ཨ་འཐས་བློས༔ ཡེ་ཤེས་སེམས་དཔའ་སྒྲུབ་གྱུར་ཀྱང་༔ གནས་སྐབས་བདེ་འབྲས་ཕྲ་མོ་ལས༔ ཡང་དག་འབྲས་བུ་སྲིད་མཐའ་ཙམ༔ ཞེས་གསུངས་སོ། །དེ་ལྟར་བསྒོམ་ཚེ་བྱིང་འཐིབས་དང་གསལ་མིན་བསྒོམ་སྙིང་མི་འདོད་པ་སོགས་བྱུང་ན་ཤེས་པ་ཧུར་ཕྱུང༌། ལྷ་ཡི་སྐུ་མདོག་ཕྱག་མཚན་སོགས་ཤེས་པ་གུད་དུ་མི་གཅོད་པར། སྣོད་བཅུད་ལྷ་དང་གཞལ་ཡས་ཁང་འོད་དང་འོད་ཟེར་མེ་རི་མེ་དཔུང་བཀྲ་ལམ་ལམ། གཡོ་འགུལ་ཤིག་ཤིག །སྒྲ་ཐམས་ཅད་སྔགས་ཀྱི་རང་སྒྲ་འུར་དི་རི། དྲན་རྟོག་ཆོས་ཉིད་རང་བཞིན་དུ་ཕྱ་ལེ་བཏང་སྟེ་མདོར་ན་ཁམས་གསུམ་མ་ལུས་གཞལ་ཡས་ཆེན་པོར་བལྟ། །གཟུགས་སྣང་མ་ལུས་ཁྲོ་རྒྱལ་ཆེན་པོར་རྫོགས། །གྲགས་སྟོང་སྒྲ་རྣམས་བཟླས་བརྗོད་སྔགས་སུ་རྫོགས། །སྲིད་གསུམ་མ་ལུས་ཆོས་ཉིད་རོལ་པའི་བརྒྱན། །སོགས་ཀྱི་དགོངས་པ་མི་འགྱུར་བ་ཆོས་ཉིད་གཟེར་ཐེབས་པ་ནི་གལ་ཆེའོ། །

 དེ་ལྟར་ལྟ་བ་གདེངས་ལྡན་གྱི་རྫོང་ཟིན་ན་གང་ལའང་ཉམས་ང་མེད་པའི་གཏན་སྲིད་ཟིན་པའི་ཕྱིར་ལྟ་བའི་རྫོང་འཛིན་པ་ལ་སྒོམ་པའི་འཕྲང་བསྒྲོད་དགོས་པས་ལྟ་བ་གོ་ཡུལ་ཙམ་གྱིས་མི་ཕན་ཉམས་སུ་མྱོང་དགོས་པས་མ་སྒོམ་པར་སངས་རྒྱ་བར་མ་གསུངས་སོ། །དེས་ན་སྒོམ་པ་ཏིང་ངེ་འཛིན་ལ་བརྟན་པ་ཐོབ་དགོས་པས་དམིགས་རྟེན་ལྷ་སྐུ་ལ་མ་ཡེང་བར་སྒོམ་པས་དམིགས་པ་ཟིན་ཅིང་བརྟན་པ་ན་ཡིད་ཀྱི་ཡུལ་དུ་སྒོམ་པའི་ཉམས་ལྔ་མཐར་ཕྱིན་པའི་ལག་རྗེས་ལ། དང་པོ་ཡིད་ཡུལ་དུ་ལྷང་ངེར་འཆར་ཞིང་མི་གཡོ་བ། དེ་ནས་དབང་པོའི་ཡུལ་དུ་མཐོང་རེག་གི་རྣམ་པ་འཆར། མཐར་ལུས་ཀྱི་ཡུལ་དུ་མཐོང་རེག་གི་རྣམ་པ་ཅན་དུ་བྱུང་ཚེ་གོམ་པའི་ཚད་དོ། །དེ་དུས་ཏིང་འཛིན་སྤྲུལ་སྣང་དེ་མངོན་སུམ་སྣང་ཡང་རང་སེམས་ཀྱི་ཆོ་འཕྲུལ་ལས་མེད་པས་ལྷར་སྣང་རབ་འབྱམས་སུ་བསྒོམ་པའང་ཏིང་ངེ་འཛིན་གྱི་ཆོ་འཕྲུལ་དུ་ཤེས་པར་བྱ་ཞིང་སེམས་དེ་ཡང་དངོས་པོ་དང་མཚན་མའི་རང་བཞིན་ཐམས་ཅད་དང་བྲལ་བའི་ཡེ་སྟོང་རང་གསལ་རང་བབ་རིག་སྟོང་ཡེ་ཤེས་ཆེན་པོར་ལ་བཟླ་བར་བྱས་ནས་བསྒོམ་པའི་རྩལ་སྦྱང་ན་སྒོམ་པའི་འཕྲང་ལས་ལྟ་བའི་རྫོང་ཟིན་པར་འགྱུར་བའོ། །དེ་ལ་འཁོར་འདས་ཀྱི་ཆོས་ཐམས་ཅད་རང་སེམས་སུ་འདུ་ལ། རང་སེམས་ཡེ་ནས་སྐྱེ་མེད་རང་བྱུང་ཡེ་ཤེས་བདེ་ཆེན་བྱང་ཆུབ་ཀྱི་སེམས་མདོ་རྒྱུད་དགོངས་པ་བཞིན་བླ་མའི་མན་ངག་གིས་ངོ་འཕྲོད་པ་ནི་རྫོངས་ཞེས་བྱ་སྟེ། འཁོར་འདས་སྟོང་སྲོག་འཕྲོག་པའི་གནད་མཐར་ཐུག་པ་འདི་ཡིན་ཏེ་སེམས་ཀྱི་རང་བཞིན་གཉུག་མའི་ཡེ་ཤེས་ངོས་ཟིན་ན། བསྒྲུབ་བྱའི་ལྷ་དང་འཇིག་རྟེན་དྲེགས་པ་དང༌། སྣང་སྲིད་ཀྱི་ཆོས་ཐམས་ཅད་དེ་ཁོ་ན་ཉག་གཅིག་གི་ཀློང་དུ་མཐར་ཕྱིན་ཅིང་འུབ་ཆུབ་པ་ཡིན་ནོ། །

 དེ་ལྟར་བསྐྱེད་རིམ་གྱི་ལམ་ཐམས་ཅད་སྲོག་བསྡོམ་གཟེར་བཞིར་འདུས་པ་ཡིན་ཏེ། གསང་བ་ཡོངས་རྫོགས་འདུས་པའི་རྒྱུད་ལས། ཡེ་ཤེས་འཇིག་རྟེན་གང་ལ་ཡང༌། །སྲོག་བསྡོམ་གཟེར་བཞིས་མ་ཐེབ་ན། །ནམ་ཡང་དོན་མེད་ཡུག་པ་རྐྱང༌། །ཡོངས་རྫོགས་དཔལ་གྱི་སྲོག་འཕྲོག་ཐབས། །གཅིག་ཤེས་པ་ཡིས་ཀུན་སྲོག་ཐོབ། །ཅེས་གསུངས་པས། ༼ཡུག་པ་རྐྱང་ཞེས་པ་རྐང་པའི་བརྡ་ཆད་དེ་དོན་མེད་རྐང་པས་འགྲོ་ཚོགས་ཆེ་ཡང་ངལ་བ་ཙམ་དུ་ཟད་པའི་དཔེར་བཞག་པའོ་མཆན།༽ །དེའང་སྐུ་ཕྱག་རྒྱའི་གསལ་སྣང་གིིས་ཡུལ་གསུམ་གྱད་དུ་གྱུར་པ་ཏིང་ངེ་འཛིན་དམིགས་པའི་གཟེར། གསུང་ཐུགས་སྲོག་སྔགས་འཁོར་ལ་སེམས་རྩེ་གཅིག་ཏུ་གཏད་པ་སྙིང་པོ་སྔགས་ཀྱི་གཟེར། ཐུགས་སྟོང་གསལ་འགགས་མེད་ཆོས་ཉིད་རང་སེམས་དང་གཉིས་མེད་ལྷ་ཡི་རྣམ་པར་ཤར་བ་ལས་བསྒྲུབ་བྱའི་ལྷ་གུད་ན་མེད་པར་ཤེས་པ་དགོངས་པ་མི་འགྱུར་བའི་གཟེར། ཕྲིན་ལས་རྣམ་བཞིས་དམིགས་པའི་ཁ་བསྒྱུར་གང་འདོད་བྱེད་པ་འཕྲོ་འདུ་འཕྲིན་ལས་ཀྱི་གཟེར་བཞི་ལས། ཏིང་ངེ་འཛིན་གྱིས་གཟེར་ནི་ཏིང་འཛིན་རྣམ་གསུམ་གྱི་སྒོ་ནས་སྣོད་བཅུད་ལྷ་ཡི་དཀྱིལ་འཁོར་སྒྱུ་མ་ལྟ་བུར་བསྒོམ་པ་སོགས་ཆོ་གའི་ཡན་ལག་ཚང་བར་བྱས་པས་མར་འཁོར་བའི་དུས་ཀྱི་ལུས་ཀྱི་བག་ཆགས་སྦྱོང་ཞིང་དག་པར་བྱེད། ཡར་སངས་རྒྱས་དུས་སྐུའི་གསང་བ་སྤྲོས་པ་ལས་འདས་ཀྱང་གང་འདུལ་རྣམ་རོལ་དུ་སྣང་བས་འབྲས་བུ་གཞི་ལ་རྫོགས། བར་ལམ་དུས་སུ་རྩ་ཁམས་དག་པ་ལྷར་སྦྱང་བས་རྡོ་རྗེའི་ལུས་ལ་གནད་དུ་བསྣུན་པས་རྫོགས་རིམ་སྨིན་བྱེད་དུ་འགྲོའོ། །

 སྤྱི་དོན་གཉིས་པ་གསུང་བཟླས་པའི་རྣལ་འབྱོར་སྙིང་པོ་སྔགས་ཀྱི་གཟེར་ནི། ལྷ་ཡི་རྣལ་འབྱོར་བསྒོམ་པས་སྐྱོ་ན་སྔགས་བཟླ་བར་བཤད་དེ། ཨ་བྷྱ་ཀ་རས། དེ་ཕྱིར་རིམ་གཉིས་དེ་ཉིད་རིག །དཔེར་ན་ཡང་དག་གནས་ནས་ནི། །ལྷ་ཡི་འཁོར་ལོ་བསྒོམ་པར་བྱ། སྐྱོ་ན་དེ་ཡི་གསང་སྔགས་བཟླ། །ཞེས་སོགས་སྤྱིར་གོ་བ་ནི་འདིས་སྦྱང་བྱ་མ་དག་འཁྲུལ་བའི་ངག་ཚིག་སྒྲ་དོན་དེར་འཛིན་གྱི་བག་ཆགས་ཡིན་ལ། སྦྱོང་བྱེད་ངག་བཟླས་གཙོ་ཆེ་བའི་དབང་དུ་བྱས་ན་སྔགས་སྒྲ་ཡང་ཡང་བསྐྱར་ཞིང་བཟླས་པས། སྦྱང་འབྲས་གསུང་རྡོ་རྗེའི་ཕྲིན་ལས་ཀྱི་འགྲོ་དོན་མཛད་པའི་རྟེན་འབྲེལ་སྒྲིགས་པའོ། །དགོས་པ་ནི། དཔེར་ན་མི་ཡི་མིང་ནས་བོས་པས་རང་དང་ཉེ་བར་འོང་བ་ཆོས་ཉིད་ཡིན་པ་བཞིན་དུ་ཡེ་ཤེས་ལྷ་ལ་ཉེ་རིང་མེད་ཀྱང་བོས་པས་གསུང་རྡོ་རྗེའི་རྒྱུ་མཐུན་གྱིས་སྒྲིབ་པའི་གཉེན་པོར་གྱུར་ནས་ལྷ་དང་ཉེ་བར་འགྱུར་བ་ཡིན་ཏེ། རྡོ་རྗེའི་གུར་ལས། མཁའ་འགྲོ་མ་དང་བཙུན་མོ་དང༌། །མངོན་སུམ་དུ་ནི་བྱ་བའི་ཕྱིར། །སྔགས་ཀྱི་སྙན་གསན་འབེབས་པར་བརྗོད། དཔེར་ན་སྐྱེས་བུ་ལ་ལ་ཞིག །སྐད་ཀྱི་ང་རོས་བོས་པ་ན། །མངོན་སུམ་དུ་ནི་འོང་བར་འགྱུར། །དེ་བཞིན་དེ་བཞིན་གཤེགས་ཀུན་གཤེགས། །ཞེས་དང༌། ལྷ་ཡི་ཏིང་ངེ་འཛིན་གྱི་གསལ་སྣང་མེ་ངར་མ་ལ་བཟླས་བརྗོད་རླུང་གི་རྩོལ་བས་བསྐྱོད་པས་ནུས་པའི་མེ་ལྕེ་འབྱིན་ཏེ། སེམས་ཀྱི་དྲི་མ་སྦྱོང༌། ངག་གི་ནུས་པ་འབར། རང་ལས་རྒྱུད་གཞན་དུ་སྣང་བའི་ལྷའི་ཐུགས་རྒྱུད་བསྐུལ་བར་བྱེད་དེེ། ཇི་སྐད་དུ། ཏིང་འཛིན་མེ་དང་འདྲ་བ་ལ། །བཟླས་བརྗོད་རླུང་དང་འདྲ་བས་བསྐུལ། །ཞེས་སོ། སྔགས་བཟླས་པས་སྤང་བྱ་ཉོན་མོངས་ཚོགས་སྦྱོང་ཞིང་བསྒྲུབ་བྱ་ཡོན་ཏན་གྱི་ཚོགས་མཐའ་དག་དབང་དུ་བྱེད་དེ། རྒྱུད་རྡོ་རྗེ་རྩེ་མོ་ལས། ཅི་ཡི་ཕྱིར་ན་སྔགས་ཞེས་བརྗོད། །སྔགས་ནི་ཀུན་ལས་ཐམས་ཅད་འབོད། །ཉོན་མོངས་ཞགས་པ་རྣམས་ནི་འདུལ། །སངས་རྒྱས་ཆོས་རྣམས་སྤྱན་འདྲེན་བྱེད། །ཅེས་སོ། །ངོ་བོ་ནི། སངས་རྒྱས་རྣམས་ཀྱི་གསུང་རྡོ་རྗེའི་ཡེ་ཤེས་རིགས་སྔགས་དེ་དང་རྣམ་པ་མཚུངས་པ་ཡིག་འབྲུའི་རྣམ་པར་བསྒོམ་ནས་ཡེ་ཤེས་ཀྱི་རིགས་སྔགས་སུ་མོས་པས་ཡང་ཡང་བསྐྱར་བཟློས་བྱ་བ་ནི་ཛབ་སྟེ་བཟླས་པའི་ངོ་བོ་དང༌། སྔགས་དང་འབྲེལ་བ་མི་བསླུ་བ་ཞིག་སྟེ་གནས་སྐབས་ལས་བཞིའི་དོན་བྱེད་ནུས་ཤིང༌། མཐར་གསུང་རྡོ་རྗེའི་དངོས་རྒྱུར་འགྱུར་བའོ། །དེ་ལྟར་ལྷའི་གསལ་བརྟན་དག་པར་བསྒོམ་པའི་ཐུགས་ཙིཏྟ་མཆོང་གུར་ཕུབ་པ་ལྟ་བུ་དྭངས་གསལ་སྒྲིབ་གཡོག་བྲལ་བའི་ནང་དུ་ཡེ་ཤེས་སེམས་དཔའ། དེའི་ཐུགས་ཀར་ཏིང་འཛིན་སེམས་དཔའ་ས་བོན་བསྒོམ་པ་སོགས་གཞི་བསྙེན་སྐབས་ལྟ་བུ་དང༌། ཡང་རྒྱུན་བསྙེན་ལ་ཐུགས་ཀར་ཡེ་ཤེས་སེམས་དཔའ་རྡོ་རྗེ་དང་། ཏིང་འཛིན་སེམས་དཔའ་ཧཱུྃ་ཡིག་ལྟ་བུ་སོགས་སྐབས་དོན་འདོན་ཆ་བཞིན་གསལ་འདེབས་པ་དང༌། སྲུང་བཟློག་གི་དམིགས་གནད་སོགས་སྐབས་ཐོབ་འདོན་ཆ་བཞིན་ཤེས་པར་བྱ་སྟེ། ཇི་སྐད་དུ། དོན་དམ་གསལ་འདེབས་བརྗོད་པ་ཚིག་གི་སྒོ། །མཚོན་པ་བརྡ་རྟགས་ཕྱག་རྒྱ་གར་གྱི་སྒོ། །ཐུགས་དམ་གནད་བསྐུལ་གསང་བ་སྔགས་ཀྱི་སྒོ །དམིགས་པ་རྩེ་གཅིག་ཏིང་འཛིན་ཡིད་ཀྱི་སྒོ །ཞེས་གསུངས་པ་ལྟར་ཡིན་པས། དེས་ན་ས་བོན་ཧཱུྃ་མཐིང་ནག་སྤུས་བྲིས་པ་ཙམ་ཕྲ་བ་མར་མེ་ལྟར་གསལ་འཚེར་ལང་སྟབས་ཡིག་ངོ་མདུན་བསྟན་བྱ་བ་བསྐྱེད་རིམ་ལྷ་ཁྲིད་ཁག་ལས་བཤད་པ་དང༌། ཆགས་མེད་རཱ་གས་ཡིག་འབྲུ་གདོང་མདུན་བསྟན་དུ་གསུངས་པས་གང་མོས་ཆོག་པར་སེམས། གང་ལྟར་ཐུགས་སྲོག་མདུན་ནས་བཟླ་བྱའི་སྔགས་ཡིག་འབྲུ་སྤུས་བྲིས་པ་ལྟར་གསལ་ཞིང་འབར་བའི་ཕྲེང་བ་ཡབ་ལ་ཡིག་ངོ་ཕྱིར་བསྟན་དང་ཡུམ་སྔགས་ཡིག་ངོ་ནང་བསྟན་བསྒོམ། ཡིག་འབྲུ་ལེགས་སྦྱར་དང༌། དབུ་ཅན་བྱིན་རླབས་ཆེ་བར་གསུངས་པ་ཐོས་ཀྱང༌། ཟུང་འཇུག་སྙེ་མར། རང་བློ་གང་བདེར་བསྒོམ་པས་ཆོག་མོད། སྤྱིར་རྒྱལ་བའི་བསྟན་པ་དོན་ལ་སྟོན་པ་ཡིན་ཞིང༌། བྱེ་བྲག་སངས་རྒྱས་ཀྱི་ཐུགས་རྗེ་མོས་པ་གང་ཡོད་ལ་དུས་ལས་མི་ཡོལ་བར་འཇུག་པ་ཆོས་ཉིད་ལས་ཚིག་དང་ཡི་གེ་སོགས་སྒྲ་ཙམ་གྱི་རྗེས་སུ་བྱེད་པ་མ་ཡིན་པར་བཤད་དོ། །

 དམ་ཚིག་སེམས་དཔའ་ནི། རགས་པ་གནས་སྐབས་པའི་ལུས་དང་ཆོས་མཐུན་ཞིང་རང་གི་སྒོ་གསུམ་ལྷ་ཡི་སྐུ་གསུང་ཐུགས་སུ་བསྐྱེད་ཅིང་དེ་ལས་མི་འདའ་བས་ན་དམ་ཚིག་ལྷར་གསལ་ཞིང་ཐ་མལ་པའི་ལོག་ལྟ་མེད་པས་ན་སེམས་དཔའ་སྟེ། སྐུ་རྒྱུད་ལས། རང་ལས་བྱུང་ཞིང་རང་ཉིད་དང༌། །དམ་ཚིག་གཅིག་ཏུ་གནས་པའི་ཕྱིར། །དམ་ཚིག་སེམས་དཔའ་ཞེས་བྱའོ། །ཞེས་གསུངས་སོ། །

 ཡེ་ཤེས་སེམས་དཔའ་ནི། ཕྲ་བ་གཉུག་མའི་ལུས་ཤིན་ཏུ་ཕྲ་བ་རླུང་སེམས་དབྱེར་མེད་དུ་གནས་པའི་རླུང་འོད་ཟེར་ལྔ་པ་དང་ཆོས་མཐུན་ཞིང༌། ཡེ་ནས་སྐུ་གསུམ་རང་ཆས་སུ་གནས་པའི་དོན་ཤེས་པས་ན་ཡེ་ཤེས་དང༌། གཉིས་འཛིན་གྱི་ལོག་ལྟ་མེད་པས་ན་སེམས་དཔའ་སྟེ། སྐུ་རྒྱུད་ལས། ཡེ་ནས་ཤེས་རིག་རྒྱལ་པོར་སྣང༌། །དེ་ཕྱིར་ཡེ་ཤེས་སེམས་དཔའོ། །ཞེས་དང༌། ཡེ་ནས་གནས་པའི་དོན་གང་ཞིག །མ་ནོར་ཤེས་ཕྱིར་ཡེ་ཤེས་བརྗོད། །ཅེས་སོ། །

 ཏིང་འཛིན་སེམས་དཔའ་ནི། མདོར་བྱ་ལས། ཏིང་འཛིན་སེམས་དཔའ་ཞེས་བྱ་བའི། །ཡི་གེ་ཧཱུྃ་ནི་དེ་རུ་འགོད། །ཅེས་གསུངས་པས། ཤིན་ཏུ་ཕྲ་བའི་སེམས་དང་ཆོས་མཐུན་ཞིང༌། སེམས་ཡེང་མེད་རྩེ་གཅིག་ཏུ་གནས་པའི་ཐབས་སམ་རྟེན་ཡིན་པས་ན་ཏིང་འཛིན་དང༌། བྱིང་རྨུག་སོགས་སྐྱོན་གྱིས་རྫི་བར་མི་ནུས་པས་ན་སེམས་དཔའོ། །ཞེས་པདྨ་མ་ཏིས་གསུངས་པ་དང༌། གནས་འདི་ལ་རྩེ་གཅིག་ཏུ་དམིགས་ནས་བསྒོམ་པས་ཏིང་འཛིན་མཆོག་ལྷན་ཅིག་སྐྱེས་པའི་ཡེ་ཤེས་སྐྱེས་ནས་སྒྲུབ་པ་པོ་ངེས་པར་ལེགས་པ་ལ་སྦྱོར་བས་ན་དེ་སྐད་ཅེས་བྱའོ་ཞེས་བདུད་རྩིའི་ཀླུང་ཆེན་ལས་གསུངས་སོ། །

 སྔགས་བཟླ་བའི་ཚེ་སྐྱོན་རྣམས་སྤང་ལ་བཟླ་བར་བྱ་སྟེ། དཔུང་བཟང་ལས། བཟླས་བརྗོད་བྱེད་ཚེ་མི་མྱུར་མི་དལ་ཞིང༌། །སྒྲ་ཆེར་མི་དབྱུང་ཧ་ཅང་ཆུང་བའང་མིན། །གུག་སྐྱེས་ཀླད་སྐོར་ཚིག་རྣམས་ཉམ་པ་མིན། །སྨྲ་བཞིན་མ་ཡིན་གཞན་དུ་ཡེང་བཞིན་མིན། །ཞེས་སོགས་ཀྱི་སྐྱོན་རྣམས་སྤང་དགོས་པ་དང༌། སྤྱིར་འཛབ་ཀྱི་དགོངས་པ་བཞི་ཞེས་བཀོད་པའི་བཟླས་པ་ཟླ་བ་སྐར་ཕྲེང་ལྟ་བུ། མགལ་མེའི་འཁོར་ལོ་ལྟ་བུ་འམ། འཁྱོགས་ཀྱིས་བཟླས་པ་དང༌། དོ་ལིའི་བཟླས་པ་དེ་ཡང་ཡབ་ཞལ་ནས་ཡུམ་ཞལ་དུ་ཞུགས་ནས་པདྨ་ནས་རྡོ་རྗེར་སོང་ཞིང་འཁོར་བ་ལ་ཁྲོས་པའི་བཟླས་པ་ཟེར། རྒྱས་པོས་ཕོ་ཉ་ལྟ་བུ་སྤྲོ་བསྡུའི་བཟླས་པ། བོང་བ་ཚང་ཞིག་ལྟ་བུའི་ཛབ་དགོངས་དང་བཞིའོ། །མན་ངག་སྙེ་མ་ལས། སྔགས་ཀྱི་བརྗོད་པ་ཙམ་སྔགས་ཀྱི་བཟླས་པ་དངོས། ལྷ་ཡི་རྣལ་འབྱོར་རྗེས་སུ་དྲན་པ་ནི་གཟུགས་ཀྱི་བཟླས་པའོ། །དེ་ཁོ་ན་ཉིད་ཙམ་དུ་སེམས་པ་ནི་རྣལ་འབྱོར་གྱི་བཟླས་པའོ། །ཞེས་གསུངས་སོ། །གཞན་ཡང༌། རྡོར་བཟླས། འགོག་བཟླས། ཡིད་བཟླས། ཤུབ་བུར་བཟླས་པའོ། །མདོར་ན། སྐུ་ཕྱག་རྒྱ་གསལ་བ་ཏིང་འཛིན། གསུང་ཆོས་རྒྱ་སྔགས་དག་པར་བཟླ་བ། ཐུགས་དམ་རྒྱ་སྐྱེ་མེད་དུ་རྟོགས་པ་གསུམ་དང་ལྡན་པར་བྱའོ། །གང་ལྟར་ཡང་སྔགས་བཟླ་ཚེ་སྔགས་འབྲུ་རྣམས་དང༌། ལྷ་ཚོགས་ཐམས་ཅད་དང་སྲུང་བའི་གུར་ཁང་ཁྲོ་བོ་ཁྲོ་མོ་སྣོད་བཅུད་སྐྱེ་འགྲོ་རྩི་ཤིང་འབྱུང་བའི་སྒྲ་སྐད་ཐམས་ཅད་ལྷ་ཡི་རང་བཞིན་དུ་གྱུར་ནས་སྔགས་ཀྱི་སྒྲ་འུར་དི་རེ་སྒྲོགས་པར་བསམ་པ་ཕན་ནུས་དགོས་ཆེད་ཤིན་ཏུ་ཆེ་བ་ཡིན་ཞེས་དཔལ་འཇམ་མགོན་ཆོས་ཀྱི་གྲགས་པ་དང༌། དཔལ་སྤྲུལ་རིན་པོ་ཆེ་མཆོག་ཟུང་གིས་མགྲིན་གཅིག་པར་གསུངས་སོ། །སྤྱིར་སྔགས་བཟླ་བའི་ཚེ་སྤང་བླང་དང་བསྒྲང་ཕྲེང་བཟླ་ཚུལ་སོགས་བསྙེན་སྒྲུབ་ཡིག་ཆུང་ལས་གསལ་བས་འདིར་མ་སྨོས་སོ། །སྐབས་འདིར་འཇམ་དཔལ་ཞི་བསྙེན་ལ་བྷོ་དྷི་ཙི་ཡི་ཕྲེང་བ་དང༌། ཁྲོ་བོ་ལ་རཀྵ་མཆོག་ཏུ་བཤད་དེ། འཇམ་དཔལ་ཁྲོ་བོ་རྣམ་རྒྱལ་རྒྱུད་ལས། ཀུ་ཤའི་སྟན་ལ་འདུག་ནས་ནི། །མཉམ་པར་བཞག་སྟེ་མི་སྨྲ་བར། །རི་མོ་གཅིག་པོ་ལ་བལྟས་ཤིང༌། །མགོ་ནི་རྨ་བྱ་བཞིན་བཀུག་སྟེ། །རུ་རཀྴ་ཡི་ཕྲེང་བ་ནི། །ཇི་སྲིད་ཡིད་ནི་མི་སྐྱོ་བར། །རྩེ་གཅིག་སེམས་ཀྱི་བཟླས་བྱས་ཏེ། །ཞེས་གསུངས་པས་སོ། །སེམས་གཡེང་ནས་ཇི་ཙམ་བཟླས་ཀྱང་ངག་སྒྲིབ་སྲབ་པ་ཙམ་ལས་དོན་འགྲུབ་པ་ཆེས་དཀའ་སྟེ། སློབ་དཔོན་ཆེས་པོས། མ་ཡེངས་ཏིང་འཛིན་ལྡན་པས་བཟླ༔ གཞན་དུ་ཡེངས་པར་གྱུར་པས་ན༔ བསྐལ་པར་བཟླས་ཀྱང་འབྲས་མི་འབྱིན༔ ཞེས་གསུངས་དེ་ལྟར་སྙིང་པོ་སྔགས་ཀྱི་གཟེར་ཡེ་ཤེས་སེམས་དཔའི་ཐུགས་ཀར་ཏིང་འཛིན་སེམས་དཔའི་ཐུགས་སྲོག་སྔགས་ཕྲེང་བསྐོར་བ་ལ་སེམས་གཏད་དེ་བཟླས་པས། མར་འཁོར་བའི་འཁྲུལ་པ་ངག་གི་བག་ཆགས་སྦྱོང་ཞིང་དག་པར་བྱེད། ཡར་སངས་རྒྱས་དུས་ན་གསུང་གི་གསང་བ་སྒྲ་ཚིག་ལས་འདས་ཀྱང་ཐེག་པ་བསམ་མི་ཁྱབ་པར་འཆར་བའི་འབྲས་བུ་གཞི་ལ་རྫོགས། བར་ལམ་དུས་སུ་ངག་རླུང་གི་རང་བཞིན་སྙིང་པོ་སྔགས་སུ་སྦྱང་པས། ཕ་རྒྱུད་ལྟར་རླུང་ལ་བརྟེན་པའི་རྫོགས་རིམ་སྨིན་བྱེད་དུ་འགྲོའོ། ཐུགས་ཆོས་ཉིད་ཀྱི་བཟླས་པ་ནི། ཐུགས་དམིགས་མེད་རང་བཞིན་སྟོང་པའི་ངང་ལས་རིག་རྩལ་འགག་མེད་པུ་རི་ཨེ་ཡི་དཀྱིལ་འཁོར་ཡབ་ཡུམ་སྲས་སྤྲུལ་འཁོར་གུར་ཁང་བཅས་གསལ་ལ་རྟོག་མེད་དུ་ཤར། ཤར་དུས་ཉིད་ནས་རང་བཞིན་མེད་པར་དག་པ་སྐྱེ་མེད་ངང་རིག་པ་འཛིན་མེད་ཚོགས་དྲུག་ལྷུག་པར་བཞག་སྟེ། བསམ་བརྗོད་མཐའ་བྲལ་དྭངས་སེང་ངེ་བའི་ངང་ནས་གྲགས་སྟོང་འཛིན་མེད་དུ་ལ་བཟླ་བ་ནི་ཆོས་ཉིད་རང་གྲོལ་གྱི་དགོངས་པ་སྟེ། འདི་ནི་དགོངས་པ་མི་འགྱུར་བ་ཆོས་ཉིད་ཀྱི་གཟེར་རོ། །

 གཞན་ཡང་སྲུང་བའི་སྐབས་མཚོན་ཆའི་རྩ་བའི་གཞུང་ལས་ཚ་ཚྭ་དཀར་པོ་གསེར་གྱི་མཆོད་རྟེན་མཚན་ཉིད་དང་ལྡན་པའི་བུམ་པའི་ནང་དུ་རང་གཤིན་རྗེར་བསྒོམ་པར་གསུངས་པ་ལྟར། སྲུང་བ་པུ་རི་དཀར་པོ་མཚོན་བྱེད་བྱས་ཏེ་རྟེན་བརྟེན་པ་དང་བཅས་པ་གསལ་བར་བསྒོམ་པའི་གཙོ་འཁོར་ལྷ་ཚོགས་ཐམས་ཅད་ཐུགས་ཀའི་ཧཱུྃ་ལས་འོད་ཟེར་སྣ་ཚོགས་ལས་བྱེད་ཕོ་ཉ་སྤྲུལ་པ་ཡང་སྤྲུལ། སུམ་སྤྲུལ་ཁྲོ་བོ་ཁྲོ་མོའི་ཚོགས་སྤྲོས་ཏེ་དགྲ་བགེགས་ཚར་བཅད། རང་གཞན་སྲུང་བྱའི་ཚེ་སྲོག་འཕྲོག་པ་ནྲི་ཡིག་ངོ་བོར་ཚུར་བསྡུས་ཏེ་རང་དང་སྲུང་བྱ་ལ་སྟིམས་པ་སོགས་དངོས་བསྟན་དམིགས་པ་རྣམས་དང་ལྷ་ཚོགས་ཐམས་ཅད་དང་སྣོད་བཅུད་ཀྱི་ལྷ་སྔགས་ཡེ་ཤེས་རོལ་པར་སྲུང་སྔགས་འབྲུག་སྟོང་ལྡིར་བ་བཞིན་བཟླ་བ་དང༌། སྔགས་སྒྲས་སྲིད་གསུམ་ཁྱབ་ཅིང་གཞན་གྱི་བྱད་སྟིམ་སྦོད་གཏོང་ལས་སྲུང་བ་དང༌། དམིགས་རྟེན་ཐུན་གཏོར་ལ་བྱས་ཏེ་གུར་ཁང་གྱི་ཕྱི་རོལ་རང་གི་མདུན་དུ་ལས་གཤིན་གསལ་བའི་ཕྱག་ན་གསེར་གྱི་འཁོར་ལོའི་སྲུང་བ་དང༌། བཟློག་པའི་སྐབས་བདག་མདུན་ཞལ་བསྒྱུར་ཐུགས་ཀའི་འཇམ་དཔལ་དམར་ནག་རལ་གྲི་དང་རྡོ་རྗེའི་ཞགས་པ་འཕེན་པ་སོགས་དང༌། ལྷ་ཚོགས་ཐམས་ཅད་ཞལ་ཕྱིར་བསྒྱུར་ནས་སྤྲུལ་པའི་ཁྲོ་ཚོགས་སྐར་ལྟར་འཁྲུག་ཅིང་གློག་ལྟར་འཁྱུག་པས་དྲག་སྔགས་ཀྱི་འབྲུག་སྒྲ་ཐོག་སེར་དྲག་པོས་དགྲ་བགེགས་བརླག་པའི་ཕྱིར་བཟློག་གི་དམིགས་པ་དང༌། ཤ་ལིང་བཙན་དུག་སྦྱར་བ་ཟ་བའི་དམིགས་པ་དང༌། ཐལ་རྡེབ་ལ་ཡང་འཕགས་པ་འཇམ་དཔལ་དྲི་མ་མེད་པའི་གསང་རྒྱུད་ལེའུ་ཉེར་གསུམ་པར། ཕྲིན་ལས་དྲག་པོའི་དུས་སུ་ནི། །ཕྱག་བརྡ་ཆུང་བ་ཐལ་མོའི་སྒྲ། །ཐབས་དང་ཤེས་རབ་འཁོར་ལོ་སྟེ། །དྲག་ཏུ་སྐོར་ཞིང་ལན་བདུན་བརྡབས། །འཇིག་རྟེན་མི་མ་ཡིན་པའི་བརྡ། །གང་དམིགས་ལུས་སེམས་རྒྱུད་ཀྱང་བསྲེགས། །ཞེས་གསུངས་པས། དམིགས་པ་ལ་ཉི་ཟླ་ཐལ་རྡེབས་དང་། སྤུ་གྲི་ཐལ་རྡེབས། ཁྲོ་བོ་སྡིག་བརྡབས་སོགས་དང༌། བྱས་པ་བཤེགས་པ། ཟུག་པ་དབྱུང་བ། རྦོད་གཏོང་ཕྱིར་བཟློག །རྒོལ་ངན་གསང་ལམ་བཀག་པ། ནུས་སྟོབས་གཞོམ་པ། མནན་པའི་སྤྱང་མོ་བཅས་སྤྱང་མོ་དྲུག་སྐོར་སོགས་སྐབས་དོན་སྔགས་དམིགས་ཀྱི་འཁྲུལ་འཁོར་བསྐོར་བའི་ལས་རབ་འབྱམས་ཐམས་ཅད་འཕྲོ་འདུ་དམིགས་པའི་གཟེར་དུ་འདུ་བ་ཡིན་ཞིང་དེ་དག་བཟླ་ཚུལ་རྗེ་འཇམ་མགོན་ཆོས་ཀྱི་གྲགས་པའི་ཞལ་གདམས་དང༌། འཕྲུལ་འཁོར་གནད་ཀྱི་རྒྱུ་ཐབས་སོགས་ལས་ཞིབ་པར་འབྱུང་བ་ལྟར་བྱ་བ་དང༌། སྤྱིར་བསྙེན་སྒྲུབ་ཀྱི་མཚན་མ་ཐོན་ཕན་ཆད་ལས་བཞི་གསོ་བབ་བསད་མནན་བསྐྲད་གཟིར་འཆིང་རིང་ཆོ་འཕྲུལ་སོགས་དམིགས་པ་ཕྱོགས་གཅིག་ཁོ་ནས་འགྲུབ་པའི་ངེས་པ་མེད་པས། གང་འདོད་སོ་སོའི་དམིགས་པའི་འཕྲུལ་འཁོར་གྱི་འགྲུབ་པས་ན་སྔགས་དམིགས་འཕྲུལ་གྱི་འཁོར་ལོ་བསྐོར་ཤེས་པ་གནད་དོ། །རྟགས་ཚད་སོགས་གཞུང་དུ་གསལ་བ་ནས་ཤེས་པར་བྱ་ལ་འདིར་ངལ་བ་མ་བྱས་སོ། །དེ་ཡང་གཞི་ཆོས་སྐུ་གཅིག་གི་རོལ་པ་ལས་གདངས་འགགས་མེད་སྒྱུ་མ་ལྟ་བུར་འཆར་བ་དག་པ་ཡེ་ཤེས་ཀྱི་ཆ་རྟེན་བརྟེན་པ་སྲུང་བའི་གུར་ཁང་དང༌། མ་དག་འཁོར་བའི་ཆ་པུ་རི་ནག་པོ་དང་བྲུབ་ཁུང་བཅས་པ་ལས་བྱེད་གཤིན་རྗེའི་བཤའ་རྭའི་ནང་དུ་རང་གི་གཟུང་འཛིན་རྣམ་རྟོག་གིས་བསྐྱེད་པའི་དུག་ལྔ་དུག་གསུམ་གྱི་རང་མདངས་ཕྱི་རོལ་དགྲ་བགེགས་ཀྱི་རྣམ་པར་ཤར་བ། ལམ་དྲག་པོ་སྔགས་ཀྱི་སྦྱོར་བས་ལུས་སྲོག་དངས་སྙིགས་ཕྱེ་ལ་སྙིགས་མའི་ཕུང་པོ་བདུད་རྩིར་སྦར་ཏེ་ལྷ་ཚོགས་ཞལ་དུ་ཕུལ་བས་སྒྲིབ་གཉིས་བག་ཆགས་དང་བཅས་པ་སྦྱང༌། རྣམ་ཤེས་དྭངས་མ་ཐིག་ལེ་སྐྱེ་མེད་དབྱིངས་སུ་སྤར་བ་དང༌། འབྲས་བུ་ཡེ་དག་ཆོས་སྐུར་སངས་རྒྱས་ནས་སྒྱུ་འཕྲུལ་འགགས་མེད་ཀྱི་གཟུགས་སྐུ་འཇམ་དཔལ་གཤིན་རྗེའི་གཤེད་དུ་གཞི་འབྲས་དབྱེར་མེད་བྱང་ཆུབ་མཆོག་གི་གོ་འཕང་དུ་འཚང་རྒྱ་བ་ཡིན་ནོ། །

 ཚུལ་འདི་ནི་རྫོང་འཕྲང་སྲོག་གསུམ་གྱི་དོན་ཡང་ཚང་ཞིང་དེ་ལྟ་བུའི་བདེན་གཉིས་ཟུང་འཇུག་གི་དོན་ལ་ཐག་ཆོད་པ་ལྟ་བ་གྱད་ཀྱི་ལྷ་ཞེས་ལྷ་ཡང་ཡིན། སྣང་སྲིད་གཞིར་བཞེངས་རྒྱལ་བའི་དཀྱིལ་འཁོར་དུ་བསྒྲུབ་པ་དང་ཕྱོགས་མཐུན་པས་མན་ངག་རྫོགས་པ་ཆེན་པོ་དང་ཡང་མི་འགལ། དྲག་སྔགས་གནམ་ཐོག་ཆེན་མོའི་ལུགས་ལྟར་ཡེ་ནས་རང་ཆས་ཀྱི་གཞལ་ཡས་ཁང་ལྷུན་གྲུབ། ལྷ་ལྐོག་བཞེངས། སྔགས་ཐུག་ཕྲད་ལ་དོན་འབྱོར་ཞིང་བབ་འབྲེལ་བས་ལུང་ཨ་ནུ་དང་ཡང་མཐུན། སྒྲུབ་པ་ཕྲིན་ལས་མ་ཧཱ་ལུགས་སུ་ཡོད་པས་དེས་ན་འདི་ཉིད་ཡོ་ག་གསུམ་གྱི་སྙིང་པོར་གྱུར་པ་ཡིན་ནོ། །

 ཐུན་མཚམས་སུ་གཏོར་མ་འབུལ་བ་ལ་དགོས་པ་ནི། བར་ཆད་ཐམས་ཅད་ཞི་བ་དང་ཕྲིན་ལས་མྱུར་དུ་འགྲུབ་པའི་ཆེད་དུ་ཡིན་ཏེ། སྡོམ་འབྱུང་ལས། སྨྱོས་བྱེད་གཏོར་མ་མེད་པར་ལས། །མྱུར་དུ་འགྲུབ་པར་མི་འགྱུར་རོ། །དེས་ན་སྔོན་གྱི་སངས་རྒྱས་ཀྱིས། །གཏོར་མའི་རབ་ཏུ་སྔགས་པ་གསུངས། །ཞེས་དང༌། དུས་ནི། མངོན་བརྗོད་དུ། ཆོ་ག་འདི་ཡི་རིམ་པ་ཡིས། །ཐུན་མཚམས་བཞི་རུ་སྦྱིན་པར་བྱ། །ཞེས་ཐུན་བཞིར་འབུལ་བར་གསུངས་པ་དང༌། སྲུང་བཟློག་སོགས་ཀྱི་སྐབས་སུ་ཐུན་དྲུག་དུ་འབུལ་བར་གསུངས་པས་གཤིན་རྗེས་ཐུན་དྲུག་ནི། སེང་གེ་སྟག་ཆེན་ཁ་གདང་བའི་དུས་ཉི་མ་ལྷག་གེར་ཤར་བ། ཆུ་སྲིན་རྔ་མ་གཡབ་པའི་དུས་ཉིན་དགུང༌། བདུད་དམག་ལ་ཆས་པའི་དུས་གྲིབ་སོ་གུག་དུས། སྲིན་པོ་ལྟོ་ལ་རུབ་པའི་དུས་ནམ་གུང༌། གཤིན་རྗེས་ཁྲམ་ལ་འདེབས་པའི་དུས་ནམ་ཕྱེད། གིིང་ཟན་ལ་རུབ་པའི་དུས་ཐོ་རངས་བཅས་ལ་ཐུན་གཏོར་འབུལ་བར་གསུངས་པས་ཐུན་གཏོར་གསོ་སྦྲན་མེ་ཆུ་རླུང་གིས་སྦྱང་བ་བཅས་བྱས་རྗེས་སློབ་དཔོན་གྱིས་འགུགས་པ་དང་སྦྲག་དྲག་གཏོར་བྱིན་རླབས་ཀྱིས་གཏོར་མ་ཤ་ཁྲག་རུས་པའི་རང་བཞིན་དུ་དམིགས་ནས། རྡོ་རྗེ་གཙུག་ལག་རྒྱུད་ནས་གསུངས་པའི་སྔགས་ཨེ་ཀ་ཡ་མ་ལ་གཏོར་སྔགས་བཏགས་པ་ཡབ་ཡུམ་སྲས་སྤྲུལ་དང་ར་ཏྲི་དགྲ་བོའི་སྲོག་ལ་མ་ར་ཡ་ཨི་དམ་སོགས་དང༌། ཀླུ་བདུད་ནག་པོ་དགྲ་བོའི་སྲོག་ལ་མ་ར་ཡ་ཨི་དམ་སོགས་ཀྱིས་ལས་གཤིན་འཁོར་བཅས་ཤ་ཁྲག་ཧབ་དི་རི་རི་གསོལ་བས་ཕྲིན་ལས་གང་འདོད་སྒྲུབ་པར་དམིགས། ཨེ་རིང་གི་སྔགས་འདིར་མགོ་འདྲེན་པ་ནི། ཨྱེ་གསུམ་སྟེ། ཨེ་ཡིག་འདི་འཁོར་འདས་ཀྱི་སྤྱི་སྲོག་ཡིན་ལ་ཁྱད་པར་དྲག་པོའི་མགོ་འདྲེན་ཡིན་པར་འཁྲུལ་འཁོར་རྒྱས་སྡེབས་ཀྱི་རྒྱུད་ལས། ཨེ་ནི་དྲག་པོའི་ཡི་གེ་སྟེ། །སུམ་རྩིག་དྲངས་ནི་རབ་ཏུ་དྲག །ཅེས་གསུངས་པ་ལྟར་ལ། ཡ་བཏགས་པ་ནི་གཤིན་རྗེའི་སྲོག་ཡིག་གཞོམ་དུ་མེད་པའི་གདང་དང་བཅས་པའི་དོན་ཏེ་ལེགས་སྦྱར་ཚུལ་སོགས་ཕལ་ལ་ལྟོས་པ་མེད་པར་ཐུན་མིན་གསང་བའི་ཡི་གེའི་བརྡའོ། །ཨེ་ཞེས་བཀླགས་པའི་ཤུགས་ལ་ལྕེ་རྩེ་གུག་ཙམ་གྱི་རྣམ་པ་ཡ་སྒྲ་ཁོང་ནས་རང་ཐོན་ཙམ་ལས། ཨེ་ཡ་ཨ་ཡེ་ལྟ་བུ་འདོན་པར་མི་བྱའོ། །ཨེ་རིང་ལ་ཨོཾ་ཨཱཿཧཱུྃ་གསུམ་ཡོད་མེད་གཉིས་སུ་སྣང་བས། ཡང་བཟློག་ལ་ཡོད་པ་ནི། དམར་ཁྲིད་སྒྲོན་མ་ལས། དང་པོ་སྲུང་བའི་དུས་ཉིད་དུ། །སྐུ་གསུང་ཐུགས་ཀྱི་ཡིག་འབྲུ་གསུམ། །མན་ངག་སྔགས་སུ་སྡེབས་ལ་བཟླ། །ཞེས་གསུངས་པ་སོགས་སྔགས་དེ་རྣམས་བཀླག་ཚུལ་ཚེ་བདག་ལྕགས་སྡིག་བསྙེན་ཡིག་ལྷན་ཐབས་དངོས་གྲུབ་སྒོ་འབྱེད་དུ་གསལ་བ་དང༌། ཨེ་རིང་འདི་ཡང་གསང་མེ་རིར་འཇམ་དཔལ་ཞི་ཁྲོ་ལྷ་རྒྱུད་ཡོངས་སུ་རྫོགས་པ་དྲག་སྔགས་རྒྱལ་པོ་སྟེ། གནུབ་ཆེན་པོས་ཞལ་ནས། རྩ་བ་ལུས་ཀྱི་དྲག་སྔགས་ལ། །ཡིག་འབྲུ་བརྒྱ་དང་ཞེ་དགུ་ཡོད། །འབུམ་ཕྲག་གཅིག་ཏུ་བཟླ་བར་བྱ། །ཞེས་དང༌། སྔགས་དང་དམིགས་པའི་འབྱིན་འཇུག་གིས། །མན་ངག་བླ་མའི་ཞལ་ལས་ཤེས། །བརྩམ་པ་ཙམ་གྱིས་བསྟན་དགྲ་ཕུང༌། །རིག་འཛིན་རྒྱུད་པའི་མཚོན་ཆ་ཡིན། །ཞེས་གསུངས་པས་སྔགས་འདི་བྱིན་རླབས་ཚན་ཁ་ཤིན་ཏུ་ཆེ་ཞིང་སྲུང་བཟློག་སོགས་སྐབས་བསྟུན་འདོད་གསོལ་དང་འདོན་ཆ་གཞུང་ནས་གསལ་བ་ལྟར་གྱིས་ཐུན་གཏོར་འབུལ། སྤྱིར་ཛབ་ཀྱི་རྗེས་སུ་མཆོད་བསྟོད་དངོས་གྲུབ་ཞུ་བ་ཡང༌། ཐུན་གཏོར་གྱི་མཆོད་བསྟོད་འདོད་གསོལ་དངོས་གྲུབ་ཞུ་བའི་སྨོན་ཚིག་བཅས་དོན་མཚུངས་པར་སྣང་ངོ༌། །

 གསུམ་པ་ཐུགས་འོད་གསལ་གྱི་རྣལ་འབྱོར་ནི། བསྡུ་རིམ་སྟེ། སྦྱང་བྱ་ལང་ཚོ་རྫོགས་ནས་འཆི་བ་མཚོན་པ་སྟེ། བསྐྱེད་རིམ་དཀའ་གནད་ལས་དེང་སང་ཕལ་ཆེར་ཐུན་རྗེས་མ་ཙམ་མ་གཏོགས་བསྡུ་རིམ་མི་བྱེད་པ་དང༌། གྱ་ནོམ་ལྷར་ཞེན་གྱི་མཚན་འཛིན་ལ་སྐྱོན་དུ་མ་ཤེས་པར་རྨོངས་པའི་རང་རྟགས་ཟང་མར་བསྟན་པར་ཟད་དོ། །ཅེས་གསུངས་ལ། སྦྱོང་བྱེད་ནི་ཉལ་དུས་ཐུགས་ཀའི་ཧཱུྃ་ལས་འོད་འཕྲོས་སྲུང་འཁོར་མཐའ་ནས་བསྡུ་ལ་འཁོར་རྣམས་གཙོ་བོ། དེ་བསྲུང་བྱ་རྣམས་ལ་ཕོག །དེ་ཧཱུྃ་ལ། ཧཱུྃ་ཐིག་ལེ་ལ་དེ་རང་གི་མིང་ཡིག་དང་པོར་བསྡུས་པའི་མཐར་འཇའ་ལྟར་ཡལ་ནས། གང་དུའང་མི་དམིགས་པར་སེམས་དུས་གསུམ་སྤྲོས་པའི་མཐའ་དང་བྲལ་བར་བཞག་པས་རྟག་མཐའ་བསལ་ཏེ། གཤིས་ལུགས་དམིགས་མེད་བསམ་བྲལ་བརྗོད་མེད་ངང་འདི་ཉིད་སོ་སོ་རང་གི་རིག་པར་བྱ་བའི་ཡེ་ཤེས་ཀྱི་སྤྱོད་ཡུལ་ལས་གཞན་ནས་བརྩལ་ཞིང་སྒྲུབ་ཏུ་མེད་པ་ལྟ་བ་རང་བྱུང་གི་ཡེ་ཤེས་ཡིན་ལ། དེའི་ངང་ལ་གནས་པ་བསྒོམ་པ། དེ་མི་འབྲལ་བ་སྤྱོད་པ། དེ་མངོན་དུ་གྱུར་པ་འབྲས་བུ་སྟེ། ལྟ་སྒོམ་སྤྱོད་འབྲས་དབྱེར་མེད་པའི་ཆོས་ཉིད་མཉམ་པ་ཆེན་པོ་ཀློང་དུ་མཉམ་པར་བཞག་པས་གཟུང་འཛིན་གྱི་མཚན་མ་ཐམས་ཅད་རང་སར་གྲོལ་བར་འགྱུར་རོ། །དེ་ལས་འཇམ་དཔལ་གཤིན་རྗེའི་གཤེད་ཕྱག་གཉིས་པའི་སྐུར་ལྡང་བ་ནི་ཆད་མཐའ་བསལ་ཞིང་ཕྱི་ནང་གི་བསྡུས་པའི་སྣོད་བཅུད་ཕུང་ཁམས་སྐྱེ་མཆེད་ཀྱི་ཆོས་ཀུན་དོན་དམ་པར་སྐྱེ་མེད་ཆོས་སྐུའི་རང་བཞིན་ལ། ཀུན་རྫོབ་ཏུ་བྱང་ཆེན་པུ་རིའི་གཞལ་ཡས་གཙོ་འཁོར་ལྷ་ཡི་རང་བཞིན་བདེན་པ་དབྱེར་མེད་ཆོས་ཉིད་ལ་ཆོས་ཉིད་ལྷ་ལ་ལྷ་རོལ་པའི་ཚུལ་གྱིས་གང་ཤར་གྱི་སྣང་བ་དེ་ཀ་སྣང་ལ་རང་བཞིན་མེད་པ་སྣང་སྟོང་ཞེན་བྲལ་ལྷ་སྐུ། སྣང་བ་ཐམས་ཅད་རང་སྣང་རང་ཤར་ཐམས་ཅད་སྒྱུ་མའི་ཡོ་ལང༌། གྲགས་པ་ཐམས་ཅད་སྔགས་སྒྲ། དྲན་རྟོག་ཐམས་ཅད་རང་བྱུང་ཡེ་ཤེས་ཏེ། མདོར་ན་ཅིར་སྣང་ཡི་དམ་ལྷ་ཡི་སྐུ་གསུང་ཐུགས་སུ་རང་སེམས་ལྷ་སྐུ་དབྱེར་མེད་གསལ་སྟོང་བདེ་ཆེན་རང་ཤར་འགུལ་སྤྱོད་ལྷ་ཡི་ཕྱག་རྒྱ། བཟའ་བཏུང་ནང་གི་བསྲེགས་བླུགས། འདོད་ཡོན་འཁོར་གསུམ་རྟོག་བྲལ་ལམ་གྱི་གྲོགས་སུ་འཁྱེར་བ་ལ་གོམ་པར་བྱའོ། །དེས་འཆི་བའི་བག་ཆགས་སྦྱོང་ཞིང་ཆོས་སྐུའི་རྟེན་འབྲེལ་བསྒྲིགས་པ་དང༌། སྒྱུ་ལུས་འོད་གསལ་བསྡུ་བའི་རྫོགས་རིམ་ལམ་གྱི་སྨིན་བྱེད་ཡིན་པ་མ་ཟད། གསང་སྔགས་ལམ་གྱི་ཡོན་ཏན་ཐམས་ཅད་རྩ་རླུང་ཐིག་ལེ་དབུ་མར་འདུས་པའི་བྱེད་ལས་ཀྱིས་སྐྱེ་བ་ཡིན་ཞིང༌། ཐིམ་རིམ་ལས་ཐ་མ་འཁྲུལ་སྣང་ཐམས་ཅད་ནུབ་ནས་སྣང་གསུམ་འོད་གསལ་དུ་ཐིམ་ཚེ་ཆོས་ཉིད་སྤྲོས་བྲལ་ཡེ་ཤེས་འཆར་བས་ན། འོད་གསལ་དང་རྨི་ལམ་སྦྱོང་བར་འདོད་པ་དང༌། བར་དོ་དང་པོའི་འོད་གསལ་ལ་མཉམ་པར་བཞག་ནས་ལོངས་སྐུར་བཞེངས་འདོད་པ་རྣམས་ནི་བསྡུ་རིམ་ལ་དོ་གལ་བྱ་དགོས་ལུགས་བསྐྱེད་རིམ་དཀའ་གནད་ལས་བཤད་པ་བཞིན་ཤིན་ཏུ་གལ་ཆེ་བ་ཡིན་ནོ། །དེ་དག་གི་སྦྱང་འབྲས་སངས་རྒྱས་ཀྱི་གཟུགས་སྐུའི་སྣང་བ་ནི་ཆོས་སྐུའི་ཕྲིན་ལས་ཡིན་ལ། ཆོས་སྐུའི་ཡེ་ཤེས་ཀྱང་དབྱིངས་ཀྱི་ངོ་བོ་ཡིན་པས་དེ་ལས་གཟུགས་སྐུའི་སྣང་བ་རྒྱུན་མི་འཆད་པས་ན་དེ་ལ་ལྡང་བ་མཚོན་ནོ། །

 གསུམ་པ་རྗེས་ཀྱི་བསྔོ་སྨོན་དང་བཀྲ་ཤིས་ནི། འདི་ལྟར་བསྒོམ་བཟླས་བྱས་པའི་ཐོག་མཐའ་བར་གསུམ་གྱི་ལེགས་བྱས་དགེ་བ་ཐམས་ཅད་འཁོར་གསུམ་མི་རྟོག་པའི་བསྔོ་བ་རྣམ་པར་དག་པ་ཡིན་ལ། དེ་ལྟར་ལས་དང་པོ་པས་བསྔོ་བ་དུག་མེད་དཀའ་བས་རྗེ་བཙུན་འཇམ་དཔལ་དབྱངས་སོགས་ཀྱིས་ཇི་ལྟར་བསྔོ་བ་དེ་བཞིན་དུ་བདག་གིས་ཀྱང་བསྔོ་བར་བགྱི་འོ་སྙམ་པས་བསྔོ་བའི་ཚིག་རྣམས་བརྗོད་པས་འཁོར་གསུམ་རྣམ་དག་གི་བསྔོ་བ་རྗེས་མཐུན་དུ་འགྱུར་བས་དགེ་རྩ་མི་ཟད་གོང་དུ་འཕེལ་བའི་ཐབས་ཁྱད་པར་ཅན་ནོ། །སྨོན་ལམ་ནི་ཐེག་མཆོག་ལམ་གྱི་དོན་དུ་གཉེར་བྱའི་མཐར་ཐུག་གཞན་ཕན་ཕྲིན་ལས་ཉིད་ཡིན་པས། གནས་སྐབས་དང་མཐར་ཐུག་ཕན་བདེ་རྒྱ་ཆེན་རྒྱུན་མི་འཆད་པར་སྨོན་ལམ་རྣམ་དག་གི་མཚམས་སྦྱོར་བགྱིས་པ་ལྟར་འགྲུབ་པ་ནི་རྒྱུ་འབྲས་རྟེན་འབྲེལ་བསླུ་མེད་ཡིན་པས་དུས་ནམ་ཡང་ཆུད་ཟོས་སུ་མི་འགྱུར་རོ། །བཀྲ་ཤིས་ནི་མཆོག་གསུམ་རྩ་གསུམ་འཇམ་དཔལ་ཕྱག་རྒྱ་ཟིལ་གནོན་གྱི་ལྷ་ཚོགས་གང་ཞིག་བསྙེན་ཅིང་བསྒྲུབ་པའི་བྱིན་རླབས་ཐུགས་རྗེ་བླ་ན་མེད་པའི་མཐུས། །མི་མཐུན་ཉེས་ཚོགས་ཐམས་ཅད་རབ་ཏུ་བཅོམ་ནས་བར་ཆད་ཐམས་ཅད་ཞི་བ་དང༌། ལེགས་ཚོགས་འཕེལ་རྒྱས་དགེ་མཚན་དང་ལྡན་ཞིང༌། འཆི་བདག་གཤིན་རྗེ་སོགས་བདུད་བཞིའི་གཤེད་དུ་དཔའ་ཞིང་རྒྱལ་བའི་སྐུ་གསུང་ཐུགས་ཀྱི་ཡོན་ཏན་མ་ལུས་པ། འགྲོ་བ་སེམས་ཅན་ཀུན་གྱི་རྒྱུད་ལ་རབ་ཏུ་ཞུགས་ནས། མཆོག་དང་ཐུན་མོང་གི་དངོས་གྲུབ་རྣམ་གཉིས་འཕེལ་བའི་དགེ་མཚན་རབ་ཏུ་བཀྲ་བས་མཛེས་ཤིང༌། ཕན་བདེའི་དགེ་ལེགས་ཀྱི་ཤིས་པའི་དཔལ་ཕུན་སུམ་ཚོགས་པར་ཤོག་ཅིག་སྙམ་པས་བཀྲ་ཤིས་བརྗོད་པར་བྱའོ། །

 རྫོགས་རིམ་ལ་འཇམ་དཔལ་དངོས་བྱོན་དཔལ་ཆོས་ཀྱི་གྲགས་པས་ཟླ་གསང་ནག་པོ་སོགས་འཇམ་དཔལ་གཤིན་རྗེའི་རྩ་བཤད་རྒྱུད་བཅོ་ལྔ་ནས་གསུངས་པའི་གདམས་ཟབ་ཉམས་ལེན་གནད་དུ་དྲིལ་ནས་རྫོགས་རིམ་དབང་བཞི་རྣལ་འབྱོར་ཞེས་སྔོན་འགྲོའི་སྣོད་རུང་དུ་བྱ་བ་དང༌། དངོས་གཞི་འཁོར་ལོ་རྣམ་བཞིའི་དགོངས་པས་གྲུབ་མཐའ་དབྱིངས་སུ་བསྐྱལ་བ་གཉིས་སུ་ཡོད། དང་པོ་ངེས་འབྱུང་གིས་བློ་བཅོས་པ་ཐུན་མོང་ཕྱིའི་སྔོན་འགྲོ། ཐུན་མིན་ནང་གི་སྔོན་འགྲོ་སྐྱབས་སེམས་ཀྱིས་གཞི་འདིང་བ་བསགས་སྦྱང་དང་བླ་མའི་བྱིན་རླབས་ཀྱིས་ཡེ་ཤེས་འབེབས་པ་བཅས་བསྟན། གཉིས་པ་ལ། དང་པོ་སྦྱང་གཞི་གནས་པའི་འཁོར་ལོ་འོད་གསལ་སྙིང་པོའི་གནས་ལུགས་ཐོས་པའི་ལྟ་བས་གཏན་ལ་འབེབས། གཉིས་པ་སྦྱང་བྱ་སྲིད་པའི་འཁོར་ལོ་རྩ་རླུང་བྱང་ཆུབ་སེམས་ལ་བསམ་པའི་ཤེས་རབ་ཀྱིས་སྒྲོ་འདོགས་བཅད། གསུམ་པ་སྦྱོང་བྱེད་འདུལ་ཐབས་སྤྲུལ་པའི་འཁོར་ལོ་ལ། བུམ་དབང་ལམ་བྱེད་གོང་བུ་དབྱིབས་ཀྱི་རྣལ་འབྱོར། གསང་དབང་ལམ་བྱེད་རང་བྱིན་རླབས་ཀྱི་རྣལ་འབྱོར། ཤེར་དབང་ལམ་བྱེད་དཀྱིལ་འཁོར་འཁོར་ལོའི་རྣལ་འབྱོར། ཚིག་དབང་ལམ་བྱེད་རྡོ་རྗེ་རྦ་རླབས་ཀྱི་རྣལ་འབྱོར་བཅས། དེ་རེ་རེ་ལའང་མཉམ་བཞག །རྗེས་ཐོབ། ལྟ་བ། འདའ་ཀ། བར་དོ། གྲུབ་མཐའ། ཡོན་ཏན། འགྲོས། འབྲས་བུ་བཅས་དགུ་དང༌། ཚོད་འཛིན་རྨི་ལམ་སྦྱང་བ། མཚམ་སྦྱོར་འཕོ་བའི་གདམ་པ། མན་ངག་བསྲེ་བ་རྣམ་དྲུག །རྒྱུན་འཁྱེར་ལམ་གྱི་སྙིང་པོ། སྐུ་གསུམ་བར་དོའི་གདམ་པ་བཅས་དང༌། ཁྱད་པར་དུ་འཇམ་དཔལ་ཐུགས་ཀྱི་ཡང་ཏིག་རྡོ་རྗེ་བཞི་ཡི་རྣལ་འབྱོར་ལ། བུམ་དབང་ཉམས་ལེན་གོང་བུ་དབྱིབས་སྐུ་རྡོ་རྗེའི་རྣལ་འབྱོར་ལ་བརྟེན་ནས་འཁྲུལ་བའི་སྣང་བ་སྦྱང༌། གསང་དབང་ཉམས་ལེན་སྲོག་རྩོལ་འབར་འཛག་གསུང་རྡོ་རྗེའི་རྣལ་འབྱོར་ལ་བརྟེན་ནས་ཀུན་བཏགས་ཀྱི་ཞེན་པ་སྦྱང༌། ཤེར་དབང་ཉམས་ལེན་ཕྱག་རྒྱ་རྣམ་གཉིས་ཐུགས་རྡོ་རྗེའི་རྣལ་འབྱོར་ལ་བརྟེན་ནས་ཉོན་མོངས་ཀྱི་རྩ་བ་གཅོད། ཚིག་དབང་ཉམས་ལེན་བསམ་མི་ཁྱབ་པའི་ཡེ་ཤེས་རྡོ་རྗེའི་རྣལ་འབྱོར་ལ་བརྟེན་ནས་ཀ་དག་གི་དགོངས་པ་དང༌། ལྷུན་གྲུབ་སྣང་བའི་གདང་ལ་བརྟེན་ནས་ཆོས་ཐམས་ཅད་ཟད་སར་སྐྱེལ། བཞི་པ་སྦྱང་འབྲས་གདོད་ནས་བཞུགས་པའི་འཇམ་དཔལ་ཡེ་ཤེས་ཀྱི་འཁོར་ལོ་མངོན་དུ་བྱེད་པས་འཕོ་བའི་བག་ཆགས་རྒྱུ་དང་བཅས་པ་ཡོངས་སུ་གཅོད་ཅིང་འཁོར་འདས་ཀུན་གྱི་སྟོང་སྲོག་འཕྲོག་པར་བྱེད་པ་སྟེ། འཇམ་དཔལ་ཡེ་ཤེས་ཀྱི་འཁོར་ལོ་ཆོས་དབྱིངས་བྱང་ཆུབ་སེམས་ནི་འཁོར་འདས་ཀུན་ཁྱབ་རང་བཞིན་ལྷུན་གྱིས་གནས་པའི་སྲོག་དང་གཉུག་མ་རྡོ་རྗེའི་སྲོག་ཞེས་བྱ་སྟེ། དེ་ལ་འཕྲོག་བྱ་འཕྲོག་བྱེད་འཕྲོག་པའི་བྱ་བ་གསུམ་མི་དམིགས་མོད་ཀྱི། དེ་ཉིད་ཀྱི་དོན་ལ་གདེང་ནམ་ཐོབ་ན་འཁོར་འདས་ཐམས་ཅད་ཀྱི་སྲོག་དུས་གཅིག་ལ་ཐོབ་པ་ཡིན་པས། ལྟ་བའི་གནད་འདི་ལ་གསང་སྲོག་ལྟ་བ་ཟབ་མོས་འཕྲོག་པ་ཞེས་འཁོར་འདས་ཀྱི་སྟོང་སྲོག་འཕྲོག་པའི་ཐ་སྙད་མཛད་དོ། །ཆོས་ཉིད་དེ་ལྟའི་ངང་ལས་མ་གཡོས་བཞིན་དུ་ཆོས་ཅན་འཁོར་འདས་ཀྱི་སྣང་བ་ཅི་ཡང་ཤར་ཚེ་དག་པ་དང་མ་དག་པ་གང་ལྟར་སྣང་ཡང་རུང༌། སོ་སོའི་རྒྱུད་ཀྱི་རྣམ་པར་སྣང་བའི་སངས་རྒྱས་དང་སེམས་ཅན་གང་ཡིན་དེ་ཉིད་ཀྱི་རྒྱུད་གཅིག་པོ་དེའི་སྒོ་གསུམ་དང་དབང་པོ་རིས་མཐུན་པར་གནས་པའི་སྙིང་པོར་གྱུར་པ་སྲོག་ཅེས་བྱ་སྟེ། དེ་འཕྲོག་པས་གང་ལ་བྱ་བ་དེ་བདག་གིས་དབང་དུ་འདོད་རྒུར་གྱུར་པ་ཡིན་ནོ། །དེ་འཕྲོག་ནས་ཐོབ་པར་བྱེད་པ་ལ་བསྐྱེད་རྫོགས་གཉིས་ཏེ། དང་པོ་སྲོག་བསྡོམ་གཟེར་བཞིའི་སྒོ་ནས་ལྷ་ཡི་ཐུགས་སྲོག་འཕྲོག་ཏེ་ལྷ་དང་གཉིས་སུ་མེད་པར་བྱ་བ་དང༌། རྫོགས་རིམ་རྡོ་རྗེ་བཞི་ཡི་ཡེ་ཤེས་བསྐྱེད་པ་མཚན་བཅས་མཚན་མེད་ཀྱི་རྣལ་འབྱོར་ཟབ་མོས་གཉུག་མ་རྡོ་རྗེའི་སྲོག་ལ་རང་དབང་ཐོབ་པར་བྱེད་པ་ཡིན་ཅིང༌། འཇིག་རྟེན་ལྷ་སྲིན་དྲག་པོ་རྣམས་ནི་སྲོག་འཕྲོག་པའི་མན་ངག་གིས་དབང་དུ་བསྡུ་ཞིང་ལས་ལ་བསྐུལ་བ་དང༌། དགྲ་བགེགས་རྣམས་ཀྱི་སྲོག་དྲག་པོ་སྔགས་ཀྱི་ཆོ་གས་འཕྲོག་ཏེ་བདག་གི་ཚེ་ཡི་གསོས་སུ་བྱ་བ་ཡིན་ལ། སྲོག་ལ་རྣམ་པ་བཞི་ཡོད་དེ། ཆགས་པ་ཁྲག་གི་སྲོག་ནི་ལུས་ཆགས་ཤིང་དེ་ལ་སྲོག་བརྟེན་པས་སྲོག་ཆགས་གཟུགས་སུ་སྣང་བ་ཐམས་ཅད་དོ། །འདི་ལ་བསད་དང་བཅད་དུ་ཡོད་པ་འཆི་བར་སྣང་བ་ཡིན་ནོ། །གནས་པ་དོན་གྱི་སྲོག་བདེ་བར་གཤེགས་པའི་སྲོག་ཡིན་ཏེ་ཆོས་ཉིད་དོན་གྱི་གནས་ལུགས་ཀྱི་སྲོག་དགོངས་པས་ཆོད་པས་མྱང་འདས་ཀྱི་དགོངས་པ་ཐོབ་བོ། །འཁྲུལ་པ་ཡིད་ཀྱི་སྲོག་ཏེ་ཡིད་ལུས་ལ་བརྟེན་པས་དངོས་སུ་བསད་བརྡུང་དུ་མེད་ཅིང༌། རྫས་སྔགས་ཏིང་འཛིན་གྱིས་ཡིད་སེམས་དབང་དུ་བསྡུ་བས་ཁོ་རང་ལ་རང་དབང་མེད་པར་དེའི་སྲོག་ལ་དབང་བྱར་ཡོད་དོ། །རྩ་རླུང་བྱང་ཆུབ་སེམས་ཀྱི་སྲོག་བསྒོམ་པ་ཡིན་ཏེ། ལུས་ལ་རྩ་གནས། རྩ་ལ་རླུང་གནས་པས་རླུང་སེམས་ལ་དབང་ཐོབ་པས་འཁོར་འདས་ཀྱི་སྲོག་དུས་གཅིག་ཏུ་ཐོབ་པ་ཡིན་ནོ། །དེས་ན་སྲོག་གི་གནས་ལུགས་ཤེས་ཏེ་ཐབས་ཀྱིས་འཕྲོག་པ་སོགས་ཅི་ཡང་བསྒྱུར་བཏུབ་པའི་གནད་ཤེས་ཤིང་ལག་ལེན་གྱི་རང་དབང་དུ་གྱུར་པ་ན། ཇི་ལྟར་འདོད་པ་བཞིན་ནུས་པའི་གདེངས་ཐོབ་ཏེ། ཕྱི་སྲོག་གསང་སྔགས་ཟབ་མོས་འཕྲོག་པ། ནང་སྲོག་ཏིང་འཛིན་ཟབ་མོས་འཕྲོག་པ། གསང་སྲོག་ལྟ་བ་ཟབ་མོས་འཕྲོག་པའོ། །སྲོག་ནི་ས་བོན་ཡིག་འབྲུ་དང་སྔགས་སུ་གསུངས་པ་སོགས་སྲོག་གི་རྣམ་གྲངས་དུ་མ་གསུངས་པ་ཐམས་ཅད་དོན་ལ་བསྒྲུབ་བྱའི་ལྷ་ཡི་སྙིང་པོ་དང་ཐུགས་སྲོག་གཉིས་སུ་དོན་གྱིས་འདུ་ལ། མི་ལའང་རང་སྲོག་དང་མིང་གཉིས་སུ་འདུ་བས་དེ་འཕྲོག་ཅིང་གཟེར་བའི་ལས་ཀྱིས་ཇི་ལྟར་དམིགས་པ་བཞིན་ལས་འགྲུབ་བོ། །ཡེ་ཤེས་ལྷ་ལ་ནི་རང་དང་གཉིས་མེད་མཉམ་པར་བཞག་པའི་སྒོ་ནས་སྲོག་བསྡོམ་གཟེར་བཞིས་བཏབ་སྟེ་བཟླས་པ་དང་བསྐུལ་བས་ལྷ་རང་དང་ཉེ་བར་འགྱུར་ཞིང་གཉིས་སུ་མེད་པར་སྒྲུབ་པའི་སྒོ་ནས་དངོས་གྲུབ་ཐོབ་པར་འགྱུར་རོ། །འཇིག་རྟེན་དྲེགས་པ་རྣམས་ཀྱི་སྲོག་ཆོས་ཉིད་ལྟ་བས་རྩིས་ཟིན་ཅིང་གོང་གནོན་ལྷ་ཡི་ང་རྒྱལ་གྱིས་དྲེགས་པའི་སྲོག་སྙིང་བཟླས་ན་སྲོག་གིས་དབང་པོས་མི་བཟོད་པར་བདག་གི་དྲུང་དུ་འོང་བར་འགྱུར་རོ། །

 ཕྱི་ལྟར་སྲོག་འཕྲོག་པ་འདི་ནི་ལྟ་བསྒོམ་མོས་བློ་ཙམ་ལས་མེད་ཀྱང༌། དབང་ཐོབ་དམ་ལ་གནས་པས་བཟླས་པའི་སྒོ་ནས་དྲེགས་པ་དངོས་སུ་མཐོང་ཁོལ་གྱི་བར་དུ་འབྱུང་བ་ཡིན་ནོ། །

 ནང་ལྟར་སྲོག་འཕྲོག་ཚུལ་འདི་ལྟ་སྤྱོད་གྲོགས་སུ་ལྡན་པ་ཙམ་ཡིན་གྱི་གཙོ་བོ་ཏིང་ངེ་འཛིན་བརྟན་པའི་སྒོ་ནས་སྒྲུབ་པ་ཡིན་ནོ། །

 གསང་བ་ལྟར་སྲོག་གཉིས་མེད་ཐིག་ལེ་ཉག་གཅིག་གི་ལྟ་བའི་གདེང་རྙེད་ནས་འཁོར་འདས་ཀྱི་སྲོག་དེར་འུབ་ཆུབ་པའོ། །

 བྱེ་བྲག་མངོན་སྤྱོད་ཀྱི་སྒོ་ནས་གདུག་ཅན་བསྒྲལ་ཏེ་སྲོག་འཕྲོག་པར་བྱ་བ་ནི། ལས་ཉོན་ཤུགས་དྲག་དབང་མེད་མནར་བ་གང་ཞིག་མཆོག་གསུམ་ལ་རྒྱབ་ཀྱིས་ཕྱོགས་ཤིང་བསྟན་འགྲོར་གནོད་པའི་ངན་འགྲོའི་སྡུག་བསྔལ་མུ་མེད་པར་འཁྱམས་པའི་ལས་ངན་གདུལ་དཀའ་དེ་ལྟ་བུ་ལ་ཡང་ཐུགས་རྗེས་དཔྱང་ཐག་གིས་མི་གཏོང་ཞིང་ཐབས་མཁས་ཆོ་འཕྲུལ་གྱི་སྒོ་ནས་རྗེས་སུ་འཛིན་པའི་ཐབས་ཤེས་གཉིས་ཀ་ཕུལ་དུ་བྱུང་བ་ནི་སྒྲོལ་བའི་ལམ་འདི་ལ་ཡོད་པའི་ཕྱིར་རོ། །ཇི་ལྟར་བསྒྲལ་བའི་ཚུལ་ནི་ལས་ངན་གྱི་གདུལ་བྱར་སྙིང་རྗེ་ཆེན་པོ་མཚུངས་པ་མེད་པ་དང༌། མཉམ་ཉིད་དུ་རྟོགས་པའི་ཤེས་རབ་ཕུལ་དུ་བྱུང་བའི་སྟོབས་ཀྱིས་ཐུགས་རྗེས་གཞན་སྒྲོལ་བ་དང་དུ་ལེན་པ་ཡིན་ལ། བསྒྲལ་བྱ་ཉམས་པ་བདུན་ལྡན་ཞིང་བཅུ་ཚང་བའི་བསྟན་དགྲ། བསྒྲལ་ཐབས་དམིགས་རྟེན་ལ་གཟས་པོ་འགུགས་ཤིང༌། སྲིད་པ་གཏེར་ཁྱིམ་ནས་བླ་འཁྱམ་མི་བརྫུ་སོགས་གསུངས་པ་ལྟར་བླ་རྟགས་འགྱུར་བ་ཡོད་མེད་ངེས་པར་བྱས་ཏེ་བླ་སྲོག་སྙིང་གསུམ་གྱིས་ཕུར་པ་གདབ་ལ། གཟུགས་ལ་ཡིད་ཆགས་ཡིད་ལ་བླ་འཁོར་བས་མི་ཁུགས་མི་སྲིད་གསུངས་པ་ལྟར་བཀུག་ལ་ལྷ་དབྱེ། གབ་པའི་ཡིད་ཆུང་ཤོག་དྲིལ་ནག་པོའི་དམིགས་གནད་ཀྱིས་སོ་རྡེབས་དྲེགས་པའི་བསྐུལ་དང་སྦྲག་ནས་ཐུན་དབབ། ལོག་རྡུག་འཇམ་གསུམ་མི་ཡོང་ཕྱིར་རང་ལྷར་གསལ། སྲས་ཕུར་པར་གསལ། ལིངྒ་དགྲ་བོ་གསལ་བ་སྟེ། དཔེར་ན་ཕ་རོལ་ཐུབ་ངེས་ཀྱི་གཡུལ་གཤམ། མཚོན་ཆ་རྣོ་བའི་ངར་འདོན། བསད་པའི་དགྲ་བོ་ངོས་ཟིན་དགོས་པ་བཞིན་གསལ་བ་གསུམ་དང་ལྡན་པས། ཐབས་ལྟ་བའི་གདེངས་ལྡན་སྟོང་ཉིད་གྱད་ཀྱི་ལྷ། ཤེས་རབ་བསྒོམ་པའི་ངར་ལྡན་གཉེན་པོ་ཡེ་ཤེས་ཀྱི་ལྷ། ཟུང་འཇུག་ཕོ་ཉ་དམག་འགྱེད་སྤྱོད་པ་ལས་ཀྱི་ལྷ་བཅས། ཕྱོགས་ལྷུང་མེད་པའི་གནས་ལུགས་ལྟ་བ་ཟབ་མོ་དང་ཡེང་མེད་བསྒོམ་པའི་རྣལ་འབྱོར་གྱིས་ཕུར་བུ་སྙིང་གར་བཏབ་པའི་ཡིད་ཀྱི་རྟེན་རླུང་གིས་དྭངས་མ་སྔོ་སྐྱ་བྱིའུ་མགོ་ཙམ་གྱི་དབུས་སུ་དྭངས་མ་ལྔ་འདུས་ནྲི་ཡིག་སྲོག་འཕྲོག་ཏེ་ལས་ངན་བག་ཆགས་ཐམས་ཅད་ཡེ་ཤེས་འོད་ཀྱིས་སྦྱང་བར་བསམ་ཤིང་ནྲི་དེ་ཉིད་ཨ་དཀར་པོའི་རྣམ་པར་བསྟིམ་པ་གཟས་པོའི་ཁྲུས་ལུང་དང༌། མ་རིག་སྒྲིབ་པ་ཐམས་ཅད་མ་བྱུང་མ་སྐྱེས་ཆོས་ཉིད་སྟོང་པར་གྱུར་པ་ནི་ཀུན་གཞི་རྩད་བཅད་པ་ཆོས་སྐུའོ། །སླར་འཇམ་དཔལ་ཡབ་ཡུམ་སྦྱོར་མཚམས་སུ་ཨཱཿདེ་ཉིད་ཞུགས་དུས་ལོངས་སྐུར་བསྒྱུར་བའོ། །དེ་ཁམས་གསུམ་འགྲོ་བ་སྒྲོལ་བའི་སྤྲུལ་སྐུར་རྒྱལ་བའི་སྲས་སུ་བསྒྱུར་བ་གནས་ལུང་དང༌། སླར་ཕུར་བུས་ཁོ་ཡི་ཚེ་བསོད་བདག་ལ་བསྟིམ་པས་བདག་ཚེ་བསོད་གཟི་བརྗིད་འབར་བ་ཚེ་ལུང་ངོ༌། །ཡ་མནྟ་ཀ་བཟླས་པས་ཁམས་གསུམ་ཧཱུྃ་གིས་གང་བ་རང་ལ་ཐིམ་པས་ཕྱག་རྒྱ་ཟིལ་གནོན་སྟོང་གསུམ་གང་བ་ལྷག་པར་གསལ་བ་ནི་དྲག་པོ་ལས་ཀྱི་རྣམ་སྨིན་རྒྱུད་ལ་མི་གོས་པའི་ཕྱིར་བདག་གསོ་བའོ། །ཡ་མནྟ་ཀ་བཟླས་པས་ཁམས་གསུམ་ཕུར་བུས་གང་བ་ཚུར་འདུས་ནས་ཕུར་བུ་ལ་ཐིམ་པས་ཕུར་བུ་གཟི་བྱིན་ཆེར་འབར་བར་བསྒོམ་པ་ནི། ཕྱག་རྒྱའི་ལྷ་རྣམས་གཟིར་གནན་གྱི་དམེ་བའི་ལས་སྦྱར་བའི་ནོང་པ་བསལ་ཕྱིར་ཕུར་བུ་གསོ་བའོ། །ཡ་མནྟ་ཀ་བཟླས་པས་ཁོ་ཡི་རྣམ་ཤེས་ཚོགས་བརྒྱད་ཀྱི་སྒྲིབ་པ་ཉེས་ལྟུང་སྦྱང་ནས་ལྷོ་ཕྱོགས་རྡུལ་བྲལ་ཡང་དག་བརྩིགས་པའི་ཞིང་དུ་འཇམ་དཔལ་ཡབ་ཡུམ་སྦྱོར་མཚམས་སུ་བསྟིམས་པས་རྒྱལ་བའི་སྲས་སུ་སྐྱེས་པ་དེ་ཉིད་རླུང་རྡོ་རྗེ་རྒྱ་གྲམ་གྱིས་སྟེགས་ནས་རྡུལ་བྲལ་ཡང་དག་བརྩིགས་པའི་ཞིང་དུ་བསྐྱེལ་བ་ནི་སྙིང་རྗེ་བྱང་ཆུབ་སེམས་ཀྱིས་ཟིན་པས་བསྒྲལ་བྱ་རྣམས་ལ་ཕན་གདགས་ཕྱིར་དགྲ་གསོ་བའོ། །ཐུགས་རྗེའི་དཔྱང་ཐག་གིས་འཇམ་དཔལ་གཤིན་རྗེ་དབྱིངས་དེ་བཞིན་ཉིད་རིག་པ་ཀུན་སྣང་རྒྱུ་མ་ལྟ་བུ་ཕྱག་རྒྱ་ཟིལ་གནོན་དཀྱིལ་འཁོར་དུ་བསྒོམ་པ། བདག་ཕུར་འབེན་གསུམ་གྲུབ་མཐའ་གཅིག་པ་ལྟ་བ་བློ་འདས་ཆོས་ཉིད་ཀྱི་རྫོང་གཤིན་རྗེའི་གཤེད། ཚེ་ཁྲུས་གནས་གསུམ་སོགས་མངོན་སྤྱོད་དམིགས་པ་ཇི་སྙེད་བསྒོམ་པ་ཡེང་མེད་ཀྱི་འཕྲང་ཕྱག་རྒྱ་ཟིལ་གནོན། དེ་གཉིས་དབྱེར་མི་ཕྱེད་པ་འཚེང་བ་གསུམ་མམ་ལྔ་ཡིས་བདག་གཞན་གྱི་དོན་རླབས་པོ་ཆེ་བསྒྲུབ་པ་སྤྱོད་པ་ཞེན་མེད་ཀྱི་སྲོག་གོ །

 དེ་ལ་ཚེ་ལུང་དགོངས་པས་བདག་འཚེངས་བ། ཁྲུས་ལུང་དགོངས་པས་གཟས་པོ་འཚེངས་བ། གནས་ལུང་སྦྱོར་མཆོད་ཀྱིས་འོག་མིན་ལྷ་ཚོགས་འཚེང་བ། ཤ་ཁྲག་གི་དཀྱིལ་འཁོར་ལྷ་ཚོགས་བཀའ་སྡོད་བཅས་འཚེང་བ། གནོད་བྱེད་དང་བྲལ་བས་བསྟན་འགྲོ་འཚེང་བ་བཅས་འཚེང་བ་ལྔའི་གདེང་ལྡན་དགོངས་སྤྱོད་ཟབ་མོས་གྲུབ་པའི་རྣལ་འབྱོར་རྣམས་ནི་འཇིགས་མེད་ཕྱོགས་ལས་རྣམ་རྒྱལ་གྱི་བརྟུལ་ཞུགས་ལ་དབང་འབྱོར་བ་ཡིན་ནོ། །

 དེ་ལ་གནས་ལུགས་དག་མཉམ་བདེན་པ་དབྱེར་མེད་ཐིག་ལེ་ཉག་གཅིག་གི་དོན་བླ་མའི་མན་ངག་ལ་བརྟེན་ནས་སོ་སོ་རང་གིས་ཡིད་ཆེས་པར་ལྟ་བའི་རྫོང་གཏན་ལ་ཕབ། དེ་མངོན་དུ་འགྱུར་ཕྱིར་བསྐྱེད་རྫོགས་ཟབ་མོ་བསྒོམ་པའི་འཕྲང་ལ་བཅུན་པ་རིག་པ་ཡེ་ཤེས་སྟོབས་འཕེལ་བའི་རིམ་པ་བཞིན། དེ་ལྟར་མ་རྟོགས་པའི་སེམས་ཅན་ཡོངས་ལ་བརྩེ་བའི་ཐུགས་རྗེ་རྩོལ་མེད་ཞི་སོགས་འཕྲིན་ལས་སྣ་ཚོགས་དང་ལས་ངན་གདུལ་དཀའ་བ་རྣམས་ཀྱི་ལས་རླུང་གི་སྲོག་འཕྲོག་ཅིང་། གཏན་བདེར་རིམ་གྱིས་འདྲེན་པའི་དྲག་པོའི་ཕྲིན་ལས་ལ་དབང་འབྱོར་བ་ཡིན་པས་དེ་དག་གི་གནད་མཐར་ཐུག་པ་སེམས་ཉིད་རང་བྱུང་གི་ཡེ་ཤེས་རང་ལ་མངོན་དུ་གསལ་བའི་ཐབས་དཔལ་ལྡན་བླ་མ་དམ་པ་སྒོ་ཀུན་ནས་མཉེས་པར་བྱས་ཏེ་དོན་རྒྱུད་ཀྱི་དགོངས་པ་འཕོ་བར་བྱ་དགོས། འཁོར་འདས་ཀྱི་སྣང་སྲིད་ཐམས་ཅད་རང་རིག་པ་རང་བྱུང་ཡེ་ཤེས་ངོ་བོ་ཀ་ནས་དག་ཕྱིར་འཕོ་འགྱུར་ལས་འདས་ཤིང་རིས་སུ་མ་ཆད་པ་སྐུ་གསུམ་འདུ་འབྲལ་མེད་པར་ལྷུན་གྱིས་གྲུབ་པ་གཅིག་པུའི་ངང་དུ་རྫོགས་པ་དེ་ཉིད་བླ་མའི་མན་ངག་གིས་ཐག་ཆོད་པ་ངེས་པ་དོན་གྱི་ཡ་མནྟ་ཀའི་ཞལ་མཐོང་བ་སྟེ། སྡིག་པ་སྙིང་འཛིག་རྒྱུད་ལས། སྣང་སྟོང་གཉིས་མེད་ཡེ་ཤེས་སྒྱུ་མའི་སྐུ། །རྟག་ཆད་མཐའ་ལས་འདས་པའི་ཡེ་ཤེས་ཉིད། །ཁོ་ན་ཉིད་དུ་གཉུག་མ་རྡོ་རྗེའི་སྐུ། །ཕྱག་རྒྱ་ཆེན་པོ་ཟིལ་གྱིས་གནོན་པར་གནས། །ཞེས་གསུངས་པ་ལྟར་ཡེ་གནས་ཀྱི་དོན་རྟོགས་ན་སྣང་བའི་རྣམ་པ་རྣམས་ཇི་ལྟར་འདོད་པར་དབང་བསྒྱུར་ཏེ་དེའི་རོལ་པར་འཆར་བའི་ཕྱིར་རོ། །

 དེ་ལྟར་འཇམ་དཔལ་ཕྱག་རྒྱ་ཟིལ་གནོན་ནི་མཆོག་གསུམ་རྩ་གསུམ་ཞི་ཁྲོ་བདེ་གཤེགས་སངས་རྒྱས་ཐམས་ཅད་ཀྱི་མཁྱེན་པའི་ཡེ་ཤེས་གཅིག་དུ་འདུས་པའི་བདག་ཉིད་ཆེན་པོ་ཡིན་པའི་ཕྱིར། བརྟེན་པའི་གནས་སྐབས་སུ་བློ་གྲོས་ཀྱི་སྣང་བ་རྒྱས་པར་འགྱུར་བ་དང༌། སྣང་ཚུལ་འཆི་བདག་གཤིན་རྗེའི་གཤེད་དུ་ཁྲོས་པས་ན་ཚེའི་གེགས་དང་བར་ཆད་ཐམས་ཅད་སེལ་བ་དང༌། འཕྲིན་ལས་རྣམ་བཞི་ལྷུན་གྱིས་འགྲུབ་པར་འགྱུར་བ་ཡིན་ཞིང༌། ཚུལ་བཞིན་གནད་དང་ལྡན་ན་འཇམ་དཔལ་ཁྲོ་བོ་ལྷར་བཟུང་བས་བྱིན་རླབས་མྱུར་ཞིང་བར་ཆད་མེད་ལ། སྤྱིར་སྙིགས་མའི་དུས་འདིར་གསང་སྔགས་བྱིན་རླབས་ཆེ་ཞིང་འགྲུབ་སླ་བ་དམ་ཚིག་བཀོད་པའི་རྒྱུད་སོགས་ནས་གསུངས་ལ། ཁྱད་པར་དུ་འཇམ་དཔལ་གཤིན་རྗེ་ནི་སྙིགས་མ་ཉོན་མོངས་རགས་པའི་དུས་སུ་ལྷག་པར་འགྲུབ་མྱུར་ཞིང་བྱིན་ནུས་ཆེ་བས་དམ་ཅན་བྲན་དུ་ཁོལ་ཞིང་ཀླ་ཀློའི་གཉེན་པོ་ཐུན་མོང་མ་ཡིན་པ་སྟེ། ཟླ་གསང་འདུས་པའི་ཏནྟྲ་ལས། ལྔ་བརྒྱ་དུས་ཀྱི་སྙིགས་མ་ལ། །མཚམས་མེད་ལས་ངན་སྤྱོད་པའི་ཚེ། །རིག་འཛིན་རྣམས་ཀྱི་དངོས་གྲུབ་ཡལ། །དེ་ཚེ་འཇམ་དཔལ་གཤིན་རྗེའི་གཤེད། །ཅེས་དང༌། ཟླ་གསང་ནག་པོ་རྩ་བའི་རྒྱུད་ལས། སངས་རྒྱས་བསྟན་པ་མི་གནས་ཤིང༌། །ཆོས་ཉིད་བདེན་པས་མི་འདུལ་ཏེ། །དགེ་འདུན་བཙུན་པ་མི་གཉན་དུས། །དེ་ཚེ་ང་ཡི་བསྟན་པ་འབྱུང༌། །གོས་ངན་རེ་སློག་གྱོན་པའི་ཚེ། །དེ་ཚེ་ང་ཡི་བསྟན་པ་འབྱུང༌། །ཟན་ངན་ལྕི་བ་ཟ་བའི་དུས། །དེ་ཚེ་ང་ཡི་བསྟན་པ་འབྱུང༌། །དུས་ནི་ལྔ་བརྒྱ་ཐ་མའི་དུས། །དེ་ཚེ༴ བསྟན་པ་ཐམས་ཅད་ནུབ་པའི་ཚེ། །དེ་ཚེ༴ ལས་ངན་ཐ་མ་སྤྱོད་པའི་ཚེ། །དེ་ཚེ་༴ གནས་ངན་མཁར་སྤྲེའུ་རྩིག་པའི་ཚེ། །དེ་ཚེ་༴ དག་པ་དགེ་བཅུ་ནུབ་པའི་ཚེ། །དེ་ཚེ༴ སློབ་བུ་དམ་ཉམས་བླ་མའི་སྐུ་ལ་བསྡོ། །དེ་ཚེ༴ ཅེས་རྒྱས་པར་གསུངས་པ་དང༌། འཇམ་དཔལ་གསང་བ་ཡང་ཏིག་ལས། མན་ངག་ཡང་ཏིག་གཅེས་པའི་སྒྲོན་མེ་འདི༔ ཕྱི་རབས་དུས་ཀྱི་སྔགས་བཙུན་གསང་སྔགས་ལ༔ ཁྲོམ་གླུ་ལེན་ཅིང་རྒྱུད་སྡེ་ཟོང་དུ་འཚོང་༔ རང་ཆེ་འབྱིན་ཅིང་ཟབ་དགུ་གསེར་དང་བརྗེ༔ དམ་ཚིག་མི་སྲུང་ཚེ་འདིའི་འདུན་གྲོས་སྒྲུབ༔ སྙན་གྲགས་ལྷུར་ལེན་ཕྱི་མ་རྒྱབ་ཏུ་བསྲིངས༔ སྐྱབས་འགྲོ་སྤང་ནས་ཤ་ཁྲག་ཧབ་ཐོབ་ཟ༔ ས་རྟགས་འགྱུར་ཞིང་གཟའ་དང་སྐར་མ་འཁྲུག༔ ཆར་ཆུ་སྒང་གཤོང་ལོ་ཕྱུག་སད་སེར་འཇོམས། །དགེ་སློང་དམག་བྱེད་མཁས་བཙུན་ས་མཐར་འཁྱམ༔ མཐའ་དམག་ཡུལ་འཆོལ་སྡུག་བསྔལ་ཁྲག་མཚོ་རྡོལ༔ དེ་འདྲ་དུས་ངན་བསྟན་པའི་མཐའ་ལ་འབྱུང་༔ དེ་དུས་ཨོ་རྒྱན་བདག་གི་སྙིང་ཏིག་རྣམས༔ གཏེར་ནས་འབྱུང་ཞིང་ཡང་ཏིག་ཆོས་ཀྱི་མཛོད༔ ཁམས་གསུམ་འཁོར་བའི་མཚོ་ལས་སྒྲོལ་བའི་གྲུ༔ ནམ་ཞིག་དུས་ཀྱི་ཡང་མཐར་གྱུར་པ་ན༔ ང་ཡི་བྱིན་རླབས་སྐུ་གསུང་ཐུགས་ཀྱི་མཛོད༔ གསང་བའི་བདག་པོ་ལག་ན་རྡོ་རྗེ་ཡི༔ སྤྲུལ་པ་འབྱུང་གི་དེ་ཡི་གསང་བའི་དོན༔ ལེགས་པར་བཀྲལ་ནས་གདུལ་བྱའི་དོན་བྱེད་འགྱུར༔ ཞེས་གཏད་རྒྱ་དང་བཅས་གསལ་བར་གསུངས་པ་དང༌། རྫོོགས་རིམ་དྲོད་རྟགས་ཡང་ཆེས་མྱུར་བ་སྟེ། འཇམ་དཔལ་རྩ་རྒྱུད་ལས། འཇམ་དཔལ་དབྱངས་ཀྱི་དཀྱིལ་འཁོར་ནི། །ལས་ཀུན་བྱེད་ལ་རབ་ཞུགས་ན། །བསྟན་པ་ལ་ནི་གཞོན་ནུ་བཞིན། །སྔགས་རྣམས་འགྲུབ་པར་འགྱུར་བ་ཡིན། །ཞེས་དང༌། འཇམ་དཔལ་དྲི་མ་མེད་པ་གསང་བའི་རྒྱུད་ཀྱི་ལེའུ་ཉེར་གཉིས་པར། སྙིང་རྗེ་སེམས་དང་མ་བྲལ་ཞིང༌། །བྱམས་པ་ལ་སོགས་མ་བྲལ་ན། །རང་སེམས་རྣམ་པར་དག་འགྱུར་ཏེ། །ཡིད་བཞིན་ནོར་བུ་ལྟ་བུར་འགྱུར། །དངོས་གྲུབ་སྟེར་བ་རང་སེམས་ཤེས། །ཞེས་དང༌། དེ་དང་རང་སེམས་དག་པ་ལ། །དུས་གསུམ་བདེ་གཤེགས་མངོན་ཕྱོགས་ཞིང༌། །དེ་བཞིན་ཆོས་སྐྱོང་མགོན་པོ་དང༌། །རྣལ་འབྱོར་མ་ཚོགས་མཁའ་འགྲོ་དང༌། །འཇིག་རྟེན་ལས་ཀྱི་མཐུ་ཆེན་རྣམས། །རིང་པོའི་གནས་ནས་གདོང་གྲོགས་བྱེད། །ཞེས་དང༌། འཇམ་དཔལ་གསང་བ་ཡང་ཏིག་ལས། དེ་ལྟར་ལམ་གྱི་མན་ངག་ནི༔ རྣལ་འབྱོར་བསྲངས་སུ་བཞུགས་བྱས་པས༔ མུན་ལ་སྣང་བྱུང་ཇི་བཞིན་དུ༔ འགྱུར་བ་གསེར་འགྱུར་སྨན་གྱི་ཚུལ༔ གང་གི་གླང་ཆེན་སྨྱོས་འདྲའི་སེམས་༔ མཉམ་པར་བཞག་པས་བརྟུལ་ནས་སུ༔ སྔགས་དང་ཕྱག་རྒྱ་རབ་བརྟེན་ན༔ དངོས་གྲུབ་ཡ་མཚན་ཆེན་པོར་འགྱུར༔ ཞེས་དང༌། རབ་འབྲིང་ཐ་མའི་བློ་ཅན་གྱི༔ མཐུན་པར་གསང་བསྒྲགས་གཞན་དུ་མིན༔ བརྩོན་འགྲུས་མཆོག་གིས་སྐད་ཅིག་གིས༔ འཁོར་དང་མྱང་འདས་བྱེ་བྲག་ཕྱེད༔ མངོན་སུམ་མཐོང་ནས་རྫོགས་སངས་རྒྱས༔ འབྲིང་གི་ཟླ་བ་དྲུག་དང་ནི༔ བཅུ་གཉིས་དག་གི་དུས་ནའོ༔ ཐ་མ་ལོ་གཅིག་དྲུག་དང་ནི༔ བཅུ་གཉིས་དག་གི་བྱང་ཆུབ་ཐོབ༔ འགྲོ་བ་ཐར་པ་རྣམ་གྲོལ་ལུས༔ རྣམ་གྲོལ་ཞི་བ་ཞི་བ་ཉིད༔ འཇམ་དཔལ་དོན་གྱི་མན་ངག་གིས༔ ལེགས་པར་ཕྱེ་ནས་སྔ་རབས་ཀྱིས༔ རྣལ་འབྱོར་རྣམས་ཀྱི་དོན་དུ་བཞག༔ འཇམ་པའི་རྡོ་རྗེ་འཛིན་རྒྱལ་དང་༔ དགའ་རབ་རྡོ་རྗེ་མཉྫུ་ཤྲི༔ པདྨ་འབྱུང་གནས་རིམ་པའི་བཀའ༔ ཕྱི་རབས་ལས་ཅན་དོན་དུ་བཀོད༔ ཅེས་གསུངས་པ་དང༌། གཞན་ཡང་འཇམ་དཔལ་གྱི་མཚན་ཐོས་པའི་ཕན་ཡོན་ཡང་གཞལ་དུ་མ་མཆིས་ཏེ། སོར་ཕྲེང་གི་མདོ་ལས། འཇམ་དཔལ་གཞོན་ནུ་གྱུར་པ་འདི་ཡི་མིང་གང་གི་ཐོས་སམ། དེ་ལ་རྟག་ཏུ་ཕྱག་འཚལ་ན། སེམས་ཅན་དེ་དག་ཁྱིམ་དུ་དགའ་བ་ཅན་གྱིས་འཇིག་རྟེན་དུ་མཐོང་སྟེ་ངན་འགྲོ་རྣམ་བཞིའི་སྒོ་བཅད་པར་འགྱུར་རོ། །འདིའི་མིང་ཐོས་ན་ཕྱི་རོལ་པ་རྣམས་དང་ཕས་ཕམ་པ་དང༌། མཚམས་མེད་པར་གྱུར་པས་འཕྱ་བ་འམ། སྟིང་བ་འམ། འགྲན་སྟོར་རམ། གཞན་གྱི་བསླབས་སམ། རྙེད་པ་དང་བཀུར་བསྟི་དང་ཚིགས་བཅད་ཀྱི་ཕྱིར་ཡང་རུང་སྟེ་དེ་དག་ནི་ངན་འགྲོ་བཞི་ཡི་སྒོ་བཅད་པར་འགྱུར་རོ། །རིགས་ཀྱི་བུ་འམ་རིགས་ཀྱི་བུ་མོ་གང་གིས་འདི་ཡི་མིང་གིས་བསྲུངས་བར་བྱས་ན་དགོན་པ་ཐམས་ཅད་དང༌། འཇིགས་པའི་དུས་ཐམས་ཅད་དུའང་སྲུང་བར་འགྱུར་རོ། །ཕྱིས་འཇིགས་པ་ཐམས་ཅད་སྲུང་བར་འགྱུར། འཇིགས་པ་བྱུང་བ་ཐམས་ཅད་ཞི་བར་འགྱུར། ལྷ་དང་ཀླུ་དང་གནོད་སྦྱིན་དང༌། དྲི་ཟ་དང་། མི་འམ་ཅི་དང༌། ལྟོ་ཕྱེ་ཆེན་པོ་དང༌། ཤ་ཟས་ཀྱང་མི་ཚུགས་སོ། །ཞེས་གསུངས་པས་རྟོགས་པར་བྱ་ཞིང༌། གནས་སྐབས་དང་མཐར་ཐུག་གི་དངོས་གྲུབ་རྣམ་གཉིས་བདེ་བླག་ཏུ་ཐོབ་པ་དང༌། ཤེས་རབ་དང་སྙིང་རྗེའི་རྩལ་ལྷག་པར་རྒྱས་ཤིང་དོན་གཉིས་སྒྲུབ་པའི་སྟོབས་རྫི་བ་མེད་པས། ས་ལམ་གྱི་བགྲོད་པ་མིག་འཕྲུལ་ལྟར་ཆེས་མྱུར་བར་མཐར་ཐུག་མཆོག་གི་དངོས་གྲུབ་ཐོབ་པ་ཡིན་པས་ན་མི་ཡི་རྟེན་ལ་སྙིང་པོ་སྔགས་ཀྱི་ལམ་ཟབ་ཉམས་སུ་ལེན་པའི་སྐལ་བ་དང་ལྡན་པའི་དུས་འདིར་ཕྱིན་ཅི་མ་ལོག་པར་གལ་ཆེ་སྟེ། རབ་ཀྱིས་བསྒོམ་པ་མཐར་འཁྱོལ་བས་ལྟ་བའི་རྫོང་ཟིན་ཏེ་བདུད་བཞི་བཅོམ་པ་དང༌། འབྲིང་གིས་ཉམས་རྟོགས་ཀྱི་གདེང་ཇི་རིགས་རྙེད་པར་བྱ་བ་དང༌། ཐ་མས་ཀྱང་དོན་གནད་ངེས་པར་བྱས་ནས་འདུན་པའི་སྟོབས་ཀྱིས་ལེགས་པར་ཞུགས་པས། མ་འོངས་པ་ན་ལམ་མཆོག་སྨིན་ངེས་ཀྱི་རྟེན་འབྲེལ་སྒྲིགས་ནུས་པ་དགོས་པས། རིག་འཛིན་དཔའ་བོ་རྣམས་ཀྱི་གསང་ལམ་སྙེགས་པར་འདོད་པའི་དྲག་སྔགས་མཁན་པོ་ཀུན་གྱིས་ཡང་ནས་ཡང་དུ་བསམ་པར་བྱ་བ་གལ་པོ་ཆེ་འདི་ཡིན་པས་སྙིང་ལ་འཆང་ཞིང་སྒྲུབ་པ་དོན་དང་ལྡན་པར་བྱའོ། །

 དེ་ལྟར་སྔོན་བྱོན་མཁས་གྲུབ་ཉི་ཟླའི་སྣང་བ་གསལ་བའི་སྐབས་སུ་སྐར་མའི་འོད་ཀྱིས་དོན་བྱེད་པར་མི་འགྱུར་ཞིང༌། ཆེར་སྙིགས་དུས་ཀྱི་ནམ་མཐར་བཏེགས་པའི་སྐབས་སུ་མཁས་པ་ཆེན་པོ་ཐོ་རངས་ཀྱི་སྐར་ཆེན་ལྟ་བུ་ཕལ་མོ་ཆེས་ལུང་རིག་གི་ཚིག་ཚོགས་མང་དུ་སྤེལ་ཏེ་རབ་ཏུ་བསྒྲིམ་ནས་བརྩམས་པའི་པོ་ཏིའི་ཕྲེང་བ་རྣམས་ཀྱང་ཁ་ཅིག་ཕྱོགས་རེའི་མིག་གིས་གཡག་ཞར་ཙྭའི་རྗེས་སུ་འགྲོ་བ་དང༌། ཁ་ཅིག་རང་ཕྱོགས་ཁ་ཟིན་འདོད་ཕྱོགས་སུ་ལྷུང་བས་ཐུབ་བསྟན་རིས་སུ་ཆད་པའི་དྲང་ལམ་དང་མི་མཛའ་བ་གཞན་དབང་དུ་གྱུར་ན། སྐྱེས་ཐོབ་ཀྱི་མིག་རབ་རིབ་ཀྱིས་བཀབ། སྦྱངས་སྟོབས་ཀྱི་ན་ཚོད་ཕྲ་བའི་བྱིས་པས་བསྡུས་པའི་གཞུང་ཉི་ཚེ་བ་འདི་ཡིས་རང་ཉིད་འདོད་པ་འཇོ་བ་ཙམ་དུ་ཟད་ཀྱི་མཁས་རྣམས་མགུ་བར་མི་ནུས་མོད། དེ་ལྟ་ན་འང་འཇམ་དཔལ་གཤིན་རྗེའི་ཡང་བཟློག་མེའི་སྤུ་གྲིའི་བསྐྱེད་རྫོགས་གང་ལས་བྱུང༌། སྲོལ་སུས་ཕྱེས། ཟབ་གནད་གང་དུ་ཡོད། དོ་གལ་ཆེ་ཆུང་ཇི་ཡིན་ཙམ་བློ་ཡི་རྟོག་འཇུག་བྱེད་པ་དཀོན་པས་ན་དེ་དག་གི་ཚིག་དོན་ཕྱོགས་རེ་ཙམ་རྟོགས་པ་ག་ལ་ཞིག །ཕལ་ཆེ་བས་དྲག་ལས་ངན་སྔགས་ཀྱི་ལས་སྦྱོར་ཞིག་ཏུ་ངོས་འཛིན་པས་ན། སྦྱང་པའི་བློ་ལྡན་མཁས་ལ་མི་དགོས་ཀྱང༌། བློ་ཆུང་བློ་གྲོས་ཀྱི་མིག་བུ་དབྱེ་ཕྱིར་ཆོས་རྗེ་འབྲི་གུང་སྤྱན་སྔ་རིན་པོ་ཆེ་མཆོག་དང༌། ལྷོ་རྗེ་དྲུང་འབྲོང་སྤྲུལ་བསྟན་འཛིན་ཉི་མ་མཆོག་ཟུང་གི་གསུང་གིས་བསྐུལ་བས་འདི་ལྟར་འབྲི་བའི་དབུགས་དབྱུང་ཐོབ་པར་བརྟེན། རང་འདྲའི་བློ་དམན་དག་ལ་སྨན་ཡིག་འབྲི་གུང་གཅེས་བཏུས་བཞིན་ཉུང་ངུར་བསྡུས་པའི་དགེ་བས་བདག་གཞན་མ་གྱུར་མཁའ་ཁྱབ་སེམས་ཅན་ཐམས་ཅད། རྒྱལ་ཀུན་ཡེ་ཤེས་སྐུ་ཅན་འཇམ་དཔལ་ཞི་ཁྲོའི་གོ་འཕང་དམ་པ་ཐོབ་པའི་རྒྱུར་འགྱུར་ཞིང་། ཆོས་ཚུལ་འདི་ཡང་ཉི་ཟླའི་སྣང་བ་བཞིན་ཀུན་ཕན་རྒྱུན་ཆགས་འོད་ཀྱི་སྣང་བས་བཀྲ་ཤིས་ཀུན་གྱི་བཀྲ་ཤིས་པ་གྲགས་པ་བཀྲ་ཤིས་སྙན་གྲགས་དགེ་བས་ས་གསུམ་དུ་ཁྱབ་པའི་གཟི་བྱིན་ཆུ་རྒྱུན་བཞིན་དུ་སྩོལ་བར་མཛོད་ཅིག །

 སྨྲས་པ། པད་གནུབས་བརྒྱུད་པའི་ཟབ་དོན་མན་ངག་གཏེར། །མཛོད་འཛིན་དུམ་པ་རྒྱ་དང་གནུབས་ཆུང་གི །ལྡེའུ་མིག་འཛིན་པ་ཆོས་རྒྱལ་རཏྣའི་ཞབས། །འཇམ་དཔལ་རྒྱུད་རྒྱལ་འབུམ་སྡེའི་སྙིང་པོོའི་བཅུད། །ཟབ་དོན་གདམ་མཛོད་སྒོ་འབྱེད་ཆོས་གྲགས་ཀྱི། །ཐུགས་དམ་གཏེར་གཞུང་རྩ་བའི་དགོངས་པ་དང༌། །གྲུབ་པའི་རིག་འཛིན་སྔ་མའི་བཞེད་གཞུང་དོན། །བསྡུས་འདིར་ཡིད་གཏན་ཅུང་ཟད་རུང་བ་ཉིད། །གདམ་སྲོལ་འབྱེད་པོ་ཕལ་པ་མ་ཡིན་འཇམ་དཔལ་དབྱངས་ཀྱི་སྤྲུལ་པ་ཡིན། །འཇིག་རྟེན་གསུམ་མགོན་ཕྱོགས་ལྷུང་ཅན་མིན་དགོངས་པ་གཅིག་པའི་ལམ་མཁན་ཡིན། །སློབ་དཔོན་ཀླུ་ཡིས་གཤེད་རྒྱུད་རིས་བཅད་བོར་བ་མ་ཡིན་མཁྱེན་པ་ཡིན། །ཟབ་ཆོས་འདི་ནི་གཞན་ཞིག་མ་ཡིན་འབྲི་གུང་པ་ལ་བཀའ་བབས་ཡིན། །རྣམ་བཤད་འདི་ནི་རང་བཟོ་མ་ཡིན་དམ་པའི་གསུང་ལ་བརྟེན་པ་ཡིན། །ཆེད་རྩོམ་འདི་ཡང་གྲགས་འདོད་མ་ཡིན་གསུངས་སྐུལ་རྗེས་སྒྲུབ་གཞན་ཕན་ཡིན། །འདི་སྨྲས་པོ་ནི་མཁས་པ་མ་ཡིན་སྐྱེས་སྦྱང་བློ་རྩལ་དམན་པ་ཡིན། །ཐོས་བསམ་རྫོགས་པའི་དཔྱོད་ལྡན་མ་ཡིན་ཐོས་ཆུང་ཕྱོགས་རེའི་མིག་ཅན་ཡིན། །དེ་ཕྱིར་མ་ཚང་མ་འབྲེལ་མི་དགོས་དང༌། །ཟབ་དོན་རྗེན་ཕྱུང་གསང་བསྒྲགས་ནོར་བ་སོགས། །འགལ་འཁྲུལ་རྩ་གསུམ་བཀའ་སྡོད་བཅས་ལ་བཤགས། །དག་ཚང་སྒྲིབ་མེད་མཆོག་གི་མཐུ་བྱིན་སྩོལ། །བདག་ཀྱང་སྐྱེ་ཀུན་ལྷག་པའི་ལྷ་འདི་དང༌། །མི་འབྲལ་འཁོར་ལོ་བཞི་ཡི་གསེང་ལམ་ནས། །རང་རིག་ཕྱག་རྒྱ་ཟིལ་གནོན་མངོན་གྱུར་ཏེ། །མཁའ་ཁྱབ་འགྲོ་བའི་དད་དཔོན་བྱེད་པར་ཤོག །འདི་འབད་དགེ་བས་བསྟན་འགྲོའི་རྒུད་མུན་ཞི། །འཇམ་དཔལ་དགྱེས་ཞལ་འོད་སྟོང་མངོན་བཞིན་དུ། །བདེན་ཚིག་གྲུབ་པའི་མེ་ཏོག་མན་དཱ་རས། །ཕྱོགས་དུས་འཇིག་རྟེན་བདེ་ལེགས་བཀྲ་ཤིས་སྩོལ། །

ཞེས་འཇམ་དཔལ་གཤིན་རྗེའི་གཤེད་ཀྱི་རྣམ་བཤད་མདོར་བསྡུས་འདི་ནི་ས་ཡོས་ལོར་ལྷོ་སྤྲུལ་བསྟན་འཛིན་ཉི་མ་རིན་པོ་ཆེ་མཆོག་ནས་ཡང་བཟློག་མེའི་སྤུ་གྲིའི་རྣམ་བཤད་ཞིག་བྲིས་ཞེས་བསྐུལ་མ་གནང་ཡང་སྙོམ་ལས་དང་རྒྱུ་རྐྱེན་འགའ་ཞིག་གིས་ནར་ལུས་སུ་གྱུར། ལོ་འདིར་འབྲི་བར་བརྩམ་པ་ན་ཆོས་རྗེ་འབྲི་གུང་སྤྱན་སྔ་གྲགས་པ་འབྱུང་གནས་ཀྱི་ཡང་སྤྲུལ་དཀོན་མཆོག་འཇིགས་གྲོལ་བསྟན་འཛིན་རྣམ་རྒྱལ་དཔལ་བཟང་པོ་མཆོག་གིས་རབ་དཀར་བཀྲ་ཤིས་རྟགས་བརྒྱད་ཀྱིས་བརྒྱན་པའི་ལྷ་རྫས་དཀྱུས་རིང་དང་། རིན་ཆེན་དང་པོས་ཐོག་དྲང་པའི་གནང་སྐྱེས་གྱ་ནོམ་པ་དང་བཅས་ཆེད་དུ་བསྐུལ་ལྕགས་གནང་བའི་རྐྱེན་བྱས་ནས། དམ་པ་མཆོག་ཟུང་གིས་གསུང་གསང་ཨུ་དུམ་ཝ་རའི་ཕྲེང་བ་ཚངས་རྒྱན་དུ་བཅིང་སྟེ་འཇམ་དཔལ་དབྱངས་དངོས་ཁུ་ནུ་རིན་པོ་ཆེ་བསྟན་འཛིན་རྒྱལ་མཚན་རིགས་བདག་ཏུ་ཐོབ་པའི་སྐལ་པ་དགེ་བ་ཅན། མགོན་པོ་འབྲི་གུང་པའི་རྗེས་འཇུག་གི་གྲལ་མཐར་འཁོད་པའི་འདུ་གསུམ་པ་འབྲོང་རིགས་བན་དེ་རིན་ཆེན་རྡོ་རྗེ་རྣམ་རྒྱལ་ལམ། ཀུན་གྱིས་འབོད་པའི་མིང་རྒྱལ་པོ་ཞེས་པས་གནམ་ལོའི་རྒྱལ་པོ་ཆུ་རྟའི་འཛུམ་ཞལ་གསར་དུ་ངོམ་པའི་མཆུའི་ཉ་བ་ཉིན་བྱེད་དབང་པོ་བུམ་ཁྱིམ་དུ་ཞུགས་ཤིང་། རྒྱལ་བས་ཡེ་ཤེས་རྫུ་འཕྲུལ་གྱིས་མུ་སྟེགས་བདུད་ཚོགས་བཅོམ་པའི་དུས་ཟླར་བསྔགས་པའི་དཀར་ཕྱོགས་བཟང་པོ་གཉིས་པའི་རེས་གཟའ་འོད་ཟེར་དགུ་པ་དང་རྒྱུ་སྐར་གསལ་བའི་བུ་མོ་ལྷན་ཅིག་རྩེན་པའི་འགྲུབ་སྦྱོར་ཉིན། སྔ་དྲོའི་ཆར་འཛམ་གླིང་ནང་སྟོབས་ཆེན་གྱི་རྒྱལ་ཁབ་ཨ་རི་མངའ་སྡེ་ནེའུ་ཉྫ་སེས་འཇའ་ཚོན་མཚོ་ཆུང་དང་མེ་ལོང་མཚེའུ་འགྲམ། ལྗོན་པ་མེ་ཏོག་གིས་སྤྲས་ཤིང་རི་དྭགས་རྣམས་བག་ཕེབས་པར་རྒྱུ་བ། ཆུ་བྱ་དང་བྱིའུ་གསུང་སྙན་སྒྲོགས་པའི་ཡང་དབེན་སྒམ་པོ་པའི་ཆོས་གླིང་རང་གནས་འཇམ་དཔལ་འོད་གསལ་ཁང་དུ་ལེགས་པར་གྲུབ་པ་བྱས་ཏེ་པར་རྩ་གློག་རྡུལ་རིག་མཛོད་ཀྱི་ཡི་གེའི་འདུ་བྱེད་པ་མཁན་པོ་བསྟན་འཛིན་ཉི་མས་མཛད་པ་སྟེ། འདིས་ཀྱང་བསྟན་འགྲོའི་བར་ཆད་བདུད་མུན་བཅོམ་ཞིང་ཕན་བདེའི་འབྱུང་གནས་རྒྱལ་བསྟན་ཡུན་དུ་གནས་པའི་འཇམ་དཔལ་ཞི་ཁྲོའི་གོ་འཕང་དོན་དུ་གཉེར་བའི་ཡང་དག་ལམ་བཟང་རབ་ཏུ་གསལ་བའི་རྒྱུར་གྱུར་ཅིག་དགེ་ལེགས་འཕེལ། །

༦ རྩ་གསུམ་རྫོགས་རིམ་དུག་ལྔ་ལམ་འཁྱེར།

དམ་ཆོས་དགོངས་པ་ཡང་ཟབ་ལསཿ རྩ་གསུམ་རྫོགས་རིམ་དུག་ལྔ་ལམ་འཁྱེར་གྱི་འགྲེལ་བསྡུས་ཡེ་ཤེས་འོད་ལྔ་འབར་བའི་ཐིག་ལེ་ཞེས་བྱ་བ་བཞུགས་སོ།།

ན་མོ་གུ་རུ། །

རང་བཞིན་སྤྲོས་པ་ཀུན་བྲལ་མཉུག་མའི་གཤིས། །

སྤངས་རྟོགས་ཡོན་ཏན་ཆ་རྫོགས་ལམ་མཐར་ཕྱིན། །

མཁྱེན་བརྩེའི་ཉིན་བྱེད་གདུལ་བྱར་ཐུགས་རྗེའི་བདག །

ཐུབ་དབང་གུ་རུ་རྡོ་རྗེ་འཆང་དེས་སྐྱོང༌། །

རྒྱལ་བསྟན་ལུང་རྟོགས་ཐུགས་ཀྱི་དཔལ་བེར་འཁྱིལ། །

བཤད་སྒྲུབ་རིན་འབྱུང་རླབས་ཕྲེང་ཆེར་གཡོ་བས། །

སྲིད་ཞིའི་ལེགས་ཚོགས་འབྱུང་གནས་འཇིག་རྟེན་མགོན། །

བསམ་བཞིན་སྲིད་བཟུང་གཏེར་འབྱིན་རཏྣའི་ཞབས། །

འབྲི་བསྟན་ལང་ཚོ་གསར་པའི་སྐེད་མེད་ལ། །

ཉམས་ལེན་རོལ་སྒེགས་ངོམས་པ་སྔོན་མང་ཡང༌། །

སྙིགས་མའི་རྒུད་པས་བགྲེས་པའི་དུས་དེའི་སྐབས། །

བཤད་སྒྲུབ་རྩེ་དགའ་སྦྱིན་པ་མགོན་ཁྱོད་ཙམ། །

བཀའ་གཏེར་མེ་ཏོག་སྐྱེས་ཚལ་གསར་པའི་གཟི། །

མ་རྙིང་ཡུལ་དང་དུས་ཀྱི་མཐར་བསྐྱེད་པའི། །

སྙིགས་དུས་འདི་རུ་བྱོན་པའི་སངས་རྒྱས་ཤིག །

སྲིད་ན་མགོན་པོ་ཁྱོད་ལས་གཞན་སུ་ཞིག །

བསམ་གྱིས་མི་ཁྱབ་རྫོགས་ཆེན་དོན། །

རང་བཞིན་རྗེན་པར་སྟོན་མཛད་པའི། །

གང་ཁྱོད་ཡབ་སྲས་བརྒྱུད་བཅས་དང༌། །

དཔལ་མགོན་བླ་མར་གུས་བཏུད་ནས། །

སངས་རྒྱས་གཉིས་པའི་དགོངས་བཅུད་ཀྱི། །

ཡང་བཅུད་ཡང་ཟབ་བདུད་རྩིའི་དྭངས། །

ཉོན་མོངས་གདུང་སེལ་ལེགས་བཤད་ཕྲེང༌། །

དད་བློས་གང་དཔོག་འགྲེལ་འདིར་འགོད། །

འདིར་རྒྱལ་བ་འབྲི་གུང་པ་ཆོས་རྒྱལ་རིན་ཆེན་ཕུན་ཚོགས་ཀྱི་ཟབ་གཏེར་དམ་ཆོས་དགོངས་པ་ཡང་ཟབ་ཀྱི་མཆོག་ཤོག་སྨུག་པོའི་ཆོས་སྡེ་ལས། རྩ་གསུམ་རྫོགས་རིམ་དུག་ལྔ་ལམ་འཁྱེར་བཤད་པ་ལ། ཐོག་མར་དགེ་བ་ཀླད་ཀྱི་དོན། བར་དུ་དགེ་བ་གཞུང་གི་དོན། ཐ་མར་དགེ་བ་མཇུག་གི་དོན་གསུམ་ལས། དང་པོ། མཚན་སྨོས་པ། མཆོད་བརྗོད་དང་གླེང་གཞི་བཤད་པའོ། །དང་པོ་ནི་དམ་ཆོས་དགོངས་པ་ནས་བཞུགས་སོ་བར་གྱི་དོན། དམ་པའི་ཆོས་ནི་སེམས་ཅན་ཀུན་གྱི་འཁོར་བའི་སྡུག་བསྔལ་དང༌། དེའི་རྒྱུ་སྒྲིབ་གཉིས་བག་ཆགས་མ་ལུས་པ་སེལ་བའི་རྣམ་དཀར་གྱི་ཡོན་ཏན་ཅན་ལ་དམ་པའི་ཆོས་ཞེས་བྱ་སྟེ། ཇི་སྐད་དུ། སྡུག་བསྔལ་དག་ནི་ཐམས་ཅད་དང༌། སྒྲིབ་ཀུན་སེལ་བྱེད་དམ་པའི་ཆོས། །ཞེས་སོ། །དེ་ལའང་དྲང་ངེས་མཐར་ཐུག་དོན་སྣ་ཚོགས་སྟོན་བྱེད་བསམ་གྱིས་མི་ཁྱབ་ཀྱང༌། འདིར་ནི་སངས་རྒྱས་ཐམས་ཅད་ཀྱི་དགོངས་པ་མཐར་ཐུག་པའི་དོན་ཡིན་པ་དང༌། འདུ་མ་བྱས་སྐུ་གསུམ་གྱི་དགོངས་པ་རང་ཆས་སུ་གནས་པའི་འབྲས་བུ་དངོས་དང༌། དེ་ཉིད་ལམ་དུ་བྱེད་པར་མདོ་དང་སྔགས་ཕྱི་ནང་ཕ་མ་གཉིས་མེད་སེམས་ཀློང་མན་ངག་སྡེ་དང༌། མན་ངག་སྡེ་ལའང་ཕྱི་ནང་གསང་བའི་སྐོར་རྣམས་རིམ་པས་ཕྱི་མ་རྣམས་ཀྱི་དགོངས་པ་ཡང་ནས་ཡང་དུ་ཟབ་ཅིང་གཏིང་དཔག་དཀའ་བ་ལས། འདིར་སྙིང་ཐིག་ཡང་གསང་བླ་ན་མེད་པའི་སྐོར་གྱི་བསྐྱེད་རྫོགས་གནད་ཀྱི་ཡང་སྙིང་ཆེས་ཟབ་པའི་སྐོར་ལྷ་སྲས་མུ་ཏིག་བཙད་པོ་ལ་མནོག་ཆོས་སུ་སྩལ་བའི་ནང་ཚན་ལས་རྩ་གསུམ་རྫོགས་རིམ་དུག་ལྔ་ལམ་འཁྱེར་ཞེས་བྱ་སྟེ། སྤྱིར་རྫོགས་རིམ་ལ་མཚན་བཅས་དང་མཚན་མེད་གཉིས་ལས། མཚན་བཅས་རྩ་རླུང་ཐིག་ལེ་གནད་དུ་བསྣུན་པའི་ཆོས་ཉིད་དམ། སྒྲུབ་གཞི་རྡོ་རྗེ་གསུམ་གྱི་མཚན་དཔེ་མངོན་དུ་འབྱིན་པ་ཞིག་དང༌། མཚན་མེད་ཀྱི་དཔེ་དོན་གྱི་འོད་གསལ་སྨིན་བྱེད་དམ། བྲལ་དག་གི་ཐབས་ཁྱད་པར་ཅན་དུ་གྱུར་པ་སྟེ་རྫོགས་རིམ་སྤྱི་དགོས་མང་དུ་མཆིས་ཀྱང༌། འདིར་རང་བཞིན་རྫོགས་པ་ཆེན་པོ་ནི། ལྷན་སྐྱེས་ཡེ་རྫོགས་ཀྱི་དཀྱིལ་འཁོར་དོན་གྱི་རྒྱུ་ལུས་འོད་གསལ་ཟུང་འཇུག་སྒྲུབ་བྱེད་ཁྱད་པར་བ་དང༌། རྫོགས་རིམ་གཞན་དེའི་ལམ་སྟེགས་སུ་གྱུར་པའི་ཐུན་མོང་རྫོགས་རིམ་དུ་གནས་པ་ན། འདི་ནི་རྫོགས་རིམ་ཆེན་པོའི་ཆེན་པོ་ཡིན་ནོ། །འདི་ཡི་རྫོགས་རིམ་གྱི་དོན་མངོན་སུམ་དུ་མཐོང་བ་ལ་དབང་བཞིའི་ཡེ་ཤེས་ཀུན་ཡར་ལྡན་གྱི་རྫོགས་པའི་ཕྱིར། རིམ་དགུའི་ཐེག་རྩེའི་བསྟན་པའི་ཡེ་ཤེས་ཀྱི་དུག་ལྔ་ལམ་དུ་ཁྱེར་བ་ཡིན་པས་ན། ཡེ་ཤེས་གཏིང་རྫོགས་ལས། ཡེ་ཤེས་རྣམ་ལྔ་ལ་སོགས་མདོར་བསྡུས་པ། །རང་བྱུང་ཡེ་ཤེས་ཆེན་པོ་འདུས་པའི་ཕྱིར། །རིག་པར་འདུས་པ་ཆོས་ཀུན་རྩ་བ་སྟེ། །རང་རིག་ཡེ་ཤེས་མི་ཟད་ཆོས་སྐུའི་ཐུགས། །ཞེས་གསུངས་པས། དེ་ལྟ་བུའི་དོན་ཟབ་མོ་འདི་ན་བཞུགས་སོ། །ཞེས་པའོ། འདི་ནི་ཆེ་བའི་ཡོན་ཏན་ལ་མཚན་གསོལ་བའོ། །མཆོད་བརྗོད་གླེང་གཞི་ནི། བྱིན་རླབས་གྱི་རྩ་བ་བླ་མ། དངོས་གྲུབ་ཀྱི་རྩ་བ་ཡི་དམ། ཕྲིན་ལས་ཀྱི་རྩ་བ་མཁའ་འགྲོ་གསུམ་གྱི་མཚན་མེད་རྫོགས་རིམ་བསྐྱེད་རྫོགས་གཉིས་སུ་མེད་པའི་ཡེཤེས་ཀྱིས་ཉོན་མོངས་དུག་ལྔ་སེམས་འདས་རིག་པའི་ངོ་བོ་ལམ་དུ་འཁྱེར་བ་ཡིན་པས་ན། ཕྲད་གྲོལ་དོན་གྱི་ལྷ་ལ་ཕྱག་འཚལ་ལོཿ ཞེས་གསུངས་ཏེ། གཞུང་ལུགས་ཐུན་མོང་ལྟར་ན་རང་རིག་ཡེ་ཤེས་སྤྱོད་ཡུལ་ཆོས་ཀྱི་སྐུ་ལ་ཕྱག་མཛད་པ་སྟེ། རྣམ་འགྲེལ་ལས། རྟོག་པའི་དྲྭ་བ་རྣམ་བསལ་ཞིང༌། །ཟབ་དང་རྒྱ་ཆེའི་སྐུ་མངའ་བ། །ཀུན་ཏུ་བཟང་པོའི་འོད་ཟེར་དག །ཀུན་ནས་འཕྲོ་ལ་ཕྱག་འཚལ་ལོ། །གསུངས་པ་ལྟར། བདག་འཛིན་སོགས་ཁམས་གསུམ་གྱི་སེམས་སེམས་བྱུང་གང་ཞིག་གཟུང་འཛིན་གྱི་ཀུན་ཏུ་རྟོག་པའི་དྲྭ་བ་ལྟ་བུ་འཁོར་བར་གཞན་འཆིང་བ་དང་རང་རྒྱུད་འཆིང་བར་བྱེད་པ་རྣམས། གཉེན་པོ་ཡེ་ཤེས་ཀྱི་ཐུགས་ཕྲད་རང་སར་གྲོལ་ནས་སླར་མི་སྐྱེ་བའི་ཆོས་ཅན་དུ་རྣམ་པར་བསལ་བས་ན་ཕྲད་གྲོལ་དང༌། རྗེ་འཇིག་རྟེན་མགོན་པོའི་རྣལ་འབྱོར་བཞིའི་ཞལ་གདམས་ཆེན་མོར། གཉིས་མེད་ཐུག་ཕྲད་རང་བཞིན་ལ། །འདས་དང་མ་འདས་དྲན་པ་དག །ཞེས་གསུངས། མཆོག་ཏུ་ཟབ་པ་སོ་སྐྱེ་དང་ཉན་རང་གིས་མི་དཔོག་པའི་དོན་ཇི་ལྟ་བ་གཟིགས་པས་ཟབ་ཅིང༌། རྒྱ་ཆེ་བ་ཤེས་བྱ་མཐའ་ཡས་པའི་དོན་གཅིག་ཆར་དུ་གཟིགས་པས་ན་དོན་གྱི་དང༌། མཁྱེན་གཉིས་ཡེ་ཤེས་ཀྱི་སྐུ་མངའ་བ་སངས་རྒྱས་བཅོམ་ལྡན་འདས་རྣམས་ནི་འགྲོ་བ་མཐའ་དག་ལ་གནས་སྐབས་དང་མཐར་ཐུག་གི་དོན་གཉིས་ཕུན་སུམ་ཚོགས་པར་མཛད་པའི་ཕྲིན་ལས་རྣམ་པར་དཀར་བ། ཉེས་པའི་དྲི་མ་ཡོང་ཡེ་མི་མངའ་བའི་ལྷའམ་ཀུན་ཏུ་བཟང་པོའི་འོད་ཟེར་དག་ཕྱོགས་བཅུ་མུ་མཐའ་ཀུན་ཏུ་འཕྲོ་བར་མཛད་པ་དེ་ལ་ཕྱག་འཚལ་ལོ། །ཞེས་པ་སྟེ་འགྲེལ་ཚུལ་ཅི་རིགས་པར་མཛད་ཀྱང༌། དོན་སྤང་རྟོགས་མཐར་ཕྱིན་པའི་དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱི་སྐུ་ལ་ཕྱག་མཛད་པའོ། །ཐུན་མིན་ལྟར་ན། དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱི་སྐུ་དེ་ནི་ཆོས་སྐུ་ཀུན་ཏུ་བཟང་པོ་ཡིན་པས་ན་གདོད་མའི་མགོན་པོ་སངས་རྒྱས་སེམས་ཅན་མ་བྱུང་བའི་སྔོན་དུ་ཐོག་མའི་སྤྱི་གཞིའི་ཀློང་ན་གཞི་ལས་གཞི་སྣང་མཆེད་སྐབས་རིག་པ་རང་སྣང་དུ་ངོས་ཟིན་པས། འཇམ་དཔལ་སྒྱུ་འཕྲུལ་དྲྭ་བ་ལས། སྐད་ཅིག་གཅིག་གི་བྱེ་བྲག་ཕྱེད། །སྐད་ཅིག་གཅིག་གིས་རྫོགས་སངས་རྒྱས། །ཞེས་པ་ལྟར་སྐད་ཅིག་གིས་རང་གནས་ཡེ་ཤེས་ལ་རང་སར་གྲོལ་བས་ཕྲད་གྲོལ་དང༌། དོན་གྱི་ཞེས་པ་རང་དོན་ཆོས་སྐུའི་གོ་འཕང་མངོན་དུ་བྱས་ནས། དབྱིངས་ལས་མ་གཡོས་བཞིན་དུ་གཞན་དོན་གཟུགས་སྐུའི་མཛད་པ་རྟག་ཁྱབ་ལྷུན་གྲུབ་ཏུ་འཁོར་འདས་ཀུན་གྱི་ལྷའམ་བླ་མར་མྱུར་ལམ་ཟབ་མོ་སྟོན་པའི་དེད་དཔོན་དམ་པར་མངའ་དབང་འབྱོར་བའི་སྟོན་པ་དེ་ལ་མི་ཕྱེད་དད་པས་དྲངས་པའི་དགོང་ཀློང་དབྱེར་མེད་ཀྱི་ལྟ་བའི་ངང་ནས་ཕྱག་མཛད་པའོ། །དེའང་ཆོས་སྐུ་རང་གི་ཡུལ་རང་ས་ཟིན་པ་ལ་ཕྱག་གི་ཐ་སྙད་མཛད་པ་སྟེ། ནམ་མཁའ་རིན་པོ་ཆེའི་མདོ་དང༌། ཕྱག་ཆེན་ཐིག་ལེ་གཉིས་ཀར། ཇི་ལྟར་ཆུ་ལ་ཆུ་བཞག་དང༌། །ཇི་ལྟར་མར་ལ་མར་བཞིན་དུ། །རང་གི་རིག་པའི་ཡེ་ཤེས་དེ། །ལེགས་མཐོང་གང་ཡིན་དེར་ཕྱག་ཡིན། །ཞེས་གསུངས་པ་དང༌། དེར་མ་ཟད། དུས་གསུམ་གྱི་སངས་རྒྱས་ཐམས་ཅད་ཀུན་ཏུ་བཟང་པོའི་ངོ་བོར་སངས་རྒྱས་པས་ན་དེ་དག་ཐམས་ཅད་བརྗོད་བྱ་རྟོགས་པའི་ཡན་ལག་དུ་ཕྱག་འཚལ་བ་དང༌། གཞི་ལམ་འབྲས་བུའི་ཆོས་ཐམས་ཅད་ཀུན་ཏུ་བཟང་པོ་ལྔའོ་ངོ་བོར་གནས་པ་ཡིན་པ་ན་དེ་དག་ཐམས་ཅད་བརྗོད་བྱ་རྟོགས་པའི་ཡན་ལག་དུ་ཕྱག་མཛད་པའོ། །དེ་ཐམས་ཅད་ཀུན་ཏུ་བཟང་པོ་ལྔ་ཡི་ངོ་བོར་ཇི་ལྟར་གནས་ཞེ་ན། གཞི་ཀུན་ཏུ་བཟང་པོ་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་དེ་དང༌། རྒྱན་ཀུན་ཏུ་བཟང་པོ་གཞི་ཆོས་ཉིད་རིག་པའི་རོལ་པ་ལས་ཤར་བའི་ཆོས་ཅན་སྣང་བ་འདི་ཆོས་ཉིད་གཞི་ཀློང་ལས་མ་གཡོས་བཞིན་དུ་རིག་པའི་རྒྱན་དུ་ཤར་བ། སྟོན་པ་ཀུན་ཏུ་བཟང་པོ་ཆོས་སྐུ་དང་ལོངས་སྐུའི་ངོ་བོར་བཞུགས་བཞིན་ཏུ་སྤྲུལ་སྐུ་གང་འདུལ་དེར་སྟོན་དུ་གདུལ་བྱའི་ངོ་བོར་ཤར་བ། རིག་པ་ཀུན་ཏུ་བཟང་པོ་རང་བྱུང་ཡེ་ཤེས་བྱང་ཆུབ་སེམས་བདེ་གཤེགས་སྙིང་པོ། ལམ་ཀུན་ཏུ་བཟང་པོ་བླ་མའི་དྲིན་གྱིས་རིག་པའི་གཤིས་བབ་ཀྱི་གནས་ལུགས་རྟོགས་ཏེ་ཐར་པའི་མིག་རྙེད་པ་དེ་མངོན་དུ་གྱུར་པ་ཐམས་ཅད་ལ་ཕྱག་འཚལ་བ་སྟེ། མདོར་ན་སྣང་སྲིད་ཡེ་གྲོལ་དུ་མེད་ན་སླད་ནས་གྲོལ་བའི་བྱ་བ་མི་འཇུག་པས་སོལ་བ་དཀར་པོ་བསྒྱུར་མི་ཐུབ་པ་ལྟ་བུ་དང༌། ཆོས་ཉིད་འདུ་མ་བྱས་པའི་གནད་ཀྱིས་རྒྱུ་རྐྱེན་ལས་གསར་བྱུང་མི་འཐད་པས་ན་སྐུ་གསུམ་ཡེ་གྲོལ་གྱི་འབྲས་བུ་རང་ལ་ཡོད་པའི་དོན་རྟོགས་ན། དེའི་ངང་ལ་བཞག་པ་རྟོག་ཚོགས་དུག་ལྔ་ཐུག་ཕྲད་རང་གྲོལ་དུ་འགྲོ་བས་ཕྱག་དང་གླེང་གཞི་དངོས་སུ་མཛད་ཅིང་བསྟན་པར་དམ་བཅས་པ་ཤུགས་ལ་བསྟན་ཏོ། །སྤྱིར་མན་ངག་ཐམས་ཅད་འབད་བཅས་དང་འབད་མེད་དུ་འདུ་བས་འདི་འབད་མེད་རང་གྲོལ་གྱི་ལམ་ཁྲེགས་ཆོད་ཅོག་བཞག་གི་དགོངས་པ་བསྟན་པར་བསྙམ་མོ། །གླེང་སླང་བ་ལ། དེ་ལྟ་བུའི་ཀུན་བཟང་དགོངས་པའི་གནད་ལ་དབང་འབྱོར་བའི་རྒྱུ་ཚོགས་ཡོངས་སུ་རྫོགས་པས་ན་བདག་འདྲ་ཞེས་ཞལ་གྱི་བཞེས་ནས་ཨོ་རྒྱན་པདྨ་ཞེས་སངས་རྒྱས་གཉིས་པ་འབྱུང་བཞིའི་འཇིག་བྲལ་འཆི་མེད་འཇའ་ལུས་སྐུ་བརྙེས་པ་གང་དེ་ཡི༔གླེང་བའོ། །དེའང་རྒྱལ་དབང་ཀུན་དགའ་རིན་ཆེན་གྱི་བཀའ་བསྟན་འགྱུར་གྱི་དཀར་ཆགས་ལོག་རྟོག་ཀུན་སེལ་ལ་ཞིབ་པར་གཟིགས་ན་མཁྱེན་པར་འགྱུར་རོ། །

ཚུལ་ཇི་ལྟར་གླེང་ན། སངས་རྒྱས་ཀུན་གྱི་སྐུ་གསུང་ཐུགས་ཀྱི་གསང་བ་ཟབ་མོ་དང༌། དེ་སྟོན་པའི་ཕྱི་ནང་གསང་བའི་སྒྲུབ་ཐབས་དང༌། རྒྱུད༔དང་རིག་པ་འཛིན་པ་སོ་སོའི་ངན་ངག་བསྐྱེད་རྫོགས་ཇི་སྙེད་པ༔ དེ་དག་ཀུན་ཏུ་ཇི་བཞིན་གསལ་བར་མ་བསྟན་པ་སྦས་པའི་ཡང་གསང་བཅུད༔མཆོག ཉོན་མོངས་པ་སྤང་བསྒྱུར་གྲོལ་བའི་ལམ་རྒྱལ་བས་ཆོས་ཕུང་བརྒྱད་ཁྲི་བཞི་སྟོང་གསུངས་པའི་དབུ་ཕྱག་རྫོགས་གསུམ་གྱི་སྙིང་པོ་ཕུལ་ཏུ་བྱུང་བ་ཉོན་མོངས་ཡེ་ཤེས་མཆོག་སྒྲུབ་ནས་སངས་རྒྱས་པའི༔ རྒྱུའམ་ས་བོན་ཡེ་གནས་གཉུག་མ་དོན་གྱི་ཡེ་ཤེས་དེ་ཉིད་བླ་མའི་མན་ངག་གིས་སད་པར་བྱས་ཏེ། ལམ་བསྒོམ་པ་ལ་བརྟེན་ནས་ཡེ་ཤེས་མཆོག་སྒྲུབ་ནས་སངས་རྒྱས་པའི་ལམ་གྱི་ཆ་རྐྱེན་དྲང་དོན་དུ་མ་བསྟན་པ་ངེས་དོན་མན་ངག་ཟབ་མོའི་གནད་བསྡུས་འདི༔ འདུ་བའི་ནད་ལ་རྩི་སྨན་བཞིན༔ ཞེས་པས། འདུ་འཁྲུག་ཅོང་ནད་ཀྱིས་ཡུན་རིང་པོ་ནས་ཟིན་པའི་སྡུག་བསྔལ་སེལ་བྱེད་དང་ལུས་ཟུང་གསོ་བའི་རྩི་བཅུད་དང་སྨན་མཆོག་ཇི་ལྟ་བ་བཞིན་ཡིན་ནའང༌། སྨན་དེ་གདུལ་བྱའི་སེམས་ཅན་ཉོན་མོངས་དུག་ལྔའི་ནད་ཀྱིས་ཟིན་ཆེས་བའི་རང་རེ་རྣམས་ལ་དཔེར་ན། ནད་པའི་ཁར་སྨན་མི་འགྲོལ་བའི་དཔེ་ཡོད། གར་སྲིད་ཁར་སོང་ཡར་སྐྱུག་པའི་དཔེ་ཡོད། མ་སྐྱུག་པར་ཁོག་དུ་སོང་ནས་རྒྱུན་དུ་བསྟེན་ནས་ཟས་སྤྱོད་སོགས་སྨན་པའི་ངག་བཞིན་མ་བྱས་ན་ནད་སོང་བའི་དཔེ་ཡོད། སྨན་པའི་ངག་བཞིན་བྱས་ན་སྨན་སྦྱོར་འདི་ན་འཁོར་བའི་ཅོང་ནད་སེལ་བ་ལ་མཆོག་ཏུ་གྱུར་པ་ཞིག་སྟེ། མན་ངག་རིན་ཆེན་ཕྲེང་བ་ལས། ཆོས་ཉིད་སྟོང་པའི་དོན་རྟོགས་ན། །བདག་འཛིན་དངོས་པོའི་དུག་སྡོང་དེ། །དཔྱིས་འབྱིན་ཉི་མ་ཆེན་པོ་ཡིན། །ཉོན་མོངས་དུག་གསུམ་ནད་ཆེན་དེ། །རྩད་ནས་འབྱིན་པའི་སྨན་ཆེན་ཡིན། །ཞེས་གསུངས་པ་ལྟར་ཡིན་པ་དེ་བཞིན་ལག་ཏུ་ལོངས་ཤིག་ཅེས་གདམ་པར་མཛད་པའོ། །ལག་ཏུ་ལེན་མ་ཤེས་པ་མ་རིག་པ་ཡིན་པས། དགོངས་གཅིག་ལས། རྟེན་འབྲེལ་བཅུ་གཉིས་མ་རིག་ཁོ་ནས་གཡོས། །ཞེས་པ་ལྟར་ཡིན་ལ། མ་རིག་བཞིན་དུ་རིག་མདོག་གིས་ལག་ལེན་བྱས་ན་སྨན་དུག་ཏུ་འགྱུར་བས་ན་འཇམ་མགོན་ཆོས་ཀྱི་གྲགས་པའི་དཀའ་འགྲེལ་མུན་སེལ་སྒྲོན་མེ་ལས། སྤྲོས་བྲལ་དོན་ལ་རྨོངས་པས་ངན་སོང་གྲུབ། །ཅེས་དང༌། སྟོང་པ་ཉིད་ལ་ལྟ་ཉེས་ན། །ཤེས་རབ་ཆུང་རྣམས་ཕུང་བར་འགྱུར། གསུངས་པ་ལྟར་ཡིན་པས། དེས་ན་མ་རིག་པའི་ལྡོག་ཕྱོགས་རང་རིག་ཡེ་ཤེས་ཡིན་པས་དེ་ལ་གོ་མྱོང་རྟོགས་པ་ཞིག་བྱས་ནས་འབད་བརྩོན་བྱ་གལ་ཆེ་བས་ན། དཔལ་ཕག་མོ་གྲུ་པས། ཞིང་སའི་ཡོན་ཏན་བརྗོད་གྱུར་ཅིང༌། །ས་བོན་རྩོལ་བ་དོར་གྱུར་ན། །བཀྲེས་པའི་སྡུག་བསྔལ་སེལ་བ་མིན། །དེ་བས་སྒྲུབ་ལ་བརྩོན་པ་བསྐྱེད། །ཞེས་དང༌། ཕལ་པོ་ཆེ་ལས། ཡང་དག་སངས་རྒྱས་བསྟན་པ་འདི། །ཐོས་པ་ཙམ་གྱི་མི་འགྲུབ་བོ། །ལ་ལ་སྟོབས་མེད་ཆུ་ཀླུང་གི། །ནན་གྱིས་འཁྱེར་བར་གྱུར་པ་དག །སྐོམ་ནས་འཆི་བར་འགྱུར་བ་བཞིན། །མ་བསྒོམ་ཆོས་ཀྱང་དེ་དང་འདྲ། །ཞེས་གསུངས་པས་ན་འབད་བརྩོན་དྲག་པོས་ལག་ཏུ་ལོངས་ཤིག་དང༌། རང་དང་གཞན་གྱི༔ ཉོན་མོངས་དུག་ལྔའི་དགྲ་བགེགས་འདི་ཡིས་འཁོར་བ་ཐོག་མ་མེད་པ་ནས་གནོད་པ་རྒྱུན་མི་འཆད་པ་བྱས་པ་ཞིག་སྟེ། སྤྱོད་འཇུག་ལས། གལ་ཏེ་ལྷ་དང་ལྷ་མིན་རྣམས། །ཐམས་ཅད་བདག་ལ་དགྲར་ལངས་ཀྱང༌། །དེ་དག་གིས་ནི་མནར་མེད་པའི། །མེ་ནང་ཁྲིད་ཅིང་འཇུག་མི་ནུས། །ཉོན་མོངས་སྟོབས་ལྡན་དགྲ་འདི་ཡིས། །གང་དང་འཕྲད་ན་རི་རབ་ཀྱང༌། །ཐལ་བ་ཡང་ནི་མི་ལུས་པ། །དེར་བདག་སྐད་ཅིག་ཅིག་ལ་འདོར། །བདག་གི་ཉོན་མོངས་དགྲ་བོ་གང༌། །དུས་རིང་ཐོག་མཐའ་མེད་པ་ལྟར། །དགྲ་གཞན་ཀུན་ཀྱང་དེ་ལྟ་བུར། །ཡུན་རིང་ཐུབ་པ་མ་ཡིན་ནོ། །མཐུན་པའི་རིམ་འགྲོའི་བརྟེན་བྱས་ན། །ཐམས་ཅད་ཕན་དང་བདེ་བྱེད་ན། །ཉོན་མོངས་རྣམས་ནི་བརྟེན་བྱེད་ན། །ཕྱིར་ཞིང་སྡུག་བསྔལ་གནོད་པ་བྱེད། །ཅེས་གསུངས་པ་ལྟར་ཡིན་པས་དེས་ན་ཉོན་མོངས་དུག་ལྔའི་དགྲ་བགེགས་དེ་དག་རིག་སྟོང་གཅེར་མཐོང་རང་གྲོལ་དུ་ཤེས་པའི་སྒོ་ནས་རྟོག་ཚོགས་ཆོས་ཀྱི་དབྱིངས་སུ་སྒྲོལ༔བའི་མཐུ་ཐོབ་པར་ཡེངས་མེད་བརྩོན་པ་གལ་ཆེའོ། །ས་མ་ཡཿརྒྱ་རྒྱ་རྒྱ༔ ནི་ཀུན་ལ་སྦས་པའི་ཡང་གསང་བཅུད་ཀྱི་མནོག་ཆོས་མཆོག་ཡིན་པའི་དམ་ཚིག་གི་རྒྱ་འདྲའོ། །རྒྱ་གསུམ་ནི་སྐུ་གསུང་ཐུགས་ཀྱི་གསང་བ་ཟབ་མོ་འདི་དབང་རྣོན་སྐལ་ལྡན་ལས་གཞན་ལ་སྟོན་བྱ་མིན་པའི་རྒྱ་འདྲའོ། །

བར་དུ་དགེ་བ་གཞུང་གི་དོན་ནི། འདི་ལ་མཚན་བཅས་འཛིན་རྩོལ་བྲལ་བ་སྤྲོས་མེད་ཐེག་རྩེ་ཤིན་ཏུ་རྣལ་འབྱོར་གྱི་དགོངས་པ་ཡིན་པས་སྔོན་འགྲོ་དང་དངོས་གཞི་རྗེས་ཀྱི་བྱ་བ་སོགས༔ སྤྲོས་བཅས་ཀྱི་བསྐྱེད་རྫོགས་མཚན་བཅས་བསྒོམ་པའི་རྩིས་གདབ་འདོར་ལེན་ཁྲིགས་སུ་བཅད་པ་བཤད་མེད་དེ༔ འགྲོ་དྲུག་འདི་དག་འཁོར་བར་ཐོག་མེད་ནས་བདག་འཛིན་འཁྲུལ་པའི་དབང་གིས་འཁྱམ་པ་དེ་ཉིད། གཞི༔ཡི་གནས་ལུགས་རང་བཞིན་གྱི་དག་པ་འོད་གསལ་ཆོས་སྐུ་ཡིན་ཏེ། སློབ་དཔོན་ཀླུ་སྒྲུབ་ཀྱི་ཆོས་དབྱིངས་བསྟོད་པར། ས་ཡི་དཀྱིལ་ན་ཡོད་པའི་ཆུ། །དྲི་མ་མེད་པར་གནས་པ་ལྟར། །ཉོན་མོང་ནང་ན་ཡེ་ཤེས་ཀྱང༌། །དེ་བཞིན་དྲི་མ་མེད་པར་གནས། །ཞེས་གསུངས་པས་འགྲོ་བའི་རང་བཞིན་རྟག་ཏུ་སངས་རྒྱས་སུ་གནས་ཀྱང༌། རང་གི་ངོ་བོའི་རང་རྩལ་རང་གིས་མ་ཤེས་པའམ་མ་རིག་པས། འདུ་བྱེད་ཡིད་ཀྱི་གཡོ་བ་ལས་རྒྱུ་རྐྱེན་ལྟར་སྣང་ཞིང༌། དེ་ལ་བརྟེན་ནས་སེམས་ཉོན་མོངས་ཅན་བྱེད་པ་དེ་ཡིས་འཁོར་བར་གྱུར་ཏོ། །ཡིད་དེ་ལའང་གཉིས་ཏེ་དེ་མ་ཐག་ཡིད་ཀྱིས་རྣམ་ཤེས་སྐྱེད་པར་བྱེད་ཅིང༌། ཚོགས་དྲུག་སྐྱེ་འགག་བྱེད་པའི་ཚེ་དེ་དག་གི་ནུས་པ་ཀུན་གཞིའི་སྟེང་དུ་འཇོག་ཉོན་ཡིད་ཀྱིས་ཀུན་གཞི་ལ་ངའོ་སྙམ་དུ་འཛིན་པས་ཉོན་མོངས་པར་བྱེད་པས་ཀུན་གཞི་དྲི་བཅས་ཞེས་ཀུན་གཞི་ནི་ཡིད་དེ་གཉིས་ཀྱི་རྟེན་དུ་གྱུར་ཅིང་བག་ཆགས་ཐམས་ཅད་འཛིན་པའི་ཕྱིར་ས་བོན་ཐམས་ཅད་པར་བརྗོད་པ་སྟེ། ཀུན་གཞི་ལས་ཡིད་གཡོས་པའི་མཐུས་ཕྱི་གཟུང་བའི་ཡུལ་དྲུག་དང༌། ནང་རྣམ་ཤེས་དྲུག་པོ་རྣམས་དོན་ལ་མེད་བཞིན་དུ་སྣང་བ་སྟེ་གློག་བརྙན་བཞིན་ནོ། །དེ་ཡང་རྡོ་རྗེ་རྩེ་མོ་ལས། ས་བོན་ཀུན་ལྡང་ཀུན་གཞི་ནི། །ཕྱི་དང་ནང་གི་བདག་ཉིད་འདོད། །ཅེས་པས་དེ་ལྟར་སྣང་བ་དེའང་ཀུན་གཞི་ལ་ཡུལ་དབང་རྣམ་ཤེས་གསུམ་གྱི་ས་བོན་རྒྱུན་མ་ཆད་པར་ཡོད་པའི་ནུས་པ་ཁོ་ནའི་རྟེན་འབྲེལ་ལས་གྱུར་པ་ཡིན་པས་ན་དེ་ལྟར་གསུངས་པ་དང༌། ལང་ཀར་གཤེགས་པ་ལས། རྣམ་པར་ཤེས་པ་ཡིད་ལས་བྱུང༌། །ཡིད་ནི་ཀུན་གཞི་ལས་བྱུང་སྟེ། །ཀུན་གཞི་ལས་ནི་ཆོས་རྣམས་ཀུན། །རླ་རླབས་བཞིན་དུ་རྣམ་པར་གཡོ། །ཞེས་གསུངས། དེའི་ཕྱིར་ས་བོན་མ་ཆད་ན་འཁོར་བའི་རྟེན་འབྲེལ་རྒྱུན་མི་ཆད་པ་གློག་མ་ཆད་ན་གློག་བརྙན་རྒྱུན་མི་ཆད་པ་བཞིན་ནོ། །བག་ཉལ་ལ༔ཞེས་པ་ཡབ་རྗེ་འཇིགས་མེད་གླིང་པའི་གནད་གསུམ་ཤན་འབྱེད་ལས། ཀུན་གཞི་འཁོར་འདས་ཀུན་གྱི་གཞི་ཡིན་ཏེ༔ རྙོག་མ་ཅན་གྱི་ཆུ་དང་ཁྱད་པར་མེད ༔ བག་ལ་ཉལ་གྱིས་གཏི་མུག་མགོ་རྨོངས་ནས༔ ཡེ་ཤེས་རིག་པའི་དྭངས་ཆ་ལྐོག་ཏུ་གྱུར༔ ཞེས་གསུངས་པ་ལྟར། ཆོས་སྐུ་རང་རིག་པའི་ཡེ་ཤེས་རང་ལ་ཡོད་པ་མ་ཤེས་ནས་མགོ་རྨོངས་པས་ཉོན་མོངས་དུག་ལྔའི་རྣམ་པ་རྟོག་ཚོགས་ལས་ཤར༔བ་དེ་ཡི་རྗེས་སུ་འབྲང་ནས་སྲིད་པ་ཁམས་གསུམ་དུ་འཁོར༔བས། སེངྒེ་རྩལ་རྫོགས་ལས། དེ་ལྟར་མ་ཡིན་སེམས་ཅན་རྣམས། །རང་གི་རྣམ་རྟོག་འདུ་འཛིས་གཡེང༌། །ཞེས་གསུངས་སོ། །རང་བཞིན་ཞེས་པས་འགྲོ་བ་རྣམས་རང་བཞིན་རྟག་ཏུ་སངས་རྒྱས་སུ་གནས་པ་གོང་ནས་བཤད་པ་ལྟར། དཔལ་ཟླ་བ་གྲགས་པས། ཆོས་རྣམས་རང་བཞིན་ཁོ་ན་ལ། །གནས་པའི་བློ་ལ་སངས་རྒྱས་བརྗོད། ཅེས་གསུངས་པས། དེའི་ངོ་བོ་གཤིས་བབ་གཟོད་མ་ནས་རྣམ་པར་དག་པས་ཀ་དག་གི༔སྟོང་ཆའི་ངོས་ནས་གང་དུའང་མ་གྲུབ་པས་ཡོད་པ་མིན། སྣང་ཆ་ལྷུན་གྲུབ་ཀྱི་ངོས་ནས་འཁོར་འདས་འཆར་གཞི་བྱེད་པས་མེད་པ་མིན། གཤིས་ཡེ་གྲོལ་རང་གནས་ཆོས་སྐུའི་ཡེ་ཤེས་འགྲོ་ཀུན་ལ་གནས་པས་མེད་པ་མ་ཡིན། དམིགས་བསམ་སྤྲོས་པ་ལས་འདས་པ་རྟག་པ་མ་ཡིན། སོ་སོ་རང་རིག་ཡེ་ཤེས་ཀྱི་སྤྱོད་ཡུལ་ཡིན་པས་ཆད་པ་མ་ཡིན། ཐོག་མེད་དུས་ནས་ཡེ་གནས་སྣང་སྲིད་ཆོས་སྐུར་རྫོགས་པས་རྫོགས་པ། ཐེག་པ་ཐམས་ཅད་ཀྱི་རྩེ་རྒྱལ་ཡིན་པས་ཆེན་པོ། དེ་ཉིད་བློས་དྲན་བསམ་བརྗོད་འདས་ཀྱི་རང་རིག་ཡེ་ཤེས་མཐོང་མེད་མཐོང་བའི་ཚུལ་གྱི་ཡེ་གནས་རང་ས་ཟིན་ན་འཁྲུལ་བའི་རྒྱ་ལས་གྲོལ་བར་འགྱུར་ཞིང༌། དེ་མ་ཟིན་པས་སེམས་ཉིད་རིག་པའི་རང་རྩལ་ལ་ཉེ་བར་སྣང་བའི་ཆོས་འདི་དག་སེམས་ཉིད་རང་གཤིས་ལ་གདོད་ནས་ཡོད་མ་མྱོང་ཞིང༌། ཡོད་པར་འགྱུར་བའང་མི་སྲིད་ཀྱང༌། དེ་ལྟར་མ་རྟོགས་པས་སེམས་རང་གི་རང་ལ་ཡུལ་དུ་གཟུང་བས་འཁྲུལ་ཏེ་རང་རྩལ་རྟོག་ཚོགས་གཅེར་མཐོང་རང་གྲོལ་དུ་ཤེས་པའི་ངང་མ་ཤོར་བར་སྐྱོང་ནས་ཡིན་ལུགས་རྗེན་པར་འཇོག་པ་ཐ་མལ་ཤེས་པ་དེ་ཉིད་རང་གྲོལ་གྱི་གདེང་མ་འཆོས༔ རིག་པ་རང་བྱུང་ལྷུན་གྲུབ་ཆེན་པོ་ཕྱོགས་མེད་ཕྱོགས་མཐའ་བྲལ་བའི་ཡེ་ཤེས་ཀྱི་རང་མདང་ངོ་མ་ཤེས་པའམ་གནད་གསང་མ་རིག་པས། མ་རིག་པ་དེས་བསྐྱེད་པའི་དབང་གིས་རང་རིག་གཞི་མེད་རྩ་བྲལ་དུ་མ་རྟོགས་པ་ཡུལ་བཟུང་བ་པོ་བདག་ཡིན་བསྙམ་གྱིས་འཁྲུལ། རྒྱུ་མཚན་དེས་གཟུང་འཛིན་གཉིས་བསྡུས་ཆོས་མཐའ་དག་ཆགས་སྡང་འཁྲུལ་རྟོག་འབའ་ཞིག་ཡིན་ལ། དེ་དག་གིས་འཁྲུལ་པའི་གཞིའང་སེམས་ལས་ལོགས་སུ་རྡུལ་ཙམ་ཡང་མ་གྲུབ་སྟེ། སློབ་དཔོན་ཀླུ་སྒྲུབ་ཀྱི་ཆོས་དབྱིངས་བསྟོད་པར། སེམས་ཉིད་རྣམ་པ་གཉིས་སུ་མཐོང༌། །ཇི་ལྟར་འཇིག་རྟེན་འཇིག་རྟེན་འདས། །བདག་ཏུ་འཛིན་ལས་འཁོར་བ་སྟེ། །སོ་སོར་རིག་ན་དེ་ཉིད་དེ། །ཞེས་གསུངས་པས། དེའང་སོ་སོར་རང་གི་རང་རིག་པའམ་མཐོང་བ་ཙམ་གྱིས་གདེང་མི་ཐོབ་པས། དཔལ་སྤྲུལ་འཇིག་མེད་ཆོས་ཀྱི་དབང་པོས། མི་གནས་སེམས་འཛིན་གནས་ཆའི་བསམ་གཏན་གྱིས། །གནས་སྐབས་ཉོན་མོངས་མགོ་བོ་ནོན་གྱུར་ཀྱང༌། །རང་གྲོལ་རྟོགས་པའི་གནད་གསང་མ་ཤེས་ན། །རྐྱེན་དང་འཕྲད་ཚེ་རྟོག་པའི་དུག་རོ་ལྡང༌། ཞེས་གསུང་པས། རྐྱེན༔ལས་སྐྱེས་པའི་རྟོག་པ་དེ་དག་རྩད་གཅོད་པའམ་བཅད་ན་གདོད་ནས་སངས་རྒྱས་ཀྱི་རང་བཞིན་ངོ་བོ་ཀ་དག་འདི་ལས་གཞན་ཞིག་གང་དུ་བརྩལ་ཀྱང་མི་རྙེད་དེ། སྤྱན་སྔ་གྲགས་པ་འབྱུང་གནས་ཀྱིས། དེ་ལྟར་རྒྱུ་རྐྱེན་ལས་སྐྱེས་རྟེན་འབྲེལ་རྣམས། །མ་སྐྱེས་སྐྱེ་མེད་སྟོང་ཉིད་ཁོ་ན་སྟེ། །ཏིལ་དང་ཏིལ་མར་བཞིན་དུ་ཐ་མི་དད། །ཆོས་དང་ཆོས་ཅན་ཡིན་ཏེ་དབྱེ་བ་མེད། །ཅེས་དང༌། བློ་གྲོས་རྒྱ་མཚོས་ཞུས་པའི་མདོ་ལས། །གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པ་ཉིད། །ཅེས་གསུངས་པས་རྒྱུ་རྐྱེན་ལ་ལྟོས་པ་གང་ཡིན་པ་དེ་རང་བཞིན་གྱིས་མ་གྲུབ་པ་སྟེ། གང་དེ་རང་བཞིན་གྱིས་གྲུབ་ན་རྒྱུ་རྐྱེན་ལ་ལྟོས་དགོས་པ་འགལ་བའི་ཕྱིར། དཔེར་ན་མེའི་རང་བཞིན་ཚ་བ་ཡིན་པ་རྐྱེན་གཞན་ལ་ལྟོས་མི་དགོས་པ་བཞིན་ནོ། །རྒྱུ་རྐྱེན་ལ་ལྟོས་ཏེ་སྐྱེས་པ་ཡིན་ན་དེ་ནི་དོན་དུ་མ་སྐྱེས་པ་ཡིན་ཏེ། ལྟོས་ནས་བཏགས་པ་ཙམ་ཏེ། བཙལ་ན་བདེན་པར་གྲུབ་པ་ལྟ་ཅི་སྣང་ཙམ་པའང་མི་རྙེད་ལ་མ་དཔྱད་པའི་ཚེ་སེམས་ཀྱི་རྟོག་ངོར་སྣང་བ་ཙམ་མོ། །སེམས་ཀྱི་རང་བཞིན་བརྩད་བརྡར་ཆོད་པའི་ཚེ་དུ་མ་ཞིག་སྣང་ཡང་དོན་དུ་གཅིག་ལས་མེད་པ་དང༌། གཅིག་པུ་དེའང་བཟུང་བས་མི་ཟིན་བལྟས་པས་མི་མཐོང༌། ཁ་དོག་དབྱིབས་སོགས་མེད་པ་གཞི་མེད་རྩ་བྲལ༔བློ་འདས་ཡིན་པའི་རྟགས་ཡིན་པས། དེའང་འོག་འགྱུའི་རྣམ་རྟོག་འཁྲུལ་འབྱམས་ལ་རང་ངོ་ཤེས་ཙམ་གྱི་དྲན་པས་ཟིན་ན་ཡང་རང་ཤར་རང་གྲོལ་གྱི་གནད་མི་ལྡན་ན་བཟང་ངན་རེ་དོག་རྟོག་པ་བསྐྱེད་པས་འདུ་བྱེད་ལས་བསགས་འཁོར་བའི་རྒྱུ་རུ་འགྱུར་བས། མདོ་དོན་ཁ་ཕྱིར་བལྟས་སུ་རྣམ་རྟོག་གི་ཆ་ལ་མི་ལྟ་བར་ཁ་ནང་དུ་རྩ་བྲལ་བློ་འདས་རང་གི་གཤིས་བབ་རིག་པ་དྭངས་སང་ངེ་བ་དེ་ཉིད་ལམ་ཉམས་ལེན་གྱི་མཐིལ་དུ་ངོས་བཟུང་ཞིང་རྟོགས་ན་འདི་ལས་ལྷག་པའི་ལྟ་སྒོམ་གཞན་ཞིག་མི་དགོས་ཏེ། རྗེ་འཇིག་རྟེན་གསུམ་གྱི་མགོན་པོས། ཕྱག་རྒྱ་ཆེན་པོ་ཞེས་པ་དེ། །རང་གི་རིག་པ་འདི་ཉིད་ཡིན། །ཞེས་གསུངས་པ་དེ་ཡིན་ཞིང༌། གཉིས་མེད་ཡེ་ཤེས་དེ་ཉིད་ཀྱི་དོན་ངོ་ཤེས་པ་ཙམ་གྱི་མི་ཆོག་པ་ཡུན་རིང་རང་གྲོལ་རྟོགས་པའི་གནད་ལ་གོམ་པར་མ་བྱས་ན། དཔལ་སྤྲུལ་རིན་པོ་ཆེས། གནད་འདི་མེད་ན་ཁ་ལྟ་སྟོང་སྐད་ཀྱིས། །གོ་ཡུལ་རྟོགས་པའི་ཁོ་བོ་སྨྲ་ན་ཡང༌། །རང་གཤིས་ངན་པའི་རང་མཚང་ལྷུག་པར་སྟོན། །དུག་ལྔའི་ཨ་འཐས་ཐ་མལ་པ་ལས་ཐུ། །དེ་འདྲ་གང་ཡིན་གྲོལ་ཚད་མི་ཤེས་སྐྱོན། །ཞེས་གསུངས་པ་དང༌། ཨརྻ་དེ་བས། ཇི་ལྟར་ཤིང་ལ་གནས་པའི་མེ། །སྲུབ་མེད་པ་ནི་མི་འབྱུང་ལྟར། །དེ་བཞིན་གོམས་པ་མེད་པ་ནི། །འདིར་ནི་བྱང་ཆུབ་ཐོབ་མི་འགྱུར། །ཞེས་གསུངས་སོ། འཁོར་བའི་རྩ་བ་མ་རིག་གཟུང་འཛིན་འཁྲུལ་པའི་རྣམ་རྟོག་ཡིན་པར་བསྟན༔པ་དང༌། རང་རིག་ཡེ་ཤེས་སྙིང་པོ་ནི། རྒྱུད་བླ་མ་ལས། སེམས་ཀྱི་རང་བཞིན་འོད་གསལ་གང་ཡིན་པ། །དེ་ནི་ནམ་མཁའ་བཞིན་དུ་འགྱུར་མེད་དེ། །ཞེས་གསུངས་པ་ལྟར་དུ་ཐ་མ་གཏད་མེད་ནམ་མཁའི་ངང༔ ཞེས་པས་རྩ་བྲལ་རང་བྱུང་རིག་པའི་ཡེ་ཤེས་དེ། འདི་ཡིན་འདི་མིན་ཀུན་རྟོག་ཆེད་འཛིན་བྲལ་བའི་སྨྲ་བསམ་བརྗོད་བྲལ་བློ་འདས་ཆེན་པོ། དཔེ་དང་ཚིག་གིས་མཚོན་པར་མི་ནུས་ཀྱང༌། ཐ་སྙད་དཔེས་མཚོན་ན་རྐྱེན་བྲལ་ནམ་མཁའ་གཡའ་དག་པ་ལྟར་མཚན་འཛིན་དྲི་མ་དབྱིངས་སུ་དག་པའི་ཡེ་ཤེས་བློ་ཡི་འཛིན་རྟོག་ཤེས་རབ་ཀྱི་ཕ་རོལ་དུ་བརྒལ་བའམ་ཕྱིན་པ། སོ་སོར་རང་རིག་པའི་ཡེ་ཤེས་ཀྱི་སྤྱོད་ཡུལ་ཡིན་པས་ན། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མི་འགགས་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་འཚལ་ལོ། །ཞེས་ཡབ་སྲས་མཇལ་བའི་མདོ་ལས་གསུངས་པ་བཞིན་སྣང་སྲིད་འཁོར་འདས་ཀྱི་བསྡུས་པའི་ཆོས་ཐམས་ཅད་འཁྲུལ་བའི་བློས་བཏགས་པ་ཙམ་ལས་དོན་དུ་གདོད་ནས་སྟོང་ཞིང་བདག་མེད་པའི་རིག་སྟོང་མཐའ་བྲལ་མཁའ་མཉམ་བྱང་ཆུབ་སེམས་ནི་རྒྱ་ཆད་ཕྱོགས་བྲལ་ཁྱབ་བརྡལ་ནམ་མཁའི་ཀློང་ཆེན་པོ་མཉམ་པ་ཉིད་ཀྱི་ངང་དུ་ཕྱི་ནང་སྣོད་བཅུད་ཀྱི་ཆོས་ཁམས་རྒྱ་མཚོ་ཇི་ལྟར་སྣང་ཡང༌། སྣང་དུས་ཉིད་ནས་རང་བཞིན་མེད་པ་གཞི་མེད་རྩ་བྲལ་ཆེན་པོ་གཏད་མེད་མཐའ་བྲལ་ཆེན་པོ་ཡུལ་མེད་ཟང་ཐལ་ཆེན་པོའི་རོལ་པ་ཡིན་ཏེ། ཀུན་བྱེད་ལས། དེ་བས་སྣང་སྲིད་སྣོད་བཅུད་ཐམས་ཅད་ཀུན། །ནམ་མཁའི་ངང་ལ་མི་གནས་མེད་པ་བཞིན། །བྱང་ཆུབ་སེམས་ཀྱི་ཀློང་ཆེན་ཡུལ་ཆེ་བས། །སངས་རྒྱས་སེམས་ཅན་སྣོད་བཅུད་ཀུན་གནས་ཀྱང༌། །ཐམས་ཅད་རྣམ་པར་དག་པའི་ཆོས་ཉིད་ལ། །གཉིས་སུ་མེད་དེ་སྒྲོ་སྐུར་ཀུན་དང་བྲལ། །ཞེས་དང༌། རྣམ་སྣང་མངོན་བྱང་ལས། སེམས་དེ་ནི་རང་བཞིན་གྱིས་ཡོངས་སུ་དག་པ་སྟེ་དེ་ནི་ནང་དང་ཕྱི་དང་གཉིས་ཀའི་བར་ནའང་མི་གནས་སོ། །ཞེས་དང༌། ནམ་མཁའི་རང་བཞིན་གང་ཡིན་པ་དེ་ནི་སེམས་ཀྱི་རང་བཞིན་ཡིན་ལ། སེམས་ཀྱི་རང་ཞིན་གང་ཡིན་པ་དེ་ནི་བྱང་ཆུབ་ཀྱི་སེམས་སོ། །དེ་བས་ན་སེམས་དང་ནམ་མཁའི་དབྱིངས་དང་བྱང་ཆུབ་ཀྱི་སེམས་ནི་གཉིས་སུ་མེད་ཅིང་གཉིས་སུ་བྱར་མེད་དོ། །ཞེས་དང༌། རྗེ་མི་ལས། གནས་ལུགས་རིག་པའི་ཡེ་ཤེས་དེ། །སྤྲིན་ཐག་ཆད་པའི་ནམ་མཁའ་འདྲ། །ཞེས་དང༌། མན་ངག་རིན་ཆེན་སྤུང་པ་ལས། ཆོས་ཉིད་མཁའ་འདྲ་བསམ་དུ་མེད་པའི་དབྱིངས། །དེ་རྟོགས་ཡེ་ཤེས་བརྗོད་དུ་མེད་པའི་ངང༌། །རྩིས་མེད་བྱ་བྲལ་གཉུག་མ་མཉམ་པ་ཉིད། །འདི་ནི་དུས་གསུམ་རྒྱལ་བའི་དགོངས་པ་ཡིན། །ཞེས་གསུངས་པ་ལྟར་ངོ་རང་ཐོག་ཏུ་སྤྲོད་པའོ། །གནས་ལུགས་རང་བྱུང་རིག་པའི་ཡེ་ཤེས་ཆེན་པོའི་རྩལ་དང་རོལ་པ་ཐམས་ཅད་དེའི་རྒྱན་དུ་ཤར་ནས་ཅི་ཤར་རིག་སྟོང་རྗེན་པར་གྲོལ་བས་རིག་གཤིས་རང་མལ་ལས་མ་གཡོས་པ་རང་བྱུང་ཡེ་ཤེས་ཞི་ལྷག་དབྱེར་མེད་སྤྲོས་བྲལ་གཉུག་མའི་རྣལ་འབྱོར་མ་བཅོས་ལྷན་སྐྱེས་ཆོས་ཉིད་རང་ངོ་སྐྱོང་བ་དེ་ནི་ཕྱག་རྫོགས་ཟུང་འཇུག རྒྱུད་སྡེའི་སྙིང་པོ། དབང་བཞི་པའི་ཡེ་ཤེས་དོན་རྒྱུད་ཡིན་བཞིན་ནོར་བུའི་ཁྱད་ཆོས་འཕགས་བོད་གསར་རྙིང་གྲུབ་བརྙེས་ཐམས་ཅད་ཀྱི་དགོངས་པ་འཁྲུལ་མེད་ཡིན་པས་ཡིད་ཆེས་ཀྱི་བློ་ཐག་བཅད་ལ་དེ་བས་རྟོག་གེའི་ཚིག་སྦུན་དང་མན་ངག་གཞན་ཞིག་ཉམ་ལེན་བྱ་རྒྱུ་ཟད༔པའམ་མེད་པས། དེར་ལ་བཟླ་བར་བསྟན་ཏེ་ཐག་གཅིག་ཐོག་དུ་གཅོད་པའོ། །ཆོས་ཐམས་ཅད་ཀྱི་གནས་ལུགས་ནམ་མཁའ་ལྟ་བུར་རྣམ་ཤེས་དང་ཡིད་ཀྱི་ཡུལ་དུ་བྱར་མེད་པར་རྟོགས་པ་དེ་ལྟ་བ་ཡིན་པས་དེ་ལས་གཞན་ཞིག་འཚོལ་མི་དགོས་པས་དེ་རང་དུ་ཐག་གཅོད་དགོས་པར་བསྟན་ཏོ། །དེ་ལྟའི་རང་བྱུང་ཡེ་ཤེས་གཅིག་གི་ཀློང་དུ་འདུ་བ་ཡིན་པ། དཔེ་དོན་རྟགས་གསུམ་གྱི་གཏན་ལ་དབབ་པ་ཀུན་བྱེད་ལས། དཔེ་ནི་ནམ་མཁའ་ལྟ་བུར་བརྟགས། །དོན་ནི་ཆོས་ཉིད་སྐྱེ་བ་མེད། །རྟགས་ནི་སེམས་ཉིད་འགགས་པ་མེད། །ནམ་མཁའ་ལྟ་བུའི་ཆོས་རྣམས་ལ། །ནམ་མཁའ་ལྟ་བུའི་དཔེ་ཡིས་མཚོན། །ཞེས་གསུངས་སོ། །དེ་ལྟར་དུས་ནམ་ཡང་ལྟ་བ་ངོ་ཤེས་པའི་འོད་གསལ་དེའི་ངང་ལ་བཞག་པ་ལས། རྩལ་གྱི་རྟོག་པ་ཉོན་མོངས་ལ་དགག་སྒྲུབ་སྤང་བླང་མི་བྱ་བ་ནི་གནད་ཀྱི་དམ་པ་ཡིན་པས་ཡེངས་མེད་བསྒོམ་གྱི་དངོས་གཞིར་གསུངས་སོ། །ལྟ་བ་ལྟ་བྱེད་དང་བྲལ་བའི་སེམས་ཉིད་ལ་མཉམ་པར་བཞག་ཅིང་བླ་མའི་ངན་ངག་བསྒོམ་བྱུང་ཤེས་རབ་ཀྱི་མིག་གིས་ཡང་ཡང་བལྟས་ཚེ་མཐོང་དོན་ཉམས་མྱོང་གི་གནད་དང་མ་བྲལ་བ་ཞི་ལྷག་ཟུང་འཇུག་བརྗོད་བྲལ་རིག་ཆ་ཟང་ཐལ་རྗེན་པ་དེ། ཡིན་མིན་ཡོད་མེད་སྒྲོ་འདོག་ཐེ་ཚོམ་ཐམས་ཅད་དེ་ཉིད་དུ་ཆོད་དེ་འཁྲུལ་མེད་རང་ངོ་རང་ཤེས་སུ་མྱོང་བ་དེ་ལྟ་བུའི་ཡེ་ཤེས་སྐྱེ་བར་འགྱུར་རོ། །འོན་ཀྱང་རྣམ་པར་རྟོག་པའི་རྒྱུན༔ཐ་མལ་པ་ལ་དགག་སྒྲུབ་ཨ་འཐས་ཐེར་ཟུག་གིས་ལས་གསོག་ནས། ཆགས་སྡང་གཞན་དབང་དུ་གྱུར་པས་ན་བག་ཆགས་འཁྲུལ་བའི་རྒྱུན་མ་ཆད་བར༔ཆུ་གཉེར་བཞིན་དུ་སེམས་ཅན་ཀུན་ལ་འབྱུང་བའི་ཕྱིར༔ དེ་ལྟ་བུ་མ་ཡིན་པ་རྣལ་འབྱོར་པ་ལ་ཤར་དུས་ནས་གྲོལ་བས་གང་ཤར་རྟོག་པ་ཐམས་ཅད་བག་ཆགས་གསོག་ལོང་མེད་པར་རང་གྲོལ་རྗེས་མེད་དུ་དག་པ་ཐུག་ཕྲད་རང་གྲོལ་གྱི་གདམ་པའི་གནད་ལ་གོམ་པ་གལ་ཆེ་བས། གང་སྐྱེས་རྣམ་རྟོག་འོག་རྒྱུའི་འཁྲུལ་འབྱམས་སུ་མ་སོང་བ་ཐོལ་སྐྱེས་རྟོག་པ་ཤར་མ་ཐག་རང་བབ་གཉུག་མའི་དྲན་རིག་ངང་དུ་ཤར་དུས་ནས་གྲོལ་བ་དུས་མཉམ་པ་རྗེས་མེད་རང་དག་གི་གདམ་པ་འདི་ཡི་གནད་ཤེས་ན། བཟང་རྟོག་ཐམས་ཅད་ཞེན་མེད་དུ་འཆར་བས་དགེ་བ་ལ་རློམ་སེམས་མེད། ངན་རྟོག་ཐམས་ཅད་ཆུ་ལ་རི་མོ་བྲིས་པ་བཞིན་ཡལ། བར་མའི་རྟོག་ཚོགས་བྱ་ལམ་རྗེས་མེད་བཞིན་དུ་གྲོལ། རྟོག་པ་གློ་བུར་བ༔འཕྲལ་ལ་སྐྱེ་ཡང་ཚུགས་མི་ཐུབ་པར་སྐྱེས་གྲོལ་ཐུགས་ཕྲད་དུས་མཉམ་པར་གྲོལ་བས་སྐད་ཅིག་རྟོག་པས་ལས་མི་གསོག་པས་ཕན་གནོད་བྲལ། གྲོལ་ཚད་གདེང་གིས་རྐྱེན་ངན་ལམ་དུ་སློང་བས་འཁོར་བའི་རྩ་བ་ཉོན་མོངས་འཁྲུལ་རྟོག་འཇོམ་པའི་གདམ་པ་འདི་རང་བྱུང་ཀ་དག་རིག་སྟོང་ཡེ་ཤེས་ངོ་འཕྲོད་པར་བྱས་ནས་ཉམས་སུ་ལོངས་ཤིག༔གསུངས་པ་འདྲ་བས། རིག་པ་རང་ངོ་མ་འཕྲོད་པའམ་ཇི་ལྟ་བ་མི་ཤེས་པ་ཞིག་གི་ཐུགས་ཕྲད་རང་གྲོལ་ག་ལ་ནུས། དཔེར་ན་ཡུལ་ཀ་བ་བློར་སྣང་མ་ཐག་པར་ཡུལ་ཅན་ཡེ་ཤེས་གཉིས་ཐུགས་ཕྲད་རིག་པའི་ཡེ་ཤེས་གསལ་སྟོང་རྗེན་པར་མངོན་དུ་གྱུར་ན་ཐུགས་ཕྲད་རང་སར་གྲོལ་བའི་དོན་ཡིན་པས། དཔལ་ལྡན་ཕག་མོ་གྲུ་པས། སྣང་སྟོང་གཉིས་ཀྱི་སོ་མཚམས་ན། །བློ་འདས་ཀྱི་རིག་པ་འདི་མ་གོ་ན། ཆོས་ཀྱི་རྩ་བ་ཆོད་པ་དཀའ། །ཞེས་གསུངས་སོ། །ཡང་གོ་ལུགས་གཅིག་ལ་བག་ཆགས་འཁྲུལ་པ་གློ་བུར་བ་རྒྱུན་མ་ཆད་པ་ཆུ་གཉེར་བཞིན་དུ་ཟད་པ་མེད་པ་འབྱུང་ནའང་འཁོར་བའི་འཁྲུལ་སྣང་འདི་དག་སྒྱུ་མའི་སྣང་བ་ལ་བདེན་པར་ཞེན་པའི་དབང་ལས། དོན་དུ་བདེན་པར་མ་གྲུབ་པས་ཚོགས་དྲུག་ཡུལ་སྣང་གང་ཤར་ཡང་རིག་སྣང་ཐུག་ཕྲད་ཚེ་རང་རིག་རྗེན་པ་ངོ་ཤེས་པས་རང་བཞག་རྗེས་མེད་རང་གྲོལ་དུ་མ་སོང་བར་ཐ་མལ་སེམས་ཅན་ཀུན་ལ་གཅིག་མཚུངས་འབྱུང་བའི་ཕྱིར་ཐུག་ཕྲད་རང་གྲོལ་གྱི་གདམ་པ་གློ་བུར་འཁྲུལ་རྟོག་ཉོན་མོངས་རང་མཚན་འཁྲུལ་པ་འཇོམས་བྱེད་འདི་ལོང་ཤིག་གསུང་འདྲ་བས་དེ་ལྟ་བུའི་གྲོལ་ཚད་གདེང་ཐོབ་པ་ན་འཁོར་བ་མྱང་འདས་སུ་གྲོལ་ཞེས་བྱའོ། །མུ་ཏིག་ཕྲེང་བ་ལས། མི་འགྱུར་ཆོས་ཉིད་རབ་ཏུ་བརྟན། །རང་སྣང་རང་གྲོལ་རང་གི་ཡུལ། །རང་བཞིན་རང་དག་རང་གི་གདངས། །ཅོག་བཞགས་ཅེར་བཞག་རང་བཞགས་གོ །ཞེས་ཆོས་སྐུ་རང་གནས་རང་ས་རྗེན་པར་ཟིན་ཏེ་རིག་པའི་ཀློང་དུ་རང་གྲོལ་རང་དག་དུ་སོང་བའོ། །ལས་དང་པོ་པ་དང༌། བརྟན་པ་མ་ཐོབ་པ་གཉིས་ཀས་རང་ངོ་མ་ཤེས་ན་འོག་འགྱུར་འགྲོ། རྩལ་མ་རྫོགས་ན་རྐྱེན་བཟང་ངན་མི་ཐེག རང་གྲོལ་མ་ཤེས་ན་འདུ་བྱེད་ཀྱི་ལས་རྒྱུན་གསོག་པས་བསམ་གཏན་གྱི་རྒྱུ་ཚོགས། འཇིག་རྟེན་སྤངས་པ། རྣམ་རྟོག་དོར་བ། དབེན་པ་བརྟེན་པ། ཚུལ་ཁྲིམས་སྲུང་བ་སོགས་ཚང་བ་ལས་ཉམས་མྱོང་སྐྱེ་བར་འགྱུར་གྱི། འདུ་འཛི་དང་རྣམ་གཡེང་ཁྲོད་དུ་བསྒོམ་ཡུན་བསྲིང་ཀྱང་ཉམས་མྱོང་མི་སྐྱེ་བས། རྗེ་མི་ལས་རི་ཁྲོད་དུ་མི་ཚེ་སྐྱེལ་ནས། ཇི་སྐད་དུ། སྤྲ་དང་སྤྲེ་འུས་ཡང་རྩལ་རྩེ། །མི་ལ་རས་པས་བསྒོམ་རྩལ་རྩེ། །ཞེས་རྣམ་རྟོག་རང་གྲོལ་གྱི་བསྒོམ་རྩལ་རྩེ་བ་རེད་ཅེས་བཀའ་དྲིན་ཅན་མཁྱེན་གཟིགས་ཁུ་ནུ་སེམས་དཔའ་ཆེན་པོའི་ཞལ་ལས་ཐོས་སོ། །མན་ངག་རིན་ཆེན་སྤུངས་པ་ལས། ཇི་སྲིད་སེམས་ལ་དབང་ཐོབ་མ་གྱུར་པར། །བདེ་བའི་དངོས་པོ་ཀུན་ལ་ཆགས་མེད་ཅིང༌། །རི་དྭགས་བཞིན་དུ་ནགས་ཁྲོད་བརྟེན་བྱེད་པ། །ཕྱིར་མི་ལྡོག་པའི་ལམ་ལ་གནས་པ་ཡིན། ཞེས་གསུངས་སོ། །རྩ་གསུམ་ཞེས་བྱིན་རླབས་ཀྱི་རྩ་བ་བླ་མ། དངོས་གྲུབ་ཀྱི་རྩ་བ་ཡི་དམ། ཕྲིན་ལས་ཀྱི་རྩ་བ་མཁའ་འགྲོ་སྟེ་གསུམ། ཡེ་ཤེས་ལྔ་ཡི་རྩལ་ཤར་ཞི་བ་རིགས་ལྔ། ཕུང་ལྔ་གནས་དག་ཁྲོ་ཆེན་རིགས་ལྔ་སྟེ་ཞི་ཁྲོ་རང་གི་རིག་པའི་ངོ་བོར་རྟོགས་པའི་་རྣལ་འབྱོར་པས༔སྲིད་པ་ཁམས་གསུམ་དུ་འཁོར་ཞིང་འཁྲུལ་བའི་རྩ་བ་སེམས་སུ་ཐུག་པར་ཐག་གཅོད༔པའམ་འཁོར་རྩ་སེམས་ཡིན་པ་དང༌། སེམས་དེ་ཡང་ཐུན་མོང་ལྟར་ན་སེམས་འཁྲུལ་བའི་དྲི་མ་དང་བཅས་པའི་སྐབས་སེམས་ཡིད་རྣམ་ཤེས་གསུམ་དུ་བཞག་པ་ལྟར། དྲི་མ་བྲལ་བའི་ཚེ་སྐུ་གསུམ་དུ་རྣམ་པར་འཇོག་པ་དང༌། དེ་ཕྱིར་སྦྱང་བྱའི་དྲི་མ་ཇེ་སྲབ་དུ་སོང་བ་ན། དག་པའི་སེམས་ཉིད་ལ་གནས་པའི་ཡོན་ཏན་ཇེ་གསལ་དུ་གྱུར་པས་དྲི་མ་ཐམས་ཅད་དག་པ་ན་གཞི་ཡི་ཡོན་ཏན་མཐའ་དག་སྣང་བར་འགྱུར་བ་སྟེ་འདིའི་ཚུལ་རྒྱས་པར་རྒྱུད་བླ་མ་ལས་གསུངས་པ་ལྟར་ཤེས་པར་བྱའོ། །འོ་ན་སློབ་དཔོན་ཟླ་བ་གྲགས་པས། ཤེས་བྱའི་བུད་ཤིང་སྐམ་པོ་མ་ལུས་པ། །བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །དེ་ཚེ་སྐྱེ་བ་མེད་ཅིང་འགག་པ་མེད། །སེམས་འགག་པ་དེ་སྐུ་ཡི་མངོན་སུམ་མཛད། །ཅེས་གསུངས་པས་བྱང་ཆུབ་བརྙེས་དུས་སེམས་འགག་པར་བཤད་པ་ཇི་ལྟར་དྲང་ཞེ་ན། མྱ་ངན་འདས་མདོ་ལས། སེམས་ནི་དམིགས་པ་དང་བཅས་པ་སྐྱེ་ཡི། །དམིགས་པ་མེད་པར་ནི་མ་ཡིན་ནོ། །གསུངས་པས། སེམས་ཡིད་རྣམ་ཤེས་གསུམ་གྱི་བསྟན་པའི་སེམས་དེ་འགགས་ཀྱང༌། རིག་པ་ཆོས་དབྱིངས་སྐྱེ་འགགས་གནས་གསུམ་དང་བྲལ་བས་ན་རྣམ་མཁྱེན་ཡེ་ཤེས་ཆོས་དབྱིངས་ཐ་དད་མེད་པས་མ་དག་སེམས་ཀྱི་ཆོས་ལས་འདས་པ་ཡིན་ནོ། །ཡུམ་ལས། སེམས་ནི་སེམས་མ་མཆིས་པ་སྟེ་སེམས་ཀྱི་རང་བཞིན་འོད་གསལ་བའོ། །ཞེས་དང༌། རྒྱན་སྟུག་པོ་བཀོད་པའི་མདོ་ལས། སེམས་མེད་ཙམ་པོའང་ཡོད་མ་ཡིན། །ཚད་དང་གཞལ་དང་གཉིས་ཀ་མེད། །ཅེས་དང༌། རྒྱུད་རྣམ་སྣང་མངོན་བྱང་ལས། གསང་བའི་བདག་པོ་སེམས་ནི་དེ་བཞིན་གཤེགས་པ་རྣམས་ཀྱི་མ་གཟིགས་མི་གཟིགས་པས་གཟིགས་པར་མི་འགྱུར་ཏེ། ཞེས་གསུངས་པས། རིག་པ་སེམས་ཉིད་མཐའ་བྲལ་ཡེ་ཤེས་ཀྱི་གཟིགས་པ་ཆེན་པོ་བརྗོད་པ་དང༌། རིག་བྱ་རིག་བྱེད་དང་བྲལ་བ་རིག་པ་དང༌། འོད་གསལ་ཞེས་གསལ་བྱ་གསལ་བྱེད་བྲལ་བར་བརྗོད་པའི་གནད་གསང་ཤེས་དགོས་ཀྱི་འཇིག་རྟེན་པ་རྣམས་ཀྱི་མཐོང་བ་སོགས་དང་རིགས་འགྲེལ་བར་མི་བྱའོ། །གཞན་དུ་རང་གི་རང་རིག་པ་སོགས་ཀྱང་འགལ་ཏེ། ལང་གཤེགས་ལས། ཇི་ལྟར་རལ་གྲིས་རང་སོ་དང༌། །ཇི་ལྟར་སོར་མོ་རང་རྩེ་ལ། །མི་གཅོད་རེག་པར་མི་བྱེད་པ། །དེ་བཞིན་སེམས་ཀྱིས་སེམས་མི་མཐོང༌། །ཞེས་དང༌། སྤྱོད་འཇུག་ལས། ཇི་ལྟར་མར་མེ་རང་གི་དངོས། །ཡང་དག་གསལ་བར་བྱེད་བཞིན་ན། མར་མེ་གསལ་བར་བྱ་མིན་ཏེ། །གང་ཕྱིར་མུན་གྱིས་བསྒྲིབས་པ་མེད། །ཅེས་གསུངས་པ་སོགས་ཀྱི་སྐྱོན་འབབ་བོ། །ཐུན་མིན་རྫོགས་ཆེན་སྒྲ་ཇི་བཞིན་པའི་སྐལ་ལྡན་ལ་སེམས་རིག་དབྱེ་བ་དང་གྲོལ་ལུགས་སོགས་ལེགས་བཤད་མཆོག་ཏུ་གྱུར་པ་མཁས་གྲུབ་རྣམས་ཀྱི་བཀྲལ་བ་བཞིན་འདིར་སྤྲོས་པས་ཆོག་མོད། འདིར་ནི་ཐུན་མོང་སེམས་ཕྱོགས་དང་མཐུན་པར་ཟུར་ཙམ་མོ། །རྫོགས་པ་ཆེན་པོའི་སེམས་ཀྱི་གཞི་རྩ་ཆོད་པས་རིག་པའི་ཡེ་ཤེས་ཀྱིས་འཁྲུལ་རྟོག་གནས་སུ་དག་ནས་བྱ་རྩོལ་བྲལ་བའི་ངང་དུ་ཐག་གཅིག་ཐོག་ཏུ་གཅོད་པས་ཉན་ཐོས་ལྟར་མི་བཀག །བྱང་སེམས་ལྟར་མི་སྦྱངས། སྔགས་ཐུན་མོང་ལྟར་མི་བསྒྱུར། ལམ་དུ་བྱེད་ཚུལ་ཐུན་མོང་མ་ཡིན་པ་དེ་ལ་ཐོག་མར་ཞེ་སྡང་ནི༔ རང་གི་ཕ་མ་སྤུན་ཉེ་དུ༔ འཁོར་དང་སྡེ་རིས་ཡུལ་དང་མཁར༔ ཆོས་ནོར་ལོངས་སྤྱོད་མ་ལུས་ལ༔ སྔ་ནས་འཚེ་ཞིང་ད་ཡང་སྡང༔ ཕྱིས་ནས་འདིས་ནི་འདི་བྱ་ཞེས༔ དགོས་ཤིང་འཚེ་བའི་དགྲ་དང་བགེགས༔ ལོག་པར་འདྲེན་ལ་ཞེ་སྡང་ནི༔ ཆེ་འབྲིང་ཆུང་ངུ་གང་སྐྱེས་ཚེ༔ཞེ་སྡང་ཆུ་ཁམས་རང་བཞིན་རྣམ་པར་དག་པ་རྣམ་ཤེས་ངོ་བོ་རྡོ་རྗེ་རིགས་ཀྱི་ལྷ་ཡེ་གདོད་སྤྲོས་བྲལ་འགྱུར་བ་མེད་པའི་སེམས་དཔའ་མི་བསྐྱོད་པ། སྟོང་པས་ཡོད་མཐའ་དང་གསལ་བས་མེད་མཐའ་གྲོལ་བས་མཐའ་གྲོལ་ཏེ་རིག་པ་མཐའ་གྲོལ་ཁྲོ་བོ་བཛྲ་ཧེ་རུ་ཀ། རྡོ་རྗེ་ཐོད་པའི་ཕྲེང་བ་ཅན་བརྗོད་མེད་ཐུགས་ཀྱི་ལྷ་དྲག་པོ་རྩལ༔ མཚན་མར་འཛིན་པའི་གདོས་བཅས་ཀྱི་ཞལ་ཕྱག་སྤངས་པའམ། ཞལ་ཕྱག་གྱི་མཚན་མ་བྲལ་བ་རང་བཞག་རིག་པའི་རང་བཞིན་གྱི༔ངོ་བོ་དེ་ལ་ཡིན་རློམ་བློས་བྱས་བཅོས་མའི་དབང་དུ་སོང་ན། རྡོ་རྗེ་གཅོད་པ་ལས། གང་དག་ང་ལ་གཟུགས་སུ་མཐོང༌། །གང་དག་ང་ལ་སྒྲར་ཤེས་པ། །ལོག་པའི་ལམ་དུ་ཞུགས་པ་སྟེ། །སྐྱེ་བོ་དེ་དག་ང་མི་མཐོང༌། །ཞེས་གསུངས་པ་ལྟར། བཅོས་སླད་བྲལ་བའི་རང་བཞིན་ངོ་བོ་དེ་ལས་མ་བཅོས་པ༔ ཝ་ལེ་ལུང་མ་བསྟན་དུ་མ་སོང་བ་དྭངས་ས་ལེ་དེའི་ངང་དུ་བཞག༔པས་སྟོང་གསལ་ཟུང་འཇུག་དབྱེར་མེད་པ་ཞེ་སྡང་རང་ཡལ་ནམ་མཁའ་སྤྲིན་དེང་པ་བཞིན༔ རང་གྲོལ་ངོ་བོའི་བཞུགས་ཚུལ་ཡེ་ནས་འཕོ་འགྱུར་མེད་པ་ཡེ་གྲོལ་བསྐྱལ་གཞི་མེད་དེ་ནམ་མཁར་མདུང་སྐོར་བ་བཞིན་འཁོན་ཐོག་མེད་པ་ཞེ་སྡང་ཡུལ་མེད་སྟོང་ཉིད་ནམ་མཁའ་གཡའ་དག་པ་ལྟར་འཛིན་བྲལ་བ་ཆོས་སྐུའི་ཀློང་དུ་རོ་གཅིག་པར་གསལ་སྟོང་ཤར་བའི་ཚེ༔ རྩ་ཐག་མེས་ཚིག་ཟིན་པས་ཐག་པའི་བྱ་བ་བྱེད་མི་ནུས་པ་ལྟར་ལས་གསོག་མི་ནུས་པས་ཞེ་སྡང་ལས་འབྲས་དབྱིངས་སུ་ཞི༔ནས་མེ་ལོང་ཡེ་ཤེས་རྒྱུད་ལ་ཤར༔བ་སྟེ། དབེན་པའི་གཏམ་ལྷ་ཡི་རྔ་སྒྲ་ལས། ཟང་ཐལ་རིག་པ་བར་མེད་མཉམ་པའི་ཀློང༌། །རིག་རྩལ་རྟོག་པ་ཆུ་རླབས་བཞིན་གཡོ་ཡང༌། །འཛིན་པའི་སྲོག་བྲལ་ཤི་བའི་སྦྲུལ་བཞིན་དུ། །རྣལ་འབྱོར་ལྡན་པས་འདོད་རྒུར་སྤྱོད་པར་འགྱུར། །ཞེས་གསུངས་པ་ལྟར་རོ། །དེའང་ལྟ་བའི་རྟོགས་ཚད་དབུ་སྐྲའི་རལ་པས་མི་འབྱེད་རྐྱེན་ངན་དང་འཕྲད་ཚེ་ཤེས་ཏེ། དང་པོ་རྐྱེན་དུ་ཤེས། བར་དུ་ལམ་དུ་སློང༌། མཐར་འོད་གསལ་རྣམ་ལྡན་དུ་ཤར་དགོས། དེ་ཡང་དགྲ་ལྟ་བུས་གནོད་པ་བྱས་ཚེ། གཟུགས་ཀྱིས་ཉེ་བར་ལེན། ཚོར་བས་ཉམས་སུ་མྱོང༌། འདུ་ཤེས་ཀྱི་དེ་ལ་མཚན་མར་འཛིན། འདུ་བྱེད་ཀྱི་འཁོར་བའི་ལས་གསོག །རྣམ་ཤེས་ཀྱི་རྣམ་པར་ཤེས། དེ་དུས་འཆར་གཞིའི་རིག་པ་ངོས་ཟིན་པར་བྱས་ན་ཕུང་ལྔ་རིགས་ལྔའི་ངོ་བོར་གྲོལ་བས་གཤམ་ནས་རིགས་བསྒྲེའོ། །དེ་ལྟར་འཆར་གཞི་རིག་པ་བཟོ་མེད་རང་བཞག་རྡོ་རྗེའི་སྐུའི་འདུ་མ་བྱས་པ་དེ་ཡི་དངོས་སུ་གྲུབ་པ་ཐོབ༔ པར་འགྱུར་བས། དཔལ་སྤྲུལ་རིན་པོ་ཆེས། སྟོང་པ་ཉིད་ལ་ཞེ་སྡང་མེད། །ཡེང་པའི་སྐྱོན་གྱི་ཞེ་སྡང་ལང༌། །མ་ཡེང་ཞེ་སྡང་ངོ་བོ་ལྟོས། །ལྟོས་ཤིག་བསྒོམ་ལ་མ་ཡེང་དང༌། །ཞེ་སྡང་མེད་ནས་སྟོང་པར་འགྲོ། །སྟོང་གསལ་ངང་ལ་མ་ཡེང་ཞོག །དེ་ནི་ཞེ་སྡང་རྣམ་དག་ཡིན། མེ་ལོང་ཡེ་ཤེས་དེ་ལ་ཟེར། །གསུངས་པ་ལྟར་ཡེངས་མེད་སྙིང་ལ་ཕུང་ཅིག་ས་མ་ཡ༔ དེ་ལྟར་ཞེ་སྣང་ལམ་དུ་སློང་བ་དཔལ་ལྡན་ངད་ཕུ་བ་ལྟ་བུའོ། །ཡང་ནི་རང་གི་རིགས་རུས་གཉེན༔ ཡུལ་འཁོར་སྡེ་རིས་དཔུང་ནོར་ཆོས༔ གཞན་ལ་འདི་འདྲ་མ་མཆིས་ཞེས༔ ང་རྒྱལ་དང་ནི་ད་དུང་ཡང༔ ཆེ་ཐབས་ཁེངས་གྲགས་སེམས་པ་ཡི༔ སེར་སྣས་འཇུངས་པར་གྱུར་པ་ན༔ ང་རྒྱལ་ས་ཁམས་རྣམ་པར་དག་པ་ཚོར་བའི་ཕུང་པོ་རིན་ཆེན་རིགས་ལས་སྣ་ཚོགས་འདོད་དགུ་འབྱུང་བའི་སེམས་དཔའ་རིན་ཆེན་འབྱུང་ལྡན་འཁོར་འདས་ཆོས་ཐམས་ཅད་མཉམ་པ་ཉིད་ཀྱི་ཡེ་ཤེས་ཀྱི་ཀློང་དུ་གྲོལ་བས་རིག་པ་མཉམ་གྲོལ་ཁྲོ་བོ་རཏྣ་ཧེ་རུ་ཀ་ཐོད་པའི་ཕྲེང་བ་ཅན། ལྷུན་གྲུབ་ཡོན་ཏན་རིགས་ཀྱི་ལྷ་དྲག་པོ་རྩལ༔དེ་ཉིད་གཟུགས་དང་མཚན་མ་མི་དམིགས་པ་ཞལ་ཕྱག་སྤངས་པའི་རིག་སྟོང་མཉམ་ཉིད་ཡེ་ཤེས་ཀྱི་རང་བཞིན་ཡིན་གྱི༔ ངོ་བོ་དེ་ལས་མ་བཅོས་པར༔ ཝ་ལེར་ས་ལེ་རིག་པའི་ངང་དུ་བཞག༔ པ་ན་སྟོང་གསལ་ཟུང་འཇུག་དབྱེར་མེད་ང་རྒྱལ་ནམ་མཁའི་སྤྲིན་དེངས་པ་བཞིན༔དུ་རིག་པ་མཉམ་གྲོལ་ཡིན་པའི་གནད་ཀྱིས་ཆུ་ལ་རལ་གྲི་རྒྱབ་པ་བཞིན་ཤར་གྲོལ་དུས་མཉམ་རྩོལ་མེད་རང་བཞག་ཆོས་སྐུའི་དགོང་པར་རོ་གཅིག་རིག་སྟོང་ཤར་བའི་ཚེ༔ ང་རྒྱལ་སེར་སྣའི་དུ་ཁ་ཞི༔ ང་རྒྱལ་དག་པ་མཉམ་ཉིད་ཡེ་ཤེས་རྒྱུད་ལ་ཤར༔བ་སྟེ། རང་བཞག་རིག་པའི་འཁོར་ལོར་མཉམ་པར་རང་སར་གྲོལ་བའི་རིན་པོ་ཆེའམ་རིན་ཆེན་ཟག་མེད་ཡོན་ཏན་དགོས་འདོད་འབྱུང་བའི་དངོས་གྲུབ་ཐོབ༔པའོ། །ཇི་སྐད་དུ། སྟོང་པ་ཉིད་ལ་རློམ་སེམས་མེད། །ཡེང་པའི་སྐྱོན་གྱི་རློམ་སེམས་ལང༌། །མ་ཡེངས་ང་རྒྱལ་ངོ་བོ་ལྟོས། །ལྟོས་ཤིག་བསྒོམ་ལ་མ་ཡེངས་དང༌། །ང་རྒྱལ་མེད་ནས་སྟོང་པར་འགྲོ། །སྟོང་གསལ་ངང་དུ་མ་ཡེངས་ཞོག །དེ་ནི་ང་རྒྱལ་རྣམ་དག་ཡིན། །མཉམ་ཉིད་ཡེ་ཤེས་དེ་ལ་ཟེར། གསུངས་པ་ལྟར་ཡེངས་མེད་སྙིང་ལ་ཕུར་ཅིག་ས་མ་ཡ༔ ཡང་ནི་གཞན་གྱི་སྡེ་འཁོར་དང༔ རིགས་གཟུགས་ཡོན་ཏན་འབྱོར་པའི་ཚོགས༔ དཔལ་དང་ཆོས་ལ་འདོད་པ་ཡི༔ ཆགས་པ་དྲག་པོས་ཡིད་གཡོས་ན༔ འདོད་ཆགས་མེ་ཁམས་དག་པ་འདུ་ཤེས་ཀྱི་ངོ་བོ་གསུང་པདྨའི་རིགས་ལས་རྣམ་པར་གྲོལ་བའི་སེམས་དཔའ་སྣང་བ་མཐའ་ཡས། གཅིག་དང་དུ་མའི་རྟོག་ཚོགས་ཀུན་གྲོལ་བས་རིག་པ་ཀུན་གྲོལ་ཁྲོ་བོ་པདྨ་ཧེ་རུ་ཀ་ཐོད་པའི་ཕྲེང་ཅན་བདེ་ཆེན་གསུང་གི་ལྷ་དྲག་པོ་རྩལ༔ ཞལ་ཕྱག་མཚན་མའི་སྤྲོས་པ་བྲལ་བའམ་སྤང་པའི་སོར་རྟོག་ཡེ་ཤེས་ཀྱི་རང་བཞིན་ཡིན་གྱི༔ ངོ་བོ་དེ་ལས་མ་བཅོས་པར༔ཝ་ལེ་ས་ལེ་ངང་དུ་རང་སར་བཞག༔ ཆོས་སྐུའི་ཀློང་དུ་འདོད་ཆགས་འགྱུར་གྲོལ་རང་སར་དག་པ། ཤར་གྲོལ་རིག་སྟོང་དབྱེར་མེད་ནམ་མཁར་སྤྲིན་དེངས་པ་བཞིན༔དུ་ཆོས་སྐུར་རོ་གཅིག་བདེ་སྟོང་ཤར་བའི་ཚེ༔ འདོད་ཆགས་ལས་འབྲས་དབྱིངས་སུ་ཞི༔ འདོད་ཆགས་དག་པ་སོར་རྟོག་ཡེ་ཤེས་རྒྱུད་ལ་འཆར༔བས་འདོད་ཆགས་གཡོས་ཀྱང་འདོད་པས་མ་གོས་པ། དཔེར་ན་འདམ་ལ་གནས་ཀྱང་འདམ་གྱི་མ་གོས་པ་པདྨ་ལྟར་དྲི་མ་མེད་པ་པདྨ་གསུང་གི་དངོས་གྲུབ་ཐོབ༔ པར་འགྱུར་བར་ཉམས་ལེན་འབྲལ་མེད་སྙིང་ལ་ཕུར་ཅིག་ཅེས་བསྐུལ་ནས་ཡེང་མེད་དགོས་པའི་དམ་ཚིག་ས་མ་ཡ༔ ལས་མ་འདའ་བ་གནད་ཀྱི་སྙིང་པོར་གདམ་པའོ། ཇིསྐད་དུ། སྟོང་པ་ཉིད་ལ་འདོད་ཆགས་མེད། །ཡེང་པའི་སྐྱོན་གྱི་འདོད་ཆགས་ལང༌། །ལྟོས་ཤིག་བསྒོམ་ལ་མ་ཡེང་དང༌། །འདོད་ཆགས་དག་ནས་སྟོང་པར་འགྲོ། །སྟོང་གསལ་ངང་ལ་མ་ཡེང་ཞོག །དེ་ནི་འདོད་ཆགས་རྣམ་དག་ཡིན། །སོར་རྟོག་ཡེ་ཤེས་དེ་ལ་ཟེར། །གསུངས་པ་ལྟར་རོ། །ཡང་ནི་གཞན་གྱི་དཔལ་ཡོན་དང༔ མངའ་ཐང་བསོད་ནམས་ཚེ་ལོངས་སྤྱོད༔ སྙན་གྲགས་ཆོས་ལ་ཕྲག་དོག་པའི༔ སེམས་མ་བདེ་བའི་ཟུག་ངུ་ཆེ་འབྲིང་ཆུང་ངུ་གང་ཤར་བའི་ཚེ༔ན། ཕྲག་དོག་རླུང་ཁམས་དག་པ་འདུ་བྱེད་ངོ་བོ་ལས་ཀྱི་རིགས་ལྷུན་གྱི་གྲུབ་པའི་སེམས་དཔའ་དོན་ཡོད་གྲུབ་པ་ཆོས་སྐུ་ཐིག་ལེ་ཉག་ཅིག་ཀློང་དུ་ཡོངས་སུ་གྲོལ་བས་ན་རིག་པ་ཡོངས་གྲོལ་གྱི་ཁྲོ་བོ་ཀརྨ་ཧེ་རུ་ཀ་ཡོངས་རྫོགས་ཕྲིན་ལས་རིགས་ཀྱི་ལྷ་ཐོད་པའི་ཕྲེང་བ་ཅན་ལས་ཀྱི་ཁྲོ་རྒྱལ་དྲག་པོ་རྩལ༔ མཚན་མར་འཛིན་པའི་ཞལ་ཕྱག་སྤངས་པའི་རང་བཞིན་གཉུག་མའི་ཡེ་ཤེས་ཡིན་གྱི༔ ངོ་བོ་དེ་ལས་མ་བཅོས་པར༔ བྱར་མེད་རང་བཞག་གཤིས་བབ་ཡངས་པ་ཆེན་པོར་ཝ་ལེ་རང་གནས་ཡེ་ཤེས་དྭངས་ས་ལེ་ངང་དུ་རང་སོར་བཞག༔པས། ཕྲག་དོག་རྟོག་པ་ཡོངས་གྲོལ་ཁང་སྟོང་དུ་རྐུན་མ་ཞུགས་པ་ལྟར་ཐོབ་ཤོར་མེད་པ་སྟོང་སང་ངེ་གྲོལ་ནས་རིག་སྟོང་དབྱེར་མེད་ཕྲག་དོག་ནམ་མཁར་སྤྲིན་དེངས་པ་བཞིན༔དུ། སྟོང་གསལ་རོ་གཅིག་དྲན་སྟོང་ཤར་བའི་ཚེ༔ ཕྲག་དོག་ལས་གསོག་པར་མི་ནུས་པ་གཞི་རྩ་བྲལ་བས་འབྲས་བུ་དབྱིངས་སུ་ཞི༔ ནས། ཕྲག་དོག་དག་པ་བྱ་གྲུབ་ཡེ་ཤེས་རྒྱུད་ལ་ཤར༔བས་ན་རྩོལ་བྲལ་ལྷུན་གྲུབ་ཀརྨ་ཕྲིན་ལས་ཀྱི་དངོས་གྲུབ་ཐོབ༔པས། ཡེང་མེད་སྙིང་ལ་ཕུར་ཅིག་ས་མ་ཡ༔ ཡང་ཅིག་བདག་གཞན་ཐམས་ཅད་ལ༔ ཡིན་དང་མ་ཡིན་ཤེས་མ་ཤེས༔ གོ་དང་མ་གོ་རིག་མ་རིག༔ དེ་སོགས་ལུང་དུ་མ་བསྟན་པའི༔ རྟོག་ཚོགས་ཐོལ་ཐོལ་ཆུ་སྦུར་བཞིན༔ རང་དགར་ཤར་ལ་ཡང་ཡུད་ཙམ༔ འདི་ཡིན་མེད་པར་འགྱུར་པ་ན༔ མི་ཤེས་གཏི་མུག་ཆེན་པོ་ཞེས༔ ཁམས་གསུམ་འཁོར་བའི་རྩ་བ་ཆེ༔ འདི་ནི་རྒྱུན་དུ་འབྱུང་བས་ན༔ དེ་ཚེ་དྲན་དང་ཤེས་བཞིན་གྱི་རིག་པ་ནི༔གཏི་མུག་མཁའ་ཁམས་དག་པ་མིང་གཟུགས་ངོ་བོ་དེ་བཞིན་རིགས་ཀྱི་སེམས་དཔའ་རྣམ་པར་སྣང་མཛད། གཟུགས་འཛིན་གྱི་རྟོག་ཚོགས་རང་སར་རིག་པའི་ཀློང་དུ་གྲོལ་བས་རིག་པ་རང་གྲོལ་གྱི་ཁྲོ་བོ་བུདྷ་ཧེ་རུ་ཀ་ཐོད་པའི་ཕྲེང་བ་ཅན་སྐྱེ་མེད་སྐུའི་རིགས་ཀྱི་ལྷ་དེ་བཞིན་ཉིད་ཀྱི་ཁྲོ་རྒྱལ་དྲག་པོ་རྩལ༔ མཚན་མར་འཛིན་པའི་ཞལ་ཕྱག་སྤངས་པ་སྐྱེ་འགག་གནས་གསུམ་བྲལ་བའི་རང་བཞིན་ཡིན་གྱི༔ དེ་ཉིད་རང་བཞག་ཆོས་སྐུའི་ངོ་བོ་དེ་ལས་མ་གཡོས་པ༔ ཝ་ལེ་རིག་པ་ཡེ་བབ་སོར་བཞག་ཆེན་པོར་དྭངས་སང་ངེ་དེའི་ངང་དུ་རང་བཞག༔ སྟོང་གསལ་ཡངས་པ་ཆེན་པོར་དབྱེར་མེད་པར་གཏི་མུག་ནམ་མཁར་སྤྲིན་དེངས་པ་བཞིན༔དུ་དག་ནས། མ་རིག་གཏི་མུག་རང་རིག་ཡེ་ཤེས་ཀློང་དུ་རོ་གཅིག་མི་རྟོག་སྤྲོས་བྲལ་སྟོང་གསལ་དུ་དྭངས་པའི་ཚེ༔ གཏི་མུག་ལས་འབྲས་དབྱིངས་སུ་ཐིམ༔ པས། ཆོས་དབྱིངས་ཡེ་ཤེས་རྒྱུད་ལ་རང་ཤར༔དུ་གྱུར་པ་དེ་བཞིན་གཤེགས་པའི་ཐུགས་ཀྱི་ཡེ་ཤེས་དངོས་སུ་གྲུབ་པ་ཐོབ༔ པར་འགྱུར་བས། ཇི་སྲིད་སེམས་ལ་རང་དབང་མ་ཐོབ་པར་དུ་ཡེང་མེད་བརྩོན་པ་དྲག་པོས་སྙིང་ལ་ཕུར་ཅིག་ས་མ་ཡ༔ ཞེས་པ་སྟེ། མན་ངག་རིན་ཆེན་སྤུངས་པ་ལས། ཇི་སྲིད་སེམས་ལ་དབང་ཐོབ་མ་གྱུར་བར། །བདེ་བའི་དངོས་པོ་ཀུན་ལ་ཆགས་མེད་ཅིང༌། །རི་དྭགས་བཞིན་དུ་ནགས་ཁྲོད་བརྟེན་བྱེད་པ། །ཕྱིར་མི་ལྡོག་པའི་ལམ་ལ་གནས་པ་ཡིན། །ཞེས་གསུངས་པས། ལྟ་བས་ངོ་འཕྲོད་ཀྱང་བསྒོམ་པས་ངང་མ་འཁྱོང་ན་འཁྲུལ་འབྱམས་ཐ་མལ་དུ་ཤོར་ནས་ཆོས་དང་རང་རྒྱུད་ཡ་བྲལ་དུ་སོང་ན། རྣམ་རྟོག་རང་རྒྱུད་པས་འཁོར་བར་འཆིང་བས་རྣམ་རྟོག་ཉོན་མོང་གང་སྐྱེས་ཀྱང་གཉེན་པོ་ཆིག་ཆོད་ཀུན་གྲོལ་ལམ་གཅིག་ཤེས་ཀུན་གྲོལ་རང་ངོ་ཤེས་པའི་ལྟ་བ་གཅིག་པུ་ངོས་འཛིན་པ་ལ་འདུ་བས་རྣམ་རྟོག་ཉོན་མོངས་གང་སྐྱེས་ཀྱང་ཆོས་སྐུའི་ཡེ་ཤེས་ལས་ལོག་ཤིག་མིན་པས་ན། སྒམ་པོ་པས། རྣམ་རྟོག་ཆོས་སྐུ་ཞེས་པའི་ཆོས་སྐད་ནི་རྣམ་པར་རྟོག་པ་ཙམ་དུ་སྣང་བའི་ཆོས་འདི་མཐའ་དག་ཆོས་དབྱིངས་བདེ་ཆེན་རིག་པའི་ཡེ་ཤེས་ལས་མ་འདས་པས་སྣང་ཙམ་ཉིད་ནས་ཆོས་སྐུར་གྲུབ་པར། དཔེར་ན་ཆུ་ནང་ཟླ་སྣང་ཆུ་ལས་མ་འདས་པ་དེ་སྣང་ཙམ་ཉིད་ནས་ཆུར་གྲུབ་པ་བཞིན་ཐུགས་སུ་བྱོན་པའི་གསུང་སྒྲོས་ཡིན་པར་སྣང་བས་དེ་དོན་སྐལ་མེད་ལ་སྣང་བར་མི་འགྱུར་རོ། །གཞན་རྣམ་རྟོག་ཆོས་སྐུ་ཞེས་རྟོག་དཔྱོད་ཀྱི་ཕྲེང་ཆད་མཐུད་པ་ཙམ་གྱིས་གྲོལ་བར་སྨྲ་བ་ནི་ནམ་ཡང་མ་ཡིན་པ་གོ་བར་བྱའོ། །རྣམ་རྟོག་རང་གྲོལ་གྱི་གནད་འདི་ལྟ་བུ་མི་ལྡན་པ་སེམས་གནས་ངལ་གསོ་ཙམ་ལ་གདེང་འཆའ་བ་དང༌། གནས་འགྱུ་ངོ་ཤེས་པས་ཆོག་པར་འདོད་པ་རྣམས་ནི་འཁྲུལ་རྟོག་ཐ་མལ་པ་དང་ཁྱད་མེད་པར་གསུངས་པས། རང་ཤར་རང་གྲོལ་གྱི་གནད་དང་ལྡན་ན་རང་རྒྱུད་གཉིས་འཛིན་གྱི་འཆིང་བ་ལས་མི་གྲོལ་མི་སྲིད་པས་གདེང་གྲོལ་ཐོག་ཏུ་བཅའ་བ་སྟེ་གནད་གསུམ་པའོ། །དེ་ལ་བསྒོམ་པ་ཉམས་ལེན་གནད་དུ་འགྲོ་དང་མི་འགྲོ་འདི་ཁོ་ན་ཡིན་པ་དང༌། ཤར་གྲོལ་གྱི་གནད་ཤེས་ན་རྟོག་པ་གང་སྐྱེས་བསྒོམ་དུ་ཤར་ནས་འཁྲུལ་བ་རང་མཚན་པ་མེད་པ་འགྱུར་བས་དེ་ལྟའི་གནད་གསང་ཤེས་པ་གལ་ཤིན་ཏུ་ཆེའོ། །དེའི་རྟགས་ནི་སྤྱོད་པས་ཤེས་ལ། འཁོར་བ་ལ་ངེས་འབྱུང༌། རྒྱུ་འབྲས་ལ་ཡིད་ཆེས། སེམས་ཅན་ལ་བྱམས་སྙིང༌། འདིར་སྣང་ལ་འཛིན་མེད། གནས་ཚུལ་ལ་དག་སྣང༌། བླ་མ་ལ་མོས་གུས། མཆེད་གྲོགས་ལ་བརྩེ་གདུང༌། བསྒོམ་བྱུང་གི་ཤེས་རབ། ཉམས་ལེན་ལ་བརྩོན་པ་སོགས་ཀྱིས་དཔག་ན་གསལ་བར་འགྱུར་རོ། །གཞན་ཡང་གནས་ཐབས་དགུ་ལ་སོགས་པ་ལ་བརྟེན་པའི་སེམས་གནས་ཀྱི་ཞི་གནས་འགོག་བསྙོམ་མ་གཏོགས་འཇིག་རྟེན་པ་དང་ཐུན་མོང་གི་ཞི་གནས་དང༌། རྟོག་སྤྱོད་བྱེད་པའི་ཤེས་རབ་ནི་ལྷག་མཐོང་རྟོགས་པར་བྱེད་པའི་ཡན་ལག་ཡིན་པའི་ཕྱིར་ལྷག་མཐོང་དུ་བརྗོད་ཀྱི་ལྷག་མཐོང་དངོས་མ་ཡིན་པ་ཤེས་པར་བྱའོ། །ཁ་ཅིག་ལྷག་མཐོང་ཆོས་རབ་རྣམ་འབྱེད་ཤེས་རབ་ཡིན་པས་རྟོག་དཔྱོད་ལས་མ་འདས། ཞི་གནས་རྟོག་བྲལ་ཡིན་པར་བསམ་ནས། ཞི་ལྷག་ཟུང་འཇུག་བློར་མི་ཤོང་བ་དང༌། འགའ་ཞིག་ཞི་གནས་རྩི་དང་མ་བྲལ་བཞིན་དུ་རྟོག་དཔྱོད་བྱེད་རྒྱུ་ཡོད་པ་རྒྱ་མཚོ་དྭངས་པར་ཉ་ཆུང་འཕྱོ་བ་ལྟར་འདོད་མོད་ཀྱི། དེ་ཡི་འཁྲུལ་རྩ་ལྷག་མཐོང་ཡེ་ཤེས་རྟོག་དཔྱོད་ཀྱི་ངོ་བོར་ཞེན་པ་དེས་ལེན་པས། ལྷག་མཐོང་གི་དོན་ནི་བླ་མའི་མན་ངག་གིས་བལྟ་ཡུལ་ལས་འདས་པའི་སེམས་ཀྱི་གནས་ལུགས་ལ་བལྟས་པས་མཐོང་བ་དང་བྲལ་བའི་ཇི་ལྟ་བ་བཞིན་ལྷག་གིས་མཐོང་བས་ཡིན་མིན་སོགས་སྒྲོ་འདོགས་ཐེ་ཚོམ་ཆོད་པའི་རང་ངོ་ཤེས་པའི་རིག་པ་དང༌། ཞི་གནས་དངོས་ནི་ཕྲ་རགས་རྟོག་པའི་སེམས་ཉོན་མོངས་པའི་རྦ་རླབས་ཞི་ཞིང་གཡོ་མེད་སེམས་ཀྱི་ངོ་བོར་རྩེ་གཅིག་དུ་ངང་གིས་གནས་པ་རྒྱ་མཚོ་མི་གཡོ་བ་ལྟར་ཡིན། དེ་ཡང་མི་རྟོག་གཏིང་པོར་མ་སོང་བ་མཐོང་མེད་དོན་དེ་ཇི་བཞིན་མཐོང་བའི་རིག་པའམ་ལྟ་བ་རྟོགས་པ་དང་ལྡན་པ་ཟུང་དུ་འཇུག་པ་ལ་ཞི་ལྷག་ཟུང་འཇུག་ཞེས་རང་བཞིན་ངང་གིས་ཟུང་འཇུག་ཡིན་པ། བསོད་ནམ་ཐམས་ཅད་བསྡུས་པའི་ཏིང་ངེ་འཛིན་གྱི་མདོ་ལས། གང་གི་ཆོས་ཐམས་ཅད་རང་བཞིན་རྣམ་པར་ཞི་བ་དང༌། རང་བཞིན་གྱི་བསྙོམ་པར་ཞུགས་པ་དང༌། ཞེས་དང༌། གང་མཐོང་བ་དེའང་མི་མཐོང༌། ཇི་ལྟར་མི་མཐོང་བ་དང་རྣམ་པར་མི་མཐོང་བ་དེ་ཚུལ་བཞིན་དུ་མཐོང་བ་ཞེས་བྱའོ། ཞེས་སོགས་མདོ་སྡེ་ཟབ་མོ་ལས་མང་དུ་འབྱུང་བ་དང༌། སེམས་གནས་དེ་གཏད་འཛིན་དང༌། ལྷག་མཐོང་གི་ཡེ་ཤེས་དེ་རྣམ་རྟོག་གི་ཕྲེང་བ་མཐུད་པ་ཞིག་ཡིན་ན་མ་རིག་གི་མུན་པ་སེལ་བ་ལྟ་ཅི་སྨོས་ཏེ། རྣམ་རྟོག་ཉིད་མ་རིག་པའི་རང་བཞིན་ཡིན་པའི་ཕྱིར། ཏིང་ངེ་འཛིན་རྒྱལ་པོ་ལས། རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོ་ལྟུང་བྱེད་ཡིན། །ཞེས་འབྱུང་བའི་ཕྱིར་རོ། །ཆོས་ཉིད་མངོན་སུམ་དུ་འཇལ་བར་བྱེད་པ་ནི་བསྒོམ་བྱུང་གི་ཤེས་རབ་ཉིད་ཡིན་པས་བརྒྱུད་པ་འདིས་མཉམ་བཞག་ལ་དཔྱད་བསྒོམ་མི་མཛད་པ་ནི་མན་ངག་བླ་ན་མེད་པའོ། །གཏད་འཛིན་དང་མཚན་མ་ཐམས་ཅད་དང་བྲལ་བའི་གནས་ལུགས་ཤེས་པ་ཉིད་ལ་དེ་དང་དེར་བཏགས་པ་ཙམ་སྟེ་ཆད་སྟོང་མེད་དགག་ཙམ་ཡང་དག་པའི་དོན་དུ་བཟུང་བ་བེམ་པོའི་སྟོང་ཉིད་དུ་བཤད་པ་སོགས་མ་རིག་པའི་སྒྲིབ་གཡོག་བྲལ་བས་རང་རིག་པ་སྒྲོ་འདོགས་དང་ཐེ་ཚོམ་ཆོད་པས་ངེས་པ་རྙེད་པ་དང༌། མི་བདེ་བའི་རྣམ་རྟོག་འགྱུ་བ་ཐམས་ཅད་བྲལ་བས་བདེ་བ་ཆེན་པོར་འཇོག་པ་སོགས་ཤེས་དགོས་སོ། །དེ་ལྟར་ཡང་བདེ་མཆོག་སྡོམ་འབྱུང་ལས། གཟུང་དང་འཛིན་པ་རྣམ་པར་གྲོལ། །རྟོག་གེའི་སྦྱོར་བ་རྣམ་པར་སྤངས། །ཞེས་དང༌། སྣ་ཚོགས་སྒྲོ་འདོགས་སྒྲོ་འདོགས་མེད། །ཆགས་མེད་བདེ་བ་ཆེན་པོའོ། །རྣམ་པ་ཐམས་ཅད་ཀྱི་ནི་མཆོག །དབང་པོ་ཀུན་འདས་རྣམ་པ་མེད། །དངོས་དང་དངོས་མེད་བདག་ཉིད་ཀྱང༌། །དངོས་དང་དངོས་མེད་རྣམ་པར་སྤངས། །བེམ་པོ་མིན་ཕྱིར་རང་རིག་པ། །ཤེས་པས་མ་ཡིན་མཐོང་བ་མིན། །གཟུགས་མེད་ཕྱིར་ན་གར་མི་གནས། །འགྱུར་བ་མེད་ཕྱིར་དེ་རྟག་པ། །ཞེས་གསུངས་སོ། །ཀུན་མཁྱེན་རོང་ཟོམ་པས། རིག་པ་རང་བབ་གྱི་བསམ་གཏན་ཞེས་གསུངས་པས། ཆུ་ལ་རླན་རང་བཞིན་ཡོད་པ་ལྟར་ཐུན་མིན་ཞི་གནས་དང་རིག་པ་ཆོས་སྐུ་ཞི་ལྷག་ཟུང་འཇུག་ཆེན་པོ་སྟེ། དེ་ཡང་རང་བཞིན་ལྷན་ཅིག་སྐྱེས་པ་ཇི་ལྟ་བ་བཞིན་རྟོགས་པ་དེ་ཡིད་ལ་བྱེད་པ་ཐམས་ཅད་བྲལ་བས་ཕྱག་རྒྱ་ཆེན་པོ་ཞེས་བྱ། མཐའ་ཐམས་ཅད་དང་བྲལ་བས་དབུ་མ་ཆེ་པོའང་དེ་ཡིན་པ་དང༌། ཆོས་ཐམས་ཅད་རྟོགས་པ་འདིར་འདུས་པ་རྫོགས་པ་ཆེན་པོ་ཞེས་བྱ། ཉོན་མོངས་རྣམ་རྟོག་དང་བྲལ་བས་ཚུལ་ཁྲིམས་ཕྱག་རྒྱ་ཆེན་པོ་ཞེས་བྱ་སྟེ། བདེ་གཤེགས་ཕག་གྲུས། རྣམ་རྟོག་དང་ནི་ཉོན་མོངས་པ། །ཐམས་ཅད་འདུལ་བས་འདུལ་བ་ཡིན། །རྣམ་པར་རྟོག་པ་ཆོས་སྐུ་རུ། །ངེས་པའི་ཤེས་པ་སྐྱེད་པའི་ས། །སྒྲོ་མདོག་ནང་ནས་གཅོད་པ་ན། །འདི་ནི་བླ་མའི་གདམ་ངག་ཡིན། །རྟག་ཆད་སྒྲོ་སྐུར་ལ་སོགས་པའི། །མཐའ་དང་བྲལ་བ་དབུ་མ་ཡིན། །སྨྲ་བསམ་བརྗོད་དུ་མེད་པའི་ཕྱིར། །ཕ་རོལ་ཕྱིན་པའི་གདམ་ངག་ཡིན། །འཁོར་དང་མྱ་ངན་འདས་པའི་ཆོས། །སེམས་སུ་རྫོགས་པས་རྫོགས་ཆེན་ཡིན། །ཞེས་སོགས་དང༌། རྒྱུད་བླ་མ་ལས། ཕྲ་མོ་ཟབ་མོའི་ཚུལ་བསྟན་ནི། །སྦྲང་རྩི་རོ་གཅིག་པ་བཞིན་ནོ། །རྒྱ་ཆེ་སྣ་ཚོགས་ཚུལ་བསྟན་གང༌། །སྣ་ཚོགས་སྦུབ།་སྙིང་བཞིན་ཤེས་བྱ། །ཞེས་གསུངས་པ་ལྟར་རོ། །དེ་ལྟར་བསྒོམ་པ་ཉམས་སུ་བླངས་པས་ལྟ་བསྒོམ་སྤྱོད་འབྲས་བཞི་ཀ་རིག་པ་ཟང་ཐལ་ངང་དུ་ཆིག་ཆོད་དུ་ལམ་དུ་འཁྱེར་བ་གཅིག་ཤེས་ཀུན་གྲོལ་གྱི་གནད་མ་ནོར་བ་དེ་ཡིན་པས་བསྒོམ་པ་དང་སྤྱོད་པའི་ངན་ངག་ཀྱང་ཡིན་ནོ། །

ཐ་མར་དགེ་བ་མཇུག་གི་དོན་ལ་དེ་ལྟར་འཁྲུལ་ཆོས་ཀྱི་རྗེས་སུ་འབྲང་བའི་དུག་ལྔ་ཉོན་མོངས་ཆེད་དུ་རྩོལ་བས་མི་སྤང་མཉམ་བཞག་རང་རིག་ཡེ་ཤེས་ཀྱི་མཐུ་ཡིས་རང་བཞིན་དབྱིངས་སུ་དག་གྲོལ་གྲོལ་འགྲོ་བ། གཤིས་བབ་གཉུག་མའི་སེམས་ཉིད་མངོན་གྱུར་གྱིས་འཁྲུལ་པ་ཡེ་ཤེས་སུ་ལམ་འཁྱེར་གྱི༔ གནད་ཤིན་ཏུ་ཟབ་པའི་རྫོགས་རིམ་ལག་ཏུ་བླང་བདེ་བ་འདི༔ནི། བོད་ཡུལ་མུན་གླིང་ཆོས་ཀྱི་ཉིན་བྱེད་འདྲེན་པའི་ཤིང་རྟ་ཆེན་པོ་གནམ་ལྷ་བབས་ཀྱི་རྒྱལ་པོའི་གདུང་རྒྱུད་མི་འགྱུར་བའི་རྒྱལ་སྲས་དམ་པ་མུ་ཏིག་བཙད་པོའི་སྐྱེ་བ། ས་ལྷུན་འགྲུབ་ཀྱི་གཞུང་ཤིང་ལྷ་བབས་སྐྱུ་རའི་རིགས་སུ་སྤྲུལ་པའི་སྐུར་བཞེངས་པ་སྟེ། མངའ་བདག་ཉི་མ་འོད་ཟེར་༡༡༢༤ ༡༡༩༢ གཏོར་ལུང་ལས། ལྷ་ཅིག་རིན་ཆེན་རྒྱལ་པོ་རྗེ༔ འབྲི་ཞེས་བྱ་བའི་སྡེ་སྐྱོང་བ༔ རཏྣའི་མཚན་ཅན་དག་ཏུ་སྐྱེ༔ ཞེས་གསུངས་པ་དང༌། གཞན་ཡང་ཨོ་རྒྱན་གླིང་པ། ལྷ་བཙུན་སྔོན་མོ། མངའ་རིས་པཎ་ཆེན་སོགས་ཀྱི་ཟབ་གཏེར་གུ་རུའི་ཞལ་ལུང་མང་བ་དང༌། འཇམ་དབྱངས་མཁྱེན་བརྩེ་དབང་པོའི་སྔགས་སྨོན་འགྲེལ་བ་བདུད་རྩི་ཀླུང་ཆེན་ལས། སྲིད་དང་ཞི་བའི་མི་མཐུན་པའི་རྒུད་པ་ཐམས་ཅད་སེལ་བར་བྱེད་པོ་ཡིད་བཞིན་གྱི་ནོར་བུ་རིན་པོ་ཆེ་དང་ཆོས་མཚུངས་པ་ཆོས་རྒྱལ་རིན་ཆེན་ཕུན་ཚོགས་ཏེ། པདྨ་གླིང་པའི་གཏེར་ལུང་ལས། རྒྱ་གར་རིག་འཛིན་ཧཱུྂ་ཀ་ར༔ འབྲི་ཡི་ཕྱོགས་སུ་རཏྣའི་མིང༔ ཞེས་དང༌། འབྲི་ཞེས་བྱ་བ་ཁ་བའི་ཀློང་གསེབ་ཏུ༔ རྨུ་རྒོད་འགྲོ་འདུལ་བྱང་ཆུབ་སེམས་ལྡན་པ༔ ཐུགས་རྗེ་ཆེན་པོའི་བྱིན་གྱིས་རླབས་པའི་བུ༔ ཞེས་གསལ་བས། མཚན་ཐོས་པ་དང་རྣམ་ཐར་ཡིད་ལ་དྲན་པ་ཙམ་གྱིས་བྱང་ཆུབ་ཀྱི་ལམ་སྣ་ཟིན་པར་འགྱུར་བ་དེ་ཉིད་ཀྱི་ཆོས་སྐལ་དང༌། ཟབ་ཆོས་འདི་ཚིག་སྐམ་སྟོང་བཤད་ཞིག་དང༌། ཟ་ཆོག་བད་སྤྱོད་ཙམ་གྱི་ཆེད་དུ་མ་ཡིན་པ་ཉམས་ལེན་བྱེད་པའི་སྐལ་བ་དང་ལྡན་པའི་དོན་དུ༔ མཆོང་ཤོག་སྨུག་པོའི་ངོས་སུ་བྲིས༔ ལྔ་ལྡན་བུ་ལ་སྙིང་འདི་སྤྲོད༔ བཀའ་སྲུང་ཀུན་གྱི་ཐུབ་པར་སྲུང༔ ས་མ་ཡ༔རྒྱ་རྒྱ་རྒྱ་སོགས་རྒྱ་བཅུས་གཏབ་པའོ། །མདོར་ན་བསྐྱེད་རྫོགས་གནད་བསྡུས་ལས། སྤང་བླང་མི་ཤེས་ཆོས་ལ་མི་གུས་དང༌། །བག་མེད་པ་དང་ཉོན་མོང་མང་བ་བཞི། །འདི་བཞི་འཛོམ་ན་ཉེས་ལྟུང་ཆར་ལྟར་འབེབ། །ལྟུང་བ་འབྱུང་བའི་སྒོ་བཞི་ཕྱེས་པ་འདྲ། །དྲན་ཤེས་བག་ཡོད་ཉིད་དང་མ་བྲལ་ན། །ཉོན་མོངས་རྣམས་ཀྱང་ཡེ་ཤེས་ཆེན་པོར་འགྱུར། །གཞན་ཀུན་དགེ་བར་འགྱུར་བ་སྨོས་ཅི་དགོས། །ལམ་འཁྱེར་གནད་ཀུན་དྲན་པའི་ལག་ཏུ་ཡོད། །དྲན་པ་མེད་ན་ལམ་འཁྱེར་མི་དྲན་པས། །ཡིན་པ་ཙམ་གྱིས་ཕན་ཐོག་ཅི་ཡང་མེད། །ཐད་ཀ་ཐད་ཀའི་འདུ་ཤེས་རྩིས་ཟིན་དགོས། །ཞེས་དང༌། ཇི་སྐད་དུ། ལྟ་བསྒོམ་སྙིང་པོ་རང་རིག་རྗེན་པར་བསྐྱང༌། །དམ་སྡོམ་སྙིང་པོ་རྒྱུ་འབྲས་ཆད་མ་གསོད། །སྟོང་ལྟ་ཁ་འབྱམས་མ་ཤོར་ལག་ལེན་ཐོབས། །ཆོས་ཀྱི་འགགས་དོན་ཤེས་པ་གལ་ཆེའོ། །ཞེས་གསུངས་སོ། །

སྨྲས་པ། དེ་ལྟར་རྫོགས་རིམ་དུག་ལྔ་ལམ་མཁྱེར་གྱི། །ཆོས་ཚུལ་མཐུན་པར་འགྲེལ་བསྡུས་རིམ་པ་ནི། །རྡོ་རྗེའི་ཚིག་གི་དོན་ཟབ་རྟོགས་དཀའ་ཡང༌། །ལྷོ་སྤྲུལ་བཀའ་ཡིས་བསྐུལ་ཕྱིར་གང་ཤེས་བཤད། །དེ་ཡི་དགེ་བས་མཐའ་ཡས་འགྲོ་བ་ཀུན། །དངོས་དང་དངོས་མེད་སྤྲོས་པའི་དྲྭ་བ་ལས། །རབ་འདས་ཆོས་སྐུའི་དགོངས་པ་ལེགས་རྟོགས་ནས། །རྒྱལ་བའི་ཆོས་མཛོད་འཛིན་པའི་རྒྱུར་གྱུར་ཅིག །

ཅེས་པ་འདིའང་ཨ་རི་མེ་རེ་ལན་འབྲི་གུང་ཆོས་ཚོགས་ཀྱི་ཕྱི་རྒྱལ་རྣམས་ལ་བཤད་ཁྲིད་དགོས་ཕེབས་བཞིན། གདུལ་བྱའི་བློ་དང་བསྟུན་ནས་བཤད་ཁུལ་བྱས་ཤིང་། དེ་རྗེས་ལྷོ་འབྲོང་སྤྲུལ་བསྟན་འཛིན་ཉི་མས་རྫོགས་རིམ་དུག་ལྔ་ལམ་འཁྱེར་གྱི་འགྲེལ་བ་ཞིག་བྲིས་ཞེས་གསུང་གིས་བསྐུལ་མ་གནང་བ་ལ་བརྟེན་ནས། སྔར་གང་བཤད་པ་དེ་ལ་གསལ་ཁ་ཅུང་ཟད་དང་བཅས་དེང་དུས་ཀུན་བཟང་ཐུགས་ཀྱི་བསྟན་པ་དར་བའི་དུས་འདིར། ༧གོང་ས་མཆོག་གི་དབུས་ས་དགེ་ཀར་འབྲུག་བོན་དང་བཅས་པས་གདུལ་བྱར་བློ་བསྟུན་རྫོགས་ཆེན་གསུང་ཆོས་ཀྱི་འགྲོ་བ་འདུལ་སྐབས། ཟབ་ཆོས་འདི་ལ་འགྲེལ་བ་ཞིག་བྲིས་ན་འགལ་བ་རང་མེད་ཚོད་སྙམ་ནས། འབྲི་གུང་ལམ་མཁྱེན་པའི་མཚན་གྱི་བྱིན་རླབས་བསྩལ་བ་བན་དེ་ར་ཛས་དད་བློས་གང་དཔོག་ཅུང་ཟད་བྲིས་པ་དགེ་ལེགས་སུ་གྱུར་ཅིག་མངྒ་ལཾ།། རིག་མཛོད་པ་མགོན་འཕེལ་ཚུལ་ཁྲིམས་ནས། དགེ་ལེགས་འཕེལ།།

**༧ རྫོགས་ཆེན་ཚིག་གསུམ་གནད་བརྡེག**

རྫོགས་ཆེན་ཚིག་གསུམ་གནད་བརྡེག་གི་གནད་འགྲེལ་ཟབ་གསང་བླ་མའི་ཞལ་ལུང་བློ་མཆོག་པདྨོའི་ཁ་འབྱེད་ཞེས་བྱ་བ་བཞུགས་སོ། །

ན་མོ་གུ་རུ།

རྒྱལ་ཀུན་ཡབ་གཅིག་འཇམ་དཔལ་གཞོན་ནུ་དེ། །

བདག་བློ་ཐ་མལ་སྣང་ངོར་མི་ཡི་གཟུགས། །

བསྟན་འཛིན་རྒྱལ་མཚན་ཐུགས་རྗེའི་བྱིན་རླབས་དང༌། །

བཀའ་དྲིན་དྲན་པས་སླར་ཡང་ཕྱག་བགྱིའོ། །

ཀྱེ་མ་སྙིག་དུས་གཞུང་ལུགས་སྣ་ཚོགས་ཀྱིས། །

དུབ་པ་བདག་གི་ངལ་གསོ་བྱ་བའི་གནས། །

འོད་གསལ་རྫོགས་ཆེན་ཚིག་གསུམ་མན་ངག་གནད། །

རྡོ་རྗེའི་གསུང་དེ་མཐོང་ཐོས་བྱུང་བ་ཡིན། །

དེ་ཕྱིར་བརྒྱུད་གསུམ་གདམས་ངག་ཟབ་མོའི་བཅུད། །

མཐའ་ཡས་མ་རྣམས་དོན་དུ་འབྲི་བར་བྱ། །

དབྱིངས་ཀྱི་ཡུམ་མཆོག་ཨེ་ཀ་ཛ་ཊི་མས། །

བྱིན་རླབས་བཀའ་ཡི་གནང་བ་བསྩལ་དུ་གསོལ། །

སེམས་ཅན་ཐམས་ཅད་གདོད་མའི་མགོན་པོ་ཡི། །

གོ་འཕང་ཐོབ་པར་བྱ་ཕྱིར་འདིར་གསན་བྱ། །

ས་པཎ་གྱིས། མ་བསླབ་པ་ལ་ཀུན་མཁྱེན་གྱི། །གོ་འཕང་ཐོབ་པ་ག་ལ་སྲིད། །ཅེས་གསུངས་པ་ལྟར། ཐམས་ཅད་མཁྱེན་པའི་གོ་འཕང་ཐོབ་པ་ལ་དམ་པའི་ཆོས་ཚུལ་བཞིན་ཤེས་པ་ལས་གཞན་པ་མ་མཆིས་པས། ཆོས་དེ་དང་པོ་ཤེས་པར་བྱ། ཤེས་ནས་སྤང་བླང་བྱ། ཆོས་ལ་རྣམ་པ་མང་ཡང་ཕྱི་ནང་གཉིས། །བདེ་བ་དོན་དུ་གཉེར་བ་གཅིག་ན་ཡང༌། །ཕྱིན་ཅི་ལོག་པའི་བདག་ཏུ་ལྟ་བ་སོགས། །མུ་སྟེགས་ལ་ཡང་བསྟན་བཅོས་མང་ཞིག་ཡོད། །དབྱེ་ན་ལྟ་ལོག་སུམ་བརྒྱ་དྲུག་ཅུ་དང་འོད་སྲུང་ཞུས་མདོ་ལས་དགུ་ཅུ་གོ་དྲུག་སོགས་གསུངས། དེ་ཡང་བསྡུ་ན་ལྟར་ཀ་སྡེ་ལྔར་འདུ། གྲངས་ཅན་པ། བྱེ་བྲག་པ། གཅེར་བུ་པ། སྤྱོད་པ་བ། རྒྱང་འཕེན་པ་བཅས། དེ་ཡང་མདོར་ན་རྟག་ཆད་གཉིས་ཀྱི་ཁོངས་སུ་འདུ། ཆད་ལྟ་ལ་ཡང་རྣམ་པ་མང་ཞིག་མཆིས། །དེ་ལ་ཡ་རབ་མ་རབ་གཉིས་སུ་དབྱེ། །འགའ་ཞིག་གིས་གསེར་གྱི་མཚོན་ཆས་བསད་པའི་འབུ་རོས་གསེར་གཞོང་བཀང་ཐུབ་ན་ཐར་པ་ཡོད་པར་སྨྲ་བ་སོགས། །འཚེ་བ་ཆོས་སུ་སྨྲ་བ་ལོག་པའི་ལམ། །མ་རབ་པ་ཡི་ཆད་ལྟ་རྒྱང་འཕེན་པ། །ཡང་ཅིག་སྦྱིན་སོགས་ཕན་པའི་ལས་བརྩམས་པའི། །ཡ་རབ་ཆད་ལྟ་དེང་སང་མང་ཞིག་མཆིས། །རྟག་ལྟས་བདག་དང་བདག་གིར་འཛིན་པ་ཡིས། །འཁོར་བར་འཁྱམས་པའི་རྒྱུ་ཚོགས་འབའ་ཞིག་གཉེར། །གཟུགས་ཁམས་གནས་རིས་བཅུ་བདུན། །གཟུགས་མེད་སྐྱེ་མཆེད་མུ་བཞི་སོགས། །ལས་འབྲས་ཚུལ་ཁྲིམས་ལ་སོགས་ཞིབ་ཆ་ཆེ། །མུ་སྟེགས་འཇན་གྱིས་ལུང་སྟོང་ཆུ་མི་འཐུང༌། །མི་ཤེས་མཁན་གྱིས་ནང་པ་འདྲ་སྙམ་ཡང༌། །མི་འདྲ་གནམ་ས་ལྟ་བུའི་ཁྱད་པར་ཡོད། །ཨརྻ་དཱེ་ཝས། ནད་པའི་ཁོག་པར་གདོན་ཞུགས་ན་ནད་པས་སྨན་པ་བརྡུང་ན་ཡང་སྨན་པས་ནད་པར་སྙིང་རྗེའི་ཕན་འདོག་པ་ལྟར་དུ་མུ་སྟེགས་ལ་ཡང་སྙིང་རྗེའི་ཐབས་ཀྱིས་ཟིན་པ་དགོས་སྨད་མི་བྱ། ནང་པས་བདག་མེད་མྱང་འདས་བསྒྲུབ་པ་ལ། །ཞི་བ་ཕྱོགས་ཅིག་ཉན་ཐོས་རང་རྒྱལ་རྣམས། །མི་གནས་མྱང་འདས་གོ་འཕང་ཐོབ་པ་མེད། །ཐབས་དང་ཤེས་རབ་འབྲེལ་བའི་སྒོམ་པ་དེས། །མི་གནས་མྱང་འདས་ཐོབ་པར་གྱུར་བ་ཡིན། །སངས་རྒྱས་གོ་འཕང་ཐོབ་ནས་དོན་གཉིས་འགྲུབ། །སྐུ་གསུམ་མངོན་གྱུར་སྐྱེ་མེད་དོན་རྟོགས་ནས། །སྐྱོན་ཟད་ཡོན་ཏན་ལྡན་པར་སངས་རྒྱས་པས། །རང་དོན་ཕུན་སུམ་ཚོགས་པར་ཐོབ་པ་ཡིན། །དེ་ལ་བརྟེན་ནས་གཞན་དོན་ཕུན་ཚོགས་འགྲུབ། །དལ་འབྱོར་རིན་ཆེན་ཐོབ་དཀའ་ཆུད་མ་གསན། །སློབ་སྤྲིང་ལས། གང་ཞིག་ཐོབ་ནས་སྐྱེ་བའི་རྒྱ་མཚོའི་མཐར་འབྱིན་ཅིང༌། །བྱང་ཆུབ་སེམས་ཀྱི་ས་བོན་དགེ་བའང་འདེབས་བྱེད་པ། །ཡིད་བཞིན་ནོར་བུ་བས་ཀྱང་ཡོན་ཏན་ལྷག་པ་ཡིས། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །འཇིག་རྟེེན་ལས་ཀ་ཚེ་འདིའི་དོན་དུ་གཉེར། །གསོག་འཇོག་གཡོ་སྒྱུའི་མགོ་བོ་འཁོར་བ་ཡི། །མུ་སྟེགས་ཕྱེ་ལ་བརྗེ་བ་ཇི་བཞིན་ནོ། །ཕན་ཐོག་རིན་ཐང་ཆེ་བའི་རྟེན་བཟང་གི། །མི་ལུས་ཐོབ་པའི་ཆུ་ཚོད་འཕྲོ་མ་བརླགས། །མི་རྟག་བསྒོམ་ནས་ཚེ་འདི་བློ་ཡིས་ཐོངས། །བློ་གཏོང་ཞེས་པ་ཆགས་པ་མེད་པའི་དོན། །གཅེས་པའི་ལུས་ལའང་ཆགས་པ་མེད་པ་དགོས། །དེ་ལྟར་ཡོང་བ་མི་རྟག་བསྒོམས་པའི་དྲིན། །ད་ལྟ་ཉིད་དུ་ཆོས་ལ་མ་བརྩོན་ན། །མི་རྟག་འཆི་བ་ཡོངས་དུས་ཙུག་བྱེད་ཨང༌། །རྗེ་མི་ལས། ང་འཆི་བས་འཇིགས་ནས་རི་ལ་ཕྱིན། །ནམ་འཆི་ཆ་མེད་སྒོམ་བསྒོམ་ནས། །འཆི་མེད་གཉུག་མའི་བཙན་ས་ཟིན། །ད་འཆི་བའི་འཇིགས་པ་བོར་ཏེ་ཐལ། །འཁོར་བ་དེ་ཉིད་བཙོན་རར་མཐོང་གྱུར་ན། །སྙིང་པོ་མེད་པས་བརྒྱ་བྱིན་འབྱོར་པ་ལའང༌། །མི་སྨོན་མཆིལ་མ་ཐལ་བར་དོར་བཞིན་འབྱུང༌། །ལས་ཀྱི་རྒྱུ་འབྲས་ཕྲ་ཞིབ་སངས་རྒྱས་ཀྱིས། །མཁྱེན་པ་ཡིན་གྱི་གཞན་གྱིས་མ་ཡིན་ནོ། །རྒྱུ་འབྲས་དེ་ནང་པའི་ཁྱད་ཆོས་ཡིན་པས། །རྒྱུ་འབྲས་ལ་བརྟེན་ནས་སངས་རྒྱས་ཐོབ་དགོས་གསུངས། །གོ་མཁན་མང་སྟེ་སྒོམ་མཁན་ཤིན་ཏུ་ཉུང༌། །དགེ་སྡིག་གཉིས་ཀའི་ལས་ཀྱི་འཁོར་ལོ་འཁོར། །འཁོར་བའི་ཉེས་པ་བརྗོད་བྱའི་ཡུལ་ལས་འདས། །དེ་ལས་ཐར་འདོད་སྐྱབས་སུ་འགྲོ་བར་བྱ། །སྐྱབས་འགྲོ་ལ་ཡང་ཡིད་ཆེས་བློ་འཁེལ་དགོས། །སྐྱབས་འགྲོ་ཤེས་ན་ཆོས་ཀུན་དེ་རུ་འདུ། །སྐྱབས་འགྲོ་མེད་པའམ་མ་ཤེས་ན་མུ་སྟེགས་པ་དང་ཁྱད་མེད། །ཐེག་པ་ཆེན་པོར་སེམས་བསྐྱེད་གནད་དུ་ཆེ། །སེམས་བསྐྱེད་པ་ལ་ཕན་ཡོན་བརྗོད་དང་བྲལ། །དཔེར་ན་སྡོང་པོ་བཀོད་པའི་རྒྱན་མདོ་ལས། །ཕན་ཡོན་མཚོན་དཔེ་བརྒྱ་དང་སུམ་ཅུ་གསུངས། །ཐེག་ཆེན་ལམ་གྱི་རྩ་བ་སེམས་བསྐྱེད་ཡིན། །དོན་དམ་ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་པ་དག་པའི་ལག་རྗེས་དང༌། །རྟོགས་ལྡན་བླ་མའི་བྱིན་རླབས་ཁོ་ན་ལས། །ཐབས་གཞན་བསྟེན་པ་རྨོངས་པ་ཤེས་པར་གྱིས། །སྔོན་འགྲོའི་ལམ་རིམ་བཀའ་གསར་རྙིང་ཚང་མ་ལ་ཡོད། ཀུན་བཟང་བླ་མའི་ཞལ་ལུང་ལ་ལུས་སྦྱིན་དང༌། འཕོ་བ་དང༌། རྡོར་སེམས། བླ་མའི་རྣལ་འབྱོར་རྣམས་ཁྱད་པར་གྱི་ཆོས་ཡིན། དངོས་གཞི་ཚིག་གསུམ་གནད་བརྡེག་ཡིན། བླ་མ་ཡང་ཏིག་དང༌། ཡེ་ཤེས་བླ་མ་བཅས་ལ་ཚེ་འདི་དང་བར་དོ་འཆི་བ་གསུམ་གྱི་གདམས་པ་ཡོད། འདི་རུ་ཚེ་འདིར་སངས་རྒྱས་པའི་གདམས་པ་གཙོར་འདོན་ཡོད། སྔོན་འགྲོ་ལེགས་ན་དངོས་གཞི་གང་དེ་ལེགས། རྗེ་འབྲི་གུང་པས། ཆོས་དངོས་གཞི་བས་ཀྱང་སྔོན་འགྲོ་ཟབ། །ཅེས་དང༌། དགོངས་གཅིག་ལས། གཞན་གྱི་མི་ཟབ་པ་དེ་འདིར་ཟབ་ཞེས། ཆོས་ལ་ཐེག་པའི་རྣམ་གྲངས་མང་ན་ཡང༌། །ཐེག་བརྒྱད་བློ་ཡི་གྲུབ་མཐས་མ་རེག་པ། །རིམ་དགུའི་ཐེག་པ་ཨ་ཏི་ཡོ་ག་དེ། །བློ་འདས་མངོན་བྱུང་ཕུལ་དུ་ཕྱིན་པ་ཡིན། །དེ་ལ་སེམས་ཀློང་མན་ངག་སྡེ་གསུམ་གྱི། མན་ངག་སྡེ་ལ། རྒྱུད་དང་གདམས་ངག་གཉིས་ལས། ཀུན་བཟང་ཐུགས་ཀྱི་མེ་ལོང་དང༌། རྡོར་སེམས་ཐུགས་ཀྱི་མེ་ལོང༌། སྒྲ་ཐལ་འགྱུར་རྩ་བའི་རྒྱུད་བཅས་ཀྱི་གོ་དོན་རྟོགས་སླ་བ་མན་ངག་གི་ཚུལ་དུ་ཚིག་གསུམ་གནད་སྡིག་འདི་རྫ་དཔལ་སྤྲུལ་གྱིས་གསུངས། ཉིང་ཁུ་ཡང་གསང་བླ་མའི་མན་ངག་གནད། །ལུས་ངག་སེམས་སྦྱང་བྱུང་གནས་འགྲོ་གསུམ་སོགས། །བྱུང་གནས་འགྲོ་གསུམ་གྱི་ཁུངས་རྒྱུད་ལ་གཏུགས་ཡོད། སྒྲ་ཐལ་འགྱུར་རྩ་བའི་རྒྱུད་ལས། སེམས་ནི་ཐོག་མ་བྱུང་ས་དང༌། །བར་དུ་གནས་པ་མཐའ་མ་འགྲོ །དེ་ལྟར་གསུམ་ལ་བརྟག་དཔྱད་ན། །སེམས་སྦྱངས་སེམས་ཀྱི་གནས་ལུགས་ཤེས། ཞེས་པ་ལྟར། སེམས་ཞེས་པ་མི་ཤར་དགུ་ཤར་དེ་རེད། རྫོགས་ཆེན་ཁྱད་ཆོས་ལ་སེམས་དང་རིག་པ་ཤན་འབྱེད་དགོས། མི་ཚོས་སེམས་ཡོད་བསམ་གྱི་རེད། མ་བརྟག་ཉམས་དགའི་དབང་དུ་ཡོད་ཀྱང༌། རྫོགས་ཆེན་པས་མེད་ཟེར་གྱི་རེད། དང་པོ་བྱུང་བ་སོགས་བརྟགས་པས་མེད་པར་འགག འོ་ན་སེམས་དེ་འགག་པ་ལས་བྱུང་སྙམ་ན་བྱུང་མེད་དུ་ཐལ། མ་འགག་པ་ལས་བྱུང་ན་རྒྱུ་འབྲས་དུས་མཉམ་པར་ཐལ་བ་སོགས་ཀྱི་སྐྱོན་འབྱུང༌། ཡང་འགའ་ཞིག་གིས་སེམས་ལ་མི་དབྱིབས་ལྟ་བུ་མི་འདུག་པ་དེ་རེད་ཟེར། རྫོགས་ཆེན་པ་དང་བཀའ་བརྒྱུད་པའི་ལུགས་ལ་དེ་སེམས་ངོ་ཙམ་མིན། །སེམས་དང་རིག་པའི་བརྡར་ཤ་གཅོད་པ་དང༌། །བྱུང་གནས་འགྲོ་གསུམ་སེམས་ཀྱི་སྔོན་འགྲོ་ཡིན། །དེ་ཙམ་ཤེས་པས་སེམས་ངོ་འཕྲོད་མེད་པས། །སེམས་ཀྱི་ཡལ་ས་རིག་པ་ངོ་སྤྲོད་ཡིན། །སེམས་ལས་འདས་པའི་ཡེ་ཤེས་ཤེས་པར་དགོས། །མན་ངག་སྡེ་ལ་ཁྲིག་ཆོད་ཐོད་བརྒལ་གཉིས། །རེ་རེ་ལ་ཡང་གཙོར་འདོན་ཁྱད་པར་གྱིས། །ཡོན་ཏན་ལྔ་དང་བདུན་དུ་བཤད་པའང་ཡོད། །ཁྲིག་ཆོད་ལ་གདམས་པ་གཞན་ལས་འཕགས་པ་ལྔ་ནི། ༡ རིག་པ་རྗེན་པར་རྟོགས་པས་དབང་པོ་ལ་རྣོ་བརྟུལ་མེད་པ། ༢ ཟང་ཐལ་དུ་རང་གི་དབང་པོ་དེངས་སུ་རྟོགས་པས་རྟོག་དཔྱོད་ཀྱི་ཤེས་རབ་ལ་རག་མ་ལས་པ། ༣ ཚིག་ལས་འདས་པའི་རིག་པ་ཟང་ཐལ་དུ་རྟོགས་པས་བློ་ཆོས་དང་ཁ་བཤད་ལ་དོན་དུ་མི་རེ་བ། ༤ ཅིར་སྣང་ཡང་འཁྲུལ་པ་བཟང་ངན་ཙམ་ལས་སྐུ་གསུམ་ལམ་སྣང་དུ་རྟོགས་པས་སྣང་བ་ལ་ཞེན་འཛིན་གྱི་གདིང་མི་འཆའ་བ། ༥ རིག་པ་རྗེན་པར་ཟང་ཐལ་བས་ལྟ་བསྒོམ་སྤྱོད་འབྲས་རིག་པའི་སྒྲིབ་བྱེད་དུ་མཐོང་སྟེ། སེམས་གནས་ངལ་གསོའི་ཞི་ལྷག་ལ་རེ་ལྟོས་མི་འཆའ་བའི་ཁྱད་པར་དུ་འཕགས་ཏེ། ཐལ་འགྱུར་ལས། སྙིང་ཐིག་ངེས་པས་བསྡུས་པ་ཡིས། །དབང་པོ་རྣམས་ལ་རྣོ་བརྟུལ་མེད། །ཡིད་དཔྱོད་ཚིག་གི་མཐའ་ཟད་པས། །ཤེས་རབ་མ་ཡིན་དབང་པོའི་མཐོང༌། །ཚིག་གི་ཆོས་ཉིད་མི་མཐོང་བས། །ཐུན་མོང་ཐེག་པས་དོན་མི་འགྲུབ། །སྐུ་གསུམ་ལམ་སྣང་ཡིན་པའི་ཕྱིར། །འདི་མཐོང་ཁམས་གསུམ་ལྡོག་པ་མིན། །ཆོས་ཀུན་མཉམ་པར་རོ་གཅིག་པས། །གཞི་ལམ་འབྲས་བུ་ལྟོས་མིན་པའོ། །ཞེས་སོ། །ཐོད་བརྒལ་གཞན་ལས་འཕགས་ཚུལ་ཡེ་ཤེས་བླ་མ་སོགས་ལས་གསུངས། དང་པོ་རྩ་བ་རིག་པ་ཁྲིག་ཆོད་དེ། །ངོ་འཕྲོད་མ་བྱུང་ན་ཡངབློས་བྱས་སྐྱོན། །དྭགས་པོ་རིན་པོ་ཆེ་ཡིས་གསུང་དོན་བཞིན། །ངོ་མ་འཕྲོད་པའི་སྒོམ་གྱིས་སངས་མི་རྒྱ། །རྣམ་རྟོག་རགས་པ་ཞི་སླད་ལྷོད་དེ་བཞག །དེ་ཡང་རིག་པ་རང་ངོ་ཤེས་བཞིན་པའི། །ངང་ལ་ལྷོད་དེ་བཞག་པ་གནད་ཡིན་ནོ། །ཆམ་གྱིས་གནས་པ་མི་སྤྲོ་མི་བསྡུ་བ། །ཀུན་མཁྱེན་ཆེན་པོའི་ཞལ་ནས་འདི་སྐད་གསུངས། །སེམས་ནི་བསྐྱེད་པ་མི་གཙོ་སྐྱེས་པ་གཙོ། །དེ་བཞིན་ངོ་བོ་སྤྲད་པ་འཕྲོད་པ་གཙོ། །འཕགས་པ་དཀོན་མཆོག་འབྱུང་གི་མདོ་ལས། ལོག་པར་རྟོག་ལ་ཆགས་པའི་དབང་གིས་ནི། །འདིར་ནི་འགྲོ་བ་འདི་ཀུན་རབ་ཏུ་འཁྱམས། །་སྐྱེས་བུ་གང་ཞིག་ཞི་བའི་ཆོས་རིག་པ། །དེ་ནི་རང་བྱུང་དེ་བཞིན་གཤེགས་པས་མཐོང༌། །ཆོས་མཆོག་ཞི་བ་རྣམས་ཀྱང་རབ་ཏུ་ཤེས། །ཞེས་སོ། །སྟོང་པའི་ངོ་བོ་ཧད་དེ་བ་དེ་ལ། །གཏད་སོ་མེད་པ། །ཟང་ངེ་ཐལ་ལེ་རིག་པ་བར་མཚམས་བྲལ། །ཟང་མ་ཐལ་བྱུང་དེ་ཡང་བརྗོད་དུ་མེད། །རིག་སྟོང་བརྗོད་བྲལ་མཉམ་པའི་དོན་མཐོང་བ། །རིག་པ་རང་བབ་བསམ་གཏན་འབྲལ་མེད་ཡིན། །ལྟ་བ་ངོ་སྤྲོད་སྐབས་དེ་དང་པོའོ། །

མེ་དང་ཚ་བ་དབྱེར་མི་ཕྱེད་པ་བཞིན། །སེམས་དང་རྣམ་རྟོག་དབྱེར་མི་ཕྱེད་པ་ལ། །ཀུན་འབྱུང་བདེན་སོགས་ཆོས་སྐུའི་ཡོ་ལང་བསྐྱང། རྟོགས་ཚོགས་རང་བཞིན་ཆོས་ཉིད་ངོ་ཤེས་དགོས། །གཞི་ཡི་འོད་གསལ་ལ་ཡང་མང་མཆིས་མོད། །འཆི་སྐབས་སྣང་མཆེད་ཐིམ་རྗེས་གཞིའི་འོད་གསལ། །ཉལ་བའི་སྐབས་སུ་གཞི་གནས་འོད་གསལ་བཅས། །འོད་གསལ་དངོས་དང་འོད་གསལ་མ་ཡང་ཟེར། །རིག་པའི་འོད་གསལ་ལམ་དང་བུ་ཞེས་བྱ། །བླ་མའི་དྲིན་གྱིས་མ་བུ་ངོ་ཤེས་འདྲེས། །རྩལ་གྱི་རྣམ་རྟོག་རྩིས་མེད་བརྗོད་བྲལ་བཞག །རྩལ། ཕེར་པོ། མི་ལས། སྤྲ་དང་སྤྲེའུས་ཡང་རྩལ་རྩེ། །་མི་ལ་རས་པ་བསྒོམ་རྩལ་རྩེ། །ཞེས་པ་ལྟར་རོ། །ཡང་དྭགས་པོ་རིན་པོ་ཆེས། མ་ཡེངས་པ་འདི་སངས་རྒྱས་ཀུན་གྱི་ལམ། །ཞེས་དང༌། ཟུར་ཆུང་ཤེས་རབ་གྲགས་པ་ལ་སློབ་མ་ཞིག་གིས་ཁྱེད་སྒོམ་རྒྱག་གནང་གི་ཡོད་དམ་ཞུས་སྐབས། ངས་ག་རེ་བསྒོམ་གྱི་འདུག་གསུང༌། འོ་ན་ཡེངས་ཡོད་པ་འདྲ་ཞུས་པས། ཡེང་རྒྱུ་འདུག་གེ་གསུངས་པ་ལྟར་ཡིན། དེ་ཡང་རྗེ་སྒམ་པོ་པས། བསྒོམ་པའི་ཚེ་ན་གང་ཡང་མི་བསྒོམ་སྟེ། །གནས་ལུགས་བསྒོམ་པ་བློ་ཡི་ཐ་སྙད་ཙམ། །ཞེས་པ་ལྟར་རོ། །ངོ་འཕྲོད་ཡོད་ཀྱང་དགོས་པ་ཡུན་རིང༌། །བར་མ་ཆད་པའི་གནད་རྣམས་ཚང་བ་དགོས། །མ་ཡེངས། མི་བསྒོམ། རང་བབས། བསྒོམ་པའི་ཚེ་ན་གང་ཡང་མི་བསྒོམ་སྟེ། །གནས་ལུགས་སྒོམ་པ་བློ་ཡི་ཐ་སྙད་ཙམ། །བླ་མ་དམ་པས་གངས་རི་ཐོད་དཀར་ནས། །རྒྱབ་ལོག་སྤང་ཐང་གསལ་བར་གཟིགས་གསུངས་པ། །དེ་ཡང་གསལ་ཉམས་ཡིན་གྱི་གཞན་མ་ཡིན། །དེ་བཞིན་བདེ་དང་མི་རྟོག་འཇམ་རྩུབ་ཉམས། །ཇི་ལྟར་ཤར་ཡང་རིག་པ་ཟང་ཐལ་བསྐྱངས། །བསྒོམ་མཁན་མང་སྟེ་བཤིགས་མཁན་ཤིན་ཏུ་ཉུང༌། །ཉམས་ཞེན་སྐྱེས་ཚེ་ཐབས་ཤེས་ཡི་གེ་འབེབས། །མཉམ་རྗེས་རྣམ་རྟོག་ཤར་ཙམ་གྲོལ་བར་དགོས། །དབང་རབ་གཅིག་ཆར་བ་མཉམ་རྗེས་མེད་པ། རིམ་སྐྱེས་པ་བརྟེན་པ་མ་ཐོབ་བར་དུ་འདུ་འཛི་སྤངས་དགོས། རྣམ་རྟོག་འཆར་བ་རྣལ་འབྱོར་དང་ཕལ་པ་གཅིག གྲོོལ་ཤེས་མི་ཤེས་ཀྱི་ཁྱད་ཡོད། གྲོལ་ཤེས་ན་སྨན་ཡིན། མ་ཤེས་ན་དུག་ཡིན། ཤེས་མིན་བར་ཁྱད་པར་ཆེན་པོ་ཡོད། ངོ་འཕྲོད་པ་ཙམ་གྱིས་མི་ཕན་བརྟན་པ་ཐོབ་དགོས། བསྒོམ་པ་ཉམས་ལེན་གྱི་སྐབས་ཏེ་གཉིས་པའོ། །

མཉམ་ཤར་མཉམ་གྲོལ་རྣམ་པ་མ་འགག་པར། བི་མ་སྙིང་ཐིག་ལས། གྲོལ་ལུགས་གསུམ། རྣམ་རྟོག་ངོ་ཤེས་སྔར་འདྲིས་མི་འཕྲད་པ་ལྟ་བུ། རྣམ་རྟོག་རང་གྲོལ་སྦྲུལ་མདུད་ཞིག་པ་ལྟ་བུ། རྣམ་རྟོག་ཕན་གནོད་མེད་པ་ཁང་སྟོང་དུ་རྐུན་མ་ཞུགས་པ་ལྟ་བུ་བཅས། །རང་ངོ་རྟོགས་པ་རྩལ་གྱི་དབྱིངས་སུ་དག །གྲོལ་གནད་མེད་པར་སེམས་གནས་ཙམ་བསྒོམ་པ། །འཁྲུལ་ལམ་གསུམ། སྟོང་ཉིད་རྒྱས་འདེབས་སུ་ཤོར་བ། གནས་ན་ངོ་ཤེས་འགྱུ་ན་ངོ་ཤེས། གནས་པ་ཙམ་ལ་གདེང་འཆའ་བའོ། །ངལ་གསོའི་བསྒོམ་ཡིན་དེ་ལ་སྐྱོན་བཞི་ཡོད། །གྲོལ་གཞིའི་ཡེ་ཤེས་ངོ་བོ་ཤེས་པ་གནད། །སེམས་བྱུང་ལྔ་བཅུ་རྩ་གཅིག་ཡོད་པས་ན། །འོག་འགྱུའི་རྣམ་རྟོག་འཁྲུལ་འབྱམས་མ་ཤོར་བར། །དྲན་པས་སྐྱོང་བ་ཤིན་ཏུ་གལ་ཆེ་ཞེས། །འབྲི་གུང་སྐྱོབ་པས་གསུངས་པ་དེ་རང་ཡིན། །དྲན་པ་ལ་ཡང་གཉུག་མའི་དྲན་པ་དང༌། །འགྱུ་དྲན་གཉིས་པོ་མ་ནོར་ཤེས་པ་དགོས། །ཕྱག་ཆེན་རིམ་པ་བཞི་དང་སྦྱར་ཏེ་བཤད། །ཞི་གནས་རྩེ་གཅིག་སྐབས་སུ་འགྱུ་དྲན་དང༌། །སྤྲོས་བྲལ་སྐབས་སུ་ངོ་ཤེས་དྲན་པ་ཟེར། །རོ་གཅིག་དུས་སུ་ཡང་དག་དྲན་པ་དང༌། །སྒོམ་མེད་སྐབས་སུ་བློ་འདས་དྲན་པ་བཞེད། །རྫོགས་ཆེན་ཡེ་གནས་ལྷུན་འགྲུབ་ཡིན་པ་ལ། །སྐུ་དང་ཡེ་ཤེས་རང་ཆས་ལྷུན་གྱིས་གྲུབ། །གཞན་སྟོང་སྐུ་དང་ཡེ་ཤེས་དང་མི་འདྲ། །ཁྲིག་ཆོད་རག་ལུས་རྡུལ་ཕྲན་དུ་དེང་ནས། །མངོན་པར་རྫོགས་པར་སངས་རྒྱས་འགྱུར་བ་ཡིན། །ཐོད་བརྒལ་འཇའ་ལུས་འཕོ་ཆེན་སྐུར་བཞེངས་པས། །ཡང་དག་རྫོགས་པའི་སངས་རྒྱས་ཞེས་སུ་བཤད། །ལྟོ་འགྲངས་ཉི་མས་གྲོས་ཚེ་སྒོམ་ཆེན་ཙམ། །རྐྱེན་ངན་འདོད་ཆགས་སྐྱེས་ཚེ་ཐ་མལ་བ། །ཐོགས་མེད་ཞལ་ནས་གསུངས་པ་ཤེས་པར་དགོས། །ཤར་གྲོལ་གནད་ཤེས་འཁོར་བ་མ་སྤང་དག །མ་ཤེས་སླར་ཡང་འཁོར་བའི་འཁོར་ལོ་འཁོར། །ཉོན་མོངས་གཉེན་པོར་མ་སོང་གནད་མེད་ན། །ལྟ་བ་མཐོན་པོར་རློམས་པ་འཁྲུལ་པའི་གཟེབ། །རྣམ་རྟོག་སྐྱེས་ཙམ་གྲོལ་བའི་གདེང་ལྡན་དགོས། །སྤྱོད་པ་ལམ་འཁྱེར་སྐབས་ཏེ་གསུམ་པའོ། །སེམས་ནི་ཡུལ་ལ་བརྟེན་ནས་སྐྱེ་བ་བཞིན། །འཁྲུལ་པའི་འཁོར་ལོ་ཇི་སྙེད་འཁོར་བས་ན། །འདུས་བྱས་ཡིན་པས་འཇིག་པ་ཉིད་དུ་བརྗོད། །རིག་པ་འདུས་མ་བྱས་པའི་ཆོས་ཉིད་ལ། །རྫོགས་པ་ཆེན་པོའི་གནད་གསང་གལ་པོ་ཆེ། །སེམས་རིག་དབྱེ་བ་འདི་ནི་མཆོག་ཅེས་གསུང༌། །རིག་པ་ངོ་འཕྲོད་མ་ཡེངས་ཤེས་བཞིན་དུ། །བསྐྱང་པ་གལ་ཆེ་རོང་ཟོམ་ཆེན་པོས་གསུངས། །སེམས་རིག་ཤན་འབྱེད་ཁྱད་པར་ནི། །ཡུལ་རིག་ཙམ་དུ་འདྲ་ན་ཡང༌། །ཡུལ་རྗེས་འབྲང་དང་མི་འབྲང་ཡོད། །རང་ངོ་རིག་དང་མ་རིག་ཡོད། །རྣམ་པར་རྟོག་པ་ཡོད་མེད་ཀྱི། །ཁྱད་པར་གསུམ་དུ་ཕྱེ་བ་ཡིན། །རིག་པ་རང་བྱུང་ལྷུན་གྲུབ་ལ། །སེམས་ནི་གཞན་ཡུལ་ལྟོས་པ་ཡིན། །དེ་རྣམས་ཤེས་པ་གལ་ཆེའོ། །ངོ་བོ་ཉིད་ལས་རྩལ་ཤར་བ། །ཤར་ཙམ་གྲོལ་བ་དུས་མཉམ་དགོས། །རྩལ་ལས་རོལ་པར་ཤར་བ་ལ། །རོལ་པ་ལམ་བྱེད་ཞེས་བྱ་བ། །རྫོགས་ཆེན་པ་ཡིས་དེ་མི་བཞེད། །དང་པོ་རྣམ་རྟོག་ཤར་བ་དེ། །དེ་རྗེས་ཤར་སོང་བསམ་པའི་བློ། །རོལ་པ་ལམ་དུ་བྱེད་པ་ཞེས། །གྲོལ་བའི་གནད་མ་ཤེས་པ་ཡིན། །ཤར་ཙམ་ཉིད་ནས་གྲོལ་བ་ན། །ཤར་གྲོལ་དུས་མཉམ་ཞེས་བྱ་བ། །དེ་ནི་གྲོལ་ཚུལ་གནད་གསང་ལགས། །གཞི་གྲོལ་ལམ་དུ་བྱེད་པ་འདི། །གྲོལ་ས་ཉིད་ནས་ཐོག་མའོ། །འབྲས་བུ་སངས་རྒྱས་གོ་འཕང་དེ། །ཐོབ་པར་འགྱུར་བ་སྨོས་ཅི་དགོས། །གནད་ཅེས་བྱ་བ་འདི་ལྟ་བུ། །ཤིང་མཁན་ཤིང་གི་གནད་ཤེས་པས། །སྡོང་པོའི་རྩ་བ་སྐུད་པས་བསྡམས། །སྐྱེ་བར་མི་འགྱུར་གནད་ཤེས་པའོ། །ཤན་པས་སྲོག་གི་གནད་ཤེས་པས། །རྒྱ་ཁབ་གཅིག་གིས་གསོད་པར་བྱེད། འབྲི་གུང་སྐྱོབ་པས། གནད་དུ་ཕོག་པའི་རྨ་ཚབ་ལ། །ཆེན་པོ་ཁ་ནི་མི་འཚལ་ཏེ། །ཆུང་ཡང་འཆི་བའི་བྱ་བ་བྱེད། །གནད་དུ་ཕོག་པ་རྩིགས་སུ་ཆེ། །མཁས་པའི་མན་ངག་ཟབ་མོ་ལ། །མང་པོ་སྣེ་མཐུད་མི་འཚལ་ཏེ། །གནད་དུ་ཕོག་པ་རྩིགས་སུ་ཆེ། །ཉམས་སུ་བླང་པས་ཡོན་ཏན་སྐྱེ། ། བཀའ་དང་བསྟན་བཅོས་ཐམས་ཅད་དུ། །འདི་ལ་བླ་མ་དགོས་སོ་ཞེས། །ནན་ཏན་ཆེན་པོས་ཡང་དང་ཡང༌། །བླ་མ་རྣམས་ཀྱིས་བཀའ་བསྩལ་གསུངས། ཞེས་སོ། །དེ་བཞིན་རྫོགས་པ་ཆེན་པོའི་ཆིག་ཆོད་གནད། །རྒྱལ་པོ་ཕེབས་ན་འཁོར་དཔུང་ཤུགས་ལས་འབྱུང། །ཐོད་བརྒལ་ཤེས་རབ་རང་བྱུང་སྒྲོན་མ་དེ། །ཁྲིག་ཆོད་རིག་པ་འདི་ཀ་རང་ལ་ཟེར། །སྟོང་ཉིད་རྟོགས་ན་སྙིང་རྗེ་ཤུགས་ལས་འབྱུང། སྟོང་པའི་གནད་མ་ཤེས་ན་དེ་མི་སྲིད། །བྱང་ཆུབ་སྤྱོད་མཆོག་ཕྱིན་དྲུག་ལམ་གྱི་གྲོགས། །ཐེག་པའི་རྒྱལ་པོ་རྫོགས་ཆེན་དགོངས་པའི་མཐིལ། །བརྗོད་བྱའི་དོན་དེ་མན་ངག་སྙིང་ཁུ་ཡིན། །བརྗོད་བྱེད་ཚིག་ཚོགས་ཉུང་ངུར་བསྡུས་ཏེ་བཀོད། །ཐོས་བསམ་ཤེས་རབ་མ་ནོར་སྒྲོ་འདོགས་བཅད། །སྒོམ་པའི་ཤེས་རབ་དག་ནི་མ་ཡིན་ཀྱང༌། །གསེར་དངུལ་ཚེ་འདིའི་རྒྱན་དང་འདི་མི་འདྲ། །གདམས་ངག་གནད་གསུམ་འདི་ལ་བརྒྱུད་གསུམ་ཚང༌། །རྒྱལ་བ་དགོངས་བརྒྱུད་ཀུན་མཁྱེན་ཆེན་པོར་བབས། །རིག་འཛིན་བརྡ་བརྒྱུད་ཀུན་མཁྱེན་ཕྱི་མས་རྟོགས། །གང་ཟག་སྙན་བརྒྱུད་རྩ་བའི་བླ་མར་སད། །དེ་ལྟའི་མན་ངག་སླ་ཆོས་མི་བྱེད་པར། །ཚེ་འདིའི་བྱ་བ་བཏང་ནས་སྒྲུབ་པ་དགོས། །གཞན་ལ་མ་ཡིན་སྙིང་གཏམ་གཅེས་རྒུ་ཡིན། །གདམས་ངག་སྐྱོན་ཅན་མིན་ཏེ་སྣོད་ལྡན་དཀོན། །གསེར་དངུལ་ནོར་ལ་མ་བརྗེ་ཕ་ཡི་བུ། །སྣོད་ལྡན་ཡོད་ན་སྤྲང་པོ་ལ་ཡང་སྤྲོད། །རྒྱལ་བ་ཡང་དགོན་པ་ཡི་ཞལ་ནས་ཀྱང༌། །ཆོས་སྐད་རྟ་ཙམ་རི་བ་ཡོད་ན་ཡང༌། །གང་ཟག་ཁྱི་ཙམ་མི་རི་བ་ཞེས་པ། །དེ་ལྟར་མ་བྱེད་ཅེས་ཀྱང་ཉམས་སུ་ལོངས། འབྲུག་པ་ཀུན་ལེགས་ཀྱིས། །ལེགས་བཤད་ཚིག་གི་མེ་ཏོག་་ལ། །འབྲས་བུ་སྨིན་པར་ག་ལ་འགྱུར། ཞེས་གསུང་པས། ཉམས་སུ་ལེན་དགོས། ཚེ་འདིར་འཚང་རྒྱ་བའི་གདམས་པ། བར་དོར་འཚང་རྒྱ་བའི་གདམས་པ། རང་ལུས་སྤྲུལ་པའི་སྐུར་དབུགས་འབྱིན་པའི་གདམས་པ་གསུམ་ལས། འདིར་ནི་གོང་མའོ། །ཐོས་ཙམ་གྲོལ་ན་སྒོམ་པ་དོན་མེད་ཡིན། །མ་ཐོས་སྒོམ་པ་དམ་པ་མདོ་མེད་ཡིན། །འོན་ཀྱང་གཅིག་ཆར་རིག་ཅན་འགའ་ཞིག་ལ། །ཐོས་ཉུང་ངོ་བོ་འཕྲོད་པ་སྲིད་པ་ཡིན། །སྔོན་གྱི་དུས་སུ་བྱིན་རླབས་དོན་བརྒྱུད་འཕོ། །དེང་སྐབས་དེ་འདྲིའི་བླ་སློབ་ཤིན་ཏུ་དཀོན། །སྦྱོར་དངོས་རྗེས་གསུམ་ཚང་བ་ངེས་པར་སློབ། །ཆོས་དང་མ་འབྲེལ་ཚེ་འདིར་ཆགས་པའི་རྒྱུ། །ཟ་ཆོས་ཞོར་ཆོས་འཆོར་ཆོས་མཛེས་ཆོས་སོགས། ཡང་དག་མ་ཡིན་ཚུལ་བཞིན་འགྲུབ་པར་མཛོད། །ཆོས་ལ་གཉིས་ཏེ་ཕྱིར་བལྟས་ནང་བལྟས་སོ། །རང་རྒྱུད་ལེགས་བརྟག་གནད་དུ་འགྲོ་བ་དགོས། ཁྲིག་ཆོད་ཀྱིས་ལུས་རྡུལ་ཕྲན་དུ་དེང༌། ཐོད་བརྒལ་གྱིས་འཇའ་ལུས་འགྲུབ། དཔེར་ན། ལྕེ་བཙུན་སེངྒེ་དབང་ཕྱུག ཉག་རུང་པདྨ་བདུད་འདུལ། ཀ་ཐོག་ལ་འཇའ་ལུས་པ་འབུམ་བྱོན། བླ་མ་རིན་པོ་ཆེའི་དུས་ལ་ཧྥ་རན་སི་མི་་ཞིག་འཇའ་ལུས་གྲུབ། ཡེ་ལྷུང་པདྨ་རིག་འཛིན་འཇའ་ལུས་དེངས། །རང་སེམས་མ་རུང་གྱུར་ཚེ་དམྱལ་བ་ཡི། །གཏིང་རྡོར་འགྱུར་བས་དྲན་དང་ཤེས་བཞིན་དུ། །གཉུག་མའི་རྒྱང་སོ་གཙུག་པ་ཤིན་ཏུ་གནད། །ཚེ་འདི་དོན་གཉེར་སྐྱེས་བུ་ཆུང་ངུའང་མིན། །ཕྱི་མ་དོན་གཉེར་མཐོ་རིས་དམིགས་བྱེད་པ། སྐྱེས་བུ་ཆུང་ངུ་ཙམ་གྱི་བསམ་བློ་ཡིན། །སྲིད་པར་འཁོར་ན་ཕན་པ་མེད་པ་དང༌། །ཞི་བ་ཕྱོགས་གཅིག་ཉན་ཐོས་རང་རྒྱལ་རྣམས། །མྱང་འདས་ཐོབ་ཀྱང་སངས་རྒྱས་ཐོབ་མི་འགྱུར། །མི་གནས་མྱང་འདས་བསྒྲུབ་བྱ་མཐར་ཐུག་ཡིན། མདོར་ན་ལྟ་བ་རང་ངོ་ལ་བལྟ་བ། སྒོམ་པ་དེ་ཉིད་སྐྱོང་བ། སྤྱོད་པ་ཤར་གྲོལ་དུ་སོང་བའོ། །འོད་གསལ་རྫོགས་ཆེན་མན་ངག་ཚིག་གསུམ་གནད། །རྩ་བའི་བླ་མའི་རྡོ་རྗེའི་གསུང་ངོ་མ། །མ་ནོར་དྲན་པ་གསོ་ཕྱིར་ཡི་གེར་བཀོད། །ཀུན་གྱིས་རྫོགས་པ་ཆེན་པོའི་དོན་རྟོགས་ཤོག ཅེས་འཕགས་ཡུལ་རྡོར་གདན་དུ་རྩ་བའི་བླ་མ་གནས་ལྔ་རིག་པའི་པཎ་ཆེན་ཁུ་ནུ་བསྟན་འཛིན་རྒྱལ་མཚན་རིན་པོ་ཆེས་ཚིག་གསུམ་གནད་བརྡེག་གནང་སྐབས་རྡོ་རྗེའི་གསུངཚིག་བཅད་དུ་བསྡེབས་ནས་འབྲོང་པ་རང་བྱུང་རྒྱལ་པོས་སུག་བྲིས་སུ་བགྱིས་པ་འདི་མཐོང་ཐོས་རྣམས་ཀྱིས་ཆོས་མཆོག་རྫོགས་པ་ཆེན་པོ་མངོན་དུ་གྱུར་ཅིག ཡི་གེ་པ་རང་སློབ་གྲྭ་བསྟན་འཛིན་ཉི་མས་སོ། །ཨ། ཨི་ཏི། རྒྱ་རྒྱ་རྒྱ། ཨ་ཨ་ཨ། དགེའོ། དགེའོ། དགེའོ། །། །།